
o os Baron Søhlenthals var der Bønnemøde i Dag. 

Portechaiserne holdt i en lang Række nede foran 
Palæets brede Port 

Domestiquer, Porteurer, Hejdukker og Lakejer svir- 
rede ude og inde imellem hverandre, lakerede Døre 
smækkedes op og i, Messieurs og Mesdames krøb sindigt 
og langsomt ud af deres polstrede og duftende Æsker, 
særdeles ængstelige for at de nylig opsatte Bukler og 
Haarsæt skulde komme i Ulave. 

I Gaden stod den gemene Hob og saa sig arrig paa 
al denne hellige Stads og dette silkeklædte HerrnhuterL 
Borgersocietetet fik sig en glad Aften, mens de adelige 
gik til Møde udi Norgesgaden, der blev en Skraalen og 
en Aliarm, saa Vægteren maatte svinge sin Morgenstjæme 
i selve Monarkens Navn og true med Raadstue; næsten 
hver eneste Onsdag Aften var der Kiv og Klammer 
der ude i Friderich's nye Kvarter. 

Den sidste Rest af de ^elige Herrnhutere og hel- 
lige fra højsalig Kong Christian den sjettes Dage, en 
liden trofast Flok, samledes nemlig til Stadighed i 
Baron von Søhlenthals Hotel, og Staden led det ingen- 
lunde. Man fik ægte Peccothe og Sukattærte, ellers 
intet. Damerne sad paa Rad i de lange Sophaer, ret 
op og ned l^ngs Væggene, med sirlige Fingre holdt de 

2 Svend Leopold: 

deres smaabitte røde Chinakopper i de struttende 
Fiskebensskød, Messieurs stod i dydefulde Positurer 
og lænede sig op imod de guldlakerede Gueridoner og 
snirklede Chatoller, Præsterne fra Nikolaj og den Herre 
Zebaoth svævede om med alenhøje Parykker og ud- 
delte Psalmebøger. 

Saa blev der talt af Hofpræsten hos Enkedronnin- 
gen, om Kjødsens fjendske Sans og Syndens Sorg- 
skygger, om Vederkvægelse i Bedrøvelse, det nær- 
værende Livs Forfængelighed og Djævelen samt alle 
hans Engle, og der blev sunget med smaa, syletynde 
Hofdamerøster, og der blev nippet til de smaa røde 
Chinakopper, Baronen tog sin store Lur, den paa en 
Time, de gamle Grever fik Kæbekrampe af undertrykt 
Gaben, og varmere blev det herinde i det gule Da- 
maskesgemak. En hed og krydret Luft af soltørret 
Træ^ Støv der dansede og stimede, og Præsten, der 
blev ved med at snurre og surre og summe bag sit 
sorte Bord, Slummeren var dyb. Derude bag Linde- 
alleen laa den røde Aftensol endnu og tøvede. Ge- 
makket fyldtes med Lys, Damasken glødede, og Familie- 
portrætterne slog Øjnene op og stirrede. Pludselig 
gav et Uhr sig til at klingre og klimpe, Sangklokkerne 
i Nikolaj skjalv langt borte i den stille Luft, Spurvene 
sang i Lindene, og nedenunder i Domestikstuen skændtes 
Lakejerne. 

Provstens Kæmpeparyk hældede svagt nu som ét 
Babelstaam i Forfald, og Mesdames sukkede, saa Snør- 
livene gav sig derved. 

„Dette I kære, hellige Brødre og Søstre maa være 
os en Vederkvægelse udi al Bedrøvelse, ja en Veder- 
kvægelse og hjærtetrængende Naadesvirkning uden 
Mage, at vi ere de udvalgte Sjæle, der har faaet Bugt 
med den fjendske Djævel som ligger fordækt under vort 
oprørske Kjød og Blod. Amen. Skulde vi saa sjunge?" 

Enevold Brandt 3 

Baronen vaagnede med et Sæt, en lille hvid Skede- 
hund snerrede. 

Lad kun alle Djævle true 
kom kun an du sorte Geist, 
ved vor Dyd du fælt skal grue, 
du skal se, du vel har rejst. 
Vi Satan vældigt skrækker 
hans Engles Vælde knækker, 
med Belzebub vi pukker 
ved Dyd ham Munden lukker 
Halleluja! 
os intet skade kan- 

Fru von Søhlenthal sang ikke med. Hun sad dér 
i sin polstrede Armstol og saa bekymret ud, den lille 
blege og svagelige Dame med de overmåade mange 
Skønhedspletter. Naturligvis sad hun nu igen og tænkte 
paa ^i Smertens Barn, Enevold, hendes store og ube- 
gribelig vanartede Søn, der stadigen gik omkring paa 
Afvigelsernes sumpede Veje og Stier, der manglede Drift 
til Ære, der foretrak Livets glimrende Elendigheder og 
hule amusements, der flygtede fra Bønnemøder og var 
hendes daglige Sorg. Det var en stor malheur med 
Enevold. Altid var den Søn nu uden Porten. I intet 
lignede han sin gode Broder Christian, ak, Enevold — 
Enevold! 

I^salmen var ude, dér kom Lakejerne med Tærten. 
Madame slog sin Vifte ud og var straks Værtinden. 
En muntrere Geist bredte sig, Præsterne fik Snusdaa- 
seme frem, Kavallererne bød Tallerkener om. Hoffet 
og Majestæterne kom straks paa Tale, og de fremmede 
Ambassadricer kritiseredes, alle var enige om, at Madame 
d'Ogier var altfor behagesyg og koket af sin Alder, 
tilsidst nedlod man sig endog til Actricerne, og man 
berømmede især Fru Passow. Den tykke Kammer- 
herreinde von Brockenhuus maatte for Gud have sig 

1* 

4 Svend Leopold: 

endnu et lidet Stykke Tærte, hun havde aldeles ikke 
faaet kvalt al jordisk Lyst, og hun kunde umulig und- 
lade at meddele den fattige Madame Tillisch, at hun 
nu endeligen havde faaet købt det i alle Maader ange- 
neme Sommerhus udi Sorgenfrei, som hun bestandigen 
havde ønsket sig. Dette Sommerhus var en uudtømmelig 
Materie til Discours, der var nemlig Originalskilderier 
udi alle Piafonds, og saa de prægtige environs der- 
ude, ak ja, Kammerherreinden takkede sin Gud og 
Skabere for al den Naade med det Sommerhus. Ma- 
dame Tillisch, der ikke en Gang havde en Portechaise 
og kun én Domestique, blev paa én Gang meget melan- 
kolsk og fandt, at Menneskene burde tænke møre paa 
de himmelske Pauluner end paa de jordiske Sommer- 
huse, som Møl og Rust dog alligevel fortærede, men 
Kammerherreinden vilde dog alligevel ikke høre Tale 
om Møl og Rust, hun havde tolv Domestiquer og ti 
Mamseller og Jomfruer til at opvarte hende selv og 
hendes tre langbenede Døtre, Laurentzia, Ghristence 
og Edvardine, og hun skulde mafoi nok sørge for, at 
hendes Hus blev holdt i Orden, hun var ingenlunde af 
den Slags, der lod Spindelvævet hænge, fordi Verden 
var en Jammerdal. Saa sukkede den magre Madame 
Tillisch, hun havde kun én Domestique, og han var 
lam. 

Henne ved det store forgyldte Chatol sad den lille 
vævre Madame Hilleborg von Huttenrauch, hende henne 
fra Studenstræde, der havde været gift med en Consul 
til Marocco. Hun saa nok ud til at være indviklet en 
Smule i Verdens Syndegæld; over en hvid Kjole med 
Florsgarneringer bar hun en violet Salope, paa den høje 
Goiffure tronede en statelig Silkebonnet af gult Trium- 
phant. Livlig som en Irisk i Hækketiden underholdt 
hun sig nu med Hr. von Majol, Grevfe Plessen og 
Kammerjunker von Gastenschiold om de nymodens 

Enbvold Brandt 5 

franske Romaner. Viceraadmandinde von Wasserfall sad 
og skumlede i Krogen, hun vidste nok, hvad hun vidste 
om den smaa von Huttenrauch, der var nok mer end 
Rimelighed for, at den Kone havde selve Baron von 
Søhlenthal til soulagement udi Enkestand, skønt Pokker 
da skulde have den apoplektiske Baron til amant. Men 
det var nu Synd for Baronessen, hun havde mintro 
nok med den Lømmel af en Søn. 

Den Enevold Brandt han endte saamænd nok paa 
Rakkersluffen med det Liv han førte. Men det var nu 
én Gang noget, som en delicat Geist som Viceraadmand- 
inden ikke ønskede at melere sig udi, og saa saa' hun 
lige op i Piafonden med et besk Udtryk, som om hun 
havde spist Faarekyllinger. 

Tærten var fortæret, de øverste i Rangen begyndte 
saa smaat at anbefale sig. Baronen gik omkring og 
sendte forliebte Øjekast og Grimacer til hvertandet 
Fiskebensskørt, Baronessen modtog artige Haandkys i 
sin magelige Armstol. Først gik de højgrevelige Excel- 
lencer med deres Fruer, saa Baronerne. Nede i Vesti- 
bulen raabte Domestiqueme Herskabernes Navne op, 
saa det skingrede op gennem Palæet, jo finere Navne, 
des stærkere Skrig, og tilsidst et hoverende „Viceraad- 
mandinde udi Kjøbenhavn Madame von Wasserfall!" 

Den fattige Madame Tillisch sad endnu paa Salen 
og ventede. Hun ønskede ikke at sværme som en Baby- 
lonier, hun satte al sin Fortrøstning til Gud, hun havde 
kun én Domestique og kunde godt vente en Stund, 
indtil Larmen fra Verdens Børn var døet hen. Hun 
vidste med sig selv, at hun var det dydigste og flit- 
tigste Fruentimmer i den hele By, fra sin tidligste 
Ungdom af havde hun ført sig saa fornuftigt op, at 
hun ikke som visse Mamseller behøvede at gaa med 
Solhatten ned i Øjnene. Saa rejste hun sig, kniksede 
dybt og gik. 

6 Svend Leopold: 

Herren og Fruen var nu alene, det trak op til 
Uvejr mellem Ægtefællerne. Madame gav sig straks til 
at græde over sin vanartede Søn, der nu igen var bleven 
gcehen i en haandgribelig Daarlighed. Den unge Mon- 
sieur stak ud ved Nattetider, saa var han i Gylden- 
lund, saa i Torrebek, han var kort sagt aldrig dér, 
hvor han skulde være. 

Nu i Nat var Monsieur igen échapperet 

Baronen stormede op og ned i Salen med Hæn- 
derne paa Ryggen. „Ja, han er et letsindigt og vildt 
Menneske i alle Dele,"" bruste han op. „Men er det mig 
der er hans Papa, er det mig han slægter paa? Kan 
jeg gøre ved, at din salig Brandts uregerlige Aflfecter nu 
gaar i Arv til hans Spitsbub af en fils. Hvad vil du, 
at jeg skal gøre, hjærte Friderica?" 

„Hjærte Søhlenthal — hvilken urimelig Snak dog 
— nu er du dog vel Drengens Papa." 

„Ikke Papa til slig en Canaille. Jeg gad sé ham 
hvervet til Ostindien," 

„Ak — men Søhlenthal dog!" 

„Men jeg skal vide, at holde den Knægt til Re- 
spect." 

Baronessen begyndte nu at tage sin Søns Parti. 

„Med Lempe — med Lempe — min Søhlenthal, 
Ungdommen er jo dog underkastet Fristelser." 

Hr. von Søhlenthal var ildrød i sit store Hoved. 

„Da jeg var ung — yngre — vidste jeg bestandigen 
at conservere Honneuren. Jeg siger dig, den gode 
Junker gaar ad Helvede til." 

Baronessen rejste sig, dybt krænket paa sin Søns 
Vegne. 

„Ja — Søhlenthal — var det blot min eneste utaale- 
lige Hjærtesorg." 

„Hvad mener Madame?" 

„Jeg mener — ja, jeg maa sige det, jeg finder stor 

Enevold Brandt 7 

Afsmag i at sé den lille von Huttenrauch her ved vore 
opbyggelige Assembléer. Det er noget, som ganske 
ikke skikker sig, at sé dette kokette Fruentimmer sidde 
dér den ganske Aften durch og ikke vide andet at 
snakke om end sine forliebte Historier og galante 
Romaner. Der er vel andet for et Menneske at tale 
om, end Silkebaand og Forliebelser, jeg finder stor 
Afsmag i den Madame, nu véd du det/ 

„Du foretrækker maaske den magre Tillisch?** 

Baronen skød Underlæben frem paa en rasende 
Maade. 

„Ja og det de hundreder af Gange." 

„Bien -— hver sin Smag — jeg foretrækker nu den 
lille Huttenrauch." 

„Ja, hun véd da i det mindste at pudse sin Skøn- 
hed artig op." 

Hr. von Søhlenthal stod en Stund foran det høje 
Spejl og mønstrede sig omhyggeligt. 

„Den Discours fører til intet — Adieu." 

Saa gik Baronen gram i Hu, og Madame gav sig til 
at græde. 

Da hun havde grædt af, lod hun Mamsellen bringe 
sig Chokolade op. Hun drak tre Kopper, satte sig saa 
lunt til Rette i Sofaen og begyndte at lægge Kabale. 
Der var dog noget hun gad se i de Kort. 



Lige ved Solopgangstid var det, tidlig i den rosen- 
røde Morgen. Alle Duer var ude over Staden. Hr. 
Hagewitz, Hovmester hos Baron Søhlenthals, stod alle- 
rede foran Sønnernes Dør og bankede paa, ihærdigt, 
med sine spidse Knoer, han bankede og han hvæsede, 
hæs af Morgenluften. 

8 Svend Leopold: 

Pidskeparykken stod lige ud i Luften med sirlige 
Bukler og bredt Silkebaand. 

Saa trippede han igen meget forsigtig ned ad den 
stejle Trappe, ned til sine Bøger, sin gode Morgenkaffe 
og sin fulde Snustobaksdaase. Ved det buede Gang- 
vindue stod han en Stund og kiggede fornøjet ud i den 
duggede Hauge, Urter og Blomster i Flor, og Sol der 
skinnede, og klar Himmel, og flyvende Skyer og Sky- 
ernes Skygge. Monarkiske Purpurblomster, jomfruelig 
hvide Kroner, brændende Garmosinblomster, og her 
rakte et Bæger op, og dér faldt en Klynge af dejlige 
Klokker ned om en buet Stængel, nogle Urter stod 
med Duske, andre med Klaser; den gamle gned sine 
magre Hænder, skuttede sig, rystede velbehagelig paa 
Pidskeparykken og forsvandt saa med en tilfreds Smaa- 
grynten ned i Studerkammeret, hvor den brune Kaffe- 
kande stod og snurrede nok saa blideligt midt imellem 
Bayles tykke Dictionnaire og Wolfs „Fornuftige Tanker 
om Gud, Verden og Menneskenes Sjæl". Rundt om paa 
Reolerne lyste Bøgernes læderblanke Rygge. Den Mor- 
genstund — den Morgenstund — hvor angenem! 

Dér oppe ovenpaa hos „Sønnerne" var Sieur Chri- 
stian straks kommen ud af Fjerene, han pudrede og 
han pyntede sig, vaskede og friserte sig, den sorte 
Klædesfrakke blev trukken meget forsigtig paa, det 
Pudder paa Haarpungen var saa slemt til at drysse 
ned paa Skuldrene, han vendte og han drejede sig 
foran det brede venetianske Spejl, glattede og rettede 
paa Buklerne, gik hen til Vinduerne, slog de gule Gar- 
diner til Side, studerede omhyggelig Vejrglasset, kig- 
gede efter Vind og Vejr med en kyndig Mine og skred 
omsider værdig og alvorlig over i Læsesalen til Dagens 
Arbejde. 

Men Enevold — han laa endnu i sin Seng. Han 
sang Arier og sparkede med Benene, saa de blomstrede 

Enevold Brandt 9 

Sengegardiner fløj. Han havde været ved Kilden i Gaar 
og i Nat. Der var saa tyk en Vrimmel af Folk der- 
ude. Vejene i en eneste Støv, fulde af røde Pfaetons, 
gule Ghaiser og forgyldte Karether, og Lakejer og Lø- 
bere i én Sværm og Mængder af nysselige Stadsmøer. 
Elisabeth von Schøller kørte forbi i en skinnende rød 
Pfaeton som Fru Venus selv. Og Amalia von Schinkel, 
sandeligen en Jomfru af honnet Extraction. Enevold 
var tagen derned i Gaar med Hoijunkerne, de var til 
Hest, alle tolv. Holck og von Saldern og Gørtz og von 
Råben og Danneskjold og Rantzau og Borok og von 
Berkentin og den lille Ahlefeldt og tykke Luttichau, 
alle i røde Frakker. De havde moret sig angenemt. 
Enevold red Arabella, Holsteins den brunplettede, der 
havde en Hale som en Silkefane. En fyrig Hest, der 
hvinede og stampede og slog bag ud og sprang og 
dansede og tyggede paa sit skummende Bidsel, som en 
Ungplag. Han havde ladet den skære de vældigste 
Caprioler lige for Fruentimmernes Øjne, Hyrevognene 
var ved at gaa i Grøften, Arabella stod lige i Vejret 
som et Vandspring med sin dampende brune Krop. 

Men nu de Fruentimmer, Damer, Frøkener og Skov- 
nympher. Det ene Læs Piger efter det andet. Uhyre 
angenemt. Saloper og Solhatte og hvide Pocher, her 
en Pamela, dér en Gamoene, én i Fiskeben, en anden 
i løse Klæder, og Kædedans i det grønne. Den smukke 
Frøken von Luttichau kom anstigende i Ghaise, Ene- 
vold traf hende i Fjor paa den Torrebeks Rejse — de 
tindrende Øjne — de skælmske sorte Ravneøjne, et 
grumme kønt Fruentimmer, der førte sig umaneerlig 
prægtig op med syv Fjer i Solhatten. Og Frøknerne 
fra Lerchenfeldt havde været der med deres hykkelske 
Kælling af en Mama, heller gaa til Golonierne end 
befordre de Piger til Brudeskammelen. — Enevold laa 
nu og nynnede med Armene ind under Nakken, saa lo 

10 Svend Leopold: 

han, slog Takt med højre Ben, gabede, strakte sig, 
væltede sig omkring ind imod Væggen og vilde have 
sig endnu en Lur. Elisabeth — Amalia — Friderica 
— nej han kunde alligevel ikke sove. Blodet bruste, 
det sang og fartede af Sted. Man trængte til at slaa 
sig løs en Gang imellem, aflægge al mulig Alvorlighed 
for én eneste Dag. Han havde en hartad ubegribelig 
Grandesse til at svinge sig i Saddelen, ja en ligefrem 
medfødt Værdighed, eins, zwei, og han sad der, som 
groet fast. Havde han blot Penge, han skulde ikke sé 
de Mynter forslidte. Altid skulde han holde sig paa 
Studerkammeret og Bønnemøderne, gid han v^r Tam- 
bour ved Landfolket eller Cornet ved Rytterne eller 
Storsultan og Pokker med al Corpus juris. — Senge- 
gardinerne susede nu. Heller sidde paa det gode Haabs 
Forbjærg og drikke god Gap vin end leve her udi et 
helligt Helvede. Verden var vist prægtig. En artig 
Levemaade frem for alt. Det var ikke til at holde ud. 
Hagewitz, den gamle Sørgekarosse paa to Ben, par bleu, 
heller irre om paa de indostanske Marker end sidde 
her midt i de Herrnhuters Sect. Mama i Sørgebay. 
Al mulig malheur over den tykke Pastetbager af en 
Baron. Han fik Hovedpine, Gigt, Mavepine og Bræk- 
ning af al den MoraL Christian, blot den Dreng havde 
en velpudset Pung bag i Nakken og et Par stivstaaende 
Manchetter ud paa Neglene, saa var han satisfait. 
Ingen blodrige Aarer der trængte til at koge ud. 
Saa — der gik det Sengegardin! Man skal ikke være 
gnidsk mod sig selv, naar man har et Gemyt, der er 
genegen til Forliebelse. Nu fik han igen Kammerarrest, 
Vrøvl med Baronen, Straffepræken af Mama og sure 
Ord af gamle Hagewitz. Det hele blev vel til en Uges 
Stuearrest. Og netop nu skinnede Solen, og det var 
lysen Forsommer og alle var uden Porten, Amalia — 
Elisabeth — blot han ikke døde af Forliebelsesfeber. 

Hver Dag var der féte i de adeliges Hoteller, tændte 
Lanterner ved Portene. Og Italienerne paa Charlotten- 
borg havde Salen fuld hver Aften, Haugeporten til 
Kongens Hauge var aaben hele Natten, Folk gik fra et 
Selskab udi et andet, Billardholdeme havde god Søg- 
ning. Dér dansede man rigodons og dér Folie d'Espaghe 
og alskens Contradanse. Det var umuligt andet, end 
at Gud var en Elskere af Liv. Pokker med al Prov- 
stens Snak om de forklarede og uforraadnelige Lege- 
mer, Monsieur var jo ved at styrte af Fedt. Det var 
nok ikke Mælkegrød og Bergefisk den Hallunk nærede 
sig af. Her sad man og rugede over Verdens Synd og 
Elendighed den lange Sommertid, mens Folk havde de 
amusanteste Dage udi deres Sommerhuse og Lysthauger 
og gik omkring i de smilende Enge, hvor alle Blomster 
stengledes. Det var ikke et Menneskes Natur at leve 
som en Kvæker, ordentlig som et Sejerværk bag fire 
Kammerdøre. Fanden tage de Mennesker, der lod 
Solen skinne forgæves og ikke profiterede af det grønne. 
Aldrig en Spadserefart i Chaisen, et Glas Champagne- 
vin, en Flaske Sek, Vrøvl derimod om at gøre Kødet 
til Vilje, han kendte Lectien. Man skulde nedtvinge 
sit Legemes Lyster, udslukke hver evig eneste Synds 
Ild og Gnist; al mulig malheur over Hr. Baron von 
Søhlenthal! 

Monarken, den gode Friderich, taalte ingenlunde, 
at hans Underdaner gik omkring med hængende Ho- 
veder og saa' surt som i hans salig Faders Tid. Mon- 
arken pønsede kun paa at glæde og fornøje sine Børn, 
han var ikke som Kong Christian, der levede et beknyt 
og kummerligt Levned i Angst og Bævelse og svare 
Beængstelser, han havde stor Lyst til at leve galant i 
alle Maader, han var ikke idelig plaget af Kolik, han 
slog sig ikke fra Verden, han var en Fyrste med heftig 
Elskhu og Trang til Glæde og alt hVad rosenrødt var. 

aldrig nedkæmpede han sine forliebte Griller og aldrig 
tvang han sin Elskhu. 

Nej, Gud var en Elsker af alskens Liv. 

Og saa ud paa Gulvet i et Spring. Og Tøjet kom 
paa i en Fart, men da det var trukket paa, var det det 
forkerte, det var Søndagstøjet, og i Dag var det Man- 
dag, den grønne Fløjelsfrakke med Kniplingerne. En 
Kaarde ned og saa over i Læsesalen. 

Amalia — Amalia — med dine mægtige Smilehuller. 
Det var til at bltve gal over. 

Christian sad mellem Dynger af Bøger. En Kaffe- 
kop stod og dampede paa en rød Bakke. Og Solen 
skinnede i det ganske Kammer, alle Spejles Glasrammer 
gnistrede Lys fra sig, dér stod det gamle Chatol med 
sin blank finerede Mave, og dér oppe alle de smaa ost- 
indiske Daaser paa Hylden, og en liden forgyldt Side- 
kaarde paa den røde Damaskesvæg. 

„Drik sin Kaffe, mon frére." 

Kaarden fløj frem og tilbage i Luften i blinkende 
Buer. 

Christian hverken saa' eller hørte, han holdt Hæn- 
derne for Ørene, forsigtigt, for at Pudderet ikke skulde 
drysse ned paa Frakkekraven. 

„Angenemt Vejr, Sieur Christian." 

Enevold hang nu henne i Vin duskarmen og klip- 
pede Lindene derude med sine lange Ben. En Kridt- 
pibe hængende i den ene Mundvig, Armene overkors, 
han dampede, sang. Lindebladene faldt i Skyer for 
hans ivrige Spændesko. 

»Ak, gid Melicerta var min, 
O Lykke, gør hvad du formaar, 
al Verden maa gærne bliv din, 
naar jeg Melicerta kun faar. 
Du Nymphernes skønneste Pragt, 
Naturens fuldkomneste Zir — — " 

„Hvad har gjort dig forkert i Hovedet?" kom det 
arrigt henne fra Bøgerne. Enevold kunde ikke høre 
for sine egne Skrig, Solen og den prægtige Hauge. Man 
blev Poet af al den Dejlighed. Man blev drukken af 
Fryd. Derovre pudsede en Mamsel Vinduer, Himmel, 
hvilke Øjekast. Og de smaa Pomerantstræer dernede 
i de grønne Baljer, hele Parterren fuld af Blomster, 
Gule Amaryllis uden om sorte Fløj eisroser. Se, til 
Mamsellen derovre! Hvide Iris, violette Tulipaner i 
Rade og Rækker, dér i Sollæ de røde Cardinalblomster, 
brandrøde Klokker og gulspættede Stjærner ■— over det 
hele Toppene af de grønne Træer. 

Nu var Christian der. 

„Det er dog en forfærdelig Trallen, har du drukket 
Biskop?« 

»Naar Yndighed savnes, saa finder man den visselig, 
o søde Hyrdinde, naar man kun finder dig. 
Saa var mine Tanker/ da jeg dig, Melikrona, saa' 
saa from og uskyldig blandt Nympheme gaa. 

Du ilede, 

du hvilede, 
straks samled alle Hyrder sig 

at lede 

og bede 
enhver om nærmest Plads hos dig, 
og naar du kun smiled, holdt hver sig lykkelig, c 

„Du slog dig nok løs i Gaar. Klokken fire i Nat 
var din Seng som blæst." 

„Ingen Spottegloser, gode Sieur." 

„Var du ved Kilden?« 

„Du snakker som en Kødpølse." 

„Papa og Hagewitz var i Kammeret Klokken tolv. 
Der vanker. Monsieur." 

Et Nu, Enevold svingede ind med Benene. 

„Du snakker som en Prædikanter, pas du din 

Corpus juris. Den Sag afgør Baronen og jeg udi En- 
rum. Bring mig ikke udaf Humeuri Men vil du vide 
det, allons, mon cher, — jeg var ved Kilden." 

„Naada — det blir til Stuearrest, du slipper ikke." 

Christian hoppede som en glad Skade, saa Haar- 
pungen vippede. Enevold rettede sig stolt i Vejret med 
en Mine som en Grandseigneur; omkring hans store, 
smukt krusede Læber laa et mageløs haansk Smil, som 
om han nu mer end længe nok havde hørt paa en 
Kammertjeners ørkesløse Passiar. Men han var allige- 
vel meget bleg, Øjelaagene var sænkede, fornemt indo- 
lent. Den store, krumme Næse knejsede meget selv- 
bevidst og kongeligt, som en Arve- og Enevoldsherres, 
Fløjene bevægede sig ganske svagt, som de altid plejede 
at gøre, naar den unge Herre følte sig krænket og 
kommen for nær. Christian blev lidt sky og urolig. 
De Øjne, de stak og glødede mørkt i det hvide Ansigt. 
Nu kom der vist en Spotteglose, 

Der kom en lang Pavse, hvori man hørte Hagewitz* 
Smaagrynten i Stuen nedenunder og Hr. von Søhlen- 
thals tunge sølvknappede Stok. Pludselig slog Enevold 
ud med Armene, virrede frem og tilbage i Luften med 
de lange smalle Hænder, saa at Kniplingsmanchetterne 
dansede omkring de tynde Haandled, knipsede i Luften, 
som strøg han Tanker bort fra sig, og lo. 

„Forbi — mon frére," sagde han ovtfiegent, lige- 
frem stolt over sin Selvbeherskelseskunst. Christian 
satte sig, en Smule beskæmmet ved al denne Høj- 
modighed. 

„Var i Lag med Fruentimmerne?" spurgte Christian 
ganske spag, han var ligesom en Smule misundelig paa 
Broderen. 

„Von Saldern og Gørtz og jeg," svarede Enevold — 
stolt og overlegen. Christian saa' hurtig op, læste saa 
ivrig. Ørene var ildrøde. 

^En Lystrejse til Kilden er vel intet Bacchanale/ 
sagde Enevold, Jeg la'r mig ikke nejes med et Spil 
Piqvet og en muggen Bønnebog. Vær vis paa det.**^ 

Christian saa' nu beundrende ud, men han tav og 
ludede med sit sirlige, hvidpudrede Hoved. Han var 
selv ligesom en lille Smule forliebt i en vis Frøken. 
Hun hed Regitze. Rædsom angenem. Igen en lang 
Pavse, og Baronens tunge Stok nedenunder. 

„Du Christian.** 

„Naa — hvad er der?** 

„Du er mafoi en slem Pastor Fix, at du gider sidde 
her og slide i det Tag med ud en Nat og vær frisk 
paa Leveren.** 

„Jeg er endnu ved mine fem Sind.** 

„Du er galen. Monsieur.** 

„Du har det vist med artige Indfald. Du trænger 
til en Smule Kammerarrest.** 

„Hold inde med den Snak.** 

„Om lidt har vi Papa.** 

Enevold fløj op og ned i Kammeret, hæftigt gesti- 
kulerende. 

„Jeg hader Hr. von Søhlenthal,** raabte han op, 
„men jeg skal vide at spille den Monsieur et artigt 
Puds.** 

Saa kastede han sig ned over en Stol og skjulte. 
Hovedet mellem Hænderne. Christian stod ved Vin- 
duet og var hel uhyggelig ved at tænke paa de stygge 
Optrin med Enevold, der nu var i Vente. Saa var der 
nogen, der kom i Trappen, en Stok, der hamrede mod 
Trinene, en Stønnen efter Vejr, Christian var allerede 
listet af med en stor Foliant under hver Arm. I Døren 
kiggede han stjaalent hen paa Broderen, der havde sat 
sig i Positur som til en Fægtetime. Ind trinede Hr. 
Baron von Søhlenthal, Grevskabet Rantzaus Administra- 
tor og virkelig Gehejmekonferensraad. Han kom ind 

ad Døren med megen Allarm, han stønnede og svedte, 
Parykken havde mange Krøller og var af nymodens 
Fa^on. Han gik straks hen og lukkede Vinduerne, for 
han taalte ikke den Træk. Saa stillede han sig foran det 
venetianske Spejl, undersøgte omhyggeligt sin tykke og 
belagte Tunge, hele Glasset blev dugget af Baronens 
umaadelige Aande. Omsider blev en bred, brillant- 
lynende Tabatiére trukket op af den hvide Silkevest, 
meget langsomt halet op med to sendrægtige Fingre, 
der bar svære Guldringe under de hvide posede Knoer. 
Hr. von Søhlenthal tog sig en meget forsvarlig Pris, 
han nyste som en Tyr. 

Enevold stod Statue derhenne med Næsen højl i 
Sky, men bleg var han. Baronen fik pludselig Øje paa 
sin Stifsøn, viftede sig ivrigt rundt i Ansigtet med sit 
Kniplingslommetørklæde, saa at Pudder og Snus hvirv- 
lede op til alle Sider. Han skød den brede Underlæbe 
langt frem, kiggede og undersøgte, først med det ene 
Øje, saa med det andet 

„Jeg er bange for, at han ikke har sovet vel i Nat, 
min gode Enevold." 

Enevold havde faaet fat i Floretten, den Minkede 
og gnistrede saare uroligt. Baronen var igen henne 
foran Spejlet, der var lidt i Vejen med Nakkesløjfen, 
den hang med Silkevingerne som en syg Flagermus. 

„Læg han flux den Floret!** 

Enevold lagde Kaarden Ira sig, meget nonchalent 
støttede han sig nu op imod Chatollet med Armene 
overkors. Han mærkede, at han blev betragtet i Spejlet 
derhenne, og han gjorde sit Ansigt udtryksløst og 
ulæseligt. 

„Naa, kommer det saa, artige Monsieur som han er?** 

Enevold svarede ikke. 

„Har han noget at sige til sin Undskyldning for det 
liderlige Levned, han behager at føre?** 

„Vi var ved Kilden!" kom det trodsigt. 

Hr. von Søhlenthal maatte tage sig en Pris for at 
faa faderlig Courage. 

„Kilden," sagde han med et Tonefald, der mindede 
om Hofpræsten hos Enkedronningen. „Kilden, men vi 
vil intet vide af den Kilde — intet vide af den — 
Kilde." 

„Jeg maa vel tage frisk Luft, mens det er Sommers- 
lid!" 

„Saa — maa han det — nej, han maa ikke — kan 
han ikke tage frisk Luft i Haugen som hans gode 
Broder og recreere Sindet paa ærbar Vis." 

„Nej, jeg kan ikke!" 

„Men jeg skal lære ham det." 

Baronen svang sin Stok, rød i Hovedet var han. 

„Jeg ser, han er en gala paa en Mandag. Er han 
maaske Hertug til Florents, eller hvad gaar der af ham. 
Men vi skal vide at sætte en Stopper for hans natlige 
Excesser. Staa ikke dér og glo som en Torbist. Vogt 
han sig vel i sin Ungdom for Synd og Syndens Farer; 
sligt, siger jeg, ender altid med Ruelse og Despera- 
tion." 

Ved Ordet Ruelse slog Baronen helt over i Prædike- 
tonen. 

„Enevold, han rebellerer mod Gud og hans For- 
ældre. Det er ikke det, jeg, hans salig Faders Stedfor- 
træder her paa Jorden, har lært ham, at søle sig i 
Verdens Svir og Sværm ved Nattetider, at rende uden 
Porten som den værste Ganaille og støje Gaderne 
igennem ved Morgenens Gry." 

„Det forekommer mig, at Hr. Papa ser en Myg an 
for en Elephant." 

„Mon fils — silence!" 

^aronen viftede sig omkring i sit Kyklopansigt. 

„Maa jeg ikke immer paaminde ham om hans 

Enerold Brandt. 2 

Pligter og holde ham fra Afvigelsernes Veje. Maa jeg 
ikke bestandigen advare ham, naar han sætter sine 
Flyveforsætter i Værk uden at se til Virkningen. Men 
han ligner i intet sin gode Broder Christian, han er i 
alle Maader en Slave af sine farlige Passioner og Affecter, 
han har ikke Gnist eller Funke af Drift til Ære, han 
gør os megen Sorg, mon fils, altid er han paa Kaffe- 
husene, i Spilleselskaber og paa Spadseregangene, hans 
gode Mama har sorrigfulde Timer og jeg stor Be- 
skæmmelse af hans vanartede Opførsel. Er det maaske 
hans Mening at blive Gadespringer og Stenbrosliber og 
ende sine Dage i Stokhuset? Er det hans Agt kun at 
amusere sig fra liøns flyver ned, til Høns flyver op? 
Hvad mener han, at der bliver af hans Sjæl, naar de 
jordiske Dele skal gemmes? Attraar han ikke at plukke 
Evighedens Tusindfryder? Nej, opgiv han nu at skære 
Caprioler, nedgrav han sit Sind i alvorlige Tanker, og 
ifør han sig nu et nyt og bedre Menneske."" 

Enevold var tavs som en Grav, han smilte haanligt 
med fremskudte Læber. 

„Vil han indrømme mig det ydmygt og angerfuldt, 
at han fortryder det ganske hjærteligt, at han fra denne 
Time af vil vende om fra Syndens farefulde Stier, at 
han vil bygge sit fremtidige Liv paa Troens faste 
Grundvold og ikke paa Syndens Rør og Flyvesand, at 
han vil aflade at moqvere sig over al Verden. Sig mig, 
min Enevold, vil han, og jeg skal slaa meget i Glemme- 
bogen." 

„Jeg ønsker Hr. von Søhlenthals alamodiske Mai- 
tresse, Mademoiselle von Freudendahl udi Snarensgade^ 
et langt Liv og et godt Helbred.** 

Baronen slog med sin tunge Stok i Gulvet, saa det 
drønede. Enevold greb lynsnart efter Kaarden. 

„Vel, min gode Enevold Brandt, dette bliver til en 

Uges Kammerarrest. Jeg skal selv dagligen se til ham. 
Adieu." 

Saa gik Baronen. 

Han laasede Døren efter sig og skred tungt ned ad 
den knirkende Trappe. Ved Omdrejningen blev han 
staaende, lyttede. Enevold sang deroppe i vilden Sky, 

»Gemeoh'g hver Aften, naar Faarene har ædt sig mæt, 
forsamles vi Hyrder paa denne grønne Slet. 
Vi Lemmerne køle i Skyggen af en Lind og Bøg, 
og Damon opmuntrer os med uskyldigt Spøg. 

Den Byrde 

en Hyrde 
om Dagen har, ved Solens Glød 

at svede 

af Hede 
gør denne Aftenly saa sød, 
helst naar han finder Hvile i en Hyrdindes Skød.« 



n 

Hr. von Søhlenthal havde kendt og tjent tre Arve- 
og Enevoldsmonarker og indgydt dem en Slags Respekt 
ved aldrig at bøje sig altfor dybt og ved aldrig at 
tage udpræget Parti. Under den galante, nu højlovlige 
Kong Friderich den Qerde havde han været Kronprins 
Christians Fortrolige og alligevel Monarkens aarvaagne 
Tjener, han bevægede sig mellem alle Parter med en 
vis Glathed, der klædte. Under Christian den sjette 
blev han Kronprins Friderichs Overhofmester. Efter- 
som Tidsaanden fordrede det, havde han været Leve- 
mand, Skønaand, Pietist, Scepticus, Philosophus, stærk 
Geist, og under alle Strømninger var han uafladeligen 
bleven tykkere og tykkere. En høj og før Mand var 
han nu, med en selvbevidst og enevældig Mine i sit 
store uformelige Ansigt. Han led en Del af Stakaandet- 

2* 

hed og Podagra og gik nu med Stok, fordi Palæets 
Gulve var saa glatte som Spejle. Men som oftest lod 
han sig køre i Rullestol af sin Kammerlakaj, og der 
var da ikke Grænse for hans absolutistisk souveræne 
Overmod, naar han rulledes gennem sine Sale i en 
guldlakeret Stol med en Kommandostav i Haanden. 
Han rullede og kommanderede og larmede, saa Dome- 
stiquerne føg omkring i forskræmte Skyer. — Han 
havde ofret paa mange Slags Altre, men oftest i den 
paphiske Veneris Tempel. Under Bluhmes Præsteregi- 
mente afskaffede han dog flux sine to Maitresser og 
satte dem paa Pension hos Herrnhuterne i Ghristians- 
feldt. Efter Præsteregimentet tog han dem flux hjem 
igen. Men der var kommen en hel Del Salvelse og 
Rørelse og Gudelighed ind mellem Karesserne. Poda- 
graen lod ham alligevel hælde til Pietismen. Han el- 
skede nu nærmest som en forliebt, men værdig Præsi- 
dent i Generalkirkeinspektionscollegiet, Amorinerne 
havde lidt en Smule af Kirkerøgelsen, de var ikke slet 
saa rosenrøde i Huden som i sin Tid, og Vingerne 
havde de mange Alterlys svedet en Smule i Kanterne. 
Hr. von Søhlenthal var ved at bytte sine Rosenkranse 
bort for Cypresser. 

Hver Dag var der Morgengudstjeneste i Baronens 
Hus. Klokken elleve, naar Herren var bleven barberet 
og havde faaet sine fire blødkogte Æg, og naar Fruen 
havde faaet sat sin Coiff'ure, samledes Herskab og Hus- 
stand i det grønne Damaskeskabinet. Baronen kørte 
ind med Brask og Bram i sin guldlakerede Rullestol, 
han var morgengnaven og havde spildt Æg paa sin 
Kniplingshalsklud. Det højere Tyende kom meget for- 
sigtigt ind som paa Uldsokker og stillede sig straks op 
langs med Væggene med Hænderne foldede andægtigt. 
— Tjenerskabet havde ellers deres egne Bønnemøder 

nede i Kælderetagen med Bibellæsning og from Dis- 
cours og Gæsterering og Traktering og Kys og Karesser, 
som det nu bedst kunde falde. — Op ad den ene Væg 
stod den gamle Obervartfrue med sin hvide stivede 
Matronekappe, saa Oberkøkkenforstandersken med sit 
røde Jordbæransigt, saa Lektricen, der var malet under 
Øjnene med Tusch for at se interessant ud, hun holdt 
sig lidt for sig selv og vendte Ryggen til Kammerfri- 
sarinden og første Kammerpige, der havde været til 
Dans i „Kanden" i Nat. Paa den modsatte Side stod 
det mandlige Tyende, Fægtemesteren, Bibliothecaren, 
Staldmesteren, de tre Kammerlakajer og Geschirmei- 
steren. Ved Vinduet sad Baronessen i sin magelige 
Armstol, de to Sønner sad paa hver sin Side af Mama 
og holdt Psalmebogen, hver med én Haand. 

Frem foran Fronten kørte Baronen, slog i Gulvet 
med sin Stok, viftede med Servietten, gav Signal, nu 
gik det løs. 

Det var en af Brorsons Adventspsalmer. 

Gamle Hagewitz sad i Sidekabinettet ved et Stue- 
orgel og var baade Bælgetræder og Organist paa samme 
Tid, hvad der var meget anstrengende for de gamle 
Lemmer. 

Sangen var ude. Baronen udstedte Dagens Parol, 
Tyendet kniksede og forsvandt skyndsomst ned ad 
Trapperne til Køkkenet, hvor der var rigeligt med 
Kaffe og Guds Gaver paa Kanden. 

De to Sønner kyssede Papa paa Haanden og Mama 
paa Kinden. Christian gik straks til sine Studeringer, 
og Enevold, der havde faaet et meget unaadigt Blik, 
blev ført op paa Kammeret af Hagewitz, der agerede 
Fangevogter, hver Gang der var noget i Vejen med den 
unge Monsieur, og hvem Kammemøglen paa det højtide- 
ligste var bleven betroet af selve Baronen. Hagewitz var 
i slet Lune i Dag, fordi Kaffen var kogt over og der 

var kommen Pletter rundt om i de „Fornuftige Tanker 
om Gud, Verden og Menneskenes Sjæl". Enevold spe- 
kulerede paa at faa lokket Nøglen fra den gamle. Han 
skulde og maatte ud i Nat. Mademoiselle ventede. 
Det gik kun grumme langsomt op ad Trappen, paa 
hvert Trin blev der stanset. 

„Maa jeg hjælpe Hr. Hagewitz?" kom det med 
Monsieurs rare Stemme. Enevold og Hagewitz mund- 
huggedes ellers altid, skønt de i Grunden var de bedste 
Venner af Verden. 

Den gamle svarede ikke. Der var saa stille her 
paa den solede Trappe, at man kunde høre den blinde 
Violinspiller ovre i „den forgyldte Vindmølle** i Store 
Kongensgade. 

„Hr. Hagewitz spiller de Psalmer fortræffeligt paa 
Orgelværk." 

„Monsieur Enevold véd maaske, hvad en Kam- 
mernøgle betyder udi det danske?" sagde den gamle 
tørt. 

Saa gik det igen op ad Trappen, og nu stod man 
da udenfor Hagewitz Dør. Enevold fik af sær Naade 
Lov til at kigge indenfor i Helligdommen, som ingen i 
det ganske Palæ fik Lov til at betræde. Enevold var 
straks ved Reolerne, Hagewitz sydede med Kaffekanden, 
han begyndte nu at blive blid. Hvilket angenemt Kam- 
mer ogsaa, lunt og gennemsolet, fyldt med stærke Dufte 
af Myrthe og Mynte og Æblegeranier, og rundt om ft*a 
Gulv til Loft gamle Billeder i Guldrammer, Bøger i 
brune Læderbind, hollandske Posteliner med blaa Skibe 
og tørrede Urter bag Glas. Enevold elskede dette duf- 
tende Solkammer, alle hans tidligste Barndomserin- 
dringer levede endnu her inde og gemte sig i de dunkle 
Kroge og den brogede Mangfoldighed, og han blev paa 
én Gang god og greb den gamles visne Haand med de 
store blaa Aarer under den rynkede Hud. 

„Er det sandt, at Hr. Hagewitz virkeligen er en 
Professors Søn?** 

Den gamle Herre smilede over hele Ansigtet, det 
Spørgsmaal havde han faaet mangfoldige Gange, og han 
led det godt, Pidsken havde ligesom rettet sig en Smule, 
Blikket fik pludselig en lysende Glans. Saa nikkede 
han betydningsfuldt og rettede sig i Vejret. 

„Det er saa længe siden. Monsieur Enevold. Ens 
Ungdom lever nu næsten kuns udi Drømme. Men kan 
det more ham at høre det igen, saa var min Hr. Fader, 
salig Ihukommelse, en meget højagtet og hædret Per- 
son og en Herre af den fineste Erudition. I sit sekstende 
Aar kunde han tre døde Sprog — det var udi Leyden. 
Ved hans Død myntede den gode Stad en Æresmedaille 
ham til Ære og Ihukommelse. — Men drik han nu sin 
Kaffe!" 

De sad helt tavse^ en Sisken slog derude i Abricos- 
espalieret. 

„Hr. Hagewitz har aldrig omtalt sin Fru Moder." 

Den gamle satte Koppen fra sig. 

„Hun døde, min kære Fru Moder, da jeg var ni 
Aar. Det var en aimable Dame med megen conduite 
og comportement. Hun havde et Par Øj en som en 
Engels, men hun var heller ikke af Borgerblod, vor 
kære Fru Moder." 

Enevold foer op med et Spring. 

„Mon dieu, saa har Hr. Hagewitz jo af det blaa 
Blod, og det har jeg aldrig vidst, holdes det ge- 
hejmt?" 

„Tror han ikke, Monsieur Enevold, at jeg véd, hvem 
jeg er. Fordi jeg er i hans Hr. Papas Brød, er jeg intet 
et Tyende. Men jeg vil fortælle ham en liden romansk 
Historie. Der var en ung Mandsperson udi Leyden. 
Jomfruerne fandt vist, at han var en køn Karl med 
sine brune Øjne, men det faar nu være, og de Jomfruer 

er forlængst døde. Denne unge Person var en stor 
Fusentast med et hidsigt Hoved og et hidsigt Blod. 
Ungdommen er som en Feber, Monsieur Enevold, der 
maa koldt Vand i Blodet, hvis den skal overstaaes. — 
Hans Hr. Fader var en saare lærd og alvorlig Mand, 
men det behagede ikke den gode Søn at sidde i Slafrok 
udi Studerstuen, han foragtede disse lærde Folianter, 
kaldte det al til Hobe tyk Pedanteri og gad heller gaa 
paa Vinkælder med Galoner paa Vesten. Idelig var han 
forliebt og betagen af amour, saa til én og saa til en 
anden, den Ungdoms Rasenhed er mintro capabel til 
alt. Han maa vide. Monsieur Enevold, jeg fortæller 
bam kuns alt dette til Advarsel.** 

Enevold sad med bøjet Hoved og slog Spændeskoene 
imod hinanden, han var vant til evige Prækener, ide- 
lige Formaninger og evindelige moralske Lectier. 

„Tro han mig, den er kun lykkelig, som kan leve 
sin Alderdom uden den mindste Samvittigheds Bebrej- 
delse. Det er ikke nok at have et kønt Udvortes og 
fortræffelige Sindsgaver. Forpligtelsernes Tynge maa 
der til. Kast dem ikke af, siger jeg, sligt hævner sig 
grumt. Bliv han en dygtig og agtet og ærbar Professor 
udi Juraen og lev han alle sine Dage i Ro og Stilhed, 
at han en Gang kan bære sine isgraa Haar med Hæder 
og komme udi Graven som en velmeriteret Borger udi 
Staden." 

Enevold sad og blev helt benauet ved at tænke 
paa de isgraa Haar, hans Spændesko var i en frygtelig 
Bevægelse. 

„Men det var nu den unge Mand," fortsatte Hage- 
witz med dyb Postillerøst, „det var en liderlig Krabat, 
han kunde have været det lyksaligste Greatur i Verden; 
men han vilde det ikke, han var én af Guds mest re- 
belliske Undersaatter, han flygtede hjemmefra og blev 
borte med det samme. Saa var han Lærer i Paris, saa 

Comediant i Palermo i Sicilien, saa Fægtemester i Ro- 
stock, en skønne Dag var Blodet brust af. Ungdommen 
forbi, Angeren og Ruelsen og de svare Beængstelser 
kom over ham som sorte Fugle.** 

Den gamle havde rejst sig, han gestikulerede hæftigt 
„Tro han mig. Monsieur Enevold, den unge Mands- 
person fik en kummerlig Soningens Aarrække, inden 
det alt, altsammen var sonet af. Thi alt, hvad Menne- 
skenes Børn gør af det onde, hver en Stump og hver 
en Tøddel, ja den mindste Overtrædelse i Tanke eller 
Gærning maa sones af, før eller senere. Hver en Synd 
har sin Straf — ingen Pardon. Der er en Rosensti 
over Menneskehjærter ad Helvede til, og der løber en 
angenem og grønnende Syndesti til det røde Échafaude. 
Jeg siger ham alt dette til idel Advarsel. Den Tid, der 
gaar i en angenem glædelig Cirkel, den vil ende i den 
stride Graad. Jeg mener ham det saa vel, Enevold, 
der er mintro Forargelser nok i denne syndige, usle 
og jammerlige Verden, men vé den, fra hvem For- 
argelserne komme. Han véd, at de, der gaar ud og 
saar med Taarer, de vil høste med Glæde, naar Tidens 
Fylde kommer. Enevold, græd han heller sin Ungdom 
bort over Synden og hvad Syndens er, at han i sin 
graa Alderdom kan smile Graven i Møde med fuld For- 
trøstning. For hver en syndig Glæde, han nægter sig, 
spirer der en himmelsk Rose for ham hisset i de Enge 
og Pauluner, hvor ingen Høst skal gulne, og Sommeren 
er evig, og hvor ingen Jordorme fortærer de rensede 
og forklarede Legemer, der ere tvættede rene i Lam- 
mets Renselsesblod. Enevold, Enevold, drej dog af fra 
den brede Vej og slaa i Tide ind paa den trange, smerte- 
fulde Tomesti, væd denne Sti med hans grædende 
Taare, ja græd kuns, græd bitterlig, min kære, kære 
unge Ven. Jeg taler til ham med de allerbevægeligste 
Ord, jeg mener ham det saa vel, som var han min egen 

Søn, jeg har skælvet og bævet for ham, jeg har set 
hans Moders stride Graad og hans Faders bekymrede 
Øjne. Kom til mig, Enevold, hver Gang Fristelser og 
Anfægtninger hober sig sammen, — tænk dog paa, at 
efter hver en sorglas Sommer Mger ufravigeligen en 
sorgfuld Vinter, og der er intet saa evigt og saa be- 
standigt som Menneskenes Sorg. Bevar han sit unge 
Hjærte rent, et kært Offer for hans himmelske Skabere 
og Fader, begynd han fra i Dag af en rolig og indge- 
togen Levemaade, tænk han alvorligt som hans gode 
Broder Christian, paa det nærværende Livs Forfænge- 
lighed, læs flittigen Parabler af det opbyggelige Slags. 
Giv han mig saa et helligt og ubrødeligt Løfte, at han 
vil korsfæste sine Lyster og Begærligheder og ikke 
vandre efter Kødet. Giv han det mig kun trygt, thi 
jeg, der staar her og taler, jeg, hvem Aarene har givet 
Klarsyn, jeg, Enevold, var den unge og forvildede 
Syndere, der oprørte sig svarligen imod sin Gud og sine 
Medmennesker." 

Enevold havde rejst sig, han var bleg af Vrede 
over den lange Prædiken. Saa strakte han Haanden 
ud o§ slog stolt med Nakken. 

„Vil Hr. Hagewitz saa give mig min Kammer- 
nøgle, jeg lider ikke at spærres inde som et Daare- 
kistelem?" 

Hagewitz saa himmelfalden ud, han havde ventet 
det angerfulde Løfte. 

„Nøglen — ellers ingen Løfter!" 

Saa gik den gamle ganske stille til Døren og luk- 
kede den op paa vid Gab. 

Stolt og statelig som en Monark skred Enevold ud 
af Kammeret. 

Lidt efter var den unge Herre lukket forsvarlig 
inde bag Laas og Slaa. 

Enevold stod midt i sit Kammer med Armene over- 
kors og lagde de mest trodsige Planer. 

Han følte sig i Grunden nedværdiget ved al den 
Snak af den gamle. Han vilde ud i Nat — om han 
saa skulde brække Halsen ved det Spring over i Linde- 
træet. 

Han vilde ud, og han maatte det. 



Det er Aften nu. 

Dagen havde været sløret af milde Regnskyer, men 
nu trak det over, ud ad Friderichsberg til. Den tidlige 
Maane var allerede fremme, og Luften var blød af 
Blomsterduft. Thi i hele det Nabolag, i alle Haver paa 
Amalienborg, blomstrede det nu med Roser. Fuglene 
tav paa én Gang, kun Nattergalen vaagede den ganske 
Nat. Sød og trykkende var Luften, Folk, der var ude 
paa Promenaderne uden Portene, de steg ud af Porte- 
chaiserne, og stille, meget langsomt gjorde de en Spad- 
seregang hjemad ad grønne Stier i store Oniveje. Vidt 
ud laa det komgrønne Land i den bløde Aftendæmring. 
Fra Staden lød Sangklokkerne ud paa de grønne Veje, 
Sindene fyldtes med blide sentiments. Fra de hvide 
Sommerhuse og Lystgaarde uden Porten lød munter 
Sang fra de oplyste Havesale, og fra Haugernes kapri- 
folieduftende Lysthuse klang den spæde Githar og den 
rappe Mandolin som svirrende Græshopper. Dér blev 
der spillet douce paa Glaveer, og her sang smægtende 
Toner hen over en Violons spændte Strenge. Hvilken 
angenem Aften. Og Lindeduften, hvor charmant, og 
den ganske Natur, hvor forlystende og fortryllende. 
Og man stod stille helt inde under de blomstrende 
Linde for at lytte til Nattergalene, der svarede hinanden 
i det bløde Tusmørke. Damerne havde løftet deres 
vide robes volantes op for Natteduggen og tænkte paa 

„Amadis", den angeneme franske Roman, og de længtes 
maaske en Smule efter noget, der var bizart og sæl- 
somt, de var jo alle uden Porten i Aften, al Livets 
Æventyr groede op bag den Qærne Horizont —- dér 
søndenpaa i Arkadien. Dér nede hvor Menneskene 
levede i ukunstled Hyrdestand uden at grillisere over 
Livet og alvorlige Materier. Et Steds paa Jorderig 
maatte der dog være, hvor Hyrder og Hyrdinder gik i 
Dale, hvor en Philander, en Doris og en Dorimene nød 
en evig Ungdom med Fløjters ømme Klagen og søde 
Flatterier og brændende Karesser og tætte Favntag, 
noget af al det charmante, Romanskriverne alle Tider 
lod ske i Sicilien eller dér omkring. I Arkadien I Eller 
løj maaske alle Poeter og Romanskrivere? Alle disse 
løjerlige Mennesker, der satte sig op paa Parnasso under 
en eviggrøn Lavrus for at narre Menneskene med den 
daarende Rimekunst. 

Hvor det blev koldt pludselig, helt køligt, Kava- 
lererne maatte hjælpe Mesdames Kaaberne paa, fine 
Slør kastedes hen over de høje GoifFurer, Porteurerne 
med deres gyldne og røde Portechaiser blev vinket hid. 
Monsieur og Madame steg ind. Springgardinerne blev 
trukne for, og saa lod man sig igen bære hjem til den 
trygge Stad inden Voldene, til de adelige Hoteller, for 
at gaa paa Opera, spille Piqvet, læse Romaner og harce- 
lere over sin Næstes gode Reputation. Nej, der var 
intet virkeligt Arkadien til, og alle Hyrder og alle Pa- 
storaler var idel Drøm og Digt og taabelig Tant til at 
forvirre de svage Geister med. »Man levede nu én Gang 
ikke i det Land Sicilien, men i Byefl omkring den rare 
Heststaty paa Hallandsaas. I denne Stad, hvor det 
svage Køn var dømt til Roman og Syramme. Og saa 
var der dog alligevel mangen en munter Sjæl i et stift 
Korset! 

Men nu var Sommernatten der med alle sine hvide 
Sommerstjærner, og Maanelyset bredte sig som en hvid 
Flod, Luften hvidnede og flimrede, Skyggerne ind under 
Palæernes Mure blev dybe og sorte, de glacerede Tage 
blev levende og lysende, hver Tegl med sin stirrende 
Maaneplet, hver Rude med sit vaagnende Øje, og dér 
nede i de lune Gader blinkende Vifter, der svirrede 
forbi. Det var alle fine Herskabers Mamseller og Jom- 
ft*uer og Domestiquer og Løbere og Lakajer, der søgte 
Arkadien op. Nu gik Ungdommen til Dans og til Stævne- 
møder. Og alle unge Junkere var naturligvis ogsaa 
ude en saadan Maanenat. Sølverne Kaardespidser, Pail- 
letter, der dansede omkring som ivrige Ildfluer. 

Sangklokkerne i vor Frue og i St. Petri havde lydt 
forlængst, og Vægterne, de havde sunget tvende Vers 
allerede, og Gaderne var døde nu. En sort Kat gled 
frem gennem en Maanestribe, en Morgenstjerne vaklede 
søvndrukken ind i Skyggen, Vindu efter Vindu blev 
lukket op ud i Natten med en svag knækkende Lyd, en 
hvid Arm rakte sig ud for at sætte Haspen paa, nu var 
det Midjenat — Maanenat uden Stjærner. 

Norgesgaden laa dér i Stilheden, øde, fornem og 
lysende. En Bladbrusen i Haverne, hist og her et rød- 
ligt Lys omme bag et Par smaarudede Vinduer, henne 
ved Hjørnet en osende Tranlampe, paa den høje Sten- 
trappe hos Ambassadeuren sov Vægteren med sit runde 
Ansigt vendt imod den runde Maane, 

Saa var der en lille gesvindt Haandlygte, der svir- 
rede hen over de knortede Brosten. Og dér i den dybe 
Skygge langs med . Rendestenen kom to ludende Por- 
tAurer luntende med en ganske lille Portechaise, de 
næsten krøb af Sted med de trekantede Hatte ned i 
Øjnene, lydløse som et Par sorte natlige Gespenster. 

En sort Kai satte sig paa sin Hale og stirrede for- 
bløffet efter Optoget. Portechaisen holdt stille udenfor 

den søhlenthalske Haveport længst borte fra Palæet, 
helt inde ved Gitteret. 

Der kom et Brus i den høj.e Lind udenfor Vinduet 
deroppe i Baron Søhlenthals Havefløj, hvor Sønnerne 
sov. En Gren knækkede med en knitrende Lyd og 
surrede susende ned gennem Luften, og igen et Rusk 
og et Brus i de tætte Blade. En Rude i det aabent- 
staaende Vindue knustes og klirrede ned mod Jorden, 
et mørkt Legeme svang sig hastigt ud med den svage 
Gren i en flyvende Bue, de vaagne Fugle pippede og 
smaaskreg dybt inde i Kronen, saa en glidende Lyd, 
en stille Smaaraslen, alt blev tavst. Dér højt oppe 
lyste Kammerets aabne Vinduer i Maanelyset som et 
Par udspændte Sølvvinger over de sorte Trætoppe. 
Den lange hvide Facade havde ligesom hundrede nys- 
gerrige Øjne ud i Natten, og alt i denne store Hauge 
slog Øjnene op. 

Fontænernes spinkle Straaler spillede op efter hin- 
anden i munter Legen Tagfat, ind i Dunkelhed og 
helt op i Lys som fine Krystaller. Konkylierne og 
Glasskaarene i Gangene lyste som Hobe af Golcondas 
Diamanter. Glaskuplerne i Parterren lod de bævende 
Sølvpopler spejle sig i deres mørkt skinnende Hoveder, 
de hvide Statuer hviskede over til hinanden, Buskad- 
serne, der drev under Dug, havde dunkle Hemmelig- 
heder med hinanden. Jasminerne sænkede deres hvide 
Blomsterlegemer ned i det dugfugtige Græs, dér laa de 
beruste, strakte sig og kølede sig mellem de glimtende 
Sankt Hansorme. Langt borte i fjæme Gaarde galede 
Haner i Drømme, paa Dueslaget sad Duerne alle udenfor 
paa Taget i én lang skinnende hvid Række ~ og de 
kurrede i Søvne. I Ambassadeurens Gaard klang en 
Mandolin, klang og tav saa i lange Stunder, saa Stil- 
heden drog sig frem gennem Luften som en dyb Søvn> 

klang saa igen, stille som i Drømme, tav igen for paany 
at tone, den ganske Nat. 

Der gik to Elskende i Baronens skønne Hauge, 
de gik, og stod stille, gik saa igen, betagne af amour. 
Blomsternes vaade Klaser slog mod deres Knæ, og de 
drog Kappen nærmere sammen. 

Inde under Palæets maanehvide Mur stod de en 
Stund stille. Der var endnu Lys i Hr. Hagewitz 
Kammer, den gamle led af Søvnløshed og sad ofte 
oppe om Nætterne for at meditere. Lige op ad det 
hvide Gardin sad han, urokkelig som en Støtte, den 
stive Pidsk havde noget melankolsk ved sig, den stod 
ikke lige ud i Luften som ellers, der var noget ved 
den yderste Krølle, der virkede vemodigt. 

„Se til den gamle deroppe," hviskede Enevold 
henrykt. 

„Hvis det er ham, der giver dig Kammerarrest, 
Enevold, saa hader jeg ham," lød en lille spæd og for- 
trydelig Stemme. 

„Det er den skikkeligste Pidsk under Solen, se 
hvor den hænger." 

„Den Pidsk er malisiøsk, den har voldet mig mange 
Taarer." 

„Den er kun i Baronens Tjeneste, ellers er den 
grumme aimable." 

„Enevold — du holder mere af den, end af mig," 
kom det klagende. 

„Gamle Hagewitz har ogsaa vidst, hvad amour og 
Affecter er." 

„Den Pidsk bringer mig ganske ud af humeur. 
Kan du da ikke sé, hvor den spotter mig. Jeg lider 
den mafoi ikke. Kom, nu gaar vi." 

Men Enevold var hel optagen af Hagewitz* tung- 
sindige Pidsk. 

„Har du virkelig dégout for den gamle Pebersvend?" 
spurgte han hende. 

„Enevold — nu véd du det, jeg har ikke Lyst og 
gout for nogen anden end for dig, den gamle deroppe 
er en Nar.** 

Saa kyssede han hende ømt, og de gik videre op 
ad de hvide Gange, hvor de knuste Glasskaar gnistrede 
og blaanede mellem tavse Buksbomhække. 

„Nu har jeg læst de Kærlighedsbreve, som An- 
tonette laante mig. Nu er du Prins Floridan; Enevold, 
og jeg Glarice, den dydige Clarice af Majland." 

„Jeg giver ikke en Pibe Knaster for alt det ro- 
manske Sniksnak," sagde Enevold overlegent. „Fruen- 
timmerne bliver galne i Hovedet af de Romaner." 

„Ih — det var en artig Snak," bruste hun op, „du 
snakker ogsaa altid, som om Mandfolkene var den for- 
nemste Del af Verden." 

„Det trak op til et let Skænderi mellem de to El- 
skende. Enevold havde faaet en Skramme, da han 
klatrede i Lindetræet, og var endnu helt ærgerlig 
over Hagewitz' Moraliseren. 

„Men jeg kan bevise dig, som to og to er fire, at 
Fruentimmerne ikke er rigtige Mennesker," hoverede 
Enevold. 

Saa græd den smaa Dorothea, det kunde hun ikke 
bære. 

„Du er saa koldsindig i Aften, Enevold," hulkede 
hun, „og naar du vidste, hvor mange tusinde Hjærte- 
klap det kostede mig at slippe ud, Antonette sad oppe 
ved Lys. 

„Stakkels Hjærte." 

Forsoningen var fuldbyrdet. De gik ind i Kapri- 
folielysthuset, dér satte de sig og stirrede op imod den 
glidende Maane. Dorothea tørrede Taarer af, men hun 

kunde umulig glemme det stygge, Enevold dér havde 
sagt om Fruentimmerne. 

Hun lagde sit bekymrede Hoved ind til hans Bryst 
og hviskede ganske stille: 
• „Enevold." 

Han bøjede sig helt ned mod hende. Hun saa* bleg 
og bevæget ud i det hvide Lys. 

„Enevold," hviskede hun næsten uhørligt. 

Hun kunde ikke rigtig bekvemme sig til at spørge. 
Men endelig kom det da, tøvende og usikkert. 

„Mente du virkelig det, du dér sagde, at Fruen- 
timmerne ikke er rigtige Mennesker. Kan du virke- 
ligen bevise det. Du er saa klog, Enevold." 

„Tossehoved — det var Skerts naturligvis." 

Dorothea følte sig usigelig lettet. 

Og for ligesom at gøre alt helt godt igen efter den 
noget uforsigtige Ytring — føjede Enevold efter en lille 
Pavse til: 

„Naturligvis var det kun Skerts, véd du ikke, at 
Pater Bonhours siger, at der er intet Greatur i Verden, 
der ligner en Mandsperson mere end Fruentimmeret." 

Saa straalede Dorothea igen over hele sit runde 
Barneansigt. 

„Tak," hviskede hun taknemmelig. Hun var meget 
satisfaite over at ligne Enevold. 

Saa sad de da hele Natten over i Baronens Hauge 
og betroede hinanden søde og angeneme Hemmelig- 
heder. 

Saa kom Højsommeren med tung Varme og lyn- 
sprængte Nætter. Baronens udi Norgesgaden forlagde 
Residensen og begav sig til Godserne nede i det hol- 
stenske. Enevold blev hentet ind i Kabinettet. Prov- 
sten, Papa og Mama ventede paa den unge Synder med 
alvorlige Ansigter. Den unge Monsieur stod med Hæn- 

deme paa Ryggen og saa* aandsfraværende ud. Saa 
talte Provsten om Ungdommen og dens svare Fri- 
stelser, om det menneskelige Legems oprørske Livs- 
geister, om det syndige i at gaa med hvide Silke- 
strømper de søgne Dage, med rige Veste, Fløj els- og 
Silkeklæder, Spender, Guldknapper og Silkeunderfoer 
udi Frakken. Mama sendte sin Søn et bebrejdende 
Blik, Enevold var altid i Søndagstøjet. Efter Provsten 
talte Baronen, han lagde sin Haand paa Sønnens Skulder 
og gentog alle Provstens Formaninger med tyk og be- 
væget Røst. Mama satte sig i Sofaen og fældede 
Taarer. Tilsidst blev den unge Monsieur stedet til 
Haandkys, saa kunde han gaa. Rejsekarossen holdt i 
Porten. Tjenerskabet stod i Vestibulen og bukkede, 
saa Nakkesløjferne fløj dem om Ørene. Nede i Porten 
ventede Hr. Hagewitz og Christian for at sige Adieu. 
Hvad de to Sønner angik, havde Hovmesteren faaet 
de nøjeste og omhyggeligste Instrukser. 

Karossen svingede ud med tre Lakajer bag paa. 
Den rumlede og bragede henover Stenbroen og for- 
svandt saa derhenne paa Hjørnet af Torvet. 

Enevold sad paa sit Kammer og forsøgte at græde 
af Arrigskab, men det var saa lummervarmt, han kunde 
ikke, saa gav han sig til at synge, men det gik heller 
ikke, saa skreg han, larmede, hvinte, og kom saaledes 
igen i temmelig godt Lune. 



m 

Lang og solet var Sommeren, det var næsten alle 
de Somre i Kong Friderich den femtes første Regerings- 
aar. Og Folk var som galne efter amusements, man 
teede sig ikke længer andægtig, man vilde have Glæder, 
som der var Skyer og Stjerner paa Himmelen, mang- 

foldige Fornøjelser og forlibte Galenskaber. Man skert- 
sede med Fanden, bekymrede sig ikke mere om Djævlene, 
holdt CoUegium udi Helvede og disputerede ikke læn- 
gere dybsindigt om, hvad Køn Belzebub egentligen 
havde. Hvor man saa gik og stod, i Haverne, paa 
Promenaderne kom Folk broget anstigendes. Rosen- 
røde Solskerme, citronfarvede Solhatte, levkejrøde 
Kjoler for ikke at tale om Portechaiserne i alle Regn- 
buens Kulører. Og ud til Skovs gennem alle Stadens 
Porte fløj de blaa Karioler med rødfrakkede Junkere, 
Kareter med tyksminkede Madamer, de lette Pfaetons 
med silkeklædt Ungdom. Somme gjorde en Lystrejse 
til Gyldenlund og Torrebek, andre én ud til Kilden. 
Man følte, at Mennesket var et oplyst Creatur, der ikke 
udi levende Live skulde ligge i aaben Begravelse. Og 
derude laa hele det dejlige Land, de lystige Egne udi 
Sjælland, der var saa behagelige for Øjet: .0 du gode 
Gud, at se den Smukhed og Dejlighed, det var noget 
andet end at gaa og disputere, om Djævlene i Helvede 
havde sort Kød. For se dog, var der ikke frugtbart 
Agerland og ferske Vande i rigeste Overflødighed, og 
Kornmarkerne, de herlige gule Rugagre, og frem- 
pippende Blomster, og Synet ud over det blaa Sund, 
der faldt saa overmaade lystigt og levende i alle Dele. 
Det var en Yndighed i alle Maader med denne grønne 
Jord herneden. Blot det at lade sig omdunste af Urterne 
og løbe om i Lundene, hvor Hjorte og Raaer og Daadyr 
sprang omkring, og lytte til Frøerne, der pylrede i de 
ferske Søer og Vande og se paa de store og smaa 
Skibe, der sejlede forbi for fulde Sejl. Og nu var det 
hen imod Sædetiden, det saa' ikke ud til Dyrtid paa 
Brødet i Aar, saadanne tunge Aks. Man prisede den 
nyttige Natur, der gav rigelig Mel af sig til Men- 
neskene og Foder til Bæsterne, og gik saa gladelig ud 
ad Markstierne, saa* paa de gode Jorder, de nette 

3* 

Sommerhuse, Terrasser med Urtepotter paa Posta- 
menter, Pavilloner og Lysthuse og de velholdte Lyst- 
gaarde. Alt florerede under den milde og naadige 
Arve- og Enevoldsherre og Monark, den tilbedte og ufor- 
lignelige Friderich. Ude i det aabne Land hentede 
man baade Fornøjelse og Nytte. Men i Lunden gik 
man kun for Forlystelsens Skjald, kom man indenfor 
de røde Porte, saa var man straks ligesom midt i 
Armidas Have, den som Italienerne sang om inde paa 
Charlottenborg. Vildt var her i Overflødighed, skar- 
lagenrøde Jægere sprængte frem under de hængende 
grønne Grene, de forgyldte Skovtoppe strakte sig helt 
ind i den blaa Himmel, og Kukkeren slog langt ovre i 
andre Lunde. Fra Højene i Udkanterne saa' man Sta- 
dens ranke Taame, alle de gyldne Taarnspidser, og se, 
den hele var fyldt med lystige Skove, saa langt Øjet 
kunde naa. Hj ærterne sprang bag de stiveste Snørliv, 
Forlibelse laa i Luften, Lovise og Lucia og Theresia 
og Friderica drømte om mariage, de var jo alle Jom- 
fruer af en fin Skabning og Tænkemaade og med en 
delicat Opdragelse. Liv og Glæde og Glæde og Liv 
det var ét, og saa gik man hen til den holstenske 
Tracteur og spiste Kyllinger og Tyttebær, og drak sød 
Alicantvin og hvid Franskvin. Efter en god Portion 
Kaffe, dansede man en artig Menuet ude paa Ter- 
rassen, lo over den gemene Hob, der trak forbi neden- 
under med Løv i Hatten og forsvarlige Bimbler, og 
søgte tilsidst i lange Rækker, Arm i Arm, ind til det 
Tykke af Skoven, hvor Skyggerne var dunkle. 

Den nærværende Tidsalder var lystig. Glæden re- 
gerte i de Aar. Helvede skræm mede ikke mere Godt- 
folk, Sankt Nikolaj og den Herre Zebaoth stod tomme 
de lange Sommersøndage. Man takkede heller sin 
Skabere i fri Luft, og man var begyndt at raisonnere 
over Sortkjolernes Præk. Nu havde man hængt længe 

med Hovederne, nu gad man nok kigge en Smule igen 
i Vejret og beundre det store Foraars Under og den 
gyldne Sommer. Man luftede sig ud efter Evne, og 
lod Samvittighedens Mindelser være glemte for en 
Tid. Det var saa lidet angenemt at vide, at Éns Kaas 
gik lige ad Helvede tiL Blodet blev tykt og melan- 
kolsk af al den Syndejammer, og skulde man partout 
i Gryden en Gang, saa vilde man mafoi amusere sig 
først, mens man endnu krøb og krablede om paa den 
grønne Kugle. Et Menneskebarn var jo af sin gode 
og fromme Skabere ligesom dannet til idel amuse- 
ments. Blodet var jo rødt og ikke sort. Og hvorfor 
var mon Jomfruernes Øjne blaa, og deres Lineamenter 
dejlige over al Forstand? Og hvorfor havde en Mands- 
person to Arme? Naturligvis for at omfavne disse 
Jomfruer. Og hvorfor havde Jomfruerne røde og 
friske Læber, naturligvis for at de kunde kysse og 
karessere. Det var nok bedst, at Sortkjolerne selv 
kom i Gryden og blev stegte, fordi de foragtede al 
Jorderigs store og angeneme Dejlighed, og lukkede 
deres syndige Øjne for Vaar og Sommer og Sol og 
Urter og Fruentimmernes Yndigheder. Man gad nok 
have sine Klæder skaaren paa en anden Fa^on nu, 
hvile paa bløde Puder her i Livet, og blive bestraalet 
af blid Lykke. Silkekræmmerne knejsede igen med 
Parykkerne, og det drev over alle Diske med gul Silke 
og Atlask med Strøbuketter, Aurorafløjl og Brokade å 
la Sultane, skarlagenrøde og højgrønne Skrud. Klæde- 
kræmmerne saa' fortvivlet paa alle deres sorte Stofifer, 
som ingen mere gad købe; for at lokke Kunder til 
Boderne, grublede de paa alskens Farvning, paa Goche- 
nille, papegøjegrønt, tyrkosblaat og solsikkegult. Paany 
vajede hvide Plumager paa guldgalonerede Hatte, 
Baand, Bukler, Fjer og Blonder stod som muntre Skyer 
over unge pudrede Ansigter, Psalmebøger og Postiller 

forsvandt usporlig og gav Plads for Pudderæsker og 
Sminkedaaser, Balsambøsser og pailleterede Vifter. 
Verden var bleven prunkende, man lod sig gelejde af 
Lejetjenere, sang Pastoraler, fik Smag for yppige 
Traktementer paa Lyststæderne og for at bo galant og 
fornemt med Sal og Stadskamre. Man gik ikke længer 
ganske pensiv om i Gaderne, og man satte sig ikke 
ned under Sorgens Cypresser. Floretter blinkede, og 
Vifter spillede, og der laa stadig i Luften Qærne Klange 
af skingrende Pavker og flyvende Trompetfanfarer, thi 
paa Slottets buede Altaner blev der blæst den ganske 
Sommertid over, det lyste over Staden med Hornenes 
Melodier, og de kongelige Gardetimbaliers slog paa 
deres Sølvbækkener, saa det skjalv i Luften. Det ras- 
lede og vrimlede med gyldne Karosser gennem alle 
Gader, de hvidstrømpede Lakejer bag paa, holdt sig 
rank i Række, krampagtig fast i de brede Læder- 
stropper, i flyvende Fart gik det. — Den ganske Dag 
durch begav Madam er, Mamseller og Jomfruer sig udi 
Assemblée, der var en ivrig Barselkalas i de Dage. 
Poeterne sled i de nederdrægtigste og vanskeligste 
Materier med Geist og Zirlighed, de udspækkede Vers 
og gjorde paa det propreste alt til Faget henhørende. 
I hver anden Kvist i det Nabolag omkring Aabenraa 
sad der en Poet. Men der var ogsaa en Professor 
Poéseos, der kom i de bedste Cirkler og Kredse med 
sin Madame, hans Geist var en Aand af ferste Rang, 
og han fik en Rixort for hvert Vers — 

Saa falder Aftenen paa over den muntre Stad. 

Nogle gaar hen i Rosenborghauge for at gøre nogle 
Vendinger op og ned i Kavalergangen, andre sætter 
sig nede i Runddelen for at hvile ud paa de lave Sten- 
bænke ved Laureerhuset. Én tager sin Vej op ad 
Volden til og sér paa de aftenrøde Skybjærge over 
Friderichsberg og tænker paa den ganske Naturs store 



Digitized by 



Google 



Enevold Brandt 39 

Sindrighed og ubetalelige Nytte, en anden gaar ad Told- 
boden til for at se paa Ghinafareren, der er kommen 
ansejlende i sidste Uge paa Rheden, en tredje falder 
ned i den Vinkælder, hvor der hænger en Drueklase 
og tre Engle over Døren. Fra de tætfyldte Vinstuer 
lyder Klinken og Latter ud i de skumrende Gader, 
Aftenen glider stille over i den lyse Nat, Klokkerne 
tystne hen, Folk liste hjemad, og pludselig, dér er 
Maanen lige over alle de sorte Skorstene, den glider 
opad mod de mørke Taame, hvor Vægterne vaager 
over By og Folk, og hvor Uglerne sidder i Række bag 
Klokkerne og grubler tungt over den letsindige Men- 
neskehed. De er alle sammen Kirkeugler og af én Fa^ 
milie. De sidder nu og skumler og grilliserer, de store 
gule Øjne lyser. 

De lider ikke den nye Tid, de hører Kirken til og 
nærer pietistiske Anskuelser. En Gang imellem letter 
de paa deres bløde Vinger, flyver ud i Maaneskinnet 
og skriger ned i Godtfolks Skorstene. 

„Ugudelig — ugudelig" skriger de, saa Menneskene 
ligger og sveder af Skræk nede i Alkoverne. 

Men nogle af Uglerne har slaaet sig ned i Lindene 
udenfor den søhlenthalske Gaard, dér sidder de og 
tuder ihærdigt, indtil gamle Hagewitz endelig en Aften 
faar Øjnene op og gaar til Vinduet. 



I Palæet i Norgesgaden var der stille Sommertiden 
over. Herskabet var jo i Holsten, og i Slutningen af 
Juli fulgte største Delen af Tyendepersonalet efter. I 
Salsetagen var alt dødt og tomt, de hvide Skodder var 
lukket for, helt ned gennem den lange Vinduesrække, 
og kun i Bibliotheket saa' der en Smule beboeligt ud. 
Her residerede Hr. Hagewitz den ganske Dag igen- 
nem, tænkte, grublede og var bekymret. 

Saa var der de to unge Messieurs med deres corpus 
juris. Der var rigelig Ro og Stilhed til de alvorlige 
Studier. Kvarteret om Amalienborg, der jo var de 
adeliges, kendte ikke meget til Verdens Svir og Sværm, 
kun var der om Aftenen en Smule Liv derude ved 
Operahuset 

Christian var henrykt over den dybe Stilhed og 
Papas store Bibliothek, Bøger, det var nu ganske hans 
Verden, der dansede hverken Sol eller Maane for den 
Dreng. Det var hans Fryd at krybe op paa den haje 
Reoltrappe, sætte sig dér saa lunt og godt, mærke de 
sjældne Bøgers fine Duft, faa en Foliant paa Knæene, 
og Verden og hvad dens var forsvandt i en blaa Taage 
langt ude i det fjærneste Qærne. Hr. Hagewitz sad 
derhenne foran det kinesiske Chatol med de ma- 
lede Spejlglasdøre, han kiggede fornøjet op til sin kære 
Myndling og spruttede saa videre hen over de hvide 
Ark med sin afgnavede Pennefler. Ja, Christian, han 
blev til noget; gamle Hagewitz forvildede sig ind i ær- 
gerrige Fantasier, der var de hurtigste Avancementer 
i Embeder og Titler, Gehejmekonferentsraadstitel og 
høje Poster i Kollegierne, ja lige indtil Conseillet. 

Men Enevold med det livlige Hoved den Spring- 
fyr havde — han blev aldrig Ministere. Det var Hage- 
witz* store Sorg. Enevold var for Resten begyndt at gaa 
helt i sig selv, kunde han blot falde til Ro over Bogen. 
Nu levede han ganske stille og indgetogent oppe i 
Mezzaninen, og han gik næsten aldrig ud. 

Men i to Uger var det maanelyst, og i to Uger var 
der en Lind, der bruste foruroligende i den søhlen- 
thalske Hauge. Nat efter Nat blev der hvisket og skændtes 
og karesseret i den dybe Ælmegang, Nat efter Nat blev 
der svoret høje og ubrydelige Eder for den sølverne 
Maanes Aasyn, og tryggere og uforsigtigere blev de to, 
den lille Portechaise kom nu luftende udi Gaden alle- 

rede ved Ellevetiden. Porteureme, der før havde været 
formummede som Nattens Gespenster, holdt nu en 
skingrende Faddersladder nede ved Gitterporten, naar 
den tilhyllede Mamsel betalte Douceurer. Og de havde 
en stor Klukflaske med for Couragens Skyld. Saa skete 
da den slemme malheur! 

Uglernes stygge Tuden blev nemlig værre og værre 
deroppe i de gamle Lindetræer. Gamle Hagewitz fine 
Næse kom endelig paa Spor. Det var bleven ham en 
Smule suspekt med al den Knagen og Bragen i det 
store Lindetræ, der maatte være noget andet end Ugler 
og Flagermus. Den gamle sad saa ved sit aabne Vindu 
en halv Nat og fik en slem Snue, men han fik ogsaa 
sét et Par lange Ben med Spændesko og hvide Strøm- 
per, saa havde han ogsaa sét nok, og han lukkede 
Vinduet forsigtigt. For de Ben, de lignede mærkværdig 
nok Monsieur Enevolds. Gamle Hagewitz fik som sagt 
en alvorlig Snue for de Bens Skyld, og han kom i ondt 
Lune, for hende Mamsellen, hende havde han ogsaa 
faaet Kig paa. 

Og. nu skulde Fyren attraperesi 

Det var en Fredag Aften, da Portechaisen og Damen 
og Porteurerne blev anholdte. Det skulde være gaaet 
ganske stille af, Hagewitz og to Lakejer skulde have 
afgjort det hele i al Mindelighed, men den smaa Mamsel 
gav sig pludselig til at skrige midt i den stille Gade, 
hun havde læst saa mange Romaner og troede nu vist, 
at det var Røvere, hun skreg og Porteurerne raabte 
op, saa at Vægteren vaagnede henne paa Ambassa- 
deurens Stentrappe og kom løbende i flyvende Fart 
med sin dinglende Morgenstjærne. Mamsellen blev ved 
med at skrige, det forekom hende at være romansk. 
I et eneste Øjeblik var hele Gaden opskræmt, og det 
begyndte at svirre om Hjørnerne med hastige Haand- 
lygter, og sorte trekantede Hatte ligefrem skød op af 



.*^ » 



Digitized by 



Google 



42 Svend Leopold 

den knortede Stenbro som Paddehatte. Der var en 
Murren og en Summen, en Hvisken og Fnisen foran 
Baronens fornemme Palæ. Saa — dér var Enevold. 
Ud af Porten i flyvende Fart og ind i Mængden, der 
spredtes som et Hjul til alle Sider. Han var sust ned 
ad alle Trapper, havde væltet en Lakej, og nu var han 
der. Kaarden dansede ud af Skeden, nu spillede den 
i Maanelyset, højt oppe over alles maabende Hoveder, 
frem og tilbage, fér saa ned som et flammende Lyn, 
ned over Vægtere og Porteurer og Gomediegængere 
og Assembléegæster og Studentere, og der blev en 
Skrigen og en Banden og et Hyl. Borgersocie- 
tetet formente, at den sidste Time nu var slaaet, 
men lagde Ryg til og lukkede Øjnene af horreur. Og 
Kaarden blev ved med at blinke og lyne til højre og 
venstre, Hagewitz og de to Lakejer var forlængst inden 
Porten, dér stod de nu og kiggede paa Feltslaget. 
Portechaisen laa i Rendestenen. Vægteren vilde pibe i 
Fløjten efter Hjælp, men han kunde ikke. Munden var hel 
ophovnet. Folk flygtede i vilden Hast ned gennem 
Gaden. En Madame, der var stegen ud af sin Karet, 
havde faaet et stort blaat Øje af en knyt Næve og kom 
paa Raadstuen. Poeten fra lille Torvegaden mistede 
sin Paryk og sine Maaneskinsindtryk. De to Porte- 
chaisedragere bleve saa flade af al den Prygl som et 
Par Herrekort i et Spil Piqvet. Der blev en Allarm 
som i Hververhullet ved Mikkelstider. Men Slaget udi 
Norgesgaden var endnu uafgjort. Der kom Forstærk- 
ning. Dér laa en Paryk, dér en Hat, dér en liden stiv 
Pidsk, dér en Farverstang, og dér stod Mamsellen og 
græd, vridende sine hvide Hænder midt imellem Øde- 
læggelsens Vederstyggeligheder. 

Sejren var Enevolds. Almindelig Retraite om ad 
Store Kongensgaden. Stolt som en Sej er herre samlede 
Enevold sine Trofæer op, med Morgenstjæmen i 

den ene Haand og den elskede om Halsen, vandrede 
han stolt over mod Porten for at føre sit Bytte i Sik- 
kerhed. 

Porten var lukket og stænget. Dér stod de. 

Og Vægterpiberne klang i Natten til højre og til 
venstre, som skingrende Græshoppehvin. Saa ind over 
Gitteret og ned i HaugenI Gitteret var saa højt som 
paa en Fæstning, den elskede kunde umulig komme 
over, hun skreg, hun bad, hun græd og hun jamrede, 
hun hoppede og hun sprang, hun vilde nødig paa 
Raadstue, og hun sprang og sprang, kunde ikke faa 
Fodfæste paa Stenkanten, gled, faldt. 

Men Portechaisen! Enevold derover i fuld Fir- 
spring. Den laa lige midt i Rendestenen med knuste 
Ruder og flaaede Springgardiner. En uh3nre Kraftan- 
strengelse, og saa var den skudt hen til Gitteret og 
stillet op. Saa var Enevold ovre, nu Mamsellen. Men 
hun blev ved med at staa og trippe paa Portechaisen, 
og Piberne lød nærmere og nærmere. Enevold raabte, 
han hang over Gitteret og strakte Armene ned. Hurtige 
Fodtrin lød lige ved. Angsten gav Mamsellen Vinger, 
et Skrig og hun fløj over lige ned i en Rosenbusk, 
der blev hun hængende, saa Pocher og Falbelader stod 
ud til alle Sider. Lidt efter hørte de Vægterne bande 
og raabe nedenunder Gitteret. 

„Sikken en Monsieur med hans Fruentimmer! Saa- 
dan en forløben Skolepog!" 

Men de vrede Stemmer tystnede hen, snart var alt 
Stilhed, Maanelys og Lindeluft. Det hele var kun en 
Hverdagsbegivenhed, og man havde desuden Sommer- 
ferie oppe paa Raadstuen. Der sad nu kun en Assessor 
og to Skriverkarle, og de sov næsten alletider for ned- 
trukne grønne Gardiner. Assessoren var desuden stok- 
døv og Skriverkarlene svaghovede, saa de sad helst i 
Ro uden altfor mange Forstyrrelser. — 

I et lidet Sommerhus oppe i Haugen tog de to el- 
skende Afsked med hinanden. Hun sad paa hans Skød 
og fældede sine modige Taarer, stillede sig ganske for- 
tvivlet an over den frygtelige malheur. Hendes Pocher 
var flaaede, og nu sad Enevold dér og sagde, at han 
vilde flygte til Fredensborg for at blive HoQunker hos 
Monarken. 

„Jeg er forloren, forloren," jamrede hun og vilde 
slet ikke tage imod raison. 

„Patience," og han tog hendes kolde Fødder mellem 
sine Hænder og varmede dem. 

„I Morgen kommer du paa Raadstuen," hulkede 
hun utrøstelig. 

„Saa kommer du i Spindehuset," replicerede han 
trøstende. 

„Rejser du fra mig?" spurgte hun næsten vantro. 

„Ja, jeg gør. Tror du, jeg vilde sidde paa Kammer 
alle Dage. Monarken kender mig. Han gør mig straks 
til Hofjunker. Jeg lider ikke mere denne Levemaade. 
Von der Lycke er betagen af amour til dig, tag du 
ham, jeg sender ham en Epistel. Er du saa satisfaite." 

Saa tog han hende op paa sine Arme, let og fin 
og lille var hun, ret som et Barn, og han bar hende 
op gennem den lysende Have, lige ud gennem Bag- 
døren ved Ambassadeurens Gaard. I Kongensgaden 
fandt han en Porteur med en Æske, saa puttede han 
hende ind. 

„Adieu — adieu." 

Hun rakte sig ud af Æsken og kyssede ham ivrigt, 
saa Porteuren maatte slikke sig om Munden. 

Enevold led ikke disse Karesser i andres Paasyn 
og han gav den forreste af Mændene et forsvarligt 
Dunk i Ryggen. 

Endnu en Gang Adieu, et Fingerkys, og de bar 
hende ned ad Gaden. Saa gik Enevold tilbage til 

Haugen med tusinde æventyrlige Planer i sit brusende 
Hoved. 

Natten over blev han i det øde Haugehus. Hvor 
der var langt til Gry. Først Klokken seks var Vogn- 
manden oppe i „den blaa Vinkande". Saa en Hyre- 
vogn forspændt og afsted til Fredensborg. — Han lagde 
sig lige saa lang han var paa Bænken, men han kunde 
ikke sove. Blot de Haner i „Vinkanden" dog snart 
vilde gale. Lidt efter sad han ved Ruden og ventede 
Time efter Time paa Morgenens Frembrud. Dér laa 
dette lange, hvide Palæ og sov i Dæmringslyset med 
sine søvnige Vindusøjne, det var, som om alle hans 
triste Barndomsdage strømmede ind paa ham, halvt i 
Tanker, halvt i Drømme. Ikke et eneste Menneske 
havde i Grunden været god mod ham i dette sorte 
hellige DoUhus med dets klamme Luft og miltsyge 
Præster og murriske Pedanter. Den Gang han græd, fordi 
han aldrig vilde i Himmerig, og den Gang han fik sine 
allerførste Prygl, fordi han havde læst „De forelskede 
Philosopher", mens selve Biskoppen prækede i Salen. 
Jo, Jean havde været god imod ham. Den Gang da 
Jean tog ham med i Assemblée i Nellike Gangen, og 
det blev til den første alvorlige Kammerarrest, Jean, 
der altid havde de artigste Indfald, spillede Qvadrille 
til syv Stik, var forlibt i Vintapper de Mortensens 
runde Malene og altid raabte „Foudre!", naar Baronen 
var kommen ham paa Sporet. Og den Vinternat, da 
de fløj ud paa Kanefart til Roskildekro, og Malene med 
sin Madames hvide Mufife, saa væltede de da ogsaa 
lige udenfor Vesterport, og Malene gik paa Hovedet i 
Grøften med et Vræl. — Tidlig havde han gjort alt 
det, som han ikke maatte, og Jean havde lært ham 
mange gode Kneb og Fif. At lukke Døre op og hidse 
Epistler ned i en Snor, og lave Sovepulver til Præstens 
Malagavin, og komme Peber i Snusen. Men saa blev 

Jean en skønne Dag sat paa Porten, og den gode Tid 
var forbi for stedse. Pageaarene paa det stille og 
gravalvorlige Christiansborg var én lang Kæde af Sorg 
og Kedsomhed. Den syge og stumme Monark, der sad 
som en Edderkop midt i Salenes uhyre Spind, For- 
gemakket, der var dødt som en Ligstue, den sorte Hof- 
præst Bluhme, der evindelig listede om i Parade- 
gemakkerne som en forhekset Tigerkat, og endelig 
Dronningen, der ikke taalte den allermindste Forstyr- 
relse, naar hun, hvid som et Lagen, vandrede op og 
ned i de tyste Kabinetter. Han havde foragtet alle 
Pager, fordi de altid havde saa mange romanske Ideer 
og alligevel aldrig vovede saa meget som én eneste 
Streg. Alle saa blev de holdt til Tugt og Tvang med 
strenge Strafife for den allermindste Forseelse, som var 
der begaaet en uhyre crimen. Han havde gaaet om i 
en evig Oprørstrang, han hadede baade Engle og 
Djævle og havde skældt dem Huden fuld. De store 
Propheter led han kun meget daarligt, men de tolv 
smaa, dem foragtede han og moqverede sig ganske 
særdeles over. Han havde grædt de arrigste Taarer 
over „en Christens aandelig Vandrefærd paa Sjælens 
gudelig Himmelvej", som han skulde lære udenad i sin 
Fritid. De smaa Pager, alle dem med de ganske tynde 
Lægge, de glemte alt det nærværendes Elendighed over 
deres romanske Griller, de vilde flygte til Barba- 
reskeme og Østerland og det frie Engelland, og naar 
saa Overpagemesteren kom i Gemakket, saa bukkede 
og blegnede de, og vovede ikke saa meget som at 
kny. Men han, han havde en sort og drøvelig Vinter- 
morgen beklaget sig for den gode Kronprins Fridei ich, 
just som han kom i Trappen og skulde til Kirke, og 
den gode og smukke Prins havde let ganske hjærtelig 
og knebet ham i Øret og hvisket: „Vent kuns, Mon- 
sieur Enevold, til min Tid kommer, saa vil vi ret 



Digitized by 



Google 



Enevold Brandt 47 

amusere os sammen." To Aar efter var Friderich Mo- 
nark i sit tre og tyvende flammende Ungdomsaar, mon 
han endnu huskede sit Løfte hin kolde og vaade Vinter- 
morgen? — Maaske han kun havde amuseret sig over 
den lille tiaars Page? Det Løfte, det havde alligevel 
været Enevolds Barndomstrøst. Den Foraarsdag havde 
han saa gjort Oprør. Han havde slængt „En liden 
Traktat om Jesu Vunder og saarede Sjæl** flux ind i 
Kaminen. Ikke alene den, alle Papas og Mamas gude- 
lige Skrifter havde han fyret op med, baade „de ud- 
valgte Sjæle", der var paa fransøsk, og „Betragtninger 
over de otte Saligheder" og „Taarepersen", der var i 
Svinelæder, og den tykke „Saligheds Vejvisere" og „op- 
byggelig Discours" i rød Maroquin. Rub og Stub 
havde han brændt, han havde slæbt sammen til sit 
Baal, mens Herskabet var til Alters, Kister og Skabe 
havde han tømt i vild Desperation. Da Papa og 
Mama kom hjem, var han straks gaaet over i Salen og 
have sagt, at nu havde han brændt alle Traktaterne, 
og der var ikke én tilbage. Han havde sagt, at han 
nu gik til Monarken for at blive HoQunker, og Mo- 
narken havde givet ham et Løfte.'— Han havde ingen 
Prygl faaet, heller ingen Kammerarrest, men ud paa 
Eftermiddagen holdt den sorte Karet i Porten. Hage- 
witz havde taget ham med ned, Mama havde hulket 
i Vestibulen, og saa var de da kørt uden Vesterport 
ud ad Roskildevej. Ikke et Ord sagde Hagewitz den 
lange Vej, han sad kun og stirrede bedrøvet paa sin 
syndefulde Myndling. Kareten var omsider stanset udi 
Sorø foran det ridderlige Academies høje Stentrappe. 
Rektoren, en~ streng og myndig Herre, havde holdt en 
skarp Tale, hvori han vogtede den unge Scolar for 
alle hidsige og ugudelige Bevægelser i Sjndet og ro- 
manske Tilbøjeligheder, han havde sagt, at Manden 
maatte bøde for, hvad Drengen havde begaaet af Synd, 

og han havde talt længe om Synden og Syndens Sold, 
hvilken er Døden. Da Hagewitz rejste hjem, græd den 
unge Syndere bitterligt og længe. Han sad paa sit 
hvide Kammer og græd og græd, fordi han for første 
Gang i sit unge Liv følte noget, der lignede Anfægt- 
ninger. Hvis han nu virkelig var et Belzebubs Barn, 
besat af en ond Geist, alle gode Mennesker til For- 
træd. Den Nat havde han bedt sit Fader vor og lovet, 
at han skulde se til at blive et godt og skikkeligt Barn, 
ligesom Broder Christian. Men næste Morgen var han 
igen idel Raisonnement, for hvad var Synd, og var 
ikke alle Mennesker Syndere, havde ikke selve Prov- 
sten Biilow den Dag knebet Lise Kammerpige i Kin- 
derne, saa hun var bleven baade blaa og guL Ene- 
vold havde ligget under Bordet og sét det, og han 
havde sine synderlige Tanker derved. Og da han nede 
i Folkestuen var begyndt at skønne det med Papa og 
Mademoiselle von FreudenthaL Al Ting blev til Synd. 

Men nu var han alene af dem alle derhjemme 
bleven straffet for sine Synders Mangfoldighed. I seks 
Aar var han bleven holdt til Bogen med Tugt og Ris og 
Bog og onde Ord og strenge Øjne. Kun én Gang om 
Aaret saa' han sit Hjem, og for hver Gang syntes han 
alle var bleven ham mere og mere fremmede. Selv 
Mama og Christian. 

1 Sorø havde han tænkt meget paa Monarken, der 
en Gang havde talt saa venligt til ham, da alt saa' sor- 
test ud. Monarken derude paa det hvide Fredensborg 
blev ligesom Indbegrebet af al Livets lyse Frihed og 
Munterhed. Og Slottet derude det eneste Sted i Verden, 
hvor der aldrig var Tale om Synden. At blive Hof- 
junker i dette muntre Paradis, det maatte være det 
skønneste, et Menneske kunde ønske sig. Kong Fride- 
rich levede vist grumme galant, al Verden talte om 
hans lyse Lune, hans bestandige Munterhed, hans 

meget artige comportement, og den air han kunde 
give sig i Selskab. Der straalede en evig Sol over hans 
hvide Slotte, alle tilbade ham, alle elskede ham, han 
var jo selve Glæden. Nede i det mørke og tungtalvor- 
lige Sorø blev Fredensborgs Billede efterhaanden ly- 
sere og lysere; tilsidst blev det helt Lys, ét eneste 
skinnende hvidt Hav af muntert spillende Lys uden 
Spor af Skygge og Omskiftelse. 

Saa var omsider de seks Aar gaaede, Eksamen var 
taget, og en rød Aftenstund kom den sorte Karet igen 
raslende op foran Stentrappen, men denne Gang var 
det selve Hr. Baron von Søhlenthal, der sad i Vognen. 
Baronen ønskede sin kære Stifsøn til Lykke med hans 
Eksamen, behandlede ham meget forekomment, næsten 
som en Voksen. De gik en lang Tur ud langs Søen, 
Fremtidsplaner blev udviklet. Ansættelse i Cancelliet, 
Udsigt til at blive Assessor i Højesteret. For en ung 
Mand af god Familie og gode Sæder var det Lykken 
selv at komme ind i et af Regeringens Kollegier, tjene 
Monarken og hans oplyste Raadgivere, blive en god 
Borger i Staten og kongelig Majestæts tro og ydmyge 
Arveundersaat. At komme til Hoffet og gaa Hofvejen, 
derom kunde der absolut ikke være Tale. KoUegievejen 
var den eneste for en sat og alvorligtænkende ung 
Mandsperson, Oberhofmarechalen , Hr. von Moltke, 
havde ladet Baronen forstaa, at ved Flid og gode 
Sæder kunde der opnaas meget i kort Tid. Fra Can- 
celliet førte der en kort Bagvej ind til selve Monarkens 
Geheimeconseil. Der galdt kun Jærnflid og fremragende 
Evner, nu vidste Enevold, hvad han havde at rette sig 
efter. 

Ud paa Aftenen kørte de saa til Kjøbenhavn. Mama 
havde ladet sin store Søn kysse sig paa Kinderne, og 
hun havde snakket Moral hele Aftenen. Themaet var 
dette: „Man skal sig ej af Lykken rose, førend man 

udi sin Grav er kommen." Enevold var alligevel saa 
glad over at se sin kære Mama igen, to Gange i Afte- 
nens Løb maatte han hen og kysse hende, men helt 
henne paa Kinden nær Øret, hvor Pudderet ikke vilde 
hæfte. Christian havde allerede ganske lignet en liden 
Cancellist med sine gode forlæste Øjne, sin sirlige Fri- 
sure og sine tilblækkede Fingre. Men hele Palæet var 
ellers ganske det samme, stort og dystert og helligt, 
Doniestiquerne havde lange overjordiske Ansigter, mens 
de vartede op, og Hr. Hagewitz var sunken endnu 
dybere ned i sine Bekymringer. Ved Bordet talte Ba- 
ronen om.de solide Gemytter og det nærværende Livs 
Forfængelighed, men Mama udtalte sin Glæde over, at 
hendes kære Søn var kommen over alle sine ung- 
dommelige Capricer og Præ tensioner og DifFiculteter, 
hendes kære Enevold kunde bestandig gøre Regning 
paa hendes mest moderlige gråce, hun var hj ærtelig 
glad over at have ham hjemme igen efter de mange 
Aars Forløb. Enevold var ganske blød om Hj ærtet den 
Aften; da han gik til Ro, kyssede han Mamas spinkle 
og hvide Hænder de utallige Gange. Han kunde have 
knælet, havde Baronen ikke været der. Saa laa han 
da igen oppe paa sit stille Kammer, men hele den 
første Nat laa han og kastede sig uroligt i Sengen, han 
syntes, at han var kommen Monarkens lyse Hof paa 
nærmere Hold, Magneten begyndte at trække. 

Maanen skinnede ind over Gulvet. Musiken klang 
ovre i „den blaa Vinkande". Nattens Aande var blid og 
varm — Lindene stod i Blomst. Det var frygteligt 
at ligge her paa et ensomt Kammer og kæmpe og stride 
med sit Legemes uregerlige og vilde Livsgeister. 

I Nat var der Dans i „Pæretræet" og „Skibet". 

Mon det var sandt, at Maanen formerede og for- 
mindskede Menneskenes røde Blod, eftersom den vok- 
sede eller tog af? I Nat var det nemlig Fuldmaane. 

Den Vinter var han begyndt at komme i angenemt 
Compagnie. Nede i Marechals Kaffesal traf han ofte 
HoQunkeme. Deres røde Kjoler stak ham i Øjnene, 
allesammen var de muntre, unge Mænd, galante og be- 
levne, de saa* ikke ud til at aarelade sig for Himme- 
riges Skyld; de levede deres hej velsignede Dage uden 
Sorger og uden Bekymringer. De lo over hans perle- 
farvede Frakke, hans Silkevest, der var af sort Paduasoye. 
Men de roste ogsaa hans elegante Statur og hans Taille 
og hans muntre og hidsige Hoved. De begreb ingen- 
lunde, at et ungt Menneske midt i sin fejreste Ungdoms 
Blomster kunde leve som en Kapuciner bortvendt fra 
Verden som i et Munkekammer. Selv levede de kun 
for Glæde og amusements, bestraalede af Monarken, to 
Rigers Sol og Glæde. Men Enevold var Dyden selv 
hele den Vinter, for hans Mamas Skyld. Var det blot 
aldrig blevet Vaarl For da kom Forliebelsen, ube- 
tvingelig som en Purpurfeber. Det var nede i Madame 
Schulenborgs Boglade. Han var ganske alene den Dag, 
Junkerne var paa Torrebek for at spise Kramsfugle, 
bagefter skulde de til Lyngbye, dér fik man en ganske 
mageløs Kirsebærsuppe. Han stod nu just for Disken 
og forlangte den franske Erkespitsbub Cartouches Liv 
og Levned, da Døren gik op, og en liden Mamselle kom 
ind, dyngvaad af Regnen, det øste ned i stride Strømme, 
hun havde en rød Regnskærm med, hun satte den 
indenfor Døren og begyndte strax af smaatrippe og 
ryste sig, som en Fugl, der bruser Fjerene op for at 
blive tør. Det brune, upudrede Haar var ganske i 
Ulave, fra Berlokkerne faldt Draaber ned paa Halsen, 
hun var kommen ud lige midt i Skyllen, der var ikke 
en tør Trevl paa Mamsellen. Men hun var meget an- 
genem og charmante med en lille uforskammed Næse, 
de brune Øjne og den blegrøde-Teint. Saa faldt den røde 

Skærm derhenne, og Enevold over til Døren i et Spring 
for at fiske den op. Mamsellen blev blødende rød. 
Straks var Forliebelsen der. Ditlev Kaas havde Ret, 
Forliebelsen var den stærkeste af alle menneskelige 
AfFecter, den kom i Spring, tog med sig baade Forstand 
og Discretion, tvang Viljen, forvendte Fornuften og var 
som en Blessure. Men Mamsellen var slet ingen for- 
nemme Dame, kuns en Borgerdatter, hun var vist af 
et meget forliebt Temperament, hun indlod sig gærne 
i en lille artig Discours, mens Regnen stod paa derude. 
De stod ved Dørruden og amuserede sig over Porte- 
chaiserne, der næsten sejlede ned gennem Gaden, især 
over en lille sort Tingest med gule Gardiner, der gik i 
Rendestenen. Saa udbad Mamsellen sig med en lille 
spæd Røst „Vilhelmine eller den rige Kone i America". 
Svenden havde den ikke i Laden. Men „den grønne 
April" da? Eller „Charlotte, Frøken af Weisensee"? 
Svenden saa' betænksom ud, saa vendte han sig brat 
om og kiltede op ad Loftsstigen. Romanerne laa paa 
Loftet. Lidt efter kom en længere menneskelig Under- 
del igen ned gennem Lugen, det var Svenden, der havde 
„den grønne April" med sig. Saa anbefalede Mamsellen 
sig med et lille hurtigt Kniks. Enevold spurgte, om 
han ikke maatte gelejde hende gennem Gaden og holde 
den røde Skærm. Hun takkede artigt, kniksede igen, 
lo ganske hjærteligt og sagde, at hun boede lige om 
Hjørnet ved Siden af Hr. Obrist-Lieutenant Hauchs den 
røde Gaard. Saa trippede hun af med de nydeligste 
kuldskære Smaabevægelser. Dér stod Enevold. Svenden 
var en lun Fyr, ganske af sig selv gav han den unge 
Monsieur Oplysninger om Mamsellen, han kunde jo se 
Monsieurs overvættes Bestyrtelse og Betagethed. Saa- 
dan som det unge Menneske dér rendte til Dørruden 
Gang efter Gang, lige indtil den røde Skærm forsvandt 
om Hjørnet. Enevold saa' bestyrtet ud som én af de 

Køgehøns. Hvem hun var? Og hvor boede hun? Ja, 
Mamsellen boede hos sin Tante, Ekvipagemester Volcker- 
samens gamle og arrige Enke i Nabohuset til Hauchs 
den røde Gaard, dér hvor der stod en Pumpe i Gaden. 
Mamsellen maatte vist kede sig gudsjammerligen, for 
den gamle derhenne var et af Hængetræerne fra salig 
Kong Christians Tid, hun sang og skældte og bad og 
smældte, saa det kunde høres i hele Nabolaget. Det 
var et af de Huse, hvor der altid var Kammersorg over 
Synd og Død. Men Enken havde Penge, sagde man. 

„Om Mamsellen da aldrig kom ud at amusere sig 
en Smule?" 

Ja, det var vist skralt med de amusements. Den 
gamle promenerede næsten altid ene ud en carrosse. 
Men naar hun var om Hjørnet, piltede det smaa Pige- 
barn ofte herover for at købe sig en nymodens Roman, 
især af dem med amour udi, dem led hun særdeles 
godt. Den smaa nappede vist selv sine Skillinger i 
Chatollet, for det gamle Gespenst var saa nærig af sig 
som selve Hofpræsten, hun gav hverken til store eller 
til smaa, saa hellig som hun var. 

Saa gik Enevold med en stor Blessure i sit arme 
Hjærte. 1 fjorten Dage stormede han om i alle Kirker 
baade til Fro- og til Højmesse, han hang i Pulpiturerne 
og spejdede som en galen, men hun var der ikke. Saa 
løb han rundt paa Promenaderne, paa Friderichsberg, 
paa Volden, i Rosenborger Haugen. Hvide Strømper 
og blegrøde Nakker dem var der nok af. Men hvor var 
Mamsellen? Han pyntede sig ud med gule Silkebaand 
om Knæene og med Rosetter paa Vesten, — hvis han 
nu traf hende. Han gik endog en Aften til en rædsom 
Passionskoncert i det musikalske Selskab udi Raadhus- 
strædet og hørte to Oratorier om Saulus og Paulus 
uden at kunne slippe ud igen. Paa en Lejehest sprængte 
han forbi den Hauchske Gaard, idelig, men kun den 



Digitized by 



Google 



54 Svend Leopold: 

gamle sad i Karnappen. Tilsidst blev det svært at op- 
muntre sig i Haabet. Endelig! Det var naturligvis 
igen inde i Madame Schulenborgs Boglade. Hun blev 
rød, og han blev rød, hun kniksede, og han bukkede 
Svenden skulde paa Loftet efter „Fabler for det smukke 
Køn", han blev grumme længe borte, fordi han var en 
god Fyr, der selv vidste Besked med, hvad amour var 
for noget, han rumsterede vældigt om lige oven over, 
tilsidst lagde han sig ned paa Maven henne ved Lugen, 
dér laa han saa og kiggede med det ene Øje. 

De to dernede i Boden var i dyb Discours. 

„Ja, Tante var meget malade, hun laa hen paa 
anden Uge. De kom vist ikke til Fredensborg i Aar, 
dér séjournerede de ellers i den hvide Lystgaard næst 
ved Dronningens store Ballonplads. Hun maatte nu 
sidde meget inde. Men hver Onsdag Aften var hun paa 
Promenaden i Rosenborgerhaugen. Hver eneste Onsdag 
Klokken fem præcise i Damegangen." 

Enevold greb Mamsellens Haand og kyssede den 
ærbødigt, taknemmelig over de smaa velkomne Oplys- 
ninger. 

Saa kom Svenden ned ad Stigen; men først slog 
han haardt med Lugen deroppe for at advare de unge, 
og de fløj da ogsaa hver til sin Side som i en fransk 
Ballet. 

Mamsellen bøjede sig for Monsieur med en nydelig 
Reverents og forsvandt. 

Det var Onsdag Aften. 

Hangen mylrede med Mennesker, op ad Dame- 
gangen og ned ad Kavalergangen i brogede Bølger. 
Foraarets blomsterfulde Tid var det nu; hele den ud- 
brydende Skønhed kom som et hastigt Brus over Træer 
og Urter, og dér skød Blomsterne ud af deres Knopper, 
de længe svangre, de blev nu næsten alle forløste i én 

eneste Nat. Den sorte Muld beprydedes med Urter og 
Blomster i Stjærner og Kors under befrugtende Regn- 
illnger, og kun én Soldag skulde der til, saa bredte de 
endnu tillukte Knopper sig i Bladkranse og Bladstjærner, 
med fine Dun langs bløde Rande, og der kom en Viften 
og Duften og Susen over Folks Hoveder, og Dag for 
Dag blev de fine Bladeskygger tættere og tættere under 
den varmende Sol. Foraaret det er Ungdommens Tid, 
Hjærtets Fylde flyder ligesom ud, mangen en yndig 
Person løsner sit Korset for det rebelske Hjærtes Skyld, 
mangen en stolt Lucrezia er nu modtagelig for Mand- 
folks Flatterier og bliver Madame Venus lig; Menne- 
skene føler sig som Indvaanere af denne Verden, de 
længes usigelig efter de vellugtende Løvhytter, de længes 
efter at lytte til Philomeles søde Lokketoner i den svale 
Aften. I den muldede Jord oppipper alskens Zwibler 
og Løg. Hyazinthernes Klokker sover endnu, de presser 
deres blege Hoveder ind imod Stængelen, de fryser og 
har endnu ikke faaet Kulør i Kinderne. 

Aftenen er lang og lys. Foran Slottet blæser Liv- 
regimentets Trompetere, Tonerne skælve i den stille 
Luft. Der er en mildladen Glæde over alle Lands- 
faderens Arveundersaatter, ingen Skrig og ingen Raaben. 
Er det de fine Skygger, Blomsternes balsamiske Kraft, 
eller Geisten, der trænger til at kvæge sig efter Vinter- 
død? De fine blander sig med de fattige og gemene i 
tykke Skarer. De sortklædte Skriverkarle, der gaar og 
skyder Ryg som foran usynlige Pulte, og de snørte og 
svaje Exercitzmestre, de guldgalonerede Domestiquer 
med deres Herskabers fine Holdning, og mimrende 
Renteskrivere, og Haarskærerne, der nu er særlig ga- 
lante med baldyrede Daskeklude og sirlige Kruseduller 
for Hænderne. Acteurer og Actricer ovre fra det danske 
Comediehus, de viser sig ogsaa her i Mylderet, men de 
holder sig ligesom lidt for sig selv og befinder sig i 

Grunden slet ikke vel ved den gemene Mængde. Hr. 
Acteur Hortulan og Capelmesteren Scalabrini har sat 
sig ned i Kavalergangen for at konferere sammen. — 
Saa er der alle Herskabsmamsellerne i gul Taft og hej 
Carmosin, de gaa omkring, tre og tre, og gnistre af de 
forliebteste Galenskaber, og de fremviser rigeligt de 
allermægtigste Yndigheder. Unge sorte Studentere med 
Øjne, der spiller mellem begge Sider af Alléen, Roman- 
skrivere og andre Poeter med nedtraadte Spændesko, 
Separatister og andre frie Lemmer i Kirken i sort Bay. 
Dansemestre i Dansetrin, Parykmagerdrenge, Bælge- 
trædere med store Fødder, Avisskrivere med fiffige 
Øjne, tykke Pastetbagere og smalle Løbere, springske 
Hejdukker og forkomne Vinkelskrivere, hovne Hyre- 
kudske og ærlige Haandværkere. Det ganske Borger- 
societet er i Haugen. Saa er der de høje Stænder. Dér 
gaar de udenlandske Rejsende af god Anseelse med 
Muffer paa, omfangsrige Muffer af den nymodens Slags 
med Kvaster, som Herrerne nu bruge derovre i det frie 
Engelland. — Dér slæbes tungt med Silke og Atlask, 
det høje Societet sætter hinanden Stævne, hele den 
galante Verden. Dér kommer den fremmede, alamodiske 
Madame, som hele Byen taler om. Hun bor ude paa 
Fredensborg som Gæst hos Greve Biilows. Hun hedder 
Madame Roxelane de Lamourette, men hvem er Ma- 
dame? Hvor hun ser stolt og fornem ud, den gemene 
Hob gør straks Plads for Madame, som var det selve 
Dronningen. 

Dér kommer Hr. Marquis d'Ogier med sin hvide 
Skødehund, og bag ved ham selve den almægtige Hr. 
Oberhofmarechalen Greve Moltke, der storker forbi 
med sin vældige Muffe trykket ind imod det smalle 
vatterede Bryst. Højgrevelige Naader glider forbi med 
en let Raslen af Silke, couleur de creme og couleur de 
feu. Fru Gros-Cantzlerinden stanser Hr. Oberceremoni- 



Digitized by 



Google 



Enevold Brandt 57 

mester von Plessen for at faa nøje Besked med den 
mariage, der er i Vente ved Hove, og Hr. Oberceremoni- 
mesteren spørger Hendes Naade, om hun har hørt 
Rygtet om, at Hr. de Voltaire skal være udraabt for 
død udi Frankrige. Madame har intet hørt. Ved Buks- 
bomhækken staar Monsieur Jardin med sin høje Iben- 
holzstok, den tykke Hr. Preisler betragter den gloriøse 
Franzos gennem sit Brilleglas og undrer sig over, at 
en saa spinkel Herre virkeligen skal bygge den nye 
Friedrichs Kirke. Saa er der HofFrøknerne hos Prin- 
sessen i deres carmosinrøde Rober, og den smukke Hr. 
von Bulow med den statelige Holdning og hundrede 
andre Cavaliers og Mesdames. Dér er Hr. Schoutby- 
nacht de Fontenay, og dér Generalfiskalen, og Hr. 
General - Admiral - Lieutenant Greve af Danneskjold 
Samsøe. Og dér kommer den celebre Poet, Hr. von 
Klopstock, det er ham med de rimfri Vers. Grev Bern- 
storff og Grev Holstein er i dyb Discours om de 
Preussers Monark og Petersborgerkabinettet, de har 
været til conseii paa Slottet og bruger store Armbe- 
vægelser. Hr. Langebek og Hr. Biskop Harboe fører 
en højrøstet lærd Passiar, og Biskoppen ryster paa den 
høje Paryk og slaar ud med Armene og taler om Alder- 
dommens lyksaligste Tider, da en Cato, en Virgilius, 
en Cæsar straalede som Stjærner, men den magre 
Langebek tager sig en forsigtig Pris og formener med 
spæd Røst, at indeværende Seculum maa anses at være 
det lyksaligste under saa store Monarker og Monark- 
inder som Friderich af Preussen og Kejserindedron- 
ningen udi Wien og andre høje Potentater, og at Posteri- 
teten vil bifalde denne hans Mening. Men Biskoppen 
vil ingenlunde give Køb, og ned gennem Alléen taler 
han om Alderdommen og de kristne Puissancer, og 
han vædder hundrede blanke Daler paa, at Posteriteten 
vil give ham Ret udi alle Dele. 

Dér gaar Stadens to og tredive Mænd, og Older- 
manden for Stadens Grosserere, der tænker paa Dalere 
og Ducater og engelske Guineer og Actier i ostindisk 
Compagnie. Der er ogsaa Ministri i Geheimeconseillet 
og Deputerede i Cancellikollegierne, Baroner og Etats- 
raader, Generalprokurører og Commerceraader, Hørere 
i de latinske Skoler, Chirurger og Jordemødre. Men 
den rigeste af alle Stadens rige Borgere, det er dog 
ham, der kommer dernede, den lille tykke Konferentz- 
raad WitzendorflF, med hans høje statelige Datter, Sta- 
dens allerrigeste Jomfru og derfor mest omsværmede 
Dame — Caritas WitzendorfF, den celebre Garitas, den 
gyldne Garitas. Hun er ganske angenem, meget høj 
og meget blond af Lød, og hvor hun forstaar at 
føre sig, som om der rasler Guld i hendes fine Fod- 
spor. Hun med de unærmelige Hænder og de haab- 
løse Friere, der har siddet sin Ungdom over paa Pa- 
pas Guldposer, stille, utilnærmelig. Garitas er ogsaa 
Stadens klogeste Dame, hendes blaa, dybe og varme 
Øjne, de ser alt paa hendes stolte Gang. Hun ser og 
ser, som om hun gransker og søger — og saa er hun 
forbi, ombølget og ommumlet af hele Byens Sladder 
og Hvisken og Konfereren og Misundelse. 

Alle saa hvisker de om Witzendorffs Datter, Vice- 
brandmajoren og Statshauptmanden og alle fattige Fa- 
brikører. Gyldne Garitas! 

Aftenen falder mere og mere paa. Lanternerne 
tændes i Træerne, og under Paukers og Trompeters 
Lyd forlader de fornemme Herskaber Hangen i de 
gyldne Karosser, der holder i Rad og Række ved Enden 
af Alléen ud imod Gothersgaden. 

Men saa er Ungdommen der. 

Studiosi, rødfrakkede Hofjunkere, Kunstnere ovre 
fra Skildre- og Billedhuggeracademiet, og de kongelige 
Pager, der har været til Gonfirmation om Formiddagen, 

og som nu trænger til lidt Ømhed og Tendresse, til at 
slaa Gækken løs med alle Kammerpiger og Confirmand- 
inder. 

Der karesseres allerede vældigt udi Haugen under 
de gamle Kastanietræer, de hvide Statuer rundt om i 
Parterren svinder i Dæmringslyset, nu falder Natten 
paa over hele denne muntre Ungdom i det lyksalige 
Seculum. 

Inde i den store Labyrinth inde i den allerinderste 
Krog sidder to Elskende uden at elske. 

Enevold og Dorothea Volckersamen. 

De sidder dér ganske stille og lytter til Larmen 
ude i Haugen, i lange Stunder tier de. Enevold er i 
slet Lune i Aften. Dansende og straalende var han 
kommen til dette længselsfuldt ventede Stævnemøde, 
Dorotheas elskelige brune Øj en, hendes kvidrende Pas- 
siar; han formente, at han var dødelig forliebt i Mam- 
sellen, ja, han var overbevist derom. Og saa var han 
kommen ned i Kavalergangen. En lys og munter 
Verden i hvid Silke, Mennesker, der traadte let paa 
Jorden, stolte Hoveder, der bares frit og højbaarent, 
Smil, der talte mere end hundrede af Mamsellens 
Ord. 

Og der var især én Dame, alle havde hvisket om 
hende, Beundringen havde fulgt hendes gule Slæbkjole. 
Han var løben efter hende, ind og ud i den mylrende 
Vrimmel, gennem alle Gange havde han fulgt hende, 
om han var løben en Evighed, han kunde dog aldrig 
se sig træt paa saa megen Dejlighed. Én Gang var han 
lige ved hendes Albu — Slæbkjolen raslede om hans 
Knæ, en fin og sælsom Duft som af Hyazinther drog 
gennem Luften, aandeløs beundrende fulgte han hende. 
Skridt for Skridt; straks mærkede hun ham ikke i den 
store Trængsel, og dog smilede hun paa saadan en be- 
synderlig Maade, og én Gang, men kun én eneste Gang, 

saa* hun til hans Side, et Blik, der dalede fornemt ned, 
og deres Øjne var mødtes i dette eneste hastige Blik, 
og han var bleven ildende rød i Kinderne, saa bevæget 
følte han sig. Alle hviskede hendes Navn paa hendes 
skønne Gang gennem den vaargrønne Hauge. Og hvilket 
mærkeligt og romansk Navn — Roxelane de Lamou- 
rette. En Ambassadrice maaske. Og hun boede paa 
Fredensborg. Netop dér maatte hun bo, i et skinnende 
hvidt Slot nær Kongesolen. 

Saa kørte hun bort. Og han stod dér helt for- 
tumlet. Hendes Lineamenters fuldkomne Dejlighed, 
høj og fin og smal og yndig som en højgrevelig Naade, 
og nu var hun borte! 

Saa var han igen nede i Kavalergangen, Mamsellen 
fik virkeligen vente. 

Igen en Hvisken og Mumlen i en statelig Dames 
Fodspor. 

Caritas, den gyldne. Han vilde dog en Gang se 
hende rigtig. De klingende Ducaters og Guinéers til- 
kommende Arving. Hende, hvem alle bortgiftede. Han 
fulgte hende i Trængselen, og han følte sig straks meget 
lille og ydmyget over denne stramme Holdning. Hun 
var hvid og blond, næsten guldfarvet. Han fulgte hende 
et langt Stykke og grilliserede en Smule over sin egen 
Fattigdom. Havde han dog blot en af de Guldposer, 
der laa dernede i Palæet i Kalveboderne. 

Hun havde smukke Arme, de hvilede ligesom saa 
trætte paa det udspilede Fiskebensskørt. Saa fik hun 
pludselig Øje paa ham og smilte haanlig med sammen- 
trukne Øjenbryn, — og han forsvandt. 

Nede i Alléen knyttede han Hænder efter Kræm- 
merdatteren. 

Han, en Adelsmand! 

Saa søgte han Mamsellen op. Hun sad og græd. 
Hun fortalte ham om den gamle Tantes Urimeligheder. 

Om at hun altid vilde sidde ved Kaffebord og skylle 
den ene Kop Kaffe i sig efter den anden og tale om 
subtile Materier, 

Tavs og tvær sad Enevold og hørte paa Mamsellens 
kvidrende Beklagelser, hun sad dér og klynkede og 
pylrede den ganske Aften durch som en liden syg Fugl. 
Lanternerne oste rundt om i de sorte Træer og kastede 
et usikkert Lys ned over dem, inde i Labyrinthens Side- 
gange var der en idelig Hvisken og Tisken, hvor andre 
elskende. Pager og Kammerft-økener, svor hinanden 
ubrødelig Troskab og evindelig amour. Ovre i Refor- 
mert Kirke slog Klokken, og langt borte fra bares Toner 
over fra Slotstaarnets Klokkespil — som en Sang dybt 
i Natten. 

Enevold sad og tænkte paa den alamodiske og dej- 
lige Roxelane og paa den gyldne Caritas. Usikker For- 
liebelse, vag Beundring, Følelse af egen Ringhed, Mis- 
undelse, og Stolthed alligevel, og umulige Haab. 



IV 

Det er ude paa Fredensborg, midt i Højsommer- 
tiden. 

Skovene ovre bag Esserom sø har fortættet sig Dag 
efter Dag, de er hemmelighedsfulde og dunkle. Kro- 
nerne har lukket sig sammen, rugende, de er ikke 
længere ungdommelig sorgløse som i Foraarets Tid, 
ikke aabne og muntre og lyse, de har hundrede Hem- 
meligheder at bære paa nu i den dybe Sommer. 

Men hvidt og straalende ligger Slottet med muntre 
Fingerkys ud til alle Sider, midt i sine Rosenparker 
og hvide Statuelunde. De rugende Skove bag Søen 
se ligesom vemodige over til Felandet paa den anden 
Side, Latter og Sang og Mandolintoner bærer festlige 

Bud derover i de stille Aftener, de fattige Huse i Bry- 
nene har ligesom smaa misundelige Øjne dybt under 
de lavthængende Tagskæg, onde Øjne, der betragter en 
altfor lys og altfpr smilende Menneskeverden. Fattig- 
mandshytteme, hvor Kulsvierne bo, se kun glade ud, 
naar Uvejr trækker over Søen. Naar dump Torden 
brager over den sorte Gribskov og ruller frem imod 
det hvide Slot, som et sort, kvælende Tæppe. Da 
tændes der Lys rundt om i de usle Hytter. Blege Lyn 
flyver over den graa Sø, der ligger med hvide Toppe 
og skummer op imod den gravstille Park. Slidets graa 
Verden hoverer langs hele Kysten, fordi alle Farver 
og al Munterhed slukkes ovre i den straalende Fe verden, 
og fordi den sorgløse Have er sænket ned i dyb Ro. 
De kongelige Alléer maa bøje deres stolte Hoveder 
under den stride Hagl, Rosernes Blade falder i Rosen- 
skyer, de nøgne Guder og Gudinder i Buskadserne 
sænker Hovederne i de hurtige Lyn, ligblaa af Skræk. 
Ingen Rose gaar Ram forbi. Gangene stribes af Hagl, 
myrdede Blomster ligger i Dynge, og Bladene flyver i 
Stormen i ilter Dødsdans ud over den sorte Sø, der 
tager sit Bytte med sig over til de hævngerrige ovre i 
Mørket. Raager skrige og stride imod den flyvende 
Storm under brede uophørligt brusende Skyer. Lyn- 
ilden farer ud og rammer de højeste Træer i Qæme 
Skove. 

Menigmand i Hytterne kalder alt dette Herrens Dom 
over angemene Kvinder og smukke Mænd, over Blom- 
sterparker og Statuelunde, over lyse Smil, ung Elskov 
og daglig Lykke. 

Men de beder alle som én for den kære Arve- og 
Enevoldsmonark, den gode Friderich, at Gud vil und- 
lade at lede Landets Fader udi Fristelse, aabne hans 
høje og hellige Øjne for Lyset og Dyden og gøre ham 
lykkelig, som han er elsket 

Saa ligger da de to Verdener, Alvorens, Hver- 
dagens og Slidets, og Lykkens, Smilets og Sorgløshedens 
hver paa sin Side af den dybe Sø. 

Men i Dag holder den gode Friderich stor féte i 
sin Park. 

Hans Dronning, den ikke højtelskede Juliana, er 
paa Waliøe og Vemmetofte, nu morer Monarken sig. 
Dagen er fuld af Solskin og Blomsterduft, Hoffet vender 
tilbage fra Promenaden langs Søen; langt nede i 
den grønne AUée kommer den brogede Kortege, Lin- 
dene svajer tyst og blidt over de pudrede Hoveder, 
Søens Brise faar Slør og Silkebaand til at vifte og 
flyve. Par efter Par, ømt hviskende. En alamodisk 
Madame og en petit maitre af en Monsieur. En knej- 
sende Mademoiselle og en galant HoQunker. Saa Pa- 
gerne, der puffes og nappes. Nu er Hoffet forbi. Man 
venter paa Monarken. Dér kommer han paa Have- 
trappen. Han er lidt usikker paa Benene i Dag, han 
vakler lidt paa sine høje røde Hæle, en Kammerlakaj 
støtter ærbødigt Majestætens Arm. Den gode Friderich 
har haft en høj Perial i Nat, hele Hoffet ser det straks. 
Majestæten maa sætte sig paa Stenbænken, nu sidder 
han dér og smiler midt i Solskinnet, venlig og huld- 
salig, med smukke Haandbevægelser ud til alle Sider. 

Marmorhaven er ganske opfyldt af HoQunkere og 
Kammerjunkere, Ministri, der er ude paa Slottet for at 
raadslaa med Monarken, alvorlige Geheimeraader fra 
Conseillet, sirlige Hofdamer i brusende Fiskebens- 
skørter, de gaa forbi som i stor Triumf med Raslen af 
tung Silke, og det summer i Luften over de stive Bux- 
bomhække med Tale og fin Latter, der flyver op og 
forsvinder, og franske Komplimenter afleveres med ud- 
søgt gout, lys Skæmt og kaad Lune i én lysende Som- 
mersky. I alle Bede florerer Roserne i tykke Skarer, 
Provinsroser og Majroser og Vinroser — den sjældne 

„Rosa rubiginosa". Man taler om Roserne og citerer 
lange Stykker af ^Histoires galantes" og „Lettres amou- 
reuses". 

Paa Terrassen er Taflet dækket i Dag, midt ude i 
Solen mellem Roserne. Kortegen begiver sig af Sted. 
Monarken bæres af Sted ad en Sidegang, han smiler 
stadig paa det huldsaligste. Hoffet beklager af Hjærtet 
den slemme Knæskade. Lidt efter er da hele den 
muntre Skare kommen til Sæde, og der er bleven 
stille omkring det ovale Bord, fordi en Hofpoet frem- 
siger en meget lang Ode af Hr. Klopstock. Majestæten 
tømmer to Glas under Oden og bliver stadig mere og 
mere ædru; venligt smilende takker han for Versene 
med de rullende Sejrs vogne og nejende Palmer, han 
er i det fortræflFeligste Humeur, og idet han bøjer sig 
frem over Bordet, over imod sin meget gode og kære 
Ven, Hofmarechalen, Greve Moltke siger han med sin 
besynderlige, indsmigrende, slørede, træt-elskværdige 
Stemme: 

„Min kære Moltke, De véd, at jeg ikke er nogen 
Philosoph, men en Ven af Glæden. Min store Broder 
i Berlin har sagt: 

Vil jeg mig lidet recreere, 
fra Byrden af mit Monarchie, 
saa har det stille Sanssouci 
en Philosoph, ey Konge mere. 

Nu er jeg, som sagt, ingen Philosoph, men jeg kan 
sige, at naar Friderich den femte er paa Fredensborg, 
trækker han sig ganske tilbage fra Byrden af sit 
Monarchie, han er ikke længere Arve- og Enevolds- 
herren — kun et Menneske". 

Saa bryder da det ganske Taffel ud i et eneste 
skingrende Fryderaab over den elskelige, milde og 
naadige Enevoldsregent, men Monarken, der imidlertid 

har tømt sit svingende fulde Glas, rejser sig med lidt 
Besvær, løfter Glasset højt op i Solskinnet, saa at den 
røde Vin flyder ned over Haandledet og Kniplings- 
manchetten i en hel Purpursø ud over den hvide Dug. 
Og med skinnende Øjne og tyk Stemme raaber han ud 
over Taflet: 

„Nej, ikke mig, ikke mig — Vivat Moltke! Vivat 
Moltke! Vivat den store Moltke!" 

Greven, der hele Tiden har siddet og sendt strenge, 
hvasse og bebrejdende Øjekast over til sin konge- 
lige Herre, er afvæbnet nu, han bøjer Hovedet be- 
skæmmet — og lader Monarken drikke sig en ny Perial. 

Men i Morgen vil der vanke alvorlige Reprimander. 
Den gode Moltke er ikke til at spøge med, Friderich 
har ofte ligget plat ned paa sine syndige Knæ og hulket 
og jamret og bedt om Forladelse og lovet Bod og Bed- 
ring. — Monarken er ganske rød i Hovedet nu. Han 
har lænet sig tilbage i sin gyldne Stol, én af Pagerne 
har han faaet til at plukke en Kurv fuld af Roser, nu 
vil han nobilitere sit galante Hof. 

„Vi ønsker, at vort gode Hof skal belønnes géné- 
reusement," siger Monarken, der mere og mere synker 
sammen, og han begynder at kaste Roser ud til hver 
og én ved Taflet med en søvnig og træt affabel Be- 
vægelse med sin dejlige, hvide og smalle Haand. 

„Dér Madame!" 

Den smukke Madame d'Ogier griber i Luften efter 
sin flyvende Rose. 

„Jeg nobiliterer Dem, Madame, til Grevinde af den 
bevingede Rose! nu De, Comtesse, — dér — og De, 
Madame, og Moltke! — dér — Mademoiselle — voila!" 

Mademoiselle griber forkert, saa at den mørkerøde 
Rose flyver lige ned i den gule Vin med et Brus af 
Skum og Blomsterblade. 

Taflet lér og jubler og skriger, over alle Krystaller 

og slebne Skaaler og gyldne Kander og malede Por- 
cellainer ét eneste Virvar af hvide Arme og gyldne 
Lænker og flyvende røde Roser i den spillende gule 
SoL Hver og én nobiliterer den arme Monark, der 
mer og mer ængstes over Moltkes strenge Ansigt, der 
vogter over ham, følger hver af hans Bevægelser med 
sine kolde gennemborende Øjne. 

En Hofdame, der har faaet en vaad Rosenklynge 
ned paa Barmen, og nu sidder og tørrer sig med koket 
dydige Bevægelser, bliver adlet under Navnet „Ana- 
dyomene". Hofpoeten finder de sjældneste Navne i 
Ovidii Metamorphoses, Monarken begynder at bestænke 
Damerne med Eau de la Rose. Glæden bliver løs- 
sluppen. 

Saa rejser Moltke sig og giver Tegn til Opbrud. 

Monarken sover. Ganske pludseligt falder han helt 
sammen og bøjer Hovedet. 

Monarken er besvimet, overvunden af Smerterne i 
Knæet. 

Medicus bliver ilsomt hentet, og den syge Arve- og 
Enevoldsherre bliver langsomt baaret ind i sit hvide 
Slot forat sove Rusen ud i sin kronede Baldakinseng. 

Nede i Parken har de nøgne Gudinder paa Posta- 
menterne trukket de blaa, lette Skygger helt ind under 
deres hvide Marmorfødder. Sommeren er dyb og 
gylden. 

Den Nat var det, at Enevold flygtede ud til det 
hvide Slot. 

Alle Stjæmer var tændte i stille Højsommerpragt. 
Lyren stod i den dybblaa Luft med alle gyldne Strenge 
spændte af Stjæmeflammer, Nattens sorte Svaner strøg 
med deres glødende Næb hen over de tætte Strenge, 
sa^ de klang og tonede, brast og flagred bort i Stjærne- 
glimt og Stjærneskud, Natten over. Venus hvide Straale- 



Digitized by 



Google 



Enevold Brandt 67 

arme var fulde af Længsel, de drog og lokkede mod 
den natligstille Jord, Andromedas Sølvlænker blinkede 
op over Himlen i fine Stjærnekæder, dybt over Par- 
kens sorte Træer traadte Kassiopeja sin natlige Dans. 

Enevold gik i Slottets stille Park indtil Gry. Slot- 
tets Vinduer lyste til over Midnat, saa sluktes de gule 
Kærter, og i det samme stod Maanen der over den stille 
Allé, højere og højere gled den i den stjemehvide Luft, 
Slottets Mure hvidnede. Statuerne kastede lange spidse 
Skygger ind over Plænerne. Fra Søen gled hvide 
Dampe op gennem Alléerne, de væltede sig fremad, 
tættere og tættere, dansede fremad i lange Kæder, slog 
de klamme Klæder ud over Grønsværet, saa der blev 
graanénde Søer og Qærne Have. Statuerne sank med 
hjælpeløse Arme, Havet steg og steg som en Syndflod, 
Trin efter Trin blev erobret af Slottets høje Trappe. 
Enevold stod paa det øverste Trin, og saa' hvorledes 
Lys og Roser og hvide Støtter grebes af Floden og 
sank indtil Havets Bund. 

Alle Stjærner var slukte. 

Han blev ved med at gaa omkring det sovende 
Slot, der husede al Landets Munterhed. Han erindrede 
sig alle Monarkens Løfter i de trange Pagetider, alle 
disse Løfter om Fremtidens amusements og divertisse- 
ments — endelig skulde de gaa i Opfyldelse. Endelig 
et Sted, hvor der ikke taltes om Synd og Ruelse, Bod 
og Bedring. Var Natten blot omme I 

Time efter Time sad Enevold inde i den hvide 
Audientssal og ventede taalmodig. Nu og da en nys- 
gerrig Page, en søvnig Kammerherre, en statelig Dame. 
Enevold var meldt hos kongelig Majestæt, men nu var 
det allerede ud paa Eftermiddagen. Greve Moltke kom 
i Salen Klokken fem, stillede sig foran Monsieur med 

sit Brilleglas, saa' forundret og mistænksom ud, sagde 
intet, men gik. Enevold mærkede ikke, at Dagen led, 
han var jo nu i det hvide Slot. Ud paa Aftenen blev 
han kaldt ind af Kammertjeneren. Monarken havde 
haft én af sine sorte Dage. Moltke havde været der 
om Morgenen og holdt en lang Straffeprædiken, Maje- 
stæten havde grædt, hulket, jamret og lovet Bod og 
bedring. Nu laa han og drak tæt i sin kronede Bal- 
dakinseng bag de røde Fløjelsgardiner, han drak for 
at glemme sin Anger og Ruelse og for at faa Courage. 
Vinen gjorde ham imidlertid sentimental og begrædelig, 
han digtede eller rettere koketterede med Døden og 
Dyden og Livet og Evigheden, hans evige Skræmme- 
billeder, og mens han digtede, fyldtes hans Sind med 
en fuld Mands bløde Selvmedlidenhed. 

Gemakket drev med hele Skyer af tætte Vindunster 
og beske Medicinluftninger, Vinduerne var tæt til- 
lukkede, hedt og kvalmt var her som i en Sygestue. 
Foran de æramede, ligesom anløbne Spejle, brændte 
Lys døsigt med ganske smaa og syge Flammer. Ellers 
laa alt herinde hulter til bulter, Pudderkaaber og 
Sminkedaaser, Krøllejern og Silkesko, Spænder og 
Topasknapper, det hele mindede nærmest om en Ac- 
teurs Paaklædningsrum. Men der laa ogsaa en stor op- 
slaaet PostiUebog med en pailleteret Vifte som Bog- 
mærke. 

Støttet paa Albuen laa Majestæten oppe i sin høje 
Thronseng og lignede en slagen Helt. Enevold blev 
vinket hen til Sengens nederste Trin. Dér stod han, 
og følte Hjertet banke af de besynderligste Følelser, 
han havde ikke forment, at Monarken var netop saadan, 
meget mere munter. 

Monarken var inde paa sit Yndlingsthema — Døden. 
Han udfordrede og udæskede denne majestætsforbryde- 
riske Død, og hang alligevel krampagtig fast ved Livet. 

Muligens var der jo noget der bagved? Han agerede 
Philosoph og Atheist midt i Rusen og knælede dog for 
sin strenge Gud under strømmende Taarer og vilde 
Selvbebrejdelser, naar Rusen var ovre. 

Men nu i Aften var Monarken i det rigtige Acteur- 
og Atheisthjørne, han havde været paa Comedie i 
Forgaars og havde hele Hovedet fuld af Tragoedie- 
reminiscenser. 

Saa talte han, langsomt dvælende, med sin me- 
lodisk bløde Stemme, der ligesom smagte sig selv, selv- 
behageligt paa Tungen. Han holdt en lang Kunstpause 
for at indgyde Enevold Respekt. Han laa og skelede 
med det ene Øje og saa' gravsort ud, lidt efter lo han, 
saa var han igen dødsmørk og dødsmærket. Lidt 
efter lidt blev han sig selv mere og mere betydelig, 
han havde Courage til at storme baade Himmel og 
Helvede. 

„Jeg husker Dem godt, Enevold," sagde han, som 
om de havde taltes ved for et Aar siden, „og nu vil 
De være Hofjunker, ikke sandt? BienI De længes 
efter de glorieuse Festiviteter efter den megen Sørge- 
musique i salig Papas Dage. De har ennuyeret Dem 
— og nu vil De amusere Dem med al Glædens In- 
strumentalmusique og danse Aimable-Vainqueurs. Ikke 
sandt? Nu ja, kan De faa Deres Papa, min gamle 
Søhlenthal, til at sige Ja og Amen, saa ser jeg det 
gærne. Vi vil skrive til Papa. Er De satisfait?" 

Enevold knælede ned paa Trinet foran den gode 
og milde Arve- og Enevoldsmonark, han kunde gaa i 
Døden for den ejegode Friderich. 

„Det er altfor megen solennité. Monsieur Brandt," 
sagde Monarken forbløflfet-smigret, „rejs Dem, jeg er 
ingen Gud Tror De paa Gud, Monsieur?" 

Enevold stod længe og vred sig under Spørgs- 
.maalet, saa hviskede han „Nej", for at agere Atheist og 

Philosoph. Men han følte straks frygtelig Anger og 
korsede sig hemmelig, en Reminiscens fra Bønne- 
møderne udi Norgesgaden. 

Monarken rejste sig op i Sengen med en Helts 
Mine: 

„Heller ikke vi, Monsieur Enevold, vi heller ikke I 
Vi er alle Acteurs, der exequerer vore Ruller paa denne 
lidet angeneme Jordscene, mer eller mindre parfaite- 
ment, men vi tror ikke paa nogen ny Scene efter 
denne. Vi gaar kuns alle bag om Coulissen og Ma- 
skinerne og ligger todt. Man klapper os ikke frem, 
Monsieur Enevold, naar Forhænget er faldet. Todt I 
TodtI Todt!" 

En lang Stilhed. Monarkens Øjne saa' Syner. 

Saa begyndte han igen at tale, men i en dybere 
Tone. 

„Verden er en Skueplads Livet et Sørgespil, 

just ikke angenemt at agere udi Purpuret er en 

Tragoedie. — — Lad os derfor divertere os, amusere 
os, inden Benene visne i Kroppen paa os I Der er 
kuns ét. Monsieur Brandt, Døden, og Døden, det er 
ikke andet end Tavshed og Ro. Der er ingen anden 
Monark udi den ganske Verden end Døden, intet vig- 
tigt uden Døden, Monsieur, han kommer over os i den 
store Parforcejagt, vi er Vildtet, ikke Jægerne, lusende 
Verdener og begge Indier vejer ikke op med det, at vi 
skal dø. Vous comprenez? Monsieur. Min gode 
Moltke skælder mig, fordi jeg amuserer mig continuer- 
ligen. Han ved ikke, at jeg er rejsefærdig, diverterer 
mig foran Forhænget i den Gomoedie, der ikke hedder 
„Dydens Skilderi", men „Glædens Triumfsang". 

Monarken var Poet i Rusen, satirisk og selvironisk 
Poet. Enevold mærkede Majestætens ilde Vindunst- 
aande og følte sig stærkt beklemt. Det hele var noget 
nyt for ham, men han troede ikke ganske paa den 

muntre Friderichs Dødsforberedthed. Han stod dér 
og raisonnerede under Majestætens Tirader. 

Igen en lang Kunstpause. Monarken blev mere og 
mere satisfait med sig selv. 

„Hvad tror Monsieur Enevold, at Friderich den 
femtes Gravskrift bliver?" spurgte Monarken drøm- 
mende. 

Enevold mumlede en hel Mængde om alle Under- 
saatternes store Devotion og Kærlighed til kongelig 
Majestæts høje og hellige Person. 

Monarken var ved at le sig fordærvet over Ene- 
volds Andagt, han lo og lo og kastede sig i Sengen som 
en vanvittig. 

„Her hviler Tvillingrigernes ophøjede Monark, Sol 
og Glæde, dette højærværdige Støv som tilforn om- 
ringede saa værdig en Sjæl. Græder og hulker i tvende 
Riger. Eders Sol er slukt, eders Glæde visnet, hyler i 
tvende Riger, hyler, o, hyleri" 

Monarken lo meget over sit eget Vid. Det var 
hans Specialitet at digte Gravskrifter over sig selv, og 
at forudnyde sin egen interressante Død og endnu 
interessantere Ligbegængelse. 

„Ja, en dejlig Zirat udi Norden, en Zirat, der kendte 
Dydens Værdi og derfor nu bør udplantes i Evighedens 
Have som en uvisnelig Rose, og blive Englenes Med- 
borger. Værdige Støv udi Graven. Bon jour!" Plud- 
selig gav kongelig Majestæt sig til at græde, han græd 
og jamrede, kastede sig i Puderne, lo saa igen, foldede 
Hænderne, angerfuld og usikker og fuld af Ruelse. 

Under strømmende Taarer digtede han paany med 
Moltkes Stemme. „Jeg er et Vrag i Evighedens Ocean, 
et Vrag med skibbrudne Vellystaander. Paa Oceanerne 
er Orcaner — — efter Orcaner følger Havblik — — 
nu er jeg rolig. Nu maa De blive hos mig, Enevold, 
hører De, Monsieur Brandt, altid, — pas paa mig — 

hjælp mig — Jeg er Dødens Candidat — De Livets 
Studiosus og Livets Lærling — vi vil amusere os 
sammen og megen Musique. Vi tales ved derom — nu 
maa De gaa — Adieu!" 

Henne i Døren hør le Enevold, at kongelig Majestæt 
bad med høj Røst. Han vendte sig om, nysgerrig. 
Monarken laa paa Knæ og bad med himmelvendt 
Aasyn, hans røde, oppustede Ansigt svømmede i Taarer, 
han rystede frem og tilbage i frygtelig Krampegraad, 
han strakte sine tynde og magre Arme ud i den tomme 
Luft som imod en usynlig, han higede og søgte med 
famlende Hænder, hans Ord og brændende Bønner blev 
inderlige og oprigtige som et angrende Barns. Enevold 
forstod kun ét Ord, — Louise — hans afdøde Hustru. 
Monarken gentog dette Navn med hj ærteskærende For- 
tvivlelse i den dybeste Sønderknuselse. 

Saa gik Enevold bort fra det hvide og muntre Slot. 
Monarken havde anvist ham et Værelse hos Slotsforvalte- 
rens i Domestiquehusets hvide Fløj. Han skulde kun rolig 
vente, indtil der kom Svar fra Holsten. Slotsforvalteren, 
der var Pietist, lukkede Monsieur ind med et strengt 
forskende Øjekast. Han vidste, hvad det betød med 
disse nye HoQunkere. Enevold hverken saa' eller hørte, 
han var dybt rystet. Saa var da den ganske Verden 
ét eneste stort Bytte for Synden og Syndens sorte 
Anger, naar selve den gode og milde Friderich vred 
sig som en sønderslaaet Orm for den strenge Himmels 
bebrejdende Øje. Slet intet Ly i Verden for Glæden, 
naar Monarkerne sønderrev deres røde Purpur og 
vred deres syndefulde Arme i al Jorderigs beske 
Vaande. 

Et hvidt Slot kun fuldt af sorte Skygger. 

Saa knælede han midt i Kammeret og bad, ikke 
til Gud, men til sin Glædes Skytsaand. Og han takkede 

i ubestemte Ord, fordi han omsider var bleven Hof- 
junker. 

Saa rejste han sig hurtigt og børstede sine Silkeknæ 
omhyggeligt af. 

Hvem var det, der kom løbende ude i den hvide 
Korridor? 

Enevold sad i Kammeret og var grumme mis- 
modig. Det var nu paa anden Uge, og intet Bud fra 
Slottet. 

De febrilske, trippende Trin blev ved derude, op 
igennem den hele Gang. Saa blev der ganske stille, 
og der blev banket paa Døren derinde ved Siden af 
hos Slotsforvalterens. Ingen svarede, saa igen den 
urolige Smaatrippen, og en ny Tøven, nu blev der 
banket paa Enevolds Dør, tre hastig forskræmte Slag, 
Døren op — par bleu! der havde han Borgermam- 
sellen. 

„Det er mig, — Dorothea," sagde hun smilende og 
straalede over hele Ansigtet. Hun havde faaet en Byge 
undervejs, og saa' forpjusket ud. 

„Er det Dig," sagde Enevold temmelig tvært, 
„læg din Kaabe." Regnen flød ned ad hendes sorte 
Kaabe i stride Strømme. Mamsellen kom altid med 
Regn. Enevold saa' straks, at hun havde skæmmet sig, 
mager og gennemsigtig var hun bleven, og hun saa' saa 
underligen forpjusket og forvaaget ud. Men hun smilede 
og lo og pludrede, og vilde straks have et Kys, men 
hun fik det ikke, Enevold var i slet Lune, og saa' helst 
Mamsellen i Spindehuset med det samme. 

„Tante er død," det var det første, hun sagde. 
Hun sad og tørrede sin store Solhat og var ganske op- 
taget af dette Arbejde. 

„Jeg kom med Postvogn," sagde hun og vred de 

rosarøde Hattebaand. „Enevold, inaa jeg blive hos 
Dig?" 

Hun blev stadig mere og mere forpjusket, Haaret 
faldt ned i Øjnene, al Ting drev af Vand. 

„Nej, du maa ikke, det kan du vel begribe I" 

„Enevold, har du glemt den Aften udi Rosenborger- 
haugen?" 

Det trak straks op til Graad. Solhatten dalede ned 
i Skødet. 

„Jeg har andet at tænke paa," sagde Enevold 
ærgerlig over dette uangeneme Besøg. Hvad om nogen 
saa' ham med Mamsellen her paa Kammeret. 

„Hvad vil du her udi Fredensborg?" 

„Jeg bor her, Enevold," raabte hun op glæde- 
straalende, „jeg og gamle Antonette i den hvide Lyst- 
gaard her næst ved Laagen bag om Dronningens store 
Ballonplads. 

Hun var straks ved Vinduet, rakte og strakte sig 
og pegede ud til alle Verdenshjørner for at gøre ham 
det begribelig, at det var lige ved, lige om Hjørnet. 

„Trænger du til Penge, Enevold? Her er tyve Daler 
eller saa ungefær. Hun stak ham en grøn Silkepung 
i Haanden, Enevold afviste den stolt. Saa græd hun 
og kylede Pungen hen ad Gulvet, saa det raslede og 
klirrede. 

„Jeg er ganske forraad og forloren", jamrede hun, 
„artige Udflugter, Enevold, — du har andet at tænke 
paa, siger du. Forlader du mig, Enevold, Du har Synd 
deraf. Men nu er du naturligvis ganske uformuende 
til at forstaa det, nu du skal til og være en fin Mon- 
sieur. Men nu har du mig her, og jeg gaar ikke, jeg 
gaar ikke I Aldrigen! Enevold, Du slipper mig ikke I" 

Hun beteede sig meget ivrig og løb op og ned i 
Kammeret. 

„Nej, du slipper mig aldrig, Enevold." 

Pludselig stod hun stille og sendte sin Enevold et 
triumferende Blik, og efter en kort Pavse, ligesom for 
at overbevise ham om, at han aldrig slap hende, ud- 
slyngede hun med stor Bravoure: 

„Enevold — jeg gaar i Kongens Køkken en skønne 
Dag. Vartfruen er mig god. Saa sés vi hver evig 
eneste Dag. O — Enevold, vær nu god — hører du." 

Hun hagede sig fast ved ham og saa' forlibt ud. 

Saa fik han hende omsider puffet paa Døren med 
gode Ord og Løfte om at se ind i den hvide Gaard 
næst ved Laagen. 

ben Mamsel tog mafoi snart Livet af ham med sine 
voldsomme Kysse og Karesser I — 

Hvor det regnede derude, strømmende Sommer- 
regn. Kastanierne bevægede de bredfingrede Blade, 
alle Tages glacerede Tegl lyste som Nysølv. Rundt 
om i Portene kom Lakejer og Kudske og Kammer- 
piger og Domestiquer frem for at se, de puffede hin- 
anden ud i Skyllen og lo, saa det skingrede. Dér kom 
en Spændesko ud i Rendestenen, og dér fik en Paryk 
sin Bekomst. 

Enevold satte sig i Karmen og holdt Hovedet ud 
under de dryppende Grene. Alting pjaskede og susede. 

Pigerne løb over Ridebanen, to og to, under væl- 
dige røde Regnskærme, de hvide Strømper fik deres 
Bekomst, mer end én Ankel kom i et Vandhul. Over- 
alt skød røde Regnskærme op paa den store Plads, 
som en vaad Valmuemark. 

Pludselig — dér var Solen. 

Det hele var kun en Solskinsbyge, en Stump af en 
bleg Regnbue stod bag ved Parken — blaa Himmel 
bredte sig, alle graa Skyer trak bort ad Staden til. 

Igen to lange forventningsfulde Uger. Havde Mo- 

narken nu glemt ham? Slotsforvalteren gik omkring 
og saa* mere og mere gal og pietistisk ud. Mamsellen 
kom løbende liveranden Dag, saa med Pærer og saa 
med Æbler. Saa gik Enevold da en Eftermiddag hen 
gennem Alléen til det hvide Sommerhus. Det laa langt 
inde i en gammel og tilgroet Have, Vinduerne sad helt 
skævt, en af Skorstenene var styrtet ned, alt var for- 
faldent og forsømt og overgroet med Ukrudt. 

Mamsellen stod ved Gærdet og kiggede langt op 
gennem Alléen. 

Dér kom han. Endeligen! 

„Det er altsammen mit nu," lo hun og løb ind 
under de gamle Frugttræer, der duvede med Grenene. 
Hun begyndte at ryste Frugt ned over Hovedet paa 
Enevold, der stod i den mosgroede Gang og mønstrede 
Ejendommen med et skeptisk Ansigt. 

„Antonette er i Nøddebo," sagde hun hemmelig- 
hedsfuldt, „saa nu er vi ganske alene — skal vi spise?" 

Bordet var sat udenfor paa den graa Stentrappe, 
Dugen bredt over, Skaale og Fade sirligt stillet op. 

„Ydmygste Tjenerinde," hun kniksede og lod Ene- 
vold føre sig til Bords. 

„Her trænges til en Urtegaardsmand," sagde hun 
lidt usikkert," men det skal blive meget mere angenemt, 
naar Du kommer her næste Gang, Enevold." 

Enevold lod hende snakke og pludre. Hun sad og 
lo over Hanerne, der galede inde i Gaardene, og over 
Børnene, der remsede Lektier op i en liden Skole ved 
Siden af. Høreren holdt Skole i Dag for aabne Døre, 
Børnene murrede som Spyfluer i den varme Luft. 

Enevold sad og tænkte paa Monarken, der maaske 
ganske havde glemt ham. Hvad skulde han saa gøre. 
Køre til Staden og begynde forfra igen med Kammer- 
arrest og Prygl og Prækener Dagen lang. 

Mamsellen havde drukket mer Alicantvin, end hun 

egentlig kunde taale, hun sad oppe paa det grønne 
Gelænder og slog ham over Haaret med en lang Sol- 
sikke. Hun sang og lo ud i den lysende varme Sommer- 
luft. Saa var hun igen henne om Halsen paa den tavse 
Monsieur, glattede paa Haarbukleme, bandt Halskluden 
om, satte sig paa hans Knæ og talte Frakkens Guld- 
knapper, hun vilde vide, om noget gik i Opfyldelse. 
Hun blev ved med at tælle Knapperne om og om igen, 
og stadig blev hun mere og mere alvorlig og be- 
kymret, de Knapper spaaede ondt. 

Pludselig blev der Røre i Alléen. 

Fjærn Larm helt oppe ad Slottet til. Vogne, der gik 
tungt i Gruset, Hejdukker og Løbere, der raabte, Pidske- 
knald og vrinskende Heste, der stampede og prustede 
og slog med det klingrende Seletøj. 

To skarlagenrøde, blomsterprydede Løbere foer forbi 
dér uden for Stakittet, de kom i strakt Trav med lange 
hvide Stave i de løftede Hænder. Hunde glammede 
forbi. Hestetravet kom nærmere og nærmere og en 
dump højtidelig Drønen af tunge, sværtbyggede Ka- 
rosser. 

Enevold var faren i Vejret. 

„Kom, nu gaar vi," og han greb hende ved Armen, 
hæftigt. 

„Ned til Laagen — vi vil hilse," raabte hun og løb 
forbi. Nu var hun helt nede ad Trappen, med op- 
løftet Kjole, for ikke at falde i Farten, skrigende og 
raabende, for at han skulde komme efter og se paa 
Stadsen. Karosserne kom nærmere derude, det blin- 
kede og lynede med gyldne Beslag og slebne Spejl- 
glasruder gennem Træernes Grene. Muntre og sorg- 
løse Stemmer flød sammen i fine og lysende Kor. 

Enevold stod endnu deroppe paa Trappen. Mam- 
sellen bøjede sig helt ud over den grønne Laage og 

vinkede ivrigt efter ham. Saa var hun helt ude paa 
Vejen. 

„Dér er de — dér er del" raabte hun op gennem 
Haven. 

Den forreste af Karosserne gled majestætisk forbi 
paa sine mægtig høje zinnoberrøde Hjul. En statelig 
Dame bøjede sig meget naadigt fremad og hilste af- 
fabelt paa den smaa Mamselle, der stod lige op ad 
Vogndøren og kniksede og bøjede sig dybt i Jorden, 
holdende Fiskebensskørtet ud til Siderne med ærbødige 
Hænder, Mamsellen formente vist, at det var selve 
Dronningen. 

Men det var ikke Dronningen, det var Madame 
Roxelane de Lamourette, Damen fra den Aften udi 
Rosenborgerhaugen. 

Enevold gled stille om bag Dørruden deroppe, han 
følte sig dybt beskæmmet over at staa her, og over 
Mamsellen s latterlige Underdanighed. Han var over- 
bevist om, at Madame havde sét ham, hendes Øjne 
havde ligesom smilt, at hun netop skulde sé ham her 
som en ømt kurrende Koridon hos sin Chloé! 

Lidt efter var Mamsellen der, glædestraalende over 
de høje Herskabers huldsalige Naade, hun kom løbende 
i Gangen, ildrød af Bevægelse. Enevold gik hende 
mørk i Møde. 

Han bukkede, flere Gange, takkede galant, og gik 
saa hastig forbi ud gennem den grønne Havelaage, 
stadig videre ned gennem Alléen, uden at se sig til- 
bage, for Mamsellen stod midt ude paa Vejen og raabte 
ynkeligt efter ham. 

Nu var og vilde han være færdig med Borger- 
mamsellen. 

Her var en Duft af Birk og Akaciers hængende 
hvide Klaser; de hvide Konvolvolus snoede sig over 
alle Gærder med deres solvendte Blomstertragter. Et 



Digitized by 



Google 



Enevold Brandt 79 

eneste Livs døgn saa visnede de. Derfor snoede de 
maaske saa begærligt deres hvide Kalke op imod Solen 
og Lyset. Monarken havde sagt, til at føle al Livets 
dejlige Lyst behøves kun ét Døgn, men til at dø — 
kun et Sekund — ét eneste Sekund. 

Alt duftede og lyste, og da han kom op paa Bakken, 
saa' han hele det korngule, rige Land med de hvide 
Gaardlænger tindrende i Solglans. 

Saa, dér var HoQunkeme, de skulde paa Jagt i 
Danstrup Hegn. Enevold gik hurtig ind i Skovbrynet, 
dér gemte han sig i Krattet og saa' de lystige Mes- 
sieurs storme forbi med gyldne Valdhorn over de grønne 
Skuldre, og med hvide Jagthunde halsende i Kobbelet. 
Enevold kendte dem næsten alle sammen. Dér var 
von Saldem med den trekantede galonerede Hat kækt 
paa Snur, Gørtz med sin sidskengrønne Silkevest, Rantzau 
med sin gryende Moustache og sine elegante Haarbukler, 
Ahlefeldt, den lille ridicule Greve, med stærkt snørt 
Taille og hvidpudrede Hænder, Luttichau med det 
vældigtsnoede Horn over de martialske brede Skuldre, 
og til aller sidst Greve Holck som en flyvende Ballet- 
danser. Saa var de bruste forbi. Hornene gjaldred i 
den grønne Skov. 

Enevold stod paa Gærdet og saa' efter dem, — han 
misundte de Messieurs. 

Bleg og forknyt begav han sig langsomt tilbage 
til sit triste og ensomme Kammer i Domestiquernes 
hvide Fløj. 

Nu var han i den lange Gang — nu i det hvide 
Kammer. 

Et Brev I et stort skinnende hvidt Brev med et 
rødt Segl. Det laa midt paa Bordet og skinnede i en 
Solstribe. 

Saa var Slotsforvalteren der, ærbødigt bukkende, 
med underdanige Øjne: 

„Hr. Oberhofmarechalen, Greve von Moltke, har 
været her for at tale med Hr. Brandt." 

Men Enevold fik Manden paa Døren, og Seglet 
brudt, og et Vindue op, dér satte han sig i Karmen. 
Der var to Epistler, én fra Baronen og én fra Mo- 
narken. Baronen vævede Side op og Side ned om det 
gode kongelige Herskab, der i alle Dele virkede som 
et ophøjet Eksempel for et ungt og uerfarent Menneske, 
som hans kære Søn Enevold. — Baronen udspilede 
alle Veltalenhedens Sejl og overlod tilsidst sin dyre- 
bare Enevolds Liv og Velfærd i kongelig Majestæts 
faderlig opdragende Haand. Men kun for ét Aar, saa- 
ledes at Enevold, samtidig med at han lærte galant 
Levemaade og god Tone, kunde dyrke sine Studier. — 
Monarkens Epistel var kun paa faa Linjer. Skriften 
var rystende og usikker. Bogstaverne vaklede og knæk- 
kede midt over, og Linjerne hældede dybere og dybere 
nedad paa Siden, som om de var dødelig trætte og 
hastede efter at lægge sig til Ro, helt nede. Indholdet 
var en meget ironisk Lykønskning til den faderlige Op- 
dragelse. 

Enevold var ganske udenfor sig selv af Glæde, 
hans Fantasi var i den mest flyvende Fart, det regnede 
ned med gyldne Drømme, han var drukken af Fryd. 
Saa fik han Læderkufferten frem og den grønne Silke- 
dragt paa, han buklede Haar, pudrede og pyntede sig 
og begav sig saa straks over i Slottet. En Kammer- 
herre førte ham gennem Salene. Herrer og Damer 
lo og konverserede i de dybe Vindusnicher, man havde 
lige rejst sig fra Bordet og ventede nu paa Vognene 
til en Promenade en Carrosse. Lyse Slæb og flagrende 
Andrienner giede forbi i fine Brus over de glatte Gulve. 
Mesdames saa' meget nysgerrige ud og hviskede bag 
Vifterne. Hen over alle Vægge blaanede de mægtige 
Gobeliner, stille Skove under en dunkel Himmel, hvor 

der hverken var Dag eller Nat, kun en dyb og stille 
Hvilen ud i Lykke. Op fra rindende Vand løftede 
Sværdlilier sig med sorteblaa Kroner, Faarene sov 
mellem Sivene, og ømme Hyrdepar tav og smilede i et 
duftende Tusmørke. 

Da de kom gennem Havesalen, stod Enevold et 
Øjeblik stille, som groet fast. Madame Roxelane kom 
ind fra Haven, den mægtige Solhat skyggede over hen- 
des blege Ansigt, hun havde kastet en hvid Blonde- 
kaabe over sine blottede Skuldre, den unge Monsieurs 
Bevægethed amuserede hende vist, for hun smilte, gik 
ham stille i Møde, ønskede ham til Lykke og rakte 
ham Haanden til Kys. Enevold var næsten ved at 
falde af Svimmelhed, da han bøjede sig over denne 
dejlige Haand. Saa tabte Madame sin Vifte, den faldt 
med en lille syngende Klirren, som en Streng, der brast. 
Den unge Monsieur næsten styrtede sig over det faldne 
Klenodie og overrakte det galant, han vidste endnu 
ikke, at saaledes plejer Vifter at tabes i Romanerne 
og Destouches Comedier. 

Monarken ventede i Audientssalen, han var hen- 
sunken i dybe Tanker. Enevold stod lige indenfor den 
hvide Dør og undrede sig over Majestæten, der ganske 
glemte hans Nærværelse. 

Monarken sad midt i Solskinnet og varmede sit lille 
spinkle Legeme, der saa' dobbelt spinkelt ud i den 
stramme Silkedragt. De tynde Ben laa skødesløst over- 
kors, den ene Fod vuggede meget nonchalant en ildrød 
SafiTianstøfTel, der stadig truede med at falde. Han sad 
ellers en Smule foroverbøjet, saa at de smalle fine 
Skuldre fik noget kuldskært og forkomment ved sig, 
de krøb ligesom sammen som syge Vinger under Frak- 
kens glatte Silke. Ansigtstrækkene var store og stærkt 
udarbejdede, der var noget af en Racehests Linjer ved 
Profilens overmaadé Længde, og den altfor store Af- 

stand mellem Mund og Øjne. Næsen stor og kongelig 
knejsende, Læberne svulmende sanselige, smukt buede 
med et Træk af træt Spot i de dybe Mundvige. De 
store runde Øjne var matblaa, men uden synderlig 
Farve, Udtrykket havde noget godmodigt og mildt ved 
sig, der dog undertiden veg for en vis indolent Ud- 
svømmen og fugtig Glinsen, det hvide i Øjet var næsten 
altid stærkt rødsprængt. Saaledes saa* Kong Friderich 
den femte nu ud, som han sad dér og krøb sammen i 
sin brede polstrede Lænestol. Enevold kendte ham 
næsten ikke igen. Monarken var hverken rød eller 
oppustet som den Aften, han var bleg, fin, distingveret 
og sirlig, ikke synderlig kongelig, nærmest lignende en 
petit maitre eller en fransk Balletmester. Nu sad han 
dér i Solskinnet og koketterede lidt vel meget med 
sine sjælden skønne Hænder, med deres fine, sygelig 
aflange Form og besynderlig sammentrykte Linjer. Mo- 
narken beundrede sine egne Hænder og plejede at sige, 
at der behøvedes tolv Slægtled til at danne en saadan 
Haand som hans. — Frem og tilbage gled disse noble 
Hænder over Stolens guldbiiede Arme, de lange Knip- 
lingsmanchetter var strøgne højt op, saa at de tynde 
Haandled laa i fuld Sol som et Par stakkels Recon- 
valescenter, der trængte til megen Varme. 

Kongen havde faaet sit Øj englas frem, nu vinkede 
han Enevold hen til sig. Den noble Haand blev strakt 
frem til Haandkys, Enevold trykkede sine Læber ær- 
bødigt og inderligt imod den. 

Majestæten var i det reflekterende Hjørne i Dag, 
efter Excesserne begav han sig undertiden op til sin 
Thronstols Højde og betragtede alt overlegent gennem 
et Øj englas. 

„De straaler som en nyslagen Toskilling, min gode 
Bnindt, Mon det ikke er, fordi De endnu ikke véd. 

hvad en Hofmand er. De gaar omkring med romanske 
Nj'kker, ikke sandt?" 

Monarken havde rejst sig, stille gled han hen over 
det blanke Gulv, hans høje, røde Hæle klappede svagt, 
idet han gik forbi, og en fin Duft af Violer bølgede om 
hans Silkedragt. 

Enevold var stum. Monarkens Stemme var satirisk 
og snertende. 

„Man adm irerer Monarkerne som Guder, og saa er 
vi vel kun Mennesker. Man tillægger os alle Dyder, 
udstaiferer os med alle tænkelige Zirater, man fylder 
vore Øre med Talemaader, der har en meget sød og 
melodiøs Klang, men det ennuyerer os kun. Har De 
noget andet at sige mig, Brandt, saa sig frem, har De 
det ikke, saa egner De Dem ypperligen, Monsieur, til 
Deres nye Stilling." 

Enevold gik et Par Skridt frem. 

„Kongelig Majestæt kan være forsikret om min 
store Hengivenhed og Devotion. Mine Afsigter er ær- 
lige og oprigtige." 

Monarken stod stille, lyttede til denne unge Stemme, 
kiggede nyfigen op og ned ad Monsieur og lo saa. 

Der var ganske stille i Gemakket, i Havesalen blev 
der spillet paå Clavecimbal. I Parken var der en stille 
Spurvekvidder i de svagt brusende Træer. 

„Devotion, Brandt, De kender mig jo ikke." 

„Jo, jeg gør," sagde Enevold kort og bestemt. 

Monarken amuserede sig meget, paa sin Vandring 
op og ned i Gemakket kom han ofte hen i Krogen, 
hvor der stod en Guéridon med Vinkaraifer og Glas 
paa en Sølvbakke. Han var ofte derhenne, talende højt 
og langsomt, stadig vendende Ryggen mod Enevold. 

Enevold fulgte ham med Øjnene, han hørte den 
fine Klirren og Klinken derhenne, og der kom en usige- 

lig Angst over ham. Skridt for Skridt kom han frem 
over Gulvet, lyttende, spejdende. 

Saa var Monarken der, deres Øjne mødtes, Enevold 
blev rød over det Blik. Det havde ligesom tryglet. 

„Bliv D e kuns en Hofmand, comme il faut, Brandt, 
og jeg gratulerer Dem. De vil tyve Gange i Døgnet, 
chevaleresque bukkende og med fransk Belevenhed, 
fortælle mig om mit særdeles gudelige Levnet og vel- 
signede Regimente." 

Monarken var nu igen henne ved Guéridonen, sta- 
digt talende. Han hidsede sig mere og mere op. Stem- 
men blev mere og mere hæs og grødet. 

„De vil bilde Dem selv og mig ind, at jeg er en 
Monark af mange Meriter, og formene, at det saaledes 
gør en stor EfFect i mine egne Øj en. Ved min Morgen- 
kaffe vil De staa bag ved min Stol og sige mig, at jeg 
er en Regent af ugemeen Erudition. Men jeg siger 
Dem nu, og én Gang for alle, jeg er et Menneske, og 
ønsker kuns at betragtes som saadan." 

Karafferne klirrede, pludselig faldt der et Glas, 
Skaarene klirrede ud over Gulvet. Enevold kom be- 
standig nærmere. 

Monarken talte videre derhenne, som om intet var 
hændt, han samlede Skaarene op. 

„Kom ikke til mig med jeres løgnagtige Kunstmal- 
ninger! Lad mig udagere mit eget Skuespil alene! 
Kom ikke til mig med jeres uafladelige Omsorg for mit 
Velfærd! Mit Liv distingveres ikke ved nogen særdeles 
Mærkværdighed. Gaa, siger jeg!" 

Stemmen var nu ganske som den Aften. 

Enevold gled frem over Gulvet, lydløst, nu var han 
lige henne paa Siden af Monarken. Et hastigt Greb, og 
Karaifen var ude af Monarkens rystende Haand. 

„Nu ikke mere, Sire, det er nok!" og han stillede 
sig op mellem Monarken og Guéridonen. 

Et Øjeblik stod de to over for hinanden, som 
prøvede de Kræfter. 

Monarken var aldeles som himmelfalden, han saa' 
ynkelig ud, som han stod dér og trippede paa sine røde 
Hæle, ildrød i Hovedet, med de tynde Arme hjælpeløst 
udstrakte. Enevold turde alligevel ikke se ham ind i 
Øjnene, han var jo dog Monarken, han saa* kun, at 
Majestætens Knæ skælvede stærkt. 

Længe blev de staaende saaledes. Enevold veg 
ikke et Skridt. 

„Vil De være min Ven, Brandt?" hviskede Mo- 
narken, Jeg trænger, — hører De, — til en ung Ven, 
der vil mig det vel. Jeg be'r Dem — Enevold, vil De 
være mig en Ven?" 

Saa saa* Enevold op. Der maatte have ligget en 
sælsom Glans i hans Øjne, thi pludselig slog Monarken 
sine tynde Arme om ham og hviskede næsten uhørligt: 

„Merci." 

Længe stod de tavse. Kongens Arme faldt trætte ned. 

„Jeg er et slet Menneske, Brandt," hviskede han. 

„Sire." 

„Kald mig Friderich, hører De, mine Venner skal 
kalde mig Friderich." Monarken blev igen sentimental. 

„Friderich," hviskede Enevold saa svagt, at det 
næsten ikke kunde høres. Og der kom igen en dyb 
Stilhed, fyldt af den stille Spurvekvidder, derude i den 
lysende Park. 

„Brandt, hjælp mig opad. Træk mig op af disse 
fordømte Excesser, min Hjæme visner bort. Hjælp 
mig. — Men nu skal det blive anderledes. Men det 
bliver Dem, Brandt, der faar Ansvaret, jeg vil intet 
have. Fra nu af har D e hele Ansvaret!" 

Monarken gjorde en Bevægelse, som om han skød 
alt fra sig. 

„Men præk ikke for mig! Prædikantere har vi nok 

af. Vor gode Harboe plager mig meget med sin Synd 
og sine Djævle og med sin Sjæl, som han kalder en 
subtil Ting. Der er intet andet Helvede, Brandt, end 
det, der brænder i vort røde Blod, den Ild kender 
Provsten ikke, Ild og forliebte Daarligheder, Kysse og 
Karesser. Pas paa mig, Brandt, og pas paa Dem selv, 
De har en meget charmante Velynderinde her ved 
Hoffet. Nu maa De gaal Men tro ikke. Monsieur, at 
jeg stoler det mindste paa Dem, De er et ungt og friskt 
Menneske, De er skabt for Elskov. Gaa saa!" 

Saa gik Enevold tilbage gennem de hvide Sale. 

Junkerne saa* haanligt efter ham og hviskede i Vin- 
duesnicheme. Der blev ellers ikke tagen synderlig 
Notits af den nyankomne unge Monsieur, der ligesom 
gjorde sig rankere, end han var, for at faa Courage. 

Enevold saa* i et af Spejlene, at man amuserede 
sig over ham, den skønne Roxelane sad og lo derhenne 
i den røde Sofa ved Siden af Grevinde Scheel. Men 
han blev ved at gaa videre, fulgt af Lakajen. De store 
hvide Døre skjalv paa deres gyldne Hængsler og gled 
sitrende til Side som høje Vinger, der spændtes ud og 
bar ham fremad. 

Saa fik han sine Værelser anviste ovre i Kavaler- 
huset. 

Enevold stod længe ved Vinduet og tænkte over 
sit uhyre Ansvar. Han skulde jo hjælpe Monarken til 
at blive enevældig over sin egen Vilje, sine egne vilde 
Passioner og uregerlige Affecter. 

Det var næsten ubegribeligt, at han straks havde 
naaet en saa eksempelløs Lykke. Monarken havde jo 
kaldt ham Ven. 

Eftersommeren var solet, Himlen dyb og blaa, i 
Skoven bag den stille Sø klang Jægerhorn og Hunde- 
glam, Dagen lang. Hestetrav drønede over de aarige 
Enges brede Brobuer, skarlagenrøde Kjoler skinnede i 
de hastige Baade, der piltede frem og tilbage over det 
rolige Vandspejl. Paa Slottet var der hyppige Aparte- 
ments, og der kom stadig Gæster inde fra Staden, saa 
blev der spist under aaben Himmel mellem Buxbommen 
under et udspændt Solsejl, og Sangere fra den italienske 
Opera paa Charlottenborg sang paa Terrassen. Dagen 
blev en eneste lang féte, der var ikke mange, der be- 
kymrede sig, om der faldt en god Hø- og Kornavl paa 
den Egn. Efter Taflerne dansede den ganske Ballet 
paa Plænen bag Dronningens Sneglebakke, forundrings- 
værdige Danse, hvor Phillis blev forfulgt i sirlige Pas 
af sin skalmejeblæsende Koridon, ømme Pastoraler og 
fantastiske Optog, hvor Søjomfruer og Havdjævle svang 
sig ved Fakkellys. Dalens Hyrder kom i Gaasegang over 
Bjerge, Dalens Hyrdinder kom trippende med gule Sol- 
hatte og fejende Pocher, og de flygtede for hverandre 
og fandt hverandre paany i ømme og daanefærdige 
Positurer. En Aften blev der foredraget en lang Ode 
paa Fransk, hvori Poeten lovpriste „det lyksalige Secu- 
lum". Hoffet havde lyttet tavst og smigret til de langt- 
tonende Hexametre, man havde kun hørt de strømmende 
Vers og Træernes Sus og Brusen i den skumrende Park. 
Hænder fandt hinanden, stille Stier langs Søen opsøgtes. 
Parken med sine hvide Guder drog og lokkede. Poeten 
havde Ret, dette Seculum var det lyksaligste af alle. 
Solen sank bag den alvorlige Gribskov, og Søen skin- 
nede aftenrød frem bag Alléen. Saa tændtes alle Stjær- 
ner paany, og det blev Nat. 

Hver Aften plejede Enevold at følge Majestæten til 
Sovegemakket. Enevold fulgte kongelig Majestæt, hvor 
han saa gik og stod, og maatte deje megen Haan og 
mange Spottegloser af det galante Hof. Monsieur Brandt 
havde Vinkældernøglen og vogtede nøje over den. Han 
fik luret et Par gemene Mamseller op nede i Eremitage- 
pavillonen og fik Hofmarechallen til at gribe ind; Mo- 
narken var bleven grumme hidsig, men intet hjalp over- 
for den unge Argus,* den gode Friderich maatte gaa 
ædru til Sengs, og den hvide Pavillon ved den stille 
Sø blev narret for et af sine galante Orgier. 

Men i Aften var Enevold træt og ked af det hele. 

Alle saa søgte de bort, to og to, og Roxelane havde 
dog sendt ham et langt og besynderligt Blik over Taflet, 
som vilde hun tale med ham. Nu fulgte han efter hende 
og lod Monarken skøtte sig selv. Madame promenerede 
ganske alene i den lange, tavse Allé bag Fiskeparken, 
hendes høje Skikkelse tegnede sig som en sort Skygge 
mod den røde Sø. Som han nu kom nærmere, mær- 
kede han, at hendes Øjne hvilede paa ham. Tæt ind- 
svøbt i sin side Aftenkaabe gled hun lydløst fremad. 
Enevold bukkede meget dybt for Madame. 

„Aftenen er angenem, vil De gøre mig Selskab, Mon- 
sieur Brandt,"" sagde hun stille, hun stansede ikke, gik 
videre med et svagt Smil. Det højtbrusende Haar var 
sat i Valk og Bukler, øverst oppe kronet af en Knip- 
lingsbonnet, hvorfra et bredt Slør faldt ned over Skul- 
drene. Den gule Manteau hang sidt ned paa Jorden 
og slæbte efter hende i tunge Foldekast. 

„De meriterer megen Ros, Monsieur, for Deres con- 
duite her ved Hoffet," sagde hun efter en lang Tavshed 
med sin fine syngende Stemme, der klang en Smule 
ironisk. „Monsieur har jo næsten bestandig jour." 

Hun talte overlegent som til en Kammerpage fra 
Forgemakket. 

„Madame," sagde Enevold lidt krænket, han blev 
rød. „Madame, jeg udviser kun al skyldig Devoir og 
Ærbødighed mod kongelig Majestæt." 

. Saa smilte Madame, og de slog ind paa en Sidevej, 
fulgte ganske langsomt den høje Ligustrumhæk, og 
Enevold skulde gaa foran, fordi Stien var saa smal, og 
fordi Edderkopper havde spændt deres Spind fra den 
ene Hæk over til den anden. Han skulde ryste de dug- 
blinkende Traade ned og bane Vej for Madame, der 
kom lige bagefter. Luften herinde mellem de murhøje 
Hække var tung og sød. Lyset dunkelt blaanende; mod 
den dybe Himmel flagrede Natsværmere frem og til- 
bage i urolig Flugt, sorte Vinger flimrede ned over Li- 
gusterhækkens hvide Blomsterklaser. Hver Gang de to 
kom forbi et af de store runde Kighuller i Hækken, 
sprang Lyset ind paa Stien, og de saa' Slottets hvide 
Kuppel og Taarne i det bløde Aftenlys. 

„Monsieur Brandt," begyndte ^adame, efter at de 
tause var kommen langt op ad den sriialle Sti, „De maa 
fortælle mig lidt om Dem selv og Deres Emploi her 
ved Hoffet. Man har fortalt mig, at De er Monarkens 
erklærede Favorit." 

„Madame, jeg fortjener ikke Deres gode Bevaagen- 
hed. Jeg véd kun, at jeg har mer end én Medbejlere 
og Rival, siden jeg blev employeret herude." 

„Monsieur Brandt, min Bevaagenhed, som De kalder 
det, er virkeligen ærlig ment." 

„Troede Madame, at det var en Kavaler-Kompli- 
ment?" 

Enevold vendte sig halvt om, hun kom lige bag 
ved, saa at han næsten mærkede hendes varme Aande 
i sin Nakke. Deres Blikke mødtes, hastigt. Saa vidste 
Enevold, i samme Nu, i samme Sekund, hvad dyb Af- 
fection og alvorlig Forliebelse vilde sige. Blodet be- 
gyndte at synge og suse, det dansede for Øjnene med 

gnistrende Prikker, som om lysende Insekter surrede 
om i rasende Fart, til det hele paa én Gang flød sam- 
men til et eneste skinnende Punkt, der bestandig blev 
mindre og mindre, indtil det hele forsvandt i Mørke. 

„Madame," sagde Enevold muntert, „jeg kan ikke 
fortælle en Dame noget nyt, der kender det ganske 
Europa, alle Hoff'er og alle mægtige og celebre Poten- 
tater." 

„Fortæl mig om Dem selv. Monsieur Brandt," gen- 
tog Madame lidt utaalmodig. 

Enevold blev kaad af Overmod. 

„Madame, jeg ejer ikke saa meget som en Pudder- 
æske eller en Krusepind, og jeg kan ikke lide at gaa 
paa buntede Hæle. Jeg er meget charmeret i musique 

— og jeg — ". 

„Men det er jo ikke Deres extérieur. Monsieur 
jeg vil vide noget om," kom det ganske ærgerligt. Ene- 
vold følte sig beskæmmet. 

De satte sig paa en liden buet Marmorbænk, der 
krogede sig ind i den sorte Hæk. Bagved paa Plænen 
klang et Vandspring i sin Stenkumme, over Lindealléen 
stod Maanen i sin Opgang, stille glidende mellem de 
yderste Grene. 

„De sagde før, Monsieur, at De nærede Devotion 
og Ærbødighed for Monarken, det tror jeg ikke paa — 
De heller ikke I" 

Enevolds Tavshed var et Svar. 

„Monsieur Brandt, De er saa ung, og jeg — mere 
erfaren. De véd endnu ikke, at Verden er som et 
theåtre, alt er forbi, naar Lysene slukkes. Hvad vil 
De her ved Hoffet? Se paa de andre Messieurs herude. 
Man amuserer sig over Dem, og De er for god dertil, 
finder jeg. Monarken udretter De intet med, De er 
kommen for sent. Monsieur Brandt." 

Enevold sprang op med et Sæt, saaret, fordi han 
var Monarkens Ven. 

^Madame véd ikke hvilken Intluence jeg har paa 
Monarken." 

^De gør Dem kuns ridicule, Monsieur." 

„Hvad vil Madame da, at jeg skal gøre?" 

„De skal være ung, Monsieur." 

Madame havde rejst sig, dér stod hun høj og skøn 
og talte om Livet og Kærligheden. 

„Ung," gentog Enevold stille og forundret og 
saa* op 

„Ja, ung Monsieur Brandt. Dermed mener jeg ikke, 
at De skal attraa hele dette galante Liv og dette for- 
nemme og alamodiske Societet, med de evindelige 
amusements og festins og divertissements, som alligevel 
bringer Lede tilsidst. De skal ikke agere Deres Ung- 
dom bort, Monsieur, som var De Comediant i en fran- 
søsk Comedie, eller som om De var Fordanser i evige 
Menuetter og Rigodons. De skal heller ikke drømme 
Dem ind i alskens „Lettres amoureuses" og Romaner, 
og tro, at De lever, fordi Romanerne besnærer Dem 
ved falsk vivacité " 

„Saa véd jeg, hvad Madame mener," sagde Enevold 
haanligt. Madame mener, at jeg skal slaa mig fra Ver- 
den, indlægge mig store Meriter i Kollegio og poeni- 
tere som en Herrnhuter. Det kender leg I" 

Saa lo Madame overbærende. 

„De er et Barn, Monsieur. Og De er tyve Aar, 
ikke sandt?" 

Hun satte sig ned igen, hun bøjede sig lidt ind 
imod ham, han mærkede hendes ene Knæ imod sit. 

„Livet, Monsieur Brandt," sagde hun ligesom be- 
væget," kan blive til ét eneste stort festin, et festin, 
der ikke ageres i paa en Scene, men som leves og op- 
leves dybt og rigt, naar man endnu er ung, som De, 

Monsieur. Men ung maa man være. Saa véd man hvad 
Passioner vil sige, brændende Affecter, der betager én 
Vid og Sans og river med, den dybe og sande For- 
liebelse og amour, Monsieur, der er Livets eneste 
festin. Men lad De Monarkerne og Deres Laster og 
udbrændte Hjærner og tynde Blod være hvad de 
være viL" 

Hun rejste sig, svøbte Kaaben sammen om sig og 
gjorde Mine til at ville gaa. Hun stod lidt fra ham 
op imod den sorte Hæk, som i dybe Tanker. 

Hvorfor havde hun sagt alt dette til ham, netop til 
ham? Det blaanende, duftende Mørke dalede ned over 
de to — og pludselig var det Maaneskin ned over den 
klippede Hæk. Tydelig saa* han nu hendes blege An- 
sigt, omkring Læberne laa et haanligt Smil, Øjelaagene 
var dybt sænkede, — og de dejlige fornemt skaame 
Lineamenter, og Haaret der bruste rigt og yppigt. Over 
hendes Ord om Livets eneste festin — Elskoven — 
havde der været som en dyb Sorg — som Tonerne i 
et Sørgeoratorie. Mon det var sandt, at Frankriges 
mægtige Potentat havde modtaget hende i særlig Au- 
diens og spadseret længe med hende i det gyldne Ver- 
sailles* fontænetonende Parker. Og det man fortalte 
om Kardinalen i det romerske, der glemte baade Messe 
og Skrifte og Kirkens røde Purpur for at følge hende 
gennem alle Lande som ydmyg Kammerherre. 

Pludselig bliver der Røre i den stille Park. Lys 
og Fakler danser ned gennem Alléen, muntre og kaade 
Stemmer kommer og gaar. Dér er Brockenhuus* hæse 
Latter, og det er Gørtz der staar og kalder, og den lille 
Ahlefeldt, der kommer til Syne i det flakkende Fakkel- 
skin. Alle er paa Vej ned mod Søen, lutter Messieurs, 
der skynder sig forbi i deres sorte Aftenkapper. Der 
er ogsaa Lakejer, der slæber af Sted med klirrende 
Flaskekurve. Enevold er blevet meget urolig, han 

staar dér bag Madame og lytter og spejder. Men han 
kan ikke komme frem, for hun staar ham i Vejen i 
den smalle Gang, hun har vendt sig om imod ham, 
hendes Øjne vogter paa ham, og hun er ligesom bleven 
rankere, som hun staar dér og betragter hans Tvivl- 
raadighed. 

„De er saa bleg. Monsieur Brandt," siger hun del- 
tagende. 

Igen en Skare sortklædte Messieurs der farter forbi, 
og der er en Mamsel, der lér ustanseligt, og der er én, 
der synger, den altid muntre Luttichau. 

Mon fils n'a point de cervelle 
le jeu, le vin, une belle 
le rendent fou, furieux. 
C'est le langage d'un pére. 
Mais lui vaut il mieux? 
c'est une autre affaire. 

Og igen Mamsellens lyse Latter, og nu er de alle 
lige ud for, vaklende og slingrende hujer de forbi. 

Dér kommer de med Monarken. 

De kommer slæbende med Majestæten, én under 
hver Arm. De løber af Sted med den lille Mand, saa 
hans Sko næppe rører Jorden, han er ligbleg i Aften, 
hans Hoved hænger forover. Armene slapt ned til 
Siden. 

Madame sér sig tilbage — saa smiler hun forag- 
tende. 

„Madame," hvisker Enevold saa indtrængende som 
muligt. 

„Ah — jeg staar Dem i Vejen, Monsieur Brandt," 
siger Madame naivt og stiller sig op imod Hækken, for 
at Monsieur kan komme forbi. 

Men Enevold staar som groet fast, rører sig ikke 
af Pletten, staar kun stille og lytter til Larmen og 
Sangen og Skrigene, med sænket Hoved. 

Saa tager han sig sammen og gaar et Par Skridt 
frem, men i det samme træffer hans Blik Madames, 
og i ét eneste Glimt har han sét hendes dybe Skuf- 
felse, og det, som han alligevel knap har turdet tilstaa 
for sig selv. 

Monarken har ingen Ven mere. 

Han falder ned for hendes Fødder, hulker, hvisker 
og stammer og er ganske ude af sig selv. 

„Jeg er betagen af amour Madame — tilgiv 

mig — De alene af alle er angenem og aimable — Ma- 
dame — De maa tilgive mig!" 

Saa bøjer hun sig ned over ham og kj^sser hans 
Nakke. 

Madame Roxelane er taknemmelig, hun føler at 
hendes uvisnelige Skønhed har vundet en stor Sejr i 
Aften. Hendes Angst over at være gammel og forbi 
er altsaa ugrundet, den yngste af alle Messieurs har 
knælet for hende. Glad over sin Triumf over Hoffets 
unge Argus gaar hun saa ene tilbage gennem den 
mørke AUée. 

Enevold har endnu ikke rejst sig derhenne, som i 
Drømme hører han hendes Slæbs fine Raslen, og langt 
borte fra Eremitagepavillonen den skingrende Sang. 
Bacchanalet er begyndt. 

Ma fille aime la fleurette 
c'est une langue indiscrete 
un esprit capricieux — — — 



Før Frokosttaflet kørte Madame ud. Enevold saa' 
hendes gyldne Karosse blinke i Solen, han stod i For- 
gemakket og saa' hende stige til Vogns. Monarken laa 
syg og havde Hofprovsten inde hos sig. Der var paa 
én Gang bleven besynderlig stille i det hvide Slot, 
Bacchus sov, Skaalerne var tømte, Venus Dueforspand 

stod foreløbigt forladt, Kammerjunkerne stod først op 
efter tolv. Enevold havde været oppe med Solen, han 
havde slet ikke kunnet sove den Nat, han havde ligget 
og kastet sig uroligt i den brede Himmelseng, og han 
havde ladet alle Lys brænde foran Spejlene. Madame 
havde kysset hans Nakke, derfor havde han slet ikke 
kunnet sove hele Nalten, han havde Hjærtebanken, 
kunde han tro paa denne hastige Forliebelse og amour; 
det at være Monarkens Ven, det havde staaet for ham 
som den højeste Lykke, men nu var der en hel anden 
og langt større Lykke. Hvad havde han med denne 
usle Kongeskygge at gøre, han vilde ikke lappe paa 
Vraget og kunde ikke og vilde ikke være ansvarlig for 
en fuldmyndig Arve- og Enevoldsmonarks Handlinger. 

Hun havde kysset ham, Roxelane, og han rev og 

sled i Sengegardin emes røde Silke — han var ung og 
fyrig og attraaende, men saa var det, som om Mon- 
arken gled forbi ham paa sine vaklende Knæ, saa' paa 
ham med sine angstfulde og usikre Øjne. Angeren var 
der. Angsten og Tvivlen og alle mørke Skyer. Men 
han vilde ingen sørgmodige Øjne have til at vogte paa 
sig, end ikke Monarkens, han havde sit eget Liv at 
leve, nu da der groede hele Lunde af Rosentræer op 
for hans Øjne. Saa laa han og tænkte paa Hjemmet i 
Norgesgaden. Mama, der ligesom var kommet saa 
langt bort, og Baronen med sin sølvknappede Stok 
og Broder Christian og gamle Hagewitz, med sin 
Jammer over Livets Forfængelighed, hele denne tunge 
kvælende Luft, der havde bølget over hans Ungdom. 
Men han var brudt ud, havde faaet Aande og var de 
Skyer kvit Og Borgermamsellen med hendes Over- 
hæng — Qgsaa hende var han kvit, og nu Monarken 
med sit Ansvar — forbi. Ikke ét eneste Baand vilde 
han bære, hverken Himlens Aag eller Mamsellens Edder- 

koppespind af Hengivenhed eller Monarkens Ansvars- 
lænker. 

Frihed — kun Frihed og endnu en Gang — Frihed! 

Saa var det Morgengry der ude over Parken. 

Længe stod Enevold ved Vinduet og saa' paa det 
vaagnende Lys. 

Saa klædte han sig paa, lukkede de høje Vinduer 
op paa vid Gab, Kulden slog ind fra Parken, og han 
blev pludselig bleg og kom til at ryste. 

Høsten var kommen over Skoven paa én eneste 
Nat. 

Sommerens Sundhed og Ro var borte, Alléerne 
gulnede svagt. Ahornen glødede hektisk, Lundene havde 
Feber, Rimen laa over de sidste Roser. Alt var grav- 
stille, og Søen ligesom sortnede i det aarvaagne nøg- 
terne Lys. Enevold kom til at fryse ved at se paa de 
nøgne Guder under den kolde Himmel, og der kom en 
ubestemt Angst over ham, en Angst ude fra den syge 
Natur. Hurtig lukkede han Vinduerne til igen og trak 
de tunge Gardiner for. Saa var der igen evig Sommer 
og Varme og Ungdom i Sindet. Han tog Cremoneseren 
ned fra Væggen, lagde Sordinen paa og spillede dæm- 
pet ud i Gemakket, alle de grenede Kandelabre bar 
stille Lys, den røde Portugisvin glødede i KarafTen, og 
mens Lyset steg og steg derude over den visnende 
Sommer, gik han omkring og nynnede og sang og 
spillede til højt op paa Dagen. 

Han var næsten syg af den uventet lykkelige For- 
liebelse 

Hvor Bladene faldt over det hvide Slot. 

Den strenge Kulde gik hen over Jorden, Blom- 
sterne blev blege paa Terrasserne, Bregnerne gulnede 
i Underskoven. Skovene bag Søen opgav paa én Gang 
deres Hemmeligheder og skyggende Tusmørke og saa* 

truende ud, Morgenen var ikke længer rosenrød, de 
elskende forlod Løvhytterne, og Solviseme frøs paa 
deres hvide Marmorstøtter. 

Kavalererne sprængte ud paa vilde Jagter, skreg 
og dræbte, saa det røde Blod flød. Hornene gjalded, 
og Koblerne halsed — Glemsel — - Glemsel I Men Da- 
merne gik ud gennem de tyndede Alléer, frøs som de 
syge Blomster og tav mellem alle de visne Blade, der 
raslede under deres røde Silkesko. Gennem den aabne 
Park saas de øde Hovmarker, de usle Hytter og for- 
sømte Gaarde; de smaa Hyrdinder tabte deres Stave 
af Forundring over en saa besynderlig og ny Verden. 
De havde tænkt dem Verden som én eneste stor El- 
skovspark. 

Og nu faldt alle Blade. 

Madame Lamourette elskede ikke Høsten, Forgænge- 
lighedens Sindbillede i Naturen, en Morgen trak hun 
Gardinerne for sine Vinduer og lod Jorden visne og 
dø. I Vinter vilde hun leve og aande for sin egen 
Skønhed, studere den indtil de mindste Detailler og 
trække de blegnede Lineamenter op ved Kunst. Hun 
viste sig meget sjældent ved Taflerne, talte om at rejse 
til Paris og promenerede alene ud om Morgenen en 
carrosse. Madames ovale Gemak var betrukket med 
stribet Sølvmor, de lave Meubler var meget kapriciøse, 
snirklede og snoede, buede og svajede i fantastisk Guld- 
rocaille. Den røde Silkefauteuil var stillet hen foran 
Kaminilden, her tilbragte hun sine Timer, omgiven af 
høje Toiletspejle. En Række Kurve med franske Ro- 
maner stod stillet op i Geled, én Kurv med amour, en 
anden med Moral, en tredje med Passioner. Kuldskær 
sad hun nu dér og krøb sammen i sin brusende Neg- 
ligé, det flød ud over det hvide buketoverstrøedfe Tæppe 
til alle Sider med Kniplingsskyer og Spejlflorstaager. 
Efter Frokosten, som hun nød paa den gule Silkesofa, 

Enevold Brandt. 7 

morede hun sig med at anbringe Skønhedspletter paa 
Hals og Arme, at spille Cinq ville med Kammerpigen, 
at skrive Epigrammer og læse Romaner, men som 
oftest henfaldt hun i dybe Tanker og Drømmerier, 
mens de døde Blade derude sagte klirrende faldt foran 
de smaarudede Vinduer. Hun var født i Stockholm, 
men det var længe siden. Hun hed egentlig Martha 
og saa noget meget ordinært paa — kvist, som hun 
selv rødmede over. I sit fyrretyvende Aar fandt hun, 
at Madame Roxelane de Lamourette var det mest pas- 
sende Navn for en Verdensdame. Hendes Drømme 
gjaldt mest Frankrig og det franske Hof. I Paris havde 
hun gennemgaaet sine to Ægteskaber, det første med 
en svensk Baron, det andet med en italiensk Gesandt, 
men hun havde i Grunden aldrig haft Tid til rigtig at 
lære disse Messieurs at kende. Hun holdt nemlig 
Salon, omgikkedes Skønaander og var selv aandrig 
Dame. Der var tusinde glimrende Erindringer fra de 
Dage. De smaa galante Soiréer i Palais Royals Bue- 
gange — Crébillons maliciøske Latter — Bernis, der 
gik omkring med philosophisk optrukne Øjenbryn — 
Ghoiseul, der bag sit yndefulde Smil skjulte sin Stats- 
mandsærgerrighed — Marquise d'Urfé's høje Skuldre, 
der havde bragt Regenten til Vanviddets Rand — Mar- 
skallen af Richelieu, der kun gik i Selskab for de 
varme Postejers Skyld, og som havde taget to Postej - 
bagere med sig i Felten — endelig den charmante 
Hertuginde af Chartres der truede sine Elskere med 
Nonnesløret. Saa var der Spilleafteneme ude i Ver- 
sailles, hvor Damerne sad omkring de grønne Borde 
med Skødet fuldt af Guldstykker og følte dyb Smerte 
over hver en Louisd'or, der gik tabt. Versailles med 
sine dumme Skønheder, der kun fik et Skær af Vid, 
naar de tog ind til Paris og omgav sig med aandrige 
Mænd, Venus, der havde en Fontenelle og en d'Alem- 

bert bag Stoleryggen. — Roxelane tænkte ofte tilbage 
paa hele denne galante Verden med alle dens over- 
pudrede og tilsminkede Smerter og Kvaler. Hun havde 
næsten altid følt sig træt den Gang, hendes Zigøjner- 
blod havde lidt under den megen unaturlige Galant- 
hed. Hendes Gemyt var trods alt romansk, midt i 
Versailles Spejlgalleri havde hun drømt om Mørkhed 
og Løvets Køling og dyb Eenlighed, grønne Stier og 
duftende Løvhjrtter. Alle Mænd her paa Slottet var 
ferlsomme men beregnende, og Kvinderne gavmilde 
men haardhj ærtede. Saa havde hun vovet Livets 
Æventyr, søgte Skilsmisse fra Gesandten, og var rejst 
over Alperne med sin fyrige Musicus med de flam- 
mende Øjne. Hun vilde og maatte opleve de vene- 
tianske Dage i sit Liv. 

Bagefter rejste den flammende Musicus sin Vej med 
en Gulddaase og to af hendes Diamantringe. Roxelane 
søgte Tilflugt i et Kloster, hvor Væggene var beklædte 
med Sørgebay, og hvor Søstrene havde forsikret hende, 
at hun var som skabt og forudbestemt til at tage Sløret. 
Saa betakkede hun sig, rejste til Rom med Vetturin, 
oprettede et hemmeligt Lotteri for den højere Gejst- 
lighed og gav Seancer i Kabalistik og andre gehejme 
Videnskaber for Kardinalerne; Paven havde velsignet 
hende i en Privataudiens, og saa var hun vendt tilbage 
til Paris igen. Hendes kære Gesandt lukkede sine 
Palæporte op paa vid Gab — og en skønne Dag sad 
hun paany i sit Hotel og nød godt af Verdens Agtelse 
og Hoffets Gunst. Verdenserfaringen havde imidlertid 
gjort hende til Skønaand. Efter Madame Tencin og 
og Madame Geoffrin nævnedes hun som Paris første 
dame d'esprit. Hun beskyttede Kunsten; Marivaux og 
Dorat anvendte hendes Vittigheder i deres nye Go- 
medier. I hendes blegrøde Boudoir havde unge Poeter 
knælende overrakt hende aandrige Madrigaler, Mar- 

quisen af Pompadour havde tilsagt hende sin Bevaa- 
genhed, og Versailles saa' hende gærne ved Fredags- 
assembléerne. Paa théåtre Italien blev der sagt hende 
forblommede Complimenter i „de galante Indiere" og 
„Europe galante", og alle Sangere, Nicolini, Carestini, 
Monticelli og Gafifarelli, kort sagt alle Italiens Kastrat- 
sangere havde elsket hende haabløst. Men Gemalen 
sygnede langsomt hen jo aandrigere Madame blev, til- 
sidst døde han. Sladderen sagde, af et Epigram. Der 
var kun Gæld efter Monsieur og en tom Stald. Saa 
rejste hun nordpaa for om muligt at opnaa en Hof- 
damestilling i Stockholm. Hun lagde Vejen over Fer- 
ney for at besøge Hr. de Voltaire. Den gamle Herre 
var stærkt charmeret i Skønheden, hun koketterede 
og deklamerede og pirrede den forliebte Philosoph 
oven i Parykken med sin Elfenbensvifte. Hun galdt 
nu for at være Philosophe og rejste videre. I Kjøben- 
havn modtog Hofkredsen hende med aabne Arme, 
Bulows inviterede hende med ud paa Fredensborg, 
Monarken var forliebt, og Dronningen tog til Walløe 
og Vemmetofte. Den kønne Roxelane kedede sig nu 
ved dette depraverede Miniaturhof, hun var meget 
bedre vant, en Duodezudgave af Versailles gjorde hende 
kun sørgmodig. Alle Kavalerer skaarne over én Læst, 
petit-maitres med smaabitte Hjærter og endnu mindre 
Hjærner. Den eneste der interesserede hende, var den 
unge HoQunker, hun syntes, at hun selv blev yngre, 
naar han sad og saa* paa hende som paa et Gudinde- 
billede. Hun fik Trang til at studere sig selv paany. 
Det var maaske slet ikke for sent endnu til en bleg 
amo urette. 

Folk derinde i Staden begyndte nu saa smaat at 
lune deres Vinterstuer. Solskærme og Solhatte kom i 
Chatolskuffen, de røde Pfaetons og Karioler kom i 



Digitized by 



Google 



Enevold Brandt 101 

Vintergem, dér kunde de staa og drømme om den 
sandede Strandvej og Lystrejser til Torrebek. Pan 
forlod sin tykforvoksne Skov, og Geres sine Marker, 
hvor de gule Aks havde hvislet for Vinden. Man gik 
omkring i trange og smudsige Gader og drømte ikke 
længere om Rosentræer og Lystlunde, Løvhytter og 
Fløjtespil. De lærde gik ind i Studerstuerne og fik 
Locke og Montesquieu frem. Romanskriverne tog fat 
paa deres kære Richardson, Thomson og Pope og an- 
raabte den genstridige Gamoene om en rigelig Skjaldre- 
geist til Vinterbrug. Gomediehuset lukkede Porten op, 
Barselstuerne havde Søgning. Monsieur drømte om 
Mariage med Principalens Jomfru Datter, der i to Aar 
havde gaaet og sét paa sin Marius. Portechaiserne 
tridsede om paa Visiter, Folk sad paa Stadssalen og 
gjorde sig det lunt inden Døre, Burgundievinen kom 
frem fra GhatoUerne, og man søgte Trøst for Somme- 
rens glade Dage, for Østens purpurklædte Dronnings 
Straaler, de tætte Kornagre, de grønchatterte Skove, 
og Philomeles søde Slag i Rosenhækken. Man ventede 
nu kun paa en Morgen at se den første Sne over de 
røde Tage. Lystgaardene omkring Staden stod tomme, 
de smaa Ruder fik Skodder for. Roserne i Parterren 
fik Bastsvøb paa. 

Men paa Fredensborg var der Lys til langt ud paa 
Nætterne. 

Orangeriets Roser blev plyndrede til Festerne, og 
i store Skaaler blev de stillet op rundt om i Gemak- 
kerne paa Konsollernes Marmorplader. 

Monarken var oven Senge og næsten ædru. Trangen 
til at være god var over ham, nu skulde der arran- 
geres store Fester, for at hans gode Hjærte kunde 
blive hyldet som i gamle Dage. Hans Renommée som 
den ejegode, milde og naadige Friderich var hans løn- 
lige Stolthed. Han omgav sig nu paa én Gang med 

Prunk og Pragt, ødslede med begge Hænder baade med 
egne og med Landets Penge. For en Enevoldsmonark 
kom Festernes Midler ikke i Betragtning. Han ønskede 
kun at være god, have megen Ungdom og Skønhed 
om sig, Latter og Brus af munter Tale, overdaadige 
Buffeter med Champagnevine og den gule Tokayer, 
Dansere der kunde fremstille Hyrdernes Lykke i de 
muntre Dale, italienske Sangerinder fra Charlottenborg, 
der kunde kvidre og sukke. Dansen skulde gaa, og 
Ungdommen smile. Naar alt omkring var syngende 
Larm, angenem Uorden og flyvende Lyst, var Monarken 
rolig og tilfreds, han følte at han endnu kunde være 
elsket. 

Hvad der kunde smage af Alvor og Fornuft, som 
de gamle høj grevelige Excellenser, Gehejmeraaderne i 
Conseillet og den store Moltke, blev anbragt i en Fløj 
for sig selv, for at spille Piqvet og Cinqville saa meget 
som de lystede. 

Monarken gled omkring i Salene og nød sit gode 
Hjærtes Hyldest; han smilede huldsaligt til de char- 
mante og coquette Hofdamer og lod Musikanterne 
spille ustanseligt. 

Men han gik ikke til Vinduerne — dér ude laa 
Sommeren død. 



Comedien var nu forbi, „Menalcas og Melicinda" 
eller den forstilte Hyrdinde. I stor Kortege vendte 
man tilbage til den straalende oplyste Kuppelsal, hvor 
Kapellet spillede op til Qvadrille. Stemningen var 
meget lys efter den lange Stillesidden, den noget lange 
Comedie contribuerede meget til Lystigheden, og den 
store Ballet tilsidst, der var bleven danset i tyrkisk 
Maneer, havde sat Blodet i Bevægelse. Musici sad 

allerede ved deres gyldne og hvidlakerede Nodestole, 
de hvidpudrede Hoveder gyngede svagt frem og tilbage 
under de indsmigrende Toner, der perlede frem fra 
Klarinetter og Hoboer. Kapelmesteren, den mørk- 
haarede Mr. de Paolo Scalabrini, svang sin Ibenholz- 
stok over sine ivrige Musicis Hoveder, han slog Takt 
med Arme og Hoved, hele Salen dured af munter 
Larm, frem og tilbage slyngede Parrene sig i Qva- 
drillens sirlige Ture. Fiskebensskørterne brusede ud 
som brogede Fabelblomster, pudrede Fingerspidser, 
berørte hinanden i gratiøse Positurer. I alle de vene- 
tianske Glaskroner brændte Klynger af Lys, og højt 
oppe over det glade Virvar af hvide Kvinder og galante 
Mænd glødede Piafondens dunkel yppige Gudeverden 
i elysisk Salighed. Amoriner svang de spændte Buer 
i kaad Nøgenhed, deres rosenrøde og skære Hud med 
de bløde Gruber lyste i den flimrende Luft, den for- 
liebte Seladon knælede for sin unge Dorindes spidse 
Fod i en lyksalig Hyrdestund, Lysidor gik om med 
Skalmejen for sin røde Mund, de hvide Lam laa dorsk 
lyksalige i de fede Enge med gule Sløjfer omkring Hal- 
sene, og over det hele gød Foraaret sine milde Straaler 
— en evig Ungdom — et evigt Foraar — et evigt Smil. 

Enevold stod ved Kaminen og saa' paa det muntre 
Societet som gennem et graat Slør af dyb Misstemning. 
Monarkens Øjne var bebrejdende og ildevarslende og 
Madames besynderlig aandsfraværende, næsten lige- 
gyldige. Siden den Aften i Parken var hun som for- 
andret, nu stod han her i Salen, glemt og overset, 
alvorlig og sørgmodig. 

Pludselig, han fo'r op af sine sorte Drømme — dér 
var Madame. 

Let og flyvende kom hun hen over Gulvet — lige 
imod ham — hendes sinagule Andrienne raslede i 
tunge Foldekast, høj og rank og smidig knejsende med 

sin taarnede Coiffure, og smilende stolt, nydende sin 
egen triumferende Dejlighed, skred hun ham i M9de, 
og rakte ham sin behandskede Haand. 

Enevold blev hvid under Pudderet af Bevægelse. 
Hun næsten førte ham frem gennem Salen, frem mellem 
alle Kavalerernes røde Fløjelskjoler, frem og frem og 
bestandig videre, lige over imod Monarkens Kres, der 
stillede de to sig op i den lange Kæde vis å vis Maje- 
stæten, Grevinde Scheel og den lille abeagtige Grev 
Ahlefeldt. 

Musici spillede op til rigodons. 

Enevold lagde ikke Mærke til, at Monarken før 
Dansen begyndte havde taget sit Øj englas frem, havde 
mønstret Kæden og derpaa trukket sig tilbage. Han 
følte kun, at der laa en dunkel Ring omkring ham og 
hans Dame af ufrivillig Beundring, lav Misundelse, gif- 
tige Tanker og uangeneme Følelser. Men idet han 
førte sin Dame frem, mærkede han, at hun trykkede 
hans Haand, fast og dvælende, som om der strømmede 
ømme sentiments ud fra den hvide Handske. Og hele 
Salen blev Lys i Lys, og Luften begyndte at rødme 
af Roser, og i skønne ligesom stille Bevægelser førte 
han den dejlige Roxelane ud under Salens tændte 
Glaskroner. Det var, som om selve Livet gød sig ud 
fra hendes Haand i sitrende Straaler. Saa holdt Dansen 
op. Pagerne spredtes i Salen med store lakrøde Bakker, 
Musici viftede Pudderet af deres sorte Silkepantalons 
og rystede Klarinetterne. Par efter Par trak sig til- 
bage til Gallerierne, fra Spillesalene raslede Dukater og 
Rosenobler. Men Roxelane var træt efter Dansen. 
Enevold lagde et gyldent Slør over hendes hvide 
Skuldre, og hun gik ene bort gennem Salen til Orange- 
riets Trappe. 

Enevold mærkede, at Øjnene vogtede paa ham fra 
alle Salens Hjørner, og han gjorde sig trodsig. Kammer- 

junkerne saa* spydige ud, Domestiquerne medvidende, 
Pagerne drilagtige, overalt løb han Panden imod en 
usynlig Mur. Saa gik han op ovenpaa i Galeriet for 
at tænke paa sin Forliebelse. Han gemte sig her i en 
lun Krog, strakte sig mageligt ud paa Sofaen, følte al 
mulig Vellyst i sit urolige Blod, overalt var Lykken 
over ham, han var af dem, der finder en Brillant, naar 
de taber en Ædelsten. Livet dansede af med ham i en 
stedsevarende VeUyst, og han vilde nu til at nyde alt, 
rigt og bredt og sundt, ikke som en forfinet Narsiss af 
en Hofkavaler, men med alt et Menneskes varme Af- 
feder, i Morgen vilde han spise paa sit eget Gemak for 
at lægge Planer 

Saa, dér kom nogen, Enevold fo'r op. Den lille 
Greve Ahlefeldt kom trippende over imod ham. Greven 
var ganske enrageret, den skønne Roxelane havde be- 
stemt lovet ham sidste Dans, men havde svigtet ham 
for denne Lømmel af en HoQunker. Hans skarlagen- 
røde Kjortel skinnede som en hollandsk Tulipan, hans 
ferskenfarvede Vest struttede af Indignation og Brokade, 
han kom dansende hen over det blanke Gulv med hid- 
sigt sirlige Trin, han var kridhvid baade af Angst og 
af Courage. Nu var han lige ud for Sofaen, langsomt 
tog han sit grønne Øjenglas frem. 

Enevold havde rejst sig. Han vidste, at Greven 
var én af Roxelanes mange uheldige Tilbedere. 

„Monsieur de Brandt, min Compliment," snærrede 
den lille. 

Greven blev hvidere og hvidere af forskræmt 
Courage. 

Enevold maalte den lille Mand med Øjnene og 
lagde ganske stille Haanden paa sin Pragtkaarde, hvad 
der afiokkede Greven et overbærende SmiL 

„Agter Monsieur Brandt maaske at indgaa mariage?** 

Enevold svarede endnu ikke. 

^Madame de Lamourette spiser en solitaire nede i 
Orangeriet. Monsieur burde ikke lade sin Dame vente 
forgæves. Mon dieu, er Madame maaske ikke den 
fuldkomneste Maitresse, Verden endnu har sét?" 

„Vil De straks forføje Dem ud af Salen, Mon- 
sieur!" 

„Hr. Brandt taaler maaske ikke raillerie, siden han 
straks ønsker at vise sin bravoure?" 

„Fuchssvandser." 

„Mon dieu, hvor faar Hr. Brandt slige gemene Ord 
fra?" 

„Nu — gaar De!" 

„De amuserer mig virkelig. Monsieur Brandt." 

„Vil De straks forføje Dem ned i Salen I" 

„Forivre Dem ikke saa særdeles, unge Mand." 

„Bien! her! — her! — her! — her! 

Den lille Greve greb forfærdet ud for sig med sine 
kniplingsprydede Hænder, hver Gang der kom susende 
en Ørefigen; de faldt og faldt i svimlende Hurtighed, 
baade til højre og til venstre, og dér gik en Manchet 
og nu en Knap, og én til, og én til. Greven saa' til 
sidst ganske ud, som om han var falden ned fra 
Skyerne. 

Saa gik han, maalløs og forbavset i en uhyre Grad. 

Det hele var gaaet saa uforholdsmæssigt hurtigt. 
Slag i Slag, ganske ubegribeligt for en ældre Hofmand, 
der endnu aldrig havde været Genstand for Haand- 
gribeligheder. 

Enevold samlede Knapper op som Trofæer, i 
Morgen skulde Madame have dem ind til Frokosten 
paa en Bakke. 

At bruge sine Kræfter og særlig det at prygle løs 
havde været Enevolds kæreste Passion lige fra Barns- 
ben. Hvem havde han allerede ikke faaet afpryglet! 
Jean og Christian og alskens Vægtere og Porteurer og 

Domestiquer. For ikke at nævne det store Feltslag 
udi Norgesgaden. 

Musici begyndte nu igen med deres Kvinkeleren 
nede i Salen. 

Det var én Gavotte af Gluck. 

Enevold var en Smule bedøvet af Vinen, Musiken, 
Sangen, Latteren, Dansen og den gruelige Afbankning. 
Men han følte sig uhyre oplagt, næsten salig, og blev 
ved med at staa og svinge den højre Arm, frem og 
tilbage. At prygle en ældre Greve, det havde han dog 
egentlig aldrig kunnet drømme sig. Duel? Greven 
vogtede sig nok for at sladre. — Han trængte til at faa 
Blodet afsvalet og begyndte at gaa og gaa ned gennem 
det lange Galeri og videre, helt ud i Løngangen. Ru- 
derne raslede i Vinden, langtborte klang Gavottens 
muntre Triller. Men herude var mørkt og stille og 
koldt. Ved et af Vinduerne stod han stille. Skyerne 
jog forbi Maanen i vild Hast^ Natten var mørk og 
urolig. Nede for Enden af den lange Gang var der en 
dump Støj, frem og tilbage, det var Kirkeuhrets Sejer- 
værk, der hamrede sine tunge Slag ud i Stilheden. 
Bestandig den samme, haarde, tikkende Lyd. Dette 
Kirkeuhr satte Enevold i ypperligt Humeur, han kom 
til at tænke paa alle Norgesgadens sorte Præster og 
Hældører og Madam er, der hjalp sig frem i Verden ved 
Taarer og Bagvaskelser. Saa var det dog langt bedre 
at aande i denne galante men farlige Luft, at elske og 
at prygle i den voldsomste Ubændighed — ja med 
begge sine Arme, af hele sit fulde og overstrømmende 
Hjærte. Hvilke magre Kinder den lille Greve dog 
havde, kun Tænder og Kæbeled. Han blev ved at gaa, 
nu var han kommen helt ned i Tjenerskabets Fløj, saa 
vilde han vende om, men han forvildede sig i den 
lange mørke Korridor og kom ind i en Sidegang. Det 
var Kammerpigernes muntre Gang, og der var da og- 

saa en Hvisken og en Fnisen og en Renden med Lys 
og en Kiggen ved Dørsprækker. Hver af Mamselleme 
troede naturligvis, at Monsieur var kommen for hendes 
Skyld. Men de kiggede alle forgæves. Monsieur 
bankede kun paa Døren derhenne for at laane en 
Lysestage til al finde Vej tilbage med. 

Idet Enevold aabnede Døren, saa* han straks, hvem 
Mamsellen var, og vilde hurtigt gaa igen. Men saa var 
Mamsellen der med sit Lys, det var umuligt nu at 
slippe afsted. 

„Mamsel Volkersamen," og han bukkede cheva- 
leresque. 

„Dig, Enevold!" skreg hun op og kastede For- 
klædet fra sig; „men saa kom dog indenfor, sæt dig I" 

Enevold blev staaende i Døren og følte sig ilde til 
Mode. 

„Vidste du, Enevold, at jeg gik her i Køkkenet?" 
spurgte hun sværmersk. 

„Mamsellen har fortalt mig det Snese af Gange." 

„Det er for din Skyld, Enevold; jeg laver al din 
Mad, undtagen Supper og Postejer, dem har Ober- 
køkkenpigen." 

Pludselig blev hun ilter over hans overlegne Ro. 

„Men jeg vil ikke nøjes med det, Enevold — du 
slipper mig ikke — du slipper mig aldrig — om du 
saa bliver Ministere — jeg vil lave al Maden til dig — 
lige til du dør." 

„Kog væk — Mamsell" 

„Ja, du kan tro, jeg skal koge, Enevold. Det lader 
dig saa godt at staa dér og spotte mig — aa, Enevold, 
vær god igen. Er du da slet ikke bange for, at jeg 
skal forgifte dig Suppen en skønne Dag?" 

„Aldrig det bitterstel hvad Aarsager har Mamsellen 
til at besvære sig over mig?" 

„Du er en dejlig Mandsperson, Enevold I Hvilken 

elendig Snak! Aarsager, jeg har hundrede tusende 
Aarsager, om du vil vide del, men det kiærer Mon- 
sieur sig vel ikke om." 

„Ja, lad mig høre dem." 

„Har du da ikke lovet mig baade evig Forliebelse 
og amour og mariage lige indtil vor allersidste Døds- 
minutte, den Gang, Enevold, du véd nok, da du baade 
fik Kammerarrest, og Prygl og Hug og Skjænd fra du 
slog Øjnene op indtil " 

„Men er du da ganske og aldeles galen, de dumme 
Streger — jeg forliebt i dig! Ja forliebt som i hun- 
drede andre Jomfruer, der var aimable og angeneme. 
Saalænge de Galenskaber staar paa, maa " 

„Enevold — Enevold, jeg elsker dig, hører du. 
Det er dog en mageløs galant Fløj eiskjole, Mon- 
sieur dér har paa, og guldgalonerede Sko — du er 
saa angenem, Enevold. Vær nu ikke koldsindig og 
knarvoren, jeg har ikke talt med dig den halve Som- 
merstid." 

„Plag mig ikke med dit Overhæng, lad mig være, 
for en Jomfru som dig, maa der være hundrede Kæ- 
rester. Lad mig være fri. Adieul" 

„Jeg véd nok, at det er hende, det fornemme 
Fruentimmer," raabte hun op efter ham gennem 
Gangen. 

Saa var han igen kommen op i Kuppelsalens op- 
lyste Galeri, det var, som om Lys og Farver strøm- 
mede ham i Møde, men der var næsten tomt nu der- 
nede i Salen, som var der sket et pludseligt Opbrud, 
mens han havde været borte. Var Monarken bleven 
syg. En Domestique løb forbi i Gangen med opvar- 
mede Haandklæder. De fleste Gæster var tagne bort. 
Karosser rumlede over Stenbroen, Musiken var holdt 
inde, de Herrer Kammermusici og Hofviolons pakkede 
deres Instrumenter ind med bekymrede Miner. Som om 

Glæden flygtede ud af alle Døre. Og dér kom Liv- 
medicus ganske bestyrtet! Hvad var der dog sket? 
Langt borte i Gemakkerne lød Qærn Støj og Tummel, 
som om nogen skændtes og raabte op og disputerede, 
og som om et tungt Legeme faldt — derpaa dyb Stil- 
hed. Alt Stilhed og straalende Lys fra de glimrende 
Kroner. Der var kun tilbage denne store, stille lysende 
Sal, og han bøjede sig ud over Balustraden og lod sine 
festlige Drømme flagre og flyve ud i det skinnende 
Øde. Stadig den dumpe Lyd af Karosserne, der kørte 
bort, ud i Mørket, som om de flygtede. Men Salen var 
stadig tavs og straalende og medvidende i hans Lykke. 
Nu var Roxelane gaaet til Ro, tænkte hun maaske paa 
ham? Hun havde sét ham ind i Øjnene med sit lange 
drømmende Blik, og hendes sidste Haandtryk havde 
været blødt, fast og dvælende. Længe blev han sid- 
dende her i den stille Drømmesal og lod Blodet storme 
og danse og synge, indtil al Lyset slog sammen over 
ham i én eneste Lyksalighed. 

Der kom nogen langt nede i Galeriet, hurtige, 
majestætiske faste Trin. Den almægtige Greve Moltke 
kom anstigende i egen høje Person. 

Enevold vendte sig om, saa' Greven og anede 
straks malheurs. Men idet han rejste sig op for at 
hilse paa den store Mand, blev han staaende som ramt 
af et Slag, hvid, med aaben Mund, skælvende. Hæn- 
derne strakte frem som for at afværge et dræbende, 
knusende Angreb. 

Nede i Salen aabnedes Vestibulens Dør ganske 
stille, uden Lyd. 

Madame Roxelane, tæt indsvøbt i sin hvide Herme- 
linspels, og den lille Greve Ahlefeldt i Rejsedragt med 
en mægtig Muffe foran sit hule Bryst. De var i den 
dybeste alvorligste Discours, lige inden for Døren i 
den tomme Sal stod de to. Gudinden og Dyret, bøjet 

imod hinanden, de smilede hinanden ind i Øjnene, og 
fortrolig Hvisken, og galante Haandkys — alt — alt 
saa' Enevold. — 

Overhofmarechalen kom opmarcherende som en 
Stenstertte. 

„Monsieur Brandt I" 

Enevold hørte Grevens tørre bydende Kommando- 
røst som langt borte i en tæt kvælende Taage. Ganske 
stille, næsten mekanisk vendte han sig om. 

Den store Greve var hvid af Raseri i sit lange, 
læderagtige Ansigt og sendte den unge Synder et 
gennemborende, hadefuldt Blik. 

Længe kunde han ikke finde Ord for sin dybe 
Indignation og Forargelse. 

„Efter hvad der er passeret i Aften, er Monsieur 
Brandt vel selv saa delicat snarest at indgive sin Af- 
skedsbegæring." 

Det blev sagt meget langsomt, med en isnende 
haanlig Betoning af hvert Ord, der æggede Enevold og 
jog ham ud af hans Bedøvelse. Han forsøgte at møde 
Grevens stive Blik, der ikke et Øjeblik veg fra ham, 
men han følte sig straks forvirret, alt blev borte for 
ham, og han greb efter Balustradens Rækværk. 

„Monarken — Monarken," fik han sagt. 

Greven kom nærmere, helt ind paa Livet af ham. 

„Her kommer ingen til Monarken. De allermindst. 
De, der burde være submis og underdanig frem for 
nogen anden her ved Hoffet. De, Monsieur, har uvær- 
digt benyttet Dem af en forbryderisk influence over 
den gode Monark. Majestæten er syg i Aften og i stor 
Desperation. Monsieur, véd De, at det er Dem, Maje- 
stæten anklager I Altsaa, De rejser, straks!" 

„Jeg har ikke talt med kongelig Majestæt den ganske 
Afteol" 

„De lyver, silencel" 

„Nej, jeg gør ikke I Og jeg foragter al Malice og 
Médisancens Angreb." 

„De er et skændigt Menneske, Monsieur, véd De 
det nq. De har benyttet Dem som en Skurk af kongelig 
Majestæts godlidende og godtroende Hjærte. Ti — siger 
jeg! Majestæten har sagt mig alt. Dem anbelangende. 
De er Manden for det hele, hvad her foregaar bag vor 
Ryg. Men her skal blive et andet Regimente. Jeg 
raader Dem til at forsvinde endnu i Aften, inden vi 
finder for godt at gribe til yderligere Forholdsregler." 

„Jeg er ikke ansvarlig for kongelig Majestæts Ex- 
cesser!" 

„Hvad siger De!" 

„Kongelig Majestæt har haft en Perial, han er util- 
regnelig og véd ikke, hvad han siger." 

Greven saa' paa Enevold som paa et Syn fra 
Helvede. 

„Begriber De Deres egen Skjændsel, Monsieur 
Brandt. Ved De Følgerne af Deres ugudelige og ukriste- 
lige, ja nedrige Opførsel. D e — De forgriber Dem paa 
kongelig Majestæts jordiske Velfærd, forlokker et 
aabent og desværre altfor tillidsfuldt Hjærte. De 
bringer Sorg over alle kongelig Majestæts gode og ret- 
skafne Undersaatter ved Deres sorte Handlinger." 

„Greven skyder langt over Maalet." 

„Véd De hvem vi er, siden De svarer os igen. 
Bien! Hvis De ikke var saa ung. Monsieur Brandt, 
vilde vi aldeles ikke lade Naade gaa for Ret. Nu 
slipper De med Livet, fordi der endnu kan være Haab 
om Deres Redning, og fordi vi har den Ære at kende 
Deres i alle Henseender agtbare og agtværdige Fru 
Moder, Hendes Naade, Fru Baronesse von Søhlenthal. 
De har en Moder, Monsieur, De burde gøre Ære. De 
trænger til en streng Viljes Tugt, ja, til at gaa i Kor- 

sets Skole. Maaske kan Monsieur komme til at du 
endnu, vi er ikke hævngerrig, vi vil kun det onde til 
Livs. De rejser, og vi vil se at glemme og haabe paa 
en ung Synderes Omvendelse. Skriv i Nat Deres An- 
søgning, vi skal straks bifalde den. I Morgen er 
De rejst. Det er vort ganske bestemte og urokkelige 
Ønske — Adieul 

Saa gik den almægtige Greve, tungt, som en bort- 
vandrende Stenstøtte. 

Enevold stod midt i det øde Galeri og saa' efter 
ham. 

Men han tænkte kun paa Roxelane og Ahlefeldt. 
Dette Uhyre af en Nar, den svaghjærnede Roué, det 
var umuligt, umuligt, umuligt! 

Nu vilde han til Monarken. 

Om han saa skulde slaa Kammertjeneren halv 
fordærvet, han maatte tale med kongelig Majestæt 
endnu i Nat. 

Han løb ned gennem Galeriet, i Audiencegemakket 
strømmede Maanelyset over det blanke Gulv, saa over 
i den grønne Gang, to Pager sad og sov med aaben 
Mund, ret op og ned ad Gobelinvæggen, forbi og videre, 
nu ind i Monarkens Forgemak. Kammertjeneren kom 
op af Stolen, drukken af Søvn og Vin, han forsøgte at 
stille sig i Vejen, men ved Siden af. 

„Stille — stille — hvem dér," læspede han med tyk 
Stemme. 

„Sover kongelig Majestæt?" 

Kammertjeneren snøvlede, dalede om paa Stolen 
og snorkede. 

Døren til Forgemakket var ikke aflaaset. 

Enevold gled stille ind. Her var en frygtelig Luft, 
Lys var tændte i Kronen. Alt var i den vildeste 
Uorden, som efter en Ildebrand. 

Monarken laa og hulkede i Himmelsengen, Tæpper 

Enevold Brandt. 8 

og Puder flød ud over Gulvet. Monarken var aldeles 
ude af sig selv i Nat, han var døddrukken, ildrød og 
oppustet, det tynde forfiltrede Haar stod om Hovedet 
i forvirret Urede. Lagnerne var sønderrevne og hang 
i lange Laser. Han laa og kastede og vred sig som i 
Vildelse, han var ganske fra Sans og Samling. 

Enevold gik straks hen til Sengen. 

Monarken følte med sin rystende Haand over hans 
Ansigt og troede vist, at det var Kammertjeneren, han 
blev ved med at bøje sig over ham, kæmpende for at 
faa sin døende Bevidsthed klar. Saa stødte han til 
Natbordet, saa at det høje Sølvkrucifiks klingrede hen 
over Gulvet. 

Enevold blev ved med at gentage sit Navn, højere 
og højere, tilsidst skreg han det, Monarken forstod nu, 
hvem det var. Skriget gjorde ham næsten ædru, der 
kom et hurtigt Blink af Fornuft i de glinsende Øjne. 

„Her ligger den gode Monark, min rare Brandt. 

Nordens Pryd har sig en Perial. Vivat Moltke I 

Har Greven saa talt med Dem?" 

Kongen havde rejst sig op, støttende sig paa Al- 
buen. Han stirrede nu ud i Gemakket med store 
tomme, feberlysende Øjne, og han smilede, et aands- 
fraværende og stille Smil, der ikke naaede Øjnene, der 
syntes sunkne i deres Huler. 

„Har kongelig Majestæt givet sit Bifald til min 
Bortfjernelse," spurgte Enevold, just ikke underdanigt, 
han bøjede sig helt ind over Sengen. 

Majestæten blev alvorlig forskrækket, han rystede 
benægtende paa sit forpjuskede Hoved, Mundvigene faldt 
ligesom slappe ned. 

„Greven har givet mig min Afsked," næsten raabte 
Enevold. 

„Brandt, jeg har knælet for ham, knælet for den 
store Moltke, har bedet den store Monark til Danne- 

mark og Norge om Forladelse med grædende Taare. 
Lad os bøje os for Greven. Vivat Moltke! Véd, Monsieur 
Brandt, hvad den store Greve sagde: „Friderich den 
emte har mistet sit Folks Kærlighed." Men nu vil jeg 
ikke taale det længer. Tror De, at han rejser til Bre- 
gentved, naar jeg forlanger det? Greven skal væk, og 
De skal væk. De er en avanturier som alle de andre. 
Rejs med Dem — hvad vil De her!" 

Monarken smed sig i Puderne og skreg: 

^Jeg har ikke mistet mit Folks Kærlighed, men 
jeg er syg, sort og elendig." Han saa' op med sky, for- 
tvivlede Øjne. 

„Jeg skal vise Dem alle endnu en Gang, at jeg er den 
patriarkalske Monark, Rigernes almindelige Jubelglæde. 
Er det ikke saadan, der staar skrevet. Jeg skal vise 
Dem, at Friderich den femte endnu ikke er standsmæssig 
bisat, jeg skal vise Dem, hvad den glorværdige olden- 
borgske Stamme har at betyde, den glorværdige Konge- 
stamme til Tvillingriget Dannemark og Norge med til- 
liggende Fyrstendømmer og Nebenlande. Jeg skal vise 
Dem og Greven, at den ophøjede og hellige Arve- og 
Enevoldsmonark lever endnu. Her ligger den oplyste 
Enevælde! Skaal! Skaal, du gode patriarkalske Konge. 
Vivat Tvillingrigerne! Vivat Moltke!" 

Han faldt tilbage, sank sammen og laa længe 
som død. 

Enevold lagde et Tæppe over ham og satte sig paa 
Sengekanten. 

Lidt efter gik han til Vinduerne og lukkede dem 
op paa vid Gab, den kolde Høstlufl slog ind. Efter- 
haanden var Luften renset i Gemakket. Monarken 
vaagnede og frøs. 

„Hjælp mig op," sagde han. Stemmen var paa en 
Gang bleven besynderlig klar. Enevold hjalp Mo- 
narken Silkenatdragten paa, saa gik Majestæten for- 

8* 

sigtigt vaklende over mod det høje Buevindue. Ene- 
vold fulgte stille efter i ærbødig Afstand. 

Dér ude havde Høsten tændt alle sine gyldne 
Stjæmekroner over det sovende Land. I Dæmrings- 
lysets blaanende Skær laa Skov bag Skov, og Gaar- 
denes hvide drømmende Længer og Kirkernes dunkle 
Taarne. 

Natten var fuld af Fred og drog sit dybe, sunde 
Aandedrag under de milde vaagende Stjerner. Der 
var en Arbejdets Hvile over det skønne, bakkede 
Landskab, Markerne havde givet deres rige Afgrøde, 
de stundede nu alle imod Vinterdød. De gamle Haver, 
der havde skænket den gyldne Purpurfrugt, tabte i 
Natten Blad for Blad imod den sorte Muld. Nu hvilede 
Folket ud efter den strenge velsignende Høst, og Jorden 
hvilede, alt derude i det stille Land var kun Ro og 
dyb Aanden. Arbejdets Trætheds Hvile. 

Længe stod Monarken ved det aabne Vindue og 
saa' forundret ud over sit trætte Land i den gyldne 
høstlige Nat. 

Han bøjede sit fornedrede Hoved mod Vindues- 
posten, stod længe saaledes mens de alvorlige Stjærner 
stille gled frem over Himlen. 

Tiden gik, Uhrenes travle Tikken og fine Melodier 
forstyrrede ikke de to, der stod her midt i den dybe 
Nat, lyttende til Evighedens Stemmer. 

Saa lukkede Monarken stille sit Slots høje Vindue 
til, han var som forandret, en hel anden. Gangen var 
sikker og fornem. Holdningen fyrstelig, der var en dyb 
Fred over Ansigtets stivnede Træk, Øjnene havde faaet 
ligesom Lys og Liv og Udtryk, et Udtryk af en sæl- 
som og mild Blødhed og Godhed. Monarken maatte 
ganske have glemt sin unge Kammerjunker, der stod 
dér midt i Gemakket og saa' vemodig ud. Straks følte 

han sig lidt ubehageligt overrasket, men saa strakte 
han sine fine blege Hænder ud. 

„Brandt, er De her endnu," sagde han med sin 
gode Stemme, der ligesom bar Hjærtets Varme med 
sig, aandet hen over de bløde Ord. 

Enevold bøjede sig over de udstrakte Hænder, som 
alle Lidelser havde formet og præget, disse misbrugte, 
syge Hænder, der ingen Velsignelse hæftede ved, fordi 
de intet Arbejde havde kendt, og fordi Smudset havde 
besudlet dem. 

„Brandt, De har sét mig nedværdiget, nu er det 
forbi, jeg har givet Gud et Løfte." 

Enevold undrede sig svagt over, at kongelig Maje- 
stæt nu pludselig var bleven en troende. Monarken 
læste Enevolds Tanker og sagde alvorligt. 

„Vi er alle under et højeste Væsens bestandig tug- 
tende Haand. Vi, der sidder paa Throner, Brandt, vi 
maa have nogen at kaste os i Støvet for, thi det er 
Helvede, ai man admirerer os — os, Brandt, tænk 
Dem dog — os, som Guder." 

Og efter en lang Pavse, hvori Stilheden i det so- 
vende Slot ligesom blev hørlig, føjede han til, ligesom 
langt borte i fortvivlede Tanker: 

„Men, hvor de, der ikke er mere, Enevold, dog er 
lykkelige." 

Saa vinkede han med Haanden og gik tilbage til 
Sengen. 

Da Enevold lidt efter stod ude i det maanelyse 
Galeri, følte han for første Gang en hemmelig Angst 
for Livet, den Angst, han havde følt i sine Drengeaar, 
naar Mama sad og græd i Mørkningen over Menneskenes 
Synd. Var det da Sorgen, der var en Virkelighed og 
ikke Glæden, som han bestandig havde troet. Han 
syntes, at han havde kigget ned i en bundløs Afgrund 
af Mørke, og der var slet ingen plaisir, slet ingen 

amusements tilbage i Verden. Solen var slukket, og 
selv Monarkerne gik i Mørke. Om han ikke alligevel 
skulde vende tilbage til Norgesgaden og blive et godt 
og alvorligt Menneske som Christian. Det var skrække- 
ligt med denne døddrukne Monark og hans evige Jam- 
mer over Livet. 

Enevold havde svare Anfægtninger, han begyndte 
for første Gang alvorligt at tvivle, om der nu ogsaa 
virkelig fandtes en evig varende plaisir. Det hvide 
Slot var ikke ganske trygt længere, dets Aandedræt var 
uroligt og febrilsk i Natten, Stilheden var som mættet 
med sælsom drømmende Uro. 

Han gik hurtigt ned gennem de øde Galerier. 

Al Varme, alle glødende Farver, alt brændende Lys 
og Liv sluktes og døde i dette hvide iskolde Maanelys. 



VII 

I Dag gik Jagten derovre i de store Skove bagved 
Søen. Alle maatte over paa den anden Side, noget 
usynligt drog og lokkede, om det nu var Aarets sidste 
varme Solsmil, eller den gyldne Skov, den strømmende 
sunde Luft, eller Aaeme, der randt over Enge, forbi 
Tofter og Gaarde og rige Dyrehaver. Hver halve Time 
skød de lange røde Baade ud over den blanke dybblaa 
Sø, og oppe fra de stive Alléer kom de i Klynge efter 
Klynge, Messieurs og Mesdames, alle saa maatte de 
udenfor Parken i Dag, helt over Søen og dybt ind i de 
store Skove, der saa* saa milde ud i Solen. Leende og 
sladrende kom de nu, Par efter Par, Herrerne holdt de 
smaa frynsede Solskærme med sirlige Fingre, Pagerne 
bar de grønne Ridedragters lange guldgalonerede Slæb, 
Domestiquerne slæbte af Sted med Kaaber og Pelse og 
blanke Toiletæsker, og over hele dette smilende Societet 

skinnede Solen mildt og gult fra den dybe Himmel, 
Buksbommen glitrede og blinkede med Havesneglens 
brogetspættede Huse, Plænerne var friske efter Natte- 
duggen, Konkylierne laa i lange Rækker med gule" Blade 
i deres rosarøde Skaale, og se dér, højt oppe i Egene, 
Aarets sidste Trækfugle, der havde slaaet sig ned i den 
skinnende Park. De røde Sluproere stod i Række nede 
ved Baadebroen og gjorde Honneur med de lange Ror- 
stænger, Mesdames trippede forsigtigt om Bord over 
det violette Klædetæppe, Sejlet spændtes ud over det 
høje Fordæk, og op under dette, helt inde i det blege 
rødmende Lys forsvandt Hoffets pudrede og leende 
Hyrdinder i deres kokette og krigerigske Amazone- 
dragter. I Bagstavnen stod Kavalererne og fulgte Vild- 
gæssenes Flugt over Skoven, der stod broget og lysende 
langs den hele Sø. Ahornen, der var ganske rød nu, 
og den næsten helt nøgne Bøg, og Egen med sin Bronze- 
krone, og den sveje Birk, der hældte sine allersidste 
Rester af Guldstrømme ned langs de sorte Graners Side 
i Brynet. De røde Tæpper slæbte i Vandet i Chalup- 
pens rislende Kølvandsstribe, nærmere og nærmere 
kom man Skovbredden derovre, man sejlede op gennem 
et helt Ørige af visnende Blade, og Hegnshusene stir- 
rede frem alle Vegne med deres sorte Vindusøjne, og 
skingrende Hallo, og Hornenes ivrige Kalden lød dybt 
i den gule Skov. Hele Bredden var sort af Mennesker, 
Tjenerskabets og Jægernes Baade havde ligget herovre 
allerede fra den lyse Morgen. Falkonerer i grønne 
Fløj eisdragter med Sølvgaloner, Domestiquer, Kokke 
med hvide Huer og Kammerpiger med hvide Strømper 
skreg og lo paa den lange Baadebro, man puffede hin- 
anden ud i Vandet, slæbte Kurve og Kasser i Land, 
legede Tagfat hen over den tørre Tang og søgte med 
tusend Løjer at fordrive den lange Ventetid. Men der- 
henne var den gyldne Chaluppe nu lagt ind ved Bred, 

de gule Staldkarle kom løbende i strakt Trav med de 
opsadlede Heste, Mesdames samlede de lange Slæb over 
Armen og blev hjulpne op i de hvide Sadler, de smaa 
fløjelsblaa Flintebøsser fæstnedes foran paa Knappen, 
Herrerne svang sig op paa deres Skimler og Vallaker 
med martialsk Fyrighed, Tjenerskabet kom stimende 
for at se paa Herskaberne, saa en Knalden med de 
lange hvide Piske, — ind i den dybe Skov. De gyldne 
Horn de svared hinanden og de hidsed hinanden op, 
Bladene føg i Skyer om Hestenes Hove, Triumfator, Ar- 
mida og den brunplettede Arabella, en avant, en avanti 

Den hele udstrakte Dag flyver den gyldne Chaluppe 
frem og tilbage mellem de to Bredder. Aldrig har Søen 
været saa blaa, og aldrig har den set saa megen plaisir 
som just i Dag. Den lokker og drager med sine blaa 
Smil, hele det sorgløse og silkelyse Hof vugger den 
paa sit glitrende Spejl. 

Hen paa Eftermiddagen sætter Monarken over under 
blanke Fanfarer. Fra hver Bred toner Hornenes Klang 
kongelig Majestæt i Møde. Tonerne flyve sammen midt 
ude over Søen, og Monarken, der er en Smule træt og 
bleg, og som har sovet helt op paa Dagen, sidder nu 
dér, indsvøbt i tykt Pelsværk, og smiler huldsaligt ud 
mod al denne Munterhed. 

De er der alle paa Bredden for at tage imod Maje- 
stæten, et vældigt Vivat for Tvillingrigernes ejegode 
Friderich giver ligesom et skadefro Ekko dybt inde i 
Skoven. Det kongelige Taffel staar allerede dækket 
helt inde under Skovbrynet, Taffeldækkeren har travlt 
med at samle Birkeblade op fra den hvide Dug, og 
dér rundt om i Græsset ligger allerede det første Bytte 
i lange blodplettede Rækker, Hjorte med blaabrustne 
Øjne, den brandrøde Ræv med sine grinende Tænder, 
metalgrønne Vildgæs og den sortegraa Grævling. 

Men Jagten skal fortsættes den hele Dag over, helt 

ud paa Natten ved Faklers røde Skin og ved flammende 
Baal. 

Madame Roxelane og Enevold var endnu ikke satte 
over Søen. 

Begge havde vaaget sidste Nat igennem, Enevold 
fortvivlet over Madames øjensynlige Troløshed, Roxe- 
lane søvnløs over en dyb Tvivlraadighed. Hun havde 
ligget inde i sin fyrstelige Seng, stirret op i den mat- 
røde Lampe og sukket i sin højst uangeneme Uvished. 
Og Natten gik, og Gryet kom, i Dag begyndte den store 
Jagt. Enevold var ude ved Hanegal, Jagtjunkerne var 
endnu ikke oppe. Ridebanen laa stor og øde i det graa 
Lys, Kavalerhuset var som uddødt med sine hvide 
kolde Mure; han fik sin Ridehest ud af Stalden og 
sprængte straks afsted nord om Søen ad Vejen over 
Esserom. Det vilde halsbrækkende Ridt gjorde ham 
rolig, den lyse, tindrende, friske Morgen, Rønnen, der 
hang tyngende fuld af sine duggetrøde Klaser, den 
sorte Slaaentjørn, og vidt ud bag Egnens sorte Pløje- 
land, Skovene, der var gule, Trækfuglene, der fløj 
søndenover i lange skraa Kiler, hele Aarets sene Jubel 
— det bragte alisammen Ro. Og Hesten fik Sporerne 
at mærke, den sprang, stejlede, stod lige i Vejret, ka- 
priolerede, saa at Hovbønderne, der kom ud af deres 
lave Huler, korsede sig og bandede over den Djævel 
af en HoQunker, der fløj over deres Marker i den tid- 
lige Morgenstund. En halvgal Djævel af en Junker, 
Rønnen mistede sine røde Bær under de susende 
Pidskeknald, og Pigerne, der kom med deres høje 
Bøtter paa Hovedet, var nær gaaede i Grøften af For- 
færdelse over det vilde Ridt. Saa op over Bakken, saa 
Hesten skummede ned over de blanke Sider, og nedad 
i flyvende Fart, de rødmalede Aabroer dundrede, Gaar- 
denes hvide Længer gav dybe Ekkoer, og dér laa den 

gamle Vandmølle med Vandet brusende og skummende 
om de sorte Skovle. 

Monsieur lod sin Hest holde stille for at puste ud. 
Vandet jog sydende og boblende og syngende og slad- 
rende ned, frem, bort, i Ringe og Hvirvler. Enevold 
faldt i Tanker over delte ilende og bristende Vand, han 
holdt stille midt ude paa Kongevejen. Mølleren kom 
frem i sit Vindue over Aaen for at ryge sin gode 
Morgenpibe, saa saa' han den rødfrakkede, guldgalo- 
nerede HoQunker holde der ude paa Vejen, — i halve 
Timer. Møllerens Øjne skinnede af Had, hans Pibe gik 
ud, hans Morgen var spoleret, han hadede hele dette 
Hofkleresi af et godt Hjærte, hele dette Slyngelkom- 
pagni af Hofjunkere, Kammerjunkere og Jagtjunkere, 
der red tværs over hans Rugagre og rev hans nye 
Gærder ned og stak i hans Melsække med deres Kaarde- 
spidser. Enevold saa* ikke den mediterende Møller i hans 
vedbendomrankede Vindu, han saa* heller ikke, at den 
lange Pibe gik ud, mindst anede han, at frygtelige For- 
bandelser fløj ud over Møllehjulet i denne solede 
Morgentime. Han hørte kun sine egne urolige Tanker 
og ligesom langt borte det klaprende Møllehjul i den 
brusende Vandstrøm. 

Hen paa Formiddagen ringede Madame Roxelane 
sine to Kammerjomfruer ind. Madame havde ikke faaet 
udsovet og var i yderst slet Humeur. Der var koldt i 
det sølvstribede Kabinet, Chokoladen var for varm. 
Pudderet ikke lindt nok. Skønhedspletterne vilde ikke 
hæfte, Svanedunstøflerne var klamme, og Snørlivet blev 
strammet for meget. Roxelane græd foran sine tre ud- 
slaaede Toiletspejle, græd saaledes som hun altid havde 
grædt foran sit Livs mange Vendepunkter, da hendes 
Musicus flygtede bort fra hende i Venezia, og da hun 
flygtede fra sin Gesandt i Paris. De to Mamseller tabte 

alt, hvad de fik i Hænderne, tilsidst gik den store 
Pudderskaal af Meiszenporcellain — Lynet slog ned. 
Madame rasede paa fransk og italiensk, den klodsede 
Mamsel var hvid af Pudder fra Top til Taa og gav sig 
ynkeligt midt i Hvidheden. Saa kom Kammerpigerne 
paa Døren, og Nøglen blev drejet om med et Smæk. 

Madame gik paany hen mellem sine Spejle og hul- 
kede, saa kiggede hun haabløst ud over sine tre Ro- 
mankurve, der stod opstillede paa Rad og saa' dumme 
ud. Nej, ingen Romaner! I Gaar Aftes var det sket, 
det nye Vendepunkt i hendes Liv. Den lille og sande- 
lig ikke angeneme, snarest horrible. Greve Ahlefeldt 
havde søgt hende op nede i Orangeriet, havde knælet 
og alle de Daarskaber — hvad der var det afgørende, 
han havde anmodet hende ydmygt om hendes Haand 
og Hjærte. Og i samme Aandedræt havde han talt om 
Godser og Gaarde og Jorder og Udenlandsrejser, om 
sit ømme Hjærte, sin fine Smag, sit store Renommée, 
sit trofaste Sindelag overfor det smukke Køn, og da 
han mærkede, at det altsammen gjorde ringe* Indtryk 
paa den fornemme Roxelane, der saa* mat og anstrengt 
ud over den lange Passiar, havde han fortabt sig i en 
lang Skildring af sin Formue og en passant nævnet 
noget om tre hundrede tusinde. Saa havde Madame 
rejst sig, de mange Rigsdaler afficerede hende betyde- 
ligt, hun lod ham lægge Sløret over Skuldrene, smilede 
gaadefuldt og gik tilbage til Salen. Ud paa Natten 
havde den galante Greve igen søgt hende op, han var 
stærkt rød i den højre Kind og saa' medtaget ud, hun 
fik ligesom helt ondt af ham og gav ham et ganske 
svagt, næsten utydeligt, Glimt af Haab og Udsigt. — 
Men nu græd Madame foran sine guldrammede Spejle. 
Hvor var det muligt nogensinde at glemme de tre 
hundrede Jusend, hun, der knap havde hundrede Banco- 
sedler tilbage i Toiletskuffen. Den usikre Hofdame- 

stilling i Stockholm var just heller ikke fristende. Nu 
laa der en sikker Grevindekrone for hendes Silkesko 
og ventede ærbødigt paa, at hun skulde nedlade sig til' 
at tage den op. Hun vidste meget vel, hvad Fattigdom 
vilde sige, den Gang i Rom, da hun gik i Kloster for 
Maccaroniens Skyld. Havde den lille Greve dog blot 
været en bitte Smule mindre horribel, havde han blot 
haft kun en ganske Smule ægte Haar og Tænder og 
lidt mindre uangeneme Ben. Særlig Læggene var en 
sand horreur, de vippede, naar han gik, og naar han 
kom i AfFect, saa begyndte de at glide langsomt fremad 
mod Skinnebenene. 

Maaske hun med Tiden kunde lære at estimere ham, 
men elske — umuligt. Og hvad vilde nu den lille an- 
geneme og artige Monsieur Brandt vel sige? Hun mær- 
kede, at hun begyndte at blive ældre, hun taalte ikke 
godt Sindsbevægelser længere. 

Saa holdt Karossen dernede, Domestiquer lød paa 
Trappen, en sidste Løben over med Pudderkvasten, 
saa gik hun med højtopløftet Rideslæb stolt og fornem 
ned gennem Vestibulen. 

Madame kørte sønden om Søen over Nøddebo. 
Luften var blid og solet, langt borte lød fjærne drømme- 
agtige Skud fra Skoven. Den tunge Karosse rystede og 
skumplede som i Søgang hen over den ujævne Vej, de 
brede Ruder raslede og klirrede, Roxelane lagde sig 
blødt tilbage paa de karmoisinrøde Silkehynder og an- 
stillede sindrige Betragtninger. Hvis hun nu virkelig 
fulgte ud paa Godset med sin lille Greve, saa vilde hun 
stille en ganske bestemt Betingelse, nemlig den, at Mon- 
sieur Brandt fulgte med som Lecteur eller Bibliothecar 
eller noget lignende; sidde alene med den smaa paa 
Herregaarden, det vilde hun ikke paa nogen optænke- 
lig Maade. Hun vilde gaa i Graven over de Lægge. 
Mon Greven og Monsieur Brandt kendte hinanden? 

Maaske de kunde blive rigtig gode Venner. Det vilde 
være en sand Lykke for alle Parter, om det hele kunde 
ordne sig saaledes. Hun maatte tale med den unge 
HoQunker endnu i Dag; hvor det var rørende at se 
hans Taknemmelighed, da hun førte ham ind i Me- 
nuetten, han vilde straks begribe, at hun var nødsaget 
til at indlade sig paa den fordelagtige mariage, og han 
vilde forstaa, at en Dame som hun umuligt i Længden 
kunde leve af ene Luft og amour. Amor og Plutos 
maatte kunne forenes. 

Og Karossen skumplede og rystede op gennem den 
opkørte Skovvej, Hornenes Klang kom bestandig nær- 
mere, Skudene knaldede med tørre dumpe Lyd. Lidt 
efter steg Madame ud paa en liden aaben sollun Skov- 
plet, hvor hendes Rideknægt taalmodig ventede med 
den hvide Skimmel. 

Nu sad hun allerede højt i Saddelen, rank og straa- 
lende med sin lille trekantede Hat kækt paa Snur over 
det pudrede og buklede Haar. 

Rideknægten slap den forgyldte Stigbøjle og løb til 
Side. 

Et hastigt Rap med Pidsken, et Raab — forbi — 
forbi — ind i den gyldne Skov. — 

Alle i Skoven havde set Monsieur Brandt, ingen 
havde talt med ham, han sprængte om paa Vejene i 
Øst og Vest paa en prustende og skummende Vallak. 
Det saa' ud, som søgte han nogen, over Hegn, over 
Grøft, op over Bakkerne og ned gennem Dalene i su- 
sende Galop. Rytteren laa næsten hen over Hestens 
Hals, ofte holdt han stille oppe paa de højeste Skov- 
bakker, Falkeneerm esteren havde set ham paa Frue- 
bjærg, Vildtfogeden paa Munkevangshøj og Køgemesle- 
ren, der var vandret ind i Lunden med to Bouteiller 
Franskvin under Armene, havde hørt en Vrinsken som 

af en Hest, og han havde faaet et Puf i Siden som af 
en HoQunker. 

Men inde paa Sletten, hvor fine blaalige Røgspiraler 
snor sig op af Jorden, saa langt Øjet naar, hvor Na- 
turen er stille, hvor de store ensomme Fugles Skrig 
skærer sig frem i den gyldne Aften, dér holder Ene- 
vold inde med sit vilde Ridt. Han fører sin dampende 
Hest ved Tøjlen, helt ind mellem de høje Kulsvier- 
vogne. Taterne maa vide, hvor Madame nu rider i 
Skoven, de, som véd alt og ser alt med deres store, 
sorteblaa Øjne. Kulsvierpigen, hun, der sjælden taler, 
kommer ud af Hytten, og hun smiler med sine store 
skinnende hvide Tænder, som om hun kender hans 
Ærinde, hendes mørke Øjne gløde og spille som af en 
underfundig Viden. 

„Om hun havde set Damen i den lange grønne 
Kjole paa en snehvid Hest, den eneste snehvide Hest i 
Skoven i Dag?" 

Taterpigen tager stille hans Haand og fører ham 
ud over Sletten i det skinnende gule Aftenlys, de gaar 
og gaar, hun et Skridt foran, hen over væltede Træ- 
stammer, forbi Myrens høje Tuer, gennem den vio- 
lette, amethyststraalende Lyng, der er hed og krydret 
efter Dagens Sol. Og alle Skovens Stammer gløde som 
røde Straalesøjler i Solnedgangen, i den tindrende Luft 
flyve de skræmte Fugle langt borte fra Rederne, dybt 
inde i andre Skove slaar en Gøg med lange varslende 
Mellemrum, og Skovhuggerens tungsindige Økseslag 
trækker sig gennem Stilheden, som er det Tidens Uhr, 
der slaar, nu da Dagens Larm ikke længer er hørlig. 
Store tavse Ørnefugle holde sig højt oppe i den lysende 
Luft, svimlende højt paa mægtig udspændte Vinger, de 
stige og stige og spejde ud over Landet. Som i Drømme 
Hornenes lyse Kalden tilbage i den glødende Skov, de 
gyldne Horn, der synger og jubler og svarer hinanden. 

Kulsvierpigen staar stille nu, hun vejrer og spejder, 
hendes buede Næsefløje er vidt udspilede, med den 
sorte Haand skygger hun for den skinnende Sol. Nu 
er alt i Naturen kun Glød og Tavshed, kun Flammelys 
og Gravens Stilhed. Den dorske Hugorm rasler ikke 
længer i Lyngen, og Spætten med de grønne Fjer 
klatrer ikke længer paa den røde Ahorns glatte Stamme. 
Pigen er nu paa det rette Spor, hendes Øjne bliver 
større og større, Enevolds Haandled holder hun som i 
en Skruestik, saa skriger hun pludselig, krummer sig 
sammen, ler, flyver ud i Lyngen. 

„Giver du mig den dér?" og hun peger paa Ene- 
volds røde Diamantnaal, der har suget al Solnedgangens 
Guld ind i ét eneste Straalelyn. Og nu har hun alle- 
rede den spillende Sten i sine sorte Hænder. 

Og hun peger lige mod Øst, dér hvor de otte Veje 
mødes, dér. 

Saa er Enevold igen til Hest. 

Solen er snart nede. Aftenen falder paa. 

Madame sidder dér, hvor de otte Veje mødes som 
i en Stjærne, hun har redet hele Eftermiddagen og har 
endnu ikke fundet Monsieur. 

Hovslag! — hvor? 

Madames hvide Hest spidser Øren og bliver urolig. 

Hun samler Ridedragten om sig og løber frem efter 
Lyden, løber og løber efter de muntre Hovslag. Dér 
— dér — Rytteren springer af, og hun véd slet ikke, 
hvad hun gør, hun spreder de dejlige Arme i en stor 
Bue, Blodet flyver til Kinderne, hun er ung igen, ung 
og straalende, som den Gang hun dansede ud paa sine 
første Æventyr i det galante Europa. 

Men saa bliver hun paa én Gang alvorlig, træt, 
mat, usikker overfor den unge Monsieurs stormfulde 
Ømhed, hun er bange for at lade sig rive med, netop 
nu, og hun foreslaar Monsieur en lille Spadseregang 

op ad Bakken, hun har noget meget vigtigt at fortælle 
ham. De gaar tavse op ad Stien, bliver ved med at 
gaa lige imod Solnedgangen. Lidt efter staar de øverst 
oppe; under dem, saa langt Øjet naar, ligger Skoven 
med den sidste Sol paa de øverste Toppe, hele Egnen 
ryster og sitrer i det urolig flimrende Lys. Længe 
staar de tavse ved hinandens Side og stirrer ud mod den 
vestlige Horizont, hvor en mørk sorteblaa Sky skyder 
sig frem med glødende Ildrande, gror frem, vokser op, 
skyder i Vejret som en sort Paddehat, bliver ved med 
at vokse dybt nede i Skystilken, saa at Lyset kvæles 
under den sorte Hat, og jo mere den tager til i Vækst, 
jo mørkere bliver den hele Egn, Lyset løber og styrter 
af Sted over Enge og Marker og Moser og suges straks 
ind i den sorte Skysvamp, der vælter frem, bugnende 
bred, spyende ud sit blæksorte Mørke. 

„Vi faar Uvejr til Natten," sagde Enevold. „Himlen 
stod før i ét Blod." 

„Uvejr," gentog Madame ganske tankeadspredt. Saa 
tog hun sig sammen. „Monsieur Brandt," sagde hun 
moderlig og klog og fornem. „Enevold — n'est-ce-pas. 
De hedder jo Enevold — — mon cher ami Enevold, 
hvad De og j e g, Monsieur, maaske har gaaet og drømt 
om, det kunde jo dog i Virkeligheden kun være tænke- 
ligt og passable, hvis jeg var fem Aar— syv Aar yngre, 
De ti Aar ældre. Vous comprenezl« 

Pludselig opgav hun den klogt fornemme Tone og 
blev inderlig. 

„Men vil De være mon cher ami, Enevold, vil De, 
jeg trænger til Dem, vi vil aldrig skilles, jeg sørger for, 
at De bliver superbt employeret, faar en fuldstændig 
Sinecure, jeg nærer den største Hengivenhed for Deres 
Person, Monsieur, og nu maa De ikke blive vred paa 
mig, naar jeg fortæller Dem, at jeg maaske tænker paa 
mariage, finder det mest convenable netop nu at ind- 

lade mig i mariage, alting opfordrer dertil, men vi vil 
alle blive satisfaits, Monsieur, De kan tro mig, der be- 
høves kun nogle ganske ubetydelige arrangements. 
Enevold, er De satisfait?" 

„Madame,** hviskede Enevold bestyrtet over ma- 
riagen og de ubetydelige arrangements. 

„Monsieur er mig ganske jævnbyrdig i Rang,** sagde 
Madame ligesom trøstende sig selv og døvende sine 
sidste Tvivl. 

„Hvem er Monsieur?** spurgte Enevold iltert. 

„Enevold, De vil komme til at holde af ham, 
maaske De ganske bliver charmeret i hans Person. 
Vi vil begge se at komme til at estimere ham 
efter Fortjeneste, han er god, meget god og rig. De vil 
selv komme til at vælge Dem, hvilken Emploi De øn- 
sker, Lecteur hos mig par exemple. Hvis De forlader 
mig, er det mig umuligt at tænke paa mariage, og De 
gør mig ulykkelig. Vær nu mon cher ami.** 

„Madame maa tillade mig ét eneste Spørgsmaal,** 
sagde Enevold dirrende af Raseri, „hvad vilde Greve 
Ahlefeldt Madame i Aftes, han talte med Dem i Salen 
efter Ballet, jeg saa' det fra Galeriet.** 

„Monsieur Brandt!** 

„Madame, fortalte Greven, at han havde faaet 

Prygl, frygtelige Prygl. Madame, jeg kunde have bles- 
seret, ja myrdet denne — Abe.** 

Madame lo for at skjule sin Ydmygelse. Saa sagde 
hun paa fransk: 

„Greven er ingen Abe, Monsieur, men en Guld- 
fasan.*' 

„Jeg tvinger ham i Aften til at duellere!** raabte 
Enevold op. 

Roxelane blev angst over den unge Monsieurs 
Vildhed. 

Enevold Brandt. 9 

„Mon cher ami," tyssede hun blidt. 

„Jeg skyder ham ned, Madame skal faa det at se!" 
skreg han. 

„Men, Enevold, mon ami," 

„Greven er en Kujon, ellers havde han straks ud- 
fordret mig." 

„Enevold — Enevold — De er jo ganske fra Dem 
selv." 

„Jeg myrder ham. Madame — jeg vil ikke være 
Deres Gicisbeo. Adieu!" 

Saa gik Enevold, og Madame græd og vidste ikke 
sine arme Raad. Monsieur var tabt — og hvis nu Guld- 
fuglen blev skudt. Hélas! 

Lidt efter lød der igen Hestetrav gennem Skoven 
ad Søen tiL — 

Det kongelige Taffel var dækket nede ved Søen 
under det store hvide Telt. Baal og Bavner og flam- 
mende Blus brændte langs Bredderne, nordpaa til Esse- 
rom, sydpaa til Nøddebo. Alle Baade havde kulørte 
Lamper langs Rælingen, Hovbønder stod paa Broerne 
med lange osende og spruttende Fakler, Hornblæsere 
var stillede op i Række foran Teltet for at blæse en 
Fanfare, hver Gang kongelig Majestæt tømte Pokalen, 
de blæste Fanfare den ganske Nat durch. 

Ad forskellige Veje kom Madame og Enevold ned 
til det muntre Taffel. Madame red straks op til Konge- 
teltet, hvor hun blev modtagen med Jubel og Latter af 
de meget oprømte Messieurs og Mesdames. 

Men Enevold red over til Jagtjunkerne, der spiste 
under aaben Himmel, nær ved to uhyre Baal. Man 
drak og pokulerede, skreg og sang og lo. Pagerne var 
nu ganske ellevilde, de havde drukket Monarkens Skaal 
i Alicantvin og laa nu og sloges rundt om i Græsset; 
Køgemesteren sov i en Kurv, han havde ingen Paryk, 
den havde Pagerne stjaalet og kastet i Baalet. De aller- 

yngste af HoQunkerne var berusede og var ude for at 
snuse Kammerpiger op. Køkkenpersonalet spiste i 
Baadene, Pigerne sang rørende Arier, og Kokkedrengen 
sendte Raketter op. 

Enevold blev modtagen som en ung Gud, alle var 
i den velvilligste Stemning, og man drak paa hans Vel- 
gaaende; han var ør af Vin og Larm, han blev ved 
med at trække Bouteiller op, tilsidst fik de ham op 
paa Bordet og tvang ham til at synge. 

»Liflige blomstrende Ungdom! benytter 
eder af Kjærligheds yndige Tid, 
tænker at Tiden sig hastelig flytter, 
Ungdommens Foraar er snarlig forbi 



Pludselig sprang han ned, ligbleg, svimmel. Søen, 
der brændte dernede, og Stjærnerne, den trykkende 
Luft, de røde Fakler, Latteren og de muntre Skrig, alt 
slog sammen om ham, som i Vanvid. Han gik over 
imod Kongeteltet, stillede sig dér i Skyggen, sorte Skyer 
jog hen over Skoven, Granernes Toppe bøjede sig, de 
svaje Grene hviskede og suste, som om hele Skoven 
rykkede nærmere og nærmere, i sluttet Trop. Men i 
Teltet var alt Jubel og Lys, dér sad Madame bleg og 
smilende og endnu mere statelig end ellers, fordi den 
lille Ahlefeldt krøb sammen ved hendes Side som en 
ydmyg Dværg. Mesdames rødmede stærkt og lænede 
sig tilbage mod de gyldne Stolerygge i smægtende Posi^ 
turer. Vifter drog og lokkede og flagrede Taflet rundt 
i en stum Elskovsleg. Champagnervinen flød over de 
høje Glaspokalers Rande, det muntre Hof suste bort i 
de galante Drømmes Rus. Øverst for Bordenden sad 
Monarken, pelsindhyllet, skinnende over hele Ansigtet 
og stærkt angreben af Bacchi Gaver. Monarken havde 
glemt sit Løfte til Gud og nærede en souveræn Foragt 

9* 

for alt, hvad der hed Anger. Derfor drak han tæt for 
at glemme den altid ængstende Himmel, og Greve 
Moltke, der som altid tronede ved hans Side, hvid af 
en evig Bekymring og en evig Indignation. Monarken 
havde i Morges underskrevet Monsieur Brandts Afskeds- 
dokument, et ganske lille „Friderich" over Moltkes ene- 
vældige Snirkler. Kongelig Majestæt havde intet følt 
ved at jage den unge Monsieur bort, det enkelte Indi- 
vid betød intet for Majestæten, hans Godhed maatte 
have større Virkefelter at raade over. Mængder, Folke- 
skarer, det hele Folk. — Pludselig gik der en stærk 
Skælven over Teltet, Draaber faldt paa det udspændte 
Lærred, tunge Draaber, der hurtig fulgte paa hinanden. 

Skoven kom over dem nu, den stod i ét eneste 
forfærdeligt Brus. Men Taflets Larm og Nynnen og 
Musik blev ved i det blomstersmykkede Telt, de høje 
Lys paa Guldstagemes grenede Arme viftede uroligt 
hid og did. Flammerne steg og sank, vred sig sammen 
og fløj brat i Vejret, røde og dunkle og forvildede. Og 
Draaberne blev ved med at falde, nu hørte man dem, 
som sloges der paa dæmpede Trommer, tusinde Trom- 
mer i en stormende Hær. Bag ved brusede Skoven, 
harmopfyldt og haddirrende. Søens Bølgekast jog mod 
Stranden, helt op i Græsset, og igen en hastig Skælven, 
de gyldne Stænger, der bar Teltet, bøjede fremad, 
mange af Lysene slukkedes, Mesdames skreg og slog 
Vifterne sammen, et Par Messieurs flygtede. Greve 
Moltke havde rejst sig, stiv og rolig. 

„Lysene!" raabte han ned over Taflet, alle Messieurs 
og Mesdames havde rejst sig, blege og forvirrede, raad- 
vilde og halvt ædru midt imellem alle de sammenføgne 
Blomster. Et voldsomt Vindkast, Pokaler og Glas fløj 
klirrende til Jorden, de sidste Lys kæmpede for Livet, 
Regnen derude piskede og jog ned i stride Strømme, 
hele Skoven havde faaet Hævnrøster, alt hvislede og 

knagede og bragede, som om hele Naturen lumskelig 
havde ligget i Baghold Dagen over og først nu stjrrtede sig 
over sit Bytte. Saa blev Monarken samlet op henne 
ved Bordenden, han laa midt i Skaar og Roser, og de 
løb af Sted med ham, og hele Selskabet styrtede efter, 
ud i Regn og Mørke og vældig Storm. Til Baadene, til 
Baadene! Tordenskrald bragede over Skov og Sø, langt 
rullende, lige over. Lidt efter styrtede hele Teltet 
sammen med et dybt Suk som fra en uhyre Blæsebælg, 
de forvildede Hofdamer, der var ladt i Stikken, raabte 
og skreg i Mørket derude, gennemblødte og forrevne 
skreg og skreg de. Stormen tog i deres vældige Fiske- 
bensskørter, saa de fløj over Stranden som fyldte Bal- 
loner, deres alenlange Goiffurer knækkede midt over, 
Stormen rev og sled i dem. Stranden stod allerede 
under Vand, den blide Esseromsø skyllede op med 
vrede Bølgekamme, og alt var dyb Mørke. Fakler, Baal 
og Lamper var slukte. Mørket var tungt og tæt og kvæ- 
lende. Skrig og Larm og Raab skar gennem Stormen 
fra alle Kanter, Baadmandskabet samlede Hofdamer op 
i Pytterne og løb af Sted med dem paa Ryggen. 

Og saa var der pludselig en rød Fakkel, der kom 
og løb og forsvandt, sluktes og tændtes, kæmpende med 
Vandstrømmene, en ivrig, ihærdig og modig Fakkel, der 
var paa Færde paa alle Kanter, som om den umulig 
kunde slukkes trods alle Angreb, denne røde Fakkel 
var som et Blink af Liv og Lyst og godt Humør, den 
løb frem og tilbage langs Bredden, og Kongebaaden 
kom til Syne ved Broen, sorte Skikkelser trængtes sam- 
men ved det smalle Brædt, blege Ansigter hvirvlede 
forbi i det matte Skin, alt blev mere og mere stille. 
Stemmerne sank i Brus og Mumlen, Køkkenpigernes 
Skrig døde hen, nu hørte man kun Regnens bragende 
Styrtesø, og Stormens vilde og rasende Kast i Brynets 
Graner. 

Den røde Fakkel var løftet over to sorte Skikkelser, 
der stred sig fremad ved fælles Kræfter. De raabte og 
de lo og klynged sig sammen ind under samme Kappe, 
og nu var de komne for sent til Kongebaaden, den var 
allerede paa Søen, saa stred de sig igen frem langs 
Stranden, kæmpede sig frem mod Vinden, Faklen var 
næsten slukt. Saa var de komne over til Tjenerskabets 
Baadeplads, Folkene, der var fulde, laa og raabte og 
skændtes og kommanderede, uden at komme af Pletten. 
En Kurv med Sølvtøj var gaaet over Bord, Pigerne 
hvinede. Mændene bandede. To af Hofjunkerne var 
ogsaa dernede, nærmest for Mamsellernes Skyld, der 
vankede Karesser i Forvirringen, dér var Gørtz og dér 
von Saldern. De lo og raabte „Kongelig Majestæt kom 
skam i Vandet!" — „Det var Berkentin, der fik ham 
op!" — „De slap ham med Vilje!" — „Saa' du det?" 
-De to HoQunkere havde deres umaadelige Moro over, 
at Monarken var gaaet over Bord, og de blev ved med 
at raabe over til hinanden fra Baad til Baad. 

Pludselig var den ivrige Fakkel igen paa Færde, 
men nu var den ene, en statelig og leende Dame var 
allerede om Bord midt imellem alle de øre og for- 
fjamskede Køkkenpiger og Mamseller, der saa' paa Ma- 
dame som paa et Syn. Baadene fyldtes langsomt. Fak- 
kelen derhenne jog paa, de fulde Rorkarle vaklede over 
Broen, men Piger og Domestiquer havde allerede grebet 
de lange Aarer, om et Kvarter var man vel ovre. 

Saa stred man sig et lille Stykke fremad. Enevold 
var ved den forreste Aare, Madame sad ved hans Side, 
hendes skønne Øjne straalede af Liv og Munterhed, 
Domestiquen holdt Faklen over hende, hun alene af 
alle i Baaden var kendelig, Mamsellerne, der laa paa 
Baadens Bund, stirrede rundt om fra Mørket paa den 
dejlige Madame, der gjorde dem den Ære. Saa var der 
igen en Kurv over Bord, og en Hage ud, men pludselig 

skingrede et Skrig over Baaden. Mamsellen derhenne 
skreg og skreg: „hun drukner, hun drukner — hjælp 
hende, Hjælp!" 

Enevold derhen i et Spring, Aareslagene holdt inde. 
Nu frem med Faklen over Rælingen. Han bøjede sig 
ud over, spejdede, søgte længe i det dybe Mørke, lidt ude 
skælnedes noget hvidt. Mamsellerne holdt en Sladder. 
„Hun smed sig selv ud — vi saa' det." Alle vilde give 
Besked til den modige Hof junker, der havde den lange 
Stage ude og næsten laa paa Vandet helt ude over Ræ- 
lingen. Det var umuligt at naa det hvide derude med 
Baadshagen, det vuggede længere og længere udad. 
Nu dukkede det helt under. Dér var Madame, han greb 
hendes hvide og fine Haand som i en pludselig Despe- 
ration, holdt den krampagtig fast, trak hende helt hen 
til Rælingen, smed sig saa ud. Madame bøjede sig saa 
langt ud, som hun kunde, hendes Haandled smærtede, 
hun skar sig paa den skarpe Aaretold, Minut løb hen 
efter Minut, endelig fik Hagen derude Fæste, Enevold 
drog og trak, og det hvide kom vuggende nærmere og 
nærmere, saa hjalp Mændene Monsieur ind over Ræ- 
lingen, og den druknede Mamsel blev lagt paa Baadens 
Bund. Det var, som om Stormen holdt inde pludseligt, 
hvilede ud for at faa nye Kræfter. Kun svage Vindstød, 
alt gik til Ro. Fakler blev tændte og holdt ned over 
den druknede, der laa dér som en Byldt omringet af 
de maabende Piger, der pludselig var blevne ædru. 

Enevold havde straks set, hvem Mamsellen var, 
men han følte intet derved, gik kun stille hen i For- 
stavnen med Madame, der græd, fordi hun havde faaet 
en styg Flænge i sit sarte Haandled. Hun taalte ikke 
at se Blod flyde, hun jamrede sig stærkt og blev lig- 
bleg. Saa svøbte Enevold sit Halsbind om Saaret, 
bøjede sig dybere og dybere ned over den arme mis- 
handlede Haand, knælede, kyssede Haanden og den 

dejlige Arm, og pludselig brast Taarerne frem, strøm- 
mende, febrilske, taknemmelige Taarer, fordi Madame 
elskede ham, og fordi den voldsomme Spænding var 
ovre. 

Hoffet var kommen i Behold, en Leen og Pludren 
og Klæden sig om i alle Gemakker, ivrig Løben om 
med Varmedunke paa Gangene, Slottet var nu igen lyst 
som til en féte. Kamillethe flød i Strømme, Livmedicus 
gik sin store Ronde og ordinerede Surdejg til alle Hof- 
damerne, der straks krøb i Seng. 

Monsieur Brandt var syg, rystende af Feber, han 
vaklede hen ad de lange Gange, fandt omsider sit Ge- 
mak. Viljeløs lod han Tjeneren klæde sig om. Det 
afficerede ham alligevel med dette Lig, han var over- 
troisk og troede paa onde Varsler. Saa var han om- 
klædt og satte sig hen ved Kaminen, der laa to store 
Breve paa den hvide Plade. Det ene var fra Greve 
Moltke, en højtidelig Anmodning om at trække sig til- 
bage, det andet var fra Greve Ahlefeldt, — en Udfor- 
dring. Det smertede Enevold et Øjeblik, at Monarken 
havde ladet sig aflokke en Underskrift, men saaledes 
var nu kongelig Majestæt én Gang, han forraadte alle 
sine Venner af idel Føjelighed og Godhed imod sine 
Venners Fjender, hans altfor gode Hjærte havde ingen 
Vilje. — Men Tanken om en Duel endnu i Nat gjorde 
ham igen munter, han blev næsten rask, hvilken plaisir 
at se den lille Mands rystende Knæ og mimrende Mund. 
Madame vilde le sig ihjæl, naar hun fik Bevis for, at 
hendes galante Tilbeder havde forlorne Lægge — en 
Kugle durch igennem hele Vattagen. 

Klokken elleve tog Monsieur sin Pistolkasse under 
Armen og gik over den øde Ridebane til Manégesalen, 
der laa afsides, helt nede bag ved Domestiquehuset. 

Den lille Ahlefeldt havde været i Salen den hele 
Formiddag for at øve sig i at skyde til Skive, han 
havde skudt og skudt og gjort Armgymnastik med 
højre Arm, saa at Læggene havde drejet sig. 

Salen var stor og lys, tavs og øde. Paa fire høje 
Guéridons knejsede Sølvstager med tændte Flammer. 
Fodtrinets Larm døde hen paa det tykke Savsmuld, der 
laa hen over Gulvet som et Tæppe. Alle Vinduer var 
stængede og tilskoddede. 

I det store skinnende og tavse Rum gik to frem 
og tilbage, ventende mellem de tændte Stager. Greven 
og Madame. 

Da Enevold kom i Salen^ gik hun ham hurtigt i 
Møde, svagt smilende, og uden at sige et Ord sendte 
hun ham et langt, meget sigende Blik. Greven og 
Monsieur hilste paa hinanden. Madame havde tilbudt 
at være Secundant, saa snart hun fik Nys om Duellen. 
Hun var straks gaaet ned i Manégesalen og havde 
maalt Afstanden nøje ud med et Silkebaand. Kun ét 
Skud maatte der falde; naar Madame havde talt til 
tre, skulde Skudene falde samtidigt. 

Enevold hørte paa Betingelserne med et muntert 
og overmodigt Smil, det var ham saa omtrent ganske 
ligegyldigt, under hvilke Betingelser Aben skulde 
opgive Aanden. Lidt efter havde Messieurs stillet 
sig op. 

Hvid og statelig skred Roxelane frem og tilbage 
mellem sin Adonis og sin Guldfugl, ligesom af bedende 
al Blodtørst. 

Saa gik hun et Par Skridt tilbage, samlede Slæbet 
om sig, søgte endnu en Gang at fange Enevolds Blik. 
En kort Stilhed, hvori Slotsuhrets Slag hørtes langt 
borte. 

Pistolerne hævedes og tog Sigte, Madame komman- 

derede, klart, skarpt, med korte Mellemrum mellem 
Tallene. 

Skudene faldt, ingen saaredes. Enevolds Skud var 
gaaet gennem Grevens stive Frakke. Enevold sænkede 
Pistolen og vendte sig skamfuld over mod Roxelane, 
der lo ustanseligt over at baade Guld og amour var i 
Behold. 

Enevold ventede paa en ny Parole, han blev staa- 
ende paa sin Plads. 

Saa faldt der et Skud! 

Han vaklede, greb ud for sig, tabte Pistolen, bøjede 
Hovedet tilbage, som skulde han kvæles, faldt saa plat 
ned med Ansigtet mod Jorden. 

Blodet stod som en Straale ud af Munden, Armene 
var vidt udstrakte, de krampagtig knugede Fingre 
borede sig ned i den løse Smuld. 

Den Nat faldt den første Vintersne. Der kom en 
dyb Fred over Naturen. Den næste Dag kørte Hoffet 
til Kjøbenhavn, Monarken var angerfuld over sit Til- 
bagefald i Gaar, han ønskede ikke at se Monsieur 
Brandt, ud paa Dagen kørte Karosse efter Karosse bort 
fra det hvide Slot. Madame var den, der sidst forlod 
Slottet, hun og Greven havde faaet den unge Brandt 
ned i en ubeboet Lystgaard bag Parken, en Medicus 
var hentet. Enevolds Tjener havde faaet omhyggelige 
Instrukser, alt hvad gøres kunde, var gjort, og saa 
rejste den bekymrede Dame, Venus havde tabt sin 
Adonis, Valget var truffet. Ud paa Eftermiddagen kørte 
Greven og Madame bort, over Residensstaden agtede 
de at begive sig til de grevelige Godser i Sydsjælland. 

Den røde Karosse arbejdede sig tungt frem ad 
Vejen. 

Fra Vognvinduet saa' Madame, at der var tændt 
Lys i Monsieur Brandts Lystgaard, hun trak Gardinet 

tæt for, lænede sig ind i det polstrede Hjørne, svøbte 
Tæpper og Puder om sig og sukkede. 

Hun var alligevel naaet i Havn med de tre hun- 
drede tusind og et Gods. 



vm 

Der blev et stort Røre i det søhlenthalske Palæ. 

Bekymringer havde man i Forvejen, Baronen laa 
til Sengs, han var meget malade, og kunde ikke længere 
køre i Rullestol og skælde Domestiquer ud, nu kom 
der Budskab fra Fredensborg, om at Enevold var 
bleven blesseret paa kongelig Majestæts Jagt i Grib- 
skov. Vartfruen, gamle Jomfru Black, lod sig straks 
bestille en Portechaise af de billige og lod sig bære 
ud i Besøgelse. Hun var en Jomfru med Erudition 
og Dømmekraft, havde egentlig været Jordemoder i 
den hellige og frugtbare Periode, men det havde været 
Jomfruen for anstrængende, og nu var hun Vartfrue 
hos Baronens, hvor hun udøvede et enevældigt Herre- 
dømme over det ganske Tjenerskab. 

Christian, der kom fra Gancelliet i Karet modtog 
det sørgelige Budskab med Fatning, han lukkede sig 
straks inde i sit Kamnjer og bad længe og inderligt til 
Gud for den arme Syndere af en Broder, som Himlens 
Hævnstraale endelig havde ramt, han bad længe, med 
sine store, stille og blaa Øjne vendte imod det hvide 
Stukloft. Det vilde være en stor malheur, om Ene- 
vold døde af den Blessure! Efter Bønnen vaskede han 
sine blækkede Fingre, kom en Smule Pudder i Buk- 
lerne, rettede paa Halskluden, fløj Husposten og Gade- 
posten og „Patrollen" igennem, tændte omsider sindigt 
sin lange Pibe ved en Fidibus og samlede sine sorte 
Cancellimapper sammen for at gaa til Arbejdet. Han 

havde alligevel misundt Enevold hans frie og muntre 
Liv — nu var han beroliget. Haarde Anfægtningens 
Kampe havde han haft at udkæmpe med Djævelen, 
evig Strid med den onde Frister, nu var det ovre — 
Dyden belønnedes. Saa ringede han resolut paa sin 
Chokolade, satte sig foran det store udslaaede Chatol 
og ligefrem borede sig ned i sine uendelige Cancelli- 
skrivelser — arbejde — arbejde, strengt, ihærdigt uden 
Skaansel mod sig selv, med et bestemt Maal for Øje, 
der var intet uden det — Enevolds Liv gav ham Ar- 
bejdsglæde. 

Gamle Hagewitz var ganske hvid af Bevægelse, 
men han trøstede sig med, at den forvildede Enevold 
nu igen vendte tilbage til sin Families Skød. Der var 
jo unge Mennesker, der ligefrem maatte og skulde 
rase ud, før de faldt til Ro for Resten af deres Liv. 
Nu blev Enevold nok tam efter den Blessure. 

Baronen var for syg, til at man turde fortælle ham 
noget om den fortabte men genfundne Enevold, Baro- 
nessen græd i Kabinettet. 

Domestiquerne drøftede Sagen over den store rød- 
malede Punche-Kumme, som de havde hentet ned oppe 
fra Porcellainskamret, den Dag da Baronen var bleven 
lam i Tungen og ikke kunde gøre Indsigelser. Lek- 
tricen, Mademoiselle Kloeberg følte sig saa nedslaaet 
over Herskabets Sorger, at hun straks skrev en Bil- 
let til sin amant, en gammel rig Tobaksfabrikør, at 
han under ingen Betingelser fik hende at se før i Over- 
morgen, hun bebrejdede ham i stærke Udtryk hans 
vedvarende Atheisteri, der kostede hende mange hem- 
melige Taarer. I en Efterskrift udbad hun sig et Pund 
fin Snustobak — at sende med det første. 

Inde i det grønne Kabinet laa Baronessen paa So- 
faen, mat og tænksom efter den første Graad. I Morgen 
vilde hun køre til Fredensborg med Christian, nu vilde 

hun først tænke og grundigt overveje, hvorledes alt 
skulde tages med hendes Enevold — Fremtiden anbe- 
langende. Først tænkte hun paa sig selv, det Pistol- 
skud Gud havde ladet ramme hendes forlorne Søn, 
stillede som i ét Glimt hele hendes eget Liv i klar Be- 
lysning. Hun havde ikke været synderlig lykkelig i 
sit andet Ægteskab med Søhlentha}, hun betragtede 
ham nu allerede som halvdød og oversaa' altsaa sin 
Ægtestand som en sluttet Helhed. Men Guds Vilje skél 
Hun gjorde i Stilhed Forberedelse til Ligfærden, gen- 
nemgik om Natten Baronens Papirer, og saa' til sin 
Skræk hvor forgældet Familien var. Fremtiden var 
ikke ganske betrygget for hende, hun blev nok nødt 
til al indskrænke Tjenerskabet betydeligt, naar Søhlen- 
thal gik heden. Nu havde hun kun Sønnerne at leve 
for, og den ene var just ikke nogen synderlig tryg 
Støttestav paa hendes Alderdoms Vej. Men, havde 
hun i sin Tid maattet opofre sig for sine Børn, thi 
det Ægteskab med Søhlenthal havde hun aldrig ind- 
ladt sig i, havde det ikke været for Sønnernes Skyld, 
saa skulde de nu ogsaa leve deres Liv for hende. 
Hun havde græmmet sig nok over de herrnhutiske 
Maitresser, som nu ovenikøbet nød Pension. Nu sad 
hun dér som Enke — snart da — og maatte føre et 
stort Hus med utilstrækkelige Midler, hun, en Rangs- 
persons Frue, uden de tilstrækkelige Rigsdaler og 
Bancosedler. Hvad vilde vel Residensstaden sige, naar 
de hørte, at Fru von Søhlenthal maatte sælge Stads- 
karossen med Fløj eisgardinerne. Børnene maatte 
gøre rige Partier, der var intet andet for. Enevold var 
nu i den Alder, hvor man falder til Ro udi mariagen. 
Hvis Himlen vilde være hende naadig, saa havde hun 
allerede faaet Kig paa et mageløst Parti, Himlen havde 
allerede styret hendes Blikke og sentiments i den rig- 
tige Retning. Baronessen kunde have knælet, havde 

Fiskebensskørtet ikke forhindret hende deri, hun kunde 
have løftet sine Arme takkende mod Himlen, havde 
Snørlivet ikke strammet saa slemt i Ærmegabet. 

At Enevold skulde være hende en ulydig fils, trodse 
imod hendes moderlige og sandelig velmenende Vilje, 
det var utænkeligt. 

Baronessen trak Chatolskuffen ud og fik det lille 
silkeovertrukne Spil Kort frem, hun gad dog nok se 
lidt ind i Frenatiden, nu da det gjaldt alles Velfærd. 
Hun trak straks Hjærteres, hun snød en Smule, kig- 
gede i Bunken, men Hjærteresset var der alligevel. 
Det betød mariage og Lykke i Ægtestand. Hun trak 
igen, kiggede kun tilfældigt med et halvt Øje, det var 
Ruderknægt, en Herre, der faar Penge. 

Det var Enevold. 

Saa gemte Baronessen Kortspillet taknemmeligt 
hen og fik sig en Lur over et Par opbyggelige Skrifter. 

Ud paa Eftermiddagen kom Herskaber paa Visit 
for at lykønske Søhlenthals til Sønnens vidunderlige 
Frelse. Staden vidste allerede Nyheden. 

Lakejen lukkede Fløjdøre op og mældte fornemme 
Herskaber med begrædelig Røst. De adelige kom og 
gik i den store Sal, mønstrende hinandens Toiletter, 
nu var Klokken allerede seks. Larmen døde hen. 

En Karet kørte ind i Porten, Baronessen havde 
allerede sét den fra Vinduet, hun havde ventet længe 
paa den Karosse. Nu satte hun sig i Sofaen, yderst 
knækket af Udseende, forgræmmet og resigneret, seg- 
nende bag over mod Rygpuderne. 

Lakejen smækkede Fløjdøre op med Brag og Al- 
larm. 

„Hans Højvelbaarenhed, Hr. Gonferentsraad Witzen- 
dorfF, Deputeret i General- Land- Oeconomie og Gom- 
ni ercekollegiet. " 

Gonferentsraaden trinede ind, ledsaget af sin meget 

lykke Søster og sin meget høje og naadige Frøken 
Datter — den gyldne Caritas WitzendorfF. 

Gonferentsraaden og hans Søster befandt sig en 
Smule usikre paa de adelige Gulve, de gik straks til 
Sofaen og satte sig paa hver sin Side af Baronessen 
der greb de charmante og opmærksomme Menneskers 
Hænder. To Gange havde hun truffet Familien udi 
Assemblée, — denne uventede Deltagelse glædede Ma- 
dame særdeles, Sofaen gennemstrømmedes af blid Tak- 
nemmelighed, Domestiquen fik Ordre til at tænde 
Lysene i Midterkronen. 

Caritas gik om i Salen og betragtede Ahnebilleder 
med den ligegyldigste Mine. Hun var meget høj, 
næsten stænglet, og hun førte sig med en stiv ligesom 
paataget Grandezza, der manglede al Ynde. Der var 
noget stramt og tørt, noget besynderligt livsfattigt over 
denne lange Skikkelse, der slet ingen bløde Linjer 
havde, ingen blid Gratie og intet af Ungdommens ube- 
vidste Koketteri. Men til Tider kunde der til Gengæld 
komme noget stolt, strengt, stateligt og myndigt over 
hendes Holdning og Væsen, der særtegnede hende 
fremfor alle Stadens smilende og kurrende Jomfruer 
og Frøkener; kom hun i Affect, kunde hun næsten se 
ophøjet ud ved al den sluttede og bundne Energi, der 
ligesom straalede over hende; der stak noget af en 
Heroine i Frøken Caritas. Hun var blonde, i Lys tog 
hun sig næsten farveløs ud, fordi Øjenbrynenes svage 
Linjer helt forsvandt, og fordi den blege Teint ganske 
gik sammen med det mægtige gulblege upudrede 
Haar. Munden var uangenem med den svagt frem- 
skudte Underlæbe, men Smilet var klogt og fint og 
indtagende. Ansigtet havde en langstrakt lidt sygelig 
smal Form, Panden var høj og aaben men uden 
Drømme og Phantasi, Øjnene mørkeblaa, dybe, kloge, 
altseende, undertiden ligesom fyrige og varme. Dejlige 

var de lange rolige Hænder, der kunde hvile saa be- 
synderlig fornemt træt paa Fiskebensskørtet, disse 
Hænder var ikke uskønt paa Færde alle Vegne, som 
næsten alle Frøkenhænder, de saa' tværtimod ud som 
om de kunde vente og som om de kunde hvile. 

Baronessen havde rejst sig, overvældet af en plud- 
selig Tendresse, Frøkenen gik jo dér saa alene og saa* 
paa Slægtens Billeder. 

Baronessen fik Garitas til at bøje sit blonde Hoved 
helt ned imod sit, og hun kyssede Frøkenens meget 
kloge Pande med et Kys, der ligesom var indviende. 

Palæet var stille som en aaben Begravelse, Madame 
og Monsieur kørte til Fredensborg i den sorte Sørge- 
karosse, ud gennem Østerport. 

Der kom en lille, vims, væver og rottelignende 
Mand paa Palæets brede Trappe, han kom ligefrem 
svippende ind ad Porten. Alting gik paa ham. Skøder 
og Pidskeparyk, han snuste og virrede omkring, spurgte 
efter Domestiquestuen og var i samme Nu oppe ad Trap- 
perne med sine rappe Ben Gamle Hagewilz formo- 
dede, at det var Domestiquernes Skrædermester, saa 
tog han sig en sørgmodig lille Pris af sin sorte Snus- 
daase, som han havde benyttet under Koleratiden, da 
alle Vennerne gik bort. 

Den lille Mand med de flakkende Øjne var ikke 
Skræder, det var Klokkeren og Ringeren og Bede- 
manden henne fra den Herre Zebaoth — Basballe. 
Han sad med stor Familie udi Aabenraae, det var 
tyndt med Indtægterne i denne glade Tid under Kong 
Friderich. Herskaberne døde ligefrem ikke, nu var 
han ude i Embedsmedfør, for at spørge om den høje 
og velbyrdige Baron von Søhlenthal ikke snart skulde 
ligge Lig, ior han vilde blot sige, at han havde gjort 
alt, for at det høje Lig kunde faa én i alle Dele stalids- 

mæssig Bisættelse. Det var nødvendigt at faa alle Be- 
stillinger i saa god Tid som muligt, da der var meget at 
tage Vare paa. Hans Kone havde siddet oppe til tolv med 
Sørgefrynser, den store Vogn, den med Basunengle og 
Flor udi sort Fa^on, var bleven lakeret allerede i forrige 
Uge. Det var kun da årligt med finere Gadavera i 
denne Tid, sidst han fik en Dukat, var da General- 
lieutenant Asmadæus von Schulenberg gik hen og for- 
spiste sig i friske hollandske Østers i højsalig Kong 
Christians Tid. Standsmæssige Folk gad slet ikke fare 
heden mere, saa han og Familien udi Aabenraae nær 
var ved at gaa i Graven derover. Om altsaa de Herrer 
Domestiquer nu ikke kunde sige ham, naar omtrent 
den høje og velbyrdige Baron agtede at forlade denne 
Jammerdal og svinge sin velbyrdige og snart højsalige 
Sjæl til de bedre Boliger og lysere Pavluner. 

Den lille Graver sprang og trippede utaalmodigt 
efter at have fremført sit lovlige Ærinde. Domesti- 
queme, der straks, i Forskrækkelse over Mandens An- 
komst, havde faaet den røde Punche-Kumme gemt inde 
under Husalteret, blev nu saa rørt over den lille Gra- 
vers ublide Kaar, at de lod ham kigge en ganske lille 
Smule ind til Baronen, der laa inde ved Siden af i sin 
store Himmelseng. Den lille Mand stak Næsen og det 
ene Øje ind i Dørsprækken og begyndte at snøfte og 
vejre. Han kunde sé Baronens store Hoved og vældige 
Øjne under Parykken, og han gøs under saa flammende 
og endnu livskraftige Blikke. Mer og mer gled Gra- 
verens spidse Hoved ind gennem Sprækken, mer og 
mer droges den lille Mand af Excellensens uhyre ild- 
gnistrende Øjne derinde i den forgyldte Himmelseng, 
han gled og gled, han snøfted og han snused, saa var 
han kommen helt ind gennem Sprækken, dér over- 
vældedes han af de livskraftige Øjne og faldt paa Knæ. 
Aldrig havde han sét saa rasende et Lig som dette, alt 

Haab var ude for ham og Kone og Børn, ingen Du- 
kater, intet Vinterbrænde, ingen ny Paryk, — Jammer. 
Det var som om Øjnene derhenne drejede rundt, snur- 
rede rundt som grønne Ildsole under Parykken, lutter 
spillende, gnistrende, flyvende, funklende Liv, men Liv 
i den allerhøjeste, forfærdeligste og ubegribeligste Grad, 
og Stuen med Hyrdestykkerne begyndte at danse i 
overstadig Livsfylde, Himmelsengen hoppede i over- 
modig Livlighed, alt dødt fik Liv, saa besvimede den 
lille Graver og Bedemand, lige midt paa Gulvet laa 
han, da Domestiquerne kom og fandt ham. Saa bar 
de ham ud, hældte Punch i ham og stak ham en Mark 
i Haanden. Marken hjalp. Saa gik han igen ned ad 
de brede Trapper, nedslaaet over Verdens Skuffelser. 

Sneen faldt derude, stille og blødt, store skinnende 
Flokke, Time efter Time, træt og tungt og dog som et 
blødt Tæppe, der dækkede alt. 

Herinde i Enevolds rolige Kammer var der varmt 
og duftende som i et Orangeri. Kammertjeneren havde 
de tusinde Jærn i Ilden, han kom Brænde i Kaminen, 
som var man i Sibirien, kom Røgelse paa Pladen, pus- 
lede om sin unge Herre, læste franske Romaner, drak 
Punsch, spillede paa Mandolin, kogte Suppe og agerede 
Tusindkunstner. Han hed Klevenfeld, var tyve Aar 
og havde udviklet Sans for Livets Comfort. Han skød 
den polstrede Lænestol hen foran Kaminilden, strakte 
Benene langt ud fra sig, foldede Hænderne over Vesten 
og slumrede blidelig. Skumringen faldt tidlig paa, 
Ildens røde Lys mødtes med Dagens Blaanen, langt 
borte klang Slotskirkens Klokker. Den syge laa i sin 
hvide Seng og stirrede ud imod den strømmende Sne, 
der syntes at ville skjule og udviske hvert et eneste 
Spor. De vilde Febersyner var jagne forbi, bort i én 
skinnende broget Hvirvel, Skrigene var døde hen. 

Kampen udstridt, Hukommelsen slap sit Tag, hvad der 
var sket dalede ned i ét stort, tomt, øde og hvidt 
Rum, og hvad der vilde komme, det var mørkt, tungt 
og langsomt drivende, som Skyer over denne hvide 
Afgrund. Der var ingen Farver mere, intet Lys, kun 
skinnende hvid Glemsel og rugende sort Uvished. Naar 
Skyerne kom over ham, stirrede han forvildet ud i 
den skumrende Stue. Dér sad Lakejen, ildende rød fra 
Top til Taa, han var vaagnet, sad nu magelig* henslængt 
med et Glas i den ene Haand, en Roman i den anden, 
den røde StofFes Kasseking flød i fyrstelig brede Folder 
ud til alle Sider, paa den ene Fod vippede en citron- 
gul PantofFel op og ned, paa det venstre løftede Knæ 
balancerede en Sølvtabatiére. Enevold ærgrede sig 
svagt over Lakejens fyrstelige Sorgløshed. Han følte 
sin egen dybe Afmagt ved at sé denne uforskam- 
mede Livsnydelse. Blot den Maade denne Friskfyr 
strakte sig paa, tømte sin varme krydrede Vin, slugte 
sin Roman om den vellystige Sultaninde i Østerland. 
Alt blev til Nydelse og Lyst for saadan en Lakejsjæl, 
der ikke anede hvad Trods og Uro og Ærgerrighed og 
dyb AfFect vilde sige — han var Lakej, det var 
Sagen ! 

Enevold græmmede sig alligevel over sin glade 
Kammertjener. 

En stor, sort uformelig Masse gled frem foran Vin- 
duerne derude, lydløs i den høje Sne, som et Aande- 
syn, dunkel som et Skybjærg. Al Dagslyset stængtes 
ganske ude og fik en brat Død. Fjæme Stemmer og 
Hestes Prusten og Sparken og Slaaen med Seletøjet, 
Klevenfeld kiggede op fra sin Roman, drak Vinen i ét 
langt saligt Drag, tog sig i Skyndsomhed en Pris, ka- 
stede den røde Kasseking, rettede paa de fire pomadi- 
serede Haarbukler foran Spejlet, satte et alvorlig be- 
kymret Ansigt op — og fo'r ud af Døren i et Spring. 

10* 

Da Enevold slog Øjnene op, troede han straks, at 
de sorte Skyer var over ham, men det var kun Vil- 
delse, der stod kun to sorte Skikkelser ved hans 
Sengeleje, lige ved Hovedgærdet, de græd meget og 
udstrømmede ligesom Kulde. Klevenfeld var saa deli- 
kat at forsvinde, han havde en Kæreste i Nabohuset. 
Nu knælede de to sorte Skikkelser og bad. Bestandig 
strømmede der en klam isnende Luft ud fra deres 
tunge Rejsedragter, Vognen derude bag de smaa Ruder 
skjulte helt den svindende Rest af Dagens Blaanen, 
nu kom de to sorte Mennesker her i Kammeret og 
spærrede ganske for Kaminens glødende Skær. Den syge 
saa' op med store, forvildede Øjne, Kuldegysning sitrede 
gennem hans hele Legeme, alt om ham vejrede hen i 
et sort og frysende Mørke fuldt af Klager, Sukke og 
Taarer. De to havde grebet hans Hænder, knugede 
dem og vædede dem med deres Taarer, han forsøgte 
forgæves at trække dem til sig, umuligt. Et Mareridt 
kom over ham, alt svandt i dyb Taage. „Jeg fryser," 
hviskede han ud imod de to, der bøjede sig ned over 
ham. „Jeg fryser I" raabte han og løfted sig lidt op fra 
Puderne med yderste Besvær, saa mærkede han to Is- 
arme om sig, han sank, sank ned gennem Is og Sne til 
uendelige Dybder og svimlende Afgrunde, Bevidstheden 
tabtes. 

Klevenfeld var lige ved at miste sit urokkelige Hu- 
meur. Han blev melankolisk og misanthropisk , de 
gode blide Timer ved den varme Kamin var forbi for 
stedse, den blege sortklædte Dame og den sorte unge 
Herre sad nu i Kammeret fra Morgen og indtil den 
sene Aften, og de blev siddende en hel Uge igennem. 
De læste og talte, prækede og bad, sukkede, formanede 
og omvendte, saa det var en sand Gru for en ung 
Lakej. De tog de højtideligste Løfter af den arme, 

unge Monsieur Brandt, saa Klevenfeld formente, at 
Monsieur nu snart skulde til at tage Attestats. Naar 
de sang derinde om Aftenen efter Bordet, blev Kleven- 
feld saa trist til Mode, at han var lige ved at tænke 
paa Fremtiden, lægge Lakejkjolen og blive en agtet og 
velmeriteret Borger og Vinkyper udi Klædebokvar- 
teret. Naar de talte om Synden derinde, og han hang 
ved Nøglehullet, saa var han lige ved at opgive Alette 
inde ved Siden af i Nabohuset, han fik Anfægtninger 
og tænkte for Alvor paa det Vintapperborgerskab. 
Men da Klevenfeld en Middag saa' Madame sidde ved 
et rigt opdækket Bord med Kalkun, Postejer, Duer og 
Skinke nede fra Kroen, saa' hende sidde dér med en 
hel Due paa sin Tallerken, med et Glas hvid Rhinsk- 
vin foran sin Couvert, saa fik han alligevel hele sin 
gamle Lyst til Livet tilbage. Madame aad med jordisk 
Appetit, ingenlunde lig en Guds Engel. Klevenfeld fløj 
ind til sin smaa Alette og udbad sig fluks Stigen til 
Skoleholderens Dueslag. Nu vilde han ogsaa have 
Duesteg, han var kommen i Humeur og Alette fik sig 
et Trykkys. 

Det søhlenthalske Hus var som en Grav i den 
mørke Vintertid. Baronen havde lukket sine livs- 
kraftige Øjne og omvekslet det timelige og ubestan- 
dige med det evige og uforgængelige. Baronessen sad 
tilbage med Gæld og Minderne. De to herrnhutiske 
Maitresser havde straks udbedt sig en Pensionsfor- 
højelse, da deres Arbejde for Brødremenighedens Sag 
i Hertugdømmerne kostede dem langt ud over det dem 
af højsalig Hr. Baronen allernaadigst tilstillede Apanage- 
beløb. Hvis de ikke fik Penge til Atheisteriets efter- 
trykkelige Udryddelse omkring Haderslev, vilde de 
gjøre Scandal, saa det kunde forslaa — saa fik de 
Pengene. Baronessen var en Rangspersons Frue og 

angst for Scandal, nu da hendes Gemal omsider var 
bleven ført til aaben Begravelse i en anseelig Lig- 
conduct og i stor Triumph. Liget havde ligget i en 
overmaade Stads, Biskoppen havde svømmet i salte 
og bitre Taarer, Poeterne havde skrevet lange Sørge- 
oder, en nombreux og brillant Forsamling af høje 
Standspersoner havde givet Møde, alle havde udtalt 
deres Tilfredshed med den admirable Parade, nu vilde 
hun havet Stilhed om den højsalig Helgens Navn. Saa 
blev Kariolen og den ene Karosse afhændet og fire af 
Lakejerne fik deres Afsked. De tog Punchekummen 
med sig og Nøglerne til Baronens Vinkældere. Palæet 
blev som en Grav, de store dunkle Sale med de dybe 
Vindusnicher, de faa, pragtfulde Meubler langs de mæg- 
tige Vægge, Kaminerne, der røg mere end de varmede. 
Og derude, udenfor de høje, smaarudede Vinduer, den 
vaade Tøsne, der søvnigt dalede ned, Time efter Time 
i de korte, mørke Vinterdage. Lektricen syede til 
mariage med sin Tobaksfabrikør, hun havde allerede 
hele Hovedet fuldt af Olmerdug og Bommesi og Gamme- 
lot. Lektricen var overbevist om, at hun og Fabri- 
køren vilde blive et ret velparret Brudepar, hun havde 
allerede faaet ham til at købe en rød Pfaeton og en 
Kniplingsbonnet. 

Baronessen laa i Kabinettet og tænkte paa sin Søn 
Enevold. 

Hun vilde holde ham strengt en Tid lang, han var 
allerede kommen godt i Rolighed og ind under Dydens 
Himmeltegn, en fast Stilling i Cancelliet og en pas- 
sende Ægteforening, saa kunde hun maaske endnu faa 
Glæde af ham. Han trængte til at forrette et Kalds 
Pligter, forædle sit Hjerte gennem et dydigt Fruen- 
timmers Indflydelse, komme bort fra Ørkesløshed og 
Lediggang og andre stinkende og smitsomme Laster, 
Gud til Mishag. Var han først i mariage, saa fandt 

han ogsaa nok Vej til Herrens Huus. Men naturligvis, 
alt maatte komme af sig selv. Hans altfor store Vaner 
maatte han først aflægge, der kunde aldeles ikke være 
Tale om Atlaskfor i Frakken, endnu mindre om Knip- 
linger, om Araethystspænder, Spejlglasportechaise og 
Ridehest. Enevold maatte blive en Ven af det for- 
nuftige, holde et vaaget Øje over hver Finger og tage sin 
Fornuft og Dyd fangen. — Baronessen tænkte derefter 
paa Frøken Caritas WitzendorfF. Frøken Caritas var 
en Dame med megen Erudition, Dannelse og Dømme- 
kraft, ret en Frue for Enevold. Ganske vist var Navnet 
ikke adeligt og Blodet ikke blaat, som hendes kære 
Søns, mén hun tilhørte dog trods alt en smuk og æret 
borgerlig Stand og Familie, og hun var et fremragende 
Fruentimmer, ugemen dydefuld, med en Forstand, der 
var øvet, gennemtrængende og udstrakt og med en 
Sjæl, hvis gode Egenskaber oversteg fast alle de 
Grænser, som agtedes ypperlige hos hendes Kjøn. Hun 
var ikke ung, men hun havde modne Begreber om alt, 
hun var ikke angenem, men hun havde høje Ideer om 
Dyden, hun havde Lyst og Stræbsomhed, og hun holdt 
sine Pligter for hellige. Kort sagt, hendes dydige og 
pletfri Vandel contribuerede meget til at forglemme, 
at denne Ægteforening for Enevolds Vedkommende 
var en Mesalliance. Baronessen agtede Sjælens Skøn- 
hed langt fremfor Legemets forgængelige Dejlighed, 
der dog én Gang skulde være Ormeføde og Forraad- 
nelsens uomtvistelige Bytte. 

Madame tog sig en Pris af Porcellainsdaasen efter 
dette Raisonnement, og tænkte paa sit eget Liv, der 
havde været aabent for alskens Dyd alle Dage. Baro- 
nessen lagde sig tilbage paa Sofaen, svøbte sig godt 
ind i sit Silketæppe og lagde Fremtidsplaner. Hun 
drak sort Kaffe for at faa Ideer. Alt lagde sig mere og 
mere til Rette, der var nu kun ét tilbage, Enevolds 

Samtykke til den mariage. Hun vilde nu bede ret 
hjærtelig til Gud, at han vilde vende hendes Søns Hu 
og Tanker ind paa de rette Stier, at hun kunde faa en 
god Alderdomsstav, nu da hendes Kaar ikke længer 
var saa glimrende som i salig Baronens Tid. Madame 
Søhlenthal bad, drak sort Kaffe, lagde Kabale, talte 
Knapper, tog Varsler i Grums, læste gudelige Skrifter 
— alt tilsammen pegede tydelig nok hen paa mariage, 
der var ikke Tvivl tilbage. 

Naar Christian kom fra Cancelliet, gled han stille 
ind i Kabinettet paa Taaspidserne, kyssede kære Mamas 
fremstrakte Haand, svøbte Tæppet ned om hendes 
kolde Fødder, lagde Fingeren paa Munden og forsvandt 
igen lydløst med sine fløj eisbetrukne Mapper under 
Armen. Mama var saa glad ved den Søn, stille, flittig, 
stræbsom og paapassende. Hans Dyd havde ikke 
lidt mindste Forlis endnu, hans Opførsel var artig 
og forekommende, hans Talemaader fornuftige, hans 
Character fortræffelig og grundfæstet, hans Hjærle rent 
uden den mindste Beblandelse af syndigt. Han var et 
Lys i Cancelliet, blev tydelig nok Ministere en Gang, 
han kom og gik paa Klokkeslet, læste og skrev baade 
Dag og Nat, han lovede Staten en nyttig, duelig og 
virksom Borger, — kunde han blot fortjene lidt mere, 
vilde Baronessen være heltud stolt over ham. Men 
det var fatalt med de tusinde Rigsdaler I 

Madame sendte saa Kaffe op til Enevold, der til- 
bragte sine lange Reconvalescenttider oppe paa sit 
Kammer med at studere Jura. Mama lagde smaa 
skrevne Formaninger og Bibelsprog under Flødekanden, 
dem brugte Enevold til Fidibusser. 

Om Søndagen kiggede hun op, men de Trapper 
var hende for slemme i hendes Enkestand. 

Den Dag kom Christian hjem fra Cancelliet og var 

grumme løjerlig. Han trippede om i Kabinettet, løste 
sit Halstørklæde mindst de ti Gange, gik til Vinduer 
og Døre, rømmede sig, vred sine tynde Hænder, tabte 
den fløj eisbetrukne Mappe med de dyrebare Doku- 
menter, tog den slet ikke op, lod den tværtimod ligge, 
det var meget foruroligende. 

Mama ligger paa sin gode Sofa, og tror at hendes 
gode Søn har faaet en Bændelorm, hendes stadige 
Angst, siden det viste sig den Gang, at Obervartfruen 
virkeligen havde to af de grimme Dyr og maatte 
drikke Diivelsdreck og Levertrån, saa hun nær var 
ved at himle med det samme. Men det er slet ikke 
det, Christian fejler, det er noget ved Hjærtet, en 
hastig anstukken Lidenskab, en grundfast Kærligheds- 
lue, noget sødt og beklemmende for den unge Gan- 
cellist, noget angenemt og dog grueligt pinagtigt som 
en god og flittig Søn betror sin Mama med Rødme 
helt op til Gancellistørerne. 

„Mama — hjærte Mama — Regitze Skeel og jeg er 
kommen overéns!" 

„Mon fils I hvad maa jeg høre I" 

Baronessen rejser sig i største Alteration, alle 
Kortene falder til Gulvet. 

„Christian, hvad fortæller Du mig ikke dér — 
Regitze Skeel — Skeels til Lerchenfeldt med de syv 
ugifte Døtre — Christian, det maa jeg sige, jeg falder 
i Dødens Angst." 

„Regitze vil opnaa Mamas oprigtige Admiration, 
hun er den yndigste Person, Mama kan tænke sig," 
siger Christian med overbevisende Stemme. 

Mama maa gribe til Lugtedaasen, dette er kommet 
hende noget uventet. Altid havde hun tænkt sig, at 
det maatte være Chri stiana Suckow, af de rige Su- 
ckow'er — men Skeels til Lerchenfeldt, der var i 
Gæld, baade paa Gaard og Gods, og knap havde til 

Døtrenes Solskærme, saa at de gik omkring saa sol- 
brændte i Huden, at man skammede sig paa Familiens 
Vegne. 

„Mama skulde blot sé hende, hun kan tale med om 
de vigtigste Materier, jeg har ladet hende igennemlæse 
fortræffelige Mænds Skrifter, lærde og høje Ting, og 
hun taler med Fornuft derom. Mama maa udstudere 
hendes Gharacteer, hun har en Skarpseenhed, og hvad 
Familie angaar, saa er Regitze af samme Extraction 
som min egen Mama." 

Alt dette sagde Christian i svimlende Hurtighed, 
lidt afficeret. 

Baronessen er endnu ikke kommen sig af sin 
Alteration. 

„Men Christian I jeg falder alligevel i den største 
Afmagt I Hvad tænker I paa! Ser Du da ikke, at I 
staar paa Pynten af Fortvivlelsens Afgrund. Skeels ejer 
intet, og vi — mon fils! du kunde have tænkt en Smule 
paa din søde Mama." 

Baronessen græd, nu maatte Enevold tage AfFaire 
og det snart. 

„Havde Mama tænkt sig nogen bestemt?" 

„Christiana Suckow," hvisker Mama mat bebrej- 
dende. 

„Det var mafoi en rigtig Lækkerbidsken af en 
Jomfru!" 

„Christian! jeg kender ingen Lækkerbidskener, din 
Opførsel finder jeg bizar." 

Baronessen er krænket, hun omgaaes kun agt- 
værdige Familier. 

Christian er opbragt paa sin tilbedte og yndige 
Regitzes Vegne. For første Gang er der kommen en 
alvorlig Kurre paa Traaden mellem Moder og Søn, 
Mama sér til sin store Overraskelse, at hendes bedste 
og lydigste Søn pludselig har faaet en egen Vilje, paa 

én Gang er bleven et selvstændigt Væsen, der agter at 
handle paa egen Haand, selv i ÆgteskabsaflFairer. Og 
det er hendes gode Christian med hans fine Op- 
dragelse og Levemaadel Har en Moder da intet at 
sige over sin Søns Hjertesager? Baronessen græder 
nu, men Christian gaar sin Vej, gram i Hu over Mamas 
store Urimelighed og unyttige Bekymringer. Er han 
maaske ikke ung, Kommiteret i General Land-Oeconomie 
og KommercekoUegiet, faar han maaske ikke sine tu- 
send Rigsdaler med Udsigt til Avancement. Han agter 
kun at leve nøjsomt, men muntert, med sin aimable 
og charmante Regitze, nøjsom som Dalens Hyrder, der 
drikker Kildevand i Skyggen af Ælme, og han agter al- 
deles ikke at gifte sig efter Moden for at komme til at 
spise paa det bare Guld. 

Mama begynder at blive sygelig i sin Enkestand, 
hun trænger til et Par Luftture i Karossen. Den lyk- 
salige Kommiterede er kommen ganske udaf humeur, 
og i Aften skal han hen til Italienerne paa Charlotten- 
borg, i Morgen Aften i Assembleé hos Skeels, i Over- 
morgen til Oratorie paa det musicalske Selskabs Sal. 

En Mama kan dog ogsaa blive for urimelig. 

Den Dag bar Baronessen for første Gang selv KafFé 
op til sin syge Søn. Kammerpigen blev saa betuttet 
over at sé hendes Naade paa den besværlige Trappe, 
at hun straks gik ned i Domestiquestuen og fik sig et 
Kys for at komme sig. Mama tog sin Syramme med 
sig, stille satte hun sig ved Vinduet; hver Gang Ene- 
vold træt lod sin hvide gennemsigtige Haand falde ned 
langs Stolen og langsomt bøjede sig tilbage mod Puden, 
søgte hans Øjne over imod Moderen, der nikkede ømt 
og opmuntrende over til ham bag sin Syramme. Men 
de var begge tavse, den ene over sin Bog, den anden 
over sit Broderi. Sneskyerne derude hang tungt over 

Staden, nede i Haugen sover de grønne Buksbom- 
hække med høje Snekalotter trukne ned over Øjnene. 
Alt er Stilhed, Mørke, Øde og Vinterdød. I Gaden nu 
og da en tungtarbejdende Karosse, der faar Ruderne til 
at klirre. Løbere, der raaber deres skingrende Varsko, 
Vægtere, der er komne i Klammeri, det er alle de Lyd, 
der naar herop fra Verden derude. Kammeret herinde 
er lunt og mørkt som en Klostercelle. Enevold har 
læst lige til Skumringen falder paa, nu lukker han 
stille sine læderbundne Bøger, sér undrende paa sine 
lange, afmagrede Hænder; Rubinringen, der nu sidder 
ganske løst omkring Fingerleddet, stirrer paa ham med 
sit glødende Øje og synes at leve. Saa mærker han et 
Kys paa sin Pande, det er Mama, der sætter sig paa 
Stolens Arm og nu begynder at kæle lidt for sin store 
Søn. Længe er hun tavs, stryger ham stille hen over 
Haaret, kysser ham paa Tindingerne. 

„Enevold," siger hun, „hvis Jeres omhuefulde 
Mama skulde falde fra og vandre heden til Lysenes 
Egne, saa vilde det være min største Bekymring og 
Uro, at I ikke kender, — at Du ikke kender et Fruen- 
timmer af Forstand og Dyd og Meriter, et Fruentimmer, 
Enevold, der som jeg kunde varetage dine hellige 
Pligter, føre dig over Verdens farlige Skueplads og 
handle som Dyden, Pligten og Religionen byder os." 

Enevold lytter til Mamas sørgmodige Prædiketone 
og ser op. 

„Skulde Mama dø, hvad Gud forbyde, saa maa 
Jomfru Black vel føre Hus for os." 

„Jomfru Black I" gentager Mama rædselsslagen ved 
Tanken om den tykke Obervartfrue med Kruse- 
dullerne om sit røde Hoved. 

„Enevold — Enevold, forstaa mig ret, jeg mener, 
mon fils, kunde det aldeles ikke tænkes, at Du kunde 
træffe et Væsen, der stemmer med dine inderste Be- 

gæringer, en ung Pige par exemple, som Du kunde 
komme i Møde ved Bekendtskab og Venskab, og som 
bar Dydens Billede indvortes og udvortes, en ung 
Pige, hvis Tækkelighed og Meriter gjorde hende æret 
og elsket af alle, jeg mener, hvis Du træffer et saadant* 
Væsen, saa lad hende for alt ikke gaa Dig af Sigte, 
mon fils, thi lyksalig er den Mand, der kan nyde en 
dydig Pige, hvis Hjærte ikke er ophovnet af Stolthed, 
selv om hun ejer Alverdens Rigdomme. Guds Førelse 
med Mennesket er skjult, Enevold; skulde jeg inden 
min Død opnaa at sé Dig fuldbyrde en glædelig Ægte- 
forening med en saadan Pige, hvis Forstand og Dyd 
voksede med hendes Alder, en Pige, der var sin Faders 
Trøst og Tantes Opmuntring og som aldrig tilsidesatte 
Dydens Fordringer, da vilde jeg rolig gaa i Graven. 
Du véd, hvor lidt stolt og hoffærdig jeg er, skulde 
denne Pige vise sig at være af* noget lavere Stand end 
din, mon fils, jeg vilde regne det for intet, naar hun i 
ét og alt var sit Køns sande Prydelse." 

Enevold lovede god og føjelig at kigge efter Jom- 
fruen, saa fik han endnu et Kys, og Mama skred bort 
med sin store Syramme. Igen var han alene, med sine 
Tanker, de samme, evindelige, frygteligt hvirvlende 
Tanker, der kommer igen og igen, bølgende og jagende, 
gennem Hjærnen i den samme Kæde, i samme Ring 
og Orden, forfra og forfra baade Dag og Nat, uden 
Rast og uden Hvile, uophørligt, ubarmhjærtigt. Alle 
Døre lukkede i Laas bagved, alle Stemmer døde, kun 
Mørke nu og de evige Tanker, og der er ingen, som 
han kan tale ud med. Ét eneste kun fik hans Blod til 
at bruse og skumme som i Vanvid, ikke Mamsellens 
Død, ikke Moltkes Had, Ahlefeldts Slyngelstreg, Hoffets 
krybende Smiger og avindsyge Misundelse, end ikke 
Roxelanes latterlige Svaghed overfor Guldet, det var 
ham altsammen ligegyldigt og fjærnt nu, kun Dumhed 

og Iversyge, Blødhjærnethed, Misundelse og Hjærte- 
løshed, men der var et andet, der alligevel smertede 
ham, smertede og saarede ham dybere, end han vilde 
være ved, noget han ikke kunde føle sig overlegen 
over — hvorfor havde Monarken kaldt ham Ven for 
at forraade ham bagefter. Nu var Tankerne der, de 
kom over ham, de frygtelige ubarmhjærtige Tankers 
Ringdans. Sé, de onde Øjne, hvor de er fulde af Haan, 
og de fortrukne Munde, hvor svigefulde. Og nu Tanke- 
kæden rundt, og saa tilbage, og ud og fremad og igen 
tilbage i samme Kæde, og rundt og rundt og rundt 
som et Ildhjul, der løber saa hurtigt, at det synes helt 
at staa stille. Vanvid — Vanvid! Ikke længer nogen 
Magt over Blodet, ingen Kraft i Hjærtet til at holde 
igen paa denne løsslupne Kobbel af Blodhunde, der 
fortærede hans inderste Marv, og aad hver en Fiber 
i hans rystende Muskler, intet Skrig til at lindre den 
dybe Kval, alt hvirvlende Hast og lysende Ild — 
Hvirvel! 

Han foragtede denne usle, nedværdigede Monark, 
der syndede af Svaghed, og kun havde sin Anger at 
give til Folket. Denne syge Komediant, der blændede 
uden Varme, denne Enevoldsherre uden Vilje, en falsk 
Kronjuvel, der laante sit Hofs forløjede Farver og 
straalte dem tilbage som sine egne, Monarken for alle 
Narre og alle daarlige Acteurs og galante Actricer og 
udblæste Hjærner. For denne ejegode og allermildeste 
Mand knælede et helt Folk som for en Gud, priste 
hans Fødsel, hans Visdom, hans Forstand og Begreber, 
hans Livsalighed, Naade og Dyd, kaldte ham en Pryd 
for Norden og Jorden, var det ikke Vanvid. Mo- 
narken, der gjorde ondt af Svaghed, han foragtede 
ham, hele hans spillende, sprudlende, uberegnelige, 
fængslende, frastødende og gnistrende Væsen — Løgn, 
Spilfægteri! Men hvorfor var Menneskene dumme og 

godtroende? Utilgivelig Svaghed var åei at hylde en 
Monark, der selv levede af Svaghed, løj af Svaghed, 
syndede af Svaghed — og som ikke kunde dø. Moltke 
havde forstaaet at tage Stillingen, fra ovcnad nedad, 
streng, myndig og misundt, med begge Rigers Traade 
i sin ene Haand og Monarken i den anden. Enevold 
havde selv drømt at blive en Moltke, nu var det forbi, 
men Monarken skulde en Dag faa hans Triumph at sé. 
Han kunde give Vinger til det store og største. Han 
havde sine Fremtidsplaner. Der gik en smal og be- 
sværlig Stige fra de stille og tyste Kollegier, opad, be- 
standig opad, endnu en Gang vilde han op paa Siden 
af Landets Hovedaeteur og udspille den store Rolle, 
Stigen førte opad imod det stolte Christiansborg. Hvem 
vidste, maaske kunde han blive Kronprinsens Moltke. 
Først Assessor i al Ydmyghed, dybe Buk, servil Ind- 
ynden, det var de første tm|^ Trin, saa Kommiteret 
i Kollegierne, dernæst Deputeret, opad, fremad. Over- 
sekretær, Titler og Ordener, Konferentzraaden er alle- 
rede naaet ind i Forgemakket, endnu en Dør tilbage, 
Geheimeconseillets hvidlakerede Dør med de gyldne 
Laase, det blaa Baand, Ordenen de Tunion parfaite, 
Thronen rykker nærmere og nærmere, frem imod 
Kronen, den glimrer, den lyser, spillende hvide Dia- 
manter over Guldbøjlernes Grene, grønne Smaragder i 
Blade, og Saphirer i Blomst og i Knop — Tvilling- 
rigernes nedværdigede Krone. — — Hvad var det! 
Der var pludseligt noget, der skreg ned gennem Ka- 
minen. Enevold blev lysvaagen, han havde været langt 
borte i vilde, ærgerrige Tanker; han stirrede over imod 
Kaminens sorte Svælg, den sidste Glød ulmede og 
glødede og kæmpede dybt i Asken. Huset var mørkt 
og stille, og her i Kammeret kun denne døende Glød, 
som Asken truede med at kvæle, og saa dette sæl- 
somme dumpe Skrig højt oppe i Kaminen. Naturligvis 

igen én af de fordømte Ugler, der var falden ned og 
nu hang fast i Soden deroppe, jamrende og hylende. 

Enevold tændte Lysene paa Bordet og begyndte 
paa sit Arbejde. Han bliver siddende over sine Bøger 
til langt ud paa Natten, det gælder det første Trin paa 
Stigen. Hver Gang Uhret i Hjørnet spiller sin fine 
Melodi, springer der en Klap op, og en Hyrde og en 
Hyrdinde kommer frem og danser. 

Nedenunder i Sovekabinettet høres Moderens Trin, 
frem og tilbage, frem og tilbage, hun lider af Søvnløs- 
hed og har meget at tænke paa. 

Enevold bøjer sig lyttende ned imod Gulvet, han véd, 
at disse slæbende Nattetrin betyder mariage. Mama 
véd meget vel, hvem Frøkenen skal være, er det mon 
Elisa von Aspern eller Amalia von Luttichau. Adieu, 
Mesdemoiselles! Mama skal mafoi aldrig faa at sé den 
Æres- og Glædedag celebreret! Om det saa var en 
nordisk déesse, omsolet af alle Fruentimmerynder og 
Dyder — mariage — aldrig! Pludselig skriger det igen 
i Kaminen, dybt inde i Svælget derhenne stirrer et 
Par gule, rullende, blinkende Øjne frem fra Mørket, 
Øjne, der straks faar Enevold til at mindes Hofpræst 
Bluhmes, naar den værdige Mand begav sig til General- 
kirkeinspektionen. De gule Øjne derhenne bliver ved 
med at rulle og glo og blinke der henne i Mørket. 
Enevold bliver rasende over dette arrige Herrnhuter i, 
løber mod Kaminen for at gribe Uhyret, men i samme 
Nu er det forsvundet. Kun er der højt oppe en ijærn 
Brusen og svag Raslen og den kolde Vind, der stryger 
ned. Øverst oppe skimtes den dybe Vinterhimmel med 
sine urolige Stjerner. Enevold bliver længe staaende 
inde i Kaminen og stirrer op igennem den sorte og 
snævre Tragt, kronet af Stjærner. Saa er de da alt- 
saa forbi for stedse de angeneme féters Tid, de lyst 
smilende festins' brogede Dage. Kun Minder nu om de 

døde Fester, den forsvundne Sommer og det tabte 
Paradis. 

Verden er mørk — al plaisir forgængelig. 

Tykke Jomfru Black holder Geburtsdag i Dag, hele 
Palæets kvindelige Personale er samlet til en lille KafFé- 
assemblée med Kandis og Korindetærte, for at udtale 
sig en Smule om den hjemvendte Søn. Nu sidder da 
alle Mamselleme dér i deres hyggelige Vinterstue nede 
i Kælderetagen, de sidder i en Rundkres med de dam- 
pende Kummer paa de udspilede Fiskebensskørter. 
Med de sirligste Mamselfingre holder de Tærten i ud- 
strakt og løftet Haand. Dér sidder Kammerfrøkenen, 
den dydartede Frøken Lastberg og Demoisel Kloeberg 
og gamle Jomfru Limmerborg og den lille Lous og den 
lange Plesner, de er der alle. 

„Den unge Monsieur har løbet Hornene af sig," 
siger tykke Black, tærtegumlende og præsiderende for 
Bordenden, „men Horn maa dér til, saa dur Ung- 
dommen; jeg er kommen i de adeligste Hoteller og 
har kendt adskillige unge Gavaliers i mine Dage, de, 
der havde Horn, blev for Gud de nydeligste og ar- 
tigste Ægtemænd, naar de havde rendt dem af før 
mariagen." 

Demoisel Kloeberg rejser sig i Korsettet og snerper 
Munden sammen, hun tænker paa sin lille endnu altfor 
stærkt hornede Fabrikør, hun har allerede haft sit at 
gennemgaa, hver Gang han løb to af, groede der fire 
frem. 

„Ungdoms Rasenhed maa der til," siger Jomfru 
Black og bider af Kandiset, saa det knaser. Hun 
strækker med det samme sine tykke, hvidstrømpede 
Ben helt hen i Kamin varm en. 

„Kandis, Jomfru Lastberg! — — Lyst og gout er 
forskellig, men der er en gehejm Uro i de unge Dage, 

som maa bruse ud, ellers bliver det til malheur med 
Personen." 

Kammermamselleme skutter sig 'fep ad hinanden 
og bliver urolige i Sædet, de er nær ved at vælte 
Kummerne paa Fiskebenene. 

Demoisel Kloeberg er stadig meget indigneret, hun 
er jo af finere Kvalitet og gør Mamsellerne en Ære ved 
sin. Nærværelse i Dag, hun' svinger sin tomme Kop 
med en stor Heltindebevægelse fra Charlottenborg og 
udtaler sig saa: 

„Min gode Black, dér tror jeg. Jomfruen fejler. 
Jeg formener da ellers paa min honneur, at der er 
Elendighed nok i Verden, naar de unge Cavaliers gaar 
paa gemene Steder og i Jomfruhuse og præfererer al- 
skens Fruentimmerpak for de artigste Damer. Jeg 
tør formene at have den nøjeste connaissance til Verden 
i alle Dele og Maader, jeg har opholdt mig baade hos 
de Mallevilles og von Rabenwitzes, der levede grumme 
galant og vel forstod at exercere sig i fine og artige 
Manerer og galant Væsen, men hvad jeg har sét og op- 
levet af de Sønners forlibte Galenskaber, blot de Messi- 
eurs saa* en krøllet Nakke, haardt var det for en ærbar 
Jomfru at bevare contenancen under de vanskeligste 
Forhold. Men man kommer over saa meget. Jomfru 
Black." 

Demoisel tænker paa sin lille Fabrikør med hans 
Pfaéton og hans Sommerhus, hun er glad over, at hun 
har sit paa det tørre. 

„Ja," siger tykke Black, der nu næsten ligger 
vandret midt i Kaminstriben og er bleven ondskabs- 
fuld af Velvære og Varme. 

„Mamsellen kan sagtens snakke, nu blir hun jo 
snart Madame. Men de magre Fruentimmer har det 
vel ogsaa lettest paa denne grønne Jord, det er for 
Gud Kjødet, der er Strid i." 



Digitized by 



Google 



Enevold Brandt 163 

„Saa skulde Jomfru Black saamænd ha* ladt sig 
aarelade, gjordes det fornødent, for det skulde jeg 
mene, at Blod kan man alle Tider komme af med." 

Nu griber gamle Jomfru Limmerborg forsonende 
ind i Striden, hun tørrer sig om Munden, sætter Koppen 
fra sig, lægger de visne Arme overkors og siger med 
en lille tynd Pietiststemme: 

„Livet er en idelig Blanding af store Bekymringer 
og smaa Fornøjelser, men lad os da for alt i Verden 
gaa med det Blod i os, vor Skabere har givet os, 
hverken mer eller mindre." 

Jomfru Black rejser sig ganske rebelsk. 

„Om os gamle Piger er der inte Tale, Limmerborg, 
vi kan hver Dag vente at komme i Seng med Døden 
i Stedet for med en Brudgom. Skal man først til at 
jordes i Nicolaj Kirkegaard, kan man sagtens snakke 
raison. Discoursen er om den unge Monsieur Enevold 
og de andre unge Mennesker, lad dem kuns løbe 
Hornene af sig, siger jeg endnu en Gang, de kan tids 
nok blive tøjrede. Jeg forsvarer ingenlunde Last- 
værdighed, men man kan vel nok snakke menneskelig 
raison, Jomfru, selv om man inte har været gift med 
en Missionarier i Trankebar og inte hører til de ren- 
troende Muhamedanere." 

Gamle Limmerborg følte sig krænket, hun hørte 
til de Herrnhuters Sekt og havde været forlovet med 
en ung Missionair, der stak af med hendes Penge til 
Trankebar og lod hende sidde i Jomfrustand. 

Den tykmavede brune Kaffekande gaar nu rundt 
for Qerde Gang, Jomfruerne falder til Ro i den stærke 
Varme, Gemytterne forsones og blødgøres, i Kaminen 
sprutter og brager de vældige Favnestykker. Jomfru 
Black fortæller nyt fra Staden, om en Jomfru udi 
Snarenskvarter, der har været i sin første Barselseng, 
om en Madame paa Vandkunsten, der har en Mund 

Digitized by 



Google 



164 Svend Leopold: 

som en Ragekniv, om den store Trængsel paa Parterret 
i Aftes, om en Poet, der paastaar i „Husposten", at en 
Sjæl kan være salig i Helvede, om en Madame, hvis 
Mand var stukken bort fra hende, Manden var kongelig 
Løber, han løb og løb fra Morgen til Aften, tilsidst løb 
han sin Vej. Det var nu den Historie. Hvad kan ikke 
ogsaa en ung Madame faa udrettet, naar hendes Mand 
løber for at ernære Familien. Mamsellerne er stærkt 
interesserede i denne Ægteskabstragedie. 

Pludselig er der noget, der ramler uden for Døren, 
som om en Ko kommer ned ad en Vindeltrappe. De 
unge Herrers Domestique stikker Hovedet ind ad Døren. 
Og ned med Kaffekanden under Skørterne i en flyvende 
Fart, og Tærten under Bordet. 

„Messieurs er kommen af Cancellietl" 

„Hvad vil han?" spørger Black. 

„Naa, saa her er Assemblée, far bare fort, Mes- 
dames, far bare fort, brænd Dem ikke paa Kanden, 
lille Limmerborg, pas paa Pusselankerne, Jomfru 
Black I" 

„Ikke saa frisk. Monsieur — vil han ha' en Kop, 
og staa ikke dér og glo som en død Hermhutl" 

„Tak som byder. Deres Naade." 

Og Lakejen ind, kold af den slemme Træk der ude 
i Gangen. 

„Hvad er det Monsieur har under Skøderne?" 
spørger Black lakonisk. 

„En Bouteille, lille Lækkersjæl." 

„Hid med den, flux!" 

„Hun kan tro nej, yndige Jomfru." 

„Godt saa gaar han I" 

„Vel, ønsker Mesdames en angenem Aften, tales 
maaske om subtile Materier, skal inte forstyrre, mine 
artige Dukker." 

„Adieu, unge Fuchsl" 

„Adieu, artige lille Hjærte.** 

„Saadan en Dagdrivere af en Lakejdreng, véd han, 
hvem han taler med." 

„Lille Svedsketærte." 

I samme Nu suser en vældig Tøffel gennem Luften, 
et Klask, og en Pidskeparyk svirrer bedrøvelig ned 
mod Jorden som en saaret FugL Alle Jomfruerne ler 
som besatte, og tykke Black har faaet fat i Ildtangen 
og nu hen efter Pidsken og ind i Kaminen med den. 
Saa frem med Kanden igen. Højt oppe paa Trappen 
kan Lakejen høre Jomfruernes spottelige Kor af Latter, 
saa' lister han stille op paa Mamsellernes Gang, lukker 
sig ind i Blacks Kammer og tager alle Brædderne ud 
af Sengebunden. 

Dér har De den, Jomfru Sipl 

Saa gik da Vinteren, og det ellers hurtig nok for 
en saa munter og livsglad Stad som Kong Friderichs 
Kjøbenhavn. En broget Vrimmel, en ung og smittende 
Latter under en lav og sort Vinterhimmel; Sjælene 
havde endnu ikke tabt deres muntre Fyrighed. De 
gudelskende og dydædle kaldte det strafværdig Yppig- 
hed, men det hele var kun en flyvende Ungdom, der 
gik til Dans. Staden havde snævre og krogede Gader, 
toppet Brolægning og stinkende Rendestene, saa krøb 
man ind i de lune Portechaiser og lod sig bære til 
Maskerader, Assembléer, Italienersang og Julestuer. 
Paa de blaa og klare Frostdage, naar Rimen glitrede 
over Bytaarnene, summede de glade Indvaanere over 
Højbro og hen foran det snely sende Christiansborg. I 
de buede Løngange var der Vinterkorso, en fin Brusen 
i svulmende Pocher og fejende Falbelader, Kaarders 
lette Klirren, trekantede Hatte hilsende til alle Sider, 
Portechaiser, der stadig kom og gik, et Blink af Ge- 
sandtens hvide Muffe, et Slør, der flagrede ud i den 

klare Luft — Byen var en Ungdomsby. Folk forstod 
sig i et og alt paa den galante Levemaade baade Vinter 
og Sommer, man amuserede sig idelig, fordi den eje- 
gode og purpurværdigste Monark ønskede det, man ad- 
lød blindt Rigernes velsignede og vise Fader og havde 
Samvittigheden fri. Havde man Rigsdaler nok, saa lod 
man dem klinge, købte sig en violet Silkedragt, en sort 
Maske, en smal Kaarde og en Mandolin med Perlemors- 
indlægning. Solen skinnede, for at man skulde prome- 
nere, Haarskærerne levede for at sætte éns Bukler, 
Possementmagerne aandede for at lave Guldgaloner til 
de struttende Fiskebensskøder. 

Det undringsværdige Foraar kom, syv Dages Sol, 
Isen svandt ind. De snævre Gader svømmede i Søle, 
Portechaisefarten blev til Gondolfart, mer end én Falbe- 
lade fik sin Bekomst, naar Gondoliererne faldt over 
Brostenene og gik paa deres trekantede Hoveder i de 
stride Bølger. Men al den megen Søle varede kun til 
Juni, saa rumlede man igen til Gyldenlund i Karosse 
for at beskue Naturens Fuldbyrdelse og Guds vise Hus- 
holdning med det grønne og det blaa, det nyttige og 
det behagelige. Man vaagnede tidlig i den rosenrøde 
Morgen, Solen laa paa de gule Sengegardiner, Tapeter- 
nes slyngede Markbuketter dansede og flimrede i Sol- 
skin, de smaa Mamseller fik KafFéen ind paa Dynen, 
inden Jomfruen kom og satte CoifFureme, de sad nu i 
Rad midt i Morgensol og spiste Vaarkringler med smaa 
søvnige Bevægelser. 

Madamen holdt Rengøring fra Klokken fem, pja- 
skede Gulv og vaskede Vinduer, bonede og polerede 
over en lav Sko. Renteskriveren gik Morgentur i den 
philosophiske Gang, han gik i Sirtses Slafrok og med 
Pibe i Munden. De sorte Studentere sad rundt om i 
Kvisterne og blæste Adagioer paa lange gule Fløjter, 
den forliebte Mamsel sad ved sit blaa Porcellainsvaske- 

bord og skrev en Morgenode til sin amant omme i 
Nabohuset. Professoren redte sin Apolloparyk foran 
Vinduesposten og satte Vinger i Forbuklerne, og Avis- 
skriverne tog sig en Morgen skraber, fordi „Postrytte- 
ren" og „Adresseavisen" fefrst kom ud, naar det be- 
hagede Messieurs. 

Alle de smaarudede Vinduer stod aabne ud i Solen. 
Paa Gomptoirerne sad Skriverkarlene og spruttede med 
de gnavede PenneQer, som gjaldt det Livet, Hørerne 
gik hen i de latine Skoler for at rise Ungerne, Boderne 
stod aabne ned gennem Gader og Stræder, Svendene 
hang i Dørene og viftede Kunder ind. En Chirurgus 
gik ud i Byen med en Sprøjte under Armen. I Kaffe- 
huset stod der en fin blaalig Røg ud af de øverste Vin- 
duer, Madamen kogte, Trankebarbønner fra Ostindie- 
fareren, frisk hjemkommen og hentet af Madamens egen 
Mand, der gik til Søs for Bønnernes Skyld. Det var en 
fin og yppig Tidsalder i de Dage. 

Hvor godt det dog var at komme ud af Vinter- 
kamrene, ud paa de grønne Spadseregange. Men Vaaren 
kostede, nu skulde Emerence dér have sig en ny Sol- 
hat af skæv Fa^on, Matthæa hvide Strømper og Cor- 
nelius baade Spændesko og Pidskesløjfer. Madamen 
trængte til friske Fiskeben i Nederdelen og nye gule 
Cattunsgardiner til Salen. Og saa en grøn Pult til 
Comptoiret, og naar man kom ud til Sommerhuset ved 
Blegdammen, saa løb ogsaa dér Rigsdalerne ud af 
Børsen, den gamle Solviser behøvede en ny Stenstøtte, 
Aurora i Parterren manglede Næsen, og der var ingen 
hele Concylier i Gangene. Men det gik vel altsammen. 
Døtrene var jo snart mandvoksne og giftefærdige, kunde 
de blot skyde Papegøjen og komme velanstændig af- 
sted med pæne Cavaliers, saa hjalp den gode Gud og 
Skabere vel nok en agtet Mand og Borger over Resten. 

Men Vaaren er det bedste af alt, Gadejunkeme kror 

sig allerede paa fransøsk, og Gamlingerne er uden 
Porten med store Muffer. 

Men det er nok bedst, at man lukker Vinduerne og 
ser at komme til at bestille noget! Saa, dér gik min- 
tro Piben udi — 

„Naa, I Skriverkarle — den Oldermand var her nok 
— godt, saa skriver Lauritzen til Manufacturhuset, det 
jeg haver sagt ham forgangen Dag. Skriver Messieurs 
saa ret flittigen, paa det at Søndagen kan blive Dem 
en ret herlig Dag og kan bekomme Dem vel!" 

De Skriverkarle sprutter saa af Sted med deres 
lange Fjer hen over alle Pulte. De er lige ved at flyve 
med det samme, de sprætter med de tynde Ben og 
tager de underligste Svømmetag, man véd mafoi ikke, 
om de Karle er Fugl eller Fisk. 



IX 

De Witzendorffer boede i Stadens fineste Kvarter, 
udi Kalleboderne. Dér laa Palæet, stort, stateligt og 
grundmuret tnidt i store Haver, der paa den ene Side 
strakte sig helt op til Volden, paa den anden ned til 
Kanalen og Havnen. Den røde og rummelige Gaard 
med de sølvlynende glacerede Tegltage behøvede ikke 
at slaa Øjnene ned for den kongelige Genbo, det taarn- 
kronede Christiansborg. Witzendorffs Hus talte højt 
og tydeligt tværs over Kanalen om Handelsdygtighed 
og Borgeropkomst, i alle Vinduer var der røde Silke- 
gardiner ligesom i Slottet derovre, og nede bag de 
lange Ælmealléer laa Gonferentzraadens store Skibe, 
vuggende de vældige Skrog, rækkende Master og Ræer 
og de lykkebringende Vimpler helt op i den blaa For- 
aarshimmel. 

Witzendorff var den rige Stads rigeste Handels- 

mand, han kunde have spist paa det bare Guld, lige- 
som Monarken. Nu nøjedes han med Sølv og sin gyldne 
Bevidsthed. Han var gammel nu, den lille gemytlige, 
sværtbyggede Mand med de vandblaa Øjne og den sir- 
lige Paryk, og han befandt sig bedst i en stille og mæt 
Vegeteren med en Pibe og en Handelsjoumal. Fra 
fattig Hosekræmmersøn havde han svunget sig op ved 
sin store, ikke altid nøjeregnende. Driftighed og ved 
sin uhyre Sparsommelighed. Han havde ladet sin nu 
afdøde Kone sidde ved Rok, skønt hun havde Mamseller 
i Flokke. Der stak bestandig noget af den snu og for- 
sigtige jyske Bonde i Conferentzraaden, selv nu da han 
havde fuldlastede Skibe baade paa Trankebar og (^nsk 
Guinea. Skibene, de kom og de gik med Flag og Vimpler, 
Negere trillede med Kar og Tønder, og Guldet trillede 
ind til de WitzendorfFer i brede Strømme. Guldet og 
Vindskibeligheden adlede Familien; Hosekræmmersøn- 
nen, der havde vogtet Faar paa Karuphede, forgyldtes 
langsomt op og blev Etatsraad. Den lille Mand tog sig 
meget rolig en Pris ved den Lejlighed, hans stille Hu- 
stru fældede Taarer som over en Ulykke, og de to 
Døtre Ernestine og Caritas fik egen Karosse og egen 
Lektrice. To Aar efter var Etatsraaden bleven Confe- 
rentzraad og Deputeret i General-, Land-, Oeconomi- 
og Commercekollegiet. Stadig fløj Skibene ud over alle 
Have med Negere og Poser og Posteliner, Kaffe og To- 
bak, alle Indiens Urter og Ceylons Specerier, Masterne 
stod lige i Vejret i det lyseste Overmod, Vimplerne 
smeldede Negrene om Ørene, saa de faldt ned og blev 
ædt af Hajerne, men det gjorde intet til Sagen, de rige 
Ladninger gik i Havn og Dokker, og Guldet i Kisten. 
Der gik nok mange Negere i Løbet, sagde Skumlerne, 
men Palæet udi Kallebodeme fik sig en hel ny Etage, 
og Witzendorff blev Viceborgmester og Hospitalsfor- 
stander i Helsingør. Imidlertid var Madame Witzen- 

dorff bleven bragt til Hellig-Gejsteskirkekapel i fyrste- 
lig Ligconduct, og Ernestine, den ældste af Døtrene, 
var bleven gift med Provsten i Aalborg. Aaret efter 
mariagen opgav hun sin blide Aand i Barselseng. Der 
blev stille i det røde Handelspalæ. WitzendorfF medi- 
terede i en rød Silkesofa, han ofrede nu alt paa Caritas, 
den eneste tilbageblevne, og han lod en ældre, jysk- 
talende Søster hente over, for at hun kunde føre det 
store Hus. Caritas gik om i sin Faders rige Hus og 
saa* ud af Vinduerne. Hun nød den fineste Opdragelse, 
havde Dansemester, Lektrice, Fran^aise, alt hvad en 
fornem Frøken kunde beWve, hun kørte i gylden Ka- 
rosse, havde stort Tjenerskab om sig og vænnedes tid- 
lig til at have sin egen Vilje i alt, hun befalede, og alle 
adlød. Papa forgudede sin Datter, der var intet for 
godt eller for rigt, naar det gjaldt hende. Han elskede 
at sidde i sin Sofa og se hende i Silkekjole med paille- 
teret Vifte, han kunde undertiden slet ikke begribe, at 
denne fornemme og fine unge Dame nu ogsaa virke- 
ligen var hans Datter. Hendes udsøgte Opdragelse og 
adelige Manerer smigrede hans Forfængelighed paa det 
dybeste og inderligste. Naar han saa* hende skride 
gennem Salene, rank og knejsende, elskede han at 
tænke paa sine fattige Drengeaar derude paa Karup- 
hede. Caritas var hans Alderdoms Stolthed og Glæde 
og hans Gulds eneste Blomst. 

Denne Guldblomst var en skønne Dag udfoldet. 

Friere, af dem kom der nok, men Blomsten paa 
den meget ranke Stængel lukkede sin Kalk, krænket, 
afvisende. Papa forstod ingenlunde Blomstersproget, 
men han begreb dog saameget, at hans Datter ikke var 
nogen ganske almindelig Art. Caritas attraaede ikke 
mariage, hun havde ligesom en hemmelig Mistanke til 
alle de Messieurs, der kom i hendes Faders Palæ, hun 
afskyede disse ældre Cavaliers med deres Artigheder, 

og hun begav sig aldrig udi Assembiée, fordi alle Sta- 
dens Madamer var meget udelikate med deres bestan- 
dige Spørgen ud. 

Som Aarene nu gled hen, blev Frøkenens lange 
Hænder mere og mere trætte og raadvilde, ligesom om 
de slet ikke vidste, hvad de skulde tage sig for i denne 
Verden. Og Blikket, der bestandig søgte ud gennem 
Palæets Vinduer, fik noget stille ventende og uroligt 
spørgende. WitzendorfF blev mere og mere bekymret 
i sin røde Sofa, han vilde saa usigelig gærne se sin 
Datter udi mariage, nærmest for Arvingers Skyld, men 
Caritas slog med sin bestemte Nakke, hun vilde ikke, 
vilde ikke, vil— de ikke! Om Papa nu ikke begreb det? 
Gamle Witzendorff var alligevel, trods alt, meget stolt 
over denne jomfruelige Vilje, der slægtede hans ikke 
saa lidet paa, han beundrede og var forundret. 

Paa sin syv og tyveaarige Geburtstag tog Frøken 
Caritas en Beslutning. Hun havde i Stilhed Vinteren 
over faaet sat sig en hel Del ind i Handelsvidenskab 
og Forretningsforhold, hun fik nu Lyst til ogsaa at 
sætte sig lidt ind i, hvad der foregik paa Papas store 
Comptoirer og Handelsstuer. 

Den gamle Witzendorff var himmelfalden, men be- 
væget; skulde Handelstalentet virkelig være gaaet i Arv 
til hans kære Caritas. 

Næste Morgen lod han sin Datter præsentere paa 
alle Comptoirerne, han lod sige, at den naadige Frøken 
ønskede Besked om det og om det, at hun gærne vilde 
studere de og de Protokoller, og at hun gærne vilde 
sættes ind i visse Forhold og Beregninger. Alle Comp- 
toirerne bukkede dybt for den statelige Dame, der 
straks lod sig vise om imellem de grønne Pulte og 
straks lod en spids Pegefinger ligesom reviderende løbe 
ned mellem Talrækkerne. Ud paa Aftenen lod Frøken 
Caritas sin Portechaise bære ned i Dokken; der opstod 

ikke liden Bestyrtelse rundt om paa Skibene, da en 
statelig Dame gik ombord med bestemt Holdning. 
Den naadige Frøken blev ført om i sin Faders rige 
Skibe, Mandskabet blev præsenteret, Mademoiselle satte 
sig i Kahytten og lod sig bringe Blækhorn og Fjerpen, 
hun anstillede straks en Del Beregninger, og da hun 
ud paa Aftenen gik fra Borde, havde hun allerede om- 
ordnet et og andet og besluttet adskilligt. Der var ikke 
Tvivl om, at den naadige Frøken virkelig havde arvet 
sin Faders Handelsevner. 

To Aar gik hen. Frøkenen gjorde sin daglige Ronde, 
om Natten sad hun ofte oppe, bøjet over Comptoirernes 
tykke Regnskabsbøger. Ikke saa lidt Slendrian endda 
var bragt ud af Verden i Frøkenens Tid, og den naadige 
Caritas var just ikke elsket for sin overvættes Paa- 
passelighed. Der blev hvisket noget om Kræmmer- 
frøkenen og Blækhornsjomfruen, naar Damens grønne 
Silkekjole var udenfor Synskres. 

Den Foraarsdag var Caritas træt og sørgmodig, hun 
kom netop lige op fra Comptoirerne med GaaseQers- 
pennen bag Øret og Blæk paa Fingrene, hun havde 
været saa uheldig at høre en ikke netop høvisk Ytring, 
der var hvisket efter hendes Slæb, hun var bleven 
bleg, og det havde ramt hende som et Stik, det, at hun 
trods alt sit uegennyttige Arbejde i sin Faders Tjeneste 
— ikke var elsket, ikke afholdt af en eneste i dette 
store udstrakte og menneskemylrende Handelshus. 

Da hun kom op i Salen, tog hun Fjerpennen og 
kastede den i Kaminen. Hun gik ned i den store for- 
aarsvaagnende Hauge, hvor Svibler skød op over Mulde, 
og Violer blaanede, helt ind under de rødmende, blom- 
sterkuplede Æbletræer, der tabte deres lyse Kron- 
blomstblade for at sætte Frugt. Caritas saa' paa dette 
Naturens store Blomsteroffer, al denne Skønhed, der 
dalede, visnede og døde, og hun sukkede. Hun gik og 

gik i den urolige flimrende Vaarluft, hun følte sig en- 
som og ulykkelig; da hun naaede ned til Lysthuset bag 
Buksbomhækken, satte hun sig dér paa Trappen og 
gemte Ansigtet i de hvide Hænder. Nede i Havnen 
sang Sømændene, og Harmonikaers Toner svirrede 
gennem Luften, disse besynderlige Toner gav hende 
Lyst til at komme bort, langt uden Porten, helt ned 
gennem alle Lande for at se Alverdens glimrende Spek- 
takler. Hun saa' op og undrede sig paa én Gang over 
altings lyse Dejlighed, Duerne, der sad paa de glacerede 
Tage og næbbedes i Solen, Bierne, der summede ud og 
ind i de blomstertætte Kroner, al denne Flimren og 
Skinnen og Duften, og dér nede bag Hangens hvide 
Mur, Vandet saa blaat og blankt som et Silkeklæde. 

Hun var træt af de tyste Gomptoirer med deres 
kradsende Penne og ydmygt bukkende Personale, der 
alligevel raillerede over hendes Person, saa snart hun 
var udenfor Døren. De rigtlastede Skibe fløj Verden 
rundt, mens hun sad her bøjet over de døde Tal. Mon 
de fattige Matroser anede, at den naadige Frøken gik 
om og misundte dem? 

Saa rejste hun sig stille, gik op i Salen til Papa og 
sagde, at hun ønskede meget at rejse i dette Foraar. 
Den gamle sad netop og spiste jysk Gabliau med en 
mægtig Serviet om Halsen, han blev meget forundret 
over sin Garitas, der nu pludselig vilde ud og rejse, 
men han beundrede denne hastige Beslutning og kom 
kun ganske spagt med et Hvorfor. 

Garitas kom i slet Lune over Papas Gabliau, Ho- 
vedet laa og gabede saa dumt, hun kom til at tænke 
paa alle sine Friere, alle disse Snyltegæster, Skrydere, 
Gadespringere og Pudderhelte. 

„Hvorfor Garitas vilde rejse netop nu, da der just 
kom Skibe hjem fra Trankebar i den kommende Uge?" 

„Fordi hun var ked af Trankebar nu, fordi hun 

gad se en mere beleven og galant Verden end denne 
artige Stads', fordi hun gad tale med Mennesker, der 
havde gout og Levemaade, fordi hun var træt — træt 
— træt, derfor vilde hun rejse. Pengene maatte vel 
bruges til noget; naar hun fik den ene Rejsekaret og 
et Par af Mamsellerne med sig, var hun satisfaite." 

Gamle Witzendorff undrede sig igen over, at denne 
rejselystne Dame nu ogsaa virkelig var hans Datter, 
Gonferentzraaden havde aldrig været længere end i 
Hamborg, og nu vilde Garitas langt over den Elbstrøm 
ned i det fransøsiske og helt ind i det romerske. 

Efter en Uges Forberedelser rejste Frøken Garitas 
uden Porten, og alle Stadens Assembléer havde ét inter- 
essant og magnifique Samtaleæmne mere. Mon hun 
vilde ud og søge efter en Hertug, siden Stadens Mes- 
sieurs ikke var hende gode nok? I saa Fald burde 
man for Gud være en Smule mere angenem i alle 
Lineamenter, end den gode Frøken udi Kalleboderne. 

Efter Jul kom Frøken Witzendorff tilbage i sin 
sorte Rejsekaret. Hun havde kedet sig umaadeligt udi 
det fremmede og følte sig dybt skuffet over alle disse 
Byer og Mennesker, der lignede hverandre paa en Prik. 

Saa sad hun altsaa nu paany i det røde Palæ og 
stirrede over den døde Kanal over mod det overmodige 
Ghristiansborg, der syntes at leve i sin egen Verden 
med Taarn imod Sky. Imellem dette Slots lyse Verden 
og Garitas laa der en Kanal, og hun følte dybt, at hun 
ikke hørte hjemme i den Verden dér ovre og aldrig 
vilde komme derover, det var en Ydmygelse for hendes 
stolte Sind, og hun hadede det Slot, fordi det syntes 
at trodse hende og hovere over hendes Penges Afmagt. 
Om Foraaret fejrede hun saa sin trediveaarige Geburts- 
dag ved at ligge i sin Seng og sove for sammentrukne 
Gardiner, Papa havde foræret sin Datter en stor sølv- 
forgyldt Peberbøsse til et vordende Udstjnr. Næste 

Morgen stod hun tidlig op, skar sig paany en Gaase- 
fjerspen og gik som en Søvngængerske ned paa de 
store Gomptoirer, hvor hun blev modtagen med den 
allerdybeste Ærbødighed. Foraarsluften afficerede hende 
ikke mere, hun var bleven rolig, de blomstrende Æble- 
træer forvirrede ikke længere hendes Jomfruelighed, 
og Harmonikatoner bragte ingen Rejselyster, hun følte 
sig færdig med alt og kunde for den Sags Skyld gærne 
gaa paa Gomptoirer Resten af sine Dage, hun havde set 
Verden efter i Sømmene og fundet den kedsommelig, 
men mest Menneskene, ingen hidsige Sjælsbe vægeiser 
mere, ingen Sindshenrykkelser — forbi — forbi. Men 
undertiden kunde hun alligevel sidde ved Vinduet og 
misunde de gemene Folk, der gik forbi i Søndagstøjet 
med hinanden under Armen, og naar hun sad i sin 
Loge udi Gomediehuset, berørte al den megen Tale 
om Elskov og Forliebelse hende ret ubehageligt, det 
var, som bebrejdede de Acteurs hende en Mangel, som 
om hun var sat udenfor og ikke kunde tale med. Efter 
saadanne smaa og flygtige Anfald blev hun undertiden 
greben af en synderlig Godgørenhedstrang, hun fik 
Interesse for de fattige, der var i hendes Faders Tje- 
neste, og én Gang lod hun Karossen køre ud til det 
nye Hospital i Norgesgaden for at dele Blomster ud 
mellem de syge. Bagefter skammede hun sig over sine 
sentiments. 

Naar den jyske Tante, Hannibaline, om Aftenen 
havde faaet sat sit Nathaar foran Toiletspejlet og faaet 
Buklerne hængt op i Stropper, gik hun i Regelen over 
i Broderens Sovekammer for at faa sig en Passiar. Saa 
snakkede de to gamle da om Garitas, der gjorde dem 
den store Sorg at lade Slægten vandre i aaben Be- 
gravelse uden at efterlade sig Livsarvinger. Kunde de 
dog blot finde et dannet Menneske af fin Familie, i alle 

Maader galant og beleven, med behagelig Levemaade, 
saa skulde de mafoi gøre deres til, at mariagen kom i 
Stand. Gamle Witzendorff laa oppe i en rød Himmel- 
seng paa en stadselig Forhøjning med Gardiner og 
Baldakin, laa der saa godt og gennemgik grundigt 
Stadens bedre Familier, alle ugifte Etatsraader og 
Gonferentzraader, som Garitas endnu ikke havde faaet 
overrakt en Kurv med ostindiske Rariteter og tranke- 
barsk Ingefær. Friere havde der været Legioner af, 
mest ældre og satte Borgere udi Staden, der sad godt 
i Stillinger og nød Medborgernes Agtelse. En efter en 
var de komne op paa Witzendorffs Gomptoir og havde 
forebragt deres Ærinde i sirlige Ord fulde af Omsvøb; 
de var alle som én blevne lidt røde under Pudderet og 
havde ladet Snusdaasen spille mellem Fingrene, uaflade- 
lig havde deres Blikke søgt imod Spændeskoene, og de 
havde grebet sig uroligt om til Haarpungen, som var 
det selve den trojanske Helene, de bejlede tiL 
„Messieurs taler selv med Frøkenen!" 
Saa listede de med smaa forsigtige Skridt ned 
gennem den lange mørke Gang til Stadsstuerne i Hoved- 
bygningen, én efter én listede de af Sted paa deres 
skinnende hvide Silkestrømpeben, og de kom aldrig 
mer tilbage gennem den lange Gang, de forsvandt med 
deres Ingefær og deres Ghinapostelin, som Garitas 
meget omhyggeligt havde pakket ind til dem i smaa 
højrøde Straakurve. Dér kunde Garitas have siddet 
som agtet Madame udi Staden og have sine høj velsig- 
nede Dage, hvis hun ikke havde haft de besynderligste 
Livsgeister under Solen, og et Sind saa iltert, som man 
stikker Ild i Blaar. Garitas — Garitas, vil du da al- 
drigen indgaa udi Ægtestand! Saa putter gamle Witzen- 
dorff sig dybt ned i de blaa Bolstre i sin røde Balda- 
kinseng, og indtil den gule Morgensol falder paa de 
lange Silkegardiner, drømmer han tungt om mange 

smaa krøltoppede Børnebørn, der kravler om i de store 
Stadsstuer og spiser Ingefær og drikker Trankebarkaffé 
af smaabitte Chinakopper, smaa Børnebørn, der en Gang 
skal tælle Tutter og Bancosedler og lade Skibe sejle 
om Gap og sætte Marmorgravmæle over de gamle 
Witzendorffer i Helliggeistes Kirke. 

Hver Nat drømmer den gamle om sine smaa Børne- 
børn, og naar Morgensolen skinner paa Sengegardinerne, 
dø de, — smaa Drømmelig med Blomster i de hvide 
Hænder. 

Frøken Garitas har ikke sovet meget den Nat, det 
Forbjærg ved Gap er hendes evige Bekymring. Hun 
har siddet oppe til tolv over Regnskabsbøgerne, ét af 
de store Skibe er udeblevet denne Gang over Tiden, 
og Skibet var nyt, lige løbet af Dokken, en rig Lad- 
ning er udebleven, derfor kan Frøkenen ikke sove. 
Dér ude i Vedbenden har et Stærepar slaaet sig ned, 
et meget uroligt Par, der laver Rede baade Dag og Nat. 
Garitas begriber ikke disse Stære med deres Familie- 
drift, denne Flyven ud lige fra Morgenstunden af for 
en Redes Skyld, denne evindelige Uro for de kommende 
Ungers Skyld, at de Dyr ikke heller glæder sig over 
det grønne Foraar, det duggede Græs, Violerne, der 
blaaner i Rabatterne, den muntre Sol, og alt hvad en 
Stær nu ellers har at amusere sig over. Frøkenen 
ærgrer sig hver Morgen over Dyr og Mennesker og 
udeblevne Skibe. Nu ligger Solen paa Gardinerne, 
Gomptoirerne lukkes op, der bliver Røre paa Skibe og 
i Dokker, igen en lang Dag fuld af Arbejde og Bekym- 
ringer og kedsommelig Travlhed. Frøkenen har ikke 
længere Lyst til at staa tidlig op som i gamle Dage, da 
hun var oppe længe før Personalet. Hun sætter sig op 
i Sengen, skyder de gule Gardiner til Side, den lyse 
Sol spiller ind over de broderede og stukne Tæpper, 

saa lægger hun Armene bag Nakken og drømmer med 
aabne Øjne. Hun er træt af at være Papas Datter, leve 
i hans Hus, spise ved hans Bord, klæde sig for hans 
Penge. Saa nu er Stærene der igen med deres Larmen, 
de sidder lige op ad Ruden og kigger med deres smaa 
gule Øjne. Indgaa mariage — en Jomfru har altsaa 
kun Udsigt til mariage, leve i sin Mands Hus, spise ved 
hans Bord, klæde sig for hans Penge og takke dertil. 
Hvor de Stære dog er urolige! Komme sammen med 
Monsieur til Paaske, det var altsaa Livet. I saa Fald 
hørte hun til en anden Slags Jomfruer, og hun kunde 
kun beklage det svage Køn, der i disse Stater og Bi- 
lande var dømt til mariage. Rok og Ramme. Var blot 
ikke alle Messieurs som æltede ud af én Dejgl Mon 
der alligevel ikke^ i den ganske Stad skulde være én 
eneste Mand efter hendes Hoved, udstyret med alle de 
Kvaliteter og Meriter, hun nu satte Pris paa, en Mand, 
der ikke var en Ædere, som ikke snakkede om Com- 
merce, som ikke var stærk Geist, Melancholicus, Scep- 
ticus og Poetmager, kort sagt, en Mand, der vilde leve 
i hendes Hus, spise ved hendes Bord, klæde sig for 
hendes Penge og være taknemmelig til. Det vilde være 
en smuk Anvendelse af Pengene, lørst gøre sig selv 
lykkelig og saa en anden. Men denne anden, hvor var 
han? Denne anden, som kunde gøre hende lykkelig, 
og som hun kunde se op til. 

Men hun foragtede og hadede alle Stadens Mes- 
sieurs! Alle disse galne og smalhjærnede Gavaliers og 
Gadejunkere og Etatsraader og Conferentzraader og 
Cancellistøvekoste. Hun hadede dem, fordi de aad 
mere, end de tænkte, fordi deres Hjærter var gjort af 
noget tørt Lapperi, fordi de gik om med smudsige 
Nebenabsigter, og fordi deres Sjæle var mindre end en 
Spurvs. Hun blev galdesyg af at tænke paa det Daare- 
kistekompagni, der troppede op her i Huset og slugte 

Papas fine Mad hver anden Søndag. Ikke ét eneste 
Menneske i denne Hærskare, galante og tomme Tale- 
maader fra Meyers Kaffehus, forloren Geist og hyklede 
Sindshenrykkelser. Dér var nu den stadige Friere, Hr. 
Conferentzraad de Klocker, en udlevet, oppustet, hvid- 
fed og skallet Monsieur i sorte Fløjelspantalons med 
Guldtresser. Denne evige Friere kunde tale og tale en 
sand Evighed uden endnu at have tænkt. Det var hans 
Ambition at have Geist og Forstaaelse af Poeterne, 
han kunde i Regelen hele sidste Skjaldtidende udenad. 
Han var en Nar, men der skal jo noget til det ogsaa. 
Men naar hun tænkte paa hans tomme og hvidblaa 
Øjne, hans Øren, hans smaa, dyrisk lebendige Ben, 
hans gemene Næse og hans Hængebug, paa hele denne 
tykke Spradebasse, paakom der hende en stor Gysen 
og Gaben. Saa var der de smaa Gadejunkere af fin og 
galant Familie, der levede af at være Papas Sønner, 
agede om i gyldne Karosser og var stolte af Familiens 
Sommerhuse og Lystgaarde. Disse Messieurs gelejdede 
hende stedse med Ærbødighed og udviste en ganske 
særlig attention og Naade mod hendes Ringhed. Saa 
var der Papas agtede og agtbare Venner, der gik om 
med deres lille Uangribelighed paa en højt opløftet 
Præsenterbakke, hun afskyede dem af et fuldt Hjærte. 
Hr. Stadshauptmand Lisenborg, der altid fortalte, fra 
hvad Kant Vinden viftede, Hr. Vicebrandmajor Schdn- 
heider, der altid talte om Saucer og Hjærteanliggender, 
Hr. Dispachør Swartz, der var snusfornuftig og snus- 
tør som en udtørret Plante i et Herbariuni, Baron de 
Knagenhjelm, der foragtede Bordets Glæder og aad 
som en Tærsker, Hr. Bankodirecteur Thott, der var 
Mæcenas og Patron, naar det ikke gik ud over Rigs- 
dalerne. Og endelig Professores; de snakkede om en 
Homerus, en Democritus, en Heraclitus, som var det 
ældre Paarørende af dem. Professor Doose, der talte 

Latin udi Assemblée og lignede en Skoleholder fra 
Anholt, Professor Uhle med sin Græsk og sin slidte 
Frakke. Men var der nogen, hun foragtede med hele 
sin Naturs stolte Foragt, saa var det Poeterne, og sær- 
lig da de, der kom i hendes Faders Hus for at finde 
en Mæcenas, hun hilste ikke paa dem, hun syntes, at 
hun kom i Berøring med noget, der var smudsigt og 
urent, og gik sin Vej, stolt. Hun foragtede Poetmageme 
og regnede dem for en lavere Menneskeklasse. Deres 
avindsfulde Misundelse, deres evindelige Bagtalen og 
Hvisken om hinanden, hele dette kuriøse Menneske- 
æden paa Gader og Stræder i Kaffehuse og Skribenter- 
assembléer, denne dybe Mistvivlen om hinandens Geist 
og Duelighed i Rimefagene, de ældres Nedslagten af de 
unge og de unges Had til de ældre, de gemene Lav- 
heder for at opnaa en ussel og ridicule Professor 
Poéseos-titel, og den uendelige Renden om for at be- 
hage Avisskriverne, der alligevel lo af dem bag deres 
Ryg. Alt dette foragtede hun; og det, at det var deres 
Liv, at faa en Ode, et Hyrde vers og en Skjaldresang 
anprist i „Patrollen", den evige Væren paa Post, at 
andre ikke kom til Truget, Kapløbet i det lave. Kampen 
for at opiiaa en falsk Udødelighed paa tyve Aar, skønt 
mangen én meget godt maatte vide, at enhver Djævel, 
selv den litterariske, kun regerer sin Tid. Frøken Ca- 
ritas følte en Trang til at vaske sine Hænder gen- 
tagende Gange, naar hun tænkte paa disse mærkelige 
Mennesker, der var født med en Skjaldretunge udi 
Munden. 

Adieu — Messieursl 

Men dér kommer Jomfruen med sin hvide Kappe 
og sin lakerede Bakke, i denne Tid faar Frøkenen hver 
Morgen sin Kaffe paa Kammeret. Jomfruens Ansigt 
ligefrem straaler under den nystrøgede Kappe. I For- 
gaars slog hun op med sin Renteskriver, hun maatte 

ikke gaa paa Maskerade, saa var alt forbi. I Gaar for- 
lovede hun sig saa med en lille Studenter. Blot hun 
nu maatte vinde en Terne i Wandsbecks Trækning, 
for de Studentere, Himlen maatte vide, hvad de levede 
af. Men net var han, han spillede paa Fløjte, havde 
en retskaffen. Vandel og en frisk Levemaade. Hun var 
glad ved sin lille Studenter, og med at blive Præste- 
kone hastede det saamænd ikke. Kom hun først en 
Gang ud til de hellige, blev det nok ikke til Maske- 
rade mere i denne syndige Verden. Hun havde alle- 
rede sagt det til Lauritz — først Maskerade — saa 
Kald. 

I den Vinter blev der talt meget i Staden om det 
søhlenthalske Hus. Først Sønnen, der fik en Blessure 
paa den Jagt udi Gribskov, et beklageligt Vaadeskud 
paa et saa kønt og friskt Menneske, saa Baronens plud- 
selige Død, man beklagede Baronessen, hver og én 
vidste, at der var Gæld baade paa Gaard og Gods, man 
beklagede, steg i Kareten og kørte ud paa Kondolence- 
besøg. 

Rundt om ved Kaffebordene blev der talt om de 
to ugifte Sønner, mer end én Madame tog sin Datter 
med i Kareten, naar Turen gjaldt Palæet udi Norges- 
gaden. Der var i de Aar særdeles mange ugifte Frø- 
kener i Staden, Frøkener der sad paa Stads med Hæn- 
derne i Skødet og ventede paa mariage. Kareterne 
kørte fra og til, mer end en lille Jomfru sad Vinteren 
over i forhaabningsgrøn Silkekjole med svage Haab 
og et forventningsfuldt Hjærte. Den Dag kørte saa 
Gonferentzraad Witzendorffs over Højbro i en statelig 
Karosse. De fire Domestiquer bagpaa havde Flor om 
de trekantede Hatte, Hestene havde Sørgeduske bag 
Ørene. Folk fløj til Vinduerne for at se paa Stadsen, 

der blev sagt mer end én giftig Vittighed om den for- 
gyldte Frøken udi Karossen. 

Familien Witzendorff blev modtagen med de aab- 
neste Arme. Baronessen ansaa* det som en Himlens 
Tilskikkelse at Conferentzraaden fra Kalleboderne gjorde 
hende sin Opvartning med Søster og Frøken Datter. 
Baronessen kunde ikke takke sin Gud nok paa sine 
Knæ for dette mageløse Redningsanker, der dalede ned 
i hendes Sorgers oprørte Sø. Hun besluttede straks 
at knytte et evigt Venskab med den genereuse Familie. 
Der blev ikke sparet paa Komplimenter og Hjærte- 
udtalelser. Den jysktalende Tante blev anbragt i So- 
faen med Silkeskammel og Rygpude, Conferentzraaden 
fik en Souvenir om salig Baronen, en Kommandostav, 
Frøken Caritas, der forstod sig en Smule paa Syge- 
pleje, blev anmodet om at kigge op til den syge. Fra 
den Dag af kom Witzendorffs ugentlig paa Besøg, Vin- 
teren over. Caritas befandt sig vel i det stille og for- 
nemme Hus, hvor alt var afdæmpet i Lyd og Farver, 
hvor Tjenerskabet gled omkring, stille hviskende. Det 
var en hel anden Verden end den derhjemme i det 
larmende Handelspalæ ved Kanalen, hvor alskens Mata- 
dorer og Embedsmænd fyldte Salene med deres Køb- 
mandslatter, Børsbrovten og Pengeraahed. Her var 
alting stille og dunkelt omkring de tre syge og sygelige 
Adelsmennesker, alt var Ro og Hvile, bløde Stemmer 
og fornemme Bevægelser. Og en gammel Slægts tal- 
rige Portrætter skuede ned og adlede ligesom ubevidst 
Tanke og Tale. Frøken Caritas følte en Slags Sympathi 
med denne haardt hjemsøgte Frue, der var saa gennem- 
elskværdig og hejtdannet, undertiden var det hende 
en hel Lise at køre ud i Norgesgaden og lytte til de 
stille Stemmer og mærke den dybe Ro. Baronessen 
blev hendes moderlige Veninde i den Vintertid. Da 
Sønnen saa første Gang kom op efter det lange Syge- 

leje, hvid og mager og usikker i Gangen, med alt Liv 
glødende og brændende i de mærkelige Øjne, følte 
hun en synderlig Trang til at være noget for den unge 
Monsieur, udvise Deltagelse og fin Varsomhed, fordi 
hun stod i Taknemmelighedsgæld til hans Moder. Hun 
fandt ham køn og af et finere Stof end de Cavaliers, 
hun plejede at sé i sin Faders Hus. 

Men Enevold tog absolut ikke megen Notits af den 
galante Frøken, der hvert Øjeblik vilde hjælpe ham 
hen over Gulvet. Han tog imod hendes Venlighed med 
hofmæssig Artighed, men opdagede egentlig aldrig helt 
hendes Tilstedeværelse i Salen, som saa' han hende 
ikke, og som hørte han kun halvt paa, hvad hun sagde. 

Garitas begyndte at hade ham. 

Saa længe Monsieur Enevold var syg, skrev hun 
hans fornemme Ligegyldighed paa Sygdommens Reg- 
ning, men da han begyndte at komme sig og stadig 
var den samme overlegne, nedladende, fornemt til- 
bageholdende Grandseigneur, irriterede det hende og 
gjorde hende stolt og udfordrende. Pengestolthed og 
Adelsstolthed som i de fransøske Romaner, hun gad 
nok prøve Kræfter med ham. Enevold trak sig stadig 
tilbage, naar hun var paa Besøg, talte hun en sjæl- 
den Gang til ham om sine Rejser, hørte han paa hende 
med en usigelig taalmodig Mine, lukkede Øjnene, træt 
og irriteret, og gik op paa sit Kammer, saa snart som 
det var muligt. Garitas følte sig ydmyget og forag- 
tede Monsieur for hans store Mangel paa conduite 
og comportement. Men det var alligevel den første 
Kavaler, der endnu ikke havde krummet Ryg for hende, 
sagt hende Komplimenter, søgt hendes Selskab og 
været hende til Tjeneste, og hun holdt stille Øje med 
ham og stolede paa sin Magt. Ellers interesserede 
denne Enevold Brandt hende aldeles ikke, kunde hun 
blot faa ham bøjet en Smule, vilde hun være tilfreds. 

hun der var vant til Lydighed paa alle Gomptoireme, 
vilde nødig føle sig overvunden af en saadan — Hof- 
junker. 

Baronessen var Fortvivlelsen nær i den Vinter 
ingen Tilnærmelse var mulig mellem de to, Enevold 
lagde hende i Graven, til hvem skulde hun betro sig. 
Gamle Witzendorff var ogsaa bekymret, eftersom Tiden 
trak ud. Garitas foragtede dybt denne Hofkavaler med 
hans selvbevidste Holdning, hvad havde Monsieur vel 
sét af Verden, blot hun saa' ham, følte hun sig strids- 
lysten, men Tiden gik, og det blev paany Foraar. 

En Formiddag satte hun halvt i Desperation en 
rød Neglike i sit gule, pyntelig opsatte Haar, iførte sig 
en blegrød Silkekjole med smalle, blanke Striber og 
kørte ud i Spejlglaskarossen til det søhlenthalske Palæ. 
Hun følte sig besynderlig ung i denne røde Silkekjole, 
maaske var det kun den lyse Sol, den straalende blaa 
Himmel over de røde Tage, og Haverne med Aurikler 
og Primler i Bundter og stænglede Liljer i Rækker. 
Hun kunde sidde og sé sit eget Ansigt i Vognspejlet 
lige overfor, Øjnene, der var dybe og blaa, og Huden 
med sin sarte gennemsigtige Farve og det blanke svære 
Haar med sin store krusede mørkerøde Neglike mellem 
de to Guldnaale, hun sad selv og var forundret, over 
at der dog alligevel var saa meget angenemt hos 
hende selv, noget flygtigt der laa hen over Lineamen- 
terne, som et fint og uroligt Skær, der lyste med en 
bleg og mystisk Glans. Men da hun kom ned paa 
Hallandsaas, fik hun pludselig en saa umaadelig, over- 
vældende Hjærtebanken, Blodet begyndte at hamre og 
bruse i de magtesløse Aarer, hun skammede sig over 
sig selv, over den røde Silkekjole, Negliken, Guld- 
naalene, og hun lod Kudsken køre sig hen i Rosen- 
borghaugen, hvor hun steg ud nede i Damegangen, 
lod Domestiquen lægge sig Manteauen om Skuldrene, 

slog Viften ud, og gik op gennem den solflimrende 
Allé for at hilse paa Herskaberne, der var ude paa 
Promenaden. Hun følte sig saa underlig ubestemt for- 
elsket, vistnok i Naturen. Domestiquen, der fulgte ti 
Skridt bagefter, syntes at den naadige Frøken var 
bleven saa angenem og dejlig udi den sidste Tid, hel 
en ung og yndelig Frøken i den røde Kjole. Men godt 
var det da ogsaa, at „Bellona" ikke gik til Havsens 
Bund med Mus og Negere dér ved den Cap i en for- 
rygende Storm, men var kommen hjem i Dokken med 
fuld Ladning og helt Skrog. Kunde blot de tre andre 
Skibe komme helskindet omkring det fæle Bjærg, saa 
kunde gamle Conferentzraads lange Datter saamænd 
endnu blive den smukkeste Jomfru inden Kjøbenhavns 
Volde. De Skibe — de Skibe! 

Enevold kom hjem i det sorteste Humeur. 

Han løb op ad Trapperne, stormede ind gennem 
de halvmørke Sale, hvor Tomheden mere og mere be- 
gyndte at gabe rundtom, frem og tilbage løb han som 
en gal, gestikulerede, stod saa pludselig stille, saa' op 
og ned ad sin sorte beskedne Klædesdragt, sine al- 
mindelige Sølvspænder, sine enkle Kniplingsmanchetter, 
og begyndte saa igen at løbe frem og tilbage inde 
under Slægterne Brandts og Søhlenthals runde Ahne- 
billeder. 

Det maatte altsaa ligge i hans Dragt, hans Sko, 
hans Manchetter, denne mageløse Tilsidesættelse, Over- 
seen og Nedladenhed de Herrer KoUegieassessorer be- 
hagede at lade ham være Genstand for, overalt hvor 
han søgte Audiens i den røde Bygning. Men han var 
af for fint et Blod og af for fin en education til i 
Længden at ville taale sligt, han var. meget for god til 
i Timevis at sidde og vente ude i de stores Forgemak- 
ker! Op og ned i Salen løb han og beklagede sig 

foran de gamle Billeder^ der kiggede ned paa ham med 
runde Øjne og martialske Miner. Alle havde de en 
Kommandostav i Haanden, og nu skulde han have en 
Gaasefjerspen og sidde paa Gomptoir Resten af sit Liv. 
Man havde ydmyget ham ved at lade ham vente, og 
det var naturligvis denne Moltke, der maatte staa bag 
ved det hele, Intriger paa alle Kanter, hvad skulde 
han gøre, — rejse, — men Pengene — Pengene! 

Og saa igen ned gennem Salen, saa det klirrer og 
klingrer i de store venetianske Lysekroner, de høje 
Spejle ryster over Konsollerne og hele Salen gynger. 

Og Mama, der i Aftes fortalte ham, at hun vilde 
sælge Diamanterne, hvis han ikke var hende en lydig 
Søn. Diamanterne! hvilken malheur! Hvor var Mama? 
Han maatte straks tale med hende. Han begyndte at 
svinge Sølvbordklokken frem og tilbage i vildt Raseri, 
op og ned, frem og tilbage. Saa var Lakejen der, og 
Enevold over imod ham som en Hvirvelvind. 

„Hvor hendes Naade var henne — men hurtigt!** 

Hendes Naade Fru Baronessen var paa Visit hos 
Hr. Gonferentzraad Witzendorff, Deputeret i General- 
Land-Oeconomie og GommercekoUegiet, og kom sent 
hjem. 

„Merci!" 

Lakejen forsvandt som en Aand hos Komedian- 
terne i Læderstrædet. 

Altid hos disse WitzendorfFs, disse Pengesække, 
disse Høkerfolk, disse Guldkalvshedninger! Og her gik 
han i dette store tomme Hus og vidste hverken ud 
eller ind. Men de Herrer Ministri i Geheimeconseillet 
kunde vente, baade Monsieur Bernstorff og Monsieur 
Thott og Monsieur Reventlow. Han havde været hos 
Generalfiskalen, hos Gancelliforvalteren, hos de Depu- 
terede i General Gommissariatét, hos Oversekretæren, 
men nu var han træt, alle Døre lukte, alle Veje spær- 

rede, forraadt af Monarken og haanet af denne Gan- 
cellipøbel, der burde sidde i Odense Tugt- og Manu- 
facturhus og spinde dem Silke, som han burde slide. 
Saa kastede han sig ned over Armstolen og gemte An- 
sigtet i Hænderne, Uhrene slog og kaldte paa hinanden 
ind gennem Salene, men han hørte det ikke. Stadens 
uroligt bølgende Foraarslarm jog syngende op imod 
Palæets Mure, men han vilde intet høre, ikke sé Solen, 
kun Mørke og Stilhed, saa elendig og raadvild følte 
han sig nu. Længe laa han saaledes i den øde Sal, 
mens Lyset begyndte at trække sig hen over de hvæl- 
vede Stuklofter med de ovale Piafonds. 

Hvad var det, midt i den dybe Stilhed en blid 
drømmefin Fløjtetrille, som en melodisk Kalden, en 
Solstraale i Toner, men den døde straks bort, blev 
borte. Enevold løftede Hovedet, lyttede. Nu var den 
der igen, den blide fredeligt aandende Melodi, Tonerne 
kædede sig stille sammen og spandt sig frem i lette 
syngende Ranker, der snoede sig ned gennem Stil- 
heden og drog opad. Enevold havde rejst sig, han 
gik frem i Salen, han fulgte efter Lyden, ind igennem 
det grønne Kabinet og ud i den gule Damaskesgang, 
og nu op ad Trappen og hen foran en bred og lav 
hvidlakeret Dør med en skinnende Messingdørhammer. 
Saa vidste han, hvor Tonerne kom fra, gamle Hagewitz 
begyndte nok at blive sentimental med Aarene, siden 
han spillede Fløjtesoloer i Enrum. Stille lukkede Ene- 
vold Døren op. Der var Sol i Kammeret og Duft af 
Geranier og lun Aande fra de gamle Bøger og gulnede 
Blade, den hvidhaarede Gamling sad ved det aabne 
Vindue og lokkede for Fuglene, der var vendte tilbage 
til deres Reder under Taget, efter de lange Rejser i 
Verd^is urolige Labyrinth. Den gamle hørte ikke Ene- 
vokås Trin, han blev ved med at spille paa sin blide 
t«almodige Fløjte. Saa gaar Enevold frem i Kammeret, 

den gamle Mand sér slet ikke ud til at blive overrasket, 
skønt det er første Gang, den unge Monsieur besøger 
ham efter hans lange Sygeleje. 

Hagewitz kigger stille op og lægger Fløjten fra sig 
i Karmen, saa begynder han at tale med sin blide 
Stemme om Dyden, der er den sande Dejlighed, om 
Gudsfrygt og Naade og om Synden, der er Sjælenes Rust. 

Enevold synes at denne tynde Stemme kommer 
som fra en Grav, fra et Sled, der ligger langt borte 
fra Livet, og han bliver pludselig irriteret og forarget 
over al denne synderlige Levevisdom, der ligesom 
kreser om Døden, som det eneste rigtige. Denne gamle 
har intet at sige ham og intet at hjælpe ham med, og 
saa rejser han sig op og vil gaa med det samme. 

„Lad os blot ikke fortabe os i de gammeldags Ma- 
terier og Discourser," siger han stolt. „Hvad er Dyd, 
og hvad er Synd, gode Hr. Hagewitz? Det som jeg 
anser for plaisir, det kalder De Forargelse, og naar jeg 
formener, at Gud er en Elskere af Liv, har De straks 
den synderlige Formening, at han er en Hadere af de 
uskyldigste amusements. Hver sin gout. Monsieur! 
Om deslige Materier enes vi aldrig, thi ét turde være 
Synd for den gemene Hob, ét andet Dyd for os af det 
blaa Blod, alle vi der er fødte og kommen af Adel. 
Og hvis det skal kaldes Dyd, Monsieur, at sidde og 
samle tykt Blod i en Studerstue, saa elsker jeg mafoi 
ikke den Slags Dyder! Hagewitz véd fra gamle Dage 
af, at jeg er en Elskere af Afvigelser og Passioner og 
Sindshenrykkelser og alt det. Vil De slide deres Sko 
paa en trang Sti, bien, saa behager det mig at køre en 
carrosse paa en Kongevej! Én elsker plaisir, en anden 
Forsagelse! Vi er alle Mennesker, skulde jeg formene, 
og hver har sin gout! 

Saa gik han over imod Døren med verdenso ver- 
legen Holdning; idet han stod med Haanden paa Laasen, 

vendte han sig om og næsten raabte over til den gamle, 
der blev ved med at mimre og mumle om Dyd og 
Fristelser i den blomstrende Alder. 

„Men Hr. Hagewitz har ikke haft den rigtige cou- 
rage, det er Sagen, Adieu!" 

Saa gik han igen op paa sit Kammer, begyndte at 
løbe frem og tilbage — Kollegier og Højesteret var 
altsaa lukkede for ham, end ikke Assessor kunde han 
blive — alle Planer strandedel Denne gamle Nar med 
hans Dyd og Taalmodighed! Men sidde her paa dette 
Kammer alle Dage, det vilde han ikke, saa heller flygte 
bort lige straks. Rejse I Ja, det var den eneste Udvej. 
Men det maatte være straks, uden at nogen vidste 
Besked derom. Pengene! Han havde netop halvQers 
Rigsdaler. Saa kom der en Ide, som et Lyn. Enevold 
slog ud med begge Arme, stod saa stille med aaben 
Mund og opspilede Øjne. — Baronens Stadsstok med 
Brillantknappen, den var endnu ikke afhændet! Der 
stak tusinde^ Rigsdaler i de Brillanter, ja mindst. 
Den stod i Sovekabinettet i Ghatolskabet. Stjæle — 
kunde det kaldes at stjæle, naar han var Baronens 
Stifsøn og alligevel skulde arve. Baronen var jo død, 
brugte ingen Stok, Mama heller ikke. Mama vilde kun 
være glad over at blive ham kvit, Christian ogsaa, de 
vilde begge drage et Lettelsens Suk. Han vilde gøre 
dem en Glæde ved at laane den Stok for en Tid. De 
store spillende Stene, hvor lyste de, sprudede Funker, 
hver evig eneste Facet med sit Blink af Haab og midt 
i de flyvende Flammer straalede Slottet i Versailles 
frem med sine lange Spejlsale og luegyldne Lofter. 
Han havde mange Venner i Paris, von Råben og Danne- 
skjold i Gesandtskabet, og von Plessen, han vilde dog 
først skrive et Par Linjer for at forberede dem paa 
hans Ankomst. Den ene Rejsekareth maatte kunne 
undværes i et Par Maaneder, Jean og Jørgen var ham 

hengivne, de vilde følge med ham, endnu i Eftermiddag 
maatte han tale med dem. Naar han blot var udenfor 
Volden med sit Pas! Han satte sig hen ved Chatollet, 
skar en Pen, skrev i rivende Hast en kort Epistel til 
von Plessen, at han var paa Vejen til Paris og ventede 
at kunne faa Bopæl i hans Logement i rue Ghante- 
reine. — Tyve Penne maatte der skæres, inden den 
Epistel blev færdig, det flød med brækkede Gaaseijer 
rundt om paa Gulvet, Blækhornet væltede ud over 
Chatolklappen, men saa var Epistlen skreven. Sand 
blev strøet paa og et stort skinnende rødt Laksejl blev 
aftrykket. Hvor det lettede og lyste, nu da Beslut- 
ningen var tagen, Solen skinnede igen over Buksbom- 
hækken dernede. Himlen blaanede over alle Tage, 
Sangklokkerne klang, og alle Duer svang sig gennem 
Luften i en Kæmpering. Lidt efter var han nede af 
Trapperne for at faa Epistlen besørget og den Brillant- 
stok hentet — og laant. Jørgen maatte bagefter in- 
strueres i al Hemmlighed. Palæets højtidelige Stilhed 
og Tomhed ængstede Enevolds Samvitti^ed en Smule, 
maaske det kun var Ahnebilledemes mange Øjne, der 
foruroligede ham, da han kom igennem Salen. Cou- 
rage! Stokken maatte hentes, og han var jo Baronens 
ældste Stifsøn, én Souvenir maatte han vel ogsaa have, 
naar Christian havde faaet Brystnaalen. Huset var 
som uddødt, Mama var i Assemblée og Christian i 
Cancelliet, Folkene var i Domestiquestuen og Hagewitz 
paa sit Kammer. Kun Uhrenes stille Tale og de blide 
Klokkespil for hvert Kvarter. Ingen i Mamas blaa Ka- 
binet, nu Hjørnestuen, nej ingen, saa stod han en Stund 
stille foran den hvide Dør ind til Sovekabinettet. Var 
det at stjæle, naar Stokken tilhørte en afdød? Cou- 
rage! Nu ind. Gardinerne var trukne for, den store 
Baldakinseng, der havde rummet saa mange ægteskabe- 
lige Scener og Sorger, hævede sig majestætisk og tru- 

ende ud fra Nichen. Dér stod Chatollet, mægtigt, opad- 
stræbende, med sine Skuffers og Skabes hellige og 
uudgrundelige Mysterium, overalt bag de slebne Ruders 
svejfede Døre og gyldentsnoede Lister var der hemme- 
lige Gemmer og skjulte Rum. Her inde rugede Slæg- 
tens Smykker og Brillanter paa det mørkerøde Fløjl, 
her laa Familiens Breve og gulnede Dokumenter og 
vidnede om, at Hæder, gloire og bravoure havde lyst 
over Navnene Brandt og Søhlenthal gennem de rin- 
dende Sekler. 

Enevold var først ved Vinduerne, saa ved Dørene, 
saa igen ved Chatollet. Om Vartfruen nu pludselig 
kom ind, eller Jomfruen! Men han var myndig nu, 
og Baronens Arvtager. Nu gjaldt det kun at faa Cha- 
tollet lukket op, han kendte den hemmelige Fjeder til 
de øverste Skabe ovenover Klappen, Mama havde tidt 
amuseret Drengene med at vise dem Æresmedailleme 
og de kostbare Rariteter. Enevold søgte og søgte over- 
alt efter denne fatale Fjeder, famlede, søgte og ledte 
med klamme, rystende Hænder, lagde sig tilsidst ned 
paa Knæ, og hele Armen ind under Chatollets Bund, 
han pustede, stønnede, hans Fingre fik overnaturlige 
Følenerver, endelig, dér inde, lidt inde bag den for- 
gyldte Fod var Fjederen, at han havde kunnet glemme 
det, han trykkede paa den, voldsomt, og hørte, at 
Skabsfløjene ovenover giede op med en fin knirkende 
Lyd. Saa sprang han op med store, lysende Øjne og 
fremstrakte utaalmodige Hænder. Tomt, tomt, alt var 
tomt derinde i Familiens Helligdom, han famlede lyn- 
snart hen over Skuffer og Gemmer, de høje Bægere 
borte, Sølvskaalen fra Mamas mariage, Æressabelen, 
Brillantstokken, der plejede at staa i Krogen dér til- 
højre, alt var borte. Sveden sprang frem af alle Porer, 
han blev iskold hen over Panden, det strammede i 
Haarrødderne og Knæene rystede, der var nu ikke 

den Krog, uden at hans rystende, iskolde Fingre havde 
været der. Jo, der laa den store Æresmedaille fra 
Bedstepapas Tid, han puttede den straks i Lommen 
og fik ligesom et Gran af Courage, og dér, hvad var 
det, han fik fat paa, par bleu, et lille Ibenholtz- 
krusifiks i en tyndslidt Guldlænke. Han løb alligevel 
til Vinduet) fordi han i Halvmørket troede at se smaa 
Ædelstene i Korset. Ikke Spor af Ædelsten, kun en 
Smule elendigt Perlemor i den korsfæstedes fortrukne 
Legeme. Saa var han igen henne ved Chatollet, og 
lod Skuffer og Klapper flyve ud i vildt Raseri med 
deres tomme og haanende Gab. Hele Chatollet rakte 
ligesom hundrede Tunger ad ham. Angsten, Spæn- 
dingen, Skuffelsen og det straalende Haabs totale Forlis, 
overvældede ham ganske, han sank sammen foran alle 
de utallige, gabende Skufifer med det lille usle Krusi- 
flks i den hængende Haand. Skulde han bede, nej, 
nej, at Gud kunde være saa grusom mod ham, og 
netop nu. Hvad skulde han nu? Sætte sig op paa 
Kammeret igen og klække nye Planer ud. Mon han 
alligevel ikke skulde bede, ét eneste lille Mirakel kun, 
og Stokken vilde være der. Men han troede ikke Spor 
paa Mirakler, der skete alligevel ikke andet, end det 
man selv lod ske. Man fik vist selv lave de Mirakler, 
der var til at tro paa. Havde han blot den Stok, 
skulde der ske Jærtegn baade i Himmelen og paa 
Jorden. 

En Karosse kørte ind i Porten dernede. 

En Rumlen og Raslen, Bragen og Larmen, det lig- 
ne4e slet ikke Sørgekareternes sædvanlige søvnige og 
herrnhutiske Agen. En overmodig Knagen og Knirken 
i Hjul og Eger, Lakejen raabte i Porten, Vogntrinet 
blev smækket ned med et Smeld. 

Enevold hen til Vinduet, — det var Mama! 

Og Skuffer og Fløje og Døre ind i en rivende 

Hast, Enevold fik ti Hænder, saa stod da igen Fa- 
miliens Hemmelighedsskrin lukket og tavst med sine 
hundrede vel skjulte Tomheder. 

Enevold løb ind gennem Salene med et Hoved 
tommere end hele Chatollet, kun en ganske svag Selv- 
følelse over at have overvundet en stor Fristelse. 

Han satte sig i Armstolen, afventende. 

Næppe kunde han tro sine egne Øjne, Mama susende 
og brusende ind i Salen med sine sorte Silkefalbelader 
og svulmende Pocher i en sand Sky af henrykkende 
Overmod. Havde Mama mon arvet, hendes Øjne lyste, 
hendes smalle Kinder rødmede svagt, lod Gud mon 
alligevel ske Mirakler, Enevold fik paany courage. 
Aldrig havde han sét Mama saa fornøjet, saa inde- 
sluttedes han fast og tæt af de méderlige Arme, følte 
sig krystet som en Engel udi Himmerig, tabte næsten 
Vejr og Sans i et stort og omfattende Kys, der be- 
gyndte ved Munden og endte ved Ørene, Mama maatte 
partout have arvet efter den gamle paa Stensgaard, 
Enevold følte paany alle Livsgeister svulme og stige, 
hele Verden blev til plaisir. 

„Gud velsigne Dig min hjærtekære Søn," gentog 
Mama den ene Gang efter den anden, kyssende og 
klappende. Enevold kunde ikke faa et Ord frem. Hun 
trak ham hen til Sofaen, dér satte de sig, bøjet imod 
hinanden. 

„Enevold," begyndte hun straks stakaandet af inde- 
klemt Glæde. „Enevold, det er den første rigtig agré- 
able Dag, jeg har haft i min Enkestand, Conferentz- 
raaden har et stort Hjærte, jeg vidste, at det maatte 
komme nu i mine haabeløse og penible Forhold." 

Enevold blev dybt skuffet. 

Witzendorff laaner altsaa Mama Penge," sagde han 
ret ligegyldig. 

„Penge — nej, det er dig, Enevold, de charmante 

Enevold Brandt. 13 

Mennesker vil hjælpe til en Fremtid, og jeg siger Dig, 
mon fils, dette er ikke kommen ved et Slump, men ved 
en højere guddommelig Bestyrelse." 

„Jeg," sagde Enevold forbløffet og rejste sig. 

„Netop dig, mon fils, Gonferentzraaden skaffer Dig en 
Stilling i Kollegiet, ved at modtage den af en saa agtbar 
Mands Haand, Enevold, tilsidesætter Du ikke en eneste 
af Dydens Fordringer — jeg tror som Assessor i Gon- 
ferentzraadens eget Kommissariat, er det ikke en mage- 
løs Lykke, jeg faldt straks i den største Henrykkelse 
af Verden, de hjærtegode Mennesker elsker Dig alle- 
rede som en Søn, — kysser Du ikke din egen søde 
Mama — lad os nedknæle for Gud — og Udsigt til 
hurtig Forfremmelse. Du skulde blot have sét den 
Engle Garitas, hun var saa glad paa mine Vegne, som 
om Du kunde have været hendes mari. Enevold, Du 
kender ikke min rare Frøken WitzendorfF, den air hun 
kan give sig i Selskab, hendes henrykkende Væsen, 
hendes Ømhed for andres Vel, ja, hele hendes charmante 
Kælenhed og Kærlighed, jeg siger Dig, mon fils, baade 
Hjærte og Øje faar et henrykkende og fortryllende 
Syn. Men Du kysser mig jo slet ikke! Jeg siger Dig, 
Frøken Garitas' Forstand og Dyder er voksede ustandse- 
ligt med hendes Alder " 

„Saa maa de mafoi være voksede meget — hjærte 
Mama!" 

„Sig ikke det, mon fils. Hun er hendes Faders 
eneste Trøst og Tantes eneste Opmuntring, hun er op- 
lært i alle mulige Handels videnskaber, hun er varsom 
i sin Omgang uden at støde an, hun har fin Op- 
dragelse og Levemaade, ja, mon fils, hun udøver Dyden 
i den allerhøjeste Grad af Verden." 

„Merci," sagde Enevold og kunde ikke faa sagt 
mere, han blev ganske tør i Halsen. Alle hans Tanker 
begyndte straks at hvirvle ind i et nyt Spor, ind paa 

en ny Bane, hvor der stod grønne Handelspulte fulde 
af myntet Guld paa begge Sider. En sikker, en tryg, 
en jævnet og lun Vej hen mellem disse guldstuvede 
Pulte. Han saa' sig allerede som Herre over alt dette 
rødgyldne Metal, alt det, som han netop nu trængte 
saa haardt til, han glemte sin Aversion og Modbydelig- 
hed for Kræmmerlugten, der strøg ud fra det grønne 
Klæde. Midt i dette gyldne Virvar saa* han den at- 
traaede Stige, den gled opad i Taage, kun det første 
vanskelige Trin skimtede han, syntes allerede at han 
stod derpaa som ved et Under, og i sin Overraskelse 
greb han halvt mekanisk sin Mamas hvide Haand, 
førte den op til sine Læber og kyssede den ærbødigt 



X 

Karosserne begyndte at rulle over Højbro. 

Alle tog de Kursen ned imod det Kallebodskvarter, 
hvor det witzendorffske Palæ lyste ud i den regn- 
slørede Foraarsaften. Lys i alle Vinduer gennem to 
Etager, over den bredbuede Port var Lygterne tændte. 

Der er Assemblée i Aften. 

Alle disse brogede Karosser, hvor de kommer 
agende forsigtigt, tungt vuggende i de brede Fjedre, 
med deres høje rødmalede Hjul og himmelstræbende 
Kudskesæder, strunke Hejdukker i Række og hæs- 
blæsende Løbere omkring Vogntrinene. Det maa være 
Stands- og Rangspersonerne, alle de, der kører over 
Slotsholmen. Den gemene Hob flygter til alle Sider, 
helt op i Buegangene, der staar de og rækker Hals 
efter Karosserne, højlydt konfererende, skændende og 
snakkende. Dér kommer Baron de Knagenhjelm i sin 
blaa Stads vogn oversaael med gyldne Stjærner, han 

13* 

har Døtrene med sig, den høje dér nærmest Vognruden 
er Friderica Amalia. Og dér er Stadshauptmand Lisen- 
borg med sit citrongule Seletøj paa de hvide Heste, og 
dér ruller Byens Levemand forbi i en grøn Kariol, den 
lille Gonferentzraad Kløcker. Han er iført en perle- 
graa Frakke å la Grandison og holder selv de hvide 
Tømmer. Der er ogsaa en forskræmt Hyrevogn, der 
styrter forbi, beskæmmet over sin egen Beskedenhed, 
og hist og her vimser en liden beskeden Portechaise 
ud og ind, det er en eller anden Professor, der kun 
kan ofre en halv Mark paa Befordring udi Assemblée. 
Saa er de da dragne forbi alle disse brede Karosser 
og smalle Hyrevogne, Sweitzeren har raabt de høje 
Herskabers Navne, og Porten skal lige til at lukkes. 
Men — saa kommer de gaaende Gæster, de, der ingen 
Karosser og Ghaiser ejer, de, der maa skynde sig gen- 
nem Regnen, hoppe over Rendestene paa hvidstrømpede 
Ben, flyve fra Brosten til Brosten for at naa Herlig- 
hedens Palæ uden altfor mange Pletter. De skynder 
sig forbi den tykke Sweitzer, der breder sig i Porten 
med gult Bandoler og statelig Sølvstok, de har trukket 
de sorte trekantede Hatte helt ned over Buklerne og 
Regnkapperne helt op omkring Hagerne, de glider ind 
i det oplyste Palæ som forvirrede Skygger, én med en 
Odemappe under Armen, det er en Poet, en anden 
med en Violinkasse, det er en Musicus. Der er ingen, 
der raaber deres Navne op, saa maa de selv sé til at 
finde op ad de brede, hvidlakerede Trapper, hvor røde 
Blomster skinner i ostindiske Krukker og Vaser, og 
Lys er tændte i sølvtunge Stager og klirrende Glas- 
kroner. Musiken spiller derinde i Hjørnestuen, der er 
stor Instrumentalconcert før Taflet. Poeterne og Musici, 
der er komne for sent, maa vente ude hos Domesti- 
querne, indtil Symfonien er forbi. 

Himlen er begyndt at blaane, Regnen trækker over, 
dér er de første blege Stjærner lige over Christians- 
borg. Espene ryster sig i Aftenvinden, Blomsterne er 
fulde af Honning og Dug, nu er Luften blid og stille, 
og Natten der kommer er lys og fuld af angeneme 
Drømme. I alle Slottets Vinduer er der Lys, Salenes 
Kroner er tændte. I Morgen flytter Hoffet paany ud 
til det hvide Slot ved Esseromsø, nu i Aften fejres 
den sidste Fest. 

Der kører en Vogn der nede under Slottets Mure, 
en let Pfaéton, der langsomt passerer forbi. Der sidder 
en ung Mand i Pfaétonen, som i Tanker holder han 
de slappe Tømmer, stadig stirrer han op imod Slot- 
tets straalende Salsetage, der synes at løfte sig, høj og 
skinnende, op over Staden. Han er ganske ung, lidt 
mager og bleg, og han er helt sortklædt. Vognen 
holder et Øjeblik stille, kører saa, holder saa igen 
stille, denne Gang længe. Det Slot maa have en synder- 
lig dragende Magt, og det maa være svært at komme 
forbi saa mange straalende Sale og Arkader. Men saa 
er den unge Monsieur da endelig kommen forbi. Slot- 
tets Mure ligger bagved, og foran, helt nede i det 
blaanende Mørke skinner der andre Lys frem som fra 
en anden Verden. 

Imod disse gule Lys styrer den lille Pfaéton i 
skarpt Trav. Nu er den der, den tunge Port lukker 
sig efter den. 

Den Instrumentalconcert fik en brat Ende. Gæ- 
sterne var sultne. Der kom en Duft i Salen af noget 
som Fasaner, saa skyndte Musici sig alt, hyad de kunde, 
for at faa Has paa Symfonien. Assembléen gik fluks 
til Bords. Gamle Witzendorff var i Perlehumør, han 
elskede en fri og gemytlig Geist ved sine Assembléer, 

og Geisten blev da ogsaa meget oplivende efter de 
første Retter. Der stak bestandig noget af Hose- 
kræmmersønnen fra Karuphede i den fine Gonferetitz- 
raad, der sad dér for Bordenden og var tørt gemytlig 
og bredt indladende overfor baade Frøkener og Ma- 
damer. Larm og Klirren og Leen og høj Tale og 
mange Lys, det faldt rigtig i Gonferentzraadens Smag, 
og der var ogsaa en gladelig Pokuleren over det hele 
Taffel, der duvede under de lange Fasanfade. Det var 
hans Ambition, at Palæet lavede galant Mad, og at 
hans Vine var ægte og fyldige, ikke lidende af Vatter- 
sot som i visse adelige Hoteller. Gæsterne var char- 
merede i den frie og usnerpede Tone, som Husherren 
opmuntrede til. De ældre Handelsherrer, hvoraf flere 
var Bøndersønner, begyndte allerede saa smaat at 
strække de lakerede Støvler ud under Bordet, mer end 
en begyndte at komme sig efter al den Musique. Agent- 
inde Rabenwitz, der havde en Hage i Etager, begyndte 
at flyde ud i en begyndende Opløsning af Pudder, 
Skønpletter og varm Huldsalighed. Hendes tre Døtre, 
Frøknerne Silleborg, Louise og Tamarinthe sad og 
gispede efter Luft i altfor trange Snørlivskor setter. 
Hist og her begyndte Haarpunge at vikle sig op i 
Varmen og rulle ned ad Ryggen. Men der var den 
mest angeneme Geist, der tænkes kunde, nu da Sel- 
skabet havde galopperet den første Mad i sig. Ude i 
Vestibulen sloges Domestiqueme om en halv Fasan, 
som Hr. de Kløcker havde levnet af Vanvare. Poeterne 
Mangor og Dumreicher, som alle havde glemt i For- 
virringen, stod og hoppede af Sult ved Dørsprækkerne, 
hver Gang Fadene blev baarne ind. Og der var jysk 
Cabliau paa lange Fade og Kalkun paa runde Fade — 
det var mafoi haardt for de stakkels Odemapper. 

Gonferentzraaden havde alle optænkelige Livs- 
geister oppe, han var rød helt op under Parykken af 

den bredeste Velvære, én Haand paa hvert Knæ, og et 
kraftigt og energisk Drag omkring Underlæben, som 
skulde han til at sende et helt Dusin Skibe til Tranke- 
bar og Ostindien. Han sad nu og talte om Ostindle- 
og Ghinafarere, om Goffardiskibe og octroierede Skibe, 
onj det grumme Bjærg Gap og om et General-Pardons- 
Patent. Vicebrandmajorinden blev helt søsyg over 
al denne Sejlads og maatte bede Gonferentzraaden 
hellere liolde sig paa det tørre Land, hun taalte 
ikke saa godt Søen og blev svingel, naar hun saadan 
skulde paa Langfart. Men gamle WitzendorfF agtede 
ingenlunde at gaa i Havn med det første, han lod 
Skuderne gaa i rum Sø, saa det knagede i Takke- 
lagen og bragede i Skrogene, og saa fik Vice- 
brandmajorinden ondt og maatte gaa fra Bordet med 
en Vifte for Munden. Søgangen var ellers stærk nu 
for den Bordende, de to smaa sorte Professores sad og 
krøb sammen, som skulde de gaa under lige med det 
samme. Bancodirecteuren var allerede krøben ned i 
Kahytten, han gled længere og længere ned under 
Bordet, og Parykken gled længere og længere ned, al- 
ting gled — han gik under ved Gap. Men for den 
anden Bordende var der smult Vande. Skibene gik 
langt mere støt,- og det kom sig vel af, at Gallions- 
figuren var saa stolt og streng og myndig — det var 
Frøken Garitas. Hun kom noget sent ind, men da hun 
kom, rank og selvbevidst i sin Robe, couleur de creme, 
lagde Bølgerne sig straks. Der blev ikke drukket mere 
end sømmeligt foran de Øjne, og derfor kom alle saa 
taaleligt i Havn uden Havarering. Baron de Knagen- 
hjelm, der havde den stolte Gallionsdame til Bords, 
glemte helt sin Kaft'ehuslatter, og gamle Fru von Pas- 
sow, der ellers nok kunde krydse den spanske Sø, lod 
Malagavin være Malagavin og kom saaledes i Dok. 
En skingrende Fanfare, Taflet hævedes. 

De to smaa sorte Professores trippede i Land, tog 
sig en Pris og skændtes blidt om Citater hos Tacitum 
og Ptolomæum. De tre Frøkener, Silleborg, Lovise og 
Tamarinthe gik rundt med runde Øjne, fordi de havde 
faaet for megen Cabliau i Snørlivene, og Vicebrand- 
majoren lod en Pumpe rykke op i Form af den tykke 
Agentinde Rabenwitz. „De altererer mig. Madame," sagde 
han gentagende Gange til Agentinden, der paastod paa 
det bestemteste, at hun lugtede Brand. I de lange 
Sofaer langs med Væggene sad alskens Madamer og 
Jomfruer og viftede sig med ganske smaa Vifter, den 
lille sortøjede Frøken dér ved Vinduet er Christiana 
Lends, af de Lends fra Ovengaden neden Vandet, alle 
de unge Messieurs i Salen finder, at den lille Jomfru 
med de blødt rundede Skuldre og den fine bøjelige 
Hals er virkelig hjærtelig nydelig. Og der viftes og 
smiles og karesseres blidt i alle Salskrogene, denne 
fine Legen Tagfat ind i mariage, hvad enten Jomfruen 
nu hedder Amalia, Henrica, Francisca, ja selv Conradine 
og Petronella. 

Frøken Garitas indlader sig ikke meget med de 
kurrende Dueslag, hun sér bleg og urolig ud, hvert 
Øjeblik er hun inde i de dybe Vinduesnicher. Denne 
synderlige blege Uro gør hende finere og fornemmere 
end nogen Jomfru udi Salen, hun ligner en fremmed 
Adelsdame, der har forvildet sig ind i en Borger- 
assemblée — Robens skære Farve mod det lyse Haar, 
de blottede hvide Skuldre, der ligesom kryber kuld- 
skært sammen over det stramme Korset — alle disse 
Farvers blegede Lyshed og saa Blomsternes dybe Lød 
i Bryst og paa Haar. Hun gaar helt ind i de dybe 
Vinduesnicher, her er der dunkelt og køligt. Hun 
tørrer Æmmen bort fra de duggede Ruder med sit 
spindel vævstynde Kniplingslommetørklæde, hun spejder 
ud i den lyse Vaarnat, men alle Gader er stille, og 

Maanen spiller i Kanalens sorte Vand, kun Vægterens 
tunge Trin under Muren, det er al Lyd. Men bag ved 
den maaneglimrende Kanal løfter det mægtige Chri- 
stiansborg sig op imod den blundende Himmels svage 
blaa, som et lysende Drømmesyn helt inde i en anden 
Verden. 

Nu er der en Vogn i Porten, en fin og let Rullen 
som af en Pfaéton. Endelig. Baronesse von Søhlen- 
thal havde modtaget en Invitation til Assembléen, 
hun kunde desværre ikke selv indfinde sig, da hun 
endnu ikke gik ud efter Baronens Hedengang, men de 
to unge Messieurs, i ethvert Tilfælde ganske bestemt 
én af dem vilde komme en Time for at høre Oratoriet 
efter Taflet. Hvem af dem kom nu? Frøken Caritas 
har lidt den hele Aften under denne Uvished, hvis 
det blev Christian Brandt, vilde hun føle det som 
en Skuffelse, ja, som en Ydmygelse. Og hvis nu 
slet ingen af dem kom? Denne blege og indolente 
HoQunker, der vovede at sætte sig op imod hende, 
udfordre hende, ægge hende, haane hende, — denne 
Enevold Brandt, med hans selvsikre Ro og ubøje- 
lige Holdning. Saa nu begynder Musiquen igen der- 
inde i Hjørnestuen, Messieurs og Mesdames rejser 
sig rundt om i Kabinetterne og gaar ind, leende, 
støjende, passiarende. Violer og Fløjter sukker og 
smægter, og nu er Salen tom, skinnende af Lys. Men 
ingen, ingen kommer i Salen. Caritas staar midt i sin 
Faders rige Hus, og føler sig saa fattig, som hun aldrig 
har følt sig; hvor hun hader denne Enevold, og hun 
slaar sin pailleterede Vifte op og i og synes, at al 
denne prangende og prunkende Pragt i alle Sale falder 
som en tung, uafrystelig Byrde paa hendes Skuldre, 
og hun kan næppe faa Aande, og hun gaar og gaar 
som i Søvne fra Sal til Sal ud til de brede Trapper, 
der snor sig nedad, oplyste, øde og blomsterduftende. 

Der tales nede i Vestibulen, straks véd hun, hvis 
Stemme det er. Nu lyder der lette Trin paa Trappen. 
Stille bliver hun staaende paa det øverste Trin repræ- 
senterende Huset Witzendorflf med rank og fyrstelig 
Holdning. Ikke en Mine i hendes rolige Ansigt for- 
raader hendes Beroligelse og halvt ufrivillige Glæde. 
Enevold kysser ærbødigt hendes fremstrakte Haand og 
tænker paa Roxelane. De udveksler sirlige, artige, 
udsøgte og tomme Talemaader og Complimenter og 
gaar saa langsomt og samtalende ind gennem de lyse 
Kabinetter. Monsieur og Mademoiselle taler om Vaaren, 
om Hoffet, om Musiquen og véd næppe selv, hvad 
de siger, Caritas tænker paa sin begyndende Triumf, 
og Enevold har straks faaet Øje paa en meget sjælden 
og mageløs kostbar Brillantsolitaire af det reneste og 
klareste Vand, som Frøkenen bærer paa sit Bryst. 
Blot denne ene Solitaire, og han kunde rejse, flygte, 
danse ud i den vide, straalende Verden, opleve tusinde 
Æ ventyr og de mangfoldigste plaisirs under Solen. 
Rejselysten gør ham næsten syg. Brillanten haaner og 
trodser ham, blot denne ene underfulde Solitaire, dette 
spillende Vand af Lys dybt inde i Stenen — og han 
var fri, frank, sin egen Herre, alle æventyrlige Mulig- 
heders Herre; Paris, Versailles, hele den skinnende 
Verden for én eneste mægtig stor Brillant, der ikke er 
hans — men Frøken Caritas'. Musiquen derinde bliver 
ved med sin langsommelige Snøvlen, Musici har spist for 
meget Fasan og er tunge i Vendingen, Assembléen sover. 
Dér er Conferentzraaden, faderlig, med vidt ud- 
bredte Arme. 

„Hjærtelig velkommen, min gode Enevold Brandt!" 

Enevold følte sig knuget ind mod et blødt Bryst, 

og han hørte en rørt og tyk Stemm«, der forsikrede 

ham, at de WitzendorfFers Palæ udi Kallebodeme be- 

standigen skulde staa aabent for ham, som et andet 

Hjem. Conferentzraaden havde en Svaghed for smukke 
Folks Børn, især naar de havde fin education og for- 
stod at leve galant i alle Dele, og overfor det blaa 
Blod nærede han den dybeste Respekt. Vinen og Ora- 
toriet havde nu ganske blødgjort hans Gemyt, og han 
blev ved med sine Omfavnelser og Hengivenheds- 
forsikringer. Frøken Caritas følte sig lidt forlegen 
over Papas umaadelige Gæstfrihed, slog sin Vifte ud og 
gik ind i Salen. Enevold havde mest Lyst til at løbe 
sin Vej, han syntes, at disse gæstfri og omsluttende 
Arme berøvede ham noget af hans Frihed, at han ikke 
længer var ganske uafhængig, ikke længer kunde aande 
af fuldt Bryst, tænke, handle, flyve og bruse, som det 
lystede ham, al denne Tendresse og Hjærtelighed stem- 
mede ham for Brystet, overrumplede ham og gjorde 
ham svag, og han følte sig ligesom overklistret af noget 
fint og klæbrigt og sukkersødt, og ønskede kun at faa 
skyllende, brusende, iskoldt Vand over sig for at blive 
al denne ækle Klister kvit. Men han sad fast allerede, 
omfavnet og smigret af Stadens, maaske Landets rigeste 
Mand, og han blev ved med at takke paa det mang- 
foldigste, skinnende af Taknemmelighed. Men hver 
Gang han fik sagt det forhadte Ord „taknemmelig^^ gik 
der en Stump af den gyldne Frihed tabt, han sprættede 
i et Guldgarn, han vred sig, han vaandede sig, han 
var allerede paa Vej ind mellem Guldpultene, blev 
skubbet fremad med affable Hænder, og den stolte og 
trodsige Stige, der førte opad, blev ganske borte, nu 
laa der kun en lang, lige, banet, flad og tryg Vej frem 
gennem Livet, en Vej uden Slyng og uden Bugter, 
ingen farlige Tværstier, lokkende Afvigelser og tin- 
drende Capricer. Han var fanget for første Gang i sit 
Liv — i Taknemmelighedsgæld, og her var det umu- 
ligt at flygte bort. 

Gaml& Witzendorff udkaarede ham straks til sin 

unge Ven, han tørstede efter at gøre Folk taknemme- 
lige og opelske sig en ung Protegé af Adel, som han 
kunde forgylde. 

Musiquen var forbi. Gæsterne kom ind i en lang, 
søvnigt slingrende Cortége. Den Oratorie havde ganske 
gjort det af med Assembléen. Kun Poeterne var i 
Humeur, de svatsede omkring med apolloniske Miner, 
mætte og livsalige og svingende fulde af Geist. Det 
var ikke hver Dag de Messieurs levede paa Gap de 
bonne Esperance. Den lille Dumreicher gled frem og 
tilbage foran Spejlene og arrangerede sin Flagreparyk 
paa det mest romanske, og bag alle Jomfruers Snørliv 
slog Hj ærterne Kluk i Kluk over al denne Geist og alt 
dette Haar. 

Enevold havde taget Mod til sig og svømmede 
straks ud paa dette Borgerhav af fed Dumhed og dum 
Naragtighed. Han gled omkring med Hænderne paa 
Ryggen og lyttede til Discoursen. „En Pes for meget 
i den Aria, paa min Honneur, en Pes for meget!" det 
var den lille Kløcker, der holdt Foredrag. Messieurs 
stod i Klynge og disputerede over Matriculskat og 
Rytterholdspenge, Oxe- og Flæskeskat, Hartkorn, privi- 
ligeret Jordegods, Skov- og Mølle-Skyld, vestindisk 
Gompagnies Octroi, dansk Guinea, Rentekammeret og 
Trankebar. Rundt om i Krogene handledes og aagre- 
des der allerede som paa Børsen, og Poeterne gik om-/ 
kring og fik Bestillinger paa Lejlighedsvers for næste 
Uge, fem Mark for et Lig vers, ti for en Mariagehymne. 
De to smaa Professores skændtes som besatte udi det 
græske Sprog, saa at Parykkerne løftede sig derved, 
og de smaa Jomfruer, der sad ret op og ned i Sofaerne, 
saa' søvnige ud og kunde næsten ikke holde Øjnene 
aabne. 

Saa kører Karosserne frem i Porten, Doraestiquer 
løber frem og tilbage med viftende Lys, Gæsterne 

rumler ned ad Trapperne for at vende hjem til Balda- 
kinsengene. 

I Morgen holder alle Madamer sig inde for at me- 
dicinere, efter saadan en féte maa der baade Olie og 
Duvelsdreck til for ret at komme sig, de smaa Jom- 
fruer vil blive paa Kamrene til over tolv for at drømme 
om den angeneme Monsieur Brandt, der saa' saa ro- 
mansk ud i Øjnene, og de vil i al Hemmelighed skrive 
smaa og nymodens rimfri Oder, som de gemmer under 
Hovedpuden. 

For Enevold var det umuligt at slippe bort, Klokken 
var kun ti. Gamle WitzendorfF skulde først til at slaa 
en fornuftig Snak af med ham, og hans korte Arme 
blev bestandig ømmere, eftersom Aftenen led. Den 
jysktalende Tante var et levende Spørgsmaalstegn, hun 
levede af at spørge, om hvor gamle Folk var, og hvor 
rige de var, om hvad de havde oplevet, og hvad de 
agtede at opleve, om hvad de tænkte, og hvad de følte, 
og hvad de tog sig til, om de var flittige, eller om de 
var dovne, og hvorfor dit og hvorfor dat og hvorfor 
ikke meget heller dette. Enevold var ved at gaa til 
Grunde i dette bundløse Spørgsmaalsvæld, til sin Skræk 
følte han, at han ble\&. mere og mere gennemsigtig, som 
en Rude; han sad dér i Kanapéen som i en Skrue- 
stikke og mærkede, at Frøken Caritas var i Nærheden 
for at lytte til hans Svar paa Tantens Spørgsmaal. Til- 
sidst var han da bleven ganske udsuget af den gode 
Dame med den graadige Videlyst og agtede nu bestemt 
at anbefale sig, men saa fandt gamle Witzendorflf paa 
én Gang paa, at han skulde se de ostindiske Rariteter, 
der lige var komne hjem med „Bellona" og laa op- 
stillede paa Bordene nede i Stueetagen. Om lille Ca- 
ritas vilde vise Monsieur Enevold de rare Sager, saa 
skulde Domestiquen straks tænde Lys dernede. De to 

gamle vilde komme om lidt, Tingene var mafoi nok 
værd at beskue. Frøken Caritas saa' en Smule kølig 
og ligegyldig ud, men saa bød han hende galant Haanden, 
og lige berørende hinandens Fingerspidser som ved et 
galant Hof skred de hen over de blanke Gulve, fra Sal 
til Sal, for at opsøge det ostindiske. De gamle sad 
i Kanapéen og var stolte over Synet, trods deres Søv- 
nighed; lidt efter lidt hældede de da ogsaa bagover og 
slumrede blidt midt under Lysekronerne. 

De to unge gik længe meget tavse, saa begyndte 
de paa en afmaalt, uhyre alvorlig Discours, som en 
Dialog i en af Marivaux' Gomedier, sleben, sirlig, artig 
og galant ironiserende. 

„Jeg har admireret Frøkenens charmante Solitaire," 
sagde Enevold straks for at komme til Hovedsagen, 
„den er af et sjældent rent Vand." 

Frøken Garitas' Fingerspidser sitrede svagt som af 
Utaalmodighed. 

„Monsieur Brandt admirerer maaske rare Stene? 
Pretiosa er mig det ligegyldigste af alt." 

„Hvad admirerer Frøkenen da?" spurgte Enevold 
lidt forbløffet. 

„Jeg bekymrer mig kun om Mennesker, Monsieur, 
især de rare og de admirable." 

Det kom en Smule haardt og satirisk over det 
paagaaend^ Spørgsmaal. 

„Saa kan det mafoi ikke være mange, der har 
Frøkenens Admiration!" 

„Mange, Monsieur? Jeg har altid præfereret en 
eller to fremfor mange." 

Stemmen blev ligesom lidt blødere og mindre strid- 
bar, og de gik nu langsomt og stateligt ned ad den 
brede Trappe. Pludselig lo hun, som over sine egne 
Tanker, en fm hj ærtelig Latter, og Enevold saa' hastigt 

op, hun lo paa en besynderlig klog og oprigtig Maade, 
der ikke lignede andre Jomfruers. 

„De maa gærne indrømme mig det, Monsieur Brandt, 
De har ennuyeret Dem over al Forstand i Aften i vor 
Assemblée. Mig er alle disse synderlige Mennesker en 
sand horreur, var det ikke for Papas Skyld, var jeg 
mintro capabel til at bringes ganske udaf humeur." 

Hun begyndte at satirisere meget skarpt og fint 
over Borgersocietetet, og Enevold raillerede ogsaa lidt 
over de mest naragtige, han var glad over at lette sit 
Hjærte ved at bifalde Frøken Caritas' skarpe Indfald. 
Det var ogsaa ganske klogt og amusant, det hun dér 
sagde om den tykke Klocker; han fandt hende ret 
taalelig i Aften, fordi hun ikke var dum, som han i 
Grunden havde forment. 

„Men hvor er de Mennesker, Monsieur, der er værd 
at estimere," spurgte hun pludselig og stod stille, „vær 
forsikret om. Monsieur Brandt, her i Huset findes de 
ikke, her kommer dog ikke faa, som De ser. Har De, 
Monsieur, truffet paa dem?" 

Hun sagde det let overlegent, næsten overbærende, 
vel sagtens fordi han endnu var saa ung. Enevold 
tænkte paa Roxelane og Monarken og smilte. 

„Blot enhver vil nøjes med at estimere og admirere 
sig selv!" sagde han leende, og de gik videre; Samtalen 
gik i Staa. 

„De er vist meget ærgerrig, Monsieur," sagde hun 
lidt efter med en besynderlig blød og dæmpet Stemme, 
„det forstaar jeg ogsaa godt, jeg har ogsaa Drift til 
Ære, skønt jeg er et Fruentimmer, der maa sidde med 
Hænderne i Skødet og aldrig kommer til at spille de 
højeste Roller her i Livet." 

Stemmen røbede en skjult og tilbagetrængt Smerte, 
der ligesom klagede. 

„Men jeg tror. Monsieur, at selv om jeg blev Dron- 

ning udi Frankrige, det vilde alligevel ikke være mig 
nok, om jeg ikke havde et Menneske, jeg kunde esti- 
mere og tale ud med, som jeg kunde nære al mulig 
Admiration for, som vilde være min Ven. Jeg synes, 
at jeg kan sige Dem mine sentiments, Monsieur, fordi 
jeg jo klart saa', at D e ogsaa gik ensom omkring udi 
Assembléen og søgte forgæves — efter en eller anden 
— passable. Men maaske finder De min Aabenhj ærlig- 
hed ganske ridicule? Jeg trænger ligefrem til en Dis- 
cours." 

De var nu komne ned i Stueetagen. Enevold gik 
og var ærgerlig over hendes store Ligefremhed. Hun 
var som alle de andre Fruentimmere; naar de talte om 
Venskab, saa tænkte de paa amour. Og Frøken Caritas 
var meget paatrængende endda. De Jomfruer skulde 
lade en Medicus hente og faa sig en Aareladning, alle 
Jomfruer J)urde aarelades, saa slap alle Cavaliers for 
den Snak om Venskab, der jo kun var fordækte og 
forliebte Galenskaber. Men hun maatte gærne snakke, 
naar hun blot vilde give ham den Solitaire som et 
Venskabstegn, saa kunde han rejse flux; Epistlen til 
Greve Danneskjold gik han med i Lommen, og rejse 
det vilde han. Han blev hel rød i Kinderne af den 
fatale Rejsefeber, Øjnene fik en dyb ligesom indadstraa- 
lende Glans, omkring hele hans slanke, levende og 
spændstige Skikkelse laa der en fin og dirrende lyn- 
mættet Luft, som en Æm af sitrende Elektricitet. Ca- 
ritas kastede et fint Slør over sine Skuldre, hun syntes, 
at Monsieur paa en Gang saa' saa besynderlig ud, han 
begyndte at forurolige hende med disse hastige og 
stjaalne Blikke, der ligesom stadig søgte hendes blottede 
Bryst, saa trak hun det lette Slør sammen med en dæk- 
kende Haandbevægelse og begyndte at tale højt og 
muntert, idet de gik ind gennem Stueetagens mange 
og stærktoplyste Stuer. Men hun lod med Vilje Døren 

staa aaben ind til Domestiquestuen, Monsieur var stadig 
saa rød i Kinderne. Store aflange Borde stod der her- 
inde, midt ude paa Gulvene, og de var alle overfyldte 
med Pyramider og Stabler af sjældne kostbare Varer, 
brogede og skinnende Dynger, saa langt Øjet naaede. 
Her nede i denne Etage var det, som om Rigdommen 
raabte op med gyldne Stemmer og hoverede. Og alt 
var stille, straalende og rigt, som stod de i en af 
disse underjordiske Ædelstenshuler, hvorom der for- 
tælles i Tusind og én Nats Fabler. 

Længe stod de tavse ved hinandens Side og saa' 
ud over de flammende og lysende Rigdomme. 

Stabler af kostelige Silketøjer fra China, smal- 
stribede, duftende, orangegule og metalblaa Tøjer, der 
ligesom bar Bud fra Qærne Solegne. Og Skrin af dyb- 
rød Lak, og Kister af dreven Bronze, der glødede i 
Lyset, og Messing i Slyng og fantastiske Snirkler, tunge 
Koraller, der grenede sig ud i røde Arme, og endelig 
de fine brogede Porcellainer, æggetynde Kopper og 
fyrstelige TafFelservicer med gyldne Asters over dunkel- 
blaat. Der laa ogsaa nogle brede krummede Klinger, 
og Smykker af den grønne Smaragd og den røde Agat, 
men over alle Rigdommenes Virvar stod de Qærne og 
sælsomme Bilandes besynderlige Gudebilleder, gyldne, 
stive og værdige, siddende eftertænksomme i Lotus- 
blomsters tusindbladede Kalke, som havde de dybe og 
ubegribelige Hemmeligheder at vogte over. 

Caritas gik ind gennem Stuerne, fra Bord til Bord. 
Hun udsaa' sig nogle blegblaa og søgrønne Silketøjer, 
som hun lagde afsides paa en af ConsoUerne. Saa 
prøvede hun med en træt og ligegyldig Mine, hvorledes 
nogle af de røde Smykker stod til Farverne, holdt dem 
søgende hen imod den sarte Silke, lagde dem saa til- 
bage og gik videre, dér hen hvor Elfenbensvifterne 
laa. Hvor her var stille, som i et indisk Tempel, og 

derude var det Nat med tusinde Stjærner. Luften 
herinde var krydret af sød Lugt, der steg op fra den 
fine The, der stod paa Gulvet i dunkelrøde Kister og 
Kasser, fra den blanke Lak og de udrullede Silketøjer. 
Saa pludselig klang Slotstaarnets Klokker i den dybe 
Stilhed, og de gik over imod Vinduerne, tavse og 
trykkede af den tungtkrydrede Luft. Caritas begyndte 
at lukke de høje Vinduer op ud imod Kanalen og 
Slottet. Hendes Hænder var urolige og febrilske, fremad 
bøjede hun sig, støttende sig imod Karmen, hendes 
Hoved lænede sig let mod den hvide Vinduespost, og 
hun faldt i dybe Tanker. 

Se, som et Drømmesyn dybt i Natten, Slottet dér 
borte bag den sorte Kanal, Slottet med sine Hundreder 
af straalende og lysende Vinduer, som var der bygget 
Ildarkader over hinanden, helt op i den dunkle, stjærne- 
strøede Himmel, højere og bestandig højere over den 
lave og sorte By, som var det eji Verden for sig, en 
mere straalende, mere dristig Verden, der trodsede 
Mørket og Natten og Landet, der sov. 

Laénge stod hun saaledes ved det aabne Vindue og 
saa' forundret over imod denne lyse og misundte Verden, 
der for evigt skulde være lukket for hende, og de ål- 
vorlige Stjærner gled stille frem over Himlen. 

Hun naaede aldrig over paa den anden Side af 
Kanalen, over i den lette, lyse og sorgløse Verden, der 
var hendes Attraaes og Drømmes Land. 

„I Aften er der féte derovre. Monsieur Brandt," 
sagde hun med en besynderlig Qærn Stemme, stille og 
drømmende, der brød den dybe Stilhed om dem som 
et henhvisket Suk, en dæmpet Klage. 

Enevold stod tavs ved hendes Side, kæmpede 
med sit Blods stormende Brusen, det kom igen over 
ham, det forfærdelige, som et Vanvid. Som om det 
nyligt lægte Saar i hans Side sprang op som en Pur- 

purvunde, der blødte og blødte og blev ved at rinde, 
ustandseligt, saa at alt Liv gled bort, og der kun blev 
ét tilbage. Mørke, Afmagt. Ja, her stod de, hun og han, 
udelukkede for evigt fra de lyse Festers straalende 
Verden, og i Nat var der féte i Slottet, og alle deres 
Drømme og Længsler var kun én enejste syg Afmagt, 
der aldrig bar over den skillende Kanal. Saa vendte 
hun sig brat om og saa' op paa ham med dyb Undren. 
Ligbleg var han. Øjnene unaturlig store og straa- 
lende, som sugede de dybe sorte Pupiller al den Qærne 
Glans ind i sig. Og hans Hænder var knugede som i 
et dumpt Sindsoprør, Munden stod let aaben, han 
lyttede ud i Natten, hvor Qærne, næsten drømmefine 
Toner vuggede sig frem over Kanalen fra den store 
Sals aabne Vinduer. 

„De taaler ikke Natteluften, Monsieur," sagde hun 
hurtigt, hendes Stemme var kold og klar som isnet af 
en uhyre Skuffelse. Hun greb Bordklokken og begyndte 
at ringe, lidt efter var Domestiquen der. 

„Luk Vinduerne," sagde hun kort befalende, „træk 
alle Gardinerne for!" 

Hun gik op og ned i Stuen med Armene kuldskært 
foldede, som frøs hun. Hun misundte denne Hoffets 
lyse Verden, hun hver Dag havde for Øje, og som hun 
aldrig kunde naa over til, — denne dybe, blæksorte 
Kanal, der haanede hende — hun følte sig skinsyg og 
krænket, og hun gik hastigt til Bordene, greb paa maa 
og faa ned mellem Skattene, løftede Kæder og Skrin 
op mod Lyset, lo og kaldte paa Enevold. 

„Monsieur Brandt, tag nu, hvad der behager Dem. 
De gør os en Tjeneste dermed, det ligger kun og fylder 
op altsammen." 

Enevold kunde have skreget af Smerte og Længsel 
og Had, og han gik frem langs alle de lukte og stæn- 
gede Vinduer og syntes, at han skulde kvæles i denne 

søde og kvalme Luft, der lagde sig for Brystet, usund, 
knugende og dræbende. Nu var ogsaa han kommen 
over paa den anden Side af Kanalen og kunde staa dér 
og strække de magtesløse Arme ud imod den Verden, 
der dansede i Sale, højt oppe over den lave Stad, denne 
eneste lykkelige Verden, der havde forstødt og forraadt 
ham, denne farligtberusende, giftigskønne og underfuldt 
dragende Verden. 

Saa gik han over til Bordene, lo og spøgte, vragede 
og søgte mellem Kaarder og Klinger, og han var ved 
at dø af Utaalmodighed ^fter at komme bort, langt, 
uendelig langt bort. Saa gav han pludselig igen Slip 
paa de ostindiske og kinesiske Rariteter og blev bleg, 
han kunde ikke bestemme sig for noget, ikke i Aften, 
en anden Gang. 

„Monsieur Brandt, vil De ikke en Gang gøre mig 
en Tjeneste," sagde hun muntert og saa' ligesom bøn- 
faldende paa ham. 

„Mademoiselle," hviskede han træt, „første Gang 
vil jeg ikke gaa bort med en cadeau," og han bukkede 
chevaleresque. 

Hun undrede sig over hans Beskedenhed, vilde ikke 
tro paa den, hendes Hænder faldt trætte og skuffede 
ned mellem de brogede Rigdomme, her stod hun og 
rakte dem frem, og Monsieur gad ikke en Gang strække 
Haanden ud. Smilende, trætte og blege stod de paa 
hver sin Side af Skatten, og under Spøg udkæmpedes 
der en stille Kamp om Overtaget, Caritas, der vilde 
binde med en Taknemmelighedslænke, Enevold, der 
vilde trodse med sin Frihedstrang. Og under al denne 
Spøg og Munterhed lurede der et dybt Mishag, en 
ydmyget og saaret Stolthed. 

Caritas lod den krumme, indlagte Klinge spille 
frem og tilbage i Lyset. 

„Véd De, Monsieur Brandt," sagde hun ganske stille. 

„véd De, at man bærer Lykken bort fra et Hus ved 
ikke at ville modtage en cadeau?" 

Enevold saa' smilende op. Stilheden var der igen, 
Luften var hed, kvalm og duftende. Det var dog maa- 
ske for ugalant at være saa genstridig for en saa ussel 
Gaves Skyld. Et Øjeblik følte han sig usikker, men 
saa var Angsten der igen. Angsten for de fine, usynlige, 
snærende Baand, der hang over hans Hoved i gyngende 
Net og truede med at spinde sig ned over ham. Denne 
lurende Taknemmelighedens Edderkop med sit sejge 
Spind. Hun var ikke synderlig fin, denne Købmands- 
datter med sin cadeau! 

Saa slog Uhret inde i Domestiquestuen, elleve dybe 
klangfulde Slag, det kom som en Befrielse for Enevold, 
han trængte stærkt til frisk Luft igen. Han begyndte 
at ville anbefale sig og fortabte sig i de galanteste re- 
merciments for den charmante og angeneme Aften. 
Caritas hverken saa' eller hørte ham, stod blot dér med 
sin lysende Klinge og stirrede haabløst ned gennem de 
rige Stuer. Pludselig fik saa Enevold Medlidenhed med 
hende, par bleu! — en saa elendig cadeau som en 
Krumsabel, han vilde kaste den i Kanalen, naar han 
kom ud, denne usle Klinge til halvtreds Rigsdaler, det 
var dog hverken et Firspand eller en Udenlandsrejse 
eller et Palæ eller en Brillantsolitaire til hundrede 
tusinde Rigsdaler! Han kiggede igen stjaalent hen paa 
Brillanten, der paa én Gang var bleven sælsom urolig 
og flammende, den strakte Lysarme ud imod ham, trak 
dem straks tilbage, hastige flyvende Blink skød den 
frem, et dybt febrilsk og glødende Liv havde den faaet 
under hans altraaende Blikke, Straalerne hoppede og 
fløj ham i Møde, strakte sig, mylrede frem, blinkede 
og lokkede og drog og havde de tusinde straalende 
Hemmeligheder for. Han hadede denne Solitaire, der 
spottede ham, ydmygede ham, fortalte ham om hans 

Pattigdom og Afhængighed, og nu vilde han gaa, og 
den elendige Klinge blev han vel næsten tvungen til 
at tage med. Men i Kanalen med den, fluks! Og saa 
bort i den friske og rensende Foraarsluft og hjem i en 
Fart for at vaske Taknemmeligheden af Hænderne. 
Der skulde mintro gaa Maaneder, inden han kom her 
igenl 

Frøken Caritas var falden i dybe Tanker, stirrende 
ud over de fremmede Bilandes gyldne Guddomme, saa- 
dan som hun plejede at blive borte i sig selv over de 
tunge Regnskabsbøger paa Comptoirerne, naar Tallene 
ikke vilde passe og Regnestykket ikke gaa op. Hendes 
højre Haand famlede uroligt hen over Brystet, som 
søgte de smalle livfulde Fingre noget, hen over den 
fine Knipling i Silkesnørlivets Kant, stadig hen over 
den glødende Solitaire, frem og tilbage, i Uro. Saa 
vaagnede hun pludselig, det var Monsieur Brandt, der 
var kommen helt hen til hende, under Spøg bad om 
Forladelse for sin Genstridighed og udbad sig den 
grace at modtage en Gave af hendes Hænder. Han 
strakte Haanden ud efter Klingen og fik den med et 
Smil. 

Da klang i Natten Qærne festlige Fanfarer! 

Lyse og skønne Frihedstoner fra Slottets straalende 
Sale derovre, de skjalv og sang og tonede, mens Tak- 
nemmelighedens sejge Edderkoppespind dalede lang- 
somt ned over Enevold, der bleg og lyttende stod med 
sin Gave i den slapt nedhængende Haand. Frøken 
Caritas var paa én Gang Liv og Lune, hun raillerede 
over, at han dog endeligen ikke vilde bære Lykken 
bort fra hendes Hr. Papas Hus, og hun truede ham 
med, at naar Baronessen kom i Morgen for at udsøge 
sig Silketøjer, vilde hun sende alle Gudebillederne ud 
i Norgesgaden for at straffe ham. Hun greb et af de 
gyldne Billeder og holdt det hen imod ham, for at han 

kunde se, hvor de indlagte Rubinøjne glødede af Kræn- 
kelse. Han lagde stille Klingen fra sig, tog Guldguden, 
bøjede sig hen over Billedet og granskede de stive, 
urokkelige og sjælløse Træk, mens Tonerne der ude i 
Natten blev Qæmere og Qærnere, snart klang de kun 
som i Drømme og vejrede hen. 

„Monsieur Brandt," sagde hun med en blød og for- 
sonet Stemme, „nu har De gjort os en Tjeneste, tør jeg 
saa sige Dem, hvor glad og satisfaite jeg er over, at 
Papa har kunnet gøre Dem en lille Tjeneste?" 

Enevold havde nær tabt Afgudsbilledet lige for 
hendes Fødder, de usynlige Baand begyndte at snære 
paa alle Kanter, Edderkoppen spandt og spandt sit 
sindrige Væv, flittigt, ihærdigt. Han tog kun hendes 
Haand, kyssede den ærbødigt. 

„Det har været mig en sand plaisir at regere en 
Smule med de Herrer i Cancelliet," sagde hun muntert, 
„de er ellers stædige nok. Jeg skal fortælle Dem, Mon- 
sieur, jeg kørte selv derop og lod Messieurs forstaa 
hvad det var, vi ønskede." 

Hun sagde det paa den mest naturlige og lige- 
fremme Maade, som om det var det naturligste af alt, 
at Frøkener saadan protegerede unge Mænd uden Hen- 
sigter. 

„De, Mademoisellel" hviskede Enevold overrasket 
og ilde berørt. 

„Ja, jeg skulde formene. Monsieur, at jeg besidder 
en temmelig nøje Gonnaissance til, hvorledes et Gan- 
celli erobres." 
, „Hvorledes har De baaret Dem ad dermed?" 

„Monsieur, det er min Hemmelighed," og saa lo 
hun igen godmodigt. 

Hans Øjne søgte nu igen halvt ubevidst den flam- 
mende Solitaire, der kunde have været hans Redning, 
havde den nu været hans. Saa begyndte Frøken Ga- 

ritas' højre Haand paany med sine urolige famlende 
Bevægelser hen over Brystet. De lange fine Fingre 
skjalv og sitrede og søgte hen over Silken og Knip- 
lingerne, som Magnetnaale i Uro sitrede de, vidste 
endnu ikke, hvad det var, der drog dem til at lede og 
famle. 

Hendes Blik var nu indadvendt, som lyttende. 

Brillanten brændte, dybt inde i Stenen brødes og 
kæmpede Straaleme, saa gled de smalle, søgende Fingre 
hen over Facetterne, sitrede ganske svagt endnu en 
lille Stund og fandt Ro. 

„Monsieur Brandt," sagde hun stille og vemodigt, 
„nu har vi vel set Herlighederne, Papa kommer vist 
ikke, skal vi saa gaa?"" 

Og efter en ganske lille Pavse fejede hun til med 
en underlig Qærn og dyb Stemme, som en Søvngængers, 
der klang ligesom langt borte fra. 

„De var saa elskværdig før at admirere min Soli- 

taire Monsieur — jeg bryder mig kun om Perler 

vil De have den? — Maaske De finder mere For- 
nøjelse i Pretiosa end jeg?" 

Og hun løsnede den straalende Sten og rakte ham 
den med en lad søvngængeragtig Bevægelse. 

„Den vil passe i en Ring," føjede hun lidt efter til 
og smilede vemodigt. 

Da Enevold ikke svarede hende, men stod dér rød 
og bevæget og usikker med den skønne Sten i sin 
Haand, sagde hun — ligesom søgende med samme dybe 
og ijærne Stemmefald: 

„De kan jo ogsaa give den til Deres Fru Moder* 

Monsieur. Fru Baronessen sætter sikkerlig Pris 

paa rare Stene — — vil De maaske give Deres Fru 
Moder den fra mig?" 

Saa greb Enevold igen hendes fine Haand, der 
støttede sig mod Bordet, som var den dødelig udmattet 

efter den urolige Søgen, og længe var han bajet over 
den, og længe kunde han ikke faa et Ord frem, fordi 
han for første Gang i sit Liv virkelig følte sig tak- 
nemmelig. 

„Merci — Merci!" hviskede han og søgte at undgaa 
hendes Øjne. 

Saa lo hun paa en egen stille fornøjet Maade og 
samlede Sløret om Skuldrene. 

„Vi Købmandsdøtre har let ved at være gavmilde. 
Monsieur Brandt; har vi Fjender, véd De, hvad vi saa 
finder paa?" 

Langsomt gik de tilbage gennem Stuerne ved hin- 
andens Side. 

„Tout simplement. Monsieur, vi slutter en Com- 
merce og Navigations Tractat med Barbareskerne." 

Enevold smagte lidt paa Frøken Caritas' raillerie, 
saa smilte han og gik ind paa Spøgen. 

„Nu ja, Mademoiselle, de arme Barbaresker maa vel 
ogsaa leve, men jeg tror mafoi ikke paa, at slige Folk 
bindes af Tractater." 

Hun stod stille lige midt paa Trappen og slog 
Viften ud. 

„Naturligvis bryder de Tractaterne, kan de slippe 
helskindet derfra, men jeg kan forsikre Dem, Mon- 
sieur Brandt, jeg har alligevel været ganske forliebt 
i den Dei af Algier og de Corsarer fra Tripolis og de 
Kapere fra den spanske Sø, og netop fordi de var os 
Qendske og brød vore dyre Tractater. Jeg fixerer Dem 
aldeles ikke. Monsieur, jeg mener ganske og aldeles, 
hvad jeg her siger. Jeg er ikke noget lærd Fruen- 
timmer, men saa meget véd jeg da, at de Romere udi 
Alderdommen vanartede og blev blødagtige, ja, sov 
næsten ganske ind foran det tillukte Jani Tempel. Det 
er saamænd ligedan med os Kjøbmandsfolk, der maa 
staa en Kamp og en Strid om vore rige Ladninger, vi 

maa have søvnløse Nætter og blege Dage for alle de 
Barbareskers Skyld, ellers lever vi ikke. — Nu — Skerts 
aparte! Monsieur Brandt, De skulde vide, hvad det vil 
sige for os at se vore Skibe velbeholdne om Vaaren 
lægge sig ind i Dokkerne — efter saa mange Angster, 
Monsieur, er det, som om vi havde vundet en stor 
Sejr. Vi ligesom triumferer! Der er saa mange i vor 
gode Stad, der formener,, at Handel og Pengepugeri er 
et og det samme, deri synes jeg, at man gør os en stor 
Uret. Vi kæmper jo. Monsieur, med Vind og med Vejr, 
med vilde Klipper og vilde Skær og alle Havenes 
Røvere og Pirater — vi udstaar alle Vinterangster, men 
saa kæmper vi jo ogsaa — og sejrer! Jeg er ikke stolt, 
Monsieur Brandt, mindst da af min gode Hr. Papas Rig- 
domme, men jeg formener, at hele denne idelige Kamp 
af én imod de mange, at den ligesom adler vort Kjøb- 
mandsskab, ja, jeg formener, at vort Kjøbmandsskab 
er vort Adelsskab — — vi er la noblesse commer- 
9ante." 

^Mademoiselle maa da gaa i ^n evig Angst, kan 
jeg tro." 

„Ikke nu mere saa meget som før, Monsieur," sagde 
hun ligesom bedrøvet, „og det er jo netop det, der er 
min største Sorg, at de Kapere og Barbaresker er be- 
gyndt at vanarte paa den sidste Tid. Jeg siger Dem, 
Monsieur Brandt, de vil ligefrem ikke bryde vore Trak- 
tater mere. Vi begynder alle at sove ind nede paa 
vore Comptoirer. For to Aar siden, ja da var det en 
sand Fest, naar et Skib vendte velbeholden hjem i 
Dok, — nu er det en Hverdagssag. Forstaar De ikke. 
Monsieur, at det kan bedrøve mig, at al mulig Kamp 
nu snart helt er forbi." 

„Saa er De, Mademoiselle Witzendorflf, da sikkerlig 
den eneste i Kong Friderichs Tvillingriger, der tager 
Fribyttere og Kapere i Forsvar!" 

Han saa' op paa hende, halvt undrende, halvt be- 
undrende mod sin Vilje. 

„Aa ja, Monsieur, tror De ikke, at jeg tidt har sagt 
mig selv, at det hele i Grunden kun var romanske 
Nykker. Jeg ligger jo egentlig selv kun i Vindstille og 
i den trygge Havn og drømmer om de andres Angst 
og Farer derude paa Havene. Men De kan være al- 
deles forvisset om. Monsieur Brandt, at hvis jeg ikke 
var et Fruentimmer og en vel meriteret Købmands- 
datter her udi Staden, — véd De, Monsieur, jeg tror 
mafoi, at jeg selv vovede mig ud paa et Togt og en 
Dyst dernede i de Qærneste Farvande; lige fra jeg var 

lille, har al min Hu staaet dertil nu er det kun 

for sent! — og det hele er kun romanske Nykker!" 

„Og hvorfor for sent, Mademoiselle?" spurgte Ene- 
vold spøgende. 

„De maa ikke skertse med noget saa alvorligt," 
sagde hun stille og ligesom irettesættende, men saa 
blev hun pludselig ilter og opfarende, Kinderne rød- 
mede. Stemmen skjalv og rystede af ubændigt Liv. 

„Jeg er maaske altfor aabenhjærtet overfor Dem, 
Monsieur Brandt, der kommer her i Huset som en 
fremmed for første Gang, men da De er ung og endnu 
ikke hvid Ridder og Ministere, saa vil De kunne for- 
staa mig, at jeg har siddet her i Kalleboderne alle mine 
Jomfrudage og misundt, ja netop misundt, alle de andre, 
alle dem, der var ude omkring paa deres frie Sejlads 
i den spanske Sø og det midlandske Hav, og hvor det 
nu var. Kursen gik hen. Ja, jeg har netop misundt 
dem. Jeg giver ikke en Rigsort for de Mennesker her 
i Staden, og vær overbevist om. Monsieur, at det keder 
mig dødsens at gaa om her mellem alle Papas Vinkel- 
skrivere og gamle Handels venner. Nu saa* De dem jo! 
Samme Vaner, samme ugalante Levemaade, som var 
de alle tilhobe fra forrige Seculo. Men for den Sags 

Skyld bekymrer jeg mig heller ikke stort om alle de 
andre, der har kjøbenhavnsk savoir vivre, alle de, der 
lever af deres Faders Chatolkasse og gør Ture til Torre- 
bæk og til Lundehuset og skænker en Lysekrone til 
vor Frue og nyder Stadens Agtelse — jeg detesterer 
hele dette usle og elendige Compagnie som en Pest I" 

^Mademoiselle skulde rejse til Frankrige og Engel- 
land." 

„Rejse!" afbrød hun ham heftigt, „jeg kender saare 
vel. Monsieur, baade den franske Belevenhed og de 
Engellænderes timide Væsen. Kør bare af Sted ud i 
Europa i lukket Karet og i aaben Karet, De vil finde 
Mennesker nok, der forstaar at svatse og tale med gout, 
kun ikke én eneste, der véd at gaa sine egne Veje, lige 
paa tværs af de andres Kølvande. Jeg bryder mig ikke 
en Døjt om alle Europas lyksaliggjorte Riger, det er de 
Barbaresker, jeg misunder, de dernede paa den anden 
Side." 

Et Øjeblik blev hun staaende henne ved det høje 
Trappevindue og saa' ud i den maanelyse Nat. Havnen 
med sin glitrende og blinkende Maanebro, der svandt 
bort i det ijæme, og Slottet med alle sine glacerede 
Tage, der spillede imod Stjærnerne, og de hundrede 
lysende Ruder rundt om i den blundende Nat. 

„Synes De ikke. Monsieur Brandt, at jeg er en 
synderlig snakkesalig Købmandsdatter i det Kalleboder 
Kvarter? Men De maa undskylde, jeg trængte ligefrem 
til en Discours efter denne horrible Assemblée." 

Enevold svarede ikke, han følte sig underlig urolig. 
Hun, der stod dér og længtes bag sin Faders stængede 
Ruder, hun skulde blot vide, hvilket Havari hans lille 
Fribytterskib havde lidt, og netop fordi det, som hun 
sagde, bestandig vilde sejle paa tværs af de andres Køl- 
vande. Hun, der stod her i sin Faders lune og grund- 
murede Gaard, født og opdragen i al Rigdommens 

skinnende Overflødighed, skulde vide, at Lykken alle 
Tider var om Bord paa de rige Ladningers bredsejlede 
Skibe, at den lige og rette Kurs' Fartejer alle Tider havde 
Retten inden Borde, og at de letflyvende og letlastede 
Skibes misundte Frihed kunde købes dyrt nok, thi 
Havet tog ikke blidt paa de lette Baades æventyrlige 
Kaperflok. 

Saa gik de ind gennem Salene. 

„Det er nemlig Sagen, Monsieur Brandt," sagde hun 
muntert, „der er kun to Slags Mennesker til, den ene 
svømmer mellem Dukater, den anden haaber paa at 
vinde en Terne i Lottospillet — lad os ikke strides 
om, hvilken af de to Klasser, der er den lykkeligste. 
For Dem, Monsieur, vil jeg kun haabe, at De maa vinde 
den største Terne i den hele Trækning, og at Deres 
Sejlads frem for alt maa blive paa tværs af de andres!" 

Saa lo hun længe med sin flne og friske Latter, 
og de tog Afsked med hinanden midt i den store skin- 
nende Sal, de to gamle var gaaet til Ro for længe 
siden. 

Hun rakte ham Haanden til Afskedskys. 

„Hvis De en Dag har Lyst til at sé vore Skibe, 
Monsieur, gør De os en stor plaisir ved at komme." 

Saa gik Enevold tilbage gennem det rige Hus, og 
det forekom ham, at hans Hjærte brændte uroligt, og 
at Solitairen brændte i hans Haand. Lidt efter kørte 
han ud i den maanelyse Nat. 

Hvor fantastisk sér ikke Staden ud nu i det hvide 
Maanelys. 

Spir og Gavle og Tage som sorte Silhouetter, mens 
Lyset strømmer og breder sig paa de stille Torve, 
hvor Springbrøndene kaster runde Skygger, og de 
gamle Lindetræer holder Vagt langs Husmurene. Nu 
sover hele den muntre Stad, Sangklokkerne synger 

over angeneme Drømme. Mangt et Kammervindue 
staar aabent ud i Natten, en Jomfru sidder oppe ved 
Tællelys og holder Dagregister ved Midnatstide under 
mange forliebte Taarer. Maanen, der er saa rund og 
godmodig i Ansigtet, kender al denne forliebte An- 
dagt, der fylder Ungdomsgeisten, og den glider videre 
mellem Tagene og kigger ned i Kamrene. Men saa- 
ledes er det nu én Gang. Hjærterne flyder over, som 
Havet i Fuldmaane, naar Vinden da ellers er i Flod- 
hjørnet. Hvor mange rimfri Oder i Hr. Klopstocks 
nye Maneer føder ikke en saadan Maanenat, Geisten 
er lige ved at flyve til Syvstjærnen, og Hjærtet klapper 
i Aleksandrinertakt, derfor bliver Versene saa synder- 
lige med altfor mange Fødder, men Meningen er god 
nok, i Morgen maa der ofres nogle af Fødderne, 
ellers ler den tilbedte. Hvor Natten er varm. Lindene 
dufte i Gaardene over de lave Stenbænke. Musici sidder 
oppe i Sengene og spiller douce paa Violon. De magre 
Stu dentere vender sig paa Puderne og drømmer om 
de fede Kald udi Lolland. Kirkerotterne, der ikke har 
det saa fedt længere som i salig Kongens Tid, gaar 
over Torvet for at prøve Spækhøkerens holstenske 
Ost, der lige er hjemkommen og averteres i „Post- 
rytteren '. Mangen en Madame rejser sig stille og gaar 
op i Salen for at faa sig en Solbærsopken, mangen en 
Poet lægger smukke Ord paa Pinebænken for at faa 
dem ret angeneme i Klangen. Staden tørster i al denne 
Lindeduft, de Borgerfolk maa op og hente Klukflaskerne 
for at overbevise sig om, at Menneskene er de ædleste 
Creaturer. 

Der kører en Pfaéton rundt i Byen den hele Nat, 
fra Vesterport til Nørreport, fra Nørreport til Øster- 
port. Saa holder den stille, saa kører den ind gennem 
de snævre sorte Stræder, ud paa de lyse Torve, holder 
igen stille, kører saa langsomt videre. Lindene dufte 

nede i den philosophiske Gang, Philomele og Maanen 
har megen sirlig Koketteri for. Det er umuligt at 
komme videre for den natlige Pfaéton. 

Hvor hun dog er et synderligt Fruentimmer denne 
Frøken Caritas med sine Gaver og sin Ligefremhed! 
Af en Købmandsdatter at være er hun jo klog nok, 
hvis hun var yngre, og hvis hun ikke var af Borger- 
blod, jeg tog hende maaske alligevel i Betragtning I 
Hun er lidt for blonde, men hendes Stemmefald er 
meget charmant, og hun har et Par forbandet ange- 
neme Øjne! Hun er forliebt i mit Adelskab, det er 
naturligvis det hele, desuden mangler hun lidt af den 
Politesse og Delicatesse, som vi og vore sætter Pris 
paa. 

Altsaa jeg rejser! — 

Lindeblomsterne hænger lige over Hovedet, Klase 
ved Klase, Luften er altfor sød og altfor vammel. 

Naturligvis er hun ogsaa charmeret i min Person, 
hvilke Fruentimmer er ikke det! Men hvorfor har 
hun ikke indgaaet mariage med en Commerceraad eller 
en anden af hendes egen Stand? Nu gaar hun der i 
Papa Witzendorffs Hus og er bleven miltsyg og har 
samlet sig tykt Blod og er ideligen plaget af Kolik. 
Hun trænger til frisk Luft og mariage ! Men hun vil om- 
bord i mit Fribytterskib — merci, Mademoiselle Witzen- 
dorff. — Saa kører den tænksomme Pfaéton videre ud 
i Natten. Men Natten er fuld af Elskov og sød Aande. 
I Haugerne gaar forliebte Par omkring mellem lange 
duftende Violbede, det er just ikke Cupido Philosoph, 
der dyrkes i Aften under den hvide Maane. Enevold 
er ærgerlig over al denne Borgerforliebelse i Haugerne, 
han holder stille helt inde under de lysende hvide 
Mure, han hører, hvor der hviskes og kysses varmt 
dér inde over Violbedene. Alle disse Vægterdøtre og 
Stolmagerjomfruer og Køkken mamseller, æblerunde og 

æblerøde, der er ikke Dyrtid paa den Slags Jomfruer, 
ti for en Mark! Han knalder med sin lange Pidsk og 
kører videre. Ikke ét eneste virkelig dejligt Fruen- 
timmer i hele denne Maaneskinsstad, ikke ét, der var 
en Bortførelse værd! Derimod nok af disse falbelade- 
belæssede Damer og stadsesyge Koketter med deres 
evindelige Kaffediscourser og kvælende Dunstkreds af 
Sminke, Pudder og ram Forliebelse. Alle saa kom 
de dér ansættende i deres fulde Puds, snurrende som 
Øllebrødspotter, der kogte over. Ikke én eneste virke- 
ligen stolt og fornemme Dame, begavet med andre 
Dyder end de borgerlige og denne trange Stads. Der 
var nok af Loviser, Amalier, Fridericaer og andre 
Pigestykker i et Korset, nok af alle disse pjankede 
Salsdamer, opstadsede Poetmadamer og forrykte Dol- 
husdamer, nok af Borgerdøtre, der blev varme om Ho- 
vedet af Disputersyge og bouteillerund Velvilje. Men 
en fornemme Dejlighed som dem i Venezia og dér i 
det romerske ! 

I Nat smilte den hele Natur i fortrolig Lyst, og 
her kørte han som en Nar, halvkvalt af Guldstøv, syg 
af Ærgerrighed og pint af Lykkesyge. 

Disse Damer, der forstod at forene romanske Ideer 
med den største Vindskibelighed — Corsarlængsler udi 
Kalleboderne! 

Igen et Knald med Pidsken — Vognen flyver af 
Sted. 

Alle Mandfolk i denne Stad var født med en Sirtses 
Slafrok, og deres Liv randt hen mellem et CafFéhus 
og et Comediehus, og alle Frøkener og Jomfruer sad i 
Sofa og ventede, indtil de kom paa Hovedet i Ægte- 
seng og blev Madamer. 

Der var ingen hidsig Ungdom, der lod Madame 
Fortuna raade. Derimod nok af unge Messieurs, der 
gik paa Vinkælderen om Aftenen for de politiske Dis- 

coursers Skyld, for at afsætte Monarker og indsætte 
Kurfyrster. Vognen holdt stille — en straalende Bril- 
lant blev løftet op i Maanelyset Længe sad Enevold 
og stirrede fortabt paa al denne urolige Flammepragt, 
som lyttede han. Lange fine Strøg hen over en 
Violoncelle under en fuldstjærnet Himmel. I denne 
Brillants tusinde Facetter brødes al Verdens uendelige 
plaisir, alle tænkelige amusements . 

Saa dalede Brillanten langsom ned, Vognen satte 
sig igen i Bevægelse. Enevold havde været langt borte 
i Drømme, ærgerlig greb han de hvide Tømmer og 
fér hjemad i Galop. Brillanten var Frøken Witzen- 
dorflfs, og Vognen havde holdt paa Gammeltorv, man 
maatte være Romanskriver, eller en anden gal Person, 
Comediant eller Musicus, hvis man længer gad køre 
om og faa sig en Forkølelse paa Halsen. 

Man maatte være fornuftig nu, naar man i Over- 
morgen skulde ned i Cancelliet for første Gang og for- 
søge paa at blive Embedsmand. 

Enevold foragtede Poeter og Acteurer. 

Fru von Søhlenthal sad oppe ved Lys hele Natten. 

Hun var i den frygteligste Spænding, Enevold kom 
saa sent hjem, skulde virkeligen de to unge endelig 
have taget en Beslutning? Baronessen havde faaet alle 
Baronens Papirer, Dokumenter og Breve frem. Gods- 
registre med tunge Segl og gamle Skøder; alle Kabi- 
nettets forgyldte Borde og Consoller var ligefrem over- 
fyldte med udrullede Dokumenter. De laa der ligesom 
tavse Vidner til Familiens Misere, i fornødent Tilfælde 
maatte Enevold virkelig skræmmes en Smule, Baro- 
nessen havde taget alle Forholdsregler. Dér kom Ene- 
vold, Mama styrtede sig over sin store og kønne Søn, 
indesluttede ham i en tavs og moderlig Omfavnelse. 

„Naa," sagde Mama kælent og rystede ham frem 

Enevold Brandt. 15 

og tilbage, „har Du saa noget at fortælle mig — Skælms- 
mester!" 

Enevold følte sig sort indvendig, Luften i dette 
stille Hermhuterpalæ sneg sig over ham, han frøs. 

„Hvad det angaar, gør Mama sig forgæves Illu- 
sioner!" 

Baronessens Arme faldt brat ned, vingeskudte. Dér 
gik det Haab, hendes eneste, og hun brast ud i en 
voldsom hjærteskærende Graad. Et sandt Babelstaarn 
af ophobede Illusioner ramlede ned over Madame, og 
hun satte sig med et Bums. 

„Jeg falder i den største Afmagt," hviskede hun 
mat, da det værste Anfald var ovre, „den arme, arme 
Engle Caritasl Hvor har Du dine Øjne henne, Ene- 
vold! Med et halvt burde Du kunne se hendes Dyder, 
Kvaliteter og Meriter! Hvor finder du en saadan 
Jomfru? Og hvad tænker du paa, kun én eneste Gang 
kommer Lykken til et Menneske, og du lader den 
spadsere forbi, lader din stakkels Mama omkomme 
i en Flod af Taarer. Du trodser den guddommelige 
Bestyrelse, sér du da ikke, at Frøkenens Papa er højt- 
aldrende og kan vente sin Hedengang hver evig eneste 
Minut; alt, alt falder i dine Hænder og du griber ikke 
til, Enevold — Enevold, du er mig en haard Søn, lige 
fra du slog dine Øjne op første Gang, har du været 
min sande malheur her i Livet. Dræb mig nu kuns 
med din Ulydighed! Forgæves har jeg opløftet stille 
Sukke paa dine Vegne, forgæves har jeg banet dig Vej 
paa de tusinde Faconer — men godt — saa sælger vi 
Palæet!" 

Enevold havde ingen Medlidenhed med Mamas 
Skuffelser, han gjorde sig trodsig, lagde Armene over- 
kors, rynkede Brynene og gik over til Vinduerne, skum- 
mende af Raseri. Nej — nu vilde han rejse, om det 

saa skulde være for selve Frøken Garitas' Brillanter 
og Pengemidler I 

Baronessen gik over til sin mørke, stive og util- 
gængelige Søn, hun lagde sin tynde Arm blødt og bøn- 
ligt om Livet paa ham, græd længe ind imod hans 
Bryst. 

„Enevold, hvor kan du nænne at forvolde mig saa 
store Sorger og Skuffelser." 

Længe stod de saaledes der inde i den maanelyse 
Vinduesniche, og Enevold kæmpede en haard Kamp 
med sig selv, det holdt haardt, men saa kvalte han de 
allersidste Rejseplaner, og han rakte, noget ublidt, sin 
Mama Frøken Witzendorflfs kostelige Solitaire — og gik. 

Baronessen gik straks til Lysene med Stenen. 

„Til mig fra min kære Garitas!" hviskede hun dybt 
forundret. 

Hendes Ansigt klarede ved dette Haabets GUmt fra 
de Rigdomme udi Kalleboderne. Saa takkede hun 
Himlen i en rask liden Bøn, og saa' ligesom nyfigen 
over imod den Dør, Enevold var gaaet ud af. 

„Men jeg er jo nødt til at skræmme ham for at 
holde ham paa Dydens Vej," hviskede hun. 

Saa slukkede hun Lysene og gik til Ro. 



XI 

Hvilken sælsom, myreflittig Verden dernede i den 
røde Gancellibygning bag ved Ghristiansborg. Hvor de 
vrimler og summer og hvisker og tripper omkring alle 
disse arbejdsomme Parykker og tænksomme Haar- 
bukler og lærde Pidske og ufejlbarlige GaaseQerspenne, 
en Verden der kribler og krabler og skriver, først og 
fremmest skriver, saa det sprutter, for at forsyne 
Monarkiet med lange Skrivelser lige fra den Stad 

Tromsø til den Landsdel Delmenhorst. Den nærvæ- 
rende Tidsalder er oplyst, derfor er Blækhornene 
saa store, Lakstængerne saa lange, og Protokollerne 
saa tykke, den røde Bygning med sine mange Vin- 
duer og sin brede Port har de tusinde Ting at tage 
Vare paa, Statsoeconomi, Commerce, Technologi, Poli- 
tik, Finansvæsen og Diplomati, faderligt maa der 
sørges for alle de Underdaners Velfærd og Nærings- 
kilder, for de Lapper udi Finmarken som for de tro- 
ende udi Rødby, for Fabriker og Bergvæsen og Hånd- 
værker og al muligt. 

Det røde Cancelli er Tvillingrigernes Hjærne. 

Men ved Siden af knejser med Fløj og Taam det 
stolte Christiansborg, her inde banker Rigernes Hjærte, 
den milde og gode og naadige Friderichs purpurglø- 
dende Faderhjærte. 

De Herrer Cancellister har Kalveknæ og hvidt Blod 
og nærsynede Øjne, rystende Fingre og mimrende 
Munde, arrige Tanker og blækkede Næser, fordi de 
bestandig maa sørge for Oplysningen. De véd hverken 
om det er Vaar eller Høst, de kan ikke elske og 
favne og karessere, fordi de maa skrive saa mange 
Protokoller fulde i et evigt Tusmørke. Men enten er 
man Gancellist eller ogsaa Menneske, én af Delene. 

Inde paa Christiansborg, dér rinder det røde Blod 
i hundrede forliebte #Legemer, dér elskes der, dér 
favnes der, men i Cancelliet dér tænkes der. Der er 
ganske vist en geheim Løngang mellem Hjærnen og 
Hjærtet, men der er meget faa, der kan finde den. 
Saa ligger da de to Verdener dér ved Siden af hin- 
anden, den graa og den purpurrøde, og ind i den graa 
er der just i denne Maaned kommen en ny Myre, en 
ganske ung Myre der endnu har rødt Blod, lige Ben, 
straalende Øjne, svulmende Aarer og friske Læber, 
ukrogede Fingre og stolt knejsende Næse. De 

hvidblodede Myrer har givet den nye en GaaseQerspen 
og en Kontorstol. Hans Titel lyder: Assessor aus- 
cultans, Stolen er svimlende høj og har sort Læder- 
betræk, de gamle Myrer har anbragt en tyk Proto- 
kol foran den rødblodede, Blækhorn og GaaseQers- 
penne og Sandhus. Saa har de emsige og kalveknæede 
trukket grønne Raskesgardiner for Vinduerne, for at 
den unge Cancellimyre ikke skal sé de grønne Børselme 
og blive romansk udi Gemyttet — den blaa Himmel 
og den muntre Sol. De vimser omkring paa de lange 
Gange og i Comptoirerne, de harcelerer over den ny 
ankomne, der trænger til at bleges, han ligner endnu 
altfor meget et Menneske, men han skal gøres til Myre, 
miste Kuløren, blive fornuftig og nyttig for Societetet. 
Saa gaar de allesammen tilbage til deres Protokoller 
og Papirer, laver Rubrikker og Rækker og Skemaer og 
er stolte over deres Myreflittighed. 

Saa sad da Enevold Brandt, forhenværende Hof- 
junker og Plaisirelskere paa Fornuftens høje Taburet 
og forsøgte at forbedre Statscommercen og Landsoe- 
conomien med Flidens klamme Gaaseflerspen. De 
første Flammers Hidsighed maatte dæmpes nu og saa 
langsomt op gennem Tuen til Toppen og fat paa Proto- 
kollerne. 

Den unge Brandt nød Stadens Agtelse. 

Man udtalte det udi Assemblée og paa Comedien, 
i Forgemakker og i Domestiquestuer. En Kammerjunker 
indvunden for Samfundet, det var en Begivenhed, man 
nok kunde give en Omgang Kaffe paa. Og man drak 
Kaffe, tog sig en Parterrebillet til Italienerne, kørte til 
Gyldenlund og skød til Fuglen uden Stadens vestre 
Port Man amuserede sig i Kallebokvarter og i Klæde- 
bokvarter, man drak Champagnevin, Tokajervin og 
Burgundievin. Jomfruerne fik sig fikse Solhatte, Ma- 

damerne fik nyt Betræk paa Salsstolene, Fatter købte 
sig en skøn Morencop. Nu var Vaarmaanederne der 
med Regnilinger, den blide Morgenrøde og de blom- 
sterfulde Enge; idel plaisir over Codanoniens Marker, 
krusede Bølger i Stranden, og fede hvilende Creaturer 
mellem angeneme Smørurter, Skovene grønnede, og 
Markerne var frugtsommelige. 

De der døde blev standsmæssig bisatte, og de der 
ikke passede ind i Societetet kom fluks i Rasphuset, 
Slutteriet og Stokhuset 

Resten tog i Skoven. 

Vestenvinden viftede 

kølig Luft paa Blomsterne, 

just da Gratierne ilte 

i det grønne alle tre 

for Naturen ret at sé 

just da Morgenrøden smilte. 

Koen brølte, Kidet sprang 
Fuglen udi Skoven sang, 
nu vil Solen til at dale, 
nu vil Kvæget til sin Ro, 
Doris kom og lad os to 
gaa omkring i denne Svale. 

Nu er det en Eftermiddag ude paa Skibene i de 
Witzendorffers brede Dokker. Forsommeren har rakt 
Vaaren Haanden, Dagene er lange, gyldne og larmende, 
den teglstensrøde By ved det blaa Sund er en vind- 
skibelig By, der arbejdes, hamres, tømres i Dokker og 
paa Værfter, Skib efter Skib løber af Stabelen med 
bugnende Sejl, og alle Fabriker florerer under den be- 
skyttende Enevælde. Men har Dagens Sol skinned 
over biflittig Arbejde, saa blunder den gule Aften over 
al Slags Lystigheder og Divertissements, og den vind- 

skibelige Stad forstaar at amusere sig efter Slid og 
Slæb. — Nu er det ud paa Eftermiddagen, den rød- 
teglede By søger til Haugeme for at prise Gud og 
Friderich, Danmarks store Enevoldshyrde, Børnenes 
Lyksalighed, Fyrsternes Model og Naboernes Misun- 
delse. Gud, Friderich, Arbejdet, og den gyldne Fred, 
det er alle gode Underdaners sande Lyksalighed, man 
bader i Sommersol og Tvillingrigets Sol, man tager en 
Kridtpibe i Munden, en grøn Haugekande i Haanden 
og gaar ud mellem Buksbommen for at sé paa de røde 
Negliker i Parterren. Nu er da alle Arbejdsbier sum- 
mede over Knippelsbro og Langebro ad Staden til, de 
har taget deres Øxer, Hamre og Sauge med, og bag 
Havnens grønne Vand strækker det stille Christians- 
havn sig i Aftensol, et fantastisk Virvar af røde Pak- 
husgavle og sorte Tegltage, lysende Glugvinduer, grønne 
Kirkespir og Skibsmasters tjærede Masteskove, alt 
sammen over hinanden og mellem hinanden ind i en 
glødende Solnedgangshimmel. Rigernes Rigdomme 
ligger her paa Loft over Loft, de stumme, bredskul- 
drede og tykhovede Huse strutter af Velvære og bred 
Selvagtelse, Gompagniernes stoute Bygninger har gla- 
cerede Slotstage og adelige Indkørselsporte, og Kirken 
derovre har et overmodigt og overstadigt Taarn, der 
vrider og snoer sig paa en sprælsk og fornøjelig Maade 
med Frelsermand og Sejersfane øverst paa Spidsen. 

„Den hvide Øm" laa i Dokken med slappe Sejl. 

Frøken Garitas yar tagen derover allerede Klokken 
seks for at have det sidste Tilsyn med TaflFeldæk- 
ningen. Matroserne havde spændt det store Lærreds- 
sejl ud over det blanktskurede Dæk, Mamsellerne fløj 
omkring med Fade, Ska|iler og Sølvtøj, overalt saa' 
man deres ivrige hvide Matronekapper og febrilske og 
røde Arme. Nede fra Lasten kom der en sød og 

krydret Luft af Negliker, Muskatblomme og alle 
Ostindiens rare Krydderurter, oppe fra Takkelagen 
strøg en frisk Tjæreluft ned, og nu laa Solen allerede 
helt inde under Lærredssejlet, Taflet straalede og 
skinnede med gyldne Posteliner og blomstrede Kum- 
mer, altsammen lyst og spillende og festligt. 

Men Gæsterne var endnu ikke komne over. 

Frøkenen satte Tulipaner i de hvide Chinavaser, 
hun gik urolig omkring, ordnede, rettede, var snart 
inde under Sejlet, snart henne ved Rælingen, dér stod 
hun og spejdede mod Land med Viften skyggende for 
den gult strømmende Sol. Ikke en Baad, intet Aare- 
slag, kun skinnende Lys, Stilheden, og de trætte Maager 
der laa paa det silkeblanke Vand og lod sig vugge 
blideligt. Bag Havnen var alle Byens Ruder tændte i 
Solglød, de luede som Ildøjne, Taarnspidserne gni- 
strede over Tagenes dybe røde, og nu begyndte Sang- 
klokkerne at ringe Solen ned. 

Og Gæsterne kom stadig ikke. 

Frøken Caritas gik saa ned i Kahytten og faldt 
straks i Tanker foran et af de brede Spejle. Her nede 
var kvalmt, varmt og støvet, de gule Gardiner var 
trukne tæt for de lave Vinduer, for at de røde Fløjels- 
stole ikke skulde bleges. Nu faldt Lyset ind, søvnig- 
gult som fra en Klynge Topaser. 

Caritas var nu ved Vinduerne, men ingen kom over 
det blikstille Vand. Hele denne Dag én eneste lang 
pinlig Uro, fuld af Uvished, og hun forstod ikke, hvad 
det var, kendte slet ikke sig selv mere. 

Forliebelse — hun var dog langt ude over de rosa- 
røde Robers urolige Tid. Hvorfor havde hun klædt 
sig i lutter rosarødt, hun stod dér og saa' sit eget 
Billede i Spejlet med den største Vantro, blegrøde Flor 
og Pocher og Garneringer, en gennemforliebt Silke- 
andrienne — couleur de rose. Hvor Hjærtet bankede. 

og Tiden, hvor sneg den sig af Sted, og Skibet, det 
var tilsidst, som gled det, stille af Sted ned ad Glem- 
selens Vand, som en Charonsbaad, helt ind under Cy- 
pressers Sørgeløt, hvor Grenene var omhængte med 
Sorgens Taager — Romanskrivergalskab — fantastiske 
Nykker — saa slog hun den lille Vifte ud og saa' paa 
Maleriets blege Pastelfarver som gennem et Dæmrings- 
lys. Græklands dansende Muser, Psyche og Gupido 
og den Gudinde Venus, slog derpaa Viften sammen 
igen, smilte, og tænkte paa den Kallebokanal, hvorfra 
hendes Længselsbaad skulde komme, men ikke kom. 

Nu var hun igen ved Vinduet og kiggede ud mellem 
de gule Gardiner, pludselig gav hun sig til at le, 
thi det var jo som hende Dronning Dido, der stirrer 
langt og haablost efter de bortflygtende Snekkers tro- 
løse Skare — hende paa Charlottenborg hos Italienerne. 

Det hele var hende i Grunden ganske eminent lige- 
gyldigt 

Naar han kom, vilde hun gaa ham i Møde og 
række ham Haandeh, som hun havde rakt den til 
hundrede andre Messieurs, og han vilde kysse denne 
Haand, som han kyssede hundrede andre Hænder. 
Og i Morgen kunde hun saa igen vaagne til en Dag, 
som alle de foregaaende Dage, éns hvad enten det var 
Sol eller Sne eller vaadt og vindigt Vejr, aldrig ét 
eneste Ønske man kunde være hidsig paa at faa op- 
fyldt, aldrig én eneste hjærtegribende Begivenhed — 
alle Dage trukne paa en Guldsnor uden Knuder — som 
Poeternes smukke og coulante Vers — indtil en Gang 
Guldsnoren var bristet — Perlerækkerne endt. 

Et elendig slet Liv var det hun førte i dette rige, 
omfredede og lune Hus — hvorfra alle de lyse Mulig- 
heder flygtede, fordi de frygtede at faa tyngende Guld- 
støv paa Vingerne — og hun begyndte at græde lige 
foran Spejlet, utaalmodige hede Taarer, der blev ved 

med at strømme uden at bringe Lindring i denne dybe 
haabeløse Træthed. 

Dér oppe sang Matroserne i den lysende Luft — 
og hun blev ved med at græde. Disse muntre og 
sorgløse Sange havde lydt over alle Have, hun havde 
hørt dem fra sin tidligste Barndom, og hun syntes, 
at i disse Toner laa alle hendes øde og unyttige og 
graa Ungdomsaar . 

Sangen, der lød saa mild, og dette Lys der var saa 
blødt og vemodigt, alle de gamle Erindringer strøg 
forbi — og hun havde ikke grædt i mange Aar som 
nu — nu først fældede hun Taarer. 

Saa lød der Raab paa Dækket, og hun gik derop. 

Hun gik ud i Forstavnen og stirrede imod Land. 

Midt i det blødende Vand gled Baadene fremad, 
nu hørtes dæmpet de sindige Aareslag, Maagerne strøg 
i Vejret og kredsede bort med svage Skrig, nærmere 
og nærmere kom de forreste Baade, glidende som i 
Drømme, to smaa sirlige Solskærme, en gul og en 
violet, lyste som gennemstraalede Tulipaner i den 
stærke Sol, et blaat Silkebaand viftede ud — en val- 
muerød Gavalierfrakke og trekantede Hatte skælnedes 
mere og mere. Men hvem var den lille Dame dér i 
Stavnen med den mørkegule Solskærm, nu hørtes alle- 
rede hendes lyse Latter, hendes Silkebaand var det, 
der flagrede og vinkede som i Elskovsleg, og sé. Mon- 
sieur Brandt, hvor bøjede han sig ikke ind under 
Skærmen, og hvor de lo, en fin skinnende lys Latter, 
som svævede der Amoriner over denne Baad, der vug- 
gede sig fremad mod de tungt lastede Skibe. 

Et Øjeblik endnu stod Caritas og stirrede ud imod 
denne glidende, smilende og lysende Ungdom — saa 
sukkede hun, Aftenrøden laa allerede saa træt, og hun 
gik stille tilbage, ned under det udspændte Sejl og 
tændte Lysene paa Taffelet. 

Na lagde Baaden til, Matroserne stod ved Falde- 
rebstrappen, Mamsellerne løb forQamskede omkring 
som Duer i et Slag. Dér var Papa WitzendorfF alle- 
rede, rund og bred og god i sin sorte FLejelsfrakke 
med Galonerne, og Nakkeslejfen som et Par Ørnevinger 
og den trekantede helt bag i Nakken, han svedte, pu- 
stede, viftede sig og lo, snakkende løs i det herligste 
Lune. Han førte en lille Dame ved Haanden, en lille 
fin og charmante Frøken, blonde, letpudret og rosa- 
farvet, lutter Smil og nydelige Bevægelser, omkring 
den spinkle Hals et bredt sort Fløjelsbaand, Øjen- 
brynene snorlige og tuschsorte, et blødt Bamesmil 
om de røde Læber, der var halvtaabne, saa at de smaa 
og hvide Tænder saa's. Hun lignede en Hyrdinde fra 
en eller anden Pastorale, en liden nysselig Porcellains- 
figur fra det sachsiske, og hun lo og smilede ustanse- 
ligt. Caritas havde sét alt paa denne lille Jomfru i ét 
eneste Blik, Hyrdinder afficerede hende ikke, og hun 
gik frem imod Gæsterne, smilende og statelig. Baad 
efter Baad lagde til. Messieurs, Mesdames og de smaa 
Jomfruer trippede op ad Trappen i lyse Silkedragter, 
alle slog Kres om Frøken Caritas, complimenterende 
og præsenterende. Fru von Sehlenthals Favn var vidt- 
aaben. Selskabet var meget oprømt, en Hvisken og 
Leen og Pludren og Smaanynnen, Witzendorff var 
sulten og i et mageløst Lune. Gæsterne havde straks 
spredt sig ud over det oplyste Dæk. 

Frøken Regitze Skeel altsaa, den lille Dame havde 
præsenteret sig selv for Caritas med et lysende og 
skælmsk Smil, lidt efter slog hun sin Vifte ud og trip- 
pede af Sted hen over de skurede Planker med ganske 
smaa fuglelette Bevægelser og Vrikninger. Altsaa Baro- 
nessens tilkommende Svigerdatter. Porcellainsfiguren 
passede mafoi meget vel til den gode Christian Brandt. 

Messieurs Brandt gik nu paa hver sin Side af 

Hyrdinden og lo over hendes pudsige Bemærkninger, 
de var begge i lysegraa Klædesfrakker med smalle Sølv- 
snorer — meget elegante, fransøsk parlerende og for- 
liebte. 

WitzendorflF var inde under Sejlet for at beskue 
Retterne, der blev baarne op, dampende og duftende, 
der var brunede Høns og Kapuner med Benene lige i 
Vejret, Gonferentzraadens Næsefløje formeligen gik nu. 
Saa var Caritas dér, lige bag ved ham, indsmigrende 
lagde hun Viften let paa hans Skulder: 

„Papa vil maaske forklare Monsieur Enevold Brandt 
lidt om vore Skibe, inden det bliver mørkt?" 

Hun sagde det ganske stille og blidt, idet hun møn- 
strede Anretningen. Gamle Witzendorff var taget paa 
sit ømmeste Sted, vise Skibe frem var hans Liv, han 
glemte Sult og Kapuner, Fasaner og Fisk. 

„Hvor er Monsieur, min hjærte? tror du den smaa. 
Monsieur forstaar sig paa Commerce og de Dele!" 

Caritas gik frem over Dækket, rank, lige over imod 
det yndefulde Trekløver, der stod henne ved Rælingen 
og deklamerede franske Vers og fordybede sig i hin- 
andens Øjne. Frøken Caritas forstyrrede en Hyrde- 
idyl, den lille Mademoiselle Regitze saa' meget for- 
trydelig ud, over at hendes galante og tilkommende 
Svoger blev bortrøvet Hun lod Viften svirre som en 
urolig Svale og maatte trøste sig med sin Christian. 

„Naa, min gode Monsieur Brandt!" det var gamle 
WitzendorflF, der lagde sin Arm op om Enevolds Skuldre, 
og langsomt førte ham ud imod den høje Forstavn. 
„De vil studere Navigationen, vel, en tænkende Skab- 
ning maa vide lidt af alt, og sér De nu, „Ørnen" her 
den gaar jo paa Trankebar og de Eilande udi den Sø, 
og den giver saamænd sine gode ni og fyrretyve Pro- 
cent, men „Caritas" og „Tvillingerne" de derovre i 



Digitized by 



Google 



Enevold Brandt 237 

Dokken, sér De, dér, de har deres Kurs paa den China- 
kyst og de Fastlande, de giver, lad mig nu sé. Mon- 
sieur, de giver — nitten en halv og fire og fyrre 
Procent til det faste Fond. Det er jo ingen Herre- 
gaard, vel, men det er jo det med Mossel Bay, dér 
løber de jagu ind og maa losse ud, naar det kniber, 
og det koster svære Penge, hvad mine comptoirske 
Handelsstuer vel maa bekende. Men et Hjærtestød 
maa der til en Gang imellem. Monsieur, saa skønner 
man ret paa Velsignelsen dér ovenfra, og jeg kan ikke 
klage i de Dele, gaar der en Skude ved Cap, saa er 
det dog ikke éns Sjæl, der lider Forlis, og den gode 
Gud og Skabere frem for alt; det er nu min For- 
mening, at man i intet skal agere Vovhals imod Gud. 
Nu har jeg hele Qorten Skibe udi Langfart, og Himlen 
al Ære for det, ja saamænd, — tar Monsieur en Pris, 
værsgo, det lufter Forstanden.** 

„Merci.** 

De stod nu ude i Stavnen, højt oppe over Herlig- 
hederne. Skib ved Skib i de brede Dokker, Brynet af 
en Masteskov imod en rød Aftenhimmel. 

„Det glæder mig kuns hjærtelig, at Monsieur Ene- 
vold har Interesse for de Dele. Men er det nu ikke et 
sandt Englesyn med alle de Skibe, jeg kalder det nu 
det ottende Vunderværk, men Gud naturligvis al Æren, 
og hans Naade er mafoi uskattérlig mod vore tvende 
Riger under vor højpriselige oldenborgiske Stamme, og 
vi er jo alle christelige Underdaner, der giver Gud og 
Monarken, hvad deres er. Jeg er ikke af dem, der 
istemmer idelige Sørge- og Klagesange og gaar og samler 
melankolske Tanker, fordi der gaar en Skude ved Cap 
med Mand og Mus, hvad der skal til, det skal til, og 
jeg tør uden Egenros sige, at mit Gemyt hviler paa et 
raisonnable Fundament til Stadens Bedste og Publici 
Satisfaction. Jeg hører ganske vist ikke til Folk af 

Kvalitet, men kun til de honnette Borgerfolk udi Staden, 
min Fader var saamænd kun Hosekræmmer paa den 
Karup Hede, men jeg laster hverken Gud eller Øvrig- 
heden. Naar jeg kreperer en Gang, saa er der baade 
til Harboe Fruekloster og Vartou Hospital, til Petersens 
Jomfrukloster og Brøndstrædens Hospital og til den 
Hellig Geistes Kirkefond. Men al Ting til sin Tid og 
Glædens Vivat, saa længe man lever." 

Den gamle snakkede løs paa sit brede jyske, han 
var rigtig i sit Es, og Enevold blev tavs under denne 
Veltalenhed. 

„Nu skal De høre. Monsieur, hvad The angaar, saa 
skelner vi mellem Bohe The og Pecco The og Ziou- 
Zioung The, sidst fik vi to tusinde Pund hjem, og 
Songio The og Haysan The. Men saa sejler vi jo med 
Radix China og Galanger og Rhabarber og Borax og 
den fine Stjærne Annis." 

„Gonferentzraaden faar nok ogsaa Silketøjer hjem?" 

„Om jeg faar? Ja, og baade de bredstribede og de 
smalstribede, har De sét den Kjole, Caritas nu gaar i, 
det er af det fine til seks Rigsdaler Alen, føl, siger 
jeg, der er Bonitet i de Varer, det er Pordosay, vi fik 
saamænd to hundrede Stykker hjem i Sommer, vil De 
have til et Par Pantalons, Monsieur, saa kom De bare, 
Caritas véd, hvor Sagerne ligger, tag De bare alt, hvad 
der lyster Dem; en ung Monsieur maa ha' galante 
Benslykker, det kigger Fruentimmerne sku efter; da 
jeg var i hans Alder, jeg havde et Par Ben, der sagde 
Sparti, og Lægge som Kugler! Men af andre Silke- 
stofiFer, nyligen hjemkomne, har vi Peqvins og Sat- 
tyner og Palangs og Lampasser foruden Damast og 
Illustring og Nankins og dobleret Silke. Vil De vide 
Carga, saa spørg Caritas! Af andre Varer er der Pano / 

Camprido og Salempuris og Carmai Carris og Pano 
Carris og Murei og Madrepack og Callevap og Zirsack 

og Gingangs. Men nu bliver jeg sandt for Dyden sulten. 
Monsieur Enevold. Han skulde spise lidt mere og faa 
lidt mere Sul paa Kroppen. Fruentimmerne er ikke 
hidsige paa en mager Statur, men det kommer, det 
kommer, spis dygtigt, saa gror Musklerne saamænd 
nok ud. Én selv staar nu færdig at gaa i Barndommen, 
man bliver selv for gammel til al Slags amour og de 
Dele, men han, Monsieur Enevold, han kan springe og 
gøre Kaprioler og svaje og dreje sig og irre omkring 
i Verdens Labyrinth. Vil han bytte med mig, saa han 
faar Dok og Skibe og Hus og det hele, og jeg hans 
unge Aar og unge Krop? Men den Tanke er nok ikke 
practicable, og man faar jagu blive i det Flæsk, Fader 
Kronios nu én Gang hænger paa én. Nu har jeg min 
Garitas, hun er da baade rig og angenem og velklædt 
i alle Maader. Hvad synes Monsieur Enevold om det 
Navn Garitas? — Kønt, ja ikke sandt? Det er nok La- 
tinsk, og kan baade betyde Dyrebarhed og Dyrtid. Da 
hun kom til Verden, var det skralt med Forretninger, 
men Pigebarnet var os jo lige kært for det, og saa fik 
jeg den lille Professor Doose til at hitte Navnet. Hun 
har en god, naturlig Forstand, ikke?" 

„Frøken Garitas' Vid og Forstand fortjener al 
mulig admiration og applaudissement," sagde Enevold 
ganske rolig. 

„Hun har, hvad hun skal bruge! Jeg giver ikke 
fire Skilling dansk for de lærde Fruentimmer, den 
Slags der gør la tine og danske Vers udi Ægtesengen." 

De gik langsomt over imod Teltet, hvor det muntre 
Selskab begyndte at gaa til Bords. Latter og Tale 
slog dem i Møde, og der duftede af stegte Fasaner. 

„Havde jeg en Søn, Monsieur Brandt," sagde den 
gamle og slog Enevold paa Skulderen, „men jeg har 
ingen, saa maa man jo sé til at faa hittet sig en Sviger- 

Søn, hvad siger han til det? Monsieur Enevold skulde 
lægge sig efter at gøre et rigt Parti!'' 

Saa lo gamle Papa WitzendorflF, og de gik til 
Bords. 

Det var Gomediehuset, der var paa Tale, alle 
snakkede i Munden paa hverandre. Om Hr. Acteur 
Londemann, der spiste hos Marechal, Stadens fineste 
Restaurateur, om Clementins capricieuse Opførsel, om 
Jfr. Matema, der holdt to Kammertjenere, om Hortulan, 
der lod sig aarelade for en Feberamour til den char- 
mante Danserinde Madame Gorion. Man vidste, at 
Acteurs aad for ti Mark hver Aften oppe paa Scenen, 
og man kendte paa en Prik alle galante Forbindelser 
og forliebte Galenskaber. 

Enevold var kommen til at sidde mellem Garitas 
og den smaa Regitze Skeel. Witzendorflfs platte Snak 
havde berørt ham ilde, en mægtig Trang til noget fint 
og blidt og fornemt kom over ham, halvt uvilkaarlig 
bøjede han sig hen mod sin lille, smilende, rosen- 
farvede Svigerinde. Der kom fra hendes letpudrede 
blonde Haar en fin Duft som af røde Avrikler, om 
hendes buttede, blødtrundede Skuldre laa et Kniplings- 
slør, hun saa' op paa ham med sine store, blaa, fugtige 
Barneøjne, Øjne med lysegraa Ringe om dybe Pupiller, 
hendes Aande var blød og vellugtende. Læberne, som 
dannede af en forelsket Amorin. Christian, der sad 
ligeoverfor sin yndige fiancée, straalede over hele An- 
sigtet af Fryd, han var glad over, at Enevold bestandig 
fandt Behag i hans Regitze, i sin Tid havde han gaaet 
og været bange for Broderens raillerie og Spotte- 
gloser. Nu slog Witzendorff paa sin Pokal og bød 
Selskabet Velkommen, han begyndte at prise den aller- 
souveræneste Monark, hans christelige Levned og højst- 
priselige Regimente, der befordrede Borgernes fri Leve- 
maade og Omgængelse, som i den Stat Engelland og 

de Atheniensers fri Republik udi Alderdommen. Sluttelig 
bad han den ganske Assemblée om at udbringe et Vivat 
for de Skjoldungers ældgamle Kongeslægt, et Vivat for 
at Monarken endnu i mange Aar maatte beklæde 
Thronen med megen Naade og Ære. 

Saa klang der da et vældigt, begejstret og hj ærte- 
ligt Vivat for den gode Friderich, og dér ude over 
Søen sluktes den sidste Aftenripfde, de første blege 
Stjærner stod over Himlen. Matroserne tændte Lan- 
ternerne langs Rælingen og Teltsnorene. Ovre paa 
Chinaskibene begyndte Fyrværkerne at opstille deres 
Apparater. 

Men i Teltet paa Ørnens Dæk sang man nu: 

« Monark, Dit Liv vor Lykke er, 
hvad Under er det, at enhver 
ved dette Liv sig fryder? 
Hvad Under hver forbunden Sjæl 
i Raab og Ønsker for Dit Vel 
paa hver en Dag udbryder: 
Din Throne ubevæget staa, 
Din kloge Tinding blive graa, 
Dig følge Held og Ære, 
saa gør Du Verden lykkelig, 
og gik det an, vi ønskte Dig 
udødelig at være. 

Enevold var paa én Gang bleven lidt bleg, han 
sang ikke med. Den smaa Regitze sang som en hen- 
turtiende Skovdue ud af et ømt Hjerte, en fin, lysende 
varm Sopran. Men Frøken Caritas var tavs, og idet 
Enevold bøjede sig om imod hende, mødtes deres 
Øjne i et hastigt Blink, og de smilte forstaaende over 
denne overvættes Hjærtelighed. Gamle Witzendorff, 
der havde en vældig Serviet om sin korte Hals, brøhe 
som en Tyr, alle saa sang de, Damerne med en varm 
Gemytsinderlighed, ud af de oprigtigste Hjærter, for 

Enevold Brandt. 16 

den elskede Monark, som de ønskede Udødeligheden. 

Enevold bøjede Hovedet, lyttende.. En Gang før 
var han sejlet over en stille Sø til en munter féte — 
og han alene af dem alle havde kendt — den gode 
Monark. 

Derfor sang han heller ikke. 

Han følte sig ligesom taknemmelig mod Frøken 
Caritas, fordi hun ikke sang med, deres Øjne mødtes 
igen — smilende. 

Pludselig susede den første Raket op gennem 
Luften, svagt hvislende. Ungdommen brød op og stor- 
mede ud under Teltet, nu stod alle henne ved Ræ- 
lingen, én lang blomsterbroget Række i det bløde 
Dæmringslys, man lænede sig tilbage og fulgte de 
sitrende Ildstriber, bristende Lystkugler og snurrende 
Sværmdaaser og Frøer, der skød op fra Chinafarerens 
oplyste Dæk. 

Witzendorff befandt sig paa Højden af Jamaica af 
lutter Velbefindende, han havde igen faaet fat paa 
Enevold og fortalte nu vidt og bredt, om at hendes 
wiinske Majestæt havde ladet negociere et Laan udi 
Florenz paa tre hundrede tusinde Gylden til syv pro 
Cento, om den fri Republik Venedigs Handelsstatus, 
om Monarken af Neapolis og den Churfyrste til Sachsen. 
Men paa én Gang var Monsieur bleven borte, han for- 
svandt midt under Snakken, og Witzendorff tog sig 
saa en Pris og gik hen for at faa sig en Lur. 

Der blev danset nu paa det brede Dæk. Enevold 
førte an, den smaa Regitze, der agerede Hyrdinden 
Caliste, lod sig fange og favne. Menuettens lette Kæder 
og Festons slyngede sig frem og tilbage, men hvordan 
det saa end gik, den skønne Caliste havnede dog be- 
standig i Monsieur Enevolds Arme. 

Aftenen var fyldt af et gult Skær, der kom fra 
Østen. Inde fra den vindskibelige By kom en Qærn, 

enstonig Syngen, Sang og Spil fra Haugerne, hvor Folk 
nu sad i Lysthusene og nød den admirable Aften. Fra 
de tavse Skibe i Havnen lød søvnige Harmonikatoner, 
og der var saa lydt ud over Vandet, at man tydeligt 
hørte langsomme Aareslag helt nede ved Langebro. 

Dansen var endt, Schåfere og Schåferinder var 
trætte, og pludselig var der kommen en Kurre paa 
Traaden mellem de to Brødre Brandt. Et Kys, eller 
hvad det nu havde været, Mademoiselle var meget ilde 
stedt, og søgte Trøst hos Baronessen, der var forvirret 
og opskræmt. 

Christian var dybt fortørnet — men Enevold var 
forsvunden. 

Han var stormet ud over Dækket som i en Rus, 
helt ud i Forstavnen. Sommernattens blege Stjærner, 
Luftens bløde Aande, Amorinerne var ude i Nat. Det 
var ham, hun elskede, længe havde han mærket det. 
I hans Arme var det, at hun hviskede forlibte Ord, 
ikke i Christians. Hendes blegrøde Bryst, der vuggedes 
under den stramme Silke — den varme Kind, som et 
Barns — hvad vilde den skikkelige Christian med al 
den Dejlighed — den gode Christian i Armidas Lund, 
hvor Solens Gulvstøv tindrede over fulde, røde Blom- 
ster, over hvide Blomstersnefog, over skinnende 
Morgenenge, over dunkle Blomsterhaver. En evig 
blodvarm Forlibelse, gennem hvide Dage og stjærnerige 
Nætter, — han var forlibt nu som i en vanvittig Rus, 
og nu ned med alle forskudte Faner og bort med 
Gadejunkeren. Alt var glemt, det sorte og snævre 
Cancelli, Palæets fornemme Fattigdom, Drømmene om 
Magt og Ærens Stige, Længselen efter Æventyr og den 
vide Verden, alt var glemt for denne varme, dunede 
Bamekind, og Brystet, der vuggede sig imod hans. 
Den gamle Drøm om at have en Monark under sine 
Hænder, en Monark i sin Magt, alle høje og ærgerrige 

Drømme var glemte. Han blev ved med at løbe frem 
og tilbage paa det høje Dæk, langt nede summede 
Selskabet om de oplyste Borde, saa gik han ind i 
Stadscahytten for at være i Enrum, og i Skumringen 
saa* han de gyldenpanelerede Vægge, de slebne Ruder, 
Piafondens dunkle Oval, men alt dette rigt prunkende 
laa i Sommernatsdunkelhed, Guldet havde sløve Øjne, 
Piafondens Handelsguder sov ^nder den tindrende 
Aftenstjærne derude paa Nattehimlen. Her inde var 
en dump Luft og en tung Aande, en Duft af vel- 
lugtende, soltørrede Træsorter, Geder og Sandel. 

Frøken Garitas sad derhenne ved Ruden og fældede 
Taarer som en anden liden skuffet Jomfru udi Staden. 
Men det var maaske ogsaa denne blegrøde Robes 
Skyld, hver Gang hun havde den paa, følte hun sig 
besynderlig svag og sørgmodig. I Nat tog hun nu for 
evigt Afsked med det rosarøde, hun havde lidt en 
uendelig Skuffelse, al Energi var borte, kun dyb Træt- 
hed og Afmagtsfølelse. Hun havde gaaet dér og levet 
sig ind i Drømme, drømt sig ind i et nyt Liv — og nu 
var det forbi. 

Men hun lovede sig selv, at hun aldrig oftere vilde 
gaa paa sin Faders Gomptoirer og leve sit Liv for at 
faa Skibe velbeholden i Havn. 

Dér kom nu Enevold, tydelig skimtede han en 
Fruentimmerprofil op ad Ruden derhenne, og han vilde 
stille liste bort, han manglede ganske Lyst til lange 
Discourser med Frøken Witzendorff, straks anede det 
ham, at det maatte være hende. 

„Søger De efter mig. Monsieur Brandt?** spurgte 
Stemmen derhenne, meget blidt og bevæget. 

Jo, det var Garitas Witzendorff! 

Enevold stod et Øjeblik tavs og lyttede til Stem- 
mens hendøende Klang, hvor i al Verden kunde en 
Kjøbmandsdatter faa en saa synderlig vellydende 

Stemme fra, saa gik han hen til hende og fortabte sig 
straks i hofmæssige og galante Expressioner. 

„De er en fuldendt Flatteur, Monsieur," sagde hun 
lidt ironisk og gjorde Tegn til at ville gaa, men Ene- 
vold var saa galant at bede hende om at blive, og de 
satte sig da ved hinandens Side her i det duftende 
og blundende Halvmørke og begyndte en liden Dis- 
cours som saa ofte før. 

„Dyrker Mademoiselle gehejme Videnskaber under 
de ukendte Stjærner," spurgte Enevold og trak Gar- 
dinet lidt til Side for at betragte Stjærnerne. 

„Nej, Monsieur Brandt," sagde hun ligesom stille 
hen for sig, „men véd De, hvad jeg sad og tænkte 
paa før her udi Enrum, jeg tænkte paa, at jeg, saavel- 
som De, Monsieur, egentligen burde amusere os efter 
al Evne, naar vi endelig var om Bord paa „Hvide 
Ørn", De véd maaske ikke, at Ørnen bærer den rigeste 
Fragt af alle vore Skibe. I Morgen sidder dog baade 
De og jeg paa vore Gomptoirer over vore Regnskabs- 
bøger." 

„Jeg formener aldeles ikke, Mademoiselle, at jeg er 
ombord i Monsieur Gharons Baad, hvoraf slutter De, 
at jeg ikke amuserer mig?" 

„Hvorfor søger De Enrum, Monsieur, man gaar vel 
ikke bort fra en munter féte, uden at man er kommen 
udaf humeur. Jeg saa' Dem før sidde deroppe i 
Stavnen med et Aasyn saa himmelvendt, som om De 
udøste Deres Klagesukke for Natten." 

Hun lo nu med sin fine og friske Latter, Enevold 
havde rejst sig. 

„Jeg var kun lidt træt," sagde han hurtigt. 

„Træt — af hvad. Monsieur?" 

„Aa, af alle de andres amusements." 

„Saa maa De være forliebt," raillerede hun, „og 

hvad hedder saa den yndige Person, der har gjort 
Indtryk i Deres Hjærte?" 

,,Madame Fortuna," skemtede Enevold undvigende. 

„De er ikke satisfait. Monsieur, med Deres nye 
Stilling,** sagde hun lidenskabeligt og rejste sig hur- 
tigt, Jeg vidste det, og jeg forstaar Dem saa godt. Nu 
søger De altsaa efter anden Lykke.** 

„Ja, Mademoiselle Witzendorff, jeg befinder mig 
usigelig ilde i Gancelliet, jeg er ikke født til en Skriver- 
pult og en GaaseQerspen, det er mig umuligt at tie og 
at lyde. Dag ud og Dag ind, jeg aander ikke som en 
Undergiven — jeg holder det ikke ud at* holde Lyset 
for de andres festins — saa heller, langt heller Gomet 
ved Livescadronen — men De forstaar mig ikke!** 

„Jo, jeg gør. Monsieur Brandt,** næsten raabte hun, 
Jeg vil ogsaa en anden Skæbne end den, jeg har, men 
Lykke, véd De, hvad det er?** 

Hun gik op og ned i heftig Sindsoprør, hurtigt 
talende. 

„Lykke det er en panelet Stue i Balsamgaden eller 
Store Færgestrædet, smukke og commode Værelser til 
førstkommende Mikkelsdag, som skrevet staar udi 
Adresseavisen.** 

Hun talte sig hæs af Iver og Foragt 

„En Vindueskarm, der er beprydet med Urter og 
Blomster; saamange Bancosedler, at man ikke plages 
af Kolik og Overflod — en Kone, der er begavet med 
alle borgerlige Dyder — en hvid Dug paa Bordet — 
lidt Brunsvigerhumle — en rar og delicat Laks om 
Søndagen — en Tur op over Volden — en Lystrejse 
til Kilden — en fornuftig Levemaade, gode Leveregler, 
en Bog med moralske Lectier, en Slafrok, ved De, 
Monsieur, det alene er Lykken, det Liv har min 
Admirationl** 

^Det mener De aldeles ikke, Mademoiselle, det er 
kuns et Paradoxon," 

,,Nu, Skerts aparte, Monsieur Brandt, hvad vil De 
altsaa nu?" 

„Blive ved min kære Pult, for at gøre min Fru 
Moder en Fomerjelse.** 

„Det maa.De ikke. Monsieur, De gør en Synd imod 
Dem selv, saa hellere rejse bort, langt bort, hundrede 
Gange hellere det.** 

„Det kan jeg ikke I" 

Der var længe stille efter dette modløse Svar, saa 
kom hun stille hen imod ham. 

„Er det Pengene, De mangler. Monsieur Brandt,** 
spurgte hun bevæget. 

Han svarede ikke straks, saa kom det som en lav 
Hvisken: 

Ja." 

De stod nu lige ind mod hinanden i det bløde,' 
duftende Mørke. 

„Rejse,** sagde Enevold lidt efter ærgerlig, „det er 
en daarlig Udvej, Mademoiselle, da jeg var Dreng, løb 
jeg fra Præster og Bibler og Bønnemøder, da jeg var 
atten Aar, løb jeg fra corpus juris, nu keder det mig 
kuns at løbe fra Cancelliet, saa heller slide sig igennem 
og i Vejret I" 

„Men De sagde jo lige før. Monsieur, at De heller 
vilde være Gornet ved Livescadronen end sidde foran 
Pulten I** 

Enevold tav, en Smule beskæmmet over sine egne 
romanske Ideer. 

Der blev igen stille om de to, nu var hun lige ved 
Siden af ham. 

„De forsmaar altsaa Pengene, Monsieur Brandt, 
iordi det er mig, der tilbyder dem. De er altsaa for 
stolt til at tage mod dem — det er Sagen I** 

Hendes Stemme rystede stærkt i voldsom Liden- 
skab. 

„Jeg vil kuns Deres Vel, Monsieur Brandt, jeg har 
Midlerne, De Evnerne, og saa støder De mig dog til- 
bage!" kom det klagende. 

„Det er mig umuligt, Mademoiselle Witzendorffi 
at rejse bort for andres Penge," sagde han haardt og 
affærdigende. 

Pludselig gav hun sig til at græde, ganske stille, og 
han fortrød sin Haardhed, aldrig havde han tænkt sig, 
at Caritas Witzendorff kunde fælde Taarer. 

„Sig det kuns. Monsieur, sig det kuns," hulkede 
hun, „det er mig, mig, der er Dem imodl" 

„Mademoiselle Witzendorff!" sagde han med mild 
Alvorlighed. 

„Nej !" raabte hun op. „De har krænket mig. Mon- 
sieur Brandt!" 

Og hun brast ud i en umaadelig, ubeskrivelig 
Graad, der fik hele hendes Legeme til at ryste. Saa 
havde hun altsaa nu tabt alle Slag og var ganske af- 
væbnet, kun et svagt Fruentimmer som alle de andre, 
afmægtig under strømmende Taarer. Længe stod hun 
op ad den dunkle Rude og græd og græd, og Enevold 
stod dér og følte Medlidenhed med hende, aldrig havde 
endnu nogen elsket ham saa højt, at man fældede 
Taarer, over at han ikke vilde modtage en Tjeneste. 
Der kom pludseligt noget synderligt og ømt op i hans 
Sind — at hun virkelig elskede ham! Aldrig havde 
nogen brudt sig rigtig om ham, hverken Mama, eller 
Familien og senere hen Roxelane lige saa lidt som Mo- 
narken. Og nu stod denne arme Caritas her med sin 
dybe og oprigtige Kærlighed og rakte ham den for- 
gæves tilligemed alle hendes gyldne Skatte. 

Stille gik han hen til hende, og han greb hendes 
kolde rystende Haand, kyssede den ærbødigt. 



Digitized by 



Google 



Enevold Brandt 249 

Saa vilde han være gaaet for at være delicat, men 
i det samme tog hun hans Haand, bøjede sit Hoved 
ind imod hans Bryst og græd dér, længe og inderligt. 
Han lagde sin Arm om hendes Liv, følte at det var 
fint og smækkert, han trøstede hende med Ord, han 
ikke selv anede, hvad var, saa talte hun ganske sagte, 
og han fandt paany, at hendes Stemme var fuld af 
blid og yndig Vellyd, han saa' ikke hendes Ansigt her 
i Mørket, men han drømte sig det dejligt som i en 
Rus, han vidste ikke af sig selv mere, og trykkede 
hende ind til sig. 

Saa holdt hun op med sin Graad, lagde sine Arme 
omkring hans Hals, bøjede hans Ansigt ned imod sit, 
kyssede ham paa Panden og paa hans bløde Haar, et 
langt og dvælende Kys. 

„Hvor kunde jeg rejse bort fra Dig, Garitas," hvi- 
skede han. 

Men hun blev ved med sine brændende Kys, og 
han holdt hende tæt ind til sig. 

Langt borte klang Sang og Latter og fin Musik og 
Harmonikaers søvnige Toner. 

„Du elsker mig, Enevold?" spurgte hun ligesom 
undrende. 

„Længe — længe har jeg haft Inclination for din 
Person, Garitas," sagde han ganske stille, og han syntes 
til sin Skræk, at han begyndte at vaagne af en Rus, han 
blev sig mere og mere bevidst, at han havde indladt 
sig i noget umaadelig letsindigt, der havde fanget ham 
for bestandigt. Og idet han kyssede hende, tænkte 
han med et Suk paa Regitze, og han arbejdede allerede 
med nye og mærkelige Planer. 

Det var langt over Midnat, da det muntre Selskab 
gik fra Borde. 

Baad efter Baad gled frem over det stille Vand, 

men i den sidste sad Caritas i den forgyldte Stavn og 
holdt Roret. Ved hendes Fødder sad Enevold, Chri- 
stian og Regitze, tavse med sænkede Hoveder. 

I den forreste Baad blev der sunget og klimpret 
paa Guitarstrenge, Maanen stod i sin Nedgang, men i 
Østen dæmrede det blege Lys. Aareslagene hørtes 
taktfaste i Stilheden, og nu sejlede man allerede op ad 
den sorte Kanal forbi Conferentzraadens Hauger. Aka- 
cierne sov og havde lukket Bladene sammen i dybe 
Drømme, de sidste Stjærner sluktes i den lysende 
Luft. 

Saa landede det muntre Selskab helt nede i Skyggen 
under Rigdommens Palæ. 

Lidt efter blev Portechaiserne baarne frem. 

Den Nat var Enevold ude med Junkerne. 

Han fik fat i en Hyrevogn og kørte rundt i den 
ganske Stad fra Vinkældre til Billardhuse, fra KaflFé- 
huse til Herbergeerhuse, overalt hvor det galne So- 
cietet svirede og doblede Nætterne bort bag tæt lukte 
Skodder. Han løb som en rasende ind gennem de 
røgformørkede Stuer for at finde Æventyret i Skik- 
kelse af et vildt og rusende Bacchanale, men der var 
ikke andet end et gement Societet af fulde Matroser, 
smudsige Mamseller og søvnige Diskespringere. Saa 
kørte han videre som en besat, han var baade ude i 
„Pæretræet" paa Vesterbro, og i „Skibet" paa Vester- 
gade og i „De tre Hjorter", endelig fandt han da Jun- 
kerne, det var nede udfor Charlottenborg, de sloges i 
vildt Haandgemæng om de to smaa Danserinder Franchi 
og Moretti, der skreg og hvinede, inden de kom i Ka- 
reten. Endelig et Bacchanale og midt i Maanelyset, og 
nu af Sted til Tracteuren, Monsieur Marechal, der just 
ikke var nogen Fornuftens Missionaire. Han trak Bou- 
teiller op og skovlede Rigsdalere ind, og den smaa Mo- 

retti dansede Folie d'Espagne paa det sorte Marmor- 
bord, og Natten led. Først ud paa Morgenstunden 
blev der stille derinde i det røde Damaskeskabinet, 
Junkerne sov, og Danserinderne var fløjne med to tre- 
kantede Hatte fulde af Rigsdalere og Pretiosa, Krave- 
naale. Knapper og Skospænder. 

« Munter, munter, væk med Griller 
god Humeur gør alting vel, 
bedst vi os ved Sorger skiller, 
hvem vil græmme sig ihjel. » 

I det witzendorffske Palæ var der Lys i Frøkenens 
Kammer til langt ud paa Morgenen -— den rosenrøde 
Morgen. Ud imod H^ugen stod alle Vinduer aabne, 
det var, som om Solsorterne sang i Søvne derude i 
Morbærtræet. Frøkenen sad derhenne ved Chatollet 
og skrev ved Lys. Hun vilde dog alligevel i dybeste 
Hemmelighed betro sin tilkommende Svigermama, 
Fru von Søhlenthal, sit vigtige Skridt og sin store 
Lykke, inden Enevold kom hende i Forkøbet. Hun 
vidste, at det vilde glæde Baronessen uendeligt, og det 
vilde ligesom være et Sikkerhedspant for alle Parter, 
naar Begivenheden straks kom paa Papiret Men indtil 
videre skulde Forlovelsen være en dyb Hemmelighed 
for alle andre, selv for Papa, hvad hendes Enevold 
ogsaa paa det bestemteste havde forlangt. Hun følte 
sig lykkelig nu, for første Gang var hun vaagnet som 
i et Skær af rosenrødt, men hun var alligevel ikke 
ganske tryg og sikker — hun var for klog. Frøken 
Caritas sad nu dér og nynnede ganske svagt, mens 
hun skrev med sin allerlivligste Gomptoirskrift med 
smaa forliebte Sving og Snirkler. Saa rejste hun sig, 
løftede sine Arme i en stor flyvende Bue, saa at de 
fine Kniplingsærmer faldt ned, og hun trak sit Vejr 

dybt, dybt, som om han for første Gang i sine Jomfru- 
dage mærkede, hvad det vilde sige, at drage sit Vejr 
af fuldt Bryst. 

I et andet Hus udi Staden blev der vaaget den Nat. 

Det var i de Skeelers Gaard paa Nytorv. Her sad 
en lille Frøken oppe paa sit stille Kammer og græd 
Strømme af Taarer foran sit ovale Toiletspejl, der 
gengav et allerkæreste Billede af saa smuk en Jammer. 
Den smaa Regitze sad dér mellem de søvnige Lys i 
sin blaa Natdragt og var i den sorteste Fortvivlelse, 
fordi hun ikke vidste, hvem af de to Brødre Brandt 
hun nu havde at holde sig til. Christian var hun for- 
lovet med, men han kyssede hende aldrig uden paa 
Haanden, endsige favnede og den Slags, og Enevold, 
ham var hun lige ved at være forliebt i, fordi han 
altid kyssede hende saa ømt og voldsomt baade paa 
Mund og Bryst, naar han kom fra Gancelliet. Hen 
imod Morgenstunden skrev den lille Frøken en*ganske 
kort Ode i Hr. Klopstocks nye Maner, det gik saa let 
ilden de Rim, og den kom straks i Chatollet. Hun 
var glad over, at hun kunde skrive Vers som en Dame 
af Kvalitet, og saa hoppede hun i Seng og trak Gar- 
dinerne for. 

Hos Søhlenthals sov Christian som en Sten. 

Han havde besluttet at fuldbyrde Mariagen med 
Regitze jo før jo heller, maaske allerede til September, 
naar han steg i Avancementet og fik saa mange Rigs- 
daler, at der kunde blive Tale om Madame Boppen- 
hausens commode Værelser næst ved vor Frues latine 
Skole i Skindergaden med de skønne Plafondmalninger 
af Coffre. At Enevold gik og karesserede Regitze, naar 
han kunde se sit Snit dertil, det kunde han i Grunden 



Digitized by 



Google 



Enevold Brandt 253 

ikke fortænke Monsieur i, Mademoiselle var mafoi nok 
værd at karessere. Saa sov han. 

Nedenunder laa Baronessen og havde sine søvn- 
løse Timer i den store Baldakinseng. 

Den mariage blev tilslut hendes Død. 



Fru von Søhlenthal havde sine store Bekymringer 
med Regitze. 

Frøkenen blev mere og mere stædig, tvær og 
uomgængelig, hun led af Anfægt ninger og Kolik, saa 
tog Baronessen da en Beslutning og rejste til Holsten 
med sin tilkommende Svigerdatter for i Stilhed at ar- 
bejde paa Udstyret. Fruen var ellers i sine lyseste 
Forhaabningers syvende Himmel, Begivenheden med 
Enevold og Garitas var jo et sandt Mirakel, blot nu 
ikke denne dumme Regitze gik hen og bragte Slanger 
ind i Mariageparadiset, for Enevold skulde have Ga- 
ritas og Ghristian Regitze, derom kunde der ingen 
Tvivl være, som to og to er fire. Nu maatte Fuglen 
holdes i Bur saa længe, og til Efteraaret skulde Ma- 
riagen fuldbyrdes. Fuglen græd dernede i Karossen, 
da de kørte bort, græd, som skulde den til Tartarien, 
det arme Fuglehjærte slog og slog i vild Smærte. Ene- 
vold, der var kommen hjem ved Morgengry, hørte 
fra Salen de fine og spæde Smærteudbrud, og idet han 
gik til Vinduet, saa' han, at den charmante Fugl 
strittede med Vingerne og næsten afmægtig maatte 
bæres ind i Karossen. Enevold stod længe ved Vin- 
duet, bleg og ør og forvaaget efter den evindelige 
Nattesvir, i Stilhed undrede han sig over, at en saa 
lille Skabning som Regitze kunde have saa hæftige 
sentiments, og han stirrede sløvt ud gennem den 
morgenlyse Gade, hvor Karossen larmede bort med 
svagere og svagere Drøn. 

Saa trøstede han sig med, at den Fugl, der fiøj 
bort fra ham, trods alt ikke var nogen Guldfugl. Og 
af Turtelduer og Nattergale var der nok tilbage i 
Staden. Saa gik han op paa Kammeret for at sove 
Rusen ud. 

Nu var der igen stille i den søhlenthalske Gaard 
som i en Grav. 

Men der blev hyppigt slaaet paa den blanke Dør- 
hammer nede ved Porten, det var Fodposten, der 
bragte tunge og bebrejdende Epistler til den unge 
Monsieur Brandt, der mere og mere styrtede ned i det 
Kjøbenhavn, der var Rigernes Røverkule og Lasternes 
Bolig. Enevold lod Epistlerne dynge sig op paa 
Bordet, han gad knap røre ved dem med en Ildtang, 
undertiden kiggede han dog hurtigt i Bunken for at se, 
om der denne Gang var Banknoter med. Caritas sendte 
ham undertiden Penge for at faa et ømt Stævnemøde 
i Kongenshauge eller paa Volden. 

Nu var Familien Witzendorff taget ud til deres 
Sommerhus, og Monsieur aandede adskilligt lettere. 
Den Guldfugl — Hélas! 

Men han var dødelig træt af Svir og Sværm, led 
og ked af Junkerne med deres raa og pengegridske 
Actricer, der altid var saa sultne og først blev ømme, 
naar de var mætte. 

En Morgenstund kom Fodposten paany med en 
Epistel. 

Enevold læste den straks, en Smule foruroliget 
over gamle Witzendorff s forbitrede Kragetæer, harm- 
fulde Sving og rasende Kruseduller. 

„Da Hr. Kammerjunker Enevold von Brandt ikke 
har været udi Collegio paa Qortende Dag, fratager vi 
ham herved hans Emploi, men udbeder os en Rede- 
gørelse af Monsieur, indsendt snarest muligen til vor 

Obersecretair Hr. von Lassen, Deputeret i General- 
Land-Oeconomi- og Gommerce-Gollegiet. 

Det stod der, kort og tydeligt, og den gamle vidste 
ikke, at det var hans tilkommende Svigersøn, han af- 
skedigede. 

Enevold var ude af Baldakinsengen i et flyvende 
Spring. 

Han blev straks ædru af Forbløffelse. 

Han følte sig saaret paa det dybeste over denne 
Irettesættelse fra Borgersocietetet. Nu stod han altsaa 
dér igen. Fattigjunkeren, Gadejunkeren, der havde 
mænget sig, nedværdiget sig med skidne Acteurs og 
fede Kastratsangere, han hadede nu hele dette galne 
Societet af raabende Junkere med deres Bande af tykke 
Italienerprimadonnaer, denne Madame Turcotti, der 
stjal hans Skospænder, og Ginevra Magagnoli i sin blaa 
Stoffes Kasseking, Adelsmanden Enevold von Brandt 
var nedværdiget, han, der burde have staaet ved Mo- 
narkens Side og været en anden Moltke! Han havde 
sviret og sværmet lige foran Lykkens aabne Døre, 
sviret, drukket og elsket lige foran Tærskelen — og nu 
var Dørene lukkede. Mon Garitas kendte denne Epistel, 
saa koldt og haardt gav hun ham altsaa til Pris! Det 
forundrede ham, at alle saa let gav Slip paa ham, han 
havde forment, at Garitas var af den Slags Jomfruer, 
der var trofaste indtil aaben Begravelse og ud derover. 
Nu følte han sig alligevel skuffet og harmfuld, og han 
fik en ganske svag Fornemmelse af Anger over sin 
Opførsel imod hende. 

Stolt og streng og ren stod hun pludselig for ham 
som en fornem Modsætning til alle disse usle og elen- 
dige Fruentimmer, han havde bortødslet Dage og 
Uger paa. 

Og nu ned i Salen for at samle sig foran Familiens 
alvorlige Billeder, Silkedragten var paa og Kaarden om 

Livet, Kammertjeneren havde pudret hans Haar sirligt, 
og lidt efter kørte den røde Pfaéton frem i Porten med 
den lysegraa Skimmel spændt for. 

Afsted i strakt Karriere, saa Støvet staar i Skyer 
om de høje Hjul, og ud gennem den rungende Øster- 
port, over dundrende Broer, ind under viftende Linde- 
alléer, dér smiler Sundet dunkelblaat, og Jorden er 
varm, lysende og grøn. Enevold har taget alle Caritas* 
Epistler med og lader Hesten løbe for slappe Tøjler, 
han sidder nu og læser dem, og han finder dem kloge 
og fine og vel skrevne, og han er lønlig stolt over at 
være forlovet med en Dame af Kvalitet og Meriter. 
Hvor bølger ikke Geres' duftende og gule Sæd i Sommer- 
vinden, Leerne stryges bag Gærderne, og Fans skyg- 
gende Lystlunde staar i idel Sommerpragt. Han er 
henrykt over de ranke Træers grønhvælvede Gange, 
over Solblomsterne, der langsomt drejer sig; han synes, 
at han pludselig er vaagnet op af en lang Nat med 
hæslige Drømme, og han længes efter at knæle for en 
virkelig Dame, der er af Stand. Duft fra Mark og Hegn, 
Mjødurtens og Gedebladets Sødme, Hyldens Krydder- 
klaser, Poplernes mandelduftende Taage om de slanke 
Kroner og den varme Hø langs de søvnige Aaer, alt 
dette efter to Maaneders Tællely sos og Tracteursteds- 
damp, Sminkeklamhed og Pudderkvalme. 

En Caliste og en tvivlsom Armida var tabt, men 
en Pamela og en Camoene skulde vindes. 

„Ud paa Eftermiddagen vil du kunne træffe mig i 
den søndre Lund, jeg studerer udi det røde Lysthus, 
det, der er bygget paa Broen over Aaen. Hvad mener 
Monsieur vel om, at et Fruentimmer studerer? Det er 
ikke nogen Bog af Hr. de Voltaire, som jeg finder er 
kedsom, men et nymodens Skrift åf en anden Franzos, 
Hr. de Rousseau, der nok ogsaa skal være Musicus. 
Købmandsdatteren har faaet romanske Tilbøjeligheder 

og læser om alskens Forliebelse og amour med megen 
Ujærteklappen og Bævelse. Undertiden, naar Dagen er 
ret herlig, og Monsieur forgæves lader vente paa sig, 
bryder den romanske Jomfru ud i en Strøm af Taarer 
og stirrer sørgmodigt ud over det grønne Græstæppe, 
der just i disse Dage er stafferet ud med meget ange- 
neme Urter og Blomster. Hvis Monsieur en Dag skulde 
finde paa at komme herud, maa han vel vide, at der 
yenter ham de groveste Skæmtegloser af hans forladte 
Dido.** 

Enevold kørte op sønden for den hvide Lystgaard, 
op gennem en dobbelt Rad af høje Ælme, her var svalt 
og dunkelt efter de solgule Marker, og der løb en Aa 
mellem klippede Buksbomhække, den fulgte han. Hvil- 
ken sød Duft bag disse Hække, alle Sommerens dunkelt 
brændende Blomster blomstrede rigt i Ildklaser og 
Farveklynger i det dybe SoUæ, tækkelige Blomster og 
majestætiske Urter, nogle afdelte med artige Striber, 
andre sirlig pudrede og med straalende Pletter. Tuli- 
panernes røde Vinskaaler glødede i Middagssol, Fløjels- 
hanekamme og strunkende gule Kejserkroner, den røde 
Hjærteblomst og den gulknappede Boborelle. Pæonen 
svulmede af Kronbladsfylde, duvede over Aaen paa 
bøjede Stilke og tabte Skarer af buede Blomsterbaade 
i det rindende Vand, der lod dem sejle som Purpur- 
flaader op gennem Lunden, omsværmet af urolige 
Sommerfugle, helt ned til en kraprød Pælebygning, 
der bar et kinesisk Lysthus højt oppe over den Uende 
Stføm,^ Solen strøg ind gennem Lysthusets blanke 
Ruder. Dér sad hun, en mørk og tankefuld Silhouette, 
bøjet over en Bog. 

Enevold sprang af Vognen helt nede i Alléen, gik 
nu hurtigt op imod den buede Bro, men der var en høj 
Laage for med Søm og Spiger, saa kaldte han muntert, 
hun saa' smilende op fra sin Bog — og læste videre. 

Enevold Brandt. 17 

Stilhed, Duft og Solguldstøv over Buksbommen. 

„Er Monsieur bleven træt af sine Gancelliskrivel- 
ser?" spurgte hun deroppe efter en lang Tavshed; hun 
læste ivrigt videre. 

Enevold hørte paa Stemmen, at Papa Witzendorff 
ikke havde sværtet ham altfor meget for Datteren. Han 
var stadig noget angst for Conferentzraaden og den fa- 
tale Deklaration af Forlovelsen. Men de maatte vel gaa 
ham i Møde Arm i Arm og tage Fæstningen med Storm. 

Pludselig satte han over den spigrede Laage med 
et Spring og nu op over den buede Bro. 

„Stans I" raabte hun forskrækket. „Trotese Mon- 
sieur Blækhorn og Sandhus I" Hun stillede sig i Vejen 
med sin Bog. „Hvad vil Monsieur paa Pamasso? Paa 
Knæ og bed om Naadel Hvorfor har han ladet vente 
paa sig i Uger og Dage?" 

Men han greb hende i sine Arme og holdt hende 
fast ind til sig. Han kunde ikke tro sine egne Øjne, 
at det virkelig var Købmandsdatteren fra Kalleboderne, 
Caritas med de noget magre Skuldre og det lidt for- 
tænkte Udtryk omkring Munden. Saa holdt han hende 
lidt ud fra sig og betragtede hende tavst. Hun var 
bleven mere rund og fyldig over Skuldre og Barm, og 
det brede sorte Fløjelsbaand om Halsen som paa en 
ganske ung Frøken, og solbrændt var hun bleven, en 
sund og matbrun Teint uden Fregner og Lyde. Det 
stolte og myndige og stramme ved hendes Væsen var 
ligesom udglattet og afrundet. Øjnene som altid varme, 
dybe og straalende. Og Læberne, det saa' han straks, 
de havde faaet Fylde og Sødme. Om det saa var Dragten, 
saa var ogsaa den forandret, ikke længer disse stive og 
strenge Fiskebensskørter, men en sid og blød og folde- 
rig Manteau, storblomstret med rigt slyngede Tulipaner, 
der faldt om hendes høje Legeme som en blød Blom- 
sterregn. 

„Er Mademoiselle omsider bleven træt af sine Gomp- 
toirskrivelser?" spurgte han smilende og tog Bogen fra 
hende. Hun blev rød og greb efter den, men han havde 
allerede læst Titelen. 

„La nouvelle Héloise". 

„Mademoiselle forbliver mig maaske nu igen i 
Naade vel bevaagen?" 

Et langt Kys var Svaret, og de gik samtalende. Arm 
i Arm op gennem Sommerhaven. Hun vilde løbe i 
Forvejen og forberede Papa, der naturligvis havde en 
Anelse, men endnu ikke vidste noget rigtig bestemt; 
men Enevold holdt hende fast af al Magt, Arm i Arm 
vilde han, at de skulde gaa den gamle i Møde. Han 
var nemlig stadig en hel Del angst for en Overfusning 
af Papa Witzendorff. 

Der var hvide Statuer i Parterren, favnende Gude- 
par, Buksbommen gnistrede i Solen omkap med de 
hvide Konkylieskaaler, der randede Stierne. 

Saa hørtes en Havekandes rigelige Brusen lige bag 
Hækken, og der kom en stærk Duft af hollandsk To- 
bak, Enevolds Hjærte slog Tappenstreg. Gourage — 
Gourage, Monsieur! 

„Vær nu ikke ængstelig,** hviskede Garitas ironisk, 
„naar Papa vander Provinsroser, er han i godt Lune." 

Dér kom de — lige foran den grønne Hæk, Arm 
i Arm. 

„Død og Gap I" sagde den gamle og satte Have- 
kanden fra sig med et Plask. 

„Potz tausend," og han tog Piben ud af Munden og 
saa' aldeles forfærdet ud. De to unge blev staaende 
midt i Parterren, forsigtigt bag ved Provinsroserne. 
Men det klarede paa Papas Maaneansigt, det blev paa 
en Gang saa blidt, som om der var kommen en Skude 
velbeholden hjem fra Gap. 

„Monsieurs Afladenhed udi Gancelliet har altsaa 

17* 

haft sine synderlige Grunde," s^gde dea gamle polisk, 
han snakkede rayjysk af idel Befippelse og Bevægelse. 
„Ja, ser man det, vor gode Coridon har haft forliebte 
Griller, bien, vi er alle dødelige og beladte med amour, 
og at fejle er menneskeligt, I har min Velsignelse, 
Børnlille. Hej, Hannibaline — Hannibalinel" 

Gamle Tante Witzendorffs rande Søvnighed kom 
til Syne paa Trappen derovre. 

„Papa skulde tage den Pibe ud af Munden først,** 
foreslog Garitas, fordi den gamle vilde til at kysse sin 
rare Svigersøn, 

. Saa fik de da begge lo paa én Gang en faderlig 
Omfavnelse og et umaadeligt Smask — lige midt imellem 
Provinsroseme. 



XII 

Saa gik den Sommer, Lundene gulnede, og det blev 
Høst. . . 

Enevold blev mere og mere tilfreds med sig selv, 
en solid Forlovelse bidrog alligevel meget til Blodets 
Fortyndelse og Gemyttets Afsvaling, og han faldt lige- 
som til Ro; som tilkommende Arving af store Rig- 
domme, Gaarde og Godser opgav han ganske at leve 
for Æventyr og amusements. Forbi nu hele dette let- 
levende, letfærdige, frivole, libidinøse, galante og char- 
mante Liv I Hvad nyttede det at glimre af Vid, straale 
af Livslyst, tindre af muntre Indfald, at skrive Oder og 
billets doux, at danse ypperligt, beundr^ Hr. de Vol- 
taire og lave Gæld, naar hele det borgerlige Societet 
dog kuns holdt én for en Fuchssvandser, en Fixfyr, 
en Gadespringer og en Stenbrosliber. Man blev ogsaa 
tiisidst træt af et uendeligt Schåferstykke, saa var det 
dog bedre at dase i en Armstol og lade et helt Tjener- 

skab springe for sig, at besøge Comoedieii hver anden 
Aften, at lade rige Tafler dække for sig og tunge Ka- 
rosser age én hen over egne Jorder. Rigdoin alene var 
Magt og Anseelse! Enevold beklagede af Hjærtet sine 
tidligere, tarvelige amusemehts med Junkerne, at han 
virkeligen en Gang var gaaet paa Parterret mellem Stu- 
dentere og andet Pak! Rigdom gav ogsaa Selvagtelse, 
man fyldte ligesom mere i en Armstol, og man kom 
bort fra mange pietistiske Nykker om Gud og Dyd og 
Død, der havde anfægtet én i tidligere Dage, naar 
Børsen var tom og Haåbet spagt. 

En ung Monsieur havde den Pligt mod sig selv at 
gøre et rigt Parti og falde til Ro. Naar Sommerens 
Goder udi Sommerhusene var forbi, begyndte Vinterens 
Goder udi Staden, og saadan i én eneste angenem 
Uendelighed, paa den Maade blev Livet baade trygt og 
agréabelt at leve! 

Mørket faldt paa over Staden, de Dage kom, da 
Vinternætterne tiltage fra Vægten indtil Stenbukken. 

De forlovede kørte til Comoediehuset med fire La- 
kejer bag paa Karossen; ovre ved den grønne Krinds 
paa Hallandsaas stod den gemene Hob opstillet for at 
beskue den brede og statelige Karosse, der agede frem 
over Torvet. Saa kørte det unge Herskab ind under 
Portalen, Mængden stimlede sammen omkring Vogn- 
trinet. Enevold steg nieget langsomt ud, fornem og 
indolent som en Grandseigneuf, fløjelsgul fra Top til 
Taa, flammende Topasknapper ned over Frakken. Por- 
teurerne, der kom med det gemene Parterrepublikum 
i Portechaiser, maatte vente bag ved Karossen i en 
lang og taalmodig Række, Caritas' vældige Fiskebens- 
skørt sad nemlig fast i Vogndøren, men nu gik det med 
et Svup, og Mademoiselle kastede et pailletteret Slør 
over sin mægtige Coiffure, og de skred ind fulgt af en 

ærbødig og misundelig Mumlen. Enevold mønstrede 
den gemene Hob gennem et Øj englas, han var meget 
satisfait over alle disse gabende Munde og underdanige 
Øjne, og han frydede sig over Misundelsens Hvislen, 
langt hellere misundt end ynket. 

Comedien indlededes med en Instrumental Musiqve. 

Musici, der var i engelske Kjoler å la Håndel, svedte 
Tran for at faa en applausible Concert i Stand. De 
gned og de strøg, og de smaa Pidske stod lige i Vejret 
af glad Energi, Manden ved Trommerne slog løs i vold- 
som Borgeriver, der gik allerede nu det Rygte i Theatro, 
at den allersouveraineste Monark vilde indfinde sig ud 
paa Aftenen for at bivaane Opførelsen af „Merope". 

Paa Gulvet sad det borgerlige Societet, slugte Støv, 
viftede sig, tog en Pris og missede med Øjnene mod 
Tranlampernes gule Skin. Bagerst udi Parterret var 
der megen Kiv og Klammer, fordi de yngste Studentere 
alle sammen vilde sidde paa første Række, inde i Halv- 
mørket sloges Spectatores vildt, indtil en Politibetjent 
med Kabuds og hvid Stav kom ind og paabød Stilhed. 

„I Monarkens og Lovens Navn: Stille Messieurs!" 

Den galante Verden sad rundt om i de røde Da- 
maskesloger. I den tilhejre, lige overfor Hoffets, sad 
Enevold og Caritas i brede Armstole og lod sig beskue 
af det nyfigne Borgerskab. 

De Herrer Hofviolons havde imidlertid faaet Sim- 
fonien gnedet af til Auditori største contenteraent. Lyse- 
kronen blev trukket op i Loftet med et Skrat, Dækket 
løftedes med en svag Knirken. 

Udi en hellig Lund gik Heltinden og udøste sine 
Klagesukke for Ekkoerne, saa Gevandtet fløj om Ma- 
dames brede Hofter. Hun klagede paa langs af Bræd- 
derne, hun klagede paa tværs, og hun rullede Aleksan- 
drinere af sig, saa Spectatores gøs af Henrykkelse. Mu- 
sici stemte Harpens allerhæseste Strenge, Heltens Fjer- 

busk stak frem i Kulissen for at se, om Tvillingrigernes 
Monark endnu ikke havde indfundet sig, Heltinden 
segnede foran et Alter og udbad sig evig Kyskhed af 
de ubønhørlige Guddomme, med en døende Stemme. 
Spectatores mumlede af Bevægelse, man fandt det gru- 
somt mod Actricen, naar hun nu saa nødigt vilde af med 
den Kyskhed. Men i det samme kom en lille gesvindt, 
sort Mand ind paa Scenen, en lille gesvindt én, der kom 
hoppende med en lang Stang. Det var Lyseaccommo- 
deuren, der maatte ind og pirre lidt op i de brændende 
Tællekasser langs Rampen; han pirrede op, og han 
snød Lys, saa Musici fik Tælle i Parykkerne, saa for- 
svandt han pludselig i Kulisserne som en springsk 
Reje, og Dalens Døtre kom ind i Rad for at raade og 
trøste den tvivlraadige Heltinde, der omsider opgav 
den evige Kyskhed og besluttede sig til mariage. 

I det samme gik der en let Bølgen gennem den 
halvdunkle Sal. Hoffet kom! Der blev en Pylren og 
en Susen rundt om i Logerne, hvor Herskaberne, de 
blaa og de hvide Ridderbaand med Mesdames, rejste 
sig for at hilse paa deres syge og svagelige Hersker, 
der nu var en meget sjælden Gæst i Comediehuset. 
Alle rejste sig og bøjede sig frem over Logerandene, 
vendte imod Monarkens svagtoplyste Hofloge. Men 
Enevold og Caritas blev siddende, efter Aftale. Fire 
smaa Pager kom frem i Rad derovre med tændte Arm- 
stager, de saa' tilbage mod den oplyste Dør, hvor Greve 
Moltke gav Ordrer, ivrig gestikulerende. Spillet paa 
Scenen holdt brat inde, Heltinden var helt nede ved 
Lysekasserne for at spejde efter sin amant og vifte 
til den guddommelige Friderich, der endnu ikke var 
kommen til Syne. 

I Logegangene derude var der nogen, der raabte 
og kaldte; saa hørte man Moltkes tørre og strenge Røst, 
alt blev stille Hvisken. 

I>er kom de med ham, ganske langsomt. 

Monarken blev næsten baaren ned til sin Stol, hvid, 
krumbøjet og halvt afmægtig af den besværlige Trans- 
port op ad Trapperne. Nu sad han dér i den røde 
Stol, en syg og svækket Olding, der for sidste Gang 
ønskede at vise sig for sit elskede Folk. Hele Theatrum 
raabte og skreg i Jubel, mens Musici spillede op til 
Fanfare. Speclatores var i den højeste Henrykkelse, 
uendelige Vivatraab bølgede gennem Salen, tusende 
Tørklæder viftede og flagrede, Hænder og Arme var 
strakte frem mod den gode Folkehyrde, og alt det, for- 
agtelige og usle Skumlere havde hvisket i Krogene om 
den elskede Monarks Excesser og Umaadeholdenhed, 
hans Hobe af gemene Elskerinder, hans raa Sviregilder, 
hans ubændige Angeranfald og natlig vilde Orgier i det 
hvide Sommerslot, alt det, det var nu som glemt; sad 
han ikke dér, den ejegode Friderich med det huldsalige 
Smil; blot ved at se ham sidde dér i den røde Fløjels- 
stol med den magre og rystende Haand fremstrakt 
til en faderlig Hilsen, blot ved at vide ham levende, 
var alt glemt, og man fældede Taarer af Glæde og 
kyssede paa Fingre ud mod den syge Mand, der mer 
og mer sank sammen som en Byldt under O vationerne. 
Det var saa forstaaeligt, at Monarken var syg, alt det 
han havde at varetage og tænke paa, han var træt og 
svag af at arbejde paa Rigernes Tarv, og man havde 
ikke sine Øjne fra ham mere. Nordens Glæde, den vel- 
signede og den salvede. Enevold sad og hoverede, ende- 
lig en Gang sejlede han lige paa tværs af de andres Køl- 
vande, og paa en saare nem Maade, der var ikke mange, 
der lagde Mærke til, at de blev siddende. Men Caritas 
blev mere og mere urolig, hvid af Bevægelse lytlede 
hun til Borgersocietetets Jubelskrig, hun- bildte sig ind, 
at manges Øjne hvilede hadefuldt paa dem, hun syntes 
at mærke en hel Bølge af Foragt rulle frem imod sigj 

hendes Stolthed oprørtes, fordi Enevold tvang hende 
til at blive siddende ved at holde hendes ene Haand, 
fast og knugende. ' 

„Vi to er Barbareskerne i Aften," hviskede han 
spydigt. 

Pludselig rev hun åin Haand løs og i'ejste sig. 

Hun viftede med Kniplingstørklædet over mod Mo- 
narken og føjede sin Stemmes Jubel til de andres. 

Enevold smilede overlegent, hun var jo selv af 
Borgersocietetet. Hvorfor skulde ikke Conferentzraad 
Witzendorffs Datter være som alle andre Spectatores i 
dette tætstuvede Theater, alle honnette Borgerfolk og 
pæne Jomfruer og fedtede Studiosi. Nu vinkede hun 
igen med sil Tørklæde ud over Logeranden, saa at Fru 
Agentinden og Fru Vice-Brandmajorinden og Hr. Stads- 
Hauptmandens runde Madame kunde se hende og i 
Morgen tage hende til Indtægt ved Kaffeslaberads og 
Kaffediscourser. 

Saa holdt Jubelen inde^ Caritas satte «ig. Enevold 
saa', at hun var rød under Pudderet, hendes Øjne havde 
faaet Glans, Brystet bevægedes stærkt, hun famlede fe- 
brilsk hen over Silkeskødet efter Viften og bøjede sig 
flere Gange, underdanigt hilsende, over imod Genbo- 
logen. Enevold fik Øjenglasset frem og kiggede ny- 
figent derover. Ah — det galante Hof! Caritas kendte 
en og anden af Kanunerfruerne og Hofdamerne, der 
indfandt sig i Palæet for at beskue de ostindiske Rari- 
teter, og hun sad nu og hilste over til Hoflogen, som 
galdt hendes Hilsen hele det fornemme Societet. Dér 
sad de ovre alle disse fornemme, fattige og ørkesløse 
Messieurs og Mesdames og gad heller end gærne strække 
Hænder ud efter Conferentzraadens Guld. HofFrøkneme, 
Ambassadriceme og Frøken-Hofmesterinden, alle havde 
de stor Gæld for deres Cicisbeos Skyld; kunde de dog blot 

paa en eller anden Maade knytte Venskabsbaand med 
Monsieur Brandt og hans Guldfugl I 

Dækket gik op, Thaliæ Børn begyndte igen at rulle 
Aleksandrinere af sig. 

„Ha, mørke Vellyst, du forgifted Sukkerdrekl" 

Hverken Enevold ell^r Caritas havde deres Øjne 
paa Scenen, Enevold havde rykket sin Stol lidt til Side 
og sa^' utilnærmelig ud^ 

„Enevold, det var for din Skyld, jeg rejste mig!" 
hviskede hun hurtigt og lod Viften spille uroligt frem 
og tilbage. 

„For min Skyld?** spurgte Enevold haanligt og 
lagde Armene overkors. 

„Ja, netop, Monsieur," kom det haardt og hæftigt, 
„Du hører til dér ovre, vi hører vel hjemme dér, — 
snart, skulde jeg formene! Nu har jeg gjort Begyn- 
delsen!" 

Han saa' ganske vantro op paa hende; alle hendes 
stolte og snertende Ord om Hofgemenheden og Adels- 
idiotien, og nu . 

„Jeg formente, Mademoiselle, at en Aftale var en 
Aftale!" 

„Som om det ikke var dig, der altid traf dem." 

„I Karossen var vi vel ellers enige nok om, at vi 
detesterede al denne galante Gemenhed, men, al Devoir 
og Ærbødighed for min kære Caritas* Iver paa mine 
Vegne." 

„Enevold!" 

Viften sænkedes langsomt, som en antruffen Fugl. 

„Du har maaske aldrig nogensinde tænkt, at det 
ganske Compagnie derovre er pilraaddent bag Sminken, 
skiddent under Silken? Du aner maaske ikke, at Mes- 
sieurs snyder i Piqvet og Mesdames holder betalte Ga- 
laner? Det er aldrig nogensinde faldet dig ind, at hele 

Kobbelet er ude paa Fangst efter din Papas blanke 
Dukater?" 

„Enevold! Jeg forlanger ærbødige Expressioner!" 

De sad længe her i Logens Halvmørke og bed og 

snertede og skosede hinanden med hviskende og be- 

agelige Stemmer, saa var der nogen, der bankede paa 

Tapetdøren derhenne, Døren aabnedes og lukkedes 

hastigt 

„Monsieur von Brandt — Mademoiselle," 

Det var den lille Kammerjunker Danneskjold, der 
kom dansende ind paa hvide Silkesko, han var meget 
parisisk og meget gratiøs med sine bevægelige og uro- 
lige Hænder. Enevold rejste sig med et Sæt og skød 
Stolen tilbage. Caritas slog sin Elfenbensvifte ud og 
saa' statelig ud som en grande dame. 

Den smaa Danneskjold kyssede Mademoiselles pud- 
rede Haand og var i en ustanselig dansende Bevægelse 
med Hænder og Fødder og Hoved og Pidsk. 

„Monsieur von Brandt kender mig maaske igen, 
men, hvad jeg vilde sige, kongelig Majestæt har set 
Monsieur fra sin Loge og ønsker en Discours. Det er 
mit Ærinde — au revoir!" 

Monsieur le comte dansede af som en Zephyr, Ene- 
vold greb efter Stolen, rystende af Bevægelse. Caritas 
havde rejst sig, forundret over dette besynderlige Sinds- 
oprør, det smigrede hende uendeligt, at Monarken havde 
sendt Bud over til hendes Loge, det ganske Theatrum 
maatte have set det, og hun blev rankere og rankere. 
Der kom en lang Tavshed, hvori man hørte Acteuremes 
klingende Vers og hule Besværgelser, saa gik han ganske 
stille sin Vej uden at veksle et Ord med den forundrede 
Caritas, han blev ved med at gaa med sænket Hoved, 
ned gennem den grønne Logegang. 

Lidt efter blev han mældt for kongelig Majestæt, 
der havde trukket sig tilbage til Sidekabinettet. 

Her inde var dér lyst og tomt og stille. Mørke 
Fløjeistæpper og højtidelige Kandelabre som i et Lig- 
gemak. I den brede Armstol ved Bordet sad . eller 
rettere laa den vattersotige og sammenfaldne Monark; 
bløde Puder var stoppet ned omkring ham, en høj 
Skammel var skudt ind under hans opadkrummede 
Ben. Enevold gik frem mod Armstolen, bøjede sig 
over den fremstrakte Haand, berørte den næppe, stod 
saa tavs, med Monarkens urolige Øjne fæstede paa sig. 

„Med mig er det snart forbi, min gode Brandt," 
hviskede Monarken med næsten uhørlig Stemme, „om 
et halvt Aar er Deres Konge Englenes Medborger. — 
Hvad Dem angaar. Monsieur, har jeg hørt en Del om 
Deres Lykke. Forgyld De nu Deres existence op, for 
mig er de glade festins forbi -— nu de andre. Enhver 
spiller sin Rolle paa Verdens théåtre, jeg har spillet 
min meget slet." 

Enevold følte baade Medlidenhed og Væmmelse, 
den syge Mand sad dér og stirrede paa ham med sine 
store, vandblaa, udstaaende Øjne. Stadig tav han og 
haabede i Stilhed paa en eller anden Gunstbevisning 
eller høj Titel. 

Men Monarken blev yed jited sin syge Stirren, mens 
Musiken derinde drog syngende frem gennem Stilheden. 
Gennem den halvtaabne Logedør kunde Enevold skimte 
den lille Kronprins* tynde og svagelige Ynglingeskik- 
kelse; som en Kongesol i Opgang sad han dér, og alles 
Øjne i Theatret var rettede imod den nye Glans, og 
det hele Hof trængtes allerede med bøjet Ryg omkring 
det nydelige Barn, der var fint og sart, smidigt og ele- 
gant, i sin hvide Silkedragt med de brusende Knip- 
linger. Alle disse Hofjunkere og Hofherrer smilede, 
hviskede og smiskede det kongelige Barn ind i An- 
sigtet; hvor de forslod at bøje sig og hvisle Fransk 
frem gennem de halvtaabne Munde, hvor deres Øjne 

skinnede begærligt; denne Greve Holck, hvor han 
trængte sig frem, hvor han bøjede sig dybt over den 
forgyldte Stoleryg, helt ned over det kongelige Barn. 
Og denne Greve Rantzau, der knap nok. kunde afvente 
Monarkens Død for sine pinende Ærgerrighedsdrømmes 
Skyld. Uden at turde røbe deres Planer med et Ord 
kæmpede alle disse Herrer omkring Fyrstebarnet, med 
Øjne, der lokkede, med smidige Hænder, der indsmig- 
rede sig, med Smil, der indyndede, og Rygge, der 
krummede sig dybt for at behage. Som om alle der- 
inde i den forgyldte Loge helt havde glemt, at den 
syge Monark endnu var i Live og laa herinde paa sine 
hvide Puder, brudt, knækket og ødelagt som et syn- 
kende Vrag. 

Enevold saa' hele denne stumme Kamp, han var 
kommen nærmere og nærmere den hvide Logedør, der 
var noget usynligt, der ogsaa drog og lokkede ham, 
hans Mund stod let aaben, hans Øjne skinnede. Kampen 
— Kampen omkring den usynlige Stige, hyor de træng- 
tes og skubbedes og puffedes for at naa opi Nærheden 
af den spinkle Dreng, hvem Purpuret ventede hver 
eneste Dag, men kun én ad Gangen op ad den farlige 
Stige, det vilde blive en Kamp paa Livet. Frem mod 
den hvide Dør bøjede Enevold sig som i en stum 
Smerte, hans Hjærte bankede hæftigt. Blodet jog rasende 
gennem Aarerne. Dér havde han troet, at det trygge 
Guld, de grundmurede Gaarde, de dybe Dokker og de 
tungtlastede Skibe, alt det og saa den banede Livs vej, 
hvor den polstrede karosse førte én fremad som i 
en søvnig Drømmen, alt tilsammen kunde faa ham til 
at glemme den skønne, vilde og farlige Kamp omkring 
Purpuret, denne Kamp, der alene var Livet.^ Nu stod 
han her, afmægtig, og lod alle de andre kæmpe om 
Magten, mens han selv var begyndt sin magelige Ka- 
rossefart ind mellem Conferentzraad Witzendorffs grønne 

Handelspulte. Dér borte i Logerne i det graa Tus- 
mørke sad alle Stadens Borgere og Madamer, fede og 
rolige, alle Stadens Galanterikræmmere og Bakkelse- 
bagere og Etatsraader og Eddikebryggere. Og dér, 
tronende, stateligst af dem alle, sad Caritas Witzen- 
dorff som en Dronning for det hele Borgerskab. 

Saa kaldte Monarken med spæd Stemme, han led 
meget og var falden sammen i Puderne. 

„Betragter De min Søn, gode Brandt?" sagde Mo- 
narken med et ængstet Udtryk i de opspilede Øjne, 
disse Øjne syntes pludselig at se Syner. 

Enevold mødte Montrrleeas Blik og forstod meget 
vel Angstens Aarsag. 

„Monsieur Brandt, inden Kong Friderich nedlægger 
sit særdeles gudelige og priselige Regimente, vil han 
foretage sig adskillige vigtige Ting, som at give Dem, 
Monsieur, en Titel af virkelig Etatsraad. De bliver den 
yngste af vore Etatsraader, jeg ønsker at vise Dem en 
Tjeneste. Er De satisfait? Et Grevedømme véd De, at 
jeg ikke kan give Dem, men De vier jo ogsaa Mer- 
kurius og Neptun us og de andre Handelsguder Deres 
Dyrkelse. Vi har til Gengæld en Bøn til Dem, Mon- 
sieur, en Bøn, som vi ikke tilstiller Dem alene, men 
alle^ de yngre Messleurs, der er og har været ved vort 
Hof.** 

Enevold var dybt krænket over Etatsraadstitelen, 
han gik et Par Skridt frem imod Monarken og bukkede 
ærbødigt. 

„Jeg takker kongelig Majestæt for den til- 
tænkte Titel — men — " 

„Monsieur Brandt mener?" 

„Sire < mit Navn — jeg formener, at mit Navn 

og min Stand forbyder mig at modtage en borgerlig 
Titel." 



Digitized by 



Google 



Enevold Brandt 271 

Monarki blev meget afficeret over det uventede 
Afslag. 

„Véd De, Monsieur Brandt, at man maa have tabt 
sit Syn og Begreb, naar man afslaar mine Gunstbevis- 
ninger. Jeg skulde iøvrigt formene, Monsieur, at der 
ogsaa i dét borgerlige Societet findes ret skikkelige og 
passable Personer." 

Enetold saa' hastigt op, Monarken smilte blegt over 
sit eget raillerie. Det havde ved det galante Hof vakt 
megen Munterhed, at Kammerjunker von Brandt havde 
taget Håndelsfrøkenen i Calleboderne. Misundelsen var 
stor mellem Fattigjunkeme, saa lo man for at skjule den. 

Rank og udfordrende stod Enevold lige overfor den 
dødssyge Mand. 

Witzendorffs Guld rankede ham i Vejret, Landets 
rigeste Adelsmand overfor en Monark over et gæld- 
bundet og skattebetynget Rige. Enevold vidste næppe 
selv, at det var Borgersocietetets Grunker, der gav ham 
Adelsstolthed i dette Øjeblik. Pludselig var det der 
igen, det gamle, dybe og halvglemte Had til den syge 
Monark, kunde han nu blot rigtig af Hjærtet skade og 
krænke ham dybt og giftigt. 

„Om Monsieur Brandt vil modtage Titler eller ej, 
vedkommer ikke mig," hviskede Kongen, „saa var dét 
altsaa min Anmodning til Dem, Monsieur, her venter 
jeg, at De forstaar mig." 

Kongen rettede sig op i Stolen og paatog sig en 
kongelig og alvorlig Mine. 

„Monarken er død — MonUrken leve! Véd Mon- 
sieur, hvad det betyder? — Det er min Søn, jeg hen- 
tyder til. — - For mig er der kun ét tilbage, at gøre ham 
Arven let. Monsieur Brandt er ikke uvidende om, hvor 
ung og uerfaren Kronprinsen er." 

Monarkens Stemme blev blød, indtrængende, bøn- 
faldende. 

„Lover De mig nu. Monsieur Brandt — jeg beder 
Dem derom — lover De mig, at De ikke paany vil søge 
influence i vor Omgivning?" 

Enevolds Øjne skinnede med en uhyggelig Glans, 
det frygtelige kom over ham, han var ikke længer sig 
selv njægtig, endelig en Gang havde han en Monark i 
sin Haand, endelig var Timen der; behagede det Mo- 
narken at anse ham for en aventurier, en Don Juan, 
en maitre de plaisir, saa vilde han ogsaa være det til 
Gavns. Stilheden var dyb og trykkende, Enevold ven- 
tede med sit Svar, hans Hjærte svulmede med Smæde- 
ord ; her sad han, denne elendige Enevoldsherre, Borger- 
societetets højstpriselige og allermildeste Monark, den 
højlovlige oldenborgske Kongestammes ædle Skud, den 
ejegode Landsfader med det ømme Hjærtelag, Fædre- 
landets fromme Fader, dér sad han med den krumme 
og sammensunkne Ryg, ligbleg med sine udbrændte 
Øjne og indfaldne Tindinger, en Elendighed dækket af 
det røde Purpur. Nu ventede der denne Usling en 
Grav af Marmor og Alabast, alle Dyder vilde lyve fra 
den kolde Sten, men han skulde ikke komme rolig i 
denne Grav; nu var Hævnen der for al Tort og Be- 
skæmmelse, sort Uretfærdighed og skændigt Forræderi. 

Stille og tavs stod Enevold dér,, hvid, skinnende, 
smilende. Kongens angstfulde Øjne var ufravendt hæf- 
tede paa ham, som om han læste hele sin Søns Tra- 
gedie i disse lysende hadefulde Øjne. 

Igen gentog Monarken sin Bøn, stille, næsten tryg- 
lende. Monsieur Brandt maatte kunne fprstaa, at han 
ikke havde noget imod ham, naar han nylig havde be- 
vist ham sin Naade, men det gjaldt Kronprinsens og 
Rigernes Velfærd og Lykke, Ungdommen var lykke- 
søgende og letsindig og kunde let faa en uheldsvanger 
Indflydelse over et Barn. En Kreds af de gamle maatte 
værne om Kronprinsen, Moltke og Danneskjold, Revent- 

low og Saint Germain. Hvad han her forklarede, havde 
han allerede udviklet for mange af de yngre Hofjunkere, 
han ønskede bestemte Løfter for at kunne gaa rolig i 
sin Grav. 

„Lover De mig det saa?" 

Igen Stilheden, deres Øjne hvilede i hinanden. 

Monarken faldt mere og mere sammen, han havde 
forlængst læst Svaret. 

„Nej," hviskede Enevold og bøjede sig langt frem. 

Og han blev ved med at gentage dette dæmpede, 
glødende, skadefro gnistrende Nej, mens Monarken faldt 
forover med vidt aaben Mund — og besvimede. 

Revanche, endelig Revanche, og han løb ned til 
Døren. 

Se, hvor den gyldne Ungdom derinde kæmpede sin 
stumme Kamp omkring Fyrstebarnet! Greve Holck og 
Sperling og Kirchhoff og Greve Schack! 

Og Moltke derhenne, ligbleg og urolig for sin egen 
Position ! 

Saa gik Enevold tilbage til sin Loge, det var ham, 
som hørte han allerede Ligklokkeme kime ude over 
Landet. 

Klokkerne, der skulde kime hans egen Lykketid ind 
— og Magten. 

Nu gik der en lav Hvisken gennem det ganske 
Comoediehus, Monarken var pludselig bleven syg og 
blev nu baaren ned til sin Karosse. 

Fra Logen saa* Enevold og Caritas, hvor de bar af 
Sted med den kongelige Byldt. 

Lidt efter kørte den witzendorffske Karet tilbage 
over Torvet. 



Gamle Witzendorff var meget misfornøjet med sin 
tilkommende Svigersøn, næsten hele Vinteren. Som 

Enevold Brandt. 18 

om det ikke var Conferentzraaden, der havde Formuen 
og altsaa Retten. Han kmide ikke længer læse sin 
„Wandsbecker Zeitung" og sin „ Altonaischer Mercuriiis*' 
i Sindsro for denne stædige Hofjunkers Skyld, hans 
Piber gik ud af lutter ærgerlig Mediteren, Monsieur 
vilde ikke bøje sig, aldrig føje sig en Smule, han havde 
sin egen Vilje i alt, han var en Disputatsmager, han 
vilde ikke gaa i Assemblée med Caritas, ikke høre Høj- 
messe Prædiken hver Søndag ved tolv Slet, og hvad 
der var det værste, han vilde foreløbigt ikke høre det 
mindste om mariagen. Caritas' Udstyr laa allerede 
færdigt paa lange Borde nede i Stueetagen, en skøn og 
regulair Bygning udi Friderichs nye Kvarter var saa 
smaat bleven udset til det unge Par, Landhuset ved 
Torrebæk med gode Skove, ferske Søer og anden Her- 
lighed stod parat derude og ventede, og den lille Klokker 
Basballe havde allerede været ude i Embedsmedfør saa 
mild og springsk som en nyslaaet Toskilling. Frøken 
Caritas jog paa mariage, som skulde der et Skib til 
Cap, hun havde lagt alle sine Fremtidsplaner til Rette, 
nu skulde det gaa Slag i Slag, enhver maatte rappe sig 
paa det bedste. Hun indrettede og arrangerede for sig 
selv, for Papa og for Enevold, hun havde de sindrigste 
Ideer med Hensyn til Enevolds Garriére og vilde ingen 
Modsigelser finde sig i. Hun havde paany været i Gan- 
celliet i egen liøje Person; der var allerede noget om 
en ny Titel paa de højeste Steder, det kostede betyde- 
ligt, men det fik nu være. Det var hende en uhyre 
Tilfredsstillelse at kunne styre, regere og raade for 
andre; jo flere Jærn i Ilden, des bedre, saa det glødede 
rødt og spruttede. Hun og Enevold, de to, skulde naa 
langt frem sammen, fremad, opad, naar blot han vilde 
lade hende raade, skulde der ske Underværker. Til 
syvende og sidst havde han dem dog meget at takke 
for, baade han og hans Mama, og det var virkelig han& 

Pligt at udvise en Smule modestie. Men om han gjorde 
det! Og det frygtelige var allerede sket, Caritas be- 
gyndte at brænde sig paa sine mange rødglødende Jærn. 
Hun brændte sig og skreg mere af Overraskelse end 
af Smærte. Hun var den ældste, han den yngre, hun 
den formuende, han den ubemidlede, hun var den for- 
nuftige, han Fusentasten, hun var ombord i sin egen 
Skude og havde kun taget ham med som Passager, 
naar hun blot maatte staa ved Roret, saa kunde han 
jo sidde i Kahytten, og der var vel komfortabelt nok, 
skulde hun mene. Nu vilde hun paa Kapertogt, helt 
ud paa Hoffets spanske Sø; gik Skibet for tungt, saa 
Penge over Bord, der var nok af dem, og Hofbølgenie 
var graadige. Hver eneste Nat sad hun oppe ved Lys 
og grundede over sit fremtidige Livs Søkort; hvilken 
Frydefest nu at flyve paa tværs af de andres Kølvande, 
hvilken stolt Bølgegang og Sejlsvulmen. Men — den 
ene ved Roret — den anden i Kahytten! 

Og Enevold vilde ikke sidde i Ægteskabskahytl 

Derfor gik Conferentzraadens lange Piber ud, der 
begyndte at trække tyk Tordenluft sammen over det 
røde Palæ ved Kanalen. 

Omsider blev mariagen da fastsat til Maj, og Ene- 
vold begyndte sin graa og tunge Vandring til og fra det 
myreflittige Cancelli. 

Der kom mange ømme Epistler fra Mama Søhlen- 
thal dernede i det holstenske; Enevold brugte dem til 
Fidibusser. Én Gang havde den smaa Regitze faaet 
puttet en lukket Seddel ind i en af Epistlerne, ét Par 
vindskæve Linjer, der var kradset ned i en Fart med 
rystende Haand. Der stod; „Enevold, Enevold, hvor 
kunde du nænne det; det er jo dig, jeg elsker, dig, jeg 
er forliebt i, og nu er jeg forloren." Som om ikke alle 
Fruentimmer var forlorne, naar de ikke straks kunde 
faa mariage i Frue, De var alle omtrent lige gode 

18* 

Enevold hadede den amour, der hastede mod Ægte- 
sengen i vild Galop og drømte om commode Værelser 
paa iørste Stokværk. Hvad kunde ikke hans Dag- 
registre fortælle herom I Alle saa var de ens, den 
fregnede Amalia, den sværmerske Julia, den romanske 
Dorothea, den beregnende Roxelane, den guldhaarede 
Friderica, lige op til den stolte Caritas — mariage — 
mariage — mariage — mariage, det var Tempoet i 
Kærlighedens Hymne; de ømmeste Hj ærter drømte om 
Udstyr med tolv Par af hvert; naar pudrede og for- 
liebte Hoveder lagde sig ind til éns Bryst, daanende i 
sød Feberamour, naar Øjnene svømmede i romanske 
Taarer, naar Barmene svulmede Cupido i Møde, naar 
den Gudinde Venus aandede varmt paa de skarlagen- 
røde Hjærter, naar Elskovens rigeste Fylde var ved at 
flyde ud, saa drømte de alle, én og hver, om gode 
Udenomsbekvemmeligheder og rummelige Bømestuer 
imod Syd, om egen Loge i Comediehuset og Sølvter- 
riner med Underfade. 

O, du, de panelede Stuers lunkne og løgnagtige 
amour! 

Saa langt heller vildt og brusende og fejende Baccha- 
nale med alle Thalias Actricer end al denne Jomfru- 
ømhed, der stilede hen imod at faa rødprikket Betræk 
paa Salsmøblerne. 

Kort før Jul kom Fodposten igen dernede ved den 
blanke Dørhammer med en vægtig Epistel fra Mama. 

Enevold og Caritas var lige kommen hjem fra en 
Spadserefart i Karossen. De havde været ude og se til 
Lystgaarden ved Torrebæk og havde taget nøjagtige 
Maal af Gulve og Vægge med et miksturbrunt Silke- 
baand. Nu havde de spist paa Salen og skændtes blidt. 
Caritas var optagen af sine Planer og trak sig tilbage, 
Witzendorff slumrede foran Kaminen med en privili- 

geret Adresseavis over Hovedet, Tanten spurgte en 
Madame læns inde i Kabinettet og sugede Bynyheder i 
sig graadig som en Svamp fra den bengalske Havbugt. 
Værelserne var hede som Bagerovne, alskens Krydder- 
urter duftede paa Kaminplademe, de røde Silkegardiner 
var trukne for Vinduerne, alt var Stilhed, Duft og Ka- 
minildsflammer. Enevold laa flot henslængt i en for- 
gyldt Armstol, han laa næsten paa Ryggen, Benene 
overkors, en Pude under Hovedet, et Tæppe over 
Knæene; han var i Vinter bleven en Smule mere fed. 
Silkevesten sluttede bedre, hans Væsen var mere af- 
dæmpet, roligere og mageligere, lidt mindre sprælsk, 
lidt mere sat, vel sagtens paa Grund af de hyppige og 
rigelige Maaltider hos de WitzendorfiFer. Den Gamles 
Maxime var, at et oplyst Creatur som Mennesket maatte 
spise meget og ofte for at faa Selvfølelse, og Enevold 
spiste sig da ogsaa et mere gedigent Livssyn til i den 
Vintertid. 

Naa, hvad skrev saa Mama dér. 

„Gud være lovet for dig, min hjærteelskede Søn, 
at du nu har alt dit paa det tørre, at du, mit søde 
Naadebarn i Herren, kan vandre din Livssti til Graven 
uden Torn eller Hindring, ja som ad Kongevejen udi 
Karosse. Lad mig nu se, mon fils, at du er som den 
grønnende Arons Kep og skyder flittig Blomster og 
kender dine Pligter. Tænk paa mig, din omhuefulde 
Mama, der for din Skyld har udstaaet megen Skræk og 
Gruelse. Hvor ofte har jeg ikke haft et beknyttet Sind 
for dine vildsomme Ungdomsstiers Skyld. Har jeg ikke 
maattet udpresse Suk og Taaré af et beklemt Moder- 
hjærte? Tænk paa mig, mon fils, at jeg nu, naar jeg 
kommer til Staden, bestandigen kan være i din Nærhed 
og holde dig vaagen for det evige Liv. Thi al Kød er 
som Hø og som et brækkeligt Blomster. At jeg, efter 
mariagen med dine Øjnes Lyst, vor velsignede Caritas, 

bestandigen kan forblive hos jer, og om Herren vil op- 
naa et langt Liv og en graa Haars Krone. Har I saa 
bestemt jer for Oberhofmesterindens angeneme Hus 
udi Friderichs Kvarter? Jeg lider den store Havestue 
meget vel og vilde selv kunne bo i Fløjen til stor Til- 
fredshed, men lad Herren raade, mit sødeste Haab. 
Hvad bliver af de fire Karosser og de røde Silke- 
damaskestapeter til Salen. Menneskene spaar, mon 
fils, men Gud raa'r. Bliver Toilettet saa af Nysølv, det 
vilde glæde mig ret i Hjærtet. Jeg har lovet din Ga- 
ritas at se paa Sølvterriner og Sukkerbøsser her i Altona. 
Men lad os afholde os fra al Overdaadighed, der er idel 
Forfængelighed og Aandsgræmmelse. Lover Herren. 
De højryggede Stole i Norgesgaden giver jeg jer alle, 
de med Guldlæder vil passe meget vel til Gobelinsta- 
peterne. Men I faar naturligvis rigeligen af Gaver; 
hvad formener du, mon fils, at Etatsraadens fra Neden 
Vandet finder paa at give jer til cadeau? Naar det blot 
ikke bliver Spejle, for af dem har vi jo nok, men jeg 
vil komme til at trænge til en Mahognisekretær og et 
forgyldt Konsolbord, Marmorpladen har jeg; lad os 
frem for alt være taal modige, og paa finerede Kom- 
moder og Chatoller mangler det mig ingenlunde. Vi 
er vel ikke af Adel og høj Byrd for ingen Ting, og 
trods alt formener jeg, at vi staar over Borgersocietetet. 
Lad Conferentzraaden endeligen læse vore Stamtavler, 
som jeg sendte forgangen Maaned; jeg har i al Stilhed 
føjet nogle tyske Grevenavne til, dér hvor Oldefaders 
Fader gifter sig under sin Stand, men for al Ting, — 
silence. Jeg gør det for mit søde Barns Skyld, der nu 
er udenfor den timelige Højheds Forfængelighed og 
Farer. Caritas har ladet brodere vort Vaaben med 
Vildmændene paa alt jert Dækketøj; naar den rare Pige 
blot vilde sende mig Indkøbspengene lidt oftere, jeg 
trænger selv til saa meget. Du kan vel nok vide, mon 

fils, at jeg har en evig Kvalm med al den Godsadmini- 
stration, og din salig Papas Gæld knuger mig jo ogsaa 
bestandigen, men Gud ske Tak, nu har jeg jer, det 
volder mig Hjærterørelse, at jeg nu skal hvile i Jeres 
Arme til min salige Død. For din Broder og Regitze 
er der nu endeligen bleven lyst i Sognekirken her paa 
Godset; det véd du vel, at Christian iaar det gode 
Landfogedembede i Delmenhorst. Familien Skeel til 
Lerchenfeldt faar vi her ned til mariagen; som du vel 
véd, spiser de Mennesker jo ikke Fugleføde. Regitzes 
Onkel, salig Gehejmeraaden paa Rudegaard, nød da 
den ærligste Begravelse i alle Maader, skønt vi intet 
arvede fra den gamle Kumpan, det gik nok til Gæld og 
Hospitalet i Odense. Hvad man her paa vor Egn hører 
om Monarkens Levnet er hartad grueligt, men nu er 
du, mon fils, da frelst for de Farer, lad nu de andre 
kuns søle sig i de sandseligste Vellysters Uorden, lad 
dem kuns være overdaadige, gudsforgaaende og lider- 
lige — du er frelst. Lad mig tilslut omfavne min store 
og smukke Søn, lad os nedbøje os i Støvet for Naade- 
thronen og attraa Naadens Kraft ovenfra. 
Din i Herren hjærte Mama." 

Sneen faldt, Sundene frøs til, dybt ind i den mørke 
Tid gik man nu. De forlovede var i en evig Assem- 
blée. Mesdames sad paa Rad langs Væggene og holdt 
Kaffekopperne i strakt Arm, man moqverede sig over 
dit og dat, man fandt, at det forlovede Par var en- 
chanterende, og misundte dem af Hjærtet al deres Over- 
flødighed og Pragt. Men mest talte man om Monarken, 
der havde Vattersot og laa for Døden oppe paa Chri- 
stiansborg. 

Man vidste, at Kongesolen dalede og sluknedes 
dér ude i den graa Vintertaage; snart vilde Klokkerne 
ringe, ganske stille, og man lyttede allerede. 

Stride Strømme af Kaffe blev der drukket for 
denne Hjærterørelses Skyld. Naar Enevold og Caritas 
saa kørte hjem i Karossen, skændtes de i Regelen 
undervejs, efterdi Caritas ønskede, at Vognen skulde 
over Højbro og Slotspladsen, og Enevold attraaede det 
modsatte. Caritas var glad ved Modsigelser, hun el- 
skede at overvinde Difficulteter, det var hendes Lyst 
at disputere, og hun sejrede i Regelen, det var jo i 
hendes Karosse, at de kørte. Conferentzraaden elskede 
Husfred og gav Enevold Actier for hans Føjeligheds 
Skyld, Actier i det vestindiske Compagnie og Actier 
i de Tobaksplantager ved Fredericia, og en skønne 
Dag var den unge Monsieur ganske bragt til Ro under 
Udstyr og Actier. 

Saa var den da altsaa forbi, Æventyrets og Sorg- 
løshedens tindrende Tid. Hver Morgen skulde vide, 
hvad Aftenen vilde bringe, de brogede Muligheder 
døde. 

I Skumringen sad Enevold ofte i Salen og mis- 
undte sin egen Fortid. De Dage, da han flygtede, naar 
man truede med at kaste Net over Vingerne. De 
Dage, da alt kunde mistes uden Tab, kun ikke det 
gode Humør. Thi to gyldne Ord stod skrevne paa 
Ungdomssocietetets Pande — vivacité— gaiété. 

De Dage, da der var Angst for ti Rigsdaler, da 
man galopperede paa lejede Heste og havde Gæld 
hos Hyrekudske og Portechaisedragere, da Agre og 
Skove var til for Parf or cej agter nes Skyld og den hvide 
Sne for Kaneturenes, da der var amusements og plai- 
sirs, som der var Timer paa Dagen, og alle Nætter 
blev røvede fra den sløve Søvn og skænkede til Cupido, 
da Dagene gnistrede og tindrede af urolig Glæde, og 
Angsten gav Glæden flyvende Vinger. 

Nu var det altsammen forbi, han giftede sig efter 
Moden, blev en skikkelig Person og nyttig Borger, 

vandrede med i Karavanen og forsagede de smaa 
Djævle, de rosarøde Amoriner, og allehaande onde 
Geister. Ganske vist havde han nu et Bundt Nøgler, 
der kunde lukke alle Lysters Døre op, men det var 
et tungt Bundt at slæbe paa, og han kunde bedre lide 
at lirke Laase op og sprænge Fyldinger. Nu da han 
kunde rejse, endog i Karosse, var alle Længsler døde. 

Men Caritas straalede, thi nu begyndte jo Æven- 
tyrets Tid først for hende. Forbi nu de graa og sløve 
Jomfru dage, de trætte Stemningers Tid, de bekymrede 
Morgentimer, de haabløse Fantasier, det træge Blods 
dumpe Attraa, de skuffede Forventninger, de vinge- 
skudte Drømme, og deri formaalsløse Vandren lige ud 
ad Jomfruernes støvede Landevej. 

Før var alle Dage som krybende Larver og døde 
Pupper, nu var Forvandlingen der pludselig — og 
Vingerne! 

Alle Jomfruer sad dog som i et Anglehus med 
Snøren ud, denne bestandige Venten paa Bid, aldrig 
saa meget som en lille Skalle, en skikkelig Aborre, 
en martialsk Gedde, en net Guldfisk, kun disse dumme 
og paatrængende Karper, Karudser, Torske og Sudere, 
der busede paa og tog Madingen uden at faa fat i 
Krogen. Men nu havde hun faaet Bid og ind med 
Snøren og den sjældne Fisk, den var ikke af de al- 
mindelige, det var en Afart, og nu forlod hun altsaa 
for bestandig sit jomfruelige Anglehus, gemte Mede- 
stangen i en Krog og var glad over, at hendes For- 
lovede ikke var en Ferskvandsfisk. Hun følte sig 
overmodig, tryg, men Trygheden gjorde hende ufor- 
sigtig, hun kunde nok lide at pirre lidt ved den ind- 
fangne Fisk, mens den endnu hang og dinglede paa 
Snøren, snappede efter Luft og virrede med Gællerne. 
Akkurat som om den ikke var kommen i sit rette 

Element, og som om den vægrede sig ved at have 
Krog paa. 

De forlovede var tagne ud til Lystgaarden ved 
Torrebæk, Kanefaret var fristende, og det blev ved 
med at styrte Sne ned. 

Caritas var alligevel begyndt at blive lidt angst 
for det dragende Christiansborg, huh maatte ad- 
sprede Enevold og en Tid lang have ham paa Afstand. 

Store Ting var i Vente, Monarken laa paa sit 
yderste, der stod en haard Kamp omkring den vor- 
dende Konge, en Kamp paa Livet op ad den nye 
Thrones Trin, hvem kom først og øverst op, helt op 
under den røde Fløj eishimmel, fra alle Sider kom de 
stormende frem, væltede sig over hverandre, brødes 
og stredes, mens den nedgaaende Kongesol endnu ikke 
var under Horizonten. Hver Time ventede man paa 
Klokkekimene, de dumpe Klemp, naar Døden gik i 
Taarnet og drog Rebene. 

Lystgaarden derude laa i sneskinnende Øde. 

Alt dødt, stort, tomt, tavst, ingen Farver og intet 
Liv, kun det tilfrosne Sund, der sortnede under en lav 
Himmel, og Sneen, der faldt og faldt. 

Stuerne var iskolde, de to forlovede blev ved med 
at gaa omkring for at holde Varmen, og Caritas blev 
da ogsaa efterhaanden baade hed og rød af Iver og 
Bevægelse, Skindkaaben havde hun knappet op, og 
hun gik nu omkring med en Tommestok, maalte og 
beregnede, dér skulde Dækketøj sskabene staa, dér 
Nøddetræschatollet det med Clavecinet, og dér Kanapéen. 
Enevold var kommen op i Vinduskarmen for at tage 
nøjagtige Maal til Gardinstænger, hans elskede laa paa 
Knæene for at regne Gulvflader ud. 

Nu var de da omsider lærdige med Salen og de 
fire Hjømekabinetter, og de var kommen ovenpaa og 

stod udenfor Sovegemakkets hvidlakerede Fløjdar. 
Det var ligesom en Smule penibelt, thi der skulde 
maales op til en meget omfangsrig Baldakinseng med 
Forhøjning, der allerede var forarbejdet i Vinterens 
Løb hos Hofsnedkeren. Bestandig var de gaaede forbi 
denne Dør, hver Gang de havde været herude, men nu 
maatte de dog én Gang derind for at tage det nød- 
vendige Maal. Garitas havde grebet Enevolds Arm, 
rød og urolig og febrilsk af Sindsbevægelse, hun vilde 
have, at han skulde aabne Døren. De stod en Stund 
ved hinandens Side og beskuede den interessante Dør, 
der førte ind til Helligdommen. 

„Den Lakering trænger til Fernissering," sagde 
Enevold efter en længere Pavse og lod Haanden under- 
søgende glide op og ned ad den hvide og sprukne 
Lakering. 

Saa stod de igen en god Stund og betragtede de 
mærkværdige Dørfyldinger. Garitas lænede sit be- 
kymrede Hoved ind mod Enevolds blaa Fløjelsskulder, 
hun blev øm og trykkede sig op imod ham. Enevold 
havde nu faaet Øjenglasset frem og lod Fingeren 
følge en meget fin Sprække i Træet, han var en Smule 
irriteret over Garitas' pludselige Kælenskab. 

Saa lagde hun sin Haand paa den delfindannede 
Messinglaas og sukkede. 

„Alting rusler herude," sagde Enevold efter en ny 
Pavse med en indtrængende og bekymret Stemme. 

Hun drejede paa Haandtaget, saa det knirkede og 
klirrede. 

Han fandt, at Lystgaardens Laase trængte til at 
smøres og det snarlig. 

Saa gik de tilbage — ned ad Trappen. 

Garitas var i slet Lune, vilde han ikke se Sove- 
gemakket, skulde han faa Børnestuer at se, af dem var 
der to, og de laa mod Syd! 

Dér gik de saa ind og satte sig, utilnærmelige og 
tavse, hver ved sit Vindue, for at se paa den faldende 
Sne og den synkende Dag, mens Timerne gik. De 
talte ikke, blev kun ved med at sidde dér i den tomme 
Bømestue, og de knagfrøs og stirrede mørkt ud i de 
tomme Haver. 

Pludselig, hvad var det I 

Nu blev det borte — helt borte I 

Enevold sprang op og løb frem i den iskolde Stue, 
lyttende. 

Klokkekimene! Nu var de der igen, som langt- 
borte i Drømme, dumpe, sørgmodige Malmtoner, og 
Vinduet var ikke til at faa op, Karmene var frosne, og han 
rev og han sled, ivrig og rasende paa det genstridige 
Træ, saa greb han sin tunge, sølvknappede Stok, og 
Vindu efter Vindu slog han ud, ét efter ét i rasende 
Fart, i ilter Desperation, sprang saa op i Karmen og 
knuste de øverste, helt op, saa det regnede ned til alle 
Sider med knuste Skaar. Kimene — Klokkekimene 
over den døde Monark, hør, hvor de tonede og durede 
og skjalv over Landet, vældige Toner, der regnede 
ned gennem Luften som rungende Malmskaaler, saa 
mægtig var denne Dødssang, fordi det var selve Døden, 
der gik fra Taam til Taarn. 

Med et Skrig var Caritas sprungen op, hendes For- 
undring over Enevolds Selvraadighed var grænseløs, 
men han hverken saa' eller hørte hende, lyttede kun 
til Ligklokkerne, der kimede dybt inde i Vintertaagen, 
blev ved med at kime og klemte over den usynlige 
Stad. 

,,Ruderne, — mine Ruder!" raabte hun med en 
skærende, halvkvalt Stemme og saa' forvirret og raad- 
vild ud over den store Ødelæggelse. 

Hun blev ved med at løbe frem og tilbage langs 
med Vinduerne, skændende, raabende op, bebrejdende 

i en flyvende Ordstrøm, det onde Lune fik Luft, og 
hun ligefrem berusede sig i Bebrejdelser. 

„Jeg detesterer din Opførsel, Enevold!" raabte hun 
grædefærdig, — „vi er alle misfornøjede med Dig — 
Du burde udvise al mulig Devoir imod os — Du 
trodser os! — Du skulde vide, hvordan Du er imod 
mig' — uforligelig og indbildsk — fuld af méchanceté, 
men Du irrer, hvis Du formener, at vi finder os deri 
— vi har vel ogsaa en Rulle at spille, hvad det cha- 
pitre anbelanger — men det skal blive anderledes, 
Monsieur — i Længden bliver det os dog for buntet" 

Hun havde kastet Skindkaaben langt bort fra sig, 
løb frem og tilbage, skældte og ivrede op som en 
ganske almindelig lille Borgerjomfru. 

Enevold stod i Karmen og amuserede sig over de 
drøje Sandheder, der endelig fandt Ord, han maatte 
give hende Ret i det meste, men at det virkelig var 
Caritas Witzendorff, denne ophidsede og ildrøde 
Skændegæst, der stormede omkring og skreg af Harme 
over sin Papas knuste Ruder. 

Saa sprang han pludselig ned, lige for Næsen af 
hende, bøjede sig dybt for den opbragte Mademoiselle, 
trak sin Børs frem og lagde tre Giilddukater paa Bor- 
det, lige foran hendes Øjne. 

Caritas saa' tvivlraadig ud, hun vidste ikke be- 
stemt, om Pengene var Papas eller Brandternes. 

„Saa gaar vi," sagde hun bydende. 

Enevold hjalp hende Kaaben over Skuldrene med 
de galanteste Haandbevægelser, han sprang og han 
drejede sig omkring sin udvalgte Genstand, gik saa 
lidt efter ud i Stalden for at faa Hesten spændt for. 

Caritas gjorde endnu en hastig Ronde gennem Ka- 
binetterne; hvor det gjorde godt, at Enevold endelig 
en Gang fik den nøgne Sandhed at høre, hun stod midt 
imellem de hundrede Glasskaar og syntes, at hendes 

Sind var bleven lettet for en tung Byrde. Fra nu af 
vilde hun bestandig sige sin Mening rent ud, Monsieur 
Enevold var alligevel ikke helt fri for at være en 
Smule fej g. Ligesom tilfældigt tog hun de tre Dukater 
til sig. 

Saa holdt den kraprøde Kane nede foran Trappen, 
hun svøbte Pelsværket om sig og lod Monsieur hjælpe 
sig op. 

De næsten fløj af Sted langs det frosne Sund, suste 
af Sted, saa at den løse Frostsne haglede ind over de 
hvide Tæpper. Enevold svang Pidsken i rasende, 
flyvende Buer, nærmere og nærmere Staden kom de, 
helt ind i Klokkeklangen, Kimene tonede i Luften over 
den røde Kane, der fløj af Sted, som havde den Vinger, 
højt oppe over den pelstilhyllede og tavse Garitas 
sad Enevold, strunk, lysende og smidig, og han lod 
Pidsken knalde og suse gennem den syngende Luft 
som i et ubetvingeligt Overmod. Garitas harmede sig 
i Stilhed, hun kunde tydelig høre paa Pidskeknaldene, 
at Monsieur Enevold var i Humør. 

Men hun skulde nok faa Bugt med den Kavaleri 

I Palæet ved Kanalen var der stor Bevægelse. 

De brede Trapper drev med Tøsne og Værelserne 
med Etatsraader, Justitsraåder, Professores og Gancelli- 
herrer. Mesdames, der var i sort, sad allerede paa 
Rad og fældede Taarer ned i Kaffekopperne. Der var 
en fln Mumlen, en sørgmodig Summen og en bevæget 
Hvisken ind gennem alle Kabinetterne. Professores 
demonstrerede med Snusdaaseme, og to Pastores su- 
sede om og jamrede blidt over den allerpriseligste 
Monarks Hedengang. Fra de Ægypteres og Romeres 
Tider indtil dette Seculum nævnes ikke større og bedre 
Landsfader sagde den lille Pastor fra Nikolaj, og der 
gik gennem den hele Sal et Brus af den oprigtigste 



Digitized by 



Google 



Enevold Brandt 287 

Sorg og Vemod over at den elskelige og tilbedte Fride- 
rich nu endeligen havde lukket sine heje og hellige 
Øjne for denne syndige Verden. Børnene havde ingen 
Fader mere, Klokkerne derude i Vintertaagen blev ved 
med deres Malmjamren, og den ganske Stad begav sig 
i Sørgeassemblée i sort Bay og i sort Bombassin og 
med sortlakerede Snusdaaser. Der var en tung Køren 
og Agen dernede i Gaden, en dump Hvisken, Spørgen 
og Konfereren op ad Palæets Mure, Værelserne fyldtes 
med mørke Ekkoer af en Folkesorg. Haarskæreme 
gik ud paa Gaden med deres blanke Sakse i Haanden 
for at spørge nyt oppe fra Slottet; Grynmænd, Car- 
duansberedere. Futteralmagere, Billardholdere, Ben- 
drejere og Hyrekudske forlode fluks deres Parykker, 
Gryn, Carduan, Futteraler, Billarder og Hyrevogne for 
at udøse deres saarede og bedrøvede Hj ærter ved en 
Solbærsopken. Og naar kom vel Herolderne? Og 
hvad sagde den allerkæreste lille Konge, græd han, 
det arme Barn? 

Hele Staden var fuld af Ekkoer, der blev hvisket 
paa Hjørnerne, de patriotiske Muffer skød op alle 
Vegne, Klædemageren havde alle sine sorte Stoffer 
fremme og han gned Hænderne fornøjet, der var et 
Rend i hans Bod, som var det ved Pintsetid. Comedie- 
directeuren gik jamrende over Torvet og var fortvivlet 
over Landesorgen, hans Gomediekasse var tom, og det 
nye Sørgeoptog gik forloren. Poeterne kvadrede Sørge- 
oder ned om den ranke Æreceders Fald og løb i Byen 
med dem, alle Klokker kimede, alle Skorstene røg. 

Da de sidste Gæster havde anbefalet sig hos Confe- 
rentzraadens, blev der et sandt Familieuvejr i det røde 
Hjørnekabinet. Garitas beklagede sig for sin Papa 
over Enevolds detestable Opførsel, Witzendorff var 
meget afficeret over sine knuste Lystgaardsruder og 
gav sin Datter fuldeligen Ret i alle Dele, Enevold fik 

et af sine Raserianfald og truede med at rejse til Hol- 
sten endnu i Aften. Fader og Datter blev meget æng- 
stede over Monsieurs Flugttrudsler, deres Stemmer 
dalede ned i blidere Toner, tilsidst hulkede Caritas, 
hun kunde ikke holde dette Liv længere ud. Enevold 
var jo ganske desperat, nu vilde hun have en Ende 
paa disse daglige Excesser, nu maatte der bestilles 
Lysning fra Prædikestolen. Hele Staden talte om dem» 
man vidste Besked om deres Uenighed, man lo over 
dem i Assemblée, aldrig havde hun drømt om, at hun 
skulde være Genstand for Bysladder, hun var meget 
bedrøvet, meget fortvivlet. Caritas laa paa Kanapéen 
og var tilfreds med sit voldsomme Sindso{>rør, en saa- 
dan Scene som denne maatte omsider slaa Sømmet 
paa Hovedet. 

Witzendorff holdt en mild Formaningstale til de 
to unge, og efter en kort Conferentz blev det slaaet 
fast, at Ægteskabsskuden skulde gaa af Stabelen til 
Maj for fulde Sejl. 

Enevold stod inde i den dybe Vinduesniche og 
stirrede over imod det sorte Christiansborg. 



xin 

Vinteren gaar, og Sneen falder. 
Den uforlignelige Friderich ligger nu nede i Ros- 
kilde under Marmorsarkofagens tunge Laag — og han 
er glemt. 

«Hold Taare op at trille 
og du vor Cithar, stille, 
nu bæres Kongen bort 
Til Graven.* 

Ingen bryder sig om en død Monark, nu er der jo 
en ny Landsfader paa Thronen, en ung, fin, gratiøs, 

sirlig, naadig og nedladende lille Monark, der allerede 
flere Gange har vist sig for sit jublende Folk, har 
smilt, har nikket og vinket fra Slottets buede Altan. 

Nu sidder da selve Ungdommen paa Tvillingrigernes 
Throne, Ungdommen med sin hvide, ubeskrevne Pande, 
Ungdommen der holder alle gyldne Løfter i sin bløde 
Barnehaand, og hele Folket svulmer af Fryd og af 
Haab der nede paa den vinterkolde Slotsplads, og det 
er allerede ganske indtaget i Landets Barn, den lille 
sirlige Monark, der spaar et saa velsignet Regimente 
og en saa lyksalig Tidsalder. Saa lad det da sne over 
alle Stadens Taarne, lad det dybe Mørke sænke sig 
over Sundets anseelige og herlige Handelsstad, naar 
der blot er en ny Monark og en ny Arving til det 
hæderkronede Herskerspir. 

Monarken er død — Monarken leve. 

Det er lidet convenabelt for et Borgersocietet at 
sørge alt for længe ad Gangen. Naar aabner vel Co- 
moediehuset sine Døre? Véd Monsieur det ikke? Hvad 
siger Lyseaccommodeuren, Monsieur Knudsen? Man 
trænger mafoi snart til en Goraoedie igen af respectable 
Art, noget der baade kan fornøje og polere, man trænger 
til en Aria med Triller, man trænger til at le, man 
længes efter den gode Foraarstid. 

Men Vinteren er lang og streng. Folk maa gaa i 
sort Tøj og ærgre sig over Landesorgen. Saa lukker 
man da Gomptoirerne allerede Klokken fire, tænder 
Tællelys paa Salen, kryber sammen henne ved Ka- 
minen, kommer Lavendler paa Pladen, klør sig i Pa- 
rykken og giver Nyheder tilbedste. 

Véd Monsieur dit — véd Madame dat? 

Her er lunt og godt og duftende og hyggeligt her 
i det røde Lys fra Kaminen. 

Saa er der da først den tilbedelsesværdige lille 
Monark deroppe pas Ghristiansborg. Man ved allerede 

Enevold Brandt. 19 

mere om Landsfaderen end det er godt for et borger- 
ligt og loyalt Væsen at vide. Højsalig Kongens gamle 
Ministri har nok deres store Besvær med den lille 
selvraadige Monark, thi Kong Christian den syvende 
véd nok selv, hvad han vil. Han vil amusere sig, han 
vil danse, han vil le, han er allerede betagen af amour 
til en vis tvetydig Mamsel udi Byen, han vil have alle 
Glædens skingrende Pauker rørte. Alvor ennuyerer 
ham paa det alvorligste, han har indgroet dégout for 
alt hvad der hedder Flid og Arbejde, féte — féte — 
féte, hver evig eneste Dag, og Blomster i Flor, og Heste 
der galopperer, og concert de musique, og buntede 
Tafler, og en Morian til at gøre Lejer med i Salene; 
Monarken ønsker at rase et Par Aarstid, han ønsker 
at være rask, han vil slaaes, og han vil prøve Kræfter 
med alle og enhver, han vil vise at han har gode 
Kræfter i sine spinkle Arme, og hele Hoffet maa tage 
et Livtag med Tvillingrigernes salvede Hersker, der er 
idel flyvende Bevægelse fra Morgen indtil Aften. Salene 
ryster af Tummel og Latter og Skrig, al Verdens bro- 
gede og springske amusements tager hinanden i Hæn- 
derne og danser Kehraus i det ærværdige Slot. Nu er 
Ungdommen bleven kronet, og Ungdommen har kun 
ét eneste Maal — den vil amusere sig. 

Om alt dette hviskes der ved Kaminerne. 

„Ungdommen maa rase ud, saa bliver den først 
god," siger de gamle, og man kan i Grunden godt lide, 
at Rigernes Haab vil danse lidt efter al den megen 
Travrighed. 

Saa er man færdig med Hoffet, og nu er der altsaa 
den alamodiske og prægtige mariage nede i Kalle- 
boderne, man maa drøfte over Sukattærten, thi der 
er bleven lyst fra Prædikestolen. Den mariage bliver 
sikkerlig magnifique, hele Staden taler allerede om 
den. Frøkenen faar to Stadskarosser med sleben Spejl- 

glas, og der skal nok hænge eri lueforgyldt Gud Amor 
over Brudesengen, Snedkeren fra Nellikegangen har 
været i Arbejde med den, den har baade Pil og Vinger 
og er charmant. Alle Poeter sidder allerede paa Par- 
nasso og skriver Bryllupscarmina, og de fattige paa 
Vartou Hospital er saa utaalmodige, da de skal be- 
spises paa Højtidsdagen; Kirken skal prydes med store 
Træer ude fra Lavrerhuset, der skal være Hornmusik 
paa alle Conferentzraadens Skibe, og alle Stadens to 
og tredive Mænd skal nok med til Kaladsen. Men Lyst- 
gaarden ved Torrebek er dog det dejligste af alt, med 
Jorder og Skove og en herlig Skovolden, der giver god 
Lejlighed til at fede Svin; det hele er som et Greve- 
dømme med ferske Vande, rigeligen opfyldte med al 
Slags Fiskemad. Den unge Madame Brandt faar baade 
Vartfrue, Kammerfrøken, Domestiquer og Hejdukker, 
og den unge Monsieur sin egen Stald med de skøn- 
neste Skimler og Mohrenkopper. 

Man snakker i hele Staden lige til Klokken syv, 
slukker saa Lysene og gaar ind i Sengekamrene, 

Den Eftermiddag blev Enevold i Gancelliet efter 
de andre. 

De gamle Parykker pludrede og murrede ned gen- 
nem den lange Gang. De havde mange Tal inde i 
Hovedet og store Parykker udenpaa. De lignede ikke 
rigtige Mennesker, de havde siddet ved Pult hele deres 
Liv og var nu virkelige Gommerce- og Gancelliraader. 
De unge Volonteurer og Gopister sprang og bukkede 
og skrabede ud for de gamle, den stille Summen blev 
mere og mere Qærn, snart var den dybe Stilhed der, 
nu sov den røde Bygning, Rigernes Hjærne. 

Enevold sad endnu ved sin Pult, Timerne gik. 

Om Qorten Dage altsaa, og alt var ude. 

19* 

Friheden borte, Ungdomstiden endt — forbi — 
forbil 

Han smed sig ned over det grønne Klæde og græd, 
græd af Arrighed som i sine Drengeaar, naar han fik 
Kammerarrest midt i Sommerstiden. 

Nu gik han altsaa ind i Ægteskabets evige Kammer- 
arrest! 

Her midt i Fornuftens graa Hus, de skikkelige 
Personers geometriske Bikube, sad Monsieur og græd 
som en Skolepog, fordi Livet ikke kunde gestalte sig 
som én eneste lang Fridag. 

Han græd og græd af Harme og Raseri og Raad- 
vildhed, aldrig i sit Liv havde han haft et saadant An- 
fald, alle Udveje var spærrede for ham, Taarerne lige- 
frem sprang ud over den uhyre Protokol, som der 
brugtes en Levetid til at faa udskreven. Men han var 
nok bleven gal, siden han sad her og flæbede som et 
Fruentimmer, alligevel lettede det, han var næsten 
halvkvalt af denne forbandede mariage, det sidste halve 
Aars Tid havde været et sandt Helvede, godt maaske 
at der nu kom en Ende paa det hele. 

Og nu op og ned mellem de sorte Pulte. 

Saa, nu blev han rolig. 

Om ikke andet fik han jo mange Penge mellem 
Hænderne, de skulde springe som Kakerlaker, skulde 
del Men denne vederstyggelige, elendige mariage! 
Han havde været gal den Aften ude paa Skibene, da 
han gav Køb overfor Frøkenen, nu kunde han have 
været fri og frank, have elsket Regitze Skeel, maaske 
faaet Fingre i de holstenske Godser, alt kunde have 
været anderledes. Penge fik han, Mængder af Penge, 
Enevold trøstede sig som en febersyg. 

Mama fik en sorgfri Alderdom, og Navnet Brandt 
fik agtværdig Ry i hele Staden. Men sidde til sin 
Dødsdag i Sofa sammen med Gonferentzraad Witzen- 

dorfFs Datter, det vilde alligevel være en Skræk og 
Gruelse over al Begreb. Blot det at vide sig lænket 
sammen med et Fruentimmer som et Par Jagthunde i 
et Kobbel var nok til at blive vanvittig over. 

O — de Fruentimmer, de Fruentimmer I Kunde 
der ikke ske et Mirakel, skulde han bede? — nej, han 
kunde ikke. Himlen havde jo selv indstiftet Ægteska- 
berne, al malheur kom ned ovenfra. Præster og mari- 
age og al Elendighed. Nu ud gennem den lange mørke 
Gang, og ned i Conseilgangen, han lab og løb for at 
rase ud, han stormede om, som kunde det hjælpe at 
løbe bort fra en mariage, der var fastsat til om Qorten 
Dage. 

Conseilgangen, Aaren mellem Rigernes Hjærte og 
Hjærne, var øde og tavs, det var frygteligt at staa her 
midt imellem de to Verdener, uden at vide til hvilken 
af Siderne man skulde vende sig. Nej, der var ikke 
andre Djævle til end dem i Præstekjoler og Fruen- 
timmerskørter I 

Men hvem kom paa Trapperne dernede! Det var 
jo Nat! 

Enevold var ved Gelænderet, bøjede sig udover, 
lyttede. Saa gemte han sig i den mørke Niche bag 
ved Fru Justitia. Der var Lys langtnede, Lys der vif- 
tede, og det kom nærmere altsammen, tumlede op ad 
den knagende Trappe, en hel Bande af unge Officiers, 
blaa Gardelieutenants, grønne Jagtjunkere, hvide Kam- 
merpager, Fruentimmer ude fra Byen, og den lille 
vævre og tynde Springfyr i Spidsen, han dér med den 
viftende og rystende Kandelabre — det var Monarken. 
Hele Trappen summede, bruste, fniste, hvislede, knir- 
kede, knagede, tyssede, Kaarder raslede. Kjoler knit- 
rede, man hjalp hinanden, puffede hinanden, skreg og 
faldt i hinandens Arme. Nu var man oppe! Kehraus 
— Kehraus — over hele Linjen. Haand i Haand, tag 

fat, tag fat, de lange Korridorer i Cancelliet er som 
skabte for en lystig Kehraus, og her inde i Rigernes 
Hjærne er der ingen mugne Kammerherrer, gamle Mi- 
nistri og rasende Oberhofmarechaler. Nu er Monarken 
i Spidsen, han danser, hopper og springer paa sine 
smaa tynde Silkeben, saa kommer Mylady, Mamsel 
Beuthaken, hun er halv drukken og vakler paa Benene, 
saa alle de andre i en lang svinglende Række, Sperling 
og Kirchhoff og den blonde Holck og Pilo og den gale 
Osborne, Englænderen, og Driberg, han er ogsaa med i 
Nat og den tykke Juel, de er der alle, Tvillingrigernes 
Bacchanter og Bacchantinder. Monarken tør ikke amu- 
sere sig i sit Slot, hvor der er Hofsorg, og hvor de 
gamle passer paa ham, saa lister han uden videre ind 
i Rigernes Hjærne; naar de gamle Parykkatte er borte, 
spiller Musene paa Bordet Ned ad én Korridor og 
op ad en anden, ud og ind mellem alle Pulte i Ringe 
og Kæder, der er ingen, der kan sé, hvad her fore- 
gaar, der er Skodder for alle Vinduerne, og Portneren 
dernede i sin Hule under Trappen har faaet Alicantvin, 
han er fuld som en Allike. 

Den røde Bygning danser i Nat, Fornuften har faaet 
røde Dansesko paa, der kysses tværs over Protokol- 
lerne, karesseres oppe paa en grøn Pult, Fornuften faar 
Klaps paa begge Kinderne, og Fru Justitia kigger arrig 
frem under sit Øjenbind. Monarken er ganske ellevild, 
snurrer om som en forliebt Top, skriger af Fryd, han 
skal i Statsraad i Morgen, slaa derfor Gækken løs — 
vældige, ustyrlige amusements! Han gruer allerede 
for det søvnige, timelange Statsraad omkring det runde 
Bord, de gnavne Ministri, der skændes, den snustørre 
Bernstorff med de evige Portefeuiller under Armen, 
den altid pylrende og krænkede Greve Danneskjold, 
der græder, naar han ikke straks faar sin Vilje, Bul- 
doggen Reventlow med det rasende Underbid og de 



Digitized by 



Google 



A 



Enevold Brandt 295 

bebrejdende Øjne, og den lille Monsieur Reverdil, 
Franzosen, der gaar omkring og ser bekymret ud og 
er misfornøjet med det hele. Det store, tunge Chri- 
stiansborg vil dræbe Glæden og plage Ungdommen, 
fire Kæmpeflørje skal sortne af Alvor, og Kronen skal 
tynge som Bly om en Barnepande. Derfor maa Lands- 
faderen liste sig ud ved Nattetider, ned ad den ge- 
hcjme Trappe og ind i Gancelliet for at danse Alvoren 
af sig og tage vældig revanche. 

Arveundersaatterne snorker dernede i Staden, Mi- 
nistri slumrer paa deres grønne Øren, dans Messieurs! 

De salsliøje Dokumentskabe sender vrede Blikke 
ud i Halvskumringen, SvinelædersprotokoUerne bovner 
af Forargelse, de gamle Portrætter fra Qerde Fride- 
richs Tid ryster i deres tunge Rammer, GaaseQerspen- 
nene strutter af Indignation, hvilken Besmittelse af alt 
hvad helligt og ukrænkeligt er, en halv Snes Daare- 
kister er slupne løs i Nat, Rigi^xnes Krone fornedres 
og trædes i Støvet. Cancelliinvenlariet har pietistiske 
Anskuelser, der skumles i alle Kroge, men lad dem 
kun danse, de danser dog alligevel alle en Gang ad 
Helvede til, det ganske Gompagnie. Der vil komme 
en stor Syndestraf over Landet, naar Hævnens Time 
er deri 

Monarken har et stort Nøgleknippe med i Nat, nu 
vil han dog en Gang sé efter, hvad der egentlig er i 
alle de gamle Skabe, der staar dér i lange tavse Ge- 
ledder ned gennem alle Korridorer. Monarken vil 
sætte sig lidt ind i Forretningerne. Dør efter Dør 
lukkes op, lidt forsigtigt, den lille Monark har dog 
alligevel en svag Respekt f6r saa mange stumme Be- 
viser paa Flid og Arbejde. Alt dette har Rigernes 
flittige Myrer aHsaa skrevet sammen, Aar efter Aar, 
fra Morgen til Aften, alle disse stumme, hvidblodede 
og taalmodige Myrer, hvis Navn ingen kender og som 

arbejder for at Statens Maskineri kan gaa og Slottene 
amusere sig. 

Monarken staar nu højt oppe paa en Trappestige 
og sættei: sig nøje ind i sine Landes Bestyrelse ved 
Hjælp af en viftende og osende Armstage. Det galante 
Selskab støjer og tumler oppe paa Pultene, hviner og 
drikker og elsker, men den lille Mand her paa Stigen 
er paa én Gang bleven ganske stille og næsten ædru, 
hans Mund staar aaben af lutter Forbavselse, Stagen 
begynder at ryste, han læser alle de lange Protokol- 
titler igennem og søger at begribe saa meget som 
muligt; men at der virkelig kan være saa umaadelig 
meget Arbejde til, det overgaar sandeligen en zirlig lille 
Landsfaders Begreber. Bergvæsen — Statsoeconomie 
— Commerce — Technologi — Finansvæsen — Titel 
ved Titel, Bog ved Bog, Geled efter Geled, al Jorderigs 
frygtelige Alvor troppet op i stramme Rækker; blot 
det at sé al denne Alvor, gør ondt i en enevældig 
Hjærne, der endnu aldrig i sine Livsens Dage har ned- 
ladt sig til arbejde, og Landsfaderen ryster paa sin 
fine Haand, han ryster paa sine tynde Ben, det svimler 
for ham, sortrer for Øjnene, er det Champagnevinen, 
Dansen, eller er det Myrerne, der kommer over ham. 
Myrer, fra alle Kanter, kriblende og krablende alle 
Vegne fra. Myrer — Myrer, kravlende og krybende i 
sorte vældigt stimende Masser. 

„Hjælp!" raaber Monarken med en lille tynd 
Drengestemme, der er otte Trin paa Trappestigen, og 
han er lige ved at falde, saa griber Mylady Monarken 
ved Benene, svinger ham om i en rask lille Bue og 
sætter ham uden videre ned paa Gulvet. Hele For- 
samlingen ler og jubler og klapper i Hænderne, Mo- 
narken er henrykt over at de stygge og lidet agréable 
Myrefornemmelser er forbiø der var noget, der begyndte 

at krybe og krible og krable ham op ad Benene — 
ligesom i en Myretue. 

Det er mageløs amusant, det maa der danses paa. 

Angsten maa hvirvles bort, Angsten for Statsraad 
og for Alvor og for Flid og for Myrearbejde, og alle 
de andre onde og skræmmende Geister og Spøgelser 
og Glædemyrdere, der ellers kan bringe en enevældig 
Regent udaf humeur. Grev Holck maa spille op til 
Dans, Folie d'Espagne, han har Cremoneseren med, 
han hænger nu oppe paa en opskruet Taburet og spiller 
løs, saa det hviner og skratter. 

Mylady og Monarken danser Folie d'Espagne med 
GaaseQerspenne som Kastagnetterne, Dansen gaar som 
en Hvirvelvind. Sperling og Juel hælder Vin i Blæk- 
hornene og tømmer dem ud i Mamsellemes Snørlivs- 
korsetter, saa de hyler over al den sorte Vædelse, der 
strømmer dem ned ad de hvide Barme. Dansen bliver 
vildere og vildere — stort Bacchanale. 

Pludselig! — Skræk! — Skridt i Stuerne langt inde! 
En Forskrækkelse, en Forfærdelse, det er Portneren! 

„Flygt, flygt, vite! — vite!** 

Lysene slukkes kun halvt i Skyndsomheden, ind 
under Pulte og op i Vindueskarme, Fruentimmerne 
giver sig paa det 3mkeligste, fordi alle Messieurs lader 
dem i Stikken for at redde sig selv. Mylady er kom- 
men i Klemme inde i et Protokolskab, der er absolut 
ikke Plads til mere end det halve af Damen, et Par 
hvidstrømpede Ben stikker udenfor og søger at gøre 
sig usynlige ved at vende Hælene opad. Enhver 
redder sig som han bedst kan, alle smutter bort som 
vævre Mus, hver til sit Smuthul, kun Monarken er 
ganske ladt i Stikken i den almindelige Hurlumhej, 
han ryster, skælver, kommer ikke ud af Pletten, enhver 
tænker kun paa sin egen Frelse, slet ingen paa Lands- 
faderen, der er ved at gaa i Gulvet af Angst og Gruelse. 

Skridtene derinde komaiM* nærmere og nærmere, 
alt er ude, fortabt, IMii, bvad vil Ministri sige i Mor- 
gen, hvis han komnr i 9fartsraad med en mørbanket 
Hyg og et blaat Øjft, 

Nu er alting StiIb#dL fryø^®^^ Stilhed — kun de 
forfærdelige Skridt Her og dér stikker en Arm og et 
Ben ud, et fortvivlet, iiUiestr«|npet Ben, der kun ønsker 
at gaa i Jorden med det samme. 

Monarken lukker dj^^^^^' ^■'^ vil ingen Ting sé 
mere. 

Blot dog ikke det Silkeskørt laa dér og gloede 
rødt lige midt paa Tærskelen, og Violinen paa Pulten 
og Pidskebaandet i Blækhornet og den Spændesko dér 
midt ude paa Gulvet og Glassene og Bouteillerne og 
Vifterne. 

Monarken beder til Gud og lover sig selv i sit 
stille Sind, at hvis han slipper helskindet ud af denne 
AfFaire i Nat, vil han gøre noget stort og uhørt for 
Lande og Riger. 

Han vil maaske frigive Bftiideme, som Reverdil 
gaar og plager ham med. 

Skridtene er nu lige i^de pat Livet! 

Hvem er det der knæler éér lige foran Monarkens 
rystende Spændesko, hvem kysser Monarkens hvide 
og iskolde Haand, hvem kan det dog være, der frem- 
stammer hundrede Undskyldninger, hvem beder om 
Naade. 

„Sire — Sire — Sire!" 

Her er halvdunkelt herinde og den usynlige Mon- 
sieur bliver ved med at love, forsikre og bede, han 
beder iøvrigt om alt muligt mellem Himmel og Jord, 
om fast Ansættelse véd Hoffet, om Apanage og Be- 
stillinger, og han roser sig selv i en ustanselig Ord- 
strøm, tilsidst nævner han sit Navn. 

„Rejs Dem, min Herre," siger Monarken med Vær- 
dighed. 

Enevold rejser sig fluks, han føler med sig selv, 
at han har spillet Comedien fortræffeligt, alle Haab 
begynder at dæmre for ham. 

Benene derhenne i Skabene begynder nu at røre 
paa sig, en hvid Næse stikker forsigtigt frem, den kvin- 
delige Nysgerrighed ytrer sig selv under de frygte- 
ligste Situationer — Mylady maa kigge. Nu kigges der 
fra alle Skabe, der rumsteres i Vindueskarmene, Papir 
og Brændekurvene har et pludselig Liv. 

Par bleu! Denne Monsieur Brandt — hvad vil 
han heri 

„Kan De være rask. Monsieur?" spørger Monarken, 
der nu helt er kommen til Kræfter igen og ranker sig 
paa det enevældigste. 

Enevold forsikrer det, underdanigst bukkende. 

„Monsieur Brandt, jeg lider kun haarde Folk, Folk 
som det skrider frem med, lad mig føle." 

Enevold bliver omhyggeligt befølt paa Arme og 
Skuldre af den lille Mand. Monarken er yderst satis- 
fait og tænker allerede saa smaat paa en fast Ansæt- 
telse for Enevold. 

„De véd maaske. Monsieur Brandt, at jeg nødig vil 
have med Folk at gøre, som det ikke skrider frem 
med. Men jeg kan sé paa Dem, at De er rask. De er 
min Kammerjunker fra nu at regne — maa jeg præ- 
sentere Dem?" 

I det samme er den blonde og lystige Greve Holck 
der, som skudt op af Gulvet staar han dér lige foran 
Næsen af dem, angst for sin egen Position, vaklende 
og rystende og hvid af Alteration og Fuldskab, og han 
vil nedlægge en alvorlig Protest imod den nye Ynd- 
ling, han stammer, læsper. Øjnene bliver mere og 
mere udtryksfulde, men han kan ikke faa ét eneste Ord 

frem, han fægter indigneret/og rasende med sine korte 
Arme, falder tilsidst over imod Pulten og bliver lig- 
gende. 

Og det muntre Societet har pludselig mistet Hu- 
møret, fra alle Gange og Skabe komme de stimlende 
og krybende, det er gaaet alt for meget ud over Knæer 
og Albuer, Myladys Blufærdighed er krænket, hun 
samler sit Skørt op, og de nærer alle indgroet Mis- 
tanke til den nye Yndling, der er den eneste ædru af 
dem alle tilhobe. 

Men den lille Monark er pludselig bleven en ganske 
anden, han har faaet en fornem og elegant Værdighed 
over sin Holdning. Det har trods alt tilfredsstillet 
ham, at Monsieur Brandt har knælet for ham, han 
lider godt, at Arveundersaatterne har den rette Ær- 
bødighed for deres Fader. 

Saa ønsker han Selskabet en god Nat med en stor, 
kredsrund, udsøgt Armbevægelse og trækker sig alene 
tilbage med to kandelabrebærende Pager. 

Han vil dog alligevel i Morgen tale med Reverdil 
om denne Bondesag, for noget maa der gøres. 

Enevold ligefrem fløj ud i Norgesgaden, han dan- 
sede hen over Kongens Nyetorv, Stjæmer, Lygter, 
Vægtere, alting dansede, og nu sad han da oppe paa 
sit Kammer, sad lige Indtil Gry og skar Snese af Penne 
til. Den ene Epistel efter den anden gik i Papirkurven, 
stadig blev de kortere og kortere, alle Udtryk for sen- 
timents og den Slags udelodes tilsidst, hvorfor skulde 
han egentlig undskylde sig saa meget, han afværgede 
jo kun en sand Ulykke for dem begge — Mesalliancen. 

„Mademoiselle — det sønderriver min Sjæl at 
maatte løsne et Baand og fatte en hastig Resolution, 
inden det bliver for silde. Dette Baand truede med at 
snære baade Dem og mig og vikle den ene Smerte ind 

i den anden. Jeg har fattet denne Resolution med et 
blegned Ansigt og under bitre Taarer — men hvad 
mariage angaar — c'est impossible! Pardonnez moi, 
Mademoiselle Garitasl De vil forstaa og vurdere mit 
forknuste Hjærte. Jeg véd at værdsætte Deres Dyd 
— men Dyden er altid ulykkelig. Jeg agter Deres op- 
lyste, værdige og menneskekærlige Aand, derfor beder 
jeg Dem — giv mig min Frihed tilbage! At overgive 
sig til Ægtestand og en magelig Levemaade er værre 
end Døden, saa heller overlade sig til Stolthed og 
Raseri. Tro mig, mon amie. De vil høste Lavrbær og 
Frugter af Deres Højmod og Ædelmodighed, jeg vil be- 
standigen nære de venskabeligste og højagtelsesfuldeste 
Følelser for Dem, indflette Dem i mine idelige Bønner 
til det højeste Væsen, mit Hjærte vil svulme af Tak- 
nemmelighed — men min Frihed og Uafhængighed er 
mig alt; Min Tak og Hilsen til Deres saa værdige Hr. 
Fader og Deres lige saa værdige Frøken Tante. De 
vil forstaa at respektere mine urokkelige Grundsæt- 
ninger. Adieu, ma chére amie, vær fuldelig overbevist 
om mit bestandige og oprigtige Venskab. 

Deres Ven 
Enevold von Brandt. 

P. S. Erindringen om Dem, Garitas, udgør min 
eneste Lykke. Adieu — Adieu. 

Monsieur tog saa fat paa Epistlen til Mama. 

„Kære Mama. Efter moden Overvejelse trækker 
jeg mig tilbage fra Forbindelsen med Familien Witzen- 
dorff. Formfen nu ikke, min kære Mama, at denne 
pludselige Resolution er de sidste Gisp af min for- 
lorne Uskyldighed — au contrair — mine faste og 
urokkelige Grundsætninger forbyder mig paa det stren- 
geste at opofre min personlige Frihed for et muligt 
Velværes Skyld. Ved at indgaa mariage for Rigdommes 

og jordisk Mammons Skyld vilde jeg være nedstyrtet 
i Nydelsers Drukkenskab og hendraget i Vellysters far- 
lige Hvirvelvind, min kære Mamas gudhengivne Hjærte 
vilde have afskyet slige nedrige og strafFældige Gær- 
ninger. Alene min gode Samvittighed og min kære 
Mamas oprigtige Bifald i denne Sag kan opmuntre mit 
forsørgede og nedslagne Hjærte, min ømme og saa- 
rede Sjæl. Rigdomme og Overflod paa jordisk Gods^ 
vilde have bortdraget min Sjæl fra de højeste Goder, 
Mama vilde have faaet en falden og lastig Søn, for- 
gæves vilde jeg have bestormet den saa billig fortør- 
nede Himmel med mine Bønner og Taarer, men nu 
er jeg. Gud ské Tak, uden for alle Farer og Fristelser 
og skændige Forlystelser. Men jeg véd, at min gode 
og kære Mama ganske og aldeles tager Del i sin kære 
Søns Sorg over at maatte skilles fra en saa hædervær- 
dig og højagtet Dame som Mademoiselle Caritas Wit- 
zendorff, og jeg er paa det inderligste overbevist om, 
at min kære og fromme og dydefulde Mama vil regne 
mig min Oprigtighed til Ære, indse det skønne og 
rene i min Handling og af Hjærtet tiljuble mig Bifald. 

Min tilbedte Mamas altid lydige Søn 

Enevold. 

Dér laa altså a Epistlerne med Lak og Segl. Nu 
var det sket! 

Straks var det som en umaadelig Befrielse, Byrder 
af Sten faldt fra Hjærtet, og han beundrede ogsaa sin 
stilistiske Færdighed, det philosophiske Skær over 
Epistlen til Caritas og det pietistiske Anstrøg over Mamas. 

Men henimod Gry, da det graa og nøgterne Dag- 
skær blundede frem over den snehvide By, blev han 
alligevel urolig og fik Anfægtninger. Klokken ti skulde 
han paa Slottet og have sin første jour. Det smærtede 
ham dybt, at han gik ganske glip af de nye, herlige 

Stalde i Torrebek, som han selv havde ladet indrette 
i Efteraaret, Skimlerne fra Holsten, det hvide For- 
spand og Mohrenkopperne med de silkebløde Haler. 
Og de lune Skumringstimer nede i Palæet ved Kanalen 
og Gonferentzraadens enestaaende Vinkælder, og Pen- 
gene, Guldet, Guineerne og Dukaterne, Carrosserne og 
de ti tusinde Ting, som han maaske alligevel vilde 
komme til at savne bittert. 

Hver en Lyd gjorde ham angst, hvis hun nu kom! 
Aldrig vilde han sé hende mere! Hendes Øjne — han 
frygtede dem. Naturligvis vilde hun tage revanche 
og hævne sig, kunde hun kom^e let dertil, gennem 
Papa Witzendorff, gennem Kollegierne, maaske ved 
Ministrene. Men hun skulde ikke faa ham af Saddelen 
med det første, hvad mon hun nu først vilde gribe til, 
— naturligvis intrigere for at faa ham bort fra Mo- 
narken, eller vilde hun komme anstigende ud i Norges- 
gaden, hulke, jamre, vride Hænder og styrte paa Knæ 
lige for hans Fødder. 

Nej, det sidste vilde hun ganske bestemt ikke gøre! 

Dér ude laa Borgersocietetets velhavende Stad 
under den lune Sne, Enevold stod ved Vinduet og saa*, 
hvorledes Byen vaagnede i det graa Lys, og hans 
Hjærte, hvor det hamrede — i Angst og i Frihedsjubel. 

Det røde Cancelli rustede sig indtil Tænderne. 
Enevold vovede sig ikke oftere ind i Myretuen, de 
hvidblodede var ham Qendtligsindede. En usynlig 
Haand tirrede Parykkerne op. Kollegierne intrigerede 
og raadsloge dybt i Vintermørket, og Staden hviskede 
og sladrede i den tætte Taage. En arrig, ondsindet, 
skuffet, giftig og hadefuld Sladder, der spyede gul og 
grøn Edder og Galde over Madame Søhlenthals laste- 
fulde Døgenigt af en Søn. Den skuffede Præst ved 
Nikolaj hviskede om raabende Laster og den guddom- 

melige Hævn, den endnu mere slukørede Klokker Las- 
sen bragte Sladderen videre og videre om i Socie- 
tetet. Alle var bleven narret for den længe ventede 
mariage i Kallebodeme. Ikke en Sjæl troede paa alle 
de Rygter om Frøkenens pludselige Sygdom og mulige 
Rejse til Badet i det bøhmiske. Monsieur Brandt blev 
Syndebukken i den lange Vintertid, ud i Ørkenen med 
det sorte Bestie! Sladderen bugtede sig i Stræder og 
Gader, der fik tyve tusinde gifttandede og edderkj ert- 
iede Assembléehoveder med vimse, spillende, hvislende 
og løgnagtige Tunger, alle Madamer der sad med skuf- 
fede Døtre, alle Messieurs der vilde indynde sig hos 
disse Madamer, alle Poeter der vilde behage disse Mes- 
sieurs, alle Skriblere der vilde smigre for disse Po- 
eter, Sladderens sorte og plumrede Vande stod allerede 
højt i alle Gader og smuskede Godtfolks hvide Bom- 
uldsstrømper. 

Saa tog Monsieur Brandt uden videre en Karosse 
og kørte durch igennem Pløret, og der kom ikke saa 
meget som et Stænk paa hans hvide Silkedragt. Ud 
paa Eftermiddagen kunde man skimte gamle Witzen- 
dorflfs Karosse nede foran Cancelliets Port, og den holdt 
dér i Timevis, tung, sort og hemmelighedsfuld, den 
syntes at ligge paa Lur dybt nede under det vældigt 
opragende Slot, som kunde den vente dér en Evighed. 
Vognlygterne stirrede som agtpaagi vende Øjne, og der 
var mere end én deroppe i Salene, der saa' den uhyg- 
gelige og taalmodige Vogn, der lignede en fantastisk 
Edderkop paa Fluefangst. 

Enevold saa* den en Eftermiddag, og trak Gar- 
dinerne for, hurtigt. 

Han havde endnu ikke ulejliget sig med at aabne 
alle de stærkt forseglede Brevskaber, der daglig over- 
raktes ham af Lakejen paa en mægtig Præsentérbakke. 

Monsieur var ellers rigtig i sit Es, Sladder, Fjender, 

inédisance, Snarer, Intriger, Misundelse, Bagtalelse, 
Rygtesværten og Faldgruber, det var altsammen hans 
rette Element. Der var i Virkeligheden kun én Fjende, 
han nu frygtede for — Kedsomheden, men han havde 
tusinde Ideer til at dræbe Dage, Timer og Minutter 
med, hans Hjærne var i en idelig Bevægelse for at 
kaste Glemselsslør over Slottets mange Uhre, Tiden 
skulde afvæbnes, han vilde være maitre de plaisir. 
Og nu kom de dansende alle Glædens lette Genier, 
saa længe de dansede, hørte man ingen Uhre, og naar 
man trak Gardinerne for, saa saa* man ingen Cancelli- 
bygning, og naar Musiken spillede op, glemte man den 
bagtalende Hovedstad, og naar man lo, ærgrede man 
sig ikke. 

Scepteret var svunget — Glæden regerede. 

Foraaret kom. Hoffet ligefrem flygtede ud til Som- 
merslottene. 

Monarken erklærede bestemt, at han fra nu af vilde 
rase i to Aar, og han holdt sit Kongeord. Havde der 
været galante Fester under den højsalige Monark, saa 
blev det nu til Bacchanale under Sønnen. Fra alle 
Kanter kom de strømmende, Æventyrerne, der for- 
længst havde lidt Skibbrud paa Ære og Gods, men ikke 
paa Munterhed og godt Humør. De havde tumlet sig 
i det ganske Europa, Slotsporten stod paa vid Gab for 
dem. Dér var nu Greve Rantzau, Intriganten med de 
urolige Øjne og gule Kinder, og Danneskjold, den fed- 
ladne Libertiner med de glinsende Tindinger, og Baron 
Borck, der snød i Spil, og Greve Gørtz og den lille 
Saldern, en Sværm af frie Fugle, galante, frække, fri- 
vole og trodsige. Men nærmest Monarken stred de to 
Yndlinge Holck dg Brandt en stille Kamp om Over- 
taget — Letfærdigheden og Letsindigheden. 

Den blonde og kønne Holck gad nyde Livet mage- 

Enevold Brandt. ' 20 

ligt henslængt i en Fauteuil, i højre Haand en Roman, 
i venstre Arm en Actrice, lidt sval Skygge i en Rosen- 
løvhytte, en lang Morgensøvn, gode Venner med megen 
esprit, raillerie over alt mellem Himmel og Jord, en god 
Latter elter Taflerne, nu og da en gal Streg og lidt 
ægte Vildhed, men kun nu og da, den fireogtyveaarige 
Greve Conrad gad spare paa Krudt og Kræfter her paa 
Cytheres 0. Men Enevold, alt om ham maatte spille, 
tindre, sprudle, gnistre og funkle. Angsten laa allige- 
vel bag ved og l\irede; Staden der ventede, det 
tunge Land, Hovmarkerne, der spændte et sort Mørke 
om de lyse Sommerslotte, de træge Bønder, der kunde 
have hadefulde Glimt i deres sløve Øjne, naar han 
sprængte hen over deres Marker, det var altsammen 
den mørke Baggrund for Glædens Bacchanale. Han 
var idelig i Activitet, han fløj og fartede om fra Morgen 
til Aften. Et Slot det var hans Verden. De lange 
Gange til at bruse igennem i flyvende Silkedragter, 
Mængder af hvide Døre med galante Hemmeligheder 
bag ved, smaa Visiter i Ny og Næ, kigge indenfor, 
spørge nyt og forsvinde. Blanke Gulve skabte til Dans, 
gehejme Trapper der fristede, hundrede hvidlakerede 
og guldlistede Vægge der hviskede, summede og var 
mættede med ømme Ekkoer og spændende Hofnyheder. 

„Gik Monarken ud?" — „Bliver Monarken hjemme?" 
— „Mon det bliver Regn i Morgen?" — „Hvad byder 
Taff'elet paa?" 

I Aften Comedie, i Morgen Jagt, i Overmorgen Bal, 
hver eneste Dag sin særlige Opgave, Ugen igennem. 

Og Enevold havde naaet sit Livs skønneste Maal! 

Lige fra hans tidligste Barndom af, havde det 
staaet for ham som det højeste og mest attraa værdige 
at kunne gaa uhindret til Monarken ad den gehejme 
Trappe. 

Nu kunde han det, uhindret. 

Det er Efteraar. 

De gule Blade falder over de hvide Slotte, de blaa 
Tordenskyer ruller bort over Himlen, Nætternes Mørke 
er sprængte af Lyn. 

Den lille Monark maa desværre ind til Staden 
igen. 

De forgyldte Vogne kører allerede paa de opkørte 
Veje, Landsfaderen kryber sammen paa de røde Hyn- 
der, og han hænger med Næbet. Han vil saa nødig 
ind i Ægtestanden, han vil meget hellere rase og være 
rask paa det. Tanken om en Gemalinde keder ham, 
men nu maa han bekvemme sig til mariagen, Con- 
seillet vil det, og hun kan ventes hver Dag, den lille 
femtenaarige Prinsesse derovre fra Engelland. 

Yndlingerne gaar omkring i den hvideste Angst for 
deres Indflydelse paa kongelig Majestæt. Hvis nu Prin- 
sessen viser sig at være en udviklet Dame med For- 
stand, Karakter og dydefulde Livsvaner, hvis hun øn- 
sker at have et Ord med at sige over sin Gemal, hvis 
hun har Ben i Næsen, hvad i Alverden skal der saa 
blive af Æventyrernes gyldne Societet. 

Saa drager da Barneprinsessen ind i sit Land under 
Klokkeklemt og Kanoners Drøn, og det ganske Hof er 
straks beroliget, Enevold ikke mindst. 

Hun er jo et rent Barn! hvisker Messieurs med 
lettede Hj ærter. De har allesammen deres Øj en glas 
fremme og smiler fint over dette lille, friske og but- 
tede Pigebarn, der sidder i sin Vogn og ligner Uskyl- 
digheden selv. Hun ligner mest af alt en forskræmt 
Due, der lige er sluppen ud af Slaget, hendes Øjne 
er meget store og runde, blaa og forundrede og vidt 
aabne, hendes Holdning er forlegen ved Siden af den 
stramme Oberhofmesterinde, hendes Nik og Hoved- 

20* 

bevægelser hastige og bratte, som hos et Barn, der stjæler 
sig til noget, og hun er rød helt ned paa Halsen. 

Hoffet har, som sagt, Monoclen fremme og møn- 
strer det rødmende Barn, der vist formener, at hun er 
kommen over til Slaraffenland. 

Monarken gaber ustanseligt og finder straks, at 
Madame er altfor blonde efter hans Smag. 

Saa er den Fare trukken over, Messieurs amuserer 
sig paany. 

Tre Dage efter Formælingen er kongelig Majestæt 
ganske led og ked af sin Gemalinde, og Bamedron- 
ningen er allerede begyndt at fælde Taarer inde i 
i sine Gemakker, de store, runde, blaa Øjne sér uhyre 
sørgmodige og raadvilde ud. 

Alle Blomster visner derude over hele Landet, 
Rimfrosten har svedet de røde Georginer, saa de 
krymper sig paa Stænglerne, det bliver tidlig Vinter i 
Aar og strenge Tider. 



Delmenhorst, 1. Januarii 1767. 
„Vanartige Søn, er du da ganske og aldeles bleven 
et Belzebubs Barn, eller har du det ganske og aldeles 
forkert i din Hjærne? Brug dog din Fornuftkiste en 
Gang og bank Narrestøvet ud af Panden 1 Véd du, 
hvad du gør, eller behager det dig kuns at skertse 
med den af Himmelen og alle høje Magter indstiftede 
hellige og ubrødelige Ægteforening? Sandeligen, Ene- 
vold, din Syndegæld bliver vanskelig at betale, for- 
raader du din arme, forsørgede og elendige Mama, der 
endeligen en Gang formente sig at være i Havn. Just 
som vi staar ved Maalet, kaster du vort dyre Klenod 
bort, just som jeg mener dig frelst, er du længst borte 
i Syndens Ørk og inde i en Strøm af de farligste og 
vanartigste Laster; men, min gode Søn, Enevold, du er 

vis paa din Sjæls hele Tab og Forlis, genopretter du 
ikke fluks, hvad du saa haardeligen har forbrudt imod 
den arme Caritas og imod mig, den ulykkeligste af 
alle Mamaer. Gør du det ikke paa Timen, ved Gud, 
du var mit Barn, men er det ikke mere, jeg fornægter 
dig og forbander den Time, da du slog dine syndige 
Øjne op for denne Verdens Lys, skønt det trykker 
store Smertenstaarer ud af mine forgrædte og halv- 
blinde Øjne. Hvilken Skændsel og Sorg har du nu 
ikke dér bragt over mit rene og uplettede Navn, hvilken 
Jammer har du ikke styrtet over mit dødelig beklemte 
Moderhjærte, jeg er færdig at gaa fra min Forstand 
og falder i én Besvimelse efter en anden. Mig, din 
egen Moder, din kære ejegode og gudsfrygtige Broder, 
din yndige og ærbare Svigerinde har du styrtet i den 
yderste Fattigdom og Haabløshed ved dine Skarns- 
streger, hvilken høj stbegræ delig Ulyksalighed. Men du 
maa sandeligen være forhærdet ved en langvarig Synde- 
vane, Enevold, og kun ét eneste kan undskylde dig — 
din arme Hjærne maa være svækket, forvirret og plat 
forvildet. Den arme og højst beklagelige Caritas 
WitzendorfF har sendt mig hele sit store og kostbare 
Udstyr, at det ydmyger mig dybere, end det kan siges, 
begriber du vel. Var jeg rig og formuende, jeg modtog 
det aldrigen — nu faar Regitze det. Mit gode Hus i 
Norgesgaden sælger jeg nu, saa faar jeg til min Alder- 
dom, og Gud er med mig alle Dage. Men du, stakkels, 
forvildede Enevold gaar fortabt. Vær vis paa det, mon 
fils. Hvad har du nu at leve af, thi af mig faar du 
intet? Jeg gør mig nu en stor Samvittighed af, at jeg 
ikke har tugtet dig strengere, mens jeg kunde det. 
Du var mig altid et ulydigt Barn, der gav efter for 
dine uendelig hidsige Drifter. I intet slægtede du mig 
og min salig Brandt paa. Aldrig længtes dine Øren 
efter en god Prædiken, aldrig lokkede Aftensangsklok- 

kerne dig som din gode Broder, og aldrig ofrede du 
dine Spareskillinger i Kirkeblokken. Din Geist var 
stridig, trodsig og selvraadig alle Dage, men tro mig, 
mon fils, de WitzendorfFer, efter hvad jeg nu kan for- 
staa, lader ikke nogen Lejlighed til Æresoprejsning 
ubenyttet, og ud af Satans Kløer det skal du, om jeg 
saa paa disse mine egne Knæ skal bede min Gud og 
Skabere derom. Véd du det nu. 

Friderica von Søhlenthal." 

Enevold laa i sin Baldakinseng. Klokken var ti. 
Man maatte vel snart staa op nu. Men disse dunkle 
Vintermorgener egnede sig til Drømmerier, ude over 
Staden rugede dybt Vintermørke, og her inde var alt 
Lunhed, Duft og Farver; han havde lige faaet indrettet 
sig i sine Værelser i Mezzaninetagen paa Christians- 
borg, slebne Spejle, gyldne Consoller, kinesiske Vaser, 
bløde Tæpper og indlagte Møbler. Hans Gage var 
meget anseelig allerede. 

„Madame er bleven gal," tænkte Monsieur og skød 
Armene ind under Nakken. Saa nynnede han, ganske 
svagt. 

Tænk aldrig at Thyrsis forglemmer den lyksalig Stund, 

da han ved din Side i Skyggen fik et Blund, 

et sødere Leje har aldrig gjort en Hyrde varm, 

end det da han hælded sig til Melindas bløde Barm, 

hvo kunde 

misunde 
dem som har Dun og Kongepragt 

til Senge 

saalænge 
man kun til dette Bryst var lagt 
nej, hint imod dette ansaa han med Foragt. 

Dér var valet de chambre med Chokoladen. 
Monsieur de Brandt begyndte sit Dagværk. 

Monarkens nye Yndling var hadet af alle. 

Staden havde truende Røster. Usynlige Hænder 
knyttede sig, Hofpræsten talte forblommet om lastige 
Selskabsbrødre og Yndlinger med sorte Hjærter, As- 
sembléerne hviskede over Kopperne om „det gale 
Menneske", det blæste op fra alle Daarekistens fire 
Hjørner. 

Enevold kunde umulig amusere sig i Fred, han var 
bekymret og pintes af Uro, han var ikke længer ganske 
lykkelig i de skønne Sale. 

De glatte Gulve begyndte at brænde under Silke- 
skoene. 

Ild — Ild — Ild, saa det sved under Saalerne. 
Danses det maatte der, saa Foden næppe rørte ved 
Gulvet. Men Hadet var alligevel kommen indenfor 
Slotsportene, sad nu paa Trappen, taalmodig ventende. 

Og der var en Mistanke, der bestandig nagede og 
æggede ham. 

Greve Holck, der havde ødslet en hel Formue 
bort, der for en Maaned siden var bankerot, der maatte 
laane og tigge hos Creti og Pleti, der ikke generede 
sig for at gaa til Stadens rige Handelsherrer efter et 
Laan, der næsten havde mistet sin blændende Glans 
og influence, fordi Børsen var tom, denne Holck 
havde nu igen Penge mellem Hænderne, tungt, rødt, 
hemmelighedsfuldt Guld, der syntes at strømme ustan- 
seligt fra gyldne Aarer, og som igen gav ham Anseelse, 
Prestige, Indflydelse og Skarer af Venner. 

For hver en Ven den lystige Greve vandt ved sin 
flotte Rundhaandethed, fik Enevold en Uven. Der laa 
en usynlig Drage over Holcks gehejme Skatte, og 
Skatten ynglede. Dette Guld, det var Ilden, der sved, 
det slog sine triumferende Luer op ved Spillebor- 
dene, ved Væddeløbene, ved de galtmte Æventyr, og 

det hoverede allerede over den beskedne Monsieur 
Brandt. 

Grev Holck blev en Helt, Enevold vidste ikke sine 
Raad. 

Havde Monsieur en Grevinde til Maitresse — en 
Godsbesidderinde ? 

Saa var Mistanken der, den tirrede hara, pinte og 
plagede ham Dag og Nat, raen han vilde alligevel ikke 
tro paa den. 

I sin Nød begyndte han at skrive Epistler rundt 
om til sine Venner for at faa dem kaldt til Hoffet, 
Monarken lod sig let aflokke Sinecurer, og Monsieur 
trængte til Forstærkning. De undskyldte sig alle, meget 
kølige over hans Iver. Saa kom han en Nat til at 
tænke paa et af sine flygtige Bekendtskaber der nede i 
Holsten, en ung og fornøjelig Medicus fra Altona, som 
han en Sommer havde truff^et oppe paa Godset Rantzau; 
denne Medicus var en flink og opvakt Fyr, et vittigt 
Hoved, en galant Leveherre med megen air, han var 
Søn af Generalsuperintendenten og hed Struensee. Alt- 
saa, han skrev og lovede at gøre alt for at skaffe ham 
en Sinecure som Livmedicus. 

Men Mistanken vilde ikke dø, og han havde søvn- 
løse Nætter og urolige Dage. 

Saa nedrigt, saa utænkeligt, som det han anede — 
han maatte have Vished. 

Han stod op ved Midnatstid og begyndte at vandre 
op og ned ad Gangene, han lyttede efter hver en Lyd, 
hver en Dør, der gik. Søvnguderne fløj bort fra hans 
røde Silkeseng, han fulgte alle Grev Holcks Handlinger 
og Bevægelser Døgnet rundt, vidste, naar han gik ud, 
og naar han kom hjem, men Gaaden lod sig alligevel 
ikke løse. 

Sneen holdt op, nu var det stjærneklart. 

Kulden trak hen over Jorden, Staden stivnede i 
Maanelyset,. jtT Lyd kom nærmere. 

Den Nat var der stor Assemblée i de WitzendorfFers 
Gaard. 

Staden hviskede noget om Frøkenens hemmelige 
Forlovelse med den stenrige Gonferentzraad Kløcken 
Nu rullede' Vognene igen over Højbro med sultne Her- 
skaber, Lanternerne lyste ved Porten, Schweizeren 
raabte Navne op, og fra begge Etagers lange Vindues- 
rækker straalede gule Lys ud i den dybe Nat. 

Grev Holck havde Lys paa sit Værelse fra Klokken 
seks, HofFrisøren løb i Gangen med varme KrøUejærn, 
Kammertjeneren havde bestilt Vogn til Klokken halv 
otte. Monsieur Brandts Dør var meget urolig den 
Aften, Monsieur var hvert Øjeblik ude i Gangen, saa 
kørte Vognen frem dernede, det gjaldede op med fme 
Ekkoer, og lidt efter skred den elegante Greve forbi i 
violblaa Silkedragt med den sorte Kappe løst hængende 
over de fine Skuldre. Greven var meget pudret og 
sminket i Aften, og han havde en Skønhedsplet henne 
ved det højre Øre. Han lo og snakkede med Pagen, 
der bar hans guldgalonerede Hat og hans hvide svane- 
dunskantede Handsker. 

Lidt efter gik Monsieur Brandt ned ad den gehejme 
Trappe, han naaede lige at komme ud paa den sne- 
hvide Ridebane, da Vognen kørte bort ad Marmor- 
broen til. 

Enevolds Hjærte bankede, han havde Feber, han 
brændte midt i den kolde Luft, og han løb og løb efter 
den tunge Vogn, der arbejdede sig haardt frem gennem 
Bjærge af gnistrende Sne. Som en gemen Løber fulgte 
han Grevens Karosse til den store Fest. 

Nu var de allerede nede paa Broen. Conferentz- 
raadens grundmurede Gaard lyste ham i Møde med 
straalende Lys og Kroner. 

Det var, som Vejret gik fra ham, som skulde han 
besvime, det kom over ham i ét eneste forfærdeligt 
Nu, noget, der halvt var Anger og halvt Fortrydelse 
over en forspildt Lykke og en tabt Formue. 

Saa drejede Vognen tilvenstre, tungt agende, lidt 
efter rullede den frem foran Conferentzraadens brede 
Portal. 

Længe stod Enevold paa den øde Marmorbro, midt 
imellem de to adskilte Verdener, Guldets og Glædens. 
Alle Stjærner straalede i Vinterglans over det høje Slot 
og den oplyste Gaard bag Kanalen. 

Han rystede af Kulde og Sindsbevægelse, men han 
blev ved med sin Stirren, som var han fortryllet af de 
gyldne Vinduer i Rigdommens Hus, der straalede ud i 
den stille Nat 

Saa gik han tilbage til sit Slot med bøjet Hoved. 

I Morgen var der Kanefart, GalatafFel og concert 
de musique. 

I Dag kom Frøkenen tidlig op fra Comptoirerne. 

Hun var bleven saa aandsfraværende i den sidste 
Tid, Talrækkerne maatte nu bestandig tælles om to 
Gange, og hvor hun frøs, frøs, saa de store, hvide Penne- 
fjer rystede i hendes magre Haand. 

Personalet, der havde hundrede vagtsomme Øjne 
bagved de grønne Pulte, saa' med dyb Undren, at den 
naadige Frøken nu igen begyndte med at revidere 
Regnskaberne, hun sad dér i Vintersol og vendte Blad 
efter Blad i de tunge Protokoller. Denne fine, glidende 
Haandbevægelse ned over Siden, naar hun lagde Sum- 
merne sammen, var nu bleven rystende og usikker. 
Kniplingsærmet sitrede og dirrede. Tallene vilde ikke 
passe længere. Én Gang faldt Frøkenen endog i Søvn 
eller maaske kun i dybe Tanker. Hun sad dér i den 
blege Sol med den gennemsigtige Haand skyggende 

for Øjnene. Timerne gik. Skriverne turde ikke for- 
styrre den naadige Frøken, stille som Mus sad de bag 
Pultene i lange Rækker og kradsede saa forsigtigt som 
muligt ned over Arkene, ingen vidste bestemt, om Her- 
skabet sov eller tænkte. 

Men i Dag var der koldt nede paa Comptoirerne, 
Luften var utryg og ængstende, fordi der igen var ude- 
blevet to af Skibene, langt ud over Tiden, og Kaminen 
røg og vilde ikke trække. 

Den naadige Frøken satte sig ved sit Bord omme 
bag det høje ostindiske Bambusskærmbrædt, som hun 
pludselig havde faaet anskaffet sig i sidste Uge, fordi 
Kaminvarmen stod lige paa, vel nærmest fordi Perso- 
nalets Interesse for hendes Person var saa overvættes 
stor. Her omme sad hun og blundede, tæt indsvøbt i 
et gult kinesisk Silkeschavl, Fjerpennen var skudt om 
bag Øret, Hovedet bøjede let forover. Fødderne var 
kuldskært trukne ind under Fiskebensskørtet. 

Nu arbejdede den naadige Frøken. 

Hun sad og tænkte og tænkte, bestandig paa det 
samme. Ikke i Fortvivlelse, langt mindre i Vrede og 
Indignation, men i en stille Undren over, at det virke- 
lig var passeret, at det nu virkelig var forbi, uigen- 
kaldelig forbi, som et rigtladet og kosteligt Skib, der 
synker til Havsens Bund, uhjælpeligt synker midt ude 
paa et stille, solbeskinnet Ocean, nu er Skroget under, 
nu Master, nu Ræer, et sugende Vandsvælg, urolige 
Kæmperinge, der brister, nu kun Bobler, og nu den 
allersidste, saa er alt forbi, og Oceanet er igen smilende 
og solbeskinnet, som om slet intet er passeret. Disse 
undersøiske Rev og Skær og Fjældspidser var Genstand 
for hendes stille Undren. En rig Ladning af stolte og 
overmodige Forhaabninger var sunken og forsvunden 
som et Fata Morgana over et stille Vandspejl, og der 
var slet intet at sige dertil. 

Saa mildt og lidenskabsløst tænker Caritas somme 
Dage paa Begivenheden, naar hun har løbet sig træt i 
frugtesløse Revancheplaner. Hun synes, at hun kan 
betragte Sagen fra alle Sider og alle Standpunkter, 
undertiden formener hun endog, at hun kan forstaa 
ham; hvis hun havde været i hans Sted, havde hun 
maaske gjort det samme. 

Men som hun nu i Dag sidder dér og tumler hjælpe- 
løst med sine stridige Tanker, begynder det pludselig 
at kime og klingre med hundrede Sølvklokker uden for 
Gomptoirernes smaa, halvtilfrosne Ruder. Røde, højt- 
snablede Kaner flyver over Marmorbroen, Klokkerne 
ler, ægger, tirrer og synger, højt oppe over Hoffets 
smaa pelsindhyllede Damer svinger Kavalererne de 
lange hvide Pidske i Smæld paa Smæld, og der staar 
et bevinget Brus af Latter og Ungdom over de røde, 
ilende Kaner, der suser forbi i den hvide Sne som en 
Stormvind. En Viften og Flagren af Slør og Fjerbuske, 
og bestandig disse klingrende Sølvklokker, der faar den 
klare Frostluft til at synge og juble og tone. 

Saa rejser Frøkenen sig og gaar. 

Hun samler det gule Schawl om sig og gaar forbi 
med løftet Hoved og statelig Holdning. 

Da gamle WitzendorfF lidt efter kommer rokkende 
ind i Salen, ser han, at hans Datter sidder foran den 
flammende Kamin og er falden i Søvn. Hun sidder og 
sover midt i det ildrøde Lys, Munden staar let aaben. 
Hovedet er gleden ned imod Skulderen, usigelig træt. 

I sit Skød holder hun sit lille fløjelsblaa Penge- 
skrin, det er væltet om paa Siden, Dukaterne glider 
frem over den storblomstrede Silke, ligger dér og 
skinner som levende Flammer. 

Langt borte i den lydhøre Luft høres endnu de 
kimende Klokker, Luften bliver ved med at synge. 

finere og finere, Qærnere og fjærnere, langt borte i 
Drømme. 

i det Aar udbrød der Strid mellem Rigernes Hjærte 
og Hjærne, fra Hjæmens Side naturligvis saa under- 
danigt og submis som vel muligt. Men hver Gang, der 
blev sendt en Cancelliparyk over Porten ind i det alt 
for muntre Slot for at prædike Fornuft, blev Parykken 
fluks landsforvist til den Egn, der ligger sønden for 
Wandsbeck. Ministri faldt som Fluer, og Gancelliet 
ærgrede sig mørkerødt af Harme. 

„Sortez, Monsieur — et vi te I" sagde den lille Lands- 
fader og stak Haanden ind paa Brystet som en Felt- 
herre, og Fornuften forsvandt med sin Portefeuille. 
Monarken havde den fornøjeligste Vinter af Verden, 
han amuserede sig ganske superbt; og Christiansborg 
lo i alle Kroge, naar de gamle Parykker sporenstregs 
skulde til Wandsbeck, og Fornuften blev landsforvist. 

Den Aften, da den sidste Cancelliudsending var for- 
svunden som en Geist i en Pantomime, fik Kong Christian 
pludselig en mageløs Idé, den kom som en Indskydelse, 
en monarkisk Tanke. Der blev sendt gehejme Bud 
rundt om til Messieurs paa deres Værelser, til Holck 
og til Brandt og det hele Societet, de skulde straks 
indfinde sig hos kongelig Majestæt, og lidt efter var 
der da ogsaa en hastig og elegant Spændeskoklapren i 
de lange Gange, Gemakket fyldtes med forundrede Mes- 
sieurs, der var lutter Øren. 

Monarken var i et besynderligt Kostume, han knej- 
sede som en stridslysten Hanekylling, han stod i Posi- 
tur midt ude paa Gulvet og saa' besluttet ud. Konge- 
lig Majestæt udtalte sig saa paa fransk. Han vilde ud 
og slaas i Nat, slaas med hele Vægtercorpset, brydes, 
kæmpe og sejre. 

Messieurs saa' paa hverandre og fandt Ideen superbe 

i alle Maader, kongelig Majestæt følte sig smigret over 
det almindelige Bifald. Christiansborg blev straks kamp- 
ivrig, og der blev sendt Bud ned til Mylady paa Vand- 
kunsten, Rollerne i Kampagnen blev fordelte, Parolen 
givet, Osborne skulde være Monark med Elefantorde- 
nens Baand og Stjærne under Frakken, kongelig Maje- 
stæt vilde alene virke ved sin Person i Nat, som simpel 
Undersaat i en graa Skødefrakke; Holck blev stafferet 
ud som Hofpræst for at skræmme Vægterne, hvis de 
blev for nærgaaende, de øvrige blev enten Professores 
eller Natugler. 

Klokken otte præcise listede man sig ned ad den 
gehejme Trappe. 

Enevold havde først vægret sig ved at gaa med, 
fordi han ikke var rask, men den lystige Holck havde 
omsider faaet ham overtalt; og han slog en sort Kappe 
om sig og stormede af Sted med den glade Bande. 
Nede paa Vandkunsten blev der holdt lange Raadslag- 
ninger oppe i Myladys elegante Lejlighed, Mamsellen 
havde iført sig SøofFicersuniform og var rustet til Tæn- 
derne med Dolke og Naale. Krigsluen brændte allerede 
i dæmpede Flammer, Kaarder uddeltes, mystiske Pa- 
roler og Feltraab udstedtes, den lille Monark følte sig 
mere og mere lig sin store Broder i Berlin, — Hævn 
over hele Borgersocietetet og Vægtercorpset I Den 
skønne Bellona paa Vandkunsten trakterede Messieurs 
med Vin og Kaflfé, kongelig Majestæt svor ved sin Kriger- 
ære, at hver den, der udmærkede sig ved Bravoure i 
Nat, skulde komme med paa hans store Udenlands- 
rejse; en Kammerherretitel for en Vægtermorgenstjærne, 
Pension for en Kabuds. Den lille Mand strømmede 
over af Krigermod i Nat, han havde nu ganske opgivet 
denne kedsommelige Landbosag og agtede kun at ofre 
Staden Kjøbenhavn sin fremtidige Opmærksomhed, 

Friderich paa Sanssouci skulde være hans Forbillede i 
et og alt. 

Saa drog man afsted i sluttet Trop, Maanen var 
fremme. 

Der sad en Vægter og sov paa Gammeltorv henne 
ved Springbrønden. 

Den fremrykkende Hær stansede brat i Raadhus- 
strædet for at drøfte Slagplanen en sidste Gang. Re- 
sultatet blev, at Arméen opløstes i sniaa Kolonner for 
at krybe frem over det maanelyse Torv i de lange 
Skyggestriber, som Gavlene og Taarnene kastede. Mo- 
narken, Mylady, Juel og Osborne gik til højre, Enevold, 
Driberg, Kirchhoff og de øvrige til venstre, og nu 
fremad; den gamle derovre ved Springbrønden be- 
gyndte allerede at røre paa sig, hvert Minut var kost- 
bart. Saa suste man fremad som en lydløs Flagermus- 
sværm. 

I det samme gjorde Grev Holck omkring og for- 
svandt hurtigt ned ad Raadhusstrædet til. Enevold var 
den eneste, der lagde Mærke til Grevens besynderlige 
Retraite, han vilde efter ham, men det var allerede for 
sent, Driberg greb ham i Armen og trak ham med. 
Det var, som rørte Stenbroen sig under Enevolds 
Fødder, nu løb Greven til Christiansborg og hidsede 
de gamle op, Monsieur Brandt var ude med kongelig 
Majestæt i Nat, han forførte Monarken til Excesser, der 
maatte skrides hurtigt ind. Monsieur maatte bort hur- 
tigst muligt. Enevold anede det hele i et frygteligt 
Glimt, Natten sneg sig over ham. Byen rykkede ham 
ind paa Livet, og der kom et vildt Raseri over ham. 
Trang til Ødelæggelse, noget ondt og hævngerrigt. Hele 
denne tunge, sorte, sovende By med de giftige Sladre- 
tunger, han vilde tirre den, ægge den, de onde Rygter 
skulde endelig en Gang faa Vinger, Sladderen skulde 
faa rigelig Næring, Bagtalelsen Grunde. I Nat var det 

gale Menneske ude, kongelig Majestæts onde Dæmon, 
Slottets Forbandelse, Borgersocietetets Skræk og Af- 
sky, alle agtbare og velmeriterede Menneskers sande 
Pestilents. Blev der smeddet lave og gemene Rænker 
mod ham dér borte i Mørket, saa skulde alle de vind- 
skibelige Borgere og Madamer vækkes med Aliarm, og 
ud af Alkoverne med hele Slænget for at de kunde se 
deres salvede og hellige Monark rase i Maaneskinnet. 
Landsfaderen i Vægterhaandgemæng, Kronens ophøjede 
og ukrænkelige Bærer i Ledtog med usle Galninge og 
de gemeneste Skøger. 

Han gav et langt, skingrende Skrig fra sig, røbede 
hele den lydløse og fremlistende Hær, bragte Forvir- 
ring i Slagplanen, opløste Kolonnen ved sin vilde Des- 
peration og løb frem over Torvet som en rasende Ber- 
særk. 

Nu Vægterpiben — ét skingrende Fløjt! 

Dér stod Enevold allerede højt oppe paa Spring- 
kummens maaneklare Rand, han hagede sig krampagtig 
fast ved det høje Gitter, svang nu den tunge, jærnbe- 
slaaede Morgenstjærne vildt over sit Hoved. 

Vægteren formelig fløj over Torvet, og nu afsted 
efter ham. 

Monarken sprang som en indiansk Irokeser. 

„A bas, monsieur chambellan — et vite!" raabte 
han op til den sejrsberuste Enevold, der blev ved med 
sine Skrig. 

Og Natten skred frem — Kampen gik i Gader og 
Stræder i rasende Kapløb. Mylady blev mer og mer 
Valkyrie for den fremstormende Hær, og Enevolds Bra- 
voure gik over alle Bredder, det regnede med Titler 
over hans lavrbærkronede Heltepande, kongelig Maje- 
stæt bedækkede sin General med Hæder og Ære, Orde- 
ner, Pensioner og høje Poster, gyldne Løfter susede 
over Monsieur i det hvide Maanelys, og nede paa 

Kongens Nyetorv skulde han med paa Monarkens store 
Udenlandsrejse. 

Enevold gererede sig ganske som en vild; der van- 
kede braadne Pander og møre Rygstykker, han svang 
sin Morgenstjærne, saa Vægterne røg om ad alle Side- 
stræder. 

Men nede udfor Charlottenborg stod det sidste og 
afgørende Hovedslag. 

Piberne skingrede i Natten, Lygterne knustes, Vin- 
duerne knirkede nyfigent op rundt om i Nabolaget, 
Torvet fik hundrede Øjne. 

Borgerskabet vaagnede. 

Kongelig Majestæt var mørbanket og søgte ilsom 
Ly bag Charlottenborgs trygge Port, dér stod han og 
kiggede forsigtigt ud mod sin Hærs mægtige Slaglinjer, 
han var bleg om Næsen og rystede af Angst og Prygl. 

Men Slaget derude gik i vilde Vover, stadig uafgjort. 

En Vægter mistede Næsetippen, Mylady fik et blaat 
Øje, hun sloges som en Løvinde for at faa fat i en Ka- 
buds for Pensionens Skyld. Men hun fik kun et blaat Øje 
og besvimede ovre ved den grønne Krinds omkring 
Heststatyen. Valpladsen blev mere og mere blodstribet 
af den megen Næseblod, det røg om Ørene med Haar- 
totter og Pidskebaand, Arméen svandt ind. Klokken 
seks præcise, da Uhret slog i den Herre Zebaoth, var 
Sejren vunden. Bedækket med Vægtertrofæer skred 
Enevold over imod Charlottenborgs brede Port og blev 
modtaget af sin Monark som en hjemvendende Trium- 
fator. 

Mørbankede, flaaede, forrevne og forkradsede drog 
den lille Skare saa tilbage til Christiansborg. 

Livvagten rykkede ud. Trommerne knurrede dæm- 
pet, Bækkenerne skjalv, og kongelig Majestæt takkede 
mat for den uvelkomne Æresbevisning og listede sluk- 
aret ind. 

Enevold Brandt. 21 

Inde i Audientsgemakket stod Parykkerne i en tavs 
og tænksom Klynge. Fra Klokken syv havde de taal- 
modigt ventet paa kongelig Majestæts høje Ankomst. 
De var der alle i sluttet Trop, hele Conseillet, Ministri 
og Cancelliets øverste Spidser, den unge og trohjærtede 
Monark maatte advares underdanigst og udrives lempe- 
ligt af visse farlige Personers ødelæggende Kløer. Den 
unge Greve Holck havde for en Gangs Skyld gjort Mes- 
sieurs en sand Tjeneste ved at udpege den rette Mand 
i Flokken. Nu var Hævnens Time kommen. 

Enevold var straks gaaet ind til sig selv, hans 
Klæder hang i lange Laser, han var ved at styrte af 
dødelig Træthed, saa kastede han sig tværs over Sengen 
og sank sammen s6m en Byldt i de bløde Puder. Han 
kunde høre en dump Mumlen og Lyd af slæbende Fod- 
trin lige neden under i Audientsgemakket; han vidste, 
hvad der nu var i Vente, og lukkede Øjnene, træt og 
ligegyldig. 

Og der skete vigtige Begivenheder for den galne 
Monsieur Brandt, Monarken blev tagen paa fersk Ger- 
ning, han fik lige Tid til at lade Kammertjeneren klæde 
sig om, saa kom Parykkerne over ham, underdanigst 
bukkende. 

Kongelig Majestæt havde imidlertid endnu noget af 
Krigerblodet i sig, han vilde intet høre om Monsieur 
Brandts BortQernelse, absolument ikke, og han slog af- 
færdigende ud med Haanden. 

Saa greb Parykkerne da til den sidste Udvej. 

De var der alle, lige fra Bernstorff ned til gamle 
Conferentzraad Wilzendorff, de havde mange alvorlige 
Paamindelser og ønskede kun Monarkens Underskrift 
paa et længere Dokument. 

Kongelig Majestæt holdt tappert Stand. 

Saa tog Baron Schimm elmann Ordet, ikke synder- 

ligt submis, og den stædige Monark tabte pludselig Fat- 
ningen og blev hvid i Ansigtet. Byens Borgere var i 
stor Ophidselse over, at uværdige Personer misbrugte 
kongelig Majestæts gode og faderlige Hjærte, hvert 
eneste Øjeblik kunde der ventes Revolte, hvis der ikke 
blev skredet ind mod de skændige Forførere. 

Monarken skrev straks under. 

For Enevolds Vedkommende uden Betænkning, for 
Myladys kun modstræbende. 

En Time efter fik Monsieur Enevold Brandt en 
meget sirlig Landsforvisningsordre overrakt paa en ele- 
gant lakeret Præsenterbakke. 

Han sprang op som stukken af en Slange, havde 
alligevel ikke troet det muligt, stormede om, — nu lige 
førend Monarkens store Udenlandsrejse, nu da hele 
Europa stod ham aaben i Glans og Pragt — Solen var 
slukt — alt forbi. 

Han løb til Monarken, — Majestæten vilde ikke 
modtage ham. 

Saa skrev hail i flyvende Fart en Epistel, en ra- 
sende, forbitret, overbevisende og stolt Epistel paa 
Mængder af Sider, der blev ikke levned Greve Holck 
Ære for en Toskilling, han klædte ham af i al hans 
Nedrighed, alle Foragtens hvasseste Tordenkiler slyn- 
gedes ud med Ild og Skrig. 

Saa var han igen rolig og pakkede ind i Huj og 
Hast. 

Han læste Ordren igennem med et Smil, han skulde 
være uden for Rigets Grænser inden fire og tyve 
Timer. 

Saa gik han ned ad den gehejme Trappe, stolt og 
uovervindelig som en sand Adelsmand og en virkelig 
Grandseigneur. 

Samme Aften sad Monsieur i den gule Dagvogn til 
Korsoer. 

21* 

Og nu ud i den vide Verden med to store Læder- 
kufferter og et Foderal med en trekantet Hat. 



XIV 

Tordenvejret trak sammen over Egnen. 

Karle og Piger kom løbende fra Engene med Kurve 
og River, Blegerskerne dernede ved Aaen lod Bleg være 
Bleg og søgte skyndsomt Hus. Mørket rullede frem 
over den stille Park, Espenes Blade holdt op med at 
dirre, nu maatte Tordenen være der. Men det blev 
kun ved med at trække sammen over den store Hoved- 
bygning, der hvidnede bag sin sorte Park, alt var tryk- 
kende Stilhed, blaanende Mørke og lummervarm Luft 
fra de nyslaaede Enge dernede langs Aaen. 

Landfogeden, den unge Monsieur Christian Brandt, 
og hans Frue var tagne til Delmenhorst i Morges, de 
kunde ventes hjem nu hver Time. Fru Søhlenthal gik 
urolig op og ned i Havesalen og ængstedes for de unge, 
der kørte paa aaben Vogn og havde Uvejret lige over 
Hovedet. Hvert Øjeblik var hun ved Glasdørene, hun 
sendte bønlige Blikke op til den sorte Himmel, hun 
foldede sine spinkle Hænder, der var en frygtelig Uro 
over hende, Luften var kvælende varm herinde, hun 
maatte igen op og ned gennem Salen, saa paany til 
Glasdøren. 

Og Regitze, der var højtfrugtsommelig, der kunde 
ske en stor malheur! 

Endelig, Fru Søhlenthal fik Taarer i Øjnene af Tak- 
nemmelighed — en dump og tung Rullen som af en 
Vogn nede bag Poppelalléen, det maatte være den. Gud 
være evig lovet for den Vognrullen! 

Det Uvejr venlede vist til Natten, Fruen lukkede 

Glasdøren forsigtigt op, samlede den sorte Slæbkjole 
om sig og gik ud paa den mosgrønne Stentrappe. 

Langt nede i Alléen en sort, fremmed Rejsekaret, der 
styrede lige op imod Gaarden, Fruen blev meget affi- 
ceret over, at der muligvis skulde komme Gæster og 
spise hende ud af Huset, som Skeels i Foraaret, hvad 
i al Verden vilde en lukket Rejsekaret saa sent paa 
Dagen. Hun gaar alligevel ind i Sovekabinettet, bytter 
Berlokkerne om med et Par Diamantørenringe, sætler 
sig foran det ovale Toiletspejl, pudrer sig let hen over 
det allerede graanede Haar og lægger tilsidst et meget 
fint og klart Fichu omkring sine spidse Skuldre. 

Fruen sidder der foran sit Toiletspejl og er under- 
lig urolig og beklemt, hun er overtroisk, hun har alle 
Tider forment, at Lykken en Gang maatte komme til 
hende i en Rejsekaret, et eller andet uventet langt 
borte fra, en opdukkende, formuende Slægtning, der 
iler op ad Trappen og styrter sig i hendes udbredte 
Arme, eller ogsaa en ganske fremmed Monsieur med 
sort Flor omkring den trekantede Hat, en Monsieur, 
der overrækker Madame en betydelig Arv med et meget 
langt og melankolsk Ansigt, eller hundrede andre Mu- 
ligheder. Her sidder hun i en afsidesliggende holstensk 
Herregaard og spejder ved en Glasrude efter Lykken 
og Rigdommen, som hun nu kun ønsker sig for sine 
to Børns Skyld, Enevold og Regitze. 

Nu kører Vognen frem foran Stentrappen derude i 
Gaarden. Det brager og rasler og klirrer, en Hund 
gøer, Kudsken raaber, saa bliver alt stille og forvent- 
ningsfuldt. Fru Søhlenthals Diamantørenringe, en Sou- 
venir om Caritas Witzendorff", dirrer ganske lidt, saa 
banker det paa Sovekabinettets hvide Dør, tre mand- 
haftig haarde Knubs. Det er Husjomfruen, gamle Mam- 
sel Hagenau. 

„Hvad vil Mamsellen?" spørger Fruen med paa- 
tagen Ubekymrethed. 

„En fremmed Monsieur ønsker at faa naadig Fruen 
i Tale." 

Det giver et Sæt i den lille Baronesse — en 
fremmed Monsieur I 

„Godt, lad Monsieur vente paa Salen." 

Fruen folder sine Hænder og beder til Vorherre, 
der har villet prøve hende med alle malheurs som 
Job, hun pudrer sig endnu en Gang hurtigt hen over 
Haar og Kinder, retter sig saa i Vejret, fornem og 
statelig — og gaar ind med en let Raslen af den sorte 
Silkekjole. 

Den fremmede Monsieur staar midt i Salen. En 
sort Rejsekappe, et Par Æsker og en elegant guldgalo- 
neret Hat ligger rundt om paa Borde og Stole, Baro- 
nessen ser straks med sit Falkeblik, at Monsieur ikke 
ejer Ordenssans. De nylig tændte Vokslys paa Kamin- 
pladen udspreder et ganske svagt, guligt Lys. Saa gaar 
Monsieur Madame i Møde med lette Trin, bøjer sig 
over hendes fremrakte sitrende Haand, kysser den ær- 
bødigt 

I samme Nu er Haanden trukket tilbage med et Ryk. 

„Enevold," hvisker hun og gaar baglæns over imod 
Vinduerne. 

„Ja — her har Mama mig igenl Er der et Gæste- 
værelse parat? Jeg bliver hos Jer et Par Maaneder, 
men Mama havde maaske ikke ventet mig saa snart?" 

Enevold er hel glad over at se sin kære Fru Moder 
igen efter saa lange Tiders Forløb, han mønstrer ny- 
figen Salen og finder, at her er kedsommeligt 

„Enevold," gentager Baronessen i den dybeste 
Undren, som ser hun en Afdød stige op fra Graven, 
hun gnider sine kolde Hænder frem og tilbage, alt 
tyder paa et alvorligt Nerveanfald. 

„Kære Mama, hvorfor alterere sig saa særdeles over 
slige bagatelles som min ringe Tilsynekomst." 

Enevold tager alt saa roligt, som sligt bør tages af 
en gammel Hofmand. ' 

Moder og Søn staar nu lige overfor hinanden i det 
usikre sitrende Lys. 

„Og det siger du til mig, jeg, der er din Moder!" 

Enevold lyttede forundret til Stemmen, der ligesom 
isnede af Vrede. 

„Sæt dig." 

D^ satte sig paa hver sin Side af det forgyldte 
Bord. Enevold i en meget flot og nonchalant Positur, 
stærkt tilbagelænet, Benene overkors, de fine Hænder 
foldede over Silkevesten, 

„Siden du er her," sagde Madame med dirrende 
Stemme, „vil jeg dog en Gang tale ganske rent ud med 
dig, og du skal snart befinde, hvor godt du vil finde 
din Regning derved." 

Der kom først en lang, trykkende Pavse. 

„Sig mig en Gang, Enevold, hvad Begreb gør du 
dig egentlig om dit Kald her i Verden. Véd du, mon 
fils, at du er kommen i saa slemt et Rygte, at jeg og 
din gode Broder hj ærtelig og dybt maa græmme os 
over dig." 

„Stil eders Hjærte tilfreds, kære Mama." 

„Silence! Driv ikke Spot med mig!" 

„Mama forivrer sig." 

„Vil du tie! Har jeg ikke haft udstandne Angster 
nok for din Skyld, at du nu paa mine gamle Dage vil 
formere min Kummer og min elendige Skæbne, der 
maa afnøde enhver den ømmeste Medlidenhed." 

„Hvilken Skæbne — kære Mama?" 

„Den Skæbne, Enevold, at jeg har en falden og 
lastig Søn!" 

Enevold rejste sig, trodsig og udfordrende. 

„Har jeg maaske ikke efter Samvittighed været 
Mamas lydige Søn alle Dage?" 

„Nej, sandelig, Enevold, aldrigen — aldrigen!" * 

„Har jeg ikke sendt Mama Penge og Pretiosa, saa 
længe det var mig muligt?" 

„Tal du ikke om de Pretiosa, mon flis, hvad dét 
angaar, jeg glemmer det aldrig, før jeg glemmer hele 
Verden!" 

„Har jeg ikke lige til i Vinter ejet Mamas fulde 
Fortrolighed, skrev Mama ikke i Julen, at jeg var hende 
en Balsam for hendes Hjærte og en Vederkvægelse 
i Bedrøvelsen, en Søn sendt fra Himmelen — en 
Engel — ". 

„Du, en Engel, Enevold," Baronessen maatte af- 
bryde. „Himlen er mit Vidende paa, at jeg aldrigen, 
aldrigen har kaldt dig en Engell" 

„Mama kunde med fuld Ret have gjort det." 

„Silence! Men Gud er mit Vidne paa, at jeg be- 
standigen har været dig en Mama med meget Con- 
sideration og Estime, at jeg bestandigen har villet ind- 
pode dig Lyst og gout for det alvorlige, at jeg be- 
standigen har villet modvirke din overmaade Lunken- 
hed i Religionen." 

„Deri har Mama Ret, mine Øren har mafoi aldrig 
kildret efter Prækener." 

„Vil du tie! — Men din medfødte méchanceté, dine 
onde Vædsker, som Du rigeligen har haft strømmende 
lige fra Barnsben af og fra de spædeste Dage, dit 
obstinatzige Sind, dine gejle Lyster, dine himmel- 
skrigende Synder og Afvigelser, alt det, Enevold, har 
været mit Livs store og uudsigelige malheur. Har du 
maaske nogen Sinde vidst, hvad Dyd vilde sige?" 

„Jeg véd, at man ligger altfor besværligt paa Dydens 
Klippe, kære Mama." 

„Skerts Du kun, mon fils, Fornuften har aldrigen 
plaget Dig synderligt." 

„Der er saamænd nok, kære Mama, der sidder i 
Fornuftens Tugthus!" 

„Men din Fornuft, Enevold, maa have været ad- 
skilligt svækket i det sidste Aars Tid." 

„Et pourquoi?" 

Baronessen rejste sig, hvid som et Lagen, Garitas' 
Ørenringe skjalv. 

„Hvorforl Derom spørger Du, Enevold, sandeligen 
jeg begynder mangfoldig at frygte for dig! Har du 
ikke maattet have det vanartigste Hjærte i Verden, 
siden Du har kunnet nedværdige Dig til at bruge en 
saa ugudelig Gemenhed mod et saa agtbart, fortræffe- 
ligt, dydigt, flittigt og i alle Maader og Henseender vel- 
stillet Fruentimmer som hende, det nu er mig en 
gruelig créve coeur blot at tænke paa. 

„Altsaa Garitas Witzendorff." 

Enevold begyndte at promenere op og ned i Salen, 
nynnende. 

„Mama har dér gjort mig en fortreflig Prædiken, 
men lad os ikke continuere denne Materie." 

„Jo, netop, mon fils!" 

Madame gik hurtigt frem over Gulvet sitrende af 
Raseri. Glasdørene rystede. 

„Hvad bragte Dig til at begaa slige Skændig- 
heder?" 

„Jeg agtede ikke at indgaa mariage med et Fruen- 
timmer, som jeg ikke elskede mere end tusinde andre 
— tout simplement." 

„Her er ikke Tale om Forliebelse og anden Daar- 
lighed. Du agtede hende. Du burde agte hende." 

„Jeg respekterede hendes Formue, kære Mama." 

„Hun var hundrede Gange for god til Dig, 
mon fils." 

„Derfor opgav jeg Mademoiselle." 

„Men mig — mig bekymrede Du Dig ikke om." 

„Efter hvad jeg hører, fik Mama jo hele Ud- 
styret." 

„Ikke jeg — Regitze I" 

„Denne Materie fører til intet, vil Mama give mig 
Husly en Maanedstid, og Christian et ubetydeligt Laan, 
klarer jeg selv Resten. Jeg er færdig med min Hof- 
sinecure derovre — en elendig Intrige — men Mama 
skal ikke ængste sig paa mine Vegne, jeg er endnu 
ikke helt kommen fra min Forstand." 

Baronessen lagde Armene fornemt overkors og 
fattede sig efter Sindsbevægelserne. 

„Bo her hos os — Enevold — det er ganske og 
aldeles plat umuligt." 

Enevold blev bleg, han saa' paa sin Moder med 
store Øjne, som havde han hørt forkert, han følte et 
Stik inde i Hjærtet, et kort, smerteligt Stik. 

„Umuligt," gentog han tonløst og vantro. 

„Ja, ganske og aldeles umuligt — du har saamænd 
gjort tilstrækkelig Skade og Fortræd imod din arme 
Broder, Du kan være overbevist om, hans Forlovelses- 
tid med Regitze var ikke nogen Rosentid, det skulde 
Du naturligvis nok sørge for, hvor har Du maaske ikke 
bragt malheur over uskyldige Hoveder." 

„Og af den elendige og usle Grund jager Mama 
mig udenvidere paa Porten." 

„Du vil vel ikke have, Enevold, at jeg skal udsætte 
Børnene for nye malheurs!" 

„Børnene?" spurgte Enevold stille med sænket 
Hoved. 

„Ja, du forstaar mig vel nok — Christian og Re- 
gitze — og vil Du endeligen vide den egentlige Grund 
— Regitze er hajtfrugtsommelig, udsætte det stakkels 
Barn for nye Sindsbevægelser og Daarligheder, saa 

meget Hjerte har Du vel tilbage, at Du nu kan forstaa 
mig." 

Enevold syntes aldrig, at han havde følt en saa 
stor Skuffelse i sit Liv, som nu da hans egen Moder 
gav Slip paa ham. 

Men saa blev han pludselig trodsig og vild, det 
onde kom op i ham som en Springflod af stygge 
Tanker og beske Erindringer, han lagde Armene over- 
kors, rørte sig ikke ud af Pletten, besluttede at ville 
blive, trods alt. 

Dér stod de to lige overfor hinanden, maalende 
hinanden med Øjnene. 

Uvejret begyndte nu at murre dæmpet over Skoven 
derude, et blegt Lyn slog Zigzag bag Glasdørene. Saa 
var det første Skrald der. Salen rystede. 

Ingen af de to talte længere, nu var den frygtelige 
Stilhed der igen. 

I det samme kørte en Vogn frem fra Trappen i 
rasende Fart, Vogntrin klappede ned, Gaardskarlens 
Træsko klamprede over Stenbroen. 

Dér var det unge Herskab, Gud være lovet, de 
slap hjem ligesom Uvejret brød løs. 

Baronessen var ved at gaa i Jorden af Fortvivlelse, 
Taarérne løb hende ned over Kinderne efter den lange 
Spænding og det uhyggelige Optrin med den forlorne 
Søn. Enevold rørte sig ikke ud af Stedet. 

Nu var der allerede nogen der kom i Vestibulen. 
Det var den unge Landfoged, der trampede om paa 
Fliserne og lo over at Faren var overvunden. Re- 
gitzes spæde Stemme hørtes ogsaa herind. 

Denne blide og fine Stemme gjorde Enevold tvivl- 
raadig. Mama greb hans Haand, tryglede, bad med 
hviskende Stemme. 

„For min Skyld, Enevold — hører Du, for min 
Skyld, Enevold." 

Saa samlede han i flyvende Fart Hat og Kappe og 
Æsker sammen, Baronessen næsten løb med ham ned 
gennem den lange Sal, nu ind gennem Sovekabinettet, 
og ud til Bagtrappen, Enevold vilde kysse sin Mama 
paa Kinden, men hun lod, som om hun ikke forstod 
ham, skød ham lempeligt fra sig, hviskede et aands- 
fraværende og ligegyldigt Adieu, vinkede ud over Ge- 
lænderet med sit Kniplingslommetørklæde og gik skynd- 
somt tilbage. 

Lidt efter kørte Enevold Brandt af Gaarde. 

Uvejret bragede over den sorte Karosse, der ar- 
bejdede sig tungt frem gennem Skoven. Træerne susede 
i den pidskende Storm, Tordenskyllen plaskede ned 
som et Skybrud. 

Monsieur sad i det dybe Mørke og græd. 

Han havde alligevel længtes efter Mama og 
Regitze. 

Men saa log han sig sammen og amuserede sig 
over sin egen Begrædelighed. Enfin — voila, en ny 
Terne i det store Lottospil Philosopheme kalder Livet 
— og nu til Altona. 

Monsieur le médecin var endnu ikke staaet op, og 
Klokken var næsten tolv nu. Enevold havde været 
ved Hr. Struensees blanktlakerede Dør allerede 
to Gange i Dag, og hver Gang havde Doktorens Mam- 
selle vist sig ved Dørsprækken mere og mere dekoUe- 
teret og kortskørtet for at meddele den paatrængende 
fremmede, paa syngende holstensk, at Monsieur endnu 
ikke var staaet op. 

Henimod to Tiden slap Enevold endelig ind i 
Medicus' Helligdom. 

Mon Dieu, hvor her saa ud! Hulter til bulter, alt 
imellem hinanden, som var der Auktion efter en 
Arkivarius, Bøger, Folianter, udrullede Dokumenter, 

Maanedsskrifter, Flyveblade, Krukker, Glas, et Skørt, 
PenneQer, Spændesko, en Floret, og over det hele 
genialske Virvar strømmede et skinnende brandgult 
Lys, thi Gardinerne var trukne for de høje, smaa- 
rudede Vinduer, Solen stod netop lige paa Huset nu i 
Middagstimerne. Et Frokostbord stod dækket midt i 
Forvirringen, den frynsede Dug var lagt paa Skraa 
over det ene Hjørne, paa en Asiet laa der seks blød- 
kogte Æg. 

Enevold fik ryddet den røde Armstol for Bøger og 
Papirer, nu sad han og fordrev Tiden med at studere 
Bogtitler. Der var mange medicinske Fagskrifter, men 
endnu flere statsretlige og statsoeconomiske, nederst 
paa den brede Reol stod hele den franske Encyclopædie 
marcheret op i brune Læderbind med ildrødt Bogsnit, 
og rundt om paa Borde og Gueridoner flød det over 
alle Bredder med krøllede, flaaede og iturevne Tids- 
skrifter. Enevold undrede sig i sit stille Sind over at 
Hr. Struensee var bleven en saa umættelig Bogsvælgere, 
siden han sidst saa' ham paa Godset Rantzau, Enevold 
læste selv kun Romaner og igen kun de franske og de 
nymodens. 

Saa, dér kom le médecin, smilende over hele An- 
sigtet. Han havde en grøn, slæbende Silkeslaabrok 
paa. Han bevægede sig meget elegant, let og utvun- 
gent, var velbarberet, velfriseret med omhyggeligt 
krøllede Bukler, Hænderne var meget soignerede. 
Neglene rosarøde og tilspidsede; Monsieur bar lange 
florstynde Kniplingsmanchetter, han holdt et tætskrevet 
Manuscript i sin hvide, letpudrede Haand, hans Hold- 
ning var en Grandseigneurs, han betragtede sig ligesom 
tilfældigt i Spejlet, idet han gik forbi. 

„Monsieur von Brandt," sagde han og bredte Ar- 
mene ud til en hjærtelig Modtagelse. Enevold lod sig 
let omfavne af sit elegante Bekendtskab, den grønne 

Silkeslaabrok duftede af Rosenessens, saa saa' han hur- 
tigt hen over den unge Medicus og følte sig straks be- 
synderlig ilde tilmode over den utvungne Noblesse, som 
denne Borgersøn havde vidst at afkopiere og tilegne 
sig. Sidst havde han mest af alt mindet om en ge- 
mytlig tysk Studiosus, en vittig Leveherre, nu var han 
Verdensmand indtil Fingerspidserne. 

„Behag at tage Plads, kære Monsieur Brandt," sagde 
Doktoren med en meget elegant Haandbevægelse, Ene- 
vold tog Plads i en lav Armstol og følte sig straks 
stridslysten og polemisk stemt. 

„Pardonnez moi — jeg har ligget i min Seng og 
studeret lige til Hanegal. De har gaaet forgæves og 
maattet vente?" 

Enevold kom med Komplimenter i en svag og 
træt Tone, Doktoren talte som en Noyelle af Mar- 
montel. 

„For straks at komme til Sagen, min kære Brandt, 
tusinde Tak for det. De allerede har faaet udrettet paa 
mine Vegne. Jeg er Dem meget taknemmelig for 
Deres Uegennyttighed — men jeg gør mig naturligvis 
ingen Illusioner, som De vel kan vide." 

Doktorens Stemme antog nu et dystert og kondo- 
lerende Præg. 

„Jeg har allerede faaet Underretning om Deres 

Uheld jeg har taget megen Del i Deres Skæbne 

— men den hele malheur ordner sig selvfølgelig, lægger 
Majestæten sin Vej her over Altona — maaske det 
falder i min Lod at kunne gøre Dem en Gentj eneste. 
Men hvad skal man sige, kære Brandt, naar Monarken 
er bleven gal, landsforvises Fornuften — De spiser vel 
Frokost sammen med mig — godt — Su — san — nel 
for Fanden ogsaa — Susanne! Man har sin Nød med 
de holstenske Mamseller, Monsieur." 

Susanne gled frem i Døren med en uhyre mis- 
fornøjet Mine. 

Doktorens Ansigt var pludselig formørket af kole- 
risk Vrede, Panden slog Rynker, Øjnene sendte Lyn, 
det fine og slebne veg ganske Pladsen for noget raat 
og burschikost og hæftigt. 

„Par bleu — hvor opholder De Dem Mamsel — 
en Gouvertl hurtigt I Rap Dem I Monsieur gør mig 
Selskab.« 

Susanne smilte haanligt og sendte sin Herre et 
sandt Heltindeblik, lidt efter brugte hun Mund ude i 
Korridoren, og der gik straks en Tallerken. 

Doktoren slog sig paa Laarene og bandede paa 
fransk, Enevold kom igen i Humeur, og tog Plads ved 
Frokostbordet, han fik overrakt Asietten med to Æg, 
Hr. Struensee havde allerede sikret sig de fire. 

Doktoren spiste med en grænseløs Appetit, med et 
Udtryk af Velvære der strakte sig helt hen til Ørene, 
det hvide i Øjnene traadte ligesom frem og skinnede, 
hver Gang han tog et Æg i én Mundfuld, han havde 
en meget stor Serviet om sin korte, skærhudede Hals, 
han gik aldeles op i sin Spisning, proppede hele 
Munden fuld og bevægede den stærkt under Tygnings- 
processen med en saftigknusende Madnyden. Han 
brugte Mængder af Sennep, Salt og Peber, lugtede til 
Kødskiveme med dirrende Næsebor, kælede længe for 
en dunet Fersken inden den forsvandt bag hans 
smukke, kraftige, hvide Tænder. Naar han havde tømt 
det store Vinglas, tog han sig kærtegnende ned over 
Silkevesten, der strammede over en lille Antydning til 
en Mave, han drog Vejret dybt og velbehageligt og 
bøjede sig igen dybt ned over sin velbesatte Tal- 
lerken. 

Enevold kunde ikke spise Æg, han blev svimmel 
af Hr. Struensees Appetit og Madglæde, men Medicus 

tog aldeles ingen Notits længere af sin fintfølende 
Bordfælle, han blev rolig ved med at sluge Æg og 
Ferskener, indtil han tilsidst faldt til Ro efter den 
første Sindsbevægelse. 

„Tror De paa Gud, paa en personlig Gud," spurgte 
han efter en længere Tavshed, hvori han langsomt 
tyggede af, rensede Tænder, dyppede Fingerspidser i 
en Skaal og tørrede sig omhyggeligt med smukke 
Haandbevægelser. 

„De sér jeg gaar lige til Sagens Kærnepunkt," sagde 
han gemytligt og strakte de velformede Ben ud fra sig 
med en salig Fornemmelse af legemlig Velskabthed og 
Velbefindende. Doktoren var i god Foderstand, trindt 
og blødt Huld, runde Linjer, faste og velhavende 
Former, han nød sig selv, saa' sig selv, følte sig selv, 
alt blev til Vellyst for den blonde og hvidhudede 
Medicus, blot den Maade hvorpaa han gned sine bløde 
Hænder, lagde Benene overkors, bed sig i Underlæben, 
tog sig om Livet, den Maade hvorpaa han lagde sig i 
en Silkestol, drak en Slurk rød Vin, holdt en Drue- 
klase op for Lyset. Han ligesom lyttede til, fulgte sit 
eget kraftigrøde Blods Pulseren gennem alle Aarer, 
nød dets Brusen og Skummen gennem alle fire Hjærte- 
kamre, al denne kraftige, regelmæssige, rige og fyldige 
Pulseren ud gennem alle spændte og dirrende Aarer, 
helt ud i alle de fineste fine Forgreninger, lige indtil 
den sarte og tynde og modtagelige Hud. Doktoren 
troede paa dette Legemes uendelig salige Modtagelighed 
for alle Vellystindtryk, han hægede, elskede, plejede 
denne Mekanisme, og det var hans Kæphest at dispu- 
tere om Sjælens Existens. 

„Jeg mener, hvad tror I danske Mennesker paa? 
Er]^I Zinzendorffianere, Franckianere, er I Fysiologer, 
studerer I Monsieur Helvetius Metaphysik og Monsieur 
Hallers Resultater — hvad Pokker er I for Mennesker 



Digitized by 



Google 



Enevold Brandt 337 

— jeg interesserer mig meget for Jer og Grønlænderne 
og andre primitive Menneskeracer, det er min Maxime, 
Monsieur Brandt, at man skal studere Folkeslagene i 
ukultiveret Tilstand, begynde paa bar Grund og forfra 

— vi andre her nede ved Elben er allerede kommen 
for vidt." 

Enevold blev mere og mere irriteret over den 
flotte Altonaerlæge. 

„De formener da vist, kære Hr. Struensee," sagde 
han blidt raillerende, „at Kulturen hår sin Nordgrænse 
ved Wandsbeck, au contraire. Monsieur, det forholder 
sig ganske anderledes. Vi, Societetet i Kjøbenhavn, er 
virkelig forlængst kommen udenfor alle slige ørkes- 
løse metaphysiske Bekymringer, vi griber Livet an 
mere lige til, vi foragter Systemerne, som I Tyskere 
har saa travlt med. Mindst af alt, Monsieur, studerer 
vi vore Nætter bort indtil Hanegal, dertil har vi mafoi 
altfor megen varm Passion for den knidiske og 
paphiske Aphrodite." 

Doktoren saa' hastigt op og smagte paa Railleriet 
med det Hanegal. 

Mon Dieu, saa er de danske da slet ikke saa rav- 
gale som deres Monark med samtlige Ministri. Bien! 
I er altsaa Yenusdyrkere, De maaske ogsaa. Monsieur, 
meget vel, det lader sig høre, men hvad mig angaar 

— De véd, jeg er Søn af en Generalsuperintendent. 
Véd De, hvad det betyder? Det betyder, at en saadan 
pietistisk forkvaklet Søn maa æde sig gennem Sy- 
stemerne, vælge, vrage, ærgre sig, kæmpe og stride for 
at naa til Klarhed for sig selv — og andre." 

„Andre?" Enevold rejste sig langsomt og svøbte 

Servietten sammen. 

„Hvem er — andre, kære Hr. Struensee?" 

„Har De været ved et Hof, gode Brandt, og har 

endnu ikke kendt til Reformationslyster!" 

Enevold Brandt. 22 

Doktoren var ude paa Gulvet med et Spring, den 
grønne Slaabrok fløj. 

„Aldrig," sagde Enevold fornemt affærdigende, 
„kongelig Majestæt er en ondskabsfuld Dreng, Ministri 
skørhovede Gamlinger, Monsieur formener maaske, 
at man kommer nye Hjærner i tomme Hoveder?" 

Doktoren styrtede omkring, saa Æggeskallerne 
dansede hen over Gulvet. 

„Saa bort med de tomme Hoveder," næsten raabte 
han, enrageret og ilter, Jeg misunder Dem, Monsieur 
Brandt. De har siddet i et Statssystems Centrum, 
har sét Traadene løbe sammen, dér hvor de lader sig 
samle i én Haand: „Jeg er i Periferien og har kun 
min Viden fra Bøgerne, jeg kender Systemernes 
Hemmeligheder, jeg er Theoretiker, men det er for 
lidt. Monsieur I" 

„Og min Viden har indbragt mig en Landsforvis- 
ningsordre," sagde Enevold med en Mine, som var han 
en stor expatrieret Minister. 

„Det er Deres egen Skyld, Monsieur." 

„Hvad mener De?" 

Den grønne suste nu som en Hvirvelvind; efter 
Maaltideme maatte Hr. Struensee have lidenskabelig 
Motion for Fordøjelsens Skyld. 

„De har ikke været ærgerrig I" 

Enevold blev krænket. 

„Jeg begriber ikke, hvor Monsieur vil hen," kom 
det indigneret. 

„De har tout simplement ikke haft Tanke for Re- 
formerne I" 

„Hr. Struensee bebrejder mig som en fuldkommen 
Theoretiker maa bebrejde." 

Doktoren blev ildrød. Blodet gik ham til Ørene. 

„Er jeg Theoretiker, saa er De Epikuræer, Mon- 
sieur." 

„Meget muligt, Reformator er jeg ikke." 

„Meget vel, jeg har Agtelse for Deres Egoisme, De 
vil naa langt, Monsieur Brandt, De mangler — denne 
almene Samvittighed." 

„Hvis De nu faar en Emploi ved Hoflfet i Kjøben- 
havn — ." 

„Tror De! Har De en Mening derom?" 

Doktoren greb Enevolds Arm og blev pludselig 
forsonet igen, han gned sig i Hænderne og blev ge- 
mytlig, næsten forsoren. 

„Skulde der mon alligevel ikke være Brug for en 
ung, duelig og kyndig Læge deroppe i Lapmarken, en 
Medicus der har et Gran af politisk Evne, hører De, 
Monsieur Brandt — Evne til at blive Minister i et for- 
sømt Monarki — en politisk Kirurg og Statsfysikus." 

Enevold amuserede sig over Doktorens politiske 
Kandestøberier, Struensee var igen kommen i Lune, 
han bød sin Gæst en Pibe med et galant Buk. 

„Godt, lad os kun tro paa vore Ghimærer," spøgte 
han overgiven, „bliver jeg nogensinde Statskirurgus udi 
Dannemark i Stedet for Stadskirurgus udi Altona, saa 
sender jeg straks Bud efter Dem, Monsieur Brandt, vi 
maa have nogen til at amusere os, saa kan De være 
Ungdommen, Glæden, Venusdyrkeren, Farvespilleren, 
kort sagt. Statens maitre de plaisir. Tror De, at De 
bliver satisfait med denne metier?" 

Enevold sænkede Øjelaagene, dybt; Adelsmanden, 
den fint opdragne Patricier, vaagnede med voldsom 
Styrke, han var ramt paa sit mest ømme Sted af denne 
burschikose Plastersmører. 

„De tildeler mig dér en meget ydmyg Rulle, Mon- 
sieur," sagde han med sin mest slebne, fransksyngende 
Stemme, „om jeg maaske ikke besidder saa stor en 
personlig Ærgerrighed som De, saa forlanger jeg dog 
noget mere end just at være — Hofnar." 

22* 

Struensees Øjne var bleven meget store under 
denne fornemt irettesættende Tirade, han studerede 
med stor Interesse sin Gæsts Psychologie og amuserede 
sig tillige hjærteligt over denne let krænkede Noblesse, 
som han aldeles ikke begreb. 

Den borgerlige Ærgerrighed og den adelige Selv- 
følelse stod her lige overfor hinanden og stredes tavst 
om et Rang- og Etikettespørgsmaal, der vel nærmest 
hørte hjemme paa Maanen. 

Doktorens sunde Fornuft saa* da ogsaa straks det 
kuriøse i Situationen, han nærede dog tillige en halvt 
ufrivillig, sympathetisk medlidende, Respekt for Fød- 
selsaristokratiets haarfine Fornemmelser, det robuste 
Blodmenneskes Trang til at beskytte og protegere det 
forfinede Nerveindivid. 

Doktoren følte instinktivt, at hans Væsen manglede 
enkelte Sider, enkelte Facetter, der let kunde kom- 
pleteres ved at knytte et andet, aldeles forskelligartet. 
Menneske til sig. Hans Trang til Venskaber og For- 
bindelser med forskelligartede var stærkt udpræget. 
Mennesker, der blot i noget lignede ham selv, afskyede 
han, ja hadede. 

Han vilde være ganske alene i Verden med sit 
Væsens Fortrin, Fejl og Hemmeligheder, at kende sin 
egen Gentagelse, Genganger og Dublet var en sand 
Rædsel for Hr. Struensee. Nu kom denne elegant- 
skabte, fintbyggede, gennemgratiøse, raceprægede Mon- 
sieur Brandt som sendt fra Himmelen, det var netop 
en saadan Ven, han behøvede. Her var sentiments. 
Tanker, overleverede Fordomme, synderlige Udgangs- 
punkter, ejendommelige Sjæleformationer, der laa i en 
hel anden Verden end hans. Som Lyset samler sig 
og brydes mangefarvet i en Prisme, var der i dette 
Menneske samlet som i éa Sum, i en Mikrokosmus, en 
hel Menneskeraces Individualitet. Hr. Struensee maatte 

misunde og beundre for at aande, en uendelig Til- 
egnelsestrang gennemsyrede hans Væsen, en Passion 
for at efterligne alt efterlignelsesværdigt laa ham i 
Blodet, han sugede det karakteristiske ud af alt, sam- 
lede sammen fra alle Kanter til sine Tanke- og Fø- 
lelsessystemer, spandt og spandt som en altid optaget 
Edderkop, alle Mennesker, der kom indenfor hans 
Spinds Hjul og Omraade var i Grunden kun velkomne 
Fluer, skabte til at udsuges. Han kunde beundre en 
saadan sjælden Flue, men aldrig elske, han benyttede 
den kun, og aad den i Regelen. Han formente, at han 
var den bedst udrustede og bedst fungerende Meka- 
nisme, der tænkes kunde, alle hans Legemsmaal var 
ideale, alle Tanker velmønstrede, alle Følelser sunde. 
En saadan Menneskemekanisme fortjente Dyrkelse, 
Naturen skabte en saadan efter en hel Million Fejl- 
støbninger og Misgreb, de halve og trekvart Individer 
eksisterede egentlig kun som OflFertj enere for dette ene 
fuldkomne og færdigstøbte Individ. 

At en saadan Dyrkelse var en Molok værdig, 
oversaa' Hr. Struensee ganske fra sit højere Stand- 
punkt. — 

Længe stod de to tavse overfor hinanden, Struensee 
saa* i ét eneste Klarsyn, at denne Raceflue kunde 
blive ham saa nyttig som den allerede havde været 
ham. 

Monsieur Enevold Brandt var Friderich Struensees 
complementære Farve. 

Doktoren vendte altsaa en ny Facet ud af sit Væ- 
sens Diamant, han blev god, venlig, indsmigrende, han 
glattede paa sin Stemmes skarpe Kanter, stemte den 
sammen med Monsieur Brandts, han lagde sin Arm 
omkring Livet paa den overraskede og igen forsonede 
Enevold, han lo godmodigt og var alle Venskabers 
IdeaL 

„Monsieur Brandt," sagde han med en Stemme, 
der forsøgte at efterligne Enevolds, „er vi to i Grunden 
ikke et Par store Fantaster? Her staar vi i Altona og 
strides om influence i en Stat, der har været dum nok 
til at landsforvise Dem og uklog nok til at negligere 
mig. Enfin — Monsieur — De skal smage min gamle 
Bourgognevin — De gør mig en stor Ære ved fra nu 
af at være min Gæst, saalænge De lyster — hvad 
Venusdyrkelsen angaar, var det slet intet raillerie før 
— Monsieur Brandt, vi har ogsaa Templer her udi 
Staden." 

Efter denne venskabelige Omfavnelse og hjærtelige 
Indbydelse, var Enevolds sentiments kommen i den 
frygteligste Urede. En dunkel Anelse om paany at 
have fundet en Overmand, en protegerende Friheds- 
myrder, plagede ham allerede lønligt. Han hadede 
Omfavnelser og vidste hvad de betød. Naar gamle 
Witzendorff i sin Tid havde omfavnet ham, følte han 
det som et Attentat paa den personlige Frihed. Han 
frygtede Protektion mere end Døden. Nu begyndte 
det klistrede igen at komme over ham. 

Struensee forstod Monsieurs uudtalte Følelser, 
Fluen sprættede i Spindet. Sanserne maatte smigres 
lidt, der maatte kæles for Venusbarnet. 

„Sér De, Monsieur, jeg lever ikke alene for Ideerne, 
som De maaske formener. Jeg iklæder gerne Tankens 
Skelet Kød og Blod, jeg udvider Systemerne og giver 
Eros Plads til et Par — endog meget store Vinger." 

Enevold var aldeles ikke charmeret i at faa en 
Medvider i sine galante Oplevelser her i Staden. Han 
plukkede helst Roser i Enrum. Det interesserede ham 
ingenlunde, at Doktoren afslørede sig som en Liber- 
tiner for at være ham til Behag. Han følte paa en 
Gang den gamle Trang til en vældig Dukkert i is- 

koldt Vand, en lang Svømmetur efter saa megen Væm- 
melse og Ækelhed. Saa gik han med et smilende 
,,au revoir". 

Han hadede denne Doktor af et fuldt Hjerte. 
Disse Borgerstudiosi havde ingen savoir vivre, de be- 
handlede én som Jævnbyrdig og Ligemand, de lige- 
frem pressede sig op ad én; og saa det frygtelige, — 
alle Mennesker i dette elendige og usle Monarki var 
Ministerærgerrigheder, alle saa sloges de vildt om 
usynlige Portefeuiller og Taburetter, de var alle som 
én politiske Kandestøbere, vaasende Theoretikere med 
gejle Reformationslyster og impotente Statsideer. 

Den prøvede og indsigtsfulde Hofmand stak op i 
Enevold, idet han gik ned gennem Gaden, rasende og 
edderspændt over virkelig at have protegeret denne 
ordskvaldrende, selvglade og underfundige Herre, som 
han neppe kunde kende igen efter de glade Dage paa 
Mamas Godser. 

Denne politiske Medicus ; naar man kom for at faa 
Medicin, blev man straks tyllet med Ideer: Og ham 
havde han intrigeret for! 

Enevold logerede oppe i Gæstgivergaarden „den 
røde Hane" paa Torvet. Han lukkede sig straks inde 
paa sit ensomme Kammer, smed sig over Sengen og 
rev og sled i Gardinerne med Arme og Ben. Jalousi, 
Misundelse, Krænkelse, Forbitrelse og Had — han 
hadede denne Doktor Struenseel Først hans Ydre, 
hans runde, velhavende Former, alt rundt, blødt og 
affabelt, hans Hænder, der var bløde og hvide med 
posede Knoer, hans Dobbelthage, hans Anlæg til Mave, 
hans kødfulde Nakke, der lagde sig udover det hvide 
Halsbind. Hans altfor sunde Hudfarve; de store, frem- 
staaende blaagraa Øjne, der saa' og saa', som slugte de; 
de graa lyse Ringe omkring Pupillerne; dernæst 
Stemmen, der ingen Melodier havde, hans vægtige. 

arrogante Maade at pointere paa, hans Vane at klappe 
én paa Skulderen, hans evige Kiggen i Spejle og evinde- 
lige Syslen med sine soignerede Negle. 

Og saa Fruentimmeret han havde i Huset, Mai- 
tressen naturligvis, denne blodrige Nymplie, der lige- 
frem havde dunstet af altfor megen Sundhed. 

Enevold laa og raste i sin klamme Herbergseng. 

Men var han brudt ud af Pietismens Ligkiste og 
Rigdommens indeklemte Dok, saa kunde han vel 
ogsaa sé sit Snit til at bryde ud af en politisk Medicus' 
Daarekiste! 

Da Enevold vaagnede næste Morgen, forekom det 
ham, at han aldrig havde ærgret sig saa meget 
over noget Menneske, som over denne Doktor Struensee, 
der maaske gik en Karriere i Møde ved hans Hjælp. 

Han kunde umulig rejse lige straks, lige paa Stedet 
skille sig fra sit kære Had, usynlige Baand bandt ham 
magisk til Mennesker der virkede irriterende, frastø- 
dende og ophidsende paa ham, en Tid lang maatte han 
være i deres Nærhed for at mætte sin Trang til Foragt. 

Et bestandigt indre Indignationsrøre, det var for 
Enevold det samme som Livet. Derfor blev han i 
Altona oppe paa sit graa og fugtige Gæstekammer 
og søgte næsten daglig ned til Doktoren, det var umu- 
ligt at slippe sin Indignations Genstand for saa billigt 
Køb. Tilsidst knyttede de to et meget varmt Venskab. 
Enevold var satisfait, han havde i Grunden altid hadet 
de faa Venner, han havde haft det Uheld at komme 
i bindende og snærende Forviklinger med. De passede 
paa hinanden, de studerede hinanden, de gjorde hin- 
anden uundværlige; de vilde ligesom op over hin- 
andens Skuldre for at naa Positionen. De var stadig 
paa deres Post, huskede og gemte deres Iagttagelser, 
tilsidst var det ganske umuligt for Enevold at rejse. 



Digitized by 



Google 



Enevold Brandt 345 

Her var en grænseløs Lejlighed til at foragte! 

Han maatte i det mindste blive Høsten over, og 
Tiden gik. Lindene gulnede i Doktorens lille Have, 
de blaa og røde Asters frøs i de kolde Nætter. En 
Morgen laa Floden med en tynd Ishinde over sin sorte 
Strøm, Jorden stivnede, de sidste Fugle fløj skrigende 
søndenover. 

Hr. Struensee ligefrem overvældede sin Ven med 
Beviser paa sit Venskab. 

Hver eneste Dag kunde den danske Monark nu 
ventes til Staden. 

De to Venner lod ikke hinanden ude af Sigte et 
eneste Øjeblik. 

Den Dag blev Enevold nede hos Doktoren for at 
klæde sig paa og gøre Toilette til en Forestilling i 
Gomediehuset. 

Enevold sad nu inde i Sovekabinettet og pudrede 
sig foran Spejlet, indhyllet i sin elegante blaa Pudder- 
kjole. Struensee sad i Studérstuen og arbejdede flittigt, 
han anede ikke, at denne myreflittige Arbejden, denne 
evige Pennekradsen var Genstand for Vennens uende- 
lige Ærgrelse. Enevold holdt ikke af at sé Mennesker 
arbejde, det mindede ham for meget om de hvid- 
blodede, og det føltes alligevel som en indirekte Be- 
brejdelse. 

Monsieur var nu færdig med sit Toilette, han var 
i den røde Hofdragt og fandt selv, at han var comme 
il faut, han begyndte at komme i Lune, tog Piccolo- 
fløjten frem og begyndte at sende fine og kaade Tremu- 
lanter ud i den skumrende Stue. Han blev ved med 
at spille, berusede sig i disse milde, kapriciøst flag- 
rende Toner, der perlede frem og overdøvede Flidens 
Pennekradsen derinde ved Pulten. 

Aftenen begyndte at falde paa, han vilde lige til 
at anbefale sig, da der blev banket med Dørhammeren 
derude, en haard, skarp Banken, der hørtes gennem 
hele Huset. Det var Fodposten; lidt efter bragte den 
svulmende Susanne to meget store Epistler, begge 
forsynede med samme statelige og røde Laksejl. 

Den ene Epistel var til Hr. Struensee, den anden 
til Hr. Brandt. Der blev ganske stille, mens Epistlerne 
læstes. 

De to Venner mødtes lidt efter paa Dørtærskelen. 

^Brandt — Jeg har opnaaet et Resultat — Maje- 
stæten lader mig mælde fra Gottorp, at jeg er em- 
ployeret som hans Livmedicus paa Udenlandsrejsen — 
jeg er meget satisfait — ganske og aldeles — og De — 
hvad nyt?" 

Doktoren kunde ikke skælne Enevolds Ansigt i 
den halvmørke Stue. 

Enevold svarede ikke, han tog sin Piccolofløjte og 
sin Pudderdaase, — og gik. Han havde glemt sin 
Epistel, den var revet midt over. Doktoren tog den op 
fra Gulvet, fløj den igennem. 

Pauvre Monsieur Brandt! Monsieur havde ufor- 
tøvet at trække sig tilbage til Landskabet Oldenborg, 
Monarken og hans Følge agtede at lægge Vejen over 
Altona! Pauvre homme! 

Næste Morgen kørte Enevold sydpaa. 

Den gule Diligence arbejdede sig tungt fremad 
over den øde Luneburgerhede. 



XV 

Nu begynder Æventyrets Rejsetid, lyst for, mørkt 
bag. By efter By med graa Kirketaarne og røde 
Gavlhuse ligger bag den brune Hede, og nede i Syden 

skinner den evige Sol. Enevold er nu kommen til 
Staden Braunschweig, han har pakket sin brune Læder- 
kuflfert ud, Floretten, den røde Hofdragt, Pudderkaaben, 
Violinen, Piccolofløjten og de franske Romaner af 
Marmontel, Crébillon og Prévost d'Exiles, han sidder 
nu paa sit Kammer og studerer Stadens Zeitung ved 
en halv Bouteille rød Franskvin — endelig — In- 
formation i Violinspil — bien, en Emploi netop som 
Monsieur ønsker sig det — og fluks ud i Staden. Ene- 
vold har sin mest ærbare sorte Klædesfrakke paa, den 
med Snorebroderierne, og paa sin Fart ned gennem 
den krogede Gade mindes han svagt gamle Hagewitz 
gode Leveregel: Skemt aldrig med en Italiener, drik 
aldrig med en Svensker, spil aldrig med en Franzos, 
kives aldrig med en Tysker. Nu stod han udenfor 
Porten, tre Slag med den blanke Dørhammer. Manden 
var Syndicus, og Datteren hed Glaudine. Hun var 
sytten Aar, paa det stive Corset bar hun en Provins- 
rose, en Skønhedsplet sad som en forliebt Flue paa 
den højre Kind, Goiffuren var høj og snehvid af Mel- 
pudder, omkring den fine og spæde Hals laa et bredt 
sort Fløjelsbaand. Hendes Øjne var vist baade lavendel- 
blaa og livagtige, men Jomfruens dydige Gemyt lod 
Øjelaagene være halvt sænkede, hendes neglikerøde 
Mund saa nysgerrig-fortrydelig ud. Læberne stod halvt 
aabne. Tænderne var bittesmaa, hvide og velradede. 
Syndicus var værdig, døv og velvillig. Monsieur blev 
inviteret til at blive Aftenen over, Tokadiljebordet 
kom frem. Piberne tændtes, Glaudine bar Kaffestellet 
ind med smaa nysgerrige og affærdigende Bevægelser 
og en Mine som en krænket Dronning. Enevold saa* 
at hendes Hud var hvid og af en særdeles dejlig Gou- 
leur. Lineamenterne behagelige over al Maade^ han be- 
sluttede at ville ofre sin Elskovs fineste Virak paa 
Jomfru Glaudine. Vinduerne laa dybt inde i Nicherne, 

Lyset var blødt og dæmpet, oppe i den gamle 
Blasiidoiq ringede Klokkerne vemodigt i den gule 
Aftenluft Syndicus var meget snakkesalig og talte 
om Staden og hvad dens nu var, Enevold holdt Ilden 
i Live i sin lange Kridtpibe og nød sin fremtidige 
Violinelev med forliebte Øjne. Hun sad henne ved det 
høje, buede. Vindue og syede ærbart med sammen- 
snerpet Mund og indtrukne Fødder, Lyset flimrede 
svagt i hendes krøllede Nakkehaar, den fine Profil 
blev mørkere og mørkere, de lange Øjenvipper tegnede 
sig som paa en Silhouette, nu blev alt helt mørkt, og 
Mamsellen kom ind og tændte Lys foran Spejlet. Mam- 
sellen havde ikke sine Øjne fra Monsieur, saa hun fik 
Voks paa Fingrene. Efter The skulde Enevold spille. 
Og han spillede, som han aldrig havde drømt at kunne 
spille, der steg fra Cremoneserens spændte Strenge en 
blød og melodisk Virak i Toner, alle et ungt Sinds 
ømme Henrykkelser, han blev ved med at spille med 
Ansigtet dybt bøjet over det tonende Instrument 
Claudine saa* op, aldrig havde hun hørt saadanne syn- 
derlige Toner, muntre, lyse, fine og amusante Melo- 
dier, dejlige Pastoraler, der dansede hen over den 
spinkle Streng. Hun fandt, at Monsieur var en elsk- 
værdig Person. Hun trak Fødderne helt ind under sit 
stive, blommede Skørt, hun fik lempeligt de løse Ærmer 
helt ned over de lange Haandled, hun var bekymret 
over, at hun ikke havde faaet Halsstrimlen paa i Mor- 
ges. Monsieur blev ved med sit Spil, den drømmende 
og lystige Gavotte snoede og drejede sig, Syndicus 
kunde intet høre, men han sad inde i Kanapeen og 
slog Takt med sine tunge Spændesko. Mamsellen stod 
endnu nede ved Døren og maabede med en gloende 
Lysesaks. Claudine bøjede sig mere og mere sammen, 
som en Blomst, der folder Blad efter Blad og lukker 
sig, som Akacien ved Solnedgangstid. 

Spillet var forbi, Syndicus raabte Bravo og klap- 
pede, og Jomfruen kom frem i Stuen og fik Lektier for 
i sin lange og smalle Nodebog, saa forsvandt den unge 
Musicus med en sirlig Reverents. 

Ved den første Violintime havde Claudine en stor 
Pibestrimmel omkring Halsen med forsigtige og af- 
værgende Takker, Provinsrosen begyndte allerede at 
skyde Torne, ved den anden Time havde Jomfruen 
ogsaa Piber over Korsettet, Befæstningen udstraktes, 
ved den tredje Time, det var en Solskinsdag, trængte 
Musicus ind i Fæstningen og kyssede den slumrende 
Rose. Det blev ikke ved ét Kys, det blev til mange, 
det sidste og dvælende Kys fik Syndicus lige et Glimt 
at sé af, han kom i Døren. Der var ikke langt til 
Gæstgivergaarden, og Kufferten var snart pakket, Dili- 
gencen holdt paa Torvet. Claudine tudbrølte og fik 
Kammerarrest af sin strenge Hr. Fader. Postillonen 
blæste nede i Gaden, dér kom Diligencen, skumplende 
og bragende, Jomfruen gik til Vinduet, hun kunde 
næsten ikke sé ud af sine røde og forgrædte Øjne. 
Dér stod Provinsrosen, og syntes at hun maatte dø og 
visne og gaa ud i sin snævre Urtepotte i den gode 
Stad Braunschweig, hidtil havde Blomsten været saare 
glad og tilfreds med sin lille Urtepotte paa Lerfad -- 
nu fældede den Taarer — utrøsteligt — den længtes 
efter at blive plantet ud i fri Luft. 

Enevold rejste videre med let Sind og let Hjærte, 
han havde jo ikke sprængt en dydig og ærbar Sjæl — 
kun aabnet en Blomsterknop — med et Kys. 

Konsistorialraad Pflaumenberg i Hannover havde 
fire ugifte og dansegale Døtre. Monsieur Enevold 
skulde give dem Dansetimer tre Gange om Ugen, Rigo- 
dons. Menuetter og andre ærbare Danse, men ikke 
Folie d'Espagne, den Slags Danse frabad Konsistorial- 

raaden sig paa det bestemteste. Da nu de tre ældste 
af Døtrene var uangeneme, var det ikke saa ganske 
amusant for en ung Dansemester at snurre om med 
hele Afkommet. Han dansede til højre, han dansede 
til venstre, de tre uangeneme var stadig lige i Hælene 
paa ham, hvordan han saa snoede sig, hvordan han 
saa drejede sig, den angeneme fløj forbi, og de tre 
stod paa Rad. Saa lod han Violinen skratte dem ind 
i Ørene og dansede derpaa ud i en Pas de deux med 
den yngste og charmante. Hun var kun seksten Aar, 
hendes Legemsdannelse var saa smuk som en Prin- 
sesses, men hun levede, aandede kun i Dans, dansede 
ligesom ud af sit inderste Hjærte, dansede inderligt, 
dansede sjælfuldt. Enevold blev ved med at danse 
med Gratien, indtil de tre ældste følte sig forbigaaede 
gik til Papa og beklagede sig over den ugalante Danse- 
mester. Monsieur Enevold fik sig en skarp Repri- 
mande: hvis det ikke behagede ham at danse med alle 
fire, kunde han heller straks danse af selv. Saa kom- 
ponerede han da en Folie d'Espagne udelukkende 
for de tre. Farligere spansk Dansevanvid havde det 
taarnprydede Hannover vist aldrig set. Hurtige Kast 
med højre Ben, grati^se Vrid med Hals og Nakke, for- 
tumlende Hvirvelbevægelser med Krop og Arme, de 
tre var smigrede over Kompositionen, og da de trods 
alt var forliebte i den unge og kønne Dansemester, 
lod de sig Dansen gefalle og gik paa, saa det suste. 
Konsistorialraaden var i Hildesheim, Dansen gik. De 
uangeneme ligefrem føg om Ørene paa Monsieur, der 
smigrede, komplimenterede, opmuntrede og hidsede 
Mesdemoiselles op med Ros og Tilraab. Mademoiselle 
Agathe! Mademoiselle Goldine! Mademoiselle Cathe- 
rine! Charmant! Charmant! Næste Dag fik Monsieur 
sin Afsked. De tre laa til Sengs med Bly vandsom slag. 

Den yngste, der endnu var et rent Barn, dansede 
Solo oppe paa Salen, hun tog sine Pas med et let 
Hjærte, hun levede og aandede i Dansetrin, hun var 
selve Dansens Gratie. 

Naar Fægtetimen var begyndt, kom den naadige 
Frøken undertiden ind paa Salen og satte sig i den 
brede Karnap, dér hvor man sér dybt ned over den 
grønne Rhinflod og Staden Heidelbergs Rødteglsbølgen 
Enevold blev altid lidt urolig paa Haanden, naar han 
hørte hendes Andriennes lyse Raslen over det blanke 
Parketgulv, Floretten var ikke længer ganske ufejl- 
barlig, og den unge Naadigherre lo over sin Lærers 
synderlige Kejtethed og pludselige Mangel paa Courage. 
Den naadige Frøken var meget tavs, lille, spinkel og 
sygelig sart, det rødlige Haar var upudret og sad løst 
uden Valke og Bukler, den næsten gennemsigtig blege 
Hud med de mange fine Fregner under Øjnene, var 
uden Sminke og Skønhedspletter. Hun var Digterinde, 
og gik altid med et eller andet Epigram eller en Ode 
gemt i Kniplingsærmet, hendes dejlige, dybe Øjne var 
aandsfraværende og sky, hendes Læber bevægede sig 
svagt, naar hun skanderede Vers og memorerede. Hun 
nød megen Admiration i Stadens litterariske Cirkel, 
Gazetterne omtalte hendes „forladte Dido" som et sandt 
Mesterstykke, og man fældede Taarer over hendes 
Oder, der var i engelsk Maneer å la Young. Naturligvis 
havde hun mange Misundere, en Kollega var saa vittig 
at bemærke, at hendes forladte Dido var af en saadan 
Beskaffenhed, at man saa godt begreb, at Æneas flyg- 
tede for hende. Enevold fandt, at den naadige Frøken 
var charmante, distingveret, fornem, elegante, og han 
følte sig en Smule forvirret over, at Mademoiselle saa 
ofte kom ned i Salen for at overvære Fægtetimerne, 
hun kom ganske stille ind og satte sig stum og inde- 

sluttet henne i Karnapen, hendes alvorlige Øjne blev 
ved at følge den fremmede Monsieurs Bevægelser. 
Derfor tabte Enevold en Dag Floretten og fik en let 
Ridse hen over den højre Haand, naadig Frøkenen var 
meget deltagende og opmærksom^ hun tilbød sit Knip- 
lingslommetørklæde, men Monsieur svøbte hastigt sin 
Halsklud omkring Saaret og takkede chevaleresque med 
et meget dybt Buk. Enevold formente, at det var eti 
Passion, der gav Livstegn fra sig, Hjærtets vaagnende 
Rørelser, og han forstod saa godt den lille, stille og 
tungsindige Dame, hun maatte ennuyere sig særdeles i 
dette stille Hus, hvor Madame næsten altid laa til 
Sengs. 

En GaaseQerspen var nu én Gang ikke nogen 
Amorin vinge. Hun var en Dame med beleven For- 
stand og anede naturligvis Adelsmanden i ham. Hun 
trængte til Forliebelse, den søvnigt strømmende Flod 
gjorde hende sørgmodig, alle hendes Oder var be- 
grædelige. 

Enevold følte sig tiltalt af denne fornemme amou- 
rette, der begyndte at faa Vinger. Hun blev ved med 
at følge ham med Øjnene, det maatte være en Pas- 
sion. Enevold dristede sig til at konversere paa fransk 
med Mademoiselle, han valgte sirlige Vendinger af 
megen gout og fandt straks Naade for Sapphos Øjne. 
Monsieur Brandt begyndte at komme ofte i den fine 
Familie, der forundrede sig over Monsieurs fuldendte 
Levemaade. 

En Dag, det var en Foraarsdag, gik Frøkenen ham 
i Møde med sine skønne drømmende Øjne straalende 
af alle Muligheder; Enevold var alligevel smigret over 
Musens erotiske Forvandling. Hun bad ham med blød 
og bevæget Stemme om en Tjeneste, hanr bøjede sig 
dybt over hendes Haand. De gik ind i Karnapen. 
Hun havde en meget omfangsrig Bog med. Om Mon- 

sieur vilde høre den forladte Dido oplæst, hun vilde 
saa gærne høre hans kritiske Bemærkninger om denne 
Materie. Den naadige Frøken læste op den liele Efter- 
middag med en lille syngende Røst, saa lagde hun et 
Bogmærke og lovede at ville læse videre ved Lejlighed. 
Enevold var lige ved at flygte straks, den Dido, den 
Dido, var paa Heksametre og just ikke ordknap. 

To Uger igennem varede Oplæsningen, saa lovede 
Mademoiselle, at hun ogsaa vilde læse den oversat 
paa fransk. Monsieur Enevold listede samme Aften 
hen til Diligencen med sin brune Læderkuffert, han 
var slukøret. Han havde forvekslet en Passion med 
en faible for at læse op, en GaaseQerpen med en 
Amorinvinge. 

Han opgav straks sit Logement i „Churfyrsten af 
Trier" og begav sig sydpaa. 

Madame tog Timer i Klarinetspil. 

Hun blæste meget falskt, men hun havde en meget 
angen€m Mund, og naar hun blæste, lignede hun et 
fortrydeligt Barn. Hun var skabt for Amoriner og 
Amouretter, rød og rund, med buttede Kinder og brune 
Øjne. Hun var meget lærvillig og meget velvillig, efter 
den anden Time lod hun sig karessere, hendes gamle 
Mand var Raadmand og gik i Barndommen. Hun havde 
læst mange følsomme Romaner, og formente i sit stille 
Sind at den unge Musicus var en fornem Mands Søn, 
hun havde altid drømt om en galant amant og lod 
Monsieur karessere. Deres Fingre fandt hverandre 
paa Sølvklappeme, deres Munde paa Elfenbensmund- 
stykket. Da Madame fik sit første Kys, tørrede hun 
sig først omhyggeligt, rejste sig saa op og sagde. 

„Monsieur, min Mand er Raadmand." 

Hun tørrede sig endnu en Gang og tilføjede med 
dæmpet Stemme: 

Enevold Brandt 23 



Digitized by 



Google 



354 Svend Leopold: 

„Og De, Monsieur, hvem er De?" 

Da Raadmanden var i Byen, knælede Enevold med 
det ene Ben i Sofahjørnet, og hviskede, henrevet af de 
brune Øjnes bundne Flammer. 

„Madame, jeg er Fløjtespiller.** 

Hun spurgte endnu en Gang, og han svor paa, at 
han kun var en ganske almindelig Fløjtespiller. 

Da følte Raadmanden i Strassburgs unge Madame 
en dyb Skuffelse, hun havde haft sine svære Anfæg- 
telser, havde vaklet i sin Dyd, havde haft søvnløse 
Nætter i Raadmandens kolde Baldakinseng. En Illu- 
sion brast. Løbe bort fra Raadmanden med en gemen 
Fløjtespiller, det hverken vilde eller kunde hun. 

Hendes Dyd fik Grundmur. 

„Monsieur, jeg tør ikke sé Dem oftere,** sagde hun 
ganske stille, „jeg har døjet nok af Mauritius allerede 
for Deres Skyld. Men jeg glemmer Dem aldrig.** 

Lidt efter kom Raadmanden hjem, han gjorde 
megen Støj ude i Gangen, han havde glemt sin Taba- 
tiére og var gnaven. 

„De her, Monsieur I*^ sagde han arrigt midt under 
sin ivrige Søgen og Leden, „kommer De her nu ogsaa 
om Formiddagen?** 

„Monsieur,** sagde Enevold paa Fransk, hvad den 
gamle ikke forstod, „berolige Dem, Monsieur, Deres 
Madame har lige blæst mig et længere St^^ke paa 
Fløjte. Adieu!** 

Saa tog han sin trekantede Hat dybt af, bukkede 
chevaleresque ~ og gik. 

Enevold fløj fra By til By, kørte med Post, naar 
det regnede, red i Galop, naar Solen skinnede. I Bonn 
gik han over til Kalvinismen for en udmærket Em- 
ploi*s Skyld, i Koblentz var han Katholik, i Mannheim 
dansede han, i Baden spillede han paa Fløjte, i Carls> 

ruhe paa Violin, han havde været Fægtemester, Sag- 
ferrer, Lecteur og Skribent, nogle formente, at han var 
Præst, andre at han var Djævelen selv. 

Men de fleste Fruentimmer fandt i Monsieur baade 
Himmel og Helvede. 

Da Foraaret kom springende i Floddalen, blev 
Enevold paa én Gang syg i Sindet, med Sygdom følger 
Tungsindighed, med Tungsindighed Ømhed. Hans 
Hjærte smægtede efter en virkelig dyb og varm Pas- 
sion. 

Han var træt af Verdens Meriter og Livets amuse- 
ments, han var mat som en Flue i en Apotheker- 
krukke, fortumlet som en Jøde i Kieler Omslag, Verden 
forekom ham suspekt, overalt den samme Gomedie, 
Fruentimmer i Fiskeben, trekantede Hatte med Guld- 
tresser paa tomme Hoveder, gildede Operister, der 
smægtede af amour, Actricer der agerede deres Livs 
Forliebelser, et sminket og forløjet Societet, overalt 
den samme Hvirvel af feter og Collationer, Maskerade- 
baller og Contredanse, Kammerspisninger, Operastyk- 
ker, Sørgeoptog og Heltespektakler. Verden diverterede 
sig paa det behageligste — Monsieur kom paa Syge- 
huset. Det var i Goln. Sygehuset var egentlig et 
gammelt Kloster, Værelserne var høje og hvidkalkede, 
de dybe Hvælvinger hvilede paa graa Stensøjler. 
Grønne Raskesgardiner var altid trukne tæt for Vin- 
duerne, der sad højt oppe paa Muren. Enevold syntes, 
at han laa paa Bunden af et køligt, glasgrønt Hav, og 
han blev liggende, træt, mat og ligegyldig, mens de 
grønne Gardiner Dag for Dag blev mere og mere skin- 
nende og smaragdstraalende i Maj sol. Da Monsieur 
opgav sin Stilling i Societetet som Vandrepræst, kom 
den blide og stille Søster Martha ofte ind til den 
fromme Fremmede for at passere Tiden med opbyg- 
gelig Discours. Martha lignede en Magdalena, der var 

bleven bodfærdig for ikke saa lang Tid siden. Der var 
en himmelsk Erotik i hendes brune, opadvendte Øjne, 
der syntes at forelske sig i usynlige Engle, hendes 
Mund var svulmende og rakt en overjordisk Brud- 
gom, hendes attenaarige Legeme var spinkelt og spæget, 
men yndigt. Hvordan det nu gik. Monsieurs Hjærte 
var igen genegen til Letsindighed, han maatte synge, 
der kom Majduft i Sygekammeret, og det blev til en 
Aria, der just ikke passede sig for en Vandrepræst. 

cEt sødere Leje har aldrig gjort en Hyrde varm, 
end det, da han hælded sig til Melindas bløde Barm.* 

Det var den gamle Aria fra Norgesgaden, baade 
med Triller og Tremulanter, han sang og sang i vilden 
Sky som en amoureux Luthenslager i Venedig en 
Maaneskinsnat. 

Madonna blev mere og mere forbløffet over den 
glade Vandrepræst, der sang, som om Sygehuset skulde 
ramle sammen med det samme. 

„Elsker Monsieur virkeligen Gud?" spurgte hun ret 
mistvivlende. 

•^Mademoiselle Martha," sang Enevold med blød 
Operastemme, „jeg elsker Livet." 

Og han greb Himmelbrudens jordisk skønne Haand 
og kyssede den galant. Madonna rejste sig brat. 

„Hvis Monsieur har den rette Kærlighed til Livet, 
maa han ogsaa elske Døden, der fører til Faderen. 
Naar Livet er os helligt, er Døden os bedst, jeg for- 
mener Monsieur, at det er bedst for os at dø, naar 
Livet er os for kært." 

Hun lagde et blidt ironisk Eftertryk paa dette „for 
kært." 

Enevold nynnede svage Recitativer med Armene 
ind under Nakken. 

„Monsieur burde heller takke Gud for sin Hel- 

bredelse med en Psalmesang,'' sagde Madonna med en 
blid Bebrejdelse. 

Og lidt efter føjede hun ganske stille til, næsten 
undseelig over sin Dristighed: 

„Er Monsieur nu ogsaa virkeligen Præst?" 

„Mademoiselle, jeg er Glædens Præst," nynnede 
Enevold, salig over hendes Øjnes Dejlighed. 

„Hvad mener Monsieur?" 

„Jeg mener. Søster Martha, — det er plaisir, ange- 
nem plaisir at sé ind i Deres brune Øjne." 

„Monsieur fuldender vist ikke Løbet med den rette 
Glæde," sagde hun strengt. 

„Mademoiselle Martha, hvis jeg er et vildfarende 
Faar — Mademoiselle ~ vær min Hyrdinde!" 

Madonna slog et stort Kors for sig, veg et Skridt 
tilbage i den største Forfærdelse. 

„Monsieur, jeg sér, at De maa have et stort og 
fuldt og overflødigt Syndemaal." Hun gik langsomt 
over imod Døren. 

Enevold strakte syngende Armen ud in;od den 
flygtende. 

„Nu sér jeg klarligen. Monsieur, at De ikke er af 
de rette Præster, men én af dem, der læser forargelige 
Værker og anser Guds Skabninger for pur Materialis- 
mus og Mechanismus, — men Monsieur er ung endnu, 
og Herren er rund til at forlade og ret liberal og gene- 
reux. Bed Monsieur til ham som den bodfærdige 
Røvere paa Korset. Adieu ■— Himlen anbefalet I" 

Saa gik hun og viste sig ikke oftere paa det 
Kammer. 

Den Aften var der stort Røre i Cassels Gader. 

Klokken otte vilde den danske Monark komme 
gennem Staden. Fra Klokken fem var Folk paa Benene,, 
de lette Karioler fløj ud ad Landevejen, Byvoldene var 

ét eneste sort Menneskemylder, og Klokkerne begyndte 
allerede at kime dæmpet Ved den vestre Port stod 
Borgerskabet i Parade, det grønne og paille Gavalleri- 
corps sprængte forbi, Luften var mættet med Pudder- 
støv. 

Vogn bag Vogn holdt langs Grøfterne, og nu var 
Solen nede. Skyerne laa i lange gule Strømme bag 
Qærne Naaleskove, fra Hegnene kom der en Duft fra 
den blomstrende Gyvel, og der laa et Brus af lys og 
munter Tale over hele Mængden; der blev hvisket og 
leet i den milde Vaaraften, Jorden dampede i blaanende 
Skyer, og ud over Landet dvælede Himlens grønliggule 
Skær. 

Saa blev Vognlygteme tændte. Lanterner svirrede 
frem og tilbage, og stadig kom der flere og flere ud 
fra Byen, en hel Suite af Karosser med højtopstablede 
Raadmænd og vidtudhalede Madamer, Portechaiserne 
bugtede sig ud og ind, Porteurerne bandede. Hundene 
gøede, nu maatte den store, nordiske Monark gæme 
komme« 

I den adelige Karet forude er hendes Naade, Fru 
Grevinden, meget utaalmodig, hun har gjort stort Toi- 
lette for kongelig Majestæts Skyld, og nu falder Skum- 
ringen paa. Saa lader hun sin nye Lecteur deklamere 
franske Vers for sig, hun har taget Monsieur med i 
Vognen, fordi hun synes meget godt om ham, og fordi 
hun er Enke. Madame ser i Vognlygternes Skær, at 
hendes unge Cicisbeo er bleg og urolig, hans Haand 
ryster, hans Øjne er fulde af dunkel Ild, og da hun 
formener, at det er blide sentiments, ferler hun sig tak- 
nemmelig og beroliget, en ny Ungdom fylder hendes 
visnende Hjærte, Amorinerne, der danser i Luften, lover 
hende et nyt festin, der er ingen Angst for Tiden mere, 
ingen nagende Bekymring over Skønhedens Forlis, 
ingen urolige Dage over Aarenes Rynker. Hvorfor er 

denne unge Mand bevæget i hendes Nærhed, hvis det 
ikke er over hendes uvisnelige Skønhed, Madame føler 
sig god, taknemmelig, elskværdig, hendes Blod synger 
blidt som i sin Tid, Hjærtet vaagner, gamle Drømme 
faar Vinger og flyver ud i Skumringen, hendes Øjne 
dugges af forliebte Taarer. Men Gicisbeo er meget 
koldsindig, den gamle Madame med de magre Hænder 
er ham ganske ligegyldig, han deklamerer videre med 
tør Røst, han véd meget vel, at Dulcinea nærer varme 
Passioner for hans Person, han beklager Ildebranden i 
det gamle Hus og betragter hende nyfigent. Rynkerne 
bag Sminken, de stramme Halsmuskler bag Knip- 
lingerne, det tynde Håar over de alt for høje Tin- 
dinger, Smilets Stramhed, Øjnenes slørede Glans, Læ- 
bernes bitre Træk, Luften om denne Kvinde er gold, 
Venus lader sig ikke spotte, der er ingen anden Ung- 
dom til. 

I det samme gaar der en Skælven, et Brus gennem 
de sorte Skarer der ude bag Vognruderne, Lygter og 
Lanterner strømmer forbi som en Lysflod, Ryttere 
sprænge afsted. Sabler rasle, og Vognene kører lang- 
somt fremad. 

Nu kommer den celebre Konge af Danmark og Norge! 

Luften bruser af Frydeskrig, langt borte høres 
Klokkernes Kimen og Kanonernes Drøn. 

VivatJ VivatI Vivat! 

Enevold har faaet Vognruden ned. Stadigt ruller 
de kongelige Vogne forbi i Tusmørke, tungt, bort i 
Natten. Et Tog af tungtskridende Karosser, Borgernes 
Hyldestraab slikker op om de høje Kæmpehjul. De er 
der alle. Monarken, Ministri, Grev Holck, og dér til- 
sidst, bøjet frem imod Mængdens tusinde Hoveder, 
kongelig- Majestæts unge Livmedicus, den fede Doktor 
medicinæ fra Altona. Han lytter til Folkets glade Ho- 
siannah og smiler satirisk. 

Enevold har set ham, han glemmer helt Madame, 
han kaster Bogen hen paa Vognhynden og bøjer sig 
frem i Natten, som skulde han styrte hovedkulds ud. 
Natten er fuld af Furier, hans ophidsede Nerver skriger, 
overalt dukker der graa Skikkelser op med ligblege 
Ansigter, de løber — de løber efter Altonaerlægens 
sorte Vogn I Er det et Bedrag, Enevolds hadefulde 
Tanker, der har faaet Liv. De svinger med Armene 
efter det bortdragende Tog, de raaber ikke, de ser kun 
med deres store, tomme Øjne, de glider forbi tæt ude 
bag Vognruden med deres stumme Vivat, de bugter sig 
af Sted og er forbi som Taager. 

Den fattige Lecteur er ganske ude af sig selv, han 
gestikulerer, taler højt, saa vender han sig hastigt om 
— et Fald! Madame ligger paa Vognens Bund og er 
besvimet, en smægtende, daanende, omfavnelsessyg Be- 
svimelse i en øm Positur. Enevold tager ganske rolig 
Madame om hendes magre Liv, løfter hente øp med 
et Ryk, lægger hende udstrakt paa det polstrede Vogn- 
sæde, breder et Tæppe over hende, og mens hun 
vaagner og smiler ømt og attraaende, lukker han ganske 
stille Vogndøren op, giver Kudsken Tegn til at køre og 
forsvinder selv sporløst ud i den larmende Folkehob. 

Han ryster af Raseri og Bevægelse, denne skin- 
nende Borgerglæde over Myladys fløsede Elsker, der 
drager Europa igennem i stor Triumph og lader Verden 
skrige sig hæs i Begejstringsdelirium. Den kronede 
Dreng med sit Slæng af Yndlinge, Foragteligheden med 
en Lavrbærkrans om sin unge Pande, Vanviddets Kro- 
ning, Galskabens Sejersgang her paa Jorden. — 

Og nu bort, langt bort — over alle Bjærge. 

Venezia, én Gang Havets Dronning, nu Kurti- 
sanen. 

Kanalernes grønne Vand er plumret, Paladserne 

har besudlede Marmorfédder, de er alle iaklne i Søvn 
lige midt i Solen, langsomt smuldrer de bort,, tanke- 
løse, drømmeløse, mens Forraadnelsen breder sig. 
Buegangene har ikke længer livsglade Ekkoer, de 
Trapper, der før slæbte med stolte Purpurfolder, de 
synker nu sammen, Piazzaeme er græsovergroede og 
stumme, i Salene løber Aftenvinden, paa Galerieme 
klatrer Vedbenden, Murene er skimlede og brøstfældige. 
Purpuret er lurvet. Marmorstaden er falden i dyb 
Slummer. 

Men Slægten har sine Carnevalsdrømme. 

Har Smudset stænket, saa Silkemasken for, er For- 
raadnelsen begyndt, saa lad Dansen gaa og Narre- 
bjælderne ringle, er Haaret graanet, saa lad Pudderet 
drysse, sælsomme Blomster gror frem af Raadden- 
skaben, gaadefulde, vaniljeduftende, fantastisk vredne 
Kalke uden bestemt Form og Farve, om Natlen lyser 
de som Fosfor paa tunge Balkoner, Vinen maa hidse 
dem frem. Knopperne maa kysses i Blomst i Feber- 
ekstase; naar det blege og ædru Gry kommer over 
Havet, dør de duftende Kalke, og Kronbladene hænger 
dvaske paa de slimede Stængler. 

Kurtisanen hader Dagen og Solen, det frodige Græs 
ses paa Piazettaen, Ødet har bedrøvede Røster, mørke 
Skriftestole sortner i Kirkerne, Uhrene hamrer ørkes- 
løse Timer ud i en tom Luft, Stilheden bliver hørlig. 
Bag ved Panelerne høres Dødningeuhret, dybt i Grun- 
den graver Ormene, alt synker, hælder og vakler. 
Millioner af blinde og tavse Maddiker arbejder paa den 
store Undergang. 

Men om Aftenen rejser Kurtisanen sig, fræk og 
stoll, hun svøber det blegede Purpur, der endnu er 
fyrsteligt, om sit slanke Legeme, der endnu er altraa- 
værdigt, og de Smykker, ærbare Kvinder én Gang bar, 
lægger hun over sin Hovmodspande; fra Adriaterhavet 

kommer den evige Brise, der minder om en Verden, 
der endnu er ubesmittet. Kurtisanen lægger sig paa 
Gondolens sorte Silkehynder og lader sig ro ned gen- 
nem de døde Kanaler, hvor Mørket slører Ødelæggel- 
sen og Brøstfældigheden. I alle Paladser er Glas- 
kronerne nu tændte under de yppige Plafonder, fra alle 
Loggier klinger Latter og Mandolintoner — nu er 
Natten der. 

Det var en Nat, da Enevold Brandt kom til Ødets 
By, dér hvor Glædens Gengangere holder Orgier ved 
Midnatstider. 

Dybt nede det dødsstille, mørke Vand, der spredte 
sig gennem Byen i sorte Strømme, overalt de snigende 
Gravbaade, Ligkister, der gled til Elskovsfester. 

I denne Stad, hvor hele Verden amuserede sig og 
Nætterne rødmede, blev Monsieur melankolsk, han 
maatte have andres Sorg til Folie for sin egen Munter- 
hed. Dagene gled bort i en Drøm, han huskede knap 
Blomsternes Navne — Paolina, Antonina, Rosa og 
Ginevra. 

Fyrsten saa* med Undren paa sin nye maitre d'hotel, 
der sneg sig om paa Trapperne som en Skygge, en for- 
stemt Streng i den brusende Symphoni. Fyrsten, der 
var ni og tyve Aar, kendte ingen andre Sorger end 
dem, hans uafladelige Podagra forskaffede ham, og 
Ængstelsen for de mange Rotter i Slægtens ældgamle 
Palads. Tykke og fede mylrede de op fra det mudrede 
Vand, deres fugtige, langbørstede Snuder stak frem 
under Trapperne, de vraltede ned gennem de mørke 
Galerier, de sloges og bedes og skreg midt i Salene, de 
ynglede i tusinde frugtbare Reder i al denne gamle 
Skimmel. 

Alle disse Rotter gjorde ogsaa Enevold betænkelig, 
han fik Anfægtelser, han roede en Nat til Kirke efter 
et Orgie. 

Lige midt foran det svagt oplyste Alter smed han 
sig paa de kolde Fliser, han bad Forsynet om at give 
ham han's gamle Hofsinecure tilbage med forhøjet Apa- 
nage, han bad om Administrationen af Grevskabet 
Rantzau, han bad om Penge, om mange Penge. 

Han bad Himlen om ret mange plaisirs og amuse- 
ments i Fremtiden. Saa var der noget, der puslede og 
snøftede og tumlede derhenne i Mørket under Prædike- 
stolen, en besynderlig Piben og Murren og Puslen, dér 
hvor de gyldne Mosaiker skimrede i Lyset. 

Rotterne! Rotterne! 

De forbandede Dyr kom efter ham, han sprang op 
fra Fliserne, han løb ned gennem Kirkeskibet, Gulvet 
var pjaskvaadt i lange Striber. Svømmede de over 
Kanalen efter ham? De vraltede og bumsede frem 
langs med Stolestaderne, Monsieur drog sin Kaarde og 
stak efter de fedeste af Dyrene, saa de i Huj og Hast 
flygtede op i Skriftestolen og nær havde skræmt Livet 
af en gammel Kapuciner, der fér op af sine Saligheds- 
drømme. 

Pludselig fik Monsieur en ubeskrivelig Længsel 
efter Kjøbenhavn. 

Den vindskibelige Stad med Skibsbyggernes muntre 
Hamre, Høvle og Huggejærn, den friske Luft fra det 
blaa Sund, de grønne Hauger om Amalienborg, Borger- 
mamsellerne med deres røde Kinder og hvide Kapper, 
Vægterne med deres Kabudser og HoQunkeme med 
deres evige Løjer. 

Han maatte bort fra denne Rotterede! 

Fyrsten havde givet ham Gratiale et halvt Aar 
forud, han kunde altsaa rejse i al Tryghed. 

Og Monarken var lige kommen til Paris og skulde 
være der et Par Maaneder! Nu afsted med Vetturin til 
den franske Grænse. 

Maanen var fremme den Nat. Gondolen fløj ned 
ad Canale Grande. 

Fra Balkonerne klang Mandolinerne til Metastatios 
flygtige Vers. 

Tiepolos Fresker og Farveorgier jublede hen over 
Plafondeme som hektiske Febersyner og brusende 
Champagnerdrømme, alt var som Digt og Drøm. Kvin- 
derne hældede sig trætte ud over de grønskimlede 
Balustrader og saa' langt efter den flyvende Gondol, 
midt i Elskovens Feberrus havde de Klosterlængsler, 
ved Morgengry efter vanvittige Orgier drømte de om 
klamme Celler og sviende Svøbeslag, og Kavalererne 
med deres Pudder og Sminke og deres lette Pragt- 
kaarder, de ennuyerede sig i deres brede Armstole og 
plagedes af golde Ærgerrighedsdrømme. 

Natten var stille, Aareslagene klang. 

Hvilken II og Hast den Gondol dernede havde. I 
denne By, hvor alt var dolce far niente! Flygtede den 
sortklædte Monsieur, der sad dér i Stavnen? Finere 
og finere blev de tusend Mandoliners Strengespil. 

Nu gik Dansen nær mørke Kirker og klamme 
Klostre. 

Monferrinaens Ild og Furlanaens Vanvidsglemsel, 
og Tamburiner og skingrende Basuners Fanfarer — 
Glemsel — Glemsel. 

Hvilken Stimmel og Trængsel i Palais Royals Have 
i Eftermiddag. 

Det er det galante Paris, der holder Korso. En 
Stimen, Mylren, Puffen og Trængen paa inde i Gale- 
rierne og ude mellem Træerne. Nu regner det, alle 
Solskærme op, røde, gule og grønne Silkeskærme, der 
støder sammen som et regnbuefarvet, bølgende Kæmpe- 
lagen, der rulles ud mellem de grønne Elmetræer. Men 
det bliver nok alligevel kun til lidt Solskinsregn, det 

hele trækker over. Portechaiserne kommer og gaar. 
Dér er Marquisen af Ghampcenetz! Er der nyt fra Ver- 
sailles? Er hans allerkristelige Majestæt træt efter 
Parforcej agten i Meudon? Kommer den danske Monark 
til Byen i Dag? Har nogen set den lille Mand? Han 
har næsten ingen Lægge, Madame, og han smiler be- 
standig. 

Ti tusinde Parisere spørger, om den lille bitte Sne- 
konge fra Thule kommer til Byen i Eftermiddag. Dér 
er Mademoiselle Arnould, hun ler med sine store hvide 
Tænder, hun konverserer Hertugen af Bedford, og hun 
er citrongul fra Top til Taa med en Guirlande af røde 
Roser højt oppe paa Kæmpecoiifuren. Saa, nu er 
Sommerbygen der igen. Folk stormer ind i Galerierne, 
Borde og Stole belejres, Kaiféliusene faar stopfuldt med 
guldtressede Hatte, der agter at faa sig en livlig Dis- 
cours ved Skakbræd terne. I Pfaraobanken derhenne 
kæmper Mesdames allerede om den sidste Louisdor, 
og der er en Pylren og en Mylren af alle disse ivrige 
Fiskebensskørt^r, som gjaldt det Livet at faa tjent til 
en Operabillet. Alvorlige og tænksomme Messieurs 
staar lidt paa Afstand og philosopherer over Tids- 
aanden med en sølvknappet Stok trykket imod de 
sammentrukne Læber. Dér henne i Skyggen af en 
StenpiUe staar Monsieur d'Alembert med Hænderne 
paa Ryggen og anstiller sine vise Betragtninger over 
d«t parisiske Societet, hele denne galante Beaumonde, 
der kæmper og puffes omkring Ruietten. Men naar har 
vel Palais Royals Have lidt af moralske Anfægtelser? 
Paris agter kun at divertere sig, amusere sig, man vil 
høre nyt om Hoffets amusements, om Madame Du- 
barrys nye Guldtaffelservice, der har kostet sine to 
Millioner Francs, om Monarkens røde Saffianshæle, der 
er indlagte med Brillanter og Saphirer, om den nyeste 
Coiffure, kort sagt nyt fra oeil de boeuf. Her i Gale- 

rierne vil man nynne en Arie fra det sidste Opera- 
stykke, en Melodi af Tartini, en Strophe af „de gales 0** 
eller „Maleren, der var forelsket". Man vil skyde efter 
Skive og raillere en Smule med Religionen, man vil se 
paa Skilderikabinettets Dianaer og Venuser, der har 
meget lidt paa, man vil lade philosophisk Kunstkritiker, 
idet man betragter al denne couleur de rose gennem 
et slebent Øjenglas. Men man vil ikke vide af Religion 
og Moral og Rigets AfFairer og Brødmangelen og Fattig- 
dom, Dyrtid og Alvor, alt det, der kan forstyrre en 
munter Parisers gode Humeur. 

Derfor gaar Monsieur d'Alembert ud af den galante 
Have og sætter sig over i Café de la Regence, hvor 
han grubler over en ny Afhandling til den store En- 
cyclopædie. 

Kong Christian den syvende ønskede absolut ikke 
at modtage Monsieur Brandt i Audients. Enevold gik 
forgæves den ene Gang efter den anden, han bankede 
paa høje, hvidlakerede Døre, forgæves, han forklarede, 
argumenterede og parlerede paa flere Sprog, det var 
alt forgæves. Hans Spændesko blev bestandig mere 
tyndslidte, hans Silkefrakke mere lurvet, den trekantede 
flossede i Kanten, Pengene var slupne op, gode Raad 
var dyre. 

„Vi maatte da først blive ganske og aldeles fou, om 
vi indlod os med denne problematiske Brandt," sagde 
Monarken med slæbende Stemme å la Louis quinze 
og drejede sig foragtende om paa sine meget heje Hæle 
å la comte d'Artois. 

„Men hvis denne Brandt trænger lil en Aareladning 
— bien — lad ham henvende sig hos min Livmedi- 
cus." 

Den Besked modtog Enevold med Grev Holcks 
mest haanlige Smil, og Monarken tog ud til Versailles. 

„Hr. von Brandt kunde melde sig hos Livmedicus, 
Hr. Struensee." 

Enevold stod ude i Forgemakket, bleg, udmagret 
og elendig, men knejsende som en spansk Grande. I 
tre Dage havde han intet faaet at spise, hans Klæder 
var snart i Pjalter, han maatte skynde sig afsted i 
Skyggen, thi han havde altid sat sin Ære i blanke 
Spænder og stramme Silkefrakker. Hoffolkene trak sig 
fornemt tilbage og raillerede i Forbigaaende over denne 
lurvede aventurier, der løb dem paa Dørene som en 
Supplicant. Greve Bernstorff, der kom igennem Ge- 
makket, saa' paa Monsieur Brandt gennem sit Øjenglas 
og gik videre med en let Skuldertrækning. 

Saa gik Enevold til Livmedicus, velpudret og vel- 
krøllet. Hr. Struensee havde lige spist Frokost og var 
velvillig. 

„Monsieur Brandt," sagde han med fransk Accent 
og trak en Elfenbenstandstikker frem af et Sølvetui. 

Enevold saa' ud over det fyrsteligt opdækkede Fro- 
kostbord, han var ved at dø af Sult, Doktoren vilde 
hente en Couvert, men Monsieur havde lige nylig spist 
og afslog den affable Indbydelse. 

„Hr. Struensee vilde maaske nu gøre Gengæld for 
én Gang udviste Tjenester i hans faveur?" 

Enevold dækkede over sin ydmygende Anmodning 
med fornemt snøvlende fransk. 

„Jeg glemmer aldrig Deres amitié for mig i sin 
Tid. Jeg nægter ikke. Monsieur, at jeg skylder Dem 
min Position, men jeg kan intet udrette for Dem endnu. 
Rejs til Altona og bliv i mit Hus indtil videre." 

Der kom en lang Tavshed, Enevold blev blegere 
og blegere, han var syg af Madlugten og var ved at 
falde for Fristelsen. 

„Det er min Maxime at gøre det gode, som jeg for- 
maar," sagde Medicus og stangede Tænder. 

Enevold var meget ordknap, han vilde straks an- 
befale sig. 

„Kan Monsieur yde mig et Laan?" sagde han en 
passant og følte Ydmygelsen brænde som Ild og Svovl 
i Blodet. Det var første Gang, han laante af en under- 
legen i Rang og Stand. 

„Hvor stort et Laan ønsker Monsieur Brandt?" 
sagde Medicus i let Verdensmandstone ; han tog sin 
Pengetaske frem og talte to hundrede Louisdorer op 
paa Bordet. 

„Tak, fire hundrede, Monsieur," sagde Enevold, 
promenerende frem og tilbage. 

Medicus trak Øjenbrynene let sammen og pungede 
ud paa ny med lidt dvælende Bevægelser. 

Monsieur Brandt anbefalede sig derpaa, glemte 
Pengene i Distraktion, blev mindet derom af Medicus, 
strøg dem saa til sig med en søvnig Haand og gik med 
en Reverents. 

Han gik meget langsomt ned ad Trapperne med en 
uovervundens stejle Holdning. 

De røde og forgyldte Vogue var forlængst rullede 
bort ad Danmark til. Monarken i den forreste. Lægen 
fra Altona i den sidste. Men Enevold blev i „den for- 
gyldte Sol", hvor han havde Logement. Doktorens 
Guld sved og brændte, der var kun én Tilfredsstillelse 
— at bruge det uværdigt for at faa denne frygtelige 
Fornemmelse af Ufrihed og Ydmygelse bort. Palais 
Royals pudrede Hyrdinder nød godt af det farlige Guld, 
Monsieur lod sig straks ro over til Cytheres 0, Guldet 
strømmede i Danaés Skød, det klang og sprang paa 
Spillehusenes grønne Borde, det fik en ram Duft af 
Pudder og Moskus og begærlig klamme Hænder — 
Glansen tabtes. Palais Royal var Paris' Hjærte, et uro- 
ligt, hæftigt bankende, febertændt Hjærte, Blodet var 

ikke synderlig lødigt i Farve, Koloriten var nærmest 
couleur de rose. 

Enevold var dybt nede i den rosenrøde Hvirvel, 
han tændte alle Fakler og ofrede paa alle Altre af fulde, 
dybe Offerskaaler, han nød Livet, som skulde han dø 
hver Time, han lod ingen Vellyst gaa sig forbi, hele 
dette larmende, galante, frivole, velfriserede, Pudder- 
og Moskus-duftende Societet passede for Monsieur; der 
var Bedøvelse i KafFeskænkernes og Kastanjesælgernes 
hæse Skrig, Glemsel i den dirrende Luft, der laa over 
Spillesalenes grønne Borde, hvorom en sorgløs Verden 
spillede Rouge et Noir og Biribi om Liv og Død. 

Rouge et Noir — rødt og sort — det var det hele. 

Den Høstdag traf han gamle Bekendte i Buegangene. 

En ældre, stærktudpyntet og rødtsminket Madame 
med alenhøjt Hovedsæt og fejende Falbelader slog ham 
uden videre med Viften paa Skulderen og smilede ham 
ømt genkendende lige ind i Ansigtet. Madame trak 
straks af Sted med Monsieur, hun lo og pludrede med 
ungdommelig vivacité, hun svedte af Sindsbevægelse, 
hendes Aande var vinmættet, Pudderet paa hendes fed- 
ladne Kinder var i Opløsning, Munden stod ikke stille 
et Sekund, Viften gik, og saa var de to da naaede op 
paa Feuillanternes Terrasse, dér satte de sig under de 
gule, tyndkronede Ælme, der tabte det døde Løv midt 
i Solskinnet. 

Hun begyndte straks at blive ubehageligt nær- 
gaaende, lagde sig kælent ind imod ham med sit fede, 
ildedannede Legeme. 

„Madame!" Enevold rejste sig fornemt afvisende 
og vilde forsvinde, men saa satte han sig straks igen, 
lidt længere henne paa den lave, graa Stenbænk, saa- 
ledes at der var et Par Alen imellem dem, han gad 
alligevel ikke være opbragt paa den gamle Venus, Hyrd- 
inden fra Fredensborgs maaneskinssværmende og nor- 

disk drøtnmerige Parker — Madame Roxelane de La- 
mourette. 

Madame begyndte straks at raabe op om sit For- 
hold til den lille Greve Ahlefeldt, og hun slog Viften 
ud og rykkede igen nærmere paa Bænken. 

„Hvor jeg er lykkelig over at se dig igen, min 
Ven," sagde hun med en raa og grødet Stemme, der 
mindede om en Halledames; „den Duel, der skilte os 
to ad, har været mit Livs Sorg og Ulykke. Men sig 
mig, min rare, hvad skulde jeg gøre, jeg var jo fattig 
som en Madonna, og Ahlefeldt havde Pengene. Men 
lad nu de gamle Historier være glemte, jeg rejste na- 
turligvis min Vej fra Monsieur le conite, jeg kunde 
umulig holde hans Lægge ud, jeg siger dig, min Ven, 
de vippede! Men jeg sidder her og taler om mig selv 
— De, Enevold, hvorledes gik det dog til, at De dér 
blev forlovet med hende. Frøkenen, fortæl mig, min 
kære." 

„Madame, Deres Oplevelser er sikkert adskilligt 
mere amusante end mine." 

Roxelane følte sig smigret og rykkede et HaneQed 
nærmere. 

„Jeg har troet paa Kærligheden," sagde hun tungt, 
„nu er det forbi. Lad os blot ikke se tilbage, men 
fremad. Mine Oplevelser ønsker De at høre noget om; 
jeg har været Ballerina og Actrice paa Théåtre des 
Varietés, jeg havde den Gang en Ven i Fauborg St. 
Germain, det blev mine gyldne Dage. Én Sommer 
kommer, en anden gaar, jeg bor nu ude i Rue des bons 
enfants, nu besøger De mig vel rigtig ofte, kom i 
Aften." 

Enevold takkede galant og lovede at komme ved 
Lejlighed. 

„Jeg skal sige Dem, man maa jo leve, og jeg 
spaar en Smule for det bedre Societet, der ønsker 

at vide en Smule om Fremtiden. Nogen Livserfaring 
har man jo, naar man som jeg har en bevæget og 
stormfuld Fortid. Det koster én Livre. Synes De ikke, 
at jeg har mit gode Humeur endnu? Sig mig oprigtigt 
og ærligt, Enevold, synes De, at jeg har forandret mig 
meget — se paa mig — har jeg tabt mig — sig kun 
Sandhed, mon ami — nej, vel — det er Humeuret, der 
vedligeholder Ungdommen.** 

„De er den samme som altid. Madame,** sagde Ene- 
vold smigrende og saa' op paa det svedende og snakke- 
salige Fruentimmer, der bestandig rykkede nærmere, 
forliebt og kælen midt imellem alle sine forpjuskede 
Dynger af røde Tøjblomster. 

Saa tog hun hans Haand og dæggede for den, der 
kom en lang Stilhed, hvori man hørte Seinens Strøm- 
men under Bropillerne og Løvets stadige Falden. 

Enevold fik ondt af hende, hun sad dér og sukkede 
og tænkte vel sagtens paa gamle Dage, kunde han blot 
tilbyde hende Penge, men han vovede det ikke, der 
var endnu en sidste og svindende Rest af det fornemme 
over hendes vansirede Træk, noget ved Munden, der 
mindede ham flygtigt om hin Maaneskinsnat i den stille 
Slotshave, da hun talte vemodige og fine Ord om Livet 
og Kærligheden. 

Vilde hun nu maaske igen tale om Kærligheden? 
Tale om Livets eneste festin, om de dybe Passioner, 
de sjælfulde Affecter. 

Stilheden var lang og dyb, hver sad i sine Tanker, 
saa løftede hun pludselig hans Haand op til sine Læber, 
kyssede den brændende og voldsomt, bøjede sig hen 
imod den forbløffede Monsieur, saa' ham kærligt og 
vemodigt ind i Øjnene og hviskede med lav Stemme: 

„Monsieur Enevold — har De spist Frokost i Dag 
— jeg er sulten — meget sulten, min Ven.** 

De gik over i Méots store Kaffehus, dér satte de 

sig i et Kabinet bag et kirsebærrødt Gardin, Under 
Maaltidet kom Madame igen i Humeur. 

„Enevold," sagde hun stærkt spisende, „den største 
malheur for et Menneske er at have en varm Hjærne. 
De og jeg, min Ven, har maattet sande det, vi har 
villet for meget, kan De huske, at De vilde være Mi- 
nistere en Gang; hvor jeg lo, naar De kom med de ar- 
tige Paafund. Bagefter hørte jeg jo, at De vilde sidde 
paa Guldtønder — De skulde maaske alligevel have 
taget hende — Frøkenen; jeg undser mig ikke ved at 
tilstaa Dem, at der er Øjeblikke, men svage Øjeblikke, 
hvor jeg ønsker min lille med Læggene tilbage. Vi to, 
Enevold, har ikke lagt vore Planer køligt nok, vi har 
haft varme Hjærner — men man maa have Nattefrost 
— dér!" 

Og hun pegede lige midt paa Panden med en an- 
skueliggørende Bevægelse. 

Enevold følte sig helt ilde tilmode, der var nogen 
Sandhed i det, at han maaske havde ladet Hjærtet 
raade dér, hvor den kolde Hjærne alene burde have 
ledet ham. 

„Lykken kommer kun én eneste Gang til hvert 
Menneske," sagde hun bevæget og gnavede et Kyllinge- 
ben til sidste Trevl. 

Enevold fik Anfægtelser ved at sidde her som en 
fortumlet og ludfattig Æventyrer med denne gamle 
Skøge af et Fruentimmer. Han fik en Slags Længsel 
efter tryg, borgerlig, bred Livsnyden, en Længsel efter 
de rige, krydderduftende Stuer nede i Kalleboderne, 
en vag Anger sneg sig over ham for første Gang, Anger 
over frivillig at have opgivet de polstrede Vogne, de 
rige Tafler, hele denne lune og trygge Tilværelse, der 
kunde have været hans. 

Madame var mæt, hun anede Monsieurs selvbebrej- 
dende Tanker, hun blev moderlig — hun forstod. 

„Enevold, min egen kære Dreng," sagde hun og tør- 
rede sine Fingre i Dugen, „der er alligevel kun ét 
eneste for Mennesker som os to — Hjærtet. Har man 
Passioner og rødt Blod og AfFecter og de Dele, saa er 
det alligevel den sande amour, der gaar frem for alt 
— Penge, min Ven, faar være." 

Hun rykkede igen lige ind paa Livet af ham, hendes 
Haand laa paa hans Knæ, hendes Øjne svømmede. 

Enevold rejste sig, hvid og rasende af frygtelige, 
nagende Tanker, han gik om bag Bordet og bøjede sig 
over imod den forskrækkede Madame, der blev for- 
virret over hans besynderlige Øjne. 

„Roxelane," hviskede han, snertende, ironiserende. 
„De af alle maa have vidst, at j e g har kendt den sande 
amour, som De behager at hentyde til, de største og 
dybeste Passioner, de bedste Affecter — den Gang — 
De husker det vel — den Gang — men De var alle- 
rede den Gang det sletteste og nedrigste — foragteligste 
Fruentimmer, som — 

Hun fløj op, forfærdet, hun fik fat i hans ene 
Haand, hun fældede Angstens Taarer, hun klynkede og 
pylrede. 

„Enevold, min bedste, eneste Ven, nu har du mig 
jo — hører du — men saa hør dog — altid — altid." 

Han trak Haanden til sig med et vildt Ryk, saa 
hun snurrede om paa Hælene. 

Saa hulkede hun. Han kunde have gennempryglet 
hende, skamferet hende, myrdet hende, denne skam- 
løse Dynge af alle Løgnagtigheder og Gemenheder. 

Længe stod de to lige over for hinanden, alle 
hendes røde Roser dirrede og rystede omkring det 
hørgule Haar. 

Dette Fruentimmer havde han drømt om, da han 
vragede Caritas. 

Den stolte Caritas — og saa denne! 

Han gik hende langsomt ind paa Livet. 

„Tænker De virkelig paa revanche, Monsieur 
Brandt," hviskede hun tonløst. 

Han kom hende stadig nærmere; der laa Knive paa 
Bordet, Madame skubbede dem til Side med en halv- 
død Haand. 

„Mord" hviskede hun ligesom spørgende. 

Saa greb han til Bordet, saa Knivene raslede, hun 
skreg dæmpet og lukkede Øjnene, og han kylede hende 
Servietten lige ind i Ansigtet — og gik. 

Han smed sig paa sit Kammer, vaandede sig stille. 
Caritas var igen over ham, hun havde ikke været uan- 
genem den Sommerdag ude i Lystgaardens Hauge; han 
fantaserede sig op til at være virkelig forliebt. 

Det var alligevel godt, at han ikke havde stukket 
Kniven i det gamle Gespenst, Kniven havde ligget og 
fristet ham som et blankt Øje, han havde den allerede 
i Haanden, saa greb han Servietten. 

Ud paa Aftenen stod han op og gik hen i Palais 
Royal. 

Han spillede lige til Gry og vandt bestandig. 

Uger gik, og Maaneder gik, der var én Dukat til- 
bage af Doktorens Guld. . 

Hver Gang, Postvognen rumlede frem foran „den 
gyldne Sol", var Enevold ved Vinduerne for at spejde 
efter et eller andet frelsende Mirakel i en Danskers 
Skikkelse. Naar der saa endelig dukkede en Lands- 
mand op i „Solen", var det i Regelen en lille fedtet 
Grosserersøn, der lige havde til Pudder og de aller 
nødvendigste amouretter. Men i Dag var der Smæld og 
Klang over Postvognens Ankomst, Enevold var straks 
ved Vinduerne, han fløjtede og kiggede. Kister og 
Kasser og Kufferter med Messingkramper, Karlen sled 

og slæbte. Opvarteren sprang og bukkede, Gæsterne 
trippede ned ad Vognstigen. To tyske Landadelsmænd, 
der agtede at amusere sig, en blaafrakket Engelskmand 
med en grønttilsløret Madame, og tilsidst en lille tyk 
Mand, der ligefrem trimlede ned ad Trinene. 

Enevold gik utaalmodig fra Vinduerne, saa maatte 
han altsaa paany hen i Palais Royal og friste Lykken. 
Han pudrede sig, tog det fine Halsbind paa og gik ned i 
Salen for at beskue Postvognsdyrene. Han gemte sig 
hen i Kanapéen bag en udslaaet Gazette, slog Benene 
overkors og gjorde sine Iagttagelser. 

De to lange Tyskere var straks i Lag med Mam- 
sellen, og den lille Englænder gjorde naturligvis megen 
Vrøvl. Enevold ennuyerede sig og gik ud paa Trappen 
for at se Herskabernes Navne efter paa Tavlen. Mon- 
sieur Taylor fra Oxford med Madame, Monsieur de 
Klocker med Madame fra Copenhague — ah, den lille 
Spradebasse altsaa, der kom tumlende ned ad Vogn- 
stigen. Conferentzraaden, der gik omkring paa Kaffe- 
husene derhjemme i Staden med sin forulykkede 
Skjaldregejst, den lille Mand, der saa ofte indfandt sig 
i Palæet i Kalleboderne for at snakke og konferere og 
drøfte om alle Materier mellem Himmel og Jord. Hvem 
var vel Monsieurs Madame; der maatte mafoi meget 
Mod til at gaa i Hymens Aag med den Monsieur. Hans 
smaa lebendige Ben, den skaldede Isse, de glanende 
Øjne, alt det forlorne, uægte, paaklistrede og opstyltede 
ved hele Personen — men det var naturligvis en eller 
anden halvgammel Jomfru Sorgenfrey, der forlængst 
havde kvalt en halv Snes smaa Kupidoer, og som nu 
lod to og to være fire. Enevold havde en ubestemt 
Medynk med Klockers Madame, han tog sig om sit 
slanke Liv, skød Brystet frem, mønstrede sin Statur 
og nærede tilsidst Medlidenhed. 

Efter Aftensbordet kom Monsieur og Madame ind paa 
Salen, de havde været i Comediehuset. De drak The for 
sig selv henne ved det lille Bord, Madame vendte Ryggen 
ind imod den halvdunkle Stue, Enevold fandt straks, 
at hun var alt for velskabt og havde en alt for statelig 
Holdning til en saa ynkelig Ægtemand. Monsieur de 
Klocker var meget talende, han var i en mørkebrun 
Fløj eisdragt og bar Diamantringe paa sine korte Fingre. 
Enevold sad ovre i Kanapéen og blev ligefrem forliebt 
i Madames runde og blødtformede Skuldre, hendes 
Haandbevægelser var ogsaa udsøgt fornemme og gra- 
tiøse, hvem i al Verden kunde hun være, han beslut- 
tede endnu i Aften at lade sig forestille for en saa 
charmante Landsmandinde. Han satte sig hen ved det 
store Bord, saaledes at Klocker kunde faa Øje paa 
ham, han nynnede og fordybede sig i Morgengazetten. 
En Gang imellem saa' han op, Madame var stadigvæk 
lige statelig og dejlig at skue, Halsens Linjer var især 
henrivende, den Maade, hvorpaa hun lyttede med 
en fornem Hovedhældning, Hudens Teint var ogsaa 
meget delikat og skær. Monsieur Enevold Brandts alt 
for letfængelige Hjærte stod tilsidst i de lyseste Luer. 
Han følte ligefrem Trang til at tale med en statelig Dame. 

Herskabet havde drukket deres The, Madame fik 
Journalerne hen, Conferentzraaden begyndte at storme 
op og ned i Salen, han gned sig i Hænderne, han ban- 
kede paa Vejrglas, han rømmede sig, han kredsede 
uden om Enevold, han vilde gærne have sig en 
Discours med en virkelig Franzos. Conferentzraaden 
var meget nærsynet og for forfængelig til at bære 
Briller, han kendte ikke Monsieur ved Bordet, han kom 
med en sirlig Indledningscompliment og fortabte sig i 
Vind og Vejr, Comedier og Operastykker med megen 
Verve. Messieurs kom ind i den dybeste Discours, 
Conferentzraaden fandt, at det var Salighed selv at 

konferere med en saa høflig, beleven, galant og aandiig 
Franzos, som denne Monsieur. 

Madame de Klocker maatte præsenteres, hun blev 
straks hentet. 

Enevold bøjede sig dybt for Madame, kyssede 
hendes Haand med al en Parisers medfødte Elegance 
og hviskede Complimenter. 

Madame strammede sig ligesom saa besynderlig i 
Vejret, og Franzosen blev ligesom saa besynderlig hvid 
i Ansigtet, hans Stemme var ikke ganske behersket, og 
han svarede forkert paa flere Spørgsmaal, men den 
lille Conferentzraad var for nærsynet til at sé Bevæ- 
gelsen, og han snakkede selv altfor meget til at mærke 
Monsieurs pludselige Distraktion. 

Conferentzraaden parlerede tilsidst for alle tre, 
Madame kom kun med meget korte Bemærkninger, 
hun var ikke Sproget ganske mægtig. 

Lidt efter satte de sig over i Kanapéen, Klocker 
gjorde rosende Bemærkninger paa dansk hen til sin 
Madame, han var ganske væk i denne Franzos, der 
virkelig forstod at følge en Discours. 

Saa trak det danske Herskab sig tilbage. Madame 
rakte ikke Franzosen sin Haand til Kys, hun gik meget 
hurtigt ud af Salen, men statelig, høj og fornem, fulgt 
af sin kuglede Ægtehalvdel, der endnu ikke kunde 
komme sig efter sin Henrykkelse over det franske 
Sprogs vellydende Charme. 

Madame kunde her have den alier ypperligste Lej- 
lighed til at sætte sig ind i det skønne Sprog! 

Næste Formiddag rejste det danske Herskab bort, 
det forlagde Residensen til Versailles, og Enevold for- 
lod samme Aften „den gyldne Sol" og søgte over i 
„den røde Hat". 

Et helt Dusin Fjerpenne skrev han op den Nat, 
en vældig Livslyst var kommen over ham, et uhyre 

Mod til at prøve Kræfter med al Verden, han følte sig 
ung, ubøjet, ubundet, utæmmet, han vilde ikke give 
Køb for nogen Pris, ikke længer svigte sine Ærgerrig- 
hedsdrømme. 

At det virkelig skulde være Caritas WitzendorfFI 

Den stolte, tænksomme, egenartede Caritas havde 
altsaa givet Køb som alle de andre smaa Jomfruer, 
der tog den første og bedste, naar de ikke kunde faa 
den eneste og udvalgte. Han havde Medlidenhed med 
hende og følte sig vemodig stemt. Hvor hun maatte 
have sveget meget for at kunne nedlade sig til en 
Gonferentzraad Klockerl Og hendes Stemme havde 
alligevel dirret af foragtende Haan, som om denne 
mariage var hendes revanche over hans Troløshed. 
Og det var Caritas med Kapertogtslængslerne, Caritas, 
der havde haanet de panelede Stuers snævre Lykke, 
de commode Værelsers Stilstandssøvn. 

Alle Fruentimmer gav altsaa Køb, naar de romanske 
Vinger ikke kunde bære dem over Skæbnens første 
Jordskælvsrevne, de blev paa den trygge Side og satte 
straks Bo med tolv Par af hvert. Én eneste Gang 
kunde et Fruentimmer vove Livets farlige og skønne 
Æventyr, men kun én Gang, naar hun ikke straks 
kunde naa den allerhøjeste Lykke, valgte hun den 
mindst mulige, men sikre. 

Madame Roxelane var ikke sunket dybere end 
denne Købmandsdatter ; den første havde attraaet den 
passionerede amours vilde og dybe Livsfylde og var 
paa sin Flugt dalet dybere og dybere ned, helt ned til 
den købte Elskovs lave Bærme, den anden havde villet 
den trodsende og Societetsudfordrende Forliebelses- 
afFect, og hun var sunket dybt og haabløst ned i en 
Ægtesengs trygge Baldakinomfredethed. 

Men nu vilde han have Vinger og Flugt i flyvende 
Fart. 

Næste Morgen sad han allerede i Postvognen og 
nu afsted nordpaa for at Flugten kunde begynde, om 
han saa skulde ende paa det røde échafaud, vilde 
han op paa Siden af den ærgerrige Medicus fra Altona, 
helt op paa Siden i et svimlende Kapløb og saa forbi, 
denne uadelige og arrogante Doktor medicinæ, denne 
blodrige Monsieur med sit røde Borgerblod, denne 
Charlatan uden Ahner, uden Adkomst, uden Finhed 
og uden Levemaade. 

Pet skulde blive en Kamp nær Purpuret. 



XVI 

Hoffet var paa Gottorp. 

Vi er inde i Sommeren sytten hundrede og halv- 
Qers. 

Som et Maskeradeoptog kom det glade Hof susende 
gennem Provinserne. Hovbønderne, der gik ned til 
Landevejen for at knæle i Støvet for Herrens Salvede, 
gik hjem igen og korsede sig. De saa' en bleg og sløv 
Dreng sidde og maabe i en gylden Karosse, uhøvisk 
Latter havde bølget over de røde Vognhynder, ud- 
majede og nedringede Damer og glinsende Kavalerer 
havde hængt over hinanden med ømme og forargelige 
Karesser. Men det fik nii altsammen være, havde der 
ikke været det synderlige og drøvelige med selve hen- 
des kongelige Majestæt, Dronningen. Hovbønderne 
kunde aldrig faa det ud af deres Hoveder. Dronning 
Mathilde var sprængt dem forbi paa en blaagraa Skim- 
mel, i gule Hjorteskindsbukser, med Sølvsporer paa 
den lakerede Støvlehæl, med graa Ridejakke og Pidsk 
og Hallo og Hat paa Snur, som var hun ikke et rigtig 
Fruentimmer, og som om hun foragtede sit eget Køn 
og vilde agere HoQunker. Hun havde hilst paa sine 

Undersaatter ved at føre Pidsken op til sin lille tre- 
kantede Hat — og var sust forbi. 

Næste Søndag sad Bønderkonerne oppe i Sognets 
Kirke og blev røde i Kinderne, de dukkede med de 
linslørede Hoveder rundt om i Stolene — Præsten stod 
dér og bad for Landets Moder, og han nedbad Himlens 
Velsignelse over hende — med Ridebukserne. 

Den unge Dronning bekymrede sig ikke om Under- 
saatterne, her i Hertugdømmerne vilde hun være sig 
selv, munter, sorgløs, ubekymret. Hesten dansede 
under hende, hun lod den skære Kaprioler, hun stemte 
sine Knæ ind imod dens blanke svedige Sider, hendes 
Majestæt lo og raabte og skreg, ind over Grøfter og 
Hegn, en avant, en avant, de smaa Jakkeskøder fløj i 
Vinden, den trekantede tog sig en Tur. Monarken 
holdt stille paa Landevejen med sin rolige Hest, han 
saa' aandsfraværende ud og var iøvrigt aldeles lige 
glad om hans unge Gemalinde knækkede Halsen, men 
Conferenceraaden, Hr. von Struensee, der fulgte efter 
hendes Majestæt, kom med Bebrejdelser, han red helt 
op paa Siden af den dumdristige Rytterske, bøjede sig 
langt over imod hende, dadlede og foreholdt Majestæten 
hendes viltre Opførsel, just ikke synderligt submis og 
hensynsfuldt. 

Hendes Majestæt tog imod Reprimanden med 
sænket Hoved, lidt efter saa' hun op paa sin misfor- 
nøjede Cabinetssekretær og gode Ven med sine store 
lyseblaa Øjne, sendte ham et langt forskende Blik, som 
bad hun om Forladelse for sin Kaadhed. Conference- 
raaden blev forsonet og kom med en flygtig Undskyld- 
ning, han havde saa meget alvorligt at tænke over i 
denne Tid. Rideknægten fik Ordre til at føre Hestene 
tilbage til Slottet; Monarken, Dronningen og Hr. Struen- 
see gik tilbage hen over det rige, korngule Land. 
Hendes Majestæt lagde sin Arm ind under Struen- 

sees, Monarken gik et Par Skridt foran. Lærken tav 
ikke den Dag, Trætoppene strakte sig ind i en dunkel- 
blaa Himmel, det var lige midt i Middagstimen, Gaar- 
denes hvide Længer sov, og Kornet skjulte saa godt, 
de to elskende gik deres trygge Gang lige i Hælene 
paa kongelig Majestæt. Han, bredskuldret og statelig, 
seende tænksom ud over det skønne og rige Sommer- 
land, hun lille, tætbygget næsten korpulent, hængende 
tungt og kælent ved hans Arm. Hun taler uafbrudt 
paa engelsk og fransk, hun ler meget og kaster Ho- 
vedet kaadt tilbage, og hun spørger ufortrødent om alt 
muligt som et videbegærligt Barn, skønt hun faar 
meget knappe Svar af den alvorlige Hr. Struensee. 
Hun sér baade komisk og rørende ud, det lille fyldige 
Kvindemenneske i sine gule stramme Ridebukser. Ma- 
dame har ret alvorlige Anlæg til Kalveknæ, og Hof- 
terne er lidt for svulmende og yppige, men hvor 
hun straaler af al Livsens og Verdens dejlige Lykke, 
hun gaar ikke, hun hopper og danser af Sted ved hans 
Arm, Dagen er ikke lang nok for denne rige og fulde 
Lykke, og Sommerlandet Danmark ikke muntert nok. 
I Aften vil Madame have stort Bal, hun ønsker det 
meget bestemt, hun har trods alt sin egen Vilje, og 
Fyrstinden stikker ikke saa sjældent op i hende. 
Struensee mener sikkert noget helt andet Ballet an- 
gaaende, men han maa omsider give efter for at und- 
gaa ægteskabelige Scener, Fortrydelse og Overhæng, 
og den lille Dame fewu* sin Vilje men først helt nede 
ved den søndre Parkport, dér nikker de to betydnings- 
fuldt til hinanden, og hendes Majestæt gaar hastigt 
hen til sin Gemal og lægger sin Arm i hans. 

Langsomt gaar det høje Par op gennem Parken 
mod det hvide Slot. 

Alle Dage har Sol, det regner ikke. Himlen være 

lovet. Banderne er ved at fortvivle, Kornet svies af 
og Afgrøden gaar til Grunde. Men i Gottorps Have 
danses der hver Nat til Klokken to under røde Lamper 
og Fakler, ved Gry er det just ikke alletider ma- 
dame og mari der følges ad til Sovekamrene, det gaar, 
som Amorinerne vil, og af dem er der Skarer ved det 
galante Hof. 

Til denne galante og frivole Elskovshave midt ude 
i Komlandet kom der en Aften en fremmed Monsieur, 
alle havde sét ham, ingen kendte ham. Men i Confe- 
renceraadens Kabinet var der længe Lys den Nat, og 
der var to stærkt bevægede Mandsskygger paa de 
sammentrukne Gardiner. 

Greve Holck, der havde en øm téte,å tete nede i 
Parken, saa' disse ængstende og ivrige Skygger, han 
blev distrait midt i et Favntag, og han glemte helt at 
kysse Madame paa hendes blottede Skulder, hvad hun 
indstændig havde bedt Monsieur le comte om ved 
Taffelet. 

Lidt efter blev der tændt Lys i kongelig Majestæts 
Gemak, og nu var der tre Skygger paa Gardinerne. 
To, der var høje og statelige med overbevisende Arm- 
bevægelser, og en lillebitte spinkel og raadvild Konge- 
skygge. 

Den midterste af Skyggerne var den fedeste, og 
den havde meget bestemte Bevægelser. 

Greve Holck blev mere og mere afsvalet i sin El- 
skerindes hvide Arme, Jorden begyndte at bevæge sig 
under ham, og han havde Grund til at føle sig be- 
ængstet, thi der foregik samme Nat store Forandringer 
ved det muntre Hof. Conferenceraaden foretog ene- 
mægtig en gennemgribende Revision af Hyrde og Hyrd- 
indebestanden, den og den blev afskediget, og Monarken 

skrev raskvæk under, fordi han var halvsovende, død- 
træt og ganske ligeglad. 

Mens der blev elsket hedt og favnet tæt og hvisket 
ømt i Gottorps maanelyse Slotshave, dannede Conference- 
raad Struensee, forhenværende Stadsfysikus i Altona, 
sig et nyt Hof. Greve Holck havde en lidt for let- 
løbende Tunge — Oberhofmesterinden Fru von der 
Luhe kunde have noget sælsomt vagtsomt i sine graa 
Øjne, naar hun betragtede hendes Majestæt; alle disse 
Hyrder og Hyrdinder i det ny Cythera havde ikke til- 
strækkelig tavse Tunger og paalidelige Øjne, de fik 
allesammen Rejsepas og Pension. 

I Morgen skulde Rejsekareterne køre frem for 
Trappen. Adieu, Mesdames og Messieurs! 

De to Venner fra Altona blev oppe hele den Nat. 

Doktoren havde det hedt, han begyndte at blive 
korpulent, alle Vinduer maatte han have paa vid Gab 
ud imod den tavse Park. Lysene i Kronen var alle 
tændte, de viftede uroligt i Nattevinden, der strøg ind 
fra Altanerne. Fra Levkøjerne dernede i Parterren 
kom der en sød og trykkende Duft, langt bort blaanede 
det rige Land under milde Sommerstjærner. 

Enevold havde slængt sig meget mageligt hen paa 
den røde Silkesofa. 

Struensee stod ved Vinduet med Armene over- 
kors og saa* bekymret og fortænkt ud, det hvide Hals- 
bind var løst. Vesten knappet op, Medicus havde 
det med megen indre Varme. Enevold laa nu næsten 
udstrakt paa den røde Silke og nød sit mageløse Held, 
hans Hjærte bankede, hans Pulsslag jog i Febertakt, 
han laa ligefrem dér og lyste, fin og slank i sin gule 
Hofdragt. 

Men det ærgrede ham, at Medicus tænkte og medi- 
terede saa meget, han stod dér ved Vinduet og betrag- 

tede det sovende Land, som højsalig Kong Friderich 
saa ofte havde plejet, hvad stod denne tykke Confe- 
renceraad vel og tænkte paa? 

„Brandt" Struensee kom langsomt over til Sofaen, 
dér stod han og saa' forbløffet paa Monsieurs Sorgløs- 
hed og uangribelige Munterhed. 

Enevold saa* op med halvtlukkede Øjne, han havde 
skudt Armene ind under Nakken, laa nu og slog Takt 
med sin hvide Saffianshæl imod den forgyldte Stoleryg. 

„Brandt, af os to bliver De i ethvert Tilfælde den 
lykkeligste." 

„Et pourquoi?" 

„Fordi De intet stort Ansvar vil faa. Monsieur!" 

Enevold rejste sig stille op — denne Medicus gik 
altsaa virkelig og tænkte paa at blive Ministere. 

Struensee var igen ved Vinduet, stod og saa' ud 
over det sovende Land med sænket Hoved. 

Der var længe stille her i det lyse Gemak med de 
mange viftende Lys i Sølvkronen, hvorom letsindige 
og fortumlede Natsværmere trængtes for at styrte sig 
hovedkuls ind i Flammerne. Struensee bøjede sit 
Hoved imod Vinduesposten og faldt i dybe Tanker. 
Enevold stod tavs et Par Skridt fra ham og søgte at 
gætte hans ærgerrige Tanker, en halvglemt Erindring 
vaagnede i hans flygtige Sind, saaledes havde ogsaa 
Kong Friderich den femte staaet paa Fredensborg den 
Nat og sét bekymret ud over sit sovende Land, og 
han havde intet andet haft at give sine mødige og 
fattige Undersaatter — end sin Anger og sine vel- 
menende Drømme. Havde denne Medicus vel andet 
end Drømme at give? 

Det var, som om Struensee derhenne havde gættet 
Enevolds Tanker, thi han lukkede febrilsk og hæftigt 
de høje Altanvinduer og gik frem i Gemakket med 
faste udfordrende Trin. 

„Først og fremmest, Brandt," sagde han ligesom 
besvarende sine egne Tvivl, „først og fremmest er det 
ikke Drømme, der skal hjælpe her i dette fattige, syge, 
misregerede Land — ikke Drømme, endnu mindre 
vidtsvævende Phraser og tomme Declamationer og 
hule Theorier -— her maa handles — begyndes forfra. 
Brandt, tror De, at jeg er den rette Mand?" 

Enevold greb hans Haand, han tænkte i dette Øje- 
blik kun paa sin egen stolte og stigende Karriere i en 
berust og salig Svimlen. Denne Medicus vilde alligevel 
blive hans Vejbryder, hans Redskab til at naa det 
højeste. 

„Ja!" sagde han med sin varmeste Overbevisning, 
og han gentog dette varme og faste Ja, ikke én Gang, 
mange Gange. 

„Merci — Merci," hviskede Struensee, en lille Smule 
sentimental over denne Iver i hans Faveur, „faar jeg 
kun mange Venner som Dem, har det ingen Nød." 

Lidt efter føjede han til, ligesom beroligende 
sig selv. 

„Jeg er endnu kun Parvenuen — jeg maa have 
Venner om mig, Mennesker jeg kan stole paa. Inden 
vi rejser til Kjøbenhavn maa vi skabe os et helt nyt Hof." 

Medicus brugte allerede Pluralis Majestatis om 
sin egen Person, det mindede om den store Moltke, 
eller var det maaske Dronningen han stadig knyttede 
sammen med sig selv i sine ærgerrige Tanker. 

Han blev mere og mere hæftig og opbrusende, 
han fægtede og brødes med sine egne Tvivl, han jog 
Tanker fra sig og stormede op og ned i Gemakket. 

„For os to, Brandt, er den lystige Tid i Altona 
forbil Min Situation er ikke lidet embarrassant! Stats- 
aflfaireme vil taame sig op om mig! Men det faar 
være. — Jeg forlanger ikke Taknemmelighed af nogeii- 
somhelst. — Jeg gør kun min Pligt, handler i ét og alt 

Enevold Brandt. 25 

efter min inderste Overbevisning. Hvad vi to, Brandt, 
theoretiserede over i Altona, skal nu træde ud i Praksis* 
Jeg er skabt til at virke paa en større Skueplads I"" 

Doktoren løb op og ned ad det blanke Gulv i 
Stormskridt, han begyndte at beruse sig i sine uhyre 
og dristige Planer, han ligefrem brændte af Statsmands- 
iver og Handlelyst, han allraaede at taarne Pelion 
oven paa Ossa, hans blodsvulmende Naturel kogede 
over af ubrugte Kræfter, han vilde kurere Lande og 
Riger og Folk, medicinere med Millioner, han følte 
det næsten som en kvalfuld malheur at være et saa 
overordentlig Individ. 

Enevold fik en svag Respekt for denne Kæmpetro 
paa sine egne Kræfter, men han hadede alt, hvad der 
hed Politik og forstod ikke ganske denne Alvor og 
noget ridicule Arbejdstrang. Han stod nu og saa' paa, 
hvorledes de letsindige og flammesøgende Natsværmere 
ligefrem sloges om at faa Vingerne brændte; og de 
faldt døde ned paa det rosenstrøede Gulvtæppe, for- 
kullede og mishandlede af de glødende Lys, Flam- 
merne, de havde attraaet som den højeste Lykke at 
kunne flyve ind i. Det var som om hele Natlen var 
fyldt af en fin og urolig Surren og Summen, som kom 
de flyvende fra al Verdens Kanter de dristige Illu- 
sioners lyssøgende Sværmere, og som om det regnede 
ned over de ærgerrige Venner med ukendte Ligs 
brændte Vinger. 

Men de to Venner tænkte ikke derover, og de 
brudte Florvingers Glar laa som Ikarosvinger paa derea 
Silkefrakker, uden at de saa' det. 

„Og hvad opnaar saa jeg?" spurgte Enevold, der 
begyndte at blive ængstelig, hvad bliver min metier, 
Hr. Gonferenceraad von Struensee? De faar alle Stats- 
afFairerne, Magten, Gloiren, det udødelige Navn, Under- 
danernes Hengivenhed, De faar det, kort sagt, altsam- 

men. Monsieur! Jeg indseer absolument ikke, hvad 
der bliver tilbage for min ringe Person." 

Doktoren holdt inde med sin urolige Promeneren, 
han havde virkelig ganske glemt sin Ven, da han delte 
Riger og Lande. 

Der kom en Pavse. 

„Jeg betror Dem det vigtigste af alt, Brandt, jeg 
betror Dem kongelig Majestæts Person. Er De saa 
satisfait? Der kommer ingen til Monarken uden gen- 
nem Dem, uden De ønsker og vil det." 

„Idioten — Christian den syvende!" raabte Ene- 
vold op forfærdet og enrageret. 

„Idiot eller ikke Idiot, Monsieur Brandt, derom er 
ikke Talen! Han er Monarken, alle kan benytte sig af 
ham! Ét eneste ubesindigt og tankeløst Pennestrøg, 
og vi to sidder igen i Altona, eller hvor værre er. De 
forstaar mig. Det angaar Deres egen Lykke, Deres 
eget Ve og Vel, om De ét Sekund lader ham ude af 
Syne. De forstaar! Dronningen ønsker kun Ro og 
Sikkerhed for sin Person, hun vil, at mine Venner skal 
være om mig. De beviser hendes Majestæt en sand 
Velgærning for hele Livet og mig en uhyre Venne- 
tjeneste. Hvad Dem selv angaar. Monsieur, under- 
bygger De kun Deres egen Lykke og Sikkerhed ved at 
udvise Forsigtighed. Men det forstaar sig af sig selv, 
at Monarken i Deres Hænder er betroet en Adelsmand, 
jeg behøver ikke at bede Dem om at være respectueux 
og ceremonieux." 

Det med Adelsmanden forsonede Enevold. 

„Bien! det bliver altsaa kun mig, kære Struensee, 
der bringer et Offer her!" 

„Offer — man maa bringe OfFere, Monsieur! Ved 
at passe paa kongelig Majestæt udfører De en fortjenst- 
fuld Handling for os alle, det maa være Dem meget." 

25* 

„Og De selv, Monsieur, hvad vil De ofre, naar min 
Frihed og Selvstændighed har faaet Lænker paa?" 

„Som om ikke jeg faar Farerne og Besværlig- 
hederne, De Behagelighederne!" bruste Doktoren op i 
sin mest brutale Tone, han næsten skreg af Utaal- 
modighed. 

Saa tav Enevold og tænkte paa Behagelighederne. 

Hele Natten sang nu, og det ærgerrige Blod sang, 
og alle Livets Illusioner kom strømmende og syngende 
ind over de to Venner, der delte Riger og Lande imel- 
lem sig, ikke Drømmeriger og Tankelande, men virke- 
lige Kongedømmer med Tusinders Skæbner og Tusinders 
Ve og Vel. Og hvad de to nu vilde, det skulde Mil- 
lioner ville, og hvad de nu tænkte, det vilde blive 
Millioners Tanke. Struensee vilde bringe Lykke og 
bedre Kaar ned til det utaalmodig ventende Folk, og 
Monsieur Brandt, ja, han vilde bringe Skønhed og Fin- 
hed og forædlet Pragt og Livsnydelse ind i Glædens 
og Munterhedens lyse Foraarsland, Rigerne blev delte, 
men Magten blev kun Éns. 

Magten, den alene kunde ikke deles. 

Længe stod de to ude paa den maanelyse Altan, 
bøjede ud over det snirklede Gelænder, de taHe ikke 
længer sammen, det var, som om deres Skæbner uløse- 
ligt var tvundne ind i hinanden fra denne Time at 
regne. ^ 

Lidt efter gik de ind. 

Doktoren plejede, før han gik til Ro, at sé indenfor 
kongelig Majestæts Sovegemaksdør og forvisse sig om, 
at den høje Person var i bedste Velgaaende og ingen 
Medikamenter eller Sovemidler ønskede til Natten. 
Han tog nu den høje, viftende Sølvstage ned fra Guéri- 
•donen, saa* paa sit Uhr, det var allerede langt henne 
paa Natten, og vilde gaa over til Monarken. 

Enevold fulgte med ned gennem den lange Korri- 
dor, lydløst listende paa Taaspidserne. 

Doktoren tog sit Nøgleknippe frem og lukkede dem 
ind, det var unødvendigt at vække Kammertjeneren. 

Saa gik de stille frem. Stagen blev sat paa en 
Guéridon bag ved den høje Skærm, de gled tavse og 
lydløse hen over Tæppet, hen imod den mægtige Bal- 
dakinseng, der hævede sig paa en trinhøj Terrasse 
med lange Gardiners Purpurfolder og gyldne Lands- 
vaaben paa Hjørnerne. Stumme stod de to Venner ved 
hinandens Side og stirrede ind i den brede Pragtseng, 
hvor et hvidt og liglignende lille Menneske laa paa de 
hvide Puder med vidtaaben Mund, stivnede, mumie- 
agtige Træk og dybe blaanende Øjenhuler. Dette le- 
vende Kongelig syntes ikke at drage Aande, det eneste 
Tegn til Liv var den højre udmagrede Haand, der laa 
hen over det stukne Tæppe og ligesom syntes at stritte 
imod og gøre Modstand imod en usynlig Fjende. 

Helt ind over Monarken bøjede Enevold sig, skræk- 
slagen over denne Dødningesøvn, og han saa', at der 
laa en klam Sved hen over den blanke, fremstaaende, 
voksgule Tinding, men der var slet intet Tegn til Liv, 
den krummede Haand strakte sig slapt ud og begyndte 
ligesom at stivne. 

Struensee var som Medicus særlig interesseret i 
det mærkelige epileptisk lignende Søvnfænomen. Med 
hviskende Stemme gav han Monsieur Brandt en Del 
lægevidenskabelige Oplysninger om Tilstandens for- 
skellige Aarsager. 

Pludselig greb Enevold Vennens Arm og saa' paa 
ham med et ubeskrivelig bestyrtet Blik. 

Der kom en Angst over Doktoren, han skød Brandt 
til Side, han blev hvid i Ansigtet, hans Haand rystede, 
han var som overvældet af en frygtelig Angst for at 
denne besynderlige Søvn virkelig skulde være Dødens. 

Det vilde være et for grusomt Slag af Skæbnen 
imod ham! 

Og han blev mere og mere febrilsk, han hentede 
ilsomt Stagen, han brændte sin Haand paa det smeltede 
Voks og løb til Sengen og begyndte at undersøge. 

Men saa begyndte kongelig Majestæt at tale, dybt 
nede i Søvne, en mørk, stødvis Ordstrøm, der plud- 
selig stoppede op. 

Saa gik de to hurtigt bort, uendelig lettede om 
Hjærtet. 

Ved et Kongelig havde alle deres Planer været 
Chimærer. 

I Gangen derude sagde de hinanden Godnat og 
gik hver til sin Side. 

Henne ved Hjørnet vendte Enevold sig hurtigt om. 

Doktoren var langt forbi sin egen Gemakdør, han 
gik videre og videre, lydløs som paa Filt, med den 
tændte Stage højt opløftet i Mørket. 

Næste Morgen var der en Rumlen og en Raslen 
foran Slottets graa Sandstenstrappe, en Køren frem og 
en Køren bort, den ene Hyrde og Hyrdinde forsvandt 
efter den anden. 1 Gemakkerne var der en nyfigen 
Trængsel ved Vinduerne, Conferenceraaden og den 
lille Dronning stod ved samme Rude, for hver én der 
kørte bort dernede, blev de ligesom dristigere, Maje- 
stæten lo og lo, og hvor hun kunde le den lille blonde 
Dame, hun lo saa hjærteligt, at Taarerne kom i Øjnene, 
og Doktoren maatte tysse paa hende. 

Den Dag førte Hr. Struensee Dronningen til Bords 
for første Gang. Han, alvorlig og eftertænksom som 
altid, hun tindrende af Lykke. Taflet skinnede af 
Latter, den sad med dens Mand, og den sad med 
dens Frue, lutter ømme Par Bordet rundt, der laa en 
Rosenguirlande om den hvide Dug; og hvorfor skulde 

man ikke amusere sig, fra i Dag skulde den evige féte 
begynde, og derfor lo den lille brunette Fru von Bu- 
low, saa man saa' alle hendes vidtberømte hvide Tæn- 
der, og derfor smilede den dejlige Fru von Gåhler, 
saa man maatte beundre hendes dybe Smilehuller, og 
højt over den glade Kreds klang Grevinde Amalia 
Sophia von Holsteins meget skønne og flyvende Latter. 
Ingen striks Oberhofmesterinde mere, ingen ubehage* 
lige Vidner, ingen indsnævrende Kontrol, ingen Øjne 
og ingen Kabaler. En Verden klædt i Silke, couleur 
de rose, et Ghor Musikanter spillende bag et Gobelin- 
tæppe, en galant Oberkammerherre, der bar over med 
alt og intet saa', en Barnedronning, som alle Amoriner 
elskede, og hvad der var det vigtigste, en ung og smuk 
maitre de plaisir, der skulde svinge Tryllestaven den 
ganske Vintertid igennem, saa der ikke blev tabt én 
eneste Time for Glæden, end ikke et Sekund. 

Hvad der iøvrigt kunde være af Alvor og nød- 
vendig Tænksomhed, det overlodes gladeligen til Hr. 
Struensee, der sad for Bordenden og saa' ud til at 
have alle Statsaffaireme i sit rummelige Hoved. 

At Conferenceraaden virkeligen gad bekymre sig 
saa meget! 

Efter Taflet begyndte kongelig Majestæt at overfuse 
sin nye Fangevogter, Monsieur Brandt; han var meget 
enrageret, gestikulerede med sine smaa Arme og skældte 
ud paa fransk. Det glade Selskab trak sig hurtigt til- 
bage, men Monsieur maatte blive og stille den gale 
Monark tilfreds, han saa' efter det muntre Societet med 
et langt, haabløst, misundende Blik. 

Maitre de plaisir var ganske kommen udaf humeur, 
nu da han endelig havde en Konge i sin Magt, en 
virkelig Enevoldshersker mellem sine Hænder, nu da 
alle Ungdomsdrømme omsider var gaaede i Opfyl- 
delse. 

En sorgfuld maitre de plaisir og en gal Enevolds- 
monarki 

Amalia Sophia von Holstein foragtede sin Mand. 

Greven var nemlig stadig væk ligefrem generende 
forliebt i sin Kone og altfor dum og gammeldags 
til at være Ægtemand efter Moden. En Mand, der 
ikke havde Maitresser og som tilbad sin Madame, var 
kun en Genstand for Foragt; Amalia Sophia foragtede 
ham. Samme lidenskabelige Dame hadede Hr. Stru- 
ensee af et glødende Hjærte, fordi han havde forsmaaet 
hendes Kærlighed og foretrukket Dronningens. Hendes 
utilfredsstillede og kvalfulde Hævnlyst bragte hende 
endelig til at kaste sin Hengivenhed over paa Enevold 
Brandt, fordi han alene var Struensees Ven, og fordi 
hun gennem ham haabede paa at faa sit Had slukket. 
Madame maatte aandc og leve i sindrige Intriger og 
snilde Kabaler for i det hele taget at kunne eksistere. 
Hun længtes efter at fange Monsieur Brandt ind i sit 
Skønhedsgarn, for at drille og ærgre sin Mand, pine 
og plage Conferenceraaden, og svale og fyldestgøre 
sig selv. 

Hun greb Sagen meget resolut an, en Aften søgte 
hun uden videre Enevold op i hans Gemak. 

Det var paa Travendal, sent paa Høsten. 

Enevold havde ventet Madame, længe — længe. 
Hendes Blikke, der dvælede, hendes Smægten, der 
lovede meget, hendes Vifter, der tabtes, den Sky af 
amour der stod om hendes Dejlighed, Monsieur Brandt 
var uendelig smigret over sin Erobring. Det blev 
altsaa straks til et langt og dvælende Favntag, dybe 
Sukke, der stod en rød Silkesofa lige i Nærheden, dér 
satte de sig. 

„Hvor jeg elsker dig," hviskede hun og sank sam- 
men i hans Favn. 

Enevold var simpelthen berust af en saa over- 
vældende amour hos Grevinden, han vidste, at hun en 
Gang vilde komme, men saa hurtigt havde han aldrig 
drømt om, og nu var hun her altsaa, laa i hans Arme; 
hans Mismod og Skuffelse, hans syge Ærgerrighed, 
hans vaagne Misundelse, 'hans Følelse af Underlegen- 
hed, hans forpinte Sind, det altsammen skulde denne 
store amour nu raade Bod paa. Og han følte sig 
dybt lyksalig i hendes skønne Arme, og han til- 
hviskede hende glødende Ord og flammende Tak- 
sigelser, al sin Forliebelse, sine ømme sentiments og 
sin Beundring for hendes tendre Skønhed. 

I Nattestilheden hørte de Doktorens urolige Van- 
dren frem og tilbage lige oven over. Urolige, søgende, 
tunge Trin, der ligesom ængstede de to og bragte dem 
til at tænke paa det samme. Disse tankefulde og grub- 
lende Trin forstyrrede den ømme Hyrdetime, og de 
stirrede halvt nyfigne op imod det hvide Stukloft. 

„Hvor han tramper deroppe," hviskede hun iro- 
nisk og gemte sig ind til sin amant, der slet ikke var 
henrykt, over at Doktoren straks blev bragt paa Bane 
i denne første Elskovstime. Som om alle ved dette 
Hof kun tænkte paa og talte om denne altformaaende 
Medicus, selv i de allerforliebteste Situationer. 

Amalia Sophia var ufortrøden, hun tirrede og 
æggede, og Doktoren deroppe blev ved med sin tunge 
natlige Tænkergang. De fine Gibsfestons under Loftet 
begyndte aj: drysse med fin Kalk, de elskende fik Støv 
i Halsen og maatte kæmpe frygteligt med Krillerhoste. 

„Vor store Richelieu er meget flittig," hviskede 
hun ømt, „han arbejder for alle os andre. Jeg gad 
vide, hvad Conferenceraaden nu gaar og grubler paa, 
hvad mener mon anii?" 

Enevold mente intet, han var langt borte i For- 
liebelse, han svarede med et svimlende Kys. 

Grevinden saa' op med et fugtigt Blik. Hendes 
Arm hvilede omkring hans Hals. Der var en forgyldt 
Bronzekupido henne paa Taflfeluhret, der sigtede lige 
paa dem. 

Hun blev ustandseligt ved med sin ømt tirrende 
Monolog om Hr. Struenses mageløse Flid, Arbejdsomhed 
og Nattegrublen. 

„Der er en Ting, mon ami, som jeg ikke for- 
staar?" 

„Ma chére?" 

„Hvor kan det være, at netop Du er Parvenuens 
eneste Ven?" 

Stemmen var ikke ganske øm længere, hun vilde 
vikle sig blideligt løs, men det var umuligt, Enevold 
var ganske beruset. 

„Hvis jeg var Dig, mon ami, vilde jeg foragte 
ham." 

„Foragte?" 

„Ja netop — hade ham. Jeg formener, at han 
melerer sig i alt for mange Ting, som vi to, par ex- 
emple, vi, Noblessen, dog virkeligen bedre maa forstaa 
os paa. Sig mig en Gang, hvad véd denne arrogante 
Monsieur vel om Statsaffaires, det er en pur Umulig- 
hed, formener Du ikke ogsaa?" 

Enevold begyndte at blive en Smule urolig i sit 
Favntag, Amalia Sophia var dog ogsaa altfor tænk- 
som igen midt i sin amour. 

„Han er et Menneske uden sentiments," blev hun 
ved og tænkte paa sine egne store Skuffelser* 

De tunge Trin deroppe ligefrem ophids^ilii hende 
nu, ængstelig som hun var over Confereaotraadens 
evige Flid, bestandige Tænken, uendelige Arbejden. 

Saa viklede hun sig endelig løs, rejste sig brat, 
stirrede op mod Loftet med feberlysende Øjne, trippede 
febrilsk hen over det bløde Tæppe sitrende og dir- 

rende af hadefuld Indignation. Lidt efter var hun igen 
henne ved Sofaen. 

„Jeg tiltror Parvenuen alt," hviskede hun hæst, 
„hvis vi andre ikke tager Aflfaire i Tide, ender det med 
Statscoup. Jeg hader haml Han har desuden ingen 
Religion, — han vinder bestandigen, naar vi spiller 
Loup, jeg tiltror ham alt, alt, siger jeg Dig, han er en 
Roué, der omgaas frit med Fruentimmer, jeg véd meget 
mere, end jeg tør sige." 

Enevold fandt, at Grevinden var meget besynderlig 
i Aften, han strakte igen sine lyksalige Arme ud imod 
hende. 

Igen laa hun i hans Favn og hviskede om Dok- 
toren. 

„Vent kun, til vi kommer til Kjøbenhavn," hviskede 
hun gaadefuldt. 

Han kyssede hende paa det duftende og pudrede 
Haar. 

„Du skal faa at sé, han gaar og grubler paa en 
Ministerportefeuille." 

„Og hvad bekymrer vi to os, om Monsieur Struensee 
bliver Ministere?" 

Hun var paany ude paa Gulvet. 

„Monsieur Brandt," sagde hun med en alt andet 
end erotisk mættet Bøst, hun forlod ganske det for- 
trolige „Du" og opgav Elskerinderollen. 

„Det er jo Dem, Dem Monsieur, der bør tage Af- 
faire, ikke den gemene Parvenu. De har Meriter og 
Kvaliteter, De har Levemaade og Education, De har 
Erudition og Evner, De tilhører vor Kres, De har alt, 
alt det, som den tykke deroppe mangler. Monsieur, 
behøver jeg at minde en Brandt om Courage og Bra- 
voure? Jeg siger Dem, Monsieur, der er mere Stats- 
mand i Deres lille Finger end i Conferenceraadens hele 

Krop. Jeg sér alt i Dem! De maa sætte en Stopper 
for denne Medicus' Arrogance!" 

Enevold havde rejst sig, han følte Statsmanden 
vaagne i sig. Grevinden var uudtømmelig paa Lov- 
taler, om hun nu virkelig havde Ret, hvor hun maatte 
elske ham højt, for at have en saa glødende Tiltro til 
hans store Evner. 

„Hvad vil Madame jeg skal gjøre?" 

Amalia Sophia smilede igen gaadefuldt og nikkede 
meget vidende og betydningsfuldt. Enevold strakte 
sine forliebte Arme ud imod den charmante Sphinx, 
glødende Ord hviskede han, Doktorens Trin syntes at 
ægge de flyvende Amoriner. Saa lagde hun et Slør 
over sine pudrede Skuldre og øm, sukkende, hviskende, 
bedende, æggende og tirrende gik hun baglæns, smæg- 
tende og dragende over imod den hvide Fløjdør og 
forsvandt med et lovende Smil og et indbydende 
Fingerkys. 

Den glade Sværm af et Hof fløj og flagrede om- 
kring Hovedstaden som Myg omkring et Lys. Fjorten 
Dage paa Friderichsberg, en Uge paa Hirschholm, igen 
en Uge paa Friderichsberg, saa var Vinteren der, en 
Morgen laa der Rim over alle Parker, det alvorlige 
Christiansborg lukkede sine Porte op for det gyldne 
Societet. Men hver eneste Nat rundt om paa de hvide 
og sorgløse Slotte havde Doktorens tunge, aarvaagne 
Trin lydt i Nattestilheden. Dronningen hørte dem i 
sin hvide Florsseng, og hendes Hjærte længtes. Mo- 
narken hørte dem i sin ensomme Fløj, han gemte 
sig i Silkedynerne og frygtede for Overfald, Enevold 
hørte dem bag sine røde Fløj eisgardiner, og hans 
Misundelse vaagede. Grevinde Holstein lyttede, glø- 
dende af Had ved sin snorkende Ægtefælles Side, Grev 
Rantzau kastede sig uroligt i Puderne og lagde sine 

egne snedige Planer, til hundrede Gemakker bragtes 
Ekkoer hen, og der blev lyttet og hadet og misundt 
og undret og hvisket og spurgt. 

Hvorfor vaager Doktoren om Natten, og hvorfor 
er han tavs om Dagen? 

Over de hvide Slotte havde den sorte Oktobernat 
sænket sig, gennemtindret af hvide Stjæmelys, den al- 
vorlige Stjærnenat over et skattetynget Land. 

Men pludselig en Nat, det var den Nat, da den 
første Sne faldt, holdt den urolige Vandring inde, og 
man hørte den ikke i lange Tider. 

Nu maatte Doktoren vist have lagt sine Planer. 

Og virkelig, den Morgen kom den natlige Tænker 
ned til sit forbløffede Hof med et hoverende Smil over 
sit ellers saa alvorlige Ansigt. 

Han gik hastigt ind gennem Gemakkerne, og han 
holdt et stort Aktstykke i Haanden, et Reskript med 
Monarkens røde Segl. 

Alle pudrede og sorgløse Hoveder vendte sig mod 
Conferenceraaden, som Blomster imod en opgaaende 
Sol. Den vordende Minister skred forbi, meget selv- 
bevidst, han havde i Nat besluttet at tage Tvilling- 
rigernes Skæbne i sin Haand fra i Morges at regne. 

Saa klædte Hoffet sig om til bal en masque og lod 
fem være lige. 

Den taarnede Stad ved Sundet fik sig en forbløffet 
Vinter. 

Kaffehusene var godt skaame for Tungebaandet, 
Assembléerne havde politisk Mundlæder paa, man 
diskuterede den oplyste Enevælde. 

Borgersocietetet kunde ikke følge deres tilbedte 
Monark længere. Det ligefrem fløj over Landet med 
Kabinetsordrer, Reskripter og Befalinger, saa til Kol- 
legierne, saa til Admiralitetet, til Geheimeconseillet, til 

Biskopper og til Stiftsbefalingsmænd, Tvillingrigeme 
druknede i hvidt Papir og nymodens Oplysning; én 
blev indsat, en anden afsat, de gode Borgere og Pa- 
trioter blev i Assemblée til over Midnat for at drøfte 
de synderlige Tider. Saltskat blev ophævet og Hellig- 
dage afskaffede, noget blev forbudt og andet indrømmet, 
det begyndte mafoi at rende rundt under de trekantede 
Hatte og se lidt broget ud under de konservative 
Parykker. Alle Madam er dannede conseils, svedte 
under Haarsættene, drak tre Kopper Kaffe, og satte 
Skødehundene ned paa Gulvet for at konferere. 

Al Censur var pludselig bleven afskaffet. 

Sofaerne knagede under de gode Madamer. Ingen 
Sankt Hans Dag mere, ingen Mikkelsdag, ingen tredje 
Juledag og tredje Paaskedag, Madamerne fandt, at 
Regeringen gik Vor Herre lidt vel nær, og at den Hel- 
ligaand blev forbigaaet paa det utilbørligste. 

Og slig Ugudelighed skulde gælde lige til Wands- 
beck, Delmenhorst og Pinnebergl Borgersocietetet 
tillod sig at murre og knurre en Smule. 

Men hver eneste Nat straalede Christiansborg over 
den sorte Stad. 

Borgerne lod de smaa Skillingskaner gøre Holdt 
foran Slottet, timevis sad de dernede i Mørket og un- 
drede sig over Monarkens evige feter. 

Hr. Struensee stod ved et af Riddersalens Vinduer 
og saa ned i den lave, tranlygtede Stad, i Aften gik 
han til Ballet med et let Sind, han var meget satisfait 
over sin Statsvirksomhed, det store Slag var slaaet, 
Conseillet var endelig bleven afskaffet. Monsieur var 
stegen endnu et lille Trin opad paa den gyldne Rang- 
stige, han var ikke længere Conferenceraad, men 
maitre des requétes. 

Og Musiquen spillede op til det store Bal i Nat. 

Monsieur Brandt førte an i stor og straalende Triumf» 

rosenrød fra Top til Taa, med en mægtig sort Silke- 
sløjfe paa den hvidpudrede Haarpidsk, ogsaa han var 
meget tilfreds nu med sit Regimente, midt i et Bals 
Sus og Larm og Farvespil, han havde vist alligevel 
naaet sin Bestemmelse her i Livet, alle Evner var 
lagte i Beslag, og han havde opnaaet en meget vel- 
lydende Titel — Intendant des menus plaisirs. 

Før Ballet havde han faaet kongelig Majestæt puttet 
paa Hovedet i Baldakinsengen, og Døren forsvarlig af- 
laaset. De to smaa Negerdrenge var satte til at vaage 
over Rigernes Hyrde, de smaa Negere overtog mere 
og mere Enevolds Pligter og Overopsyn, og Monsieur 
dansede ud under Paukers Hvirvel, alt kunde glem- 
mes i en straalende oplyst Dansesal, og Intendanten 
førte an. 

Hr. Struensee dansede ogsaa gæme i Nat, ét og 
andet bekymrede ham dog, han anede den uudtalte 
Opposition, og han forargedes over dette tunge og uvi- 
dende danske Folk, der helst gad ligge, hvor det nu én 
Gang havde redet, var det end i Halm. 

Dette taabelige og bondske Folk, der maaske 
alligevel vilde savne det tunge Aag, som han agtede 
at befri det for. 

Et Folk af Slaver og Dumrianer. 

Saa dansede Monsieur le Maitre des requétes ud 
ved sin Dronnings Haand. 



XVII 

Det er ude paa Hirschholm nu, den fine og blide 
Vaar er lige i sin Begyndelse. 

Næppe var det Løvspring over Sjælland, før Hr. 
Struensee lod Hoffet bryde op. 

I flyvende Fart kørte de røde Vogne gennem det 

grønnende Land, alle Vognruder var skudt ned, og 
Luften derude var blond og lysende og fuld af Duft, 
gule, glinsende Blomster skinnede i Engene, Foraaret 
sprang fra Skov til Skov, kyssede Brynene, dansede 
over Trætoppe. 

Helt ud over Vogndøren bøjede Dronningen sig og 
lod den bløde Luft kærtegne sit hvidgule Haar, Dok- 
toren ved hendes Side var i godt Lune, de sidste af 
Stadens Taamspidser blaanede bort som en skræm- 
mende Drøm, og han greb hendes hvide og buttede 
Haand med de fine Gruber ved Knoene, og han kyssede 
den galant. Kongelig Majestæt sad lige overfor og 
slumrede med bøjet Hoved, han var bleven vækket 
Klokken syv, fordi han naturligvis maatte med, naar 
alle de andre brød op. 

I én Vogn blev der elsket, i en anden intrigeret. 

Seletøjerne ringlede blidt. Regnvandet fra i Nat 
brusede højt op om de røde Hjul, hist og her stod en 
graa Almuesmand og gloede langt med den laadne Ka- 
buds i Haanden, Vognene saa' ud, som om de var paa 
Flugt. Saa kørte man op gennem de lange Linde- 
alléer, en hvid Slotsfløj skinnede frem bag en grønlig 
Sø, et Par Svaner fo'r op og baskede med Vingerne, 
Sol over alle glacerede Tage, nu var man paa Hirsch- 
holm. Slet ingen Skygger var der i dette hvide Slot, kun 
høje buede Ruder, Glar og Lys der straalede, og fin 
Dæmring der blaanede ned gennem hvide Gange, fra 
alle Verdenshjørner brød Vaarsolen ind gennem Sale 
og Gemakker. 

Aftenen var mild med dæmpet Aandedrag. 

Dagen laa og skumrede bag Parktræerne, alle 
Gange lysnede. frem mellem mørke Buskadser, de første 
Nattergale svarede hinanden fra Ellene langs Søen, og 
der var en fin Pylren og en Smaagryllen fra Vandet 
den hele Nat, Klokkefrøernes fine Boblen og Musiceren 

mellem Sivene. Der var ingen Maane paa Himlen, 
men et drømmende Skær i Østen, Kastaniernes nylig 
udsprungne hvide Kolber skimtedes i den blide Skum- 
ring, Løgurtemes ængstende Duft laa som en Taage 
over det friske Grønsvær, og der var en øm og sorg- 
fuld Længsel over den blundende Natur. 

Den Nat var hele Hoffet ude paa Promenaderne. 

Struensee og hendes Majestæt gik i Indelukket. 
Hun, tungt støttende sig til hans Arm i en løs og vid 
Dragt, der slæbte efter hende. Majestæten gik med 
Besvær og maatte ofte staa stille. De talte fortroligt 
sammen om den store Glæde, en nær Fremtid vilde 
bringe dem. Den lille Dame var næsten syg og 
ulykkelig af Ømhed, hun klemte hans Arm fast, hun 
holdt ham tæt ind til sig, hele Vaarens urolige og 
pinende Sødme og Ængstelse laa i hendes varme Blod, 
hun kunde slet ikke finde Ord for sine besynderlige 
sentiments, en saa uendelig Lyksalighed og Livsalighed, 
som den hun følte i Nat, gjorde hende stum, og hun 
syntes næsten, at saa stor en Lykke som hendes, 
mærkedes som en dyb, uendelig Smerte. 

Paa Terrassen var der livlige Spillepartier, man 
lo og amuserede sig omkring de høje Armstager, 
Guldet raslede over Bordene, hvem der tabte i Spil, 
vandt i Elskov. 

Parken var mættet med Elskov, Kvinderne fældede 
Taarer over Nattergalenes sentimentale Klagen i Melo- 
dier, Kavalererne syntes at kunne favne en Verden, alle 
længtes inderst inde efter at dø bort, svinde hen i denne 
salige Berusning, der udvidede Sjælene ubegrænset, 
saa de gled sammen med Naturen. I den stille Skov- 
dal bag Parken gik Enevold og hans elskede tavse og 
tætomslyngede. Det var dem umuligt at tale, de 
lyttede kun til Træernes Brusen højt oppe. Amalia 
Sophia glemte i Nat sine Intriger for denne Kærlighed, 

der virkelig var bleven en Passion. Doktoren fik gaa 
sine egne høje Veje nu, naar blot Enevold holdt sig 
oppe paa Siden af ham. Hun var kun skinsyg paa sin 
amanfs Vegne, hans Held fyldte hende med Glæde; da 
han for nylig modtog Mathildeordenen og ti tusinde 
Rigsdaler, græd hun af Henrykkelse, hun modtog da 
ogsaa straks de fem tusind til at dække sin uhyre 
Spillegæld med. 

Derfor var hun blød som Foraaret, og hun lyttede 
til Nattergale. 

Den Dag ringede Landets Kirkeklokker, og Skudene 
faldt festligt over den grønne Skov. Hendes Majestæt 
var nedkommen med en Datter, Hr. Struensee var inde 
i Sovegemakket i Egenskab af Medicus, Hoffet stak de 
pudrede Hoveder sammen og formente, at Monsieur 
ogsaa var derinde i Egenskab af Papa. 

Kongelig Majestæt var satisfait og modtog utallige 
Lykønskninger. 

Snarbud til Kjøbenhavn sprængte over Slotsbroen, 
de blæsende Instrumenter klang over Søen. 

Amalia Sophia var straks hos Monsieur Brandt. 

„Mon ami," hviskede hun hæsblæsende, „hold Dig 
nu rede." 

Og hun løb til Vinduer og Døre og lyttede til 
Hornenes Klang. 

Skudene blev ved med at falde derude, ingen kunde 
høre Ørelyd. Enevold amuserede sig over Madames 
Alteration. 

„Du ler," sagde hun ærgerlig, „men det skulde Du 
ikke. Monsieur maitre des requétes har noget for. 
Hørte Du det?" 

„Hvilket?" 

„Han er begyndt med sin Trampen om ved Nattetid,, 
mon ami, han spekulerer paa noget. Og nu Mam- 

sellen! Ja, hvad formener Du om en slig Affaire? 
Monsieur gererer sig allerede som Papa. Jeg lob paa 
ham før i Salen, han lignede en Paafugl, der har op- 
cirklet sin Hale." 

Og hun lo foragtende og blev rødere og rødere 
af Ophidselse. 

Enevold vilde favne hende, men hun var ærgerlig. 

„Hvis jeg ikke allerede vidste, hvad jeg ved, mon 
cher Enevold, hvor har Du dine Øjne henne?" 

„Hos Dig, min kære Veninde." 

Han kyssede hende med Voldsomhed. 

„Enevold — lad være — her bliver Revolte!" 

„Revolte, mon ami. Jordskælv her hvor der er 
Mosebund." 

Saa rev hun sig løs og forsvandt, gratiøst som i en 
fransk Ballet. 

I flere Dage gav Hr. Struensee ikke Audience. 

Enevold bankede paa den almægtige Herres Dør, 
men forgæves. Alle de højeste Herskabers Døre var 
i det hele taget lukkede, stærk Migraine alle Vegne, 
én arbejdede, en anden sov, og Ugerne løb hen i dump 
Stilhed. 

Endelig en Aften blev Monsieur Brandt tilsagt. 

Det var i Dronningens Gemak. Hendes Majestæt 
var ganske alene. 

Hun rakte ham venligt Haanden, hun straalede af 
Lykke, sund og svulmende og livshungrig, der var 
ingen Skyer paa hendes Rosenhimmel, hendes Lykke 
gjorde hende god, og hun vidste ikke alle de Smaa- 
tjenester og Smaagaver, hun vilde strø om sig. 

„Hr. von Brandt," sagde hun ganske ligefrem med 
sit engelskklingende Dansk, der fik en noget uskøn 
Bredde og Fylde, „De kan tro mig, Geheiniekabinets- 
ministeren vil kun Landets og Folkets Vel — enhver 

der er hans Ven, er ogtaa min. Tak for Deres Tje- 
nester imod os. 

Hun rakte ham Haanden til Kys og blev alligevel 
lidt rød i de runde Kinder, hendes Majestæt blev rød 
over det aller mindste. Blodet var saa rigt. 

Geheimekabinetsministeren! Enevold studsede og 
forstod straks, at han nu igen var bleven distanceret 
af Vennen. 

Dronningen talte om sit Helbred, hun gik hen over 
Gulvet med Besvær, hendes Gang havde en vis fornem 
Ladhed og Gliden, hendes Bevægelser en graliøs 
Dvælen, en næstei^ vellystig Langsomhed, en Vuggen 
over de svulmende og yppige Hofter. Stærkt nedringet 
var hun, Barmen var fuld og skøntformet, om den 
meget fede og korte Hals bar hun et bredt sort Fløjels- 
baand, der fik den skære blegrøde Hud til at lyse næ- 
sten ublufærdig nøgent i al sin Lyshed og Blankhed. 
Hun stod nu ved det høje Vindue og saa ud imod 
Aftenrøden; hun var falden i Tanker, eller i denne 
besynderlige lethargiske Dvale og Aandsfraværing, der 
undertiden kunde komme over hende, Øjnene blev 
tomme og skinnende, Læberne blev fugtige. Næse- 
fløjene udvidede sig let, Brystet bølgede stærkt, og hun 
blev rød i Kinderne, helt op i de glødende Øren. 
Enevold var alt andet end charmeret i den fyldige 
Majestæt, han fandt, at hun lignede et forundret Barn, 
der slet ikke kan faa ét eller andet ind i sit blonde 
Hoved. 

Saa kom Geheimekabinetsministeren ind i Ge- 
makket med megen AUarm. 

„Véd De det?" spurgte han brøsigt, ligesom op- 
farende over en uudtalt Bebrejdelse. „De troede. Mon- 
sieur, at jeg havde glemt Dem!" 

Han stormede op og ned i Gemakket, kom til at 

skubbe til Dronningens Arm, saa hun saa' hen til Mon- 
sieur Brandt med et hurtigt Blik. 

Den nybagte Ministere stod nu ved det gyldne 
Chatol og slog Skuffer op og Skuffer i. 

„Her er Deres, Monsieur," og han trak et hvidt 
Papir frem. 

Enevold bøjede sig hastigt over Papiret, rettede 
sig saa strunk i Vejret, Øjnene lyste. Nakken fik Rejs- 
ning, han blev meget fornem at skue. 

Det var et Grevepatent, han følte sig satisfait, men 
kiggede alligevel stjaalent hen til Chatollet — ingen 
ny Dotation? 

„Jeg véd alt, hvad De vil sige mig, kære Brandt," 
sagde Ministeren souverænt godmodigt, „komplimenter 
mig blot ikke. De véd, at jeg ikke glemmer gamle 
Venskabstjenester. Vi vil begge faa en hel Del Diffi- 
culteter og Ubehageligheder, jeg vil blive kaldt Despot 
i Statssager, De i Smagssager. Gaar det maaske ikke 
lige op? I Morgen tales vi ved. Adieu, Monsieur le 
comtel" 

Audiensen var forbi. 

Den Nat sad Greve Enevold Brandt oppe indtil Gry. 

Han gjorde forskellige mislykkede Udkast til sit 
ny Grevevaaben. Det var af en uhyre Vigtighed for 
Enevold at finde de rette Symboler, Klokken seks 
præcise fandt han dem. Først et purpurrødt Hjærte- 
skjold, Hjærtet var Amalia Sophia's, den purpurrøde 
Farve var Monsieurs Livkulør, Blodet og Elskoven og 
den krusede Neglike var purpurrøde. Derover tre 
fjerbuskede Hjælme, den brandtske, den søhlenthalske 
og hans egen. I højre Felt en Guldstjærne mellem to 
hvide Vinger, det var Ærgerrighedens svimlende Flugt 
opad mod Tinderne, Højderne og Stjærnerne. I venstre 
Felt en rød tilbageskuende Løve, det var den utæmme- 

lige og triumferende Udfordring til Sladderen, Mis- 
undelsen, Bagtalelsen og Pøbelen. Og til allersidst, en 
hvid Salamander i en brændende Ild. 

Elskoven, Livets eneste festin, er som Salamanderen, 
der kun kan aande i de glødende Ildsluer og ikke kan 
leve uden at brænde. 

Enevold saa' i den Nat i ét eneste Skarpblik. at 
hans Væsen ikke var Ærgerrighed, men Elskov — 
Salamanderen — Ildaanden. 

Det blev til Jordskælv, 

Mosebunden begyndte at røre sig under det hvide 
Slot, det mudrede Vand stænkede Smuds op paa Silke- 
dragterne. 

Staden begyndte at faa besynderlige Ekkoer, de 
vindskibelige Borgere lagde Høvle og Tommemaal fra 
sig og gik hen paa Gadehjørnerne for at diskutere de 
sidste Flyveblade. Flyvebladene ligefrem flagrede op fra 
Stenbroen, giftige, obscure, anonyme Angreb paa den 
tyske Minister e, der vilde Landets egne Børn til Livs. 
Hvilken Mylren og Summen i Rosenborghave i de 
Aftener. Det var ikke længere nogen Elskovshave med 
ømme og forliebte Par i Venusgangen. Blege Ansigter 
i det svage Lygteskin foran Gabels Lykketelte, op- 
hidsede Folketalere, der skreg ud over Mængden og 
talte forblommede Ord om Lykkeriddere og Stor- 
vezirer. Tyranner, Usurpatorer og Storcantslere. Og 
derhenne i Kavalergangen stod der en lille ilter Mands- 
ling paa en Trappestige og holdt Foredrag om Crom- 
well; Fattigfolk og den gemene Hob, der led. haardt 
under Dyrtiden, trængtes og puffedes og skreg, der 
var et Virvar af magre og pjaltede Arme, der strakte 
sig ud efter Flyveblade og Skandskrifter, et Skraal og 
et Grin hver Gang den lille Mand rigtig gik Stor- 
veziren ind paa Livet Se til Madamen med den lasede 

Solhat derhenne, hvor hun lyner af Brændevin og 
Indignation, havde hun blot de to selvlavede Grever 
her, hun skulde mase dem, og det vilde være hende 
en stor Angenemhed, ja om det saa var i présence 
af selve Dronningen. Og dér er en afskediget Hest- 
gardist, der holder Foredrag for en Flok fulde Ma- 
troser, der lige paa Stedet vil til Hirschholm for at 
slaa en Klo i den Monsieur af en Ministere. Og der 
er ogsaa Nympher med rødsminkede Ansigter, der 
stryger om i Skumringen, for at indfange politiske 
Kandestøbere, der endnu ikke har glemt Venus. Siden 
den store Medicus og Ministere tog Affairé i kongelig 
Majestæts Riger og Lande, er der ikke Dyrtid paa 
Nympher, der ophidser Borgerpatriotismen. 

Dér gaar Smaaborgeme i tykke Skarer med store 
Muffer paa, de kan mafoi heller ikke med saadan en 
Fritænkere og Gudsbespottere, og de faar sig en livlig 
Discours om den grimme og skændige Tysker derude 
med hans endnu skændigere og lastefulde Haandlanger 
og Staldbroder, ham der i sin Tid stak af fra Kæresten 
udi Kalleboderne. Men det skal faa en Ende med 
Forskrækkelse skal det I Fra Teltene bruser Raab og 
Tale ud i den mørknende Have, og der er stor Trængsel 
omkring den ny Pharaobank. Portechaiser kommer 
og gaar. Porteurerne bander og trænger paa. 

Der er ogsaa agtværdige og velstillede Borgere, der 
er gaaede et Sving ind i Haven for paa Afstand at høre, 
hvad der siges om den folkeforhadte Doktor medicinæ, 
denne uforskammede og folkeødelæggende Greve af 
Struensee. 

Men højt over alle trekantede Hatte gestikulerer 
den lille Mand paa Trappestigen. 

„Courage, Messieurs,** raaber han og svinger med 
Armene, „paa Attaque følger Defension, courage Mes- 
sieurs!** 

Og saa klapper hele Haven. Der er gaaet Ild i 
Borgerblodet. 

En Stafet kommer flyvende ind i Hirschholms Slots- 
gaard. 

Hesten er ved at styrte, den damper, skummer, 
pruster. I strakt Garriére lige fra København! Sta- 
fetten er ildrød, ophidset, halvt forstyrret, den tre- 
kantede Hat sidder bag i Nakken, Halskluden flyver« 
Hvad vil han? Hvad er der paa Færde? Malheurs? 
Hele Hoff'et løber til Vinduerne, Taflet hæves brat, en 
Tallerken knuses. Ministeren er hvid af Bevægelse, 
hans Øjne er urolige, han farer straks ud i Vestibulen, 
Dronningen viger ikke fra hans Side et Sekund, han 
ryster hende af sig, han er i den højeste Aff'ect, længe 
har han gaaet i Spænding og Uro, er Ulykken der nu 
endelig. Men det er jo umuligt, ganske uhørt og umu- 
ligt — Revolte ved højlys Dag, Revolte i Danmark! 
Stafetten maa have sét Syner, alle omringer ham, alle 
Døre gaa, kongelig Majestæt har faaet et Nerveanfald 
og skriger i sit Gemak, Hoff'et lister omkring og lytter 
ligesom til Ijæme dumpe Fodtrin, der kommer nær- 
mere og nærmere i sluttet Trop, alle er hvide af den 
blege Angst, hvad har man dog gjort, og hvor- 
for Oprør! Matroserne marcherer mod Hirschholm 
for at myrde Yndlingene, befri Monarken og tage Re- 
vanche, fordi de ingen Lønning har faaet udbetalt i 
Maaneder. Nu rører de glatte Gulve sig under Silke- 
skoene, en Hofdame besvimer. Medicus bliver hentet, 
og der bliver en Løben om, en Forfjamskelse, en 
Pakken ind af Pretiosa, Spænder, Vifter, Vaser, bil- 
lets doux og ømme Souvenirs. Hestene opsadles i 
Staldene, skal man flygte til Sverige, til Helsingborg, 
skal man tage til Sophienberg for at være Sundet 
nærmere, eller skal man blive og trodse Pøbelen. 

En Time gaar og én endnu — alt er stille. 

Ministeren har lukket sig inde, Dronningen hulker, 
fordi hun ikke maa komme ind til sin elskede. Saa 
vil man flygte, er allerede ude i Vestibulen med Tæpper 
og Kaaber, Hestene staa opsadlede foran Trappen, saa 
vil man alligevel blive, og man bliver. 

Hvid og stum staar den store, enevældige Ministere 
mellem den kongelige Idiot, der klynker, og Barne- 
dronningen, der græder, — tavs og stivnet staar han dér. 

Endelig, endelig I 

Nu høres Matrosernes taktfaste Marcheren i Gaar- 
den, Raab og forvirret Tale og Eder og Banden og 
ivrig Parlamenteren og Dragonernes Kaarderaslen, og 
der er en ung, skinger høj Mandsstemme, der taler de 
halvfulde Matroser til Rette, han beviser, han for- 
klarer, han raaber for at overdøve, han taler en halv 
Time i Træk. Hoffet lytter, som staaende paa Randen 
af aabne Grave, det gyldne Societet stirrer Døden ind 
i Øjnene, ind i de tomme, ubarmhjærtige Øjenhuler. 

I den dybe, frygtelige Stilhed høres hvert et Ord 
derude, det naar Angstens inderste blege Hjærte. 

Lader Døden sig bortparlamentere? Haabet vil 
ikke dø. 

En hel Time rinder hen, langsomt som et snigende 
Aar. Der er gaaet en vældig Storm over Arkadien, og 
Døden har været i Armidas Lunde. At et Hyrdinde- 
hjærte ikke brister under dette isnende Angstens Kys, 
at en Barnedronning tør trodse Døden! Majestæten 
elsker, og hendes Elskov maa være stærkere end 
Døden, hun er den eneste af dem alle, der holder 
Modet oppe, hun græder ikke længere, nu hun staar 
ved hans Side, og der er ikke Spørgsmaal om Liv 
eller Død, naar hun blot er hos ham, følger ham 
gennem alle Skæbner og alle Himle i al Evighed. 

I denne Time modnes Arkadiens smilende Hyrd- 



Digitized by 



Google 



410 Svend Leopold: 

indedronning li Kvinde, hun har resolut kastet Glæ- 
dens Scepter og grebet den alvorlige Skæbnes Vandre- 
stav — hun er Dronningen. 

Dødens Ekkoer giver stadig Genlyd gennem alle 
lyttende Hjærter, men nu svagere, mere dæmpet, Livet 
vender tilbage som en Regnbue efter Stormflod. 

Igen høres den taktfaste Marcheren, tusinde 
dumpe, taalmodige Fodtrin. 

Haabet har sejret over Fortvivlelsen, Elskoven over 

Der er ikke Tale, om et Folk sulter, om der er 
Dyrtid paa Brød i den trange Stad, der er ikke Tale 
om Mængdens Sorger og Bekymringer og daglige Kamp, 
der vides kun ét i det hvide Slot — Livet — Livet 
— Livet I 

Nu skal der leves, leves det nye og blanke og 
genfødte Liv, nye Roser maa plantes ud, Hjærterne 
vides vældigt ud for alle Glæder; at leve, dybt og rigt 
og vældigt aandende af fuldt Bryst, i grænseløs Nyden, 
det er det hvide Slots eneste Tanke. 

Langtborle dumpe Stemmer og hæse Vivatraab for 
den ejegode Landsfader, der vil sine Børtas Vel, Trinenes 
Døn bliver fjærnere og ijærnere, den dybe Mumlen dør 
brat, som en Havflod der viger. 

Hoff'et gaar igen ind til Taflet. 

Men én eller anden Hofdame ligger inde i sit Ge- 
mak og græder paa Silkesengen. At Menneskers Ond- 
skab kan være saa stor, at de laver Revolte! 

Amalia Sophia tog endelig sit Parti. 

Hun havde staaet i Vestibulen og sét den store 
Geheimekabinetsminister ryste og skælve og blegne 
som en Forbryder. 

Hans ubegribelige Fejghed gav hende Mod. At 
denne Medicus ikke gik ud paa Altanen og skældte 

den fulde Pøbel ud, saa den flygtede. Det skulde 
have været hende, der var Geheimekabinetsmmister. 
Amalia Sophia foragtede denne pilraadne Statsskude, 
hun besluttede at forlade et synkefærdigt Skib, og hun 
vilde have sin amant med sig. Hun tørstede efter at 
spille Heroine, en Judith, der afhugger Holofernes 
Hoved. Hun vilde til Staden for at intrigere, de 
sjældne Saphirsmykker var allerede i Behold, og 
Kudsk og Tjener havde faaet geheirae Ordrer til at 
holde sig rede ved første Vink. 

Graa Skygger laa over Slottets hvide Mure, Sen- 
sommerkulden var begyndt. 

1 alle Gange og ved alle Døre var der Vagter. 
Midt i de skinnende Sale gik Tvillingrigernes Styrer 
og Behersker og lyttede til hver en Larm, der bragtes 
over Søen fra Staden, der laa og truede langtborte i 
Taagen. Dronningen vilde stadig være inde hos ham, 
men han var pirrelig, utaalmodig og opfarende og bad 
hende om at trække sig tilbage til Kabinettet. Nu og 
da kørte en Karosse over Slotsbroen, det var Kammer- 
herrer, der partout maatte til Staden i Embedsmedfør, 
alt blev mere tyst og stille, mere tomt og mere øde. 

Men fra Monarkens Gemak klang nu og da høje, 
triumferende Skrig. Kongelig Majestæt agerede Trium- 
fator over sine usynlige Fjender. Der var en Tummel 
og en Allarm derinde; Vaser, Stole, Borde, alt hvad 
der kunde slæbes og løftes ved Hjælp af de to smaa 
Negerdrenge, fik den fremrykkende Fjende fluks i 
Hovedet. Nu et Spejl og nu en Pragtvase I Negerne 
fandt, at det var herlig Spas. Lige. lukt ud over Altan- 
gitteret med det hele, silkebundne Bøger og Taffel- 
servicet og den blaa Sévreskumme, ud med Skytset! 
Og der blev kæmpet bravt for at forsvare Fæstningen, 
og de smaa Negere asede og svedte, for nu skulde der 

et helt Chatol ud af Vinduet, og Chatollet gled virkelig 
ud med et Dommedagsrabalder, — Sejren var vis! 

Ministeren hørte den gales skingrende Triumfskrig, 
der skar sig frem i Stilheden som en uhjo'e Haan over 
hans bristende Planer. 

Der kom en fortvivlet Courage over ham, en Trang 
til at komme lige midt ind i Staden og Fjendens Lejr, 
han fik et besynderligt, burschikost Galgenhumeur, 
Hoffet skulde paa Comedie, enten det vilde eller ei, 
lige ind i den revolterende Stad med stærk Eskorte 
omkring alle Karosser. 

Lige idet man skulde til at bryde op, gav han 
strenge Ordrer og bydende Befalinger, og for at vise 
at han endnu var Herre saavel over Fjender søm 
Venner, fik Grev Brandt ikke Tilladelse til i Dag at 
følge med paa Comedie. 

Enevold -var i stort Toilette, lilla Fløjl med hvidt 
Atlaskfor, og han kom dansende paa sine høje Hæle, 
pudret og sirlig, nynnende og sorgløs. 

Ministeren kom ham barsk i Møde. 

„Vi tager alene paa Comedien. Jeg ønsker, Hr. 
Greve, at De bliver og holder kongelig Majestæt med 
Selskab. Adieu, Monsieur, au revoirl 

Saa kørte Hoffet paa Comedie. 

Den sindssyge Monark derinde blev ved med sin 
umaadelige Latter og Hoveren. Enevold stod endnu 
paa samme Plet, hvid under Pudderet. 

Saa gav han sig til at løbe, løbe om som en ra- 
sende i det tomme Slot; saaledes som han havde plejet 
at storme om i Norgesgadens Palæ, naar Baronen gav 
Kammerarrest. 

Den graa Skumring bredte sig i Salen, og han fik 
ét af de høje Vinduer op ud imod den ijærne By og 
den bortkørende Charlatan af en Ministere. Han var 
ved at kvæles af indestængt Raseri, kunde ikke faa 

Loft, løb og løb, stønnede, rev Halstørklædet op, men 
der var ikke Lise for den Tort og Haan, han havde 
lidt i hele Hoffets Paasyn, han, Greven, Adelsmanden 
— af denne Parvenu — denne Charlatan, — denne 
Opkomling — denne Despot — , og han spyttede, blev 
ved ined at spytte, foragtende. Monarkens Latter og 
Raab blev ved at skingre i det tomme Slot, denne 
Latter, der var som en uhyre Haan over hans hele Liv. 

Maitre de plaisir brast i Graad, en uhyggelig, hade- 
dirrende Hulken, Taarerne ligefrem sprang frem, som 
Ilddraaber, og han sank sammen midt i den øde Sal. 
Længe maatte han have ligget her, nu var det helt 
mørkt. 

Der lød fine, søgende Trin over Gulvet, en Kjole 
raslede, Enevold mærkede en let Haand paa sin 
Skulder, en Kvinde bøjede sig over ham, en blød 
Aande og en drømmende Blomsterduft strømmede ham 
i Møde, det var Amalia Sophia. Hun næsten trak ham 
afsted, førte ham hurtigt ind gennem Salene til sit eget 
Gemak, dér tændte hun Lys. 

Hun var rolig, fornem, behersket i sin sorte Rejse- 
dragt med den korte Pelsværkskaabe, det lange Slør 
havde hun lagt op over det høje Haarsæt. 

„Vi er alene," sagde hun stille og satte sig ved 
Siden af ham i Sofaen. 

„Jeg var angst for, at Du alligevel tog med paa 
Comedie. Jeg undskyldte mig med Migraine og Hoved- 
værk. Nu skal jeg fortælle Dig alt, mon ami, der er 
Intriger i Gære mod Dig og Ministeren, der er ikke 
et Øjeblik at spilde, jeg er selv én af Medviderne.** 

„Intriger,** gentog Enevold ærgerlig over Madames 
uendelige Hemmelighedskræmmerier, han havde selv 
et helt Chatol fuldt af Trudselsbreve. Hun havde 
Breve, Flyveskrifter i sin Rejsetaske, hun bredte dem 

ud over Sofaen, og hun nævnede Navne, Greve Rantzau^ 
Greve Osten, Numsen, Enkedronningen, Hobe af Navne. 

„Læs — læs — læs, hvor man foragter og hader 
Dig. Se, hvad man skriver — Du mishandler Mo- 
narken — dit Navn er en sand Skræk, mon ami, 
man ler af din tomme Grevetitel, Du, der kun gaar 
her og tænker paa amusements og divertissements og 
raillerer med Religionen; Du smiler — Du er natur- 
ligvis slet ikke en Gang irriteret, men ganske ge- 
lassen, men smil Du ikke, man truer Dig paa Livet^ 
men vi kommer dem i Forkøbet, Du og jeg — sé 
saa her." 

Hun foldede et stort Dokument ud og rakte ham 
det med en behandsket og triumferende Haand. 

Enevold fløj det igennem og smilte. 

Et Fængslingsdekret over Ministeren. 

Hun bøjede sig over ham angst over hans Smil. 

„Kongelig Majestæt er alene derinde — vi faar 
straks Audience — vi truer ham — han maa skrive 
under — Enevold — hører Du ~ har Du da ikke 
Courage skabt i Livet — Er Du en Mand og lader mig 
sidde her og handle ganske alene — Kun ét eneste 
Pennestrøg af den gale — har vi først Underskriften,, 
sørger jeg for Resten — ja, om jeg saa selv skal skrive 
under — Underskrift vil jeg have og nu! Du frelser 
Staten, Monarken, Dig selv, mig, os alle. Under- 
saatteme vil juble Dig i Møde — kom — nu gaar vi 
derover." 

Hun var allerede ved Døren. 

Enevold tøvede en Stund, fulgte hende saa me-^ 
kanisk, pludselig vendte han om og gik tilbage. 

„Ikke nu," sagde han affærdigende, „jeg maa tale 
med ham; hvis han nu selv viger frivillig." 

Hun blev hidsig over hans Fejghed og kylede 
Dokumentet hen ad Gulvet. 

„Du er en nydelig Helt, en Helt i et Operastykke, 
mon ami, men jeg vil det, vil det," raabte hun op 
grædefærdig, ^eg taaler ikke Parvenuen længere, han 
fornærmer mig, ydmyger mig, jeg en Dame af Stand 
og Familie, han er raa, raa, raa, jeg hader denne medi- 
cinske . Minister, blot den Maade han spiser paa, se, 
saadan." 

Og hun gumlede, efterabende. 

„Er det derfor, du vil have ham arresteret og jaget 
til Sverige, ma chére?" 

„Ja — ja — ja — ja!" næsten skreg hun. 

Hun var nq helt ude af sig selv, hun fældede 
Taarer. 

„Slet ikke jfor min ringe Persons Skyld?" 

„Din Skyld!" raabte hun op, „din SkyWI Hvor kan 
du trol" 

„Madame, det viser jo straks esprit af den hele 
Aflfaire." 

„Railler saa meget du lyster." 

„Og din gode Mand, Excellencen Ulrik Adolf von 
Holstein." 

„Min Mand," vrængede hun haanligt og slog for- 
agtende med Nakken, saa det høje Sæt rystede. 

„Min Mand, ham arresterer vi i ethvert Tilfælde."^ 

Hun samlede Dokumentet op, slængte Pelskaabeni 
over Skuldrene og gik hurtigt over imod Døren. 

„Jeg gaar altsaa alene derover," sagde hun stolt 
hoverende, „men saa véd du, hvad der vil ske — na- 
turligvis staar det dig frit for at échappere — hvad 
mig angaar. Monsieur, ser jeg det naturligvis helst." 

„Mille remerciments. Madame." 

Enevold bukkede sarkastisk og vendte Ryggen tiU 

Hun truede ham, hun bad, hun tryglede, hun knap- 
lede, hun vilde alligevel aldrig kunne bære det over 
sit Hjærte at styrte ham i Ulykke, men om han vildet 

sige hende, hvorledes hun vel skulde bære sig ad 
hundrede Øjne vogtede paa hende, hun indrømmede, 
at hun af Forfængelighed paa hans Vegne havde paa- 
taget sig en Heroines Hverv. Greve Rantzau havde 
lovet hende Guld og grønne Skove for hende og hendes 
araant, Livvagtens Officiers ventede paa Besked nede i 
Marstallen, hun havde været som et Staal af Besluttet- 
hed og Viljestyrke lige fra i Morges af, men nu vftr 
hun svag, grænseløs svag, og det var hans Skyld. Hvad 
var denne tykke og arrogante og raa Medicus vel for 
ham, at han vilde ofre sin egen og hendes Lykke for 
Ministerens Carriéres Skyld, om han ikke indsaa', at 
det hele Ærgerrighedens Stillads en skønne Dag vilde 
ramle sammen, at dette vanvittige Kapløb vilde ende 
paa det røde échafaud, det vilde blive i høj Grad 
skræksomt for hende, om hendes eneste og bedste 
amant fik Hovedet snittet af, hun vilde tage sin Død 
derover. 

Hun hulkede voldsomt, smed sig paa Gulvet, saa 
Kjole vidjerne brast og Silken flossede og flaaedes, hun 
slyngede sine Arme om hans Knæ, hun kyssede disse 
Knæ, lidenskabeligt, vædede dem med strømmende 
Taarer, krøb efter ham hen over Gulvet og bønfaldt 
ham at gøre det vigtige Skridt. 

„Enevold — Enevold, jeg elsker dig, hører du, du 
mon coeur, du min amour, jeg elsker dig, elsker dig, 
højere end mit eget Hjærte, vil du have, at jeg skal dø 
for dig, du min trésor." 

Han løftede hende op til sig, kyssede hende liden- 
skabeligt, holdt hende tæt i sin Favn, han følte i dette 
Øjeblik, at han virkelig elskede hende, højere end alle 
andre Kvinder, hendes Haar, hendes Øjne, hendes bløde 
Arme, han syntes, at dette Sekund var det lykkeligste 
i hele hans Liv. Hele hans urolige, flagrende Væsen 
fyldtes med ét, samlede sig om ét eneste. Elskoven. 

Der var ikke en Draabe i hans Blod, uden at den var 
fyldestgjort, gennemildnet, gennem glødet, gennemsolet 
af virkelig Elskov til denne dejlige Kvinde, der hvilede 
i hans Arme. 

Han havde naaet sit Livs Højder^ saa' alt under 
sig, alt blev smaat og myrekrybende og hverdagsube- 
tydeligt imod denne vældige Passion, denne pludselige 
og overfrodige Udfolden af alle Blodets rødeste Rosen- 
flor. 

Det tomme og mørke Slot glødede dunkelt, det sang 
gennem Salene, en uendelig Musik bølgede gennem 
deres stormende Hjærter, alle Pulse bankede i Takt 
med Naturens inderste Pulsslag, og de tav overvældede 
af denne fælles, sammenflyvende Salighed, dette Ghor 
af Livsjubel. 

„Hvad vil du ogsaa med Rigets affaires, naar du 
elsker mig," hviskede han stille og bedækkede hendes 
Ansigt med brændende Kys. 

„Blot du var ærgerrig, Enevold," hviskede hun 
næsten uhørligt ind imod hans Bryst, „du har ikke 
den rette Attraa efter Charger og Værdigheder. Du ser 
ganske roligt paa, at Ministeren ydmyger os. Kunde 
jeg faa dig til at blive en Helt, Enevold, en rigtig Helt, 
du skulde se, hvor god jeg skulde blive. Jeg skulde 
udvise al mulig clémence imod dig, aldrig skulde det 
mankere mig paa den rette Ærbødighed, jeg skulde 
aldrig skøtte om at entrere i dine Vuer og Planer, jeg 
skulde aldrig spille højt i Loup — Enevold — Enevold, 
det har altid været min Hjærtensdrøm, lige fra jeg var 
ganske lille — at faa en Helt til amant. Men jeg har 
en gammel Usselryg til mari, det er min Skæbne, frels 
mig Enevold og bliv en Helt; har du da slet ingen 
Courage, slet ingen Bravoure i Livet, kom, mon ami, 
nu gaar vi derover." 

„Mon amie, véd du, at Cleopatra undertvang baade 

Enevold Brandt. 27 

Julius Cæsar og Marcus Antonius, men hun tabte over- 
for Augustus, og hun var dog et begavet Fruentimmer. 
Du er dejligere end de Ægypters Dronning, og jeg er 
klog som de Romeres Behersker." 

Og han bedækkede igen hendes forgrædte Ansigt 
med glødende Kys. 

„Jeg foragter denne Romere," hviskede hun, „han 
har været en meget koldsindig Monsieur." 

Han tog hende op paa sine Arme, bar hende næsten 
ned gennem Salen, hvor den store Fontæne tonede 
midt paa Marmorgulvet. Aldrig havde hun været saa 
charmante og attraaværdig som nu i denne Aften, han 
skelnede ikke hendes Ansigt, men al Skønhed drømte 
i dette Purpurmørke, de underfulde Lineamenter, Pu- 
pillens dybe Mørke og Hudens skære Lød. 

Efteraarsstorme jog over Skoven derude, i Gale- 
rieme sukkede dybe Ekkoer, Riddersalens Fontæne 
klang mellem Stormens Stød, og langt borte, som helt 
inde i Drømme, hørtes Tummel og Skrig fra Monarkens 
Gemakker. 

Natten led. 

Den Morgen fik Greve Brandt Courage. 

Han fik det pludseligt, ubændigt, desperat, Amalia 
Sophia var ubønhørlig, ingen Indrømmelser hvis han 
ikke blev en Helt. 

Enevold vilde ikke længer nøjes med Kys og Om- 
favnelser alene, han fik ti Mænds Styrke, Courage og 
Bravoure, han gjorde stort Toilette, hæftede Mathilde- 
ordenen paa Kjolebrystet og lod sig straks melde hos 
Ministeren, lige som han var kommen ud af Sengen. 

Klokken var ti. Ministeren tog imod ham i kar- 
moisinrød Pudderkjole, han var gnaven, uoplagt, spydig 
og ondsindet. 

„Hvad vil De Monsieur?" 

»Monsieur Struenseel" Enevold ligefrem fløj til 
Toiletbordet, Friseuren fik Løbepas, Excellencen rejste 
sig, dirrende af Raseri, hans Haarbukler var endnu 
ikke sat „Struensee, hvad j^ vil; jeg skal fortælle 
Dem det, jeg vil beklage mig!" 

„Ikke andet. Monsieur, som om det skulde være 
noget særdeles nyt for mig." 

Excellencen satte sig igen foran sine slebne Kry- 
stalspejle og begyndte at pudre sin glat barberede 
Dobbelthage, samtidig undersøgte han bekymret sin 
Tunge, der var en Smule belagt. Disse evindelige Be- 
kymringer afstedkom slemme Maveforstyrrelser. 

Det øsregnede i Dag derude bag de smaa, hvidtind- 
rammede Ruder, piskede ned fra en blygraa Himmel, 
det skulde just ikke gøre Stemningen blidere. 

Forvaagede, blege, ophidsede, urolige og ængstelige 
saa' de to Grever paa hinanden som et Par Rovdyr, 
der knurrer paa hver sin Side af samme Bytte. 

Byttet var Tvillingrigerne Danmark og Norge med 
tilliggende Nebenlande. 

„Véd De, Monsieur Struensee,** sagde Enevold med 
en meget pathetisk Acteurstemme, „véd De, at min 
Stilling er mig ganske uværdig. Jeg, med min Aand, 
mine omfattende Kundskaber, min education og 
Levemaade, mine sentiments og min Ærekærlighed. 
Jeg har ikke mere Myndighed end en Gadedreng, en 
Lakej, en Hejduk, jeg har, kort sagt, slet ingen in- 
fluence og slet ingen Myndighed, jeg — jeg, der burde 
have været Statsmanden her i vort eget Land — og 
De, Monsieur, — maitre de plaisir." 

Excellencen rejste sig, langsomt. De stod lige inde 
paa Livet af hinanden og udstod tappert hinandens 
Blikke, der skød Lyn grønne af Gift og Galde. 

Enevold blev ved, det lettede hans centnertunge 
Hjærte. 

27* 

„I fem, seks Uger har jeg været yderst og uden 
Ophør ulykkelig, jeg gaar frem og tilbage paa mit Væ- 
relse og græder indtil om Morgenen Klokken tre, jeg 
er Genstand for hele Folkets Had og Latter, man stiller 
mig ved Siden af Moranti, den lille Neger." 

„Hvis Folket ler ad Dem, min gode Brandt, kan jeg 
absolument ikke fortænke det deri." 

„Ler man ad mig, Struensee, saa hader man Dem." 

Ministeren blinkede lidt uroligt og rynkede Panden. 

„Og hvorfor tror Monsieur?" spurgte han nyfigen. 

Enevold stormede op og ned i Gemakket som en 
Hvirvelvind. 

„Hvorfor — hvorfor, fordi De er en Despot, en 
egenraadig Vezir, et Uhyre der udplyndrer et forarmet 
Folk for Deres egen gemene Ærgerrigheds Skyld. De 
har indjaget alle Skræk, alle skælver for Dem. Saa- 
ledes som det behager Dem at behandle mig, nedrigt 
og uhørt lumpent, saaledes behandler De ogsaa Folket, 
med Raahed, Hovmod, Arrogance og uforskammet Egen- 
nytte. Véd De det nu. Monsieur 1" 

Struensee samlede Pudderkaaben om sig, som var 
det et Purpurskrud; han stod lige op ad sit fyrstelige 
Toiletbord og saa* udfordrende ud. 

„Det er mig særdeles ligegyldigt, om Folket hader 
mig," sagde han med en ikke ganske sikker Stemme, han 
maatte ligefrem tvinge denne Stemme til at lystre; „en 
Stat som denne maa indjages Frygt, den er udmarvet, 
svækket — det er det eneste Middel, den eneste Kur." 

Han tav lidt for at samle sig, han kom let i Aflfect, 
Sindsbevægelser overvældede ham ganske, Brandts bru- 
tale Overfald berørte ham alligevel stærkt. 

„Jeg fortjener at beklages," sagde han stille, lige- 
som bevæget, „ene overfor et helt Folk — jeg 

handler, som jeg bør da jeg ikke formaar at gøre 

mig elsket, maa jeg gøre mig frygtet kan De an- 

fare blot ét eneste Exempel paa, at jeg har gjort nogen 
ulykkelig?" 

„Hundrede Exemplerl" raabte Enevold, der fik 
Mod af Excellencens usikre Stemme. 

„Hvilke, Monsieur?" 

„Er det maaske ikke Deres eneste Glæde at kunne 
ydmyge alle os andre — hele deres Omgivelse?" 

„Kære Brandt, hvis det er min Fejl at ydmyge, er 
det Deres at lade Dem ydmyge ved at ødsle med 
andres Penge og amusere Dem med Alverden." 

Excellencen var meget paaholdende i Pengesager 
og rørte her ved et ømt Sted. 

„De er en Charlatan, Monsieur!" 

„Og ved at omgaas Monarken daglig har D e faaet 
en Skrue løs!" 

Greverne var igen lige inde paa Livet af hinanden, 
det truede med Haandgemæng mellem Rigernes højeste 
Dignitarier, de bøjede Hovederne stærkt frem, satte 
Hænderne i Siden og saa' ud til at ville æde hinanden, 

„Men jeg skal sige Dem en Ting, Brandt, af os to 
er det mig, der hersker, og jeg skal fortælle Dem en 
anden Ting. Jeg véd meget vel, hvem det er, der giver 
Dem denne mageløse og uhørte Courage — Grevinde 
Holstein! Ser De det. Monsieur, dette nedrigste, ube- 
hageligste Fruentimmer af alle her ved Hoffet." 

„Og jeg skal fortælle Dem, Struensee, hvem der 
giver Dem Courage!" 

Der var en Tomme nu mellem de to Grever, de 
kunde have myrdet hinanden i dette Øjeblik. Der kom 
en lang, frygtelig, hadmættet Stilhed. Ingen havde 
endnu overfor Excellencen vovet det uhørte, det galgen- 
dristige, at nævne det, som alle saa' og alle vidste. 

Enevolds Ansigt var hvidt, fordrejet og forvrænget, 
saa hviskede han ganske stille: 

„Hendes Majestæt, selve Hendes Majestæt Dron- 
ningen. Ser De det, Monsieur." 

Igen den frygtelige Stilhed, Excellencen saa ud, som 
havde han faaet et Slag lige i Ansigtet. 

„Véd De, Brandt," svarede han med tyk Stemme, 
„kun et Ord af mig, og Deres frække Elskerinde er 
over Grænsen — denne gemene — afskyelige — lumske 
og paatrængende Dame — hun forgifter Luften om 
mig — jeg hader hendes Ansigt — hun intrigerer bag 
min Ryg, De ser, jeg véd det." 

Enevolds Forundring over Ministerens Viden var 
grænseløs. 

„Hvad Intrigerne imod Dem angaar, gør det intet 
til Sagen, om Grevinden sendes over Grænsen," kom 
det med et Skær af underfundig Viden. 

„Truer De mig med Kabaler?" 

Enevold blev usikker over Stemmens besynderlige 
Klang. 

„De tvinger mig dertil. De driver mig til det yderste, 
til Raseri, Desperation og Fortvivlelse, De vil, vil jo 
have, at man stifter Kabaler imod Dem." 

„Og det er Dem, som alene skylder mig Deres 
Lykke her ved Hoffet." 

Enevold slog Øjnene ned et Øjeblik, denne Struensee 
var et synderligt Stemningsmenneske til Tider. 

„Struensee," sagde han stille, „De burde være mig 
taknemmelig." 

„Taknemmelig?" 

„Advarer jeg Dem ikke i Tide?" 

„Hvad vil De, jeg skal gøre?" 

„Enten vige helt — — eller dele Magten med 
mig." 

„Med Dem — Dem — Dem." 

Geheimekabinetsministeren fik et Latteranfald. 

^Gaa De hellere ind til Grevinde Holstein og fort- 

sæt Deres Kabaler imod mig, jeg har sandelig vigtigere 
Ting at tænke paa." 

„Rira bien qui rira le dernier, Monsieur Struensee." 

De to Grever kom igen i et livligt Mundhuggeri, 
de raabte op, skændtes, skreg og lo, saa gik pludselig 
en Dør op derhenne, en lille Tapetdør der helt var 
skjult af Malerier. Dronningen kom farende ind i 
Negligé, hun saa' meget uheldig ud, lille og førladen 
som hun var, forpjusket og uordentlig paaklædt, rød 
og ophidset af Sindsbevægelse, det svære, gulige Haar 
var ikke sat og hang ned over Skuldrene, Negligéen 
var ikke bundet sammen foran, hun rystede af Ophid- 
selse og løb straks over mod Struensee. 

Ministeren gik til Side, sendte hende sigende, ta- 
lende, advarende Blikke, rynkede Bryn, vilde have 
hende til at gaa igen, hendes Komme var meget ube- 
lejligt, og da hun ikke kunde forstaa og ikke vilde for- 
staa, fik han hende hen til Vinduerne, hviskede en 
Mængde uforstaaeligt fransk frem mellem Tænderne, 
men Majestæten agtede at blive, og hun blev. 

Enevold holdt sig diskret paa Afstand, nede ved 
det ^aerneste Vindu, dér stod han, bleg og fortvivlet 
og stirrede ud mod den graa Himmel og den strøm- 
mende Regn. 

Dér var Hendes Majestæt, ilter, rød og afficeret. 

„Grev Brandt," næsten raabte hun med en skærende 
høj, fortvivlet Stemme. 

Greven bøjede sig over sin Dronnings Haand og 
kyssede den ærbødigt. 

„Grev Brandt," gentog hun med samme haabløse 
Stemme, og hun holdt hans Haand krampagtig fast, 
„jeg har hørt alt, alt hørte jeg — De raabte saadan — 
men Monsieur, De har forundret os, som vi aldrig 
havde forment det — netop Dem — og fra Deres Side, 
hvor er det muligt. De, Grev Brandt, vi, der har været 

meget for Dem og med Glæde — hvad har vi gjort 
Dem? Har vi krænket Dem? Har vi forbigaaet Dem? 
Vi, som troede at kunne stole paa Dem som paa ingen 
— ingen — ingen! Har vi ikke ligefrem overøst Dem, 
Monsieur, med Velgerninger, har vi ikke bestandig 
været Dem bevaagen i særdeles Naade?" 

Enevold tav, bøjede sig flere Gange let som til 
Svar. Men hvorfor skulde han egenQig ofre sin og 
Amalia Sophias Lykke for Struensees og hans konge- 
lige Elskerindes Skyld. 

„Hvorfor svarer De os ikke!" næsten raabte den 
lille Majestæt og slog stolt med Nakken; hidsig og 
utaalmodig samlede hun den folderige Negligé sammen 
om sig. „Det forekommer os, Monsieur Brandt, at vi 
kan forlange og fordre et bestemt Løfte.** 

„Deres Majestæt mener?" 

Enevold bukkede meget dybt for den opbragte og 
krænkede Dame. 

„Ja, et bestemt Løfte om at De er paa vor Side, i 
hvad der saa end sker, jeg har ogsaa Øjne til at se, 
hvad her foregaar omkring os, ja, jeg tør formene, at 

vi fortjener, at De giver os et bestemt et helligt 

Løfte.« 

Der kom en lang, pinagtig lang Pavse, hvori man 
hørte det susende Regnfald over Tagene. 

„Grev Brandt skal ingen Løfter aflægge. Madame. 
Vil De lade os alene. Monsieur. Løfter er kun til for 
at brydes, og vi vil nødig gøre just Dem til en Men- 
eder, De har Deres frie Vilje." 

Enevold bøjede sig for Dronningen og gik. 

Det var en Lettelse at slippe for at aflægge hellige 
og let brydelige Løfter. 

Ude i Korridoren hørte han, at Ministeren og Maje- 
stæten skændtes under Raab og Graad. 

Majestæten ligefrem rasede paa engelsk. 

Et Øjeblik følte han en dyb og besynderlig Smerte, 
han havde alligevel ondt af den lille Dame, der havde 
en gal Mand og en brutal Elsker og et ondsindet Hof. 

Han bøjede sig op imod den hvide Væg og lukkede 
ØjneM, usigelig træt og modløs. 

Havde det staaet til Dronningen alene, han havde 
resolut taget sit Parti. 

Men den anden, Storveziren af Danmark — nej — 
nej — nej! 

Han gik ind paa sine Værelser, hentede ligesom 
stjaalent Grevinde Holsteins Arrestdekret inde i Cha- 
tollets hemmeligste Rum, følte igen den besynderlige 
Smerte som en dump Knugen, vaklede et Øjeblik, gemte 
det saa omhyggeligt i Frakkelommen og var tilsidst 
langt udenfor alle Anfægtelser. 

Næste Morgen gik Jagten i Folehaveskov. 

Dronningens og Ministerens skarlagenrøde Frakker 
viste sig paa den dugvaade Slotstrappe allerede før 
Solopgang. Majestætens trekantede Hat sad paa Snur 
ligesom udæskende og udfordrende, op og ned gik hun 
med mandhaftige Skridt, Sporerne klirrede, hun lod 
sin korte Hundepidsk smælde og knalde, som paa 
Trods. 

Pludselig var Solen der, flammende mellem de 
hvide Fløje. Falkenerernes fløjelsgrønne Skare lysnede 
op midt i det uroligt tindrende Skær, alle Farver slog 
Øjnene op i den skinnende Morgen. 

Enevold lukkede sine Altandøre op imod den dam- 
pende Sø. 

Sol og Nattetaager brødes over Vandet i vældig 
Kamp, Solen sejrede. Den hele Natur havde nu faaet 
Hvile, drømte sin gyldne Sensommerdrøm, al Storm og 
al Uro var rast ud — en stor og smilende Fred over 
et stille Land. 

Hornene svarede hinanden fra alle Skovens Kanter. 

Monsieur le mat tre de plaisir stod paa sin Altan højt 
oppe over det skovklædte Land og syntes, at han var 
Verdens mærkeligste og betydeligste Menneskeeksi- 
stents, han følte, hvor hans Vældes Vinger groede ud i 
vældigt Sving, nu red han derovre, den mediéinske 
Almægtighed, grænseløs uforsigtig og sorgløs, tryg og 
selvtillidsfuld, og i Nat var Livvagten over ham, og saa 
afsted til Kronborg. Og det skulde blive en Virkelig- 
hed, ingen Chimære. 

I Nat havde den store Minister været ved hans 
Seng. 

Søvndrukken, forvaaget kom han i Gemakket med 
sin Armstage. 

Hans Stemme havde været sprød, den kolde Magt- 
klang var knust og brusten, hans Træk skjulte ikke 
længer, Cæsarmasken var forsvundet, et uendelig svagt, 
tvivlraadigt, næsten uselvstændigt Menneske kom til 
Syne, ogsaa noget mildt og forsonligt som i hine Alto- 
naerdage. 

„Dronningen græder uophørligt," sagde han, „næn- 
ner De virkelig at forstyrre hende Jagtens Fornøjelser 

modsæt Dem kun mine Foretagender saafremt 

Sagerne gaar slet, eller jeg gør Monarken ulykkelig -- 
jeg har gjort alt for at fremme Monarkens Held. Streng- 
hed er ikke min Natur, men Godhed og Føjelighed har 
været Kilden til Danmarks Ulykker — her har De min 
Haand, lad os være Venner som i gamle Dage." 

Alt dette havde den store Geheimekabinetsminister 
sagt i den stille Nattetime for at kunne tage rolig ud 
paa Parforcejagt sammen med sin elskede. 

Maitre de plaisir havde rejst sig stolt og uendelig 
overlegen, og han havde svaret. 

„Mig — mig — mig har De gjort ulykkelig! Der, 
hvor De nu sidder, kunde jeg have siddet. Er jeg 

Deres Ven, forlanger jeg ogsaa, at De deler al Magt 
med mig. Mine Statsmandsevner er ikke ringere end 
Deres, mine Theorier maaske klogere, min Fremgangs- 
maade med at føre de nye Ideer ud i Praksis vil i et- 
hvert Tilfælde blive forsigtigere og mere hensynsfuld. 
Jeg er dansk. De tysk. De har gjort mig til Greve, 
men uden Grevskab, en Enevoldskonges højre Haand, 
men en gal Konges. Fra min Barndom af har det været 
min stadige Drøm at blive Minister, og jeg tror endnu, 
at det er min eneste Bestemmelse at kunne udmynte 
alle mine Evner paa en stor Skueplads til et Folks 
Tarv. Jeg er grænseløs ærgerrig. De kender mig, og 
De frygter mig alligevel ikke. De stoler paa mit Ven- 
skab for Dem. Men enhver er sig selv nærmest. Man 
svigter ikke sig selv. Jeg har hidtil rolig fundet mig i, 
at De — De — De, Monsieur Struensee, De, der alene 
kan takke mig for alt. De, der intet er blevet uden 
ved mig, at De, en fremmed, et Menneske uden sær- 
deles Kvalificationer, er bleven Rigernes mægtigste 
og mest indflydelsesrige Mand. Men De glemmer, 
Struensee, mellem Dem og mig er der kun et Trappe- 
trin. Af hvilke Grunde skulde jeg nægte mig et For- 
søg paa at naa endnu et Trin højere. Jeg ønsker at 
gaa aabenlys tilværks, jeg er en Adelsmand og har høje 
Traditioner at holde i Hævd. De véd. Monsieur, at jeg 
har en gal Konge i mine Hænder, De er heller ikke 
uvidende om, at De har hundrede Fjender. Et Penne- 
strøg og De er fortabt. De ser, at jeg er ærlig, jeg ad- 
varer Dem i Tide. Enten maa De dele Magten med 
mig eller overlade mig den helt og rejse bort frivillig. 
Lykken har hidtil været mig grænseløs gunstig, og jeg 
tør uden Selvros sige, at jeg er født til det højeste, som 
Mennesker kan naa." 

Alt dette havde Monsieur le maitre de plaisir sagt i 
den stille Nattetime, og Ministeren havde amuseret sig 

over sin Ven — Poeten, der mente sig capabel til at 
kunne styre et Statsror, fordi han kunde føre et Bal 
op — Fusentasten og Sværmeren, Enevold Brandt, der 
naaede Irem i Drømme, hvor han stred sig opad i 
strengt Arbejde. 

„Kære Brandt,** sagde Ministeren overbærende som 
til et ungt Menneske, der er alt for fordringsfuldt. „De 
er Poet, Deres Lykke her i Livet har vist været den, 
at De har kunnet drømme Dem alle Besværligheder 
bort, — De har i det hele taget haft det alt for let med 
at naa Deres Ønskers Opfyldelse.** 

„Og De, Monsieur, har haft et sjældent Greb paa 
at overvurdere Deres egne Evner i samme Grad, som 
De undervurderede mine.** 

„Det er altsaa Magten, De vil dele med mig? 

„Det er min Plan.** 

„Og De véd endnu ikke. Monsieur, at Magt, der 
ikke er ubegrænset, er Afmagt.** 

„Bien — saa overlad mig da den hele Magt og rid 
rolig paa Parforcejagt.** 

Saa lo Ministeren, han var kommen i godt Lune 
over denne kuriøse Discours. 

Fra denne Kant var der absolument intet at be- 
frygte. 

En ny Dotation paa fyrre tyve tusend Rigsdaler og 
et eller andet Grevskab, det var det. Greve Enevold 
Brandt manglede i sin fulde Lykke. 

Nu var altsaa Jagtdagen begyndt, og Amalia Sophia 
var med for at gøre Ministeren tryg. 

Slottet var stille hele den lange gyldne Soldag. Kun 
nu og da den sædvanlige Tummel og Latter inde fra 
Monarkens Værelser. 

Livvagtens Officiers holdt sig beredte, de ventede 

kun paa Grev Brandts Dokument med Monarkens 
Underskrift. 

De første Formiddagstimer gled hen, Enevold var 
vaagnet som en Helt, nu var han alligevel i det frygte- 
ligste Sindsoprør, i Morges havde han én eneste vilje- 
besluttet Sjæl, nu havde han hundrede Sjæle og ingen 
Vilje. 

Saa løb han hen foran Spejlene, tvang sig til at 
være paa Højde med sig selv. Han studerede sig selv, 
læste sin egen Karakter ud af Træk og Miner, en saa- 
dan kongelig knejsende, romersk og energisk Næse, 
saadanne Lynblikke, og Trækket af dyb Spot omkring 
Munden, han forsøgte forskellige Positurer, men Tvivlen 
var der trods alt. Angsten ; var han nu ogsaa den store 
Stilling voksen, turde han nu ogsaa virkelig gribe Stats- 
roret, vilde man ikke straks myrde ham, vilde Folket 
taale ham. Han vilde gøre sig afholdt, han vilde op- 
hæve Skatterne, Kornskat, Kvartalsskat, Konsumtions- 
skat, Familieskat og Folkeskat. Han vidste, hvad han 
vilde. Dér gik det ganske Land og formente, at Greve 
Enevold Brandts eneste Tanke og Beskæftigelse var 
Contredanse, Kammerspisninger og Spektakler. 

Men om et Døgn var hans Navn Historiens. 

Greve Enevold Brandt kom det betrængte Fædre- 
land til Hjælp, styrtede Tyrannen og Usurpatoren, 
frelste Staten, Monarken og Folket. 

Ikke et Øjeblik turde han betænke sig længere, 
han var en Mand. 

Saa samlede han alle hundrede Sjæle til én, alle 
hundrede Viljer til én, med løftet Hoved gik han sin 
verdenshistoriske Gang ind gennem det lysende Slot. 

I Dag var alt som idel Smil og Glar og muntre 
Farver og gyldne Lysninger, Plafondernes Nympher 
strakte deres hvide og vellystige Legemer i deres olym- 
piske Skyer, alle Lofter og Vægge hviskede om Elskov, 

men Greven havde kun én Tanke og én Vilje; med 
faste og mandige Skridt nærmede han sig Monarkens 
Dør og sit store Maal. 

Kongelig Majestæt laa midt ude paa det blanke 
Gulv og tumlede lystigt med de to Negerdrenge, der 
havde røde Turbaner paa og agerede Storvezirer. 

Enevold stod lige indenfor Døren og kæmpede en 
sidste Kamp med sin ene Vilje. 

Nu blev der leget Hest og Rytter. Den lille Moranti 
sprang op paa Ryggen af Hans Majestæt, der skreg og 
vrinskede og slog bag ud og kapriolerede som en rigtig 
Fuldblodshingst, den lille Mand gik ganske ind i sin 
Rolle og var ellevild af Henrykkelse. 

Saa gik Enevold frem i Salen med haarde Trin. 

Negerdrengen faldt af sin Hingst, og Hingsten be- 
gyndte at se ond ud af Øjnene, han sendte sin forhadte 
grevelige Oppasser et vildt og rasende Blik. 

Hvor heldigt, at Monarken ikke var i det fornuftige 
og raisonnable Hjørne, det vilde blive en let Sag at faa 
sin Vilje med Idioten. 

En bydende Haandbevægelse, og de to smaa Negere 
forsvandt. 

Enevold bøjede sig dybt for sin Konge, han vilde 
dog først forsøge med det gode. 

Men i det samme skete der en besynderlig Foran- 
dring med Monarken, han rettede sig i Vejret, samlede 
sig og blev Majestæt. Intet kunde gøre ham mere for- 
nuftig end Had, og han hadede denne Brandt, der 
skulde passe paa ham Dag og Nat, han stod nu dér 
midt ude paa Gulvet med en Pidsk i Haanden, stod 
dér og slog Knald efter Knald, hidsende sig op til hade- 
fuld Raison. 

Greven gik til Dørene, aflaasede dem. 

Lige overfor hinanden stod nu de to her i Salen 

uden at mæle et Ord, den ene med sin Pidsk, den 
anden med sit Dokument. 

Længe stod de lige inde paa Livet af hinanden, 
som maalte de Kræfter. 

Enevold gennemlynede Majestæten med sine Blikke, 
af dette gale, ondsindede og skadelige Menneske afliang 
altsaa hele hans Skæbne, hans Lykke, hans umaadelige 
Lykke, og hvis nu dette hadefulde og giftige Individ 
nægtede at skrive under. 

„De vover at forstyrre mig," snerrede Majestæten 
og slog Knald med sin Pidsk lige op for Næsen af 
Greven, „har jeg maaske ladet Dem kalde — hvad vil 
De mig — unterthåniger Knecht!" 

Enevold lod, som om han ikke havde hørt Skælds- 
ordet, bukkede igen dybt, rakte Dokumentet. 

Hvad i al Verden skulde det kunne nytte at for- 
klare ham Sagen mundtligt. 

Monarken tog Dokumentet og gik til Vinduet, han 
havde faaet noget vist værdigt over sig, noget inter- 
essant i de dybtliggende Øjne, noget tænksomt og al- 
vorligt omkring den sammenknebne, rynkede Mund, 
der lignede en Oldings. 

Han tog sit Øj englas frem og begyndte at granske. 
Linje efter Linje. 

Munden snerpede mere og mere sammen, som 
lukkede den over den beskeste Galde. 

Enevold fulgte Minespillet og gættede paa Uvejr. 

Monarken saa' over paa Greven, foldede Doku- 
mentet sammen, slog Øjenglasset sammen og smilede 
skadefro. 

Under Læsningen havde han undertiden smilt, til- 
sidst leet 

„Hvis det var Dem, det gjaldt om at faa sat fast 
og ud af Landet, Hr. Greve, skrev jeg straks under, ja, 
uden nogen som helst Betænkning, nu forbliver jeg 

kun i min gamle Overbevisning om, at De er en Nar. 
Adieu, Monsieur." 

Det kom meget langsomt og meget fornemt. 

Enevold var bleven ligbleg over denne insulte, han 
tog stille Pidsken op, som Monarken havde slængt hen 
ad Gulvet. 

Majestæten greb forskrækket ud for sig. 

„Men De skal skrive under," truede Enevold og 
rykkede ham ind paa Livet. „De skal. De skal, hører 
De, forstaar De mig. Jeg skal tvinge Dem dertil. Hvad 
Begreb gør De Dem om, hvad der foregaar i Folket og 
i Deres Lande! Vil De ikke med det gode — jeg skal 
tvinge Dem til at gøre Dem selv og Deres Undersaattet- 
lykkelige." 

Saa lo Monarken med en lille tør Latter og bukkede 
sarkastisk flere Gange. 

„Monsieur, jeg er allerede meget lykkelig over at 
vide, at af os to er De den mest gale." 

Enevold var Fortvivlelsen nær over denne raison, 
hvert Øjeblik var kostbart. Og dette Menneskes for- 
færdelige Stædighed, hans Ondskab, Giftighed og Had! 

Myrde ham kunde han dog ikke. 

Igen stod de to og maalte hinanden med Øjnene. 

Enevold var bleg af Ophidselse, i den ene Haand 
holdt han Dokumentet, i den anden Pidsken. Han 
vidste ikke, hvad han skulde gribe tiL 

I Sidegemakket var der nogen, der talte. 

Havde man hørt Raabene, lyttede man? 

Naturligvis burde han være kommet ved Nattetid, 
straks have vækket Monarken med et Brøl og sat denne 
kronede Slyngel en Pistol for Brystet. 

En kvælende Angst kom over ham, han havde 
grebet Affairen helt forkert an, og det var, som om 
Jagten rykkede nærmere og nærmere, som om Skoven 

kom dem helt ind paa Livet, Hornene klang, Skudene 
faldt. 

Endnu en Gang vilde han prøve med det gode. 

At Majestæten ogsaa netop nu skulde have et af 
sine fornuftigste Øjeblikke. 

„Sire," begyndte han lavmælt og indtrængende, han 
slog et lille forsigtigt Knald med Pidsken, „Sire, hvor- 
for vil De staa min Carriére i Vejen. Kender De mig 
ikke. Véd De ikke, at jeg bestandig kun har villet det 
gode?" 

Souverainen saa' betænksom ud. Øjnene blev ganske 
runde. 

„Jeg véd, at De er amant hos Grev Holsteins char- 
mante Frue," sagde den lille Mand, „elsk Madame saa 
meget som De lyster, men lad mig i Fred." 

Enevold overhørte Railleriet. 

„Sire," fortsatte han ufortrødent i sin hjærteligste 
Tone, „De kender mig jo, ikke sandt. De véd meget 
vel, at af alle Deres Undersaatter er jeg den oprigtigste, 
den ømmeste, den ivrigste, den ærefrygtsfuldeste. Sire, 
hvor ofte har jeg ikke aabnet mit Hjærte for Dem i 
gamle Dage, jeg har været besjælet af den reneste 
Lidenskab, den mest uegennyttige Følelse for Deres 
hellige Persons Lykke og Ære. At jeg intet endnu har 
kunnet udrette, har Omstændighederne været Skyld i." 

„De er skinsyg paa Struensee," sagde Majestæten i 
samme superfornuftige Tone, „afgør det med ham og 
lad mig være i Fred." 

„E r De maaske ikke Monarken, Sire?" 

„Jeg!" raabte den lille Mand i den yderste For- 
bløffelse og slog ironisk ud med Armene. 

Enevold slog over i det sentimentalt-rørende. 

„De er bestemt til at være stor. Sire. De har Vid, 
De har Aand, De er kaldet til at gøre Epoke. Sire, 
endnu en Gang beder jeg Dem, skriv under med det 

gode, ellcjr De driver mig til det yderste, jeg er 

træt nu af at være Deres Don Quixote." 

„Jeg giver Dem en Livfuld Stokkeprygl, Hr. Greve, 
hvis De ikke gaar. Det er Dem, jeg taler til, hører De?" 

Igen denne usalige Talen og Konfereren derinde 
ved Siden af. 

„Sire, endnu en Gang beder jeg Dem, skriv under, 
frivilligt og med det gode, eller De udsætter Deres 
Person for det værste, der kan hænde Dem." 

Monarken stod en Stund og stirrede forskrækket 
paa den indædt rasende Greve, hans Underlæbe be- 
gyndte at falde ned, han mumlede, fægtede svagt med 
Armene, faldt saa pludselig ganske sammen og maabede. 

Han blev ved med at mumle og pludre, tilsidst 
kom der Mening i Ordene. 

„Vil De hænge mig?" spurgte han næsten tonløst, 
„vil De drukne mig, eller vil De kaste mig ud af Vin- 
duet?" 

Enevold løb til Chatollet efter Blækhornet, han 
havde uendelig travlt, Øjeblikket var kostbart. 

„Sire, her er Pen og Blæk — Deres Navn, forstaar 
De mig. Deres Navn! — Na—vnl Slet ikke andet" 

Han puffede Kongen over til Sekretæren, satte ham 
med Vold og Magt ned paa Stolen, stak ham Penne- 
fjeren i Haanden. 

Nu var Pennen allerede paa Papiret, den spruttede, 
den kradsede, der stod et stort G — og nu — „hr" — 
Ghr. Enevold knælede ned ved Siden af Sekretæren, 
han holdt sin Haand over Monarkens klamme og ry- 
stende Haand, han styrede den langsomt — langsomt, 
hen imod det store Maal, der om et Minut skulde være 
naaet. 

Dér kom en Blækklat, det betød Lykke. 

Majestæten sank mere og mere sammen, Haanden 

stivnede og blev livløs, Udtrykket i Øjnene var idiotisk, 
han mumlede, han savlede, han stønnede. 

„Ich bin confus jeg kan ikke — jeg kan ikke 

holde det ud længere," jamrede han stille. 

Enevold krøb omkring den forgyldte Stol paa sine 
Knæ, han puffede, opildnede, æggede, ophidsede, han 
havde den venstre Arm omkring Kongens tynde Liv, 
han ruskede ham op, kneb ham i Siderne. 

„De gør Epoke — De bliver stor," hviskede han 
tonløst ind i det maskelignende Ansigt; han blev ved 
med sin hæse Hvisken for at puste Liv i dette stiv- 
nende Kongelig — nu et „i" og saa et „s" — det er 
ikke saa vanskeligt, som De tror — vel?" 

Og der kom virkelig til at staa et lille sygt „i" et 
lille vindt og skævt „s" og saa et uendelig langt og 
tyndt „t", der ligesom rakle sig op imod Himlen for 
at bede om Barmhjærtighed. 

Nu stod der „Ghrist". 

„Jeg kan ikke mere — es rappelt bei mir I" 

„De skal — De skal. Eftertiden vil velsigne Dem. 
Nu kun et „i" og et „a", og saa mangler vi kun et 
ganske lille „n". Skulde De ikke være Mand for det, 
tag Dem dog sammen Menneske, De bliver stor som 
de Preussers Monark. Nu — nu!" 

Monarkens graa Skyggehaand laa helt inde i Ene- 
volds, død, lamslaaet. Ganske tyst, søvngængeragtigt 
gled Pennen videre og kradsede de smaa dødssyge og 
svindsotsagtige Bogstaver ned. 

Nu stod det der, det hele kongelige Navn. 

Kongen sov. 

Enevold lukkede Øjnene et Øjeblik og tog sig op 
til Hjærtet, han havde aldrig følt noget lignende, noget 
titankæmpemæssigt, en Metamorphose i hans Væsen, 
en Feltherre kunde ikke have følt anderledes efter et 
vundet Slag. Det ringede og suste for hans Øren med 

28* 

Te Deumsklokker, der kom en Jubel over ham, han 
var ikke sig selv mægtig, han maatte have Luft, over 

til Vinduet varm Høstsol i brede Strømme, en 

blank Himmel og bittersød Duft fra Birkens gulnede 
Løv, en hel Verden i Sol. 

Amalia Sophia -- endnu i Aften — aandeløs og 
hemmelig tvivlende vilde hun komme ham i Møde, 
hendes Øjne vilde være fulde af angstfulde Haab, 
hendes skønne Mund vilde være bundet af stumme 
Spørgsmaal. 

Han bøjede sig ud over Vinduets grønne Stenkarm, 
ud over den smilende Sø, han svimlede helt oppe paa 
Magtnydelsens yderste Spidse, han skruede sig ligesom 
selv i Vejret til overnaturlige Højder, hans Vinger bar 
ham lige op imod Solen. 

I Morgen vilde Kjøbenhavn juble, i Morgen vilde 
alle faa Øjnene op for, at der var noget andet end 
en Don Quixote i Greve Enevold Brandt. 

Pludselig! — Hvad var det! 

En fin, knitrende, besynderlig, raslende Lyd, der 
blev ved og blev ved, ganske regelmæssigt, som en 
Mus, der gnaver og rasper. Var her Mus i Panelerne? 

Enevold vendte sig hastigt om. 

Han dalede mod Jorden i rivende Hast fra sin 
Solflugt. 

Dér stod Monarken. 

Han maatte have overvundet sit Anfald, thi han 
var i den ivrigste Aktivitet. 

Rundt omkring ham, ud over hele Gulvet drev 
fine Skyer af smaabitte hvide Papirsstumper, Luft- 
trækket fik pludselig fat i dem, de dansede, fløj og 
hoppede som hvide Sommerfugle helt hen omkring 
Benene paa den maalløse Monsieur Brandt. 

„Kom an," sagde den lille Mand med heroisk Ac- 
teurstemme og viste sine hvide knyttede Hænder. 

„Kom an, Monsieur, conserver Deres Ære I De er en 
Kujon, en Poltron, en fejg Karl, en elendig Knægt — 
kom kun an." 

Vildt Raseri kom over den ulyksalige Enevold, 
han saa' ikke, han hørte ikke, allerede mærkede han 
Monarkens tynde Arme omkring Livet, et iltert Nap 
og Bid i det højre Øre, Blodet begyndte at flyde. De 
tumlede omkring, saa Papirstumperne føg, og de væl- 
tede over hinanden. Monarken næsten hang om Halsen 
paa sin rasende Modstander, hans Sko rørte ikke 
længere Gulvet. Nu væltede de, bagover, Monarken 
fik en Finger ind i Enevolds Mund, saa han hvinede 
af Smerte. Nu var de igen paa Benene, kongelig Maje- 
stæt klamred sig til sin Fjende som et lille iltert Vild- 
dyr, han var rigtig i sit Es, han sprællede, sparkede, 
bed, nappede, rev og kradsede. Enevold slog med de 
flade Hænder, han pryglede, han afbankede, han tog 
vældig revanche, baade over Fader og Søn, alt hvad 
han havde taalt og lidt af højsalig Kongen og dennes 
Søn fik nu Luft i en umaadelig Afbankning. Kampen 
gik drabeligt mellem Tvillingrigemes Arve og Ene- 
voldshersker og den dybtskufifede Statsreformator. 

Pudder og Knapper og Pidskebaand og Silkelaser 
og Knæspænder røg og føg om de iltre Statsover- 
hoveder. Og de smaa Papirstumper holdt Ringdans 
om de rasende Spændesko, der sparkede og knubsede 
og skrabede Skinneben, det var godt for de lyksalig- 
gjorte Tvillingriger, at de ikke saa' noget til denne 
Dans ved Hove, thi der var snart ikke en hel Trevl 
mere paa Herrens Salvede. 

„Pardon," brølede den lille Mand. 

Han var klemt helt op imod Væggen, kunde slet 
ikke røre sig mere. 

„Pardon — Pardon." 

Enevold var højmodig, kongelig Majestæt slap med 
Livet. 

Inderst inde smigrede det ham, at han havde været 
den stærkeste — quand méme. 

Saa gik han. 

Jagten var forbi. Herskaberne klædte sig om til 
Taflet. 

Grevinde Holstein fandt sin amant paa Kanapéen. 

Han var meget forslaaet men i stort Toilette og i 
fortræffeligt Lune. 

Madame, der havde gennemlidt alle Spændingens 
Kvaler, hørte paa Monsieurs Beretning med tilsyne- 
ladende Sindsro, Enevold viste hende nogle Stumper 
af det iturevne Dokument, og han udbad sig et nyt 
med rolig og behersket Stemme. Amalia Sophia følte 
en dyb Smerte over at have haft en Kujon til amant, 
hun opgav ham med det samme for stedse og syntes, 
at hun var bleven nedværdiget dybt. De to stod en 
Stund tavse midt under den tændte Krone og vekslede 
meget talende Blikke, Enevold forstod, at Altarilden 
var slukket for bestandig. De havde intet videre at 
sige hinanden, men idet hun stod i Døren og vilde 
begive sig over til Taflet, vendte hun sig halvt om og 
sagde med en Stemme, der ligefrem dirrede af Foragt 
og krænket Stolthed. 

„For anden Gang, Monsieur, har jeg været til Nar 
for den vagthavende Officier, — Greve Plessen over- 
tager Deres yderst slet spillede Rolle i denne Affaire, 
og jeg raader Dem til at rejse. De udsætter Dem ellers 
let for Tragoedier." 

„Madame hentyder dermed til échafaud eller lig- 
nende." 

„Ja," sagde Grevinden med forbløffende Aaben- 
hjærtethed. 

Enevold fløjtede en Arie fra Italienerne. 

„Og hvem skal nu være Madames amant declaré 
-— tør man gætte paa Greve Plessen?" 

„Monsieur Brandt gætter ikke ganske ueflFent," sva- 
rede Amalia Sophia von Holstein med en hoverende 
Fanfareklang. 

Saa slog hun sin Vifte ud med et energisk Ryk og 
begav sig stolt og besluttet over til Taflet. 

Greve Brandt spiste paa sine Værelser. 

Efter Taflet kom Ministeren ind for at spørge til 
Monsieurs Befindende. Jagtens voldsomme Motion, de 
udsøgte Retter, de gode Vine, og de dekoUeterede 
Damer havde sat Excellencen i et fortræffeligt Humeur, 
han ligefrem struttede af overvældende Sundhed og 
Velvære. 

Dette Velvære fornærmede Enevold. Ministerens 
gode Humeur tydede ogsaa paa, at han anede den mis- 
lykkede Intrige, der laa noget højmodigt i hans Smil, 
noget usigelig overlegent og urokkeligt i hans Væsen, 
Enevold besluttede at spille enrageret og forurettiget. 

Han fløj op fra Kanapéen og agerede hæftigt. 

„Jeg er træt nu, Monsieur, usigelig træt." 

„Og jeg -" 

„De, De er noget, jeg synes at være noget uden 
at være det." 

„Misunder De mig?" 

„Dem, bedste Struenseel Mon dieu! jeg har gjort 
det — nu ikke længere — alt dette ender og maa ende 
galt. Mener De ikke selv?" 

„De trækker Dem altsaa tilbage." 

„Ja, min Finfølelse lider for meget. Hellere at 
være end at synes. Jeg er træt af at være Greve uden 
Grevskab, man finder det ridicult. Lad Kongen give 
Dem Walløe og Vemmetofte og mig Grevskabet Rantzau. 

Jeg vil faa seks og tyve tusinde Daler aarlig, jeg for- 
langer ikke mere." 

„Føler De Dem gammel allerede?" 

„Jeg føler mig skuffet. Jeg har besluttet at ville 
leve som Philosoph. Naar jeg blot aarlig kan gøre en 
Rejse til Paris og tilbringe nogle Maaneder paa mit 
Gods, er jeg satisfait." 

„Og mig ofrer De ikke én eneste Tanke, blot det 
billigste Hensyn." 

„Behold De kun Magten, kære Struensee," sagde 
Enevold ganske stille. 

„Og De formener, at vi kan undvære Dem. De af- 
giver uden videre alle Deres Poster." 

„Et Aar endnu vil jeg maaske forestaa min Post 
som Skuespildirecteur, fordi den absolut kræver min 
Nærværelse, efter den Tid maa De søge en ånden — 
skønt det er et stort Spørgsmaal, om De finder nogen, 
der er Stillingen voksen." 

„Jeg troede. De var min Ven." 

„Jeg har lidt store Skuffelser, Struensee." 

„Skuffelser?" 

Der kom en lang Pavse, det muntre Hof lo og 
konverserede ovre i Gemakkerne. 

„Min Maitresse har forladt mig," hviskede Enevold 
dæmpet. 

Ministerens Ansigt klarede, endelig var han dette 
Fruentimmer kvit. 

„Vil De være min Ven som hidtil," sagde Excel- 
lencen godmodigt, „og jeg skaffer Dem Grevskabet 
Rantzau." 

Enevold saa' stadig bekymret ud, efter en lang 
Tøven og Overvejen rakte han sin Haand ud til For- 
soning. 

Lidt efter gik den store Mand tilbage til Salen. 

Enevold smed sig paa Kanapéen, han syntes, at 

han nu én Gang for alle havde gjort op med sin livlige 
og brogede Fortid og samtidig garderet Fremtiden med 
Godser og Grevskab, Dotationer, Ducater og Udenlands- 
rejser, alt hvad nu et fattigt og forarmet Monarki kan 
byde en forvænt Hofmand. 

Enevold Brandt var dog alligevel stadig Lykkens 
Kælebarn, naar han tabte en Ædelsten, fandt han en 
Brillant. 

Ugen efter avancerede Grev Brandt til grand maitre 
de la garderobe og hans store fløj eisbetrukne Penge- 
skrin blev betydelig vægtigere end det havde været i 
lange Tider. 



xvni 

Der gik en streng Vinter over Landet. 

En Storm af Nød og Kulde og Dyrtid. 

Frosten hærgede i Oktobernætterne, Skovene bleg- 
nede i én Nat, alle Farver sluktes og døde under en 
blygraa Himmel, Løvet faldt og faldt, en Morgen laa 
det hvide Slot midt i et øde Land, uden Læ og lun 
Skygge. 

Fra Hirschholms store Sydaltan saa' Hoffet alle 
Kjøbenhavns sorte Taarne bag den tyndede Skov. 
Taarnene stod i Horizonten som en streng og truende 
Vagt, der ventede. Hofdamerne gruede for disse fjærne 
Skygger, de ligesom maatte ud paa Altanen, noget 
usynligt drog dem, de stod derude og frøs i deres 
lyse Silkerober, de lyttede, stirrede, vidste ikke deres 
arme Raad. 

Tidlig paa Dagen sænkede Mørket sig, gennem de 
høje Altandøre trak Kulden ind, der blev trykkende 
stille ved de ellers saa muntre Tafler. Vinden jog 

gennem de øde Galerier, tudede ned gennem de aabne 
Kaminer som i den yderste Vaande. 

Alle tav, alles Øjne spurgte. 

Hvad er det, vi har gjort, hvad vil man os? Hvor- 
for hader Folket os, fordi vi har leget, spøgt og amu- 
seret os, mens det endnu var Foraar og Sommer. 

Er Glæden Synd? 

Den lille korpulente Dronning og de kuldskære 
Comtesser begriber absolument ikke, hvad Folkets Me- 
ning egentlig er, den store Minister lægger sin Serviet 
mindst de ti Gange sammen og finder, at de danske 
er et meget utaknemmeligt Folk. 

Maaneder igennem har Geheimekabinetsministeren 
siddet i sit Arbejdskabinet og arbejdet troligt og pligt- 
opfyldende paa alles Vel efter sin bedste Overbevis- 
ning. 

Taflet hæves i Stilhed, man kryber sammen om 
Kaminerne og drikker varm The, man faar ligesom 
lidt Livsmod og Varme paany og bliver tilsidst en 
Smule trodsige. 

Denne ondsindede, afskyelige Residensstad. 

Disse sorte uhyggelige Pastores med deres for- 
blommede Tale om den store Gudsdom, der vil komme 
over Landet, disse mugne Kirker, hvor Giften brygges 
og Livet dødes, alle disse skumlende Professores med 
deres lærde Forargelse og endelig det misundelige og 
selvglade Borgersocietet og den smudsige og stinkende 
Pøbel. 

Der var i Grunden Smuds ved alle de lavere 
Stænder. 

Hofifet raisonnerer sig Courage til, sætter Thekop- 
perne fra sig med et lille Smæk, forlader de bløde 
fauteuils omkring Kaminerne og beslutter at ville 
danse paa Trods. 

Monsieur le maitre de plaisir maa føre den sidste 
Sommerdans op. 

Frem for alt — Courage! 

Monsieur le comte kastede den brune, skindforede 
Fløjelskaabe langt bort fra sig, fløj ud i Salen som 
selve det gode Humeur, paany havde han grebet Glæ- 
dens Scepter, og han svang det, saa der blev strøm- 
mende musique, glad Summen, fin Skemt, øm Hvisken 
og frem for alt Glemsel. 

Ingen havde Courage, Livsglæde og Vid som Grev 
Brandt. 

Han var det skinnende Lys, der hidsede hele den 
døende Mygsværm op, saa den dansede og føg sin far- 
lige Ringdans paany. 

Dansen gik til Gry, saa sov man Formiddagen 
bort, og en Aftenstund havde man danset sig saa megen 
Courage til, saa megen Fart i Blodet, at man leende og 
skemtende, raillerende og harcellerende krøb ind i 
Karosserne, der kørte frem foran Slotstrappen i en 
lang Række. 

Karosserne var iskolde og mørke. Natten var dyb 
og streng og uden Stjærner, blege og ondsindede An- 
sigter kom til Syne derude i det røde Fakkelskin, fra 
Vejkanterne lød Tale, Mumlen, dæmpede Hævnrøster 
og Tusinders tunge Fodtrin, der blev ved med at følge. 
Mil efter Mil. 

Der blev ikke talt meget i Vognene, Dronningen 
maatte stadig tørre Æmmen bort fra Ruden, hun læste 
kun Had og Foragt paa alle disse blege Ansigter, og 
hun harmedes dybt og inderligt — hun, der kun havde 
villet Folkets Lykke. 

Hun lagde sin Haand i Ministerens og fældede 
bitre, usigelig bitre Taarer over den onde Menneskehed. 

Lige udenfor Staden kom den hvide Angst over de 

forgyldte Karosser som en iskold Gus, og Ministeren 
lod hele Cortégen køre til Friderichsberg. 

Det var nødvendigt at samle sig en Smule og fatte 
nyt Mod. 

Nedenfor Friderichsbergbakke laa Staden i Vinter- 
mørket og ventede, ventede ganske rolig, som kunde 
den vente i hundrede Aar paa sit sikre Bytte. 

Alle var ved Vinduerne deroppe i Slottet, man 
udspejdede Situationen gennem forgyldte Operaglas og 
politiserede inde i Vinduesnicherne. 

Dronningen og Ministeren harmedes og indigne- 
redes over dette Folks magelése Dumhed, Hoffet be- 
klagede sig over en evig Migraine, og Enevold var 
kommen ganske udaf humeur, fordi Livsglæden var 
dræbt af denne vederstyggelige esprit de revolte. 

Saa dansede man Julen over, lod Fodgardens 
Mytteri overdøves af Tambourer og Hoboister, man 
samlede sig Fortvivlelsens Mod, krøb paany i Karos- 
serne og kørte indenfor Voldene. 

Den Nat var alle Vinterens Stjærner fremme. 

Højt oppe over det sorte Christiansborg stod Himlen 
i ét eneste Lys, som var der ingen Angst og ingen Uro 
og ingen Bekymring under al denne straalende, lyd- 
løse Knitren. Jorden frøs efter lange Snefald, og nu 
var der en dyb Stilhed under Stjærnemes Sølvild. 

Christiansborg klædte sig paa til féte. 

Borgersocietetet skulde forsones med et stort bal 
masque paré en domino for alle ni Klasser af Rangen, 
musique. Vin, lysende Kroner og de allerhøjeste Her- 
skabers Nærværelse maatte siges at være en stor Ind- 
rømmelse til alle disse ildesindede og intrigerende 
Mennesker. 

Angsten skulde dræbes og maatte dræbes. 

Saa heller byde aUe Stænder op til Dans for en- 
delig en Gang at faa Fred. Om saa Luften blev nok 
saa ram af Borgersocietetet, saa heller det, langt heller 
det end at danse alene i Salene i Dødsens Angst. 

Og Christiansborg lo og amuserede sig, nu da Galden 
omsider skulde danses ud af Godtfolk. 

Mængder af døvende Trommer og skingrende Sølv- 
bækkener og flyvende Hornfanfarer, og Blomstervæld 
fra alle Orangerierne, Vin i Mængder paa brede Buf- 
feter, Knipper af Lys i de skinnende Prismelysekroner 
og over det hele Hoft'ets huldsalige og naaderige Smil. 

Pra'gt og magnificence og en rigt strømmende Naade 
skulde slukke Ondskaben for stedse. 

Hoffet var henrykt over denne fine Diplomati, den 
lyse Glæde fik igen Kulør i Kinderne, der var en let 
og munter Løben omkring ude paa alle Gangene, Fri- 
seureme havde tusind Jærn i Ilden, en Raslen med 
Silke og en ivrig Klæden sig om, gule Østerlands- 
dragter med røde Silketurbaner, kække Amazonedragter 
og ømme Hyrdindeskrud med flagrende Rosabaand, 
Kurve med Blomster og hvide Stave. 

I alle Gemakker klædte man sig om til den store 
Maskerade. 

Klokken syv samledes det gyldne Societet i den 
røde Sal. 

Gortégen satte sig langsomt i Bevægelse. 

Ballet stod ovre i Hoftheatret, og nu skulde man 
den lange Vej over Løngangen. Pager gik i Spidsen 
med viftende Kandelabre, Par efter Par skred af Sted, 
en Kæde af alle Farver, en Glans af Lykkens Over- 
mod, en kæk Marcheren løs mod alle Farer, Intriger 
og Difficulteter, det var Ungdommen, Skønheden, Glæ- 
den og Sorgløsheden, al Livets rige Pragt, alle Blom- 
sters besnærende Ynde, der drog ud for at sejre over 

Lavheden, Ondskaben, Misundelsen, Intrigen og Ka- 
balen, kortsagt Borgersocietetet. 

Næsten alle havde klædt sig i rosarøde Silke- 
dragter, alle vilde bære hendes Majestæts Farve, men 
Monsieur le maitre de plaisir var i hvid Silke, snehvid 
fra det pudrede Haar til de hvide Sko, paa Brystet 
bar han sin Dronnings Orden i det rosastribede Baand. 

Idet Cortégen gik over Lengangen, gik der en let 
Skælven ned gennem Rækkerne, Ministeren og hendes 
Majestæt var stanset udfor det høje Buevindue, alles 
Øjne søgte mod Vinduerne, ud mod den snelysende 
Slotsplads, og der kom pludselig en besynderlig Stil- 
hed, den fine Hvisken og Parieren holdt inde. 

Dér ude var alle Vinterens Stjæmer tændte. 

Og det var som et godt Varsel, at Nyet var tændt, 
det stod lige over den hvide Sneørk som et brudt 
Segl, der ventede paa Ønsker. 

Dronningen bøjede sig let ind imod Ministerens 
Arm, hendes Øjne var duggede af lykkelige Taarer, 
hendes attraaende og smilende Mund var bleven tanke- 
fuld. 

„Sé Nyet," hviskedes der fra Par til Par. 

En lykkelig, drømmerig Stilhed gled frem over 
alle de pudrede Hoveder, alles Øjne var vendte mod 
det skinnende Maaneny, som om alle nu ønskede i 
deres Sind, alt hvad et ungt og muntert Hof kan ønske 
sig ved et Aars Gry. Evig Ungdom, uformørket Glæde, 
ubrudte Illusioner, let Sorgløshed, lyst Humeur, øm 
Elskov, Evne til at leve, dybt og rigt, og Evne til at 
nyde fuldt og skønt — - hele dette mangfoldige, drømme- 
vævede, hastigt rindende Liv. 

Og den lille Dronning, der fældede Taarer af Lykke, 
hun ønskede kun for én, tusinde fordringsfulde, him- 
melstormende Ønsker for én eneste i den ganske 
Verden. 

Og Enevold ønskede for sit Grevskab, alle i hele 
Gortégen sendte Ønsker op imod den skinnende Trylle- 
ring, der lignede et buet Knivsblad, med den skarpe 
Ægg vendt imod Slottet. 

Men Ministeren og Monarken ønskede ikke, den 
første var for oplyst, den anden for aandssvækket. 

Kulden begyndte nu at trække ind — - og man gik 
videre til den store féte. Musiquens Jubel slog sammen 
om dem, i Salen var der Trængsel og Stimen, men da . 
de skingrende Velkomstfanfarer holdt inde, kom der 
en dyb og ængstende Stilhed. 

Der blev gjort Plads for den muntert konverserende 
Gortége, men idet Gæsterne passeredes, var det som 
om Smilet vejrede bort ned gennem Rækkerne, som 
om det lyse Skær blegnede og døde, og der kom et 
Udtryk af Trods i Dronningens store blaa Øjne, alle 
disse Ansigter havde saaret hendes Hjærte. 

Saa alle Trommer og Pavker paany, én skingrende 
Fanfare! 

Ballet begyndte. 

Enevold var tilstede overalt, han vilde sejre, 
han smigrede Etatsraadernes og Gonferentzraadernes 
stramme Damer, hans hvide Silkedragt skød sig ind i 
de mørke Klynger, saa de spredtes som et Hjul; hvor 
der var tre, der stak Hovederne sammen og hviskede 
i en Krog, var han straks tilstede med sit lyse, vin- 
dende og indtagende Smil, han dansede ud med de 
Madamer, der saa' mest ud til at kunne stifte Kabaler, 
han drak Ghampagner med de mistænkeligudseende, 
han sendte Øjne til de Frøkener, der havde intrigante 
Miner, han hvirvlede Adel og Borgerskab ind mellem 
hinanden, saa det et Øjeblik tog sig ud, som om Ka- 
balernes Drage endelig en Gang havde mistet alle 
Hoveder, Monsieur le maitre de plaisir dansede Monarkiet 

en Sejer til, og han var tilsidst ganske ovenud af 
Sej ersbe vidsthed. 

Grevinde Amalia Sophia von Holstein, der var 
Amazone, forsikrede sin gamle amant paa det ømmeste, 
at hun vilde være udenfor alt, hvad der hed Kabaler, 
hvis. han igen vilde elske hende. 

Monsieur lovede det og fløj videre. 

Hendes Majestæt lod ham hente op i sin Loge og 
takkede ham muntert for hans Iver for Kronens Sag. 

Enevold var ved at svimle af Henrykkelse. 

Ud paa Natten syntes Sejren ganske vis. 

Salen duvede af skinnende Munterhed, mindst fem 
af Rangklasserne var vundne. 

Enevold havde nær danset Livet af fire intrigante 
og mistænkeligtudseende Fruer, der hver og én drømte 
sig en amant i den galante Greve Brandt. 

I Sidelogerne blev der spillet Loup og Qvadrille. 

Men nu var Greven træt, han havde fløjet med alle 
Stadens Madamer, saa at de i Flugten bildte sig ind, 
at de igen var bleven tyve Aar. 

Han gik op paa Scenen for at hvile sig ud, han 
var ved at synke sammen af dødelig Træthed, et svagt 
Mismod begyndte at snige sig over ham. 

Nogle Herrer, der havde staaet i Kulissen og confe- 
reret sammen, gik langsomt ned i Salen. 

Enevold fik lige sét, at den ene var Greve Rantzau, 
den anden Generalmajor Eickstådt. 

Generalmajoren hilste venligt op til den trætte 
Greve, og idet han stod paa Trappen* der førte ned til 
Salen, vendte han sig om og raabte op til Enevold, 
paa fransk. 

„Monsieur le comte trænger nok til at hvile ud 
efter den anstrængende Dans." 

Enevold rejste sig, han hadede denne raa og uslebne 
Eickstådt og forstod meget vel Railleriet, men han var 

altfor træt til at svare, han sank paany sammen i So- 
faen og lyttede tankeløs til Salens syngende Larm. 

Nu og da kom en Monsieur og en Madame op paa 
Scenen og gik igen, da de saa' Greven derhenne. 

Enevold var i den besynderligste Sindstilstand, 
denne bevægede Balnat havde alligevel sat ham Skræk 
i Blodet, blot ikke denne sorgløse Dans blev til Døde- 
dansen, som saa længe havde truet dem alle. Han 
havde ikke Ro paa sig, han maatte igen ned i Salen, 
nu var han allerede ved Trappen, saa var der en høj 
og statelig Dame, der standsede ham. 

„Er Greven træt?" spurgte Madame blidt. 

Enevold saa* straks, hvem hun var, han smilede 
galant, strammede sig i Vejret og udfoldede sin sæd- 
vanlige vivacité. 

Det var Madame Caritas Klocker. 

„Vil Madame ikke tage Plads ?" spurgte han venligt 
og forekommende. 

De satte sig og tav en lang Stund. 

„Greven har danset med alle, kun ikke med mig," 
sagde hun muntert og slog sin Vifte ud, „nu, jeg fore- 
trækker ogsaa en Discours, De véd. Monsieur Brandt, 
at jeg fra gamle Dage af har en faible for at discou- 
tere de synderligste Materier. Vi to, Monsieur, maa 
vel have et og andet at kunne sige hinanden, Dansen 
er snart forbi." 

„Vil Madame ikke heller vente til en bedre Lejlig- 
hed," spurgte Enevold træt. 

„Monsieur Brandt," skemtede hun, „denne Gang 
flygter De ikke for mig." 

„Vil De bebrejde mig. Madame, raillere over mig," 
sagde Enevold fornem og ligegyldig, „jeg troede, at 
De var for klog til ikke at kunne forstaa mine Bevæg- 
grunde." 

Madame saa' hastigt op paa ham, hun var bleg. 

Enevold Brandt. 29 

„Jeg vil hverken bebrejde Dem noget, Monsieur, 
eller raillere over Dem, men siden vi sidder paa en 
Scene, ret som en Acteur og en Actrice, spørger jeg 
Dem kun, hvem af os to, Enevold Brandt, har saa 
ageret sin Rolle bedst — siden den Gang?" 

Hendes Stemme var bevæget, dyb og tonende som 
den Aften ude paa Skibene i de rige Dokker, og han 
følte sig ilde berørt. 

HVor hun var bleg og bevæget, saa elskede hun 
ham altsaa endnu. 

Enevold rejste sig stille op. 

„Jeg har min Frihed," sagde han, hastigt, som slog 
han straks ned paa det afgørende, „Madame behagede 
en Gang at sige, at jeg skulde sejle paatværs af de an- 
dres Kølvande, Jeg er en Fribytter, jeg er min egen 
Herre, og jeg har naaet alt, hvad jeg vilde, jeg er 
satisfait." 

Caritas rejste sig nu ogsaa, hendes Øjenlaag var 
dybt sænkede som i en uendelig Smærte, hun kæmpede 
med sig selv, hendes Læber bevægede sig svagt, hun 
hviskede uhørligt. 

„Madame, pardonnez moi." 

Hun saa' paa ham med et langt, haabløst Blik. 

„Og det er alt — alt hvad Du kan sige mig — 
Enevold," hviskede hun. 

Saa greb han hendes kolde Haand, kyssede den, 
varmt, inderligt, oprigtigt; bukkede dybt og ærtiødigt 
og gik stille ned i Salen. 

Lidt efter brød Hoffet op og forlod Ballet under 
Musiquens Fanfarer og Gæsternes Vivatraab, 

Majestæterne og de to Grever fulgtes ad sammen, 

I Løngangen stansede Gortégen igen ud for de 
buede Vinduer. 

Hvor her var skønt under Stjærnerne, og det 
blanke Nytaarsny der drog alle Ønsker og alle Længsler 

ud over Himlen. Dronningen følte sig lykkelig, stille, 
inderligt; endelig en Gang tryg; hun havde sét, hvor 
Skyerne trak bort; nu havde hun grebet Struensees 
Arm og lænede sit Hoved ind imod ham. Der var 
saadan en god og stille Glæde over hende, en Trang 
til Taknemmelighed og Ydmyghed, fordi Angsten var 
dreven over. 

Monarken og Enevold stod lige bagved det for- 
elskede Par, de frøs i deres tynde Silkedragter. 

„Grev Brandt." 

Det var Dronningen, der havde vendt sig om. 

„Grev Brandt," gentog hun med sit ømme, barnlige 
Stemmefald, „vi er Dem saa taknemmelig — De er os 
en god Ven — vi paaskønner det." 

Hun trykkede hans Haand, hæftigt, flere Gange. 

Hendes Lykke maatte ligesom have Luft. 

Og efter en kort Pavse, hvori deres Øjne mødtes, 
sagde hun ganske stille: 

„De bærer ikke min Orden uværdigt som visse 
andre!" 

Hun saa' op i hans blege Ansigt, der lyste i det 
svage Sneskær nede fra Pladsen, og hun blev et Øje- 
blik slaaet af det besynderlige Udtryk for Sorg, der 
laa over disse smukke og ellers saa levende Træk. 

Disse Træk var ligesom stivnede i en sorg- 
fuld Ro. 

Dronningen forstod ikke maitre de plaisirs ube- 
gribelige Sorg, og hun begyndte at spøge med den ve- 
modige Greve, der ganske svagt fremstammede franske 
Talemaader. 

Ministeren havde staaet i dybe Tanker. 

„Brandt," sagde han med sin velvilligste Stemme> 
„De er en Lykkens Pamphilius, der er lige saa megen 
Politik i Deres Dans som i mine Kabinetsordrer. Men 
jeg tror, at vi alle har danset for længe alene, nu maa 

29* 

de andre amuseres. D e er naturligvis den selvskrevne 
Fordanser." 

Enevold stod dér ved Siden af sin aandssvage og 
usle Konge; det var, som om han intet hørte, stum og 
fortænkt, som om den strenge Vinterkulde var kom- 
men over ham i denne Nat, og som alle Blomster var 
visnede i én Frost. 

„Aa — hvor De maa være træt, kære Greve," 
sagde Dronningen, elskværdig deltagende som til et 
fortrydeligt Barn, „Gud maa vide, naar vi vaagner i 
Morgen. Men hvor det dog er dejligt, monsieur le 
comte, at kunne sove længe, — længe, dybt og længe, 
uden Drømme, finder De ikke ogsaa?" 

Enevold saa' ned paa den lille Dame, der ligefrem 
klyngede sig ind til sin Elsker, som om hun ønskede 
at smelte sammen med ham til ét Væsen; en saa 
grænseløs, livsopfyldende, altbetagende Passion som 
denne, havde han aldrig sét, og han følte sig et Øje- 
blik uendelig fattig, ensom, tom og ørkengold dybt 
inde i Sjælen, slet ingen Tyngde derinde, alt var flyg- 
tigt og vejrede bort. Dommen over hans Liv var 
faldet, han havde vraget den store Passion, forsmaaet 
den, flygtet for den, alt var Tomhed. 

En uendelig Lede fyldte hans Sind, men det var 
for sent nu at bryde af og begynde forfra — Dansen 
var begyndt. 

Saa tog han sig sammen, tvang sig til at være 
munter. 

„Om fem Timer gryer det. Deres Majestæt," sagde 
han ironisk. 

„Hélas." 

Og Dronningen lo overgivent som et Barn. 

Lidt efter tog Herskaberne Afsked med hverandre 
— for de fem Timer — flygtige Haandkys, letsindig 
Spøg, og hver søgte sine Gemakker op. 

Enevold kastede sig hen over Sengen i sin hvide 
Silkedragt. 

Han kunde ikke sove, laa nu og lyttede til Slot- 
tets dybe Aandedrag. 

En Hvirvel af angstfulde Tanker og Anelser snoede 
sig om ham som Slanger — Greve Rantzaus Øjne med 
den urolige Trækning i Øjenkrogen — Eickstådts be- 
synderlige Venlighed — den gamle Enkedronning, der 
havde siddet dér i sin Loge med sin dumme Søn og 
vogtet paa alle hans Bevægelser med sine graa Øjne. 
Han afskyede den gamle paa Fredensborg, denne 
Dame der ligefrem skulde leve og aande i Smaa- 
krænkelser og Indignationskriser. Men hun vogtede 
sig vel nok, Damen, med den tillukkede Mund og 
de langsynede Øjne, det var, som kunde hun sé alt 
og gemme alt. 

Øjne — Øjne, alle Vegne, i Gardinernes tunge 
Folder, i Sneskæret over det blanke Gulv, de mylrede 
op, brast, og mylrede paany og stirrede i Natten. Det 
var horribelt med disse Nerver, naar man var overtræt. 

Og Musiquen — denne stygge, larmende Musique, 
der blev ved og ved med sin Strygen og Larmen dybt 
inde i Ørene. 

Enevold var ved Vinduerne nu. 

Det var stærkt Snefald, alle Stjærner slukte. 

Det faldt og faldt og føg sammen, skjulte, dækkede 
og udglattede, høje og bløde Tæpper og gnistrende 
Frostsne over Gaarde og Tage. 

Det gav ligesom lidt Ro med dette Snefald- 
Hvile. 

Han blev ved at gaa og gaa, op og ned, op og ned 
for at faa Musiquen og Latteren ud af Ørene. 

Saa døde da omsider den fatale Ballarm bort i en 

lin, svindende Strygen. Men den urolige Brusen i 
Blodet blev ved. 

Nu var det, som om nogen gik derude i Korri- 
doren, gik som paa uldne Sko, en stille og uophørlig 
Gaaen frem og tilbage, og en dæmpet Talen langt borte 
— og en fin Raslen og Klirren. 

Han løb til Døren, lyttede. 

Alt var stille. 

Det maatte igen være det ophidsede Blod. 

Og han blev ved med at løbe frem og tilbage i en 
besynderlig Angst og Uro, som om noget vilde komriie 
over ham, kvælende, knugende, saa at han ikke kunde 
faa Vejret, mylre over ham, berøve ham hans Frihed, 
som om noget usynligt laa derude i Korridoren og 
truede ham og indjog ham ubestemt Skræk. 

Spøgelser af Angst, Genfærd af Angst, det var 
det hele. 

Nu igen den fjærne Larmen og Talen og Klirren. 

Og det kom nærmere, bestandig nærmere. 

Han maatte paany til Døren — og nu ud i Korri- 
doren. 

Langt nede var der fuldt af Mennesker og Viften 
af Lys og dæmpet Tale og hviskende Kommanderen, 
der var en Raslen af Sabler, han skimtede utyde- 
ligt Enkedronningens høje Haarsæt, og tydeligt hørte 
han Rantzaus og Eickstådts Stemmer. 

Pludselig, helt nede fra Dronningens Gemakker, et 
dæmpet Skrig, et angstfuldt Kvindeskrig, der skar 
gennem Marv og Ben. 

Døren i Laas, han fløj efter Kaarden, han stemte 
sig op imod Fyldingen. 

I ét eneste Sekund havde han forstaaet det hele. 

Det røde Spøgelse var indenfor Slotsporten, det 
vilde komme en Gang, ubønhørligt, det blodrøde 
Spøgelse. 

Nu var det der! 

Vogne kørte frem dernede foran Portalen, Larmen 
rykkede nærmere, som en Flod der steg. 

Skulde han dræbe sig, inden det kom over ham, 
det frygtelige. 

Nej — nej — han manglede Courage — Livet — - 
Livet — Livet — der var intet andet end Livet — 
bagved Mørke kun — Blodet — nej han kunde ikke — 
han kunde umuligt. 

„Gud! Naade — Naade — Gud! Gud! Vær barm- 
hjærtig!" 

Der blev banket paa Døren, haardt. 

„I Monarkens Navn, luk op!" 

Det var Generalmajor Eickstådts raa Stemme. 

I ét eneste Glimt saa' Enevold hele sit muntre 
Liv danse forbi, og han stønnede dæmpet i Døds- 
angst. 

Igen Raabet derude. 

Enevold saa', at Gemakket fyldtes af sorte Skygger, 
der vred Hænderne i den højeste Kvide. 

Tredje Gang Raabet! 

Saa begyndte Huggejærnene at arbejde. Plankerne 
faldt med Brag ind i Gemakket, Døren sprang op. 

Nu kom de over ham. 

Han fægtede vildt om sig med sin lette Pragt- 
kaarde, helt over imod Vinduerne gik Kampen paa 
Livet. 

Saa blev han grebet bagfra, den hvide Silkefrakke 
flaaedes af ham i ét eneste Ryk, og han mærkede de 
kolde Haandjærn slaa sammen med et isnende Knæk. 
Lidt efter sad han nede i Karossen, og han førtes bort 
ud i Natten. 

Saa lukkede Fængselets Døre sig bag ham. 

Komedien var forbi. 

XIX 



Det er Aftenen efter Eksecutionen ude paa Øster- 
fælled. 

Guds evige Retfærdighed er sket Fyldest, et stort 
og skræmmende Eksempel er stillet den letsindige 
Menneskehed for Øje, Sonofferet er bragt Herren. 

Begge Grevers adelige Vaaben er sønderbrudt af 
Bøddelen, deres Ære, Liv og Gods er forbrudt, højre 
Haand er dennem levende afhugget, dernæst deres 
syndige Hoveder skilte fra Legemet ved Øxe, Kroppene 
parterede og lagte paa Stejle, Hoved og Hænder sat 
paa Stager. 

Nu er det Aften, Solen dvæler længe paa Him- 
melen. 

Luften er mild og blid, Vaaren er lige i sin tidlige 
Begyndelse, Pilene staar allerede med store Bladskud, 
og Stærene tumler sig ind over alle Marker; nu gaar 
man igen den gode Tid i Møde, og Folk gaar Aftentur 
ud gennem de knoppende Alleer for at beskue det røde 
échafaud, der lyser i den synkende Aftensol som et 
Kæmpealtar, Himlen til Ære. 

Hele Naturen vaagner, lys og fin og frisk, alle 
Drømme og Længsler faar Vinger, den genfødte Livs- 
glæde strømmer over Landene, nu er det Ungdommens, 
Glædens, de lyse plaisirs forjættede Tid. 

Inde i den skumrende Stad er der en stille Køren 
gennem alle Gader. 

Folk kommer sammen og taler dæmpet om den 
store Begivenhed i Morges. 

Hos Provst Hee ved Holmens Kirke kommer og 
gaar man i den store Stadsstue, ud og ind, hele Af- 
tenen igennem. Herskabernes Vogne holder i Gaden, 
Lakejerne staar i Klynge og konfererer. Provstens 
Trapper er opfyldte af tavse Mennesker, der ønsker at 

hilse paa den ædle Sjælesørger og takke ham for hans 
uegennyttige Arbejde i denne for Landet og Nationen 
saa betydningsfulde AfFaire. 

Provsten Hee har nemlig omvendt og berettet den 
ene af Greverne, den letsindigste og mest gudsfor- 
gaaende, Greve Enevold Brandt. 

De hellige i Staden føler sig dog næsten be- 
tryggede med Hensyn til denne Sjæls evige Frelse. 

Messieurs og Mesdames bliver ved med at komme 
og gaa i den store Sal, de indskriver deres Navne i 
en fremlagt Bog, og de hvisker dæmpet og interesseret 
om Detaillerne ved den grufulde Halshugning. 

De fleste af Herskaberne har været ude paa Fæl- 
leden fra den lyse Morgen af, hver én har noget at 
berette om Eksecutionen. 

Provstinden, der er i Sørgedragt, gaar omkring i 
Salen med det affableste Ansigt, Greven og Grevinden 
maa endelig vente, om Fru Baronessen ikke vil sætte 
sig ind i Sofaen; hendes Naade benytter maaske iSkam- 
mel. Provsten maa være her hvert Øjeblik, han lovede 
bestemt at indtrætTe ved Syvtiden, hans Velærværdig- 
hed vil paasé, at Grevernes Partering og Stejling fore- 
gaar paa sømmelig og kristelig Vis. 

De høje Standspersoner slaar sig da til Rolrumlt 
om i Sofaerne, de konverserer, parierer og fordyber 
sig i det blodige og enestaaende Emne. Grev Brandt 
havde været ved et hartad ubegribeligt Mod, da han 
gik op ad Skafottets Trappe, letsindig som altid og 
uforsagt. Greven havde forment lige til det sidste, at 
det hele var en Mystification, man vilde benaade ham i 
alleryderste Øjeblik som denne GrifFenfeldt. Han havde 
da ogsaa i Fængslet været ved godt Mod, han havde 
sunget Arier og spillet paa Fløjte, han havde haft Ho- 
vedet mylrende fuldt af Fremtidsplaner, havde an- 
modet Monarken om et Amt i en langtborteliggende 

Provins og bemærket, at det i J i ramsted særlig con ve- 
nerede ham meget, Rygtet om Benaadning, der naaede 
ind i hans Celle, havde gjort ham god, lykkelig og 
taknemmelig. 

Men da de pressede ham ned paa Blokken for at 
faa Haanden hugget af ham, havde hans Øjne sét 
underlig spørgende og raadvilde ud, som om han ikke 
kunde forstaa et Ord af det hele, som om det hele 
maatte være en Misforstaaelse af Bøddelen at drive 
Affairen saa vidt som at presse ham ned paa selve 
Blokken. 

Alle havde hørt, at han havde talt med Skarp- 
retteren, som om han protesterede, ivrigt, hurtigt, og 
fandt at det nu var nok. 

Saa faldt Øxen ned over Armen, Haanden fløj hen 
over Bræddegulvet. 

Alle var enige om, at han ikke havde skreget, hans 
Øjne var sunkne og lukkede som i en overmenneskelig 
Kval, men at han skulde have smilt, som Madame dér 
paastod, det fandt man dog lidet troligt. 

Skønt det godt kunde ligne et saa gennemletsindigt 
Menneske, der havde søgt sin Ære i Skændsel, lagt 
voldsom Haand paa Herrens Salvede og ofte og mange 
Gange havde drevet Spot og Spøg med Religionens 
hellige Sandheder, ja opladt sin Mund imod Himmelen 
og den fromme Gud. 

Saa kom Provsten, værdig, bleg og alvorlig. 

Han strakte sin Haand ud som til en stor Vel- 
signelse. 

Der blev ganske stille i Salen, ydmyge og fromme 
Hoveder bøjede sig. 

Provsten kom lige fra den murede Galge derude 
paa Vesterbro, han var dybt rystet, betaget ind i 
sin enfoldige Sjæls inderste Krog, han havde staaet 
ved Stagerne derude og vaaget over, at alt gik til 



Digitized by 



Google 



Enevold Brandt 459 

efter Lovens Ordlyd paa det sømmeligste og tække- 
ligste. 

Han gik nu frem og tilbage over Gulvet, urolig og 
ængstet over de blodige Syner, han trængte til at tale 
ud for at døve den sidste Tvivl, der nagede ham 
ustanseligt. Saa stod han pludselig stille, foldede sine 
Hænder, sænkede Hovedet ned imod Brystet og bad 
Fadervor med høj Røst. 

Det lettede ligesom, og han begyndte at tale om 
Lovens sidste Fuldbyrdelse. 

Igennem begge Grevernes voksgule og blodplettede 
Hoveder var der hugget lange spidse Jærnpløkker fra 
Issen ned gennem Halsen. 

Hele Folket havde sét det. 

Ministerens Hoved havde allerede været ganske 
ukendeligt. Munden stod paa vid Gab, som søgte et 
Angstens Raab ud imod den barmhjærtige Himmel, 
dette stumme, i Døden kvalte Raab var nu stivnet fpr 
evigt, og Himmelen havde i sin Retfærdighed ikke 
villet høre det. Alle Ansigtets før saa verdslige og vel- 
lystige Træk og Miner var nu fortrukne og forvredne 
af Krampen. 

Men med Grev Enevold Brandts Hoved havde 
der været den synderligste Omstændighed, Provst 
Hees Sjæl isnede af Rædsel, tænkte han derpaa, thi 
det var, som om den ondes Finger havde rørt derved 
i det sidste Øjeblik, og som om Vidnesbyrdet om en 
fortabt Sjæl stod skrevet — alle til hemmelig Gru og 
Forfærdelse. 

Alle Messieurs og Mesdames rejste sig i Sofaerne 
og gik frem i Salen for at høre. 

Øjnene havde staaet vidt aabne som i den dybeste 
forfærdeligste Forundring, de blev ved med at stirre 
ud i den tomme Luft, og de kunde slet ikke lukkes 
til. Man havde forsøgt det Gang efter Gang — Øje- 

laagene gled op paany — Øjnene stirrede ud i det 
tomme. 

Ellers var Udtrykket roligt, næsten alvorligt og 
maskeagtigt. 

Kun var der ved Munden en fin, næppe synlig 
Trækning ved Krogene, som om et ironisk Spørgsmaal 
for evigt var bleven ubesvaret. 

Dette Menneske var ikke gaaet ind i Døden med 
fromme og gudhengivne Tanker, hans Tanker havde 
ikke søgt Godhedens Kilde, hans indre Blik havde 
ikke været hæftet paa Syndernes uendelig tilgivende 
Ven, Jesus Christus. Provsten havde før sét rettede 
Forbryderes Hoveder, og der havde været en mild Fred 
over deres Træk i Døden, det andet Liv havde alle- 
rede kastet sit Lys derover. 

Men paa dette Menneskes Øjne havde den evige 
Rædsel aandet sit kolde Fortabelsens Pust. 

Her var Naadens Døre lukkede for evigt. 

Og der var endnu et Tegn, de fine Haar over de 
blodige Tindinger havde rejst sig, som paa de, der dø 
uom vendte, dette pudrede Haar havde staaet lige i 
Vejret, vidnende om en syndbetynget Sjæls Forlis. 

Der blev ganske stille i Salen, Lommetørklæderne 
kom frem. 

Provsten ønskede af Hj ærtet at tale et sidste Ord 
til Opbyggelse, og han bad Herskaberne tage Plads. 

Det var hans Ønske, at der blev bedt for alle for- 
vildede Sjæles Frelse her i disse Lande under den vise 
og ejegode og retfærdige Kong Christians Scepter. 

Damerne sad nu paa Rad i de lange Sofaer, ret op 
og ned ad Væggene. Skumringen var begyndt rundt 
om i alle Kroge. Der var ikke andet Lys i den store 
aflange Sal end det svage Skær fra Kaminens sluknende 
Gløder og Sølvstagernes søvnige Flammer henne paa 
Provstens Bord. 

Nede paa Gaden var der en Larmen og Stimen, en 
dump Mumlen fra den ophidsede Folkemængde, der 
skubbede sig langsomt fremad ad Christiansborg til. 

Luften derude var mættet med Forbandelser over 
de tvende Grever, med Eder og stygge Raab; fulde Ma- 
troser sang og brølte. Vægterpiber svarede hinanden. 
Gadedrenge hujede forbi, og hundrede forvirrede Ek- 
koer jog op gennem Murene og døde hen herinde under 
Salens blaanende Stukloft. 

Saa faldt der ligesom Ro over den sortklædte As- 
semblée. 

Salmebøger blev delte om i dyb Stilhed. 

Provsten gik om bag sit sorte, altarlignende Bord, 
han vendte Øjnene mod Loftet og bad en stille Bøn. 

Saa talte han. 

Assembléen dyssedes straks hen i vage Drømme- 
rier, den monotone Tale, Kaminens lune Varme, det 
bløde, hjærtegribende Vaartusmørke, der var saa klart, 
saa blidt og vemodigt, og Gadens dumpe Bølgeslag, der 
lød som et Havs evige Sang. 

Vaardrømme dalede ned over alle disse fromme 
Hoveder, Livets vaagnende Pulsslag lokkede lykkelige 
Taarer frem i de unge Kvinders Øjne, og man hørte 
ligesom langt borte i Drømme Provstens lange Udvikling 
af Struensees statsretlige Misgreb, hans Letsindigheds 
Kendemærker, hans begangne skrækkelige Forbrydelser 
og hans i alle Maader ugudelige Væsen. Saa en lang 
Udvikling af hans Omvendelse til Kristendommen, hans 
Beredelse til den strenge Død og Fritænkeriets store 
og svare Afmagt imod Dødens Komme og Nærmelse. 

Endelig var Provsten færdig med Struensee, den 
selvgjorte Ministergreve, der blev bedt for hans Sjæls 
Frelse, og en Psalme blev afsungen. 

Dernæst gik han over til den anden Greve. 

„Vi ville nu tale om ham, der her i Livet nævnedes 

og kaldtes Enevold Brandt. Vi vide alle, at han var 
født og baaren af en brav og i alle Maader respectable 
Familie. Hans fromme Forældre, ja, hans retsindige 
og højagtede Forældres Hus burde have været ham 
en god Læremester gennem Livets labyrinthiske Stier 
og Veje, men hans forvildede Hjærte, hans urolige og 
verdslige Blods besynderlige Rørelser og hans vilde 
og uskikkelige Væsen, ja, hans i høj Grad vellystige og; 
ugudelige Levned vilde det anderledes og førte hanncm 
derhen, at han endte sit Liv paa det skræksomme 
échafaud, mange til Gru og Advarsel. Thi Guds Lang- 
modighed med denne Enevold Brandt var stor og uud- 
grundelig. Han var opdragen i Gudsfrygt ag de ædle 
Videnskaber med største Flid, han var forsynet med 
de ypperligste Naturens Gaver, han var ophøjet til høj 
og anseelig Værdighed, ja, til Grevestand, han kunde 
være bleven et højagtet og højligen prist Lem af vort 
Samfund, have opnaaet de hvide og ærværdige Haars 
Hæderskrone, hvis ikke Kødets Bedragelse, Verdens. 
Forførelse og Fristerens List havde styrtet ham derhen, 
hvor vi ikke ønsker at bo og dvæle. 

Thi han var et Verdens Barn og et vildfarende 
Faar, der elskede Mørket mere end Lyset, aldrigen 
sendte han stormende Bønner til Himlen, hele hans. 
Hjærte hang ved denne syndige og jammerlige Verden. 
Hans besmittede Øjne burde have hængt ved Himlen, 
og hvad dens var, men de attraaede kun at skue al 
den hule og onde Glimmer, der bedrager og skuffer i 
Steden for at opbygge. Vi vide, at gode Mennesker,, 
der mente ham det vel, ofte, ja ideligen søgte at frelse 
ham, ja opsøgte ham og ledte ham ind paa den 
trygge Vej. 

Men han undslap bestandigen deres menneske- 
kærlige og velmenende Hænder, ja, flygtede brat og; 
begav sig igen ud paa sine syndige og mange Afveje„ 

thi han afkastede alle Aag og Baand og elskede den 
Frihed, der er Fortabelsens. Alletider vilde han gaa 
paa sin egen Sti uden Samfund med sine Medborgere 
og Medmennesker, selv nær ved Dødens Porte. Det 
kom af hans Sjæls moralske Besmittelse og Urenhed. 

Det er da veniodeligen, at vi bør tænke paa dette 
syndige og forvildede Menneskebarn, der som en Rø- 
vere paa Korset fik at udsone sit arme, forspildte og 
forødte Liv herneden. 

Lader os bede." 

Efter at Psalmen var sungen, indfandt Herskabernes. 
Domestiquer sig i Salen, de høje og velbyrdige Stands- 
personers Karosser kcTrte frem i Porten. 

Lidt efter laa Salen tom og øde med sine to vif- 
tende Lys, der lige var ved at brænde ned i Stagerne. 

Provstinden, der havde ledsaget sine Gæster ned i 
Forstuen, blev længe borte, hans Velærværdighed gik 
op og ned i Salen uden at kunne dysse sine Tvivl 
til Ro, Himlen ængstede ham, Jorden brændte under 
hans Fødder. Han lukkede Vinduet op, den dumpe 
Larm i Gaden blev ved som en Flods Strømmen. Dags- 
lyset tog af. Mørket lejrede sig i Krogene, de to Lys 
kæmpede fortvivlet for Livet og kastede røde Strejf 
hen over det høje Sølvkrusifiks. 

Saa knælede Præsten da ned foran dette Krusifiks 
og tryglede den fortørnede Gud om at opgive sin ret- 
færdige Vrede, han bad, han hviskede, han raabte op 
imod Naadens tillukte Porte, hans Angst gav Bønnen 
Vinger, og han lagde sine Hænder kærtegnende op om 
den korsfæstedes fortrukne Fødder. 

Denne strenge, blodige, jordiske Retfærdighed, var 
det nu ogsaa Himmelens? 

Havde det ene Menneske Ret til at udgyde sit Med- 
menneskes Blod? 

Og hundrede Spørgsmaal sendtes op mod den blide 

Vaarhimmel, der gærede af alle Livets frugtbare Kim, 
denne Himmel, der sænkede sig evig frugtbargørende 
over denne livsalige Jords Grøde og Fylde, Menneskene 
til idel Glæde. 

Han hørte ikke, at en Vogn kørte frem i Porten 
dernede. 

Da Salsdøren lidt efter gik, rejste han sig ikke op, 
ban formente, at det var hans Hustru. 

Pludselig vendte han sig om. 

En fremmed, sortklædt Madame stod midt i Salen 
og græd med Lommetørklædet presset ind imod Øjnene, 
hun græd kun, uophørligt, ustanseligt. 

Han rejste sig stille, gik undrende hen imod hende. 

„Conferentzraadinde Klocker", kunde han tro sine 
egne Øjne, hvad vilde Madame her saa sent paa Aftenen, 
var det den gamle Historie, der endnu ikke kunde 
glemmes. Ingen af de to fandt Ord at sige hinanden, 
som følte de begge, at Ord nu kom for sent, og de blev 
længe staaende i dyb Stilhed. 

Han besluttede alligevel at ville trøste, han hvi- 
skede blide Skriftsprog, der passede paa Lejligheden. 

Saa strakte hun Armene ud fra sig som i Nød og 
brast i en forfærdelig, hjærteskærende Hulken. 

Hun hulkede paa en saa ubehersket og stormfuld 
Maade, at den gode Provst blev ganske ængstelig og 
forvirret og vilde hente Hjælp. 

Han søgte at berolige og tale til Rette, men Madame 
var ganske ude af sig selv, hun bøjede sig mere og 
mere sammen, knælede tilsidst midt paa Gulvet, laa 
nu dér og jamrede, rokkende frem og tilbage med 
Hovedet gemt i de hvide Hænder. 

Provsten led ikke dette overvættes Sindsoprør, 
Conferentzraadinden var jo dog en Kristen og maatte 
vide at fmde sine Trøstegrunde. 

^Men de tvende Grever fik jo dog deres i alle Hen- 

seender og alle Maader velfortjente jordiske Straf -— 
Madame," sagde Provsten og bøjede sig ned over den 
fortvivlede Kvinde. „Lader os ikke sætte os imod den 
evige Retfærdighed, der allerede viser sig herneden, 
og lader os bøje os for Gud." 

„Jeg kunde have frelst ham — kunde have frelst 
ham," stønnede Madame uden at se op. 

„Det stod ikke i noget Menneskes Magt, ikke i Deres 
og ikke i min." 

„Kære — kære — Provst Hee, havde jeg blot sat 
alt — alt — alt i Bevægelse — gode — velsignede Provst 
Hee — havde jeg villet det — blot villet det, det 
var maaske lykkedes mig — det gruelige og forfærde- 
lige var aldrig sket — nu er alt for sent — forbi — forbi." 

Provsten bøjede sig dybt ned over hende, denne 
besynderlige Sjælekvide og Sjælekval foruroligede ham, 
han begyndte at formane som gejstlig Trøster med al 
sin kristelige Overbevisnings Styrke. Han lagde sin 
Haand paa Madames arme, fortvivlede Hoved, og i det 
usikre flakkende Lys fra de døende Flammer saa* han 
med Undren, at hendes smukke blonde Haar var bleven 
helt graat, næsten hvidt over de indfaldne Tindinger. 

„Min kære — kære Madame," hviskede han bevæget 
og stille, „overlad til Gud, hvad der alligevel ikke 
stod i noget Menneskes Magt. Hvad nyttede det, at et 
Legeme blev frelst for Jorden, naar Sjælen gik fortabt. 
Nu tør vi dog haabe, at en straffet Syndere maaske 
finder Naade for sin Dommere ved vore daglige og uaf- 
ladelige Bønner." 

Madame græd længe, længe. 

„Han var ikke større Syndere end nogen af os 
andre," jamrede hun stille. 

„Tag ikke mit Navn forfængeligt," sagde Provsten 
ligesom blidt irettesættende. 

Længe stod han grublende og grundende, hvem 

Enevold Brandt. 30 

der kunde begribe alle et Fruentimmers Passioner og 
Sindslidelser, det var en pur Umulighed. 

Stille gik han over imod Salsdøren, da han stod 
med Haanden paa Laasen, vendte han sig halvt om, 
Madame laa endnu midt ude paa Gulvet og vred sig 
som en Orm. 

Saa gik han ned for at hente sin Hustru, thi her var 
der noget, der laa udenfor hans Magt og Myndighed. 

København, 1898—1900. 

EN ARTIKEL 
i det svenske Tidsskrift „Ord och Bild**. 



VEND LEOPOLD skriver med et fint Øre for Sprogets Ejendommelighed og 
^ ud af et følsomt Temperament, blandet med et lidt overlegent og mandigt 
Lune. Han behøver kun at blive læst for at blive afholdt, særlig da i de Kredse, 
der fordrer Kunst selv af Bøger, der ere bestemte til Underholdningslæsning. 
Hr. Leopold er født i den lille By Hjørring i Vendsyssel, ikke langt fra J. P. 
Jacobsens stille Thisted, og til en af Jacobsens mange Elever maa han henføres, 
selv om Slægtskabet er forborgent. Den muntre Roman, som Jacobsen drømte 
om, men aldrig flk skrevet, har Hr. Leopold saa at sige udført, med Mesterens 
fine Sans for et farvemættet Sprog og for Detailbeskrivelsen, men i en lys og 
kraftig Tone, som ikke findes i Jacobsens færdige Værk. 

Romanen om »Prinsesse Charlotte* — hans Debutarbejde — blev skrevet 
fra hans 20. til hans 22. Aar og udkom i 1897. Den gjorde straks stor Lykke og 
blev kort efter oversat paa Tysk.*) Det, der i denne Bog fortjener Opmærksom- 
hed og vækker Forhaabninger, er ikke saa meget Bogens sprudlende og indtagende 
Livlighed og den hist og her frembrydende ukunstlede Lyrik, dette er en Selv- 
følge for en ung Forfatter, der forelsker sig i en saa tiltrækkende Kvinde som 
Prinsesse Charlotte. Det er meget mere Replikkernes Sikkerhed, den Frigjorthed, 
hvormed Fjgurerne ere behandlede, og den ret betydelige Viden hvormed Arbejdet 
er underbygget, der gjør, at man vover at profetere, at der her er fremstaaet en 
Digter. Hr. Leopold har noget af den unge franske Skoles Kulturprivilegium, 
straks at kunne forme et Kapitel paa en ulastelig Maade — i Aarenes Løb vil 
det ikke komme til at skorte paa Fasthed og Dybde i Indholdet. Særlig i Slut- 
ningen af Romanen kunde man have ønsket noget af den sig paatrængende Rædsel 
i Skildringen af den synkende Kvinde, som Goncourt fremfor nogen kan lære 
den, der af egen naturlig Godhed vanskeligt finder paa det. I øvrigt er Prinsessen 
uforglemmelig, smuk, ubændig og æggende. Kærlighedsforholdet til hendes Musik- 
lærer, Franskmanden Dupuy, er ganske henrivende skildret. Den tunge Aften, 
da det kommer til en Forstaaelse mellem det kongelige og det borgerlige Blod, 
er heldigt overvundet af Forfatteren ; den vanskelige Titulaturforandring fra 
»Deres kgl. Højhed* til „Du Charlotte« virker, oprigtigt talt, i højeste Grad for- 
friskende paa Fantasien. 

Svend Leopolds anden Bog »Hyggelige Tider* bestaar af en Samling 
Miniaturbilleder fra Fyrrenes København^- malede med en spids Pendel i lyse 
Akvarelfarver: Fyrrerne, Vaudevillernes Tid, var fuld af Uskyld, og denne Bog 
ejer den samme Dyd. Den kan derfor læses af enhver. Særlig kan den gøre 
Regning paa de unge Piger, der for Sport og andre Adspredelser ikke forsømmer 
den Nytte, der kan erhverves gennem Læsning. Alt dette er sagt lige saa meget 
for at angive Bogens Karakter som for at betone, at den tilfredsstiller alle de 
Krav, der kan stilles til Genren. Det er nemlig fejlagtigt at mene, at kan Bøger 
for Herrer er god Litteratur, og at det »vovede* hører til Kunstens bedste Fortrin. 

1 det gode København er det naaet saa vidt, at Bøgers Værdi næsten ude> 
lukkende bedømmes efter deres moralske Gehalt ifølge Reglen: jo lettere Mural, 
jo finere Kunst. I vort kære Fødeland derimod er, paa faa Undtagelser nær, det 
etiske og det litterære Dommerembede to Ting, og det, der i særlig Grad bidrager 
til at vi kunne være glade ved os selv, er den aabenbare Sympati vi nærer for 
Bøger af god Tone. 

Den ejendommelige Samfundsglæde, der var udbredt over Chr. den 8*s 
København, er godt givet i »Hyggelige Tider*; man mærker hvordan Idyllen lever 
uden at brydes af Sorger eller Savn, selv om disse af og til skinner igennem paa 
en egen Maade som i »Generalinde Scherning*, »To Brødre* og »De døde Konger* 
— Samlingens bedste Stykker. 

